
1. OLD FIREHAND 


nogo, veoma mnogo bih mogao ispričati o tome što sam sve 

doživio u društvu s Hartonom, ali kako je ova knjiga posvećena 

Winnetouu, a on nije bio snama, želim reći samo toliko da smo, 
dakako uz velike muke, napore i borbe, sretno otkrili Bonanzu. Dio 
koji je pripao meni prodao sam i tako nadoknadio gubitak koji sam 
pretrpio u brodolomu. Zatim sam odjahao prema Rio Pecosu da 
posjetim pueblo Apača. Ondje su me primili kao brata, ali Winnetoua 
nisam našao. On se nalazio na kružnom putovanju, posjećivao je sva 
plemena Apača. 


Trebalo je da ga čekam. Ali kako je to značilo da bih bar pola 
godine morao provesti u njihovu logoru, nisam ostao, nego sam 
svratio u Colorado, da bih se zatim kroz Kansas vratio u St. Louis. 
Putem sam se priključio Englezu Emery Bothwellu, veoma 
obrazovanom, poduzetnom i smionom čovjeku, kojega sam kasnije, 
kako će moji čitatelji još saznati, ponovo susreo u Sahari. 


Sve što sam i prije toga doživio s Winnetouom, s Fredom 
Hartonom i sada s Bothwellom, brzo se pročulo, i bio sam veoma 
začuđen kad sam u St. Louisu uočio da se ime Old Shatterhanda 
spominje na sva usta. Kad je moj stari Mr. Henry zapazio moje čuđenje, 
rekao je na svoj način: 


— Vi ste mi neki momak! Za nekoliko mjeseci doživjeli ste više 
pustolovina nego netko drugi u dvadeset godina, sretno ste prošli kroz 
sve opasnosti, družili ste se kao mladi greenhorn s najiskusnijim 
westmenima, odbacili ste sve okrutne i krvave zakone Divljeg zapada, 
štedeći čak i najljućeg neprijatelja, a zatim se čudite što se o vama 
govori! Kažem vam, vi ste, što se tiče slave, u to kratko vrijeme tukli 
čak i velikog Old Firehanda, a on je dvostruko stariji od vas. Silno sam 
se radovao kad sam sve to o vama čuo, jer sam vam upravo ja pokazao 
taj put. Za tu radostja sam vam i te kako zahvalan. Pogledajte što ovdje 
imam. 


Otvorio je ormar za puške i izvadio — pravu gotovu henryevku. 
Objasnio mi je kako je sastavljena i kako se upotrebljava te me odveo 
do streljane, gdje je trebalo da je iskušam i prosudim njenu vrijednost. 
Bio sam upravo oduševljen tom puškom, ali sam ga, kao jednom 
ranije, upozorio na to da će širenje takve brzometne puške uroditi 
teškim posljedicama: stradat će i životinje i ljudi na Zapadu. 

— Znam, znam — kimnuo je Clayom — to ste mi već objasnili. 
Načinit ću samo nekoliko komada. Prvi, dakle ovaj ovdje, poklanjam 
vama. Vi ste proslavili moju staru pušku medvjedarku, dakle, možete 
je zauvijek zadržati, a k tome i ovu. Pretpostavljam da će vam ona 
dobro poslužiti na vašim budućim putovanjima s one strane 
Mississippija. 

— Bez sumnje! Ali sada je ne smijem primiti. 

— Zašto ne? 

— Zato što sada neću poći na Zapad. 

— Nego kamo? 

— Prvo kući, a zatim u Afriku. 

— Af-af-af... — zinuo je i zaboravio ponovo zatvoriti usta.— Zar ste 
poludjeli? Hoćete li da postanete Crnac ili Hotentot? 

— To ne. Obećao sam masteru Bothwellu da ću se s njim sastati u 
Alžiru. On tamo ima rođake. Odatle ćemo posjetiti Saharu. 

— Da bi vas požderali lavovi i nilski konji! 

— Pshaw! Nilski konji nisu mesožderi i ne žive u pustinji. 

— A lavovi? 

— Nema ih u pravoj Sahari. Grabežljive životinje traže vodu. 

— Znam da ne piju sirup! Ali ima tu i drugih poteškoća. U Alžiru se 
govori francuski, zar ne? 

— Da. 

— Poznajete li taj jezik? 

— Da. 

— Au pustinji? 

— Arapski. 

— To je već teže! 


— Ne. Moj profesor iz arapskog bio je jedan od najvećih stručnjaka 
na tom području. 


— Do vraga! Vi uopće nemate slabe strane. Ali ima još nešto, a to 
će vas odvratiti od tog puta. 


— Što? 

— Novac. 

— Imam novaca. 

— Oho! 

— Da! Bonanza mi je mnogo donijela, a bankar Ohlert dao mi je 
priličnu nagradu, da i ne spominjem ostatak plaće koju mi je poslao 
Josy Tailor. 

— Onda trčite, samo trčite u tu vašu Saharu — zarežao je ljutito. — 
Ne mogu shvatiti čovjeka koji želi putovati onamo! Pijesak, ništa nego 
pijesak! Ovdje bi vam bilo mnogo bolje. A ovako, tko zna hoćemo li se 
ikada više vidjeti. 

Hodao je amo-tamo i ljutito mrmljao. Ali ubrzo je pobijedila 
njegova dobrodušnost i on me upita: 

— Hoće li vam u pustinji biti potrebna puška za medvjede? 

— Da. 

— Karabinka? 

— Ta pogotovu. 

— Onda ih uzmite i nestanite! I da više nikad niste došli k meni, ako 
ne želite da vas izbacim. Vi, vi, glupi pustinjski magarče! 

Gurnuo mi je obje puške u ruke, otvorio vrata, izgurao me van i za 
mnom navukao zasun. Kad sam bio na ulici, ispružio je glavu kroz 
prozor i upitao: 

— Danas navečer doći ćele malo do mene? 

— Svakako! 

— Well! Pripremit ću vam vaše najmilije jelo. A sada se gubite. 

Kad sam se nekoliko dana kasnije od njega opraštao, morao sam 
mu dati časnu riječ da ću se vratili poslije šest mjeseci. Bio sam 
prisiljen održati riječi točno nakon pola godine nalazio sam se ponovo 
u St. Louisu. 


Silno se radovao kad je čuo koliko su mi njegove puške koristile u 
uništavanju zloglasnih pljačkaša karavana i rekao mi je da je u 
međuvremenu kod njega bio Winnetou. Poručio mi je da me čeka kod 
Rio Suance. Tamo će lovili sa svojim ratnicima. 


Smjesta sam krenuo prema toj rijeci i stigao za tri tjedna. Nakon 
kraćeg traženja pronašao sam lovački logor Apača. Winnetou je 
henryevkom bio isto tako oduševljen kao i ja, ali me nije zamolio da je 
iskuša; smatrao je da je puška samo moja. Veliko i radosno 
iznenađenje za mene bijaše krasan vranac, kojega je doveo da mi ga 
daruje. Konj je bio veoma brz i zbog toga se zvao Swallow, što znači 
lastavica. Bio je uzgojen na indijanski način i brzo se na mene 
privikao.Winnetou je poslije lova htio poći do Navaja, da bi uspostavio 
mir između njih i Nijora s kojima su bili u svađi, a ja sam ga želio 
pratiti. Do toga, međutim, nije došlo, jer smo nekoliko dana prije 
polaska susreli kalifornijski transport zlata, čiji su se pratioci veoma 
uplašili kad su se odjednom našli među Crvenokošcima, ali su se 
odmah umirili kad su čuli imena Winnetou i Old Shatterhand. Ljudi su 
me odmah zamolili da ih uz pristojnu nagradu otpratim do Fort Scota. 
Nisam to želio, jer se nisam htio rastati s Winnetouom, ali on je kao 
moj bivši učitelj bio ponosan na povjerenje koje su mi ti ljudi ukazali i 
zahtijevao je da im učinim tu uslugu, a da zatim od Fort Scota krenem 
prema sjeveru, u preriju Gravel koja se nalazi zapadno od Missourija, 
pa ćemo se tamo ponovo naći. On želi posjetiti svog starog slavnog 
prijatelja Old Firehanda, koji sada boravi u tom području. 


Dakle, odjahao sam s tim ljudima i sretno ih nakon mnogih 
opasnosti doveo do Fort Scota. 


Zatim sam jahao dalje, najprije preko Kansasa, a zatim preko 
Nebraske, kroz područje Siouxa, gdje me nekoliko puta spasio brzi 
Swallow. Winnetou mi je bio rekao da će me put voditi kroz 
novootkrivena naftna područja. Vlasnik se zove Forster. Tamo se 
nalazi i store, dućan u kome mogu kupiti sve što je potrebno. 


Po mom računu trebalo je da se sada nalazim u blizini tog naselja. 
Znao sam da se zove New—Venango i da je u jednom od onih prodola 
koje nazivaju bluff, koji se strmo usijecaju u površinu prerije i obično 
su protkani rječicama što bez traga nestaju pod stijenama ili polako 
presušuju u poroznom tlu. Ali dosad ravnica pokrivena žutim 

rascvjetalim suncokretima nije pokazivala znakove po kojima bi se 
moglo zaključiti da se nalazim u blizini takva prodola. Konju je bio 
potreban odmor, ja sam također bio umoran od duga lutanja i sve sam 
više čeznuo za ciljem svog današnjeg puta, gdje bih se jedan dan 
mogao pošteno odmoriti i pribaviti zalihu streljiva koja se već bližila 
kraju. 

Već sam mislio da danas neću dostići cilj, kad Swallow podigne 
glavu i ispusti osobit glas kojim prerijski konj najavljuje blizinu živog 
bića. Okrenuo sam se i pogledao po vidokrugu. 

Sa strane sam opazio dva jahača. Oni su me vjerojatno ugledali, jer 
su prema meni veoma brzo jahali. Kako je udaljenost bila prilično 
velika, uzeo sam dalekozor i na svoje čuđenje vidio da je jedan od te 
dvojice zapravo dječak, što je u tom kraju velika rijetkost. 

— Sto mu gromova, dijete usred prerije, i to u pravom traperskom 
odijelu! — uzviknuo sam i gurnuo revolver ponovo za pojas. 


Da li je čovjek s njim jedan od onih ekstravagantnih Yankeea, koji 
su spremni za mnoge izvanredne pothvate, ili je to možda duh ravnice 
koji po vjerovanju Indijanaca noću jaše na plamenom konju, a danju 
se pokazuje u različitim likovima, da bi bijele muškarce namamio u 
propast, dok je dječak možda bijeli talac kojega je on oteo na Istoku? 
Zamišljeno sam promatrao svoje odijelo. Ono nije ni izdaleka bilo 
nalik na odjeću gentlemana. Mokasini su se s vremenom poderali; 
hlače su masno blistale, jer sam poput svih lovaca o njih brisao ruke 
poslije jela; košulja je na sebi nosila tragove vjetra i vremena, a kapa 
od dabrovine ne samo da je bila prevelika, nego je izgubila i veći dio 
dlake, znak suviše intimnog poznanstva s mnogim logorskim vatrama. 


Na sreću, nisam se nalazio u operi već između Black—Hillsa i 
Stjenovitih planina, a nisam imao ni dovoljno vremena da se ljutim, jer 
su oba čovjeka već dojahala do mene. Dječak je pozdravljajući me 
podigao bič i viknuo jasnim, mladenačkim glasom: 

— Good day, sir. Što tražite po sebi? 


— Your servant, mladiću! Zakapčam svoj pancir kako mi ispitljiv 
pogled vašeg oka ne bi naškodio. 


— Zar je zabranjeno gledati vas? 
— One, ali pretpostavljam da ćete i vi meni to dopustiti. 

— Prema vitezu sa šljemom od dabrovine i oklopom od kože 
čovjek treba da je uslužan. Podignite svoj strahoviti vizir i pogledajte 
me! 

— Hvala, nagledajmo se jedan drugoga, pri čemu ću ja, dakako, 
bolje proći nego vi, jer je vaše odijelo još prilično novo i gentlemansko. 
— Podigao sam svog mustanga na stražnje noge, okrenuo se i dodao: 
— Tako, sada me možete vidjeti sa svih strana, na konju i u pravoj 
veličini. Kako vam se sviđam? 

— Čekajte malo, pogledajte i vi mene — odgovori on smijući se i 
također uspravi konja na stražnje noge. — Sada ste i vi mene vidjeli i 
recite mi kako se ja vama sviđam. 

— Hm, nije loše. U najmanju ruku, čini mi se da pristajete ovamo. 
A ja? 

— Tako, tako! Samo namjernik mora paziti da vam se suviše ne 
približi. 

— Da, osim čovjeka, drugo je sasvim pristojno — oglasi se njegov i 
pratilac s omalovažavanjem i zadivljeno se zagleda u Swallowa. 

Nisam se obazirao na tu uvredu, već sam odgovorio dječaku: 


— Vaša je zabrinutost osnovana, sir, ali ispričat će me divljina u 
kojoj se nalazim. 


— Divljina! Vi ste vjerojatno ovdje stranac? 

— Da, i već cijeli dan uzalud tražim pravi kućni broj. 

— Onda podđite s nama, ako želite vidjeti koliko je velika ta divljina. 

Okrenuo je konja u smjeru kojim sam jahao i prešao u galop. 
Swallow ga je lako pratio, iako smo od svitanja putovali. Da, činilo se 
da je dobra životinja opazila kako se tu radi o maloj provjeri i tako je 
jurnula da je dječak svojim konjem nije mogao stići i zaustavio se 
zadivljeno. 

— Vi ste izvanredan jahač, sir. Prodajete li tog konja? 

— Ni za koju cijenu, sir! — odgovorio sam začuđen tim pitanjem. 

— Nemojte mi govoriti sir! 

— Kako želite. Mustang me spasio iz mnogih opasnosti, ja mu 
dugujem mnogo života i ne mogu se od njega rastati. 

— Dresiran je na indijanski način — uočio je oštrim okom 

poznavaoca. — Odakle vam? 

— Darovao mi ga je Winnetou, poglavica Apača, koga sam 
posljednji put vidio kraj Rio Suanke. 

Pogledao me iznenađeno. 

— Od Winnetoua? Pa to je najslavniji i najopasniji Indijanac 
između Sonore i Columbije! Vi ne izgledate kao da imate takve 
prijatelje, sir. 

— Zašto ne? 

— Smatrao sam da ste mjernik, ili nešto slično. To su veoma često 
dobri i spretni ljudi, ali da bi se čovjek kretao među Apačima, Nijorima 
i Navajima, potrebno je i nešto više. Vaš sjajni revolver, krhki nož za 
pojasom, i božićna puška, zajedno s vašim paradnim držanjem na 
konju, ne odaju pravog trapera ili skvotera. 

— Rado ću vam priznati da sam zaista samo neka vrst nedjeljnog 
lovca, ali ovo oružje nije tako loše. Dobio sam ga u Front-streetu u St. 
Louisu, a ako ste poznavalac, kao što se čini da jeste, znat ćete da se 
tamo za dobru cijenu dobiva i dobra roba. 

— Hm, mislim da roba dokazuje svoju kakvoću tek kad se upotrebi. 
Što kažete o ovom revolveru? 


Iz torbe na sedlu izvadio je staru i zarđalu pucaljku, koja je bila 
sličnija trošnom štapu nego pouzdanom vatrenom oružju. 

— Tako! Ta stvar svakako potječe iz kamenog doba; ali spretnu 
čovjeku može dobro poslužiti. Često sam se čudio kako Indijanci 
spretno rukuju pretpotopnim pucaljkama. 

— Onda mi recite, da li bi i oni mogli učiniti ovo! 

Jurnuo je s konjem oko mene, podigao ruku i prije nego što sam 
mogao i slutiti što će učiniti, naciljao je u mene. Osjetio sam kako mi 
se pomakla kapa na glavi i u isto vrijeme sam vidio kako je na zemlju 
pao cvijet suncokreta koji sam u nju zataknuo. Činilo se da sigurni 
strijelac želi saznati kakav sam ja to nedjeljni lovac i zbog toga sam 
hladnokrvno odgovorio: 

— Mislim da to svatko može učiniti, iako nije svačiji hobi da stavlja 
na raspolaganje svoju kapu, jer se slučajno ispod nje može nalaziti i 
glava. Dakle, nemojte pucati na drugoga prije no što ste ga uvjerili da 
ste dobar strijelac! 

— A zašto? — upita njegov pratilac. Jahao je na visokom i 
nespretnom konju koji nije mogao dostići naše konje, tako da nas je 
dostigao tek sada. — Glava savanskog lutalice, zajedno s krznenom 
kapom, više je nego dobro plaćena jednim metkom. 


Taj mršavi, visoki čovjek imao je pravo lice Yankeea. Iz obzira 
prema njegovu drugu nisam se osvrnuo na tu grubost, iako mi se činilo 
da će moja šutnja biti krivo protumačena. Na njegovu se licu doista 
pojavi izraz koji nije odavao mnogo priznanja. 

Taj susret bio mi je čudnovat. Kao da sam nešto slično već bio 
pročitao u nekom romanu. No naseobina je očito bila blizu, i kako već 
dugo u ovom predjelu nije bilo divljih plemena, mogao se čak i dječak 
usuditi da odjaše u ravnicu. 

Nije mi bilo jasno što da mislim o tom zanimljivom dječaku. Činilo 
se da poznaje Zapad i da je za takav život prilično spreman. Zbog toga 
i nije bilo čudno što sam ga pažljivo promatrao. 

Jahao je ispred mene i bio obasjan sjajem sunca na zalasku. Morao 
sam se i nehotice sjetiti priča koje sam ranije pročitao, priča o 
smionosti i samostalnosti mnogih dječaka na Zapadu, a ta se 
samostalnost nije odnosila samo na značaj, nego i na novac, inače me 
ne bi bio upitao za cijenu mog konja. 

Odjednom je zategao uzde. 

— Vi idete u Venango, sir? 

— Da. 

— Idakako, dolazite iz savane? 

— Kao što vidite. 

— Ali vi niste westman? 

— Zar je vaš pogled tako oštar da to odmah opažate? 

— Moja je majka bila Indijanka iz plemena Assineboina, a otac mi 
je bijelac. 

Odjednom je bila objašnjena boja njegove puti i čudnovat rez 
njegova lica. Majka mu je umrla, a otac mu je još bio živ. 

— Pogledajte onamo! — rekao je i ispružio ruku. — Vidite li dim? 

— Ah, napokon smo stigli do bluffa, koji sam tražio i gdje se nalazi 
New—Venango. Poznajete li Emery Forstera? 

— Malo. On je otac žene moga brata koja sa svojim mužem živi u 
Omahi. Vraćam se odatle i svratio sam ovamo. Imate li nekog posla s 
Forsterom, sir? 


— Ne. Želim samo do storea da bih se opskrbio nekim stvarima, a 
pitao sam samo zbog toga što me taj čovjek zanima, kao uostalom i 
svakoga tko putuje ovim krajem. 


— Vi ste ga već vidjeli! 

— Ne! 

— Da! Čak ga i sada vidite, jer jaše pored vas! 
Yankeea nisam ni pogledao. 


— Mislim da u preriji nije toliko važan novac koliko sam čovjek. 
Dajte vašem naduvenom naftnom princu revolver, kojim tako dobro 
rukujete, i pošaljite ga na Zapad. On će usprkos svojim milijunima 
propasti. Tamo gdje je čovjek u opasnosti težak koliko i opasnosti koje 
treba svladati, bolje će poslužiti moja kapa nego pola tuceta izvora 
nafte! 


Dječakovo je oko s Forstera brzo bljesnulo prema meni. Opazio 
sam da sam mu govorio iz duše. Ali ipak me je ispravio: 

— Donekle imate pravo, sir; ali ipak možda postoji poneki traper 
ili skvoter koji se ne bi prezirno nasmijao kad bi ga čovjek upitao za 
"kovinu". Jeste li već čuli za Old Firehanda. 

— Kako ne. On je jedan od najuglednijih westmana. Ali, sreo ga još 
nisam. 

— No, vidite, on i Winnetou, kojega poznajte, dakle, bijelac i 
Crvenokožac, ljudi su na koje mislim. Ta dvojica poznaju svaki otvor i 
svaki prijevoj planine i mogu vas odvesti do nalazišta zlata i srebra o 
kakvima drugi i ne sanjaju. Ne vjerujem da bi se ijedan od njih 
mijenjao s kakvim naftnim magnatom. 

— Pshaw, Harry — prekine ga Forster — nadam se da nisi 
dvosmislen! 


Dječak nije ništa odgovorio, a ja sam hladno zaključio: 
— Naftni magnat nipošto ne bi otkrio ta blaga, niti bi njihovo 


iskorištavanje platio životom. Uostalom, mladi master, vaš odgovor 
samo potvrđuje moju misao. Pravi lovac može pronaći žilu, ali je neće 

zamijeniti za svoju slobodu. Ali, evo bluffa, stigli smo do cilja. 

Zaustavili smo se na rubu prodola i pogledali prema malom 
naselju. Dotad sam zamišljao da je veće. Dolina pred nama imala je 
oblik uske tave i bila je sa svih strana okružena strmim stijenama. 
Kroz njenu je sredinu tekla prilično velika rijeka, koja se probijala 
između stijena. Čitav je teren bio prekriven uređajima za vađenje 
nafte, a gore kraj vode nalazio se toranj. 

— Da, to je bluff, sir — odgovorio je Harry, — Tamo prijeko vidite 
trgovinu, restoran, pansion i slično, a ovdje vodi put nadolje. Malo je 
strm, tako da ćemo morati sjahati, ali ipak bez opasnosti po život. 
Hoćete li poći sa mnom? 

Brzo sam sišao sa sedla, a on također sjaši i reče: 

— Uhvatite konja za uzde. 

— Swallow će sam poći, samo krenite. 

Uhvatio je konja za uzde; moj mustang je krenuo sam, a Forster je 
sa svojim konjem polako i oprezno koračao za nama. Dok smo se 
spuštali, divio sam se dječakovoj okretnosti i sigurnosti. Zanimao me 
sve više. Kad smo stigli u dolinu, ponovo smo sjeli na konje. Htio sam 
se oprostiti od njih, jer sam pretpostavljao da će krenuti prema 
stambenim zgradama, dok sam ja namjeravao poći u trgovinu, kad me 
Forster prekine: 

— Ostavite to, čovječe. Poći ćemo s vama u store, jer imamo za vas 
mali posao. 

Bilo mi je drago što mogu još neko vrijeme biti sa zanimljivim 
mladićem, ali nisam imao volje da se bavim Forsterom. Kraj storea, 
jednostavne brvnare, čim sam sjahao, sišao je i on sa svog konja i 
uhvatio Swallowa za uzde. 

— Kupit ću od vas tog konja, koliko god stajao. 

— Ne prodajem ga! 

— Dat ću vam dvije stotine dolara. 

Nasmijao sam se. 

— Dvije stotine i pedeset! 

— Nemojte se truditi, sir. 

— Trista! 

— Ne prodajem ga! 

— Trista i platit ću sve što budete nabavili u trgovini. 

— Mislite li zaista da čovjek iz prerije može prodati konja koji mu 
je više nego drug? 

— Dat ću vam k tome još i svog konja. 

— Samo ga zadržite; ja svog konja ne prodajem. 

— Ali ja moram imati tog konja — reče on nestrpljivo. — Sviđa mi 
se. 

— To vam vjerujem; ali nećete ga dobiti. Vi ste presiromašni i ne 
biste ga mogli platiti. 

— Presiromašan? — on me pogleda, kao da me želi uplašiti. — Zar 
niste čuli da sam ja Emery Forster? Tko me poznaje, taj dobro zna da 
za takvog mustanga mogu platiti i tisuću. 

— Vaš me novac ne zanima. Ako zaista možete platiti dobrog konja, 
pođite do trgovca konjima. Ali smoga maknite ruku. 

— Vi ste drzak momak. Čovjek kojemu kao vama stopala vire iz 
cipela morao bi biti sretan što mu se pruža takva prilika da nabavi 
nove cipele, barem će do njih doći na pošten način. 

— Emery Forster, čuvajte svoj jezik, inače biste i vi na veoma 
pošten način mogli saznati da čovjek koji ne vrijedi više od metka tim 
novcem dobro rukuje. 

— Oho, dečko moj, ovo nije savana u kojoj svaka skitnica može 
raditi što želi. U New—Venangu sam ja gospodar i imam načina da 
urazumim onoga tko se ne slaže samnom. Rekao sam svoju posljednju 
ponudu. Hoću li dobiti konja ili ne? 

Svaki bi drugi westman već odavno odgovorio oružjem. Ali 
ponašanje tog čovjeka više me oneraspoložilo nego razljuti to, a 
savladao sam se i iz obzira prema njegovom pratiocu. 

— Ne — odgovorio sam mirno. — Pusti ga! 

Htio sam zgrabiti uzde koje je držao u ruci. Udario me u grudi tako 
da sam zateturao, i uspeo se na sedlo. 

— Tako, sada ću vam pokazati da Emery Forster može kupiti konja 
i onda kad ga ne žele prodati. Evo ti mog konja, sada je tvoj. Račun u 
trgovini platit ću ja, a po dolare možeš doći kad zaželiš. Dođi, Harry! 

Gotovi smo! 

Dječak ga nije odmah slijedio, nego je načas zastao i pažljivo 
promatrao moje lice. Ali kako sam ja bio miran, na njegovu se licu 
pojavi izraz duboka prezira. 


— Znate li što je to kojot, sir? — upitao me. 

— Da — odgovorio sam ravnodušno. 

— No? 

— Vi mislite prerijskog vuka? To je veoma plašljiva životinja koja 
bježi i pred lavežom pasa i koja nije vrijedna da se čovjek na nju 
obazire. 

— Točno. Ali vama je lako odgovoriti na to pitanje, jer vi ste kojot! 


Prezirno se okrenuo i pošao za svojim gospodarom i 
zapovjednikom New— Venanga. 


Šutio sam jer sam znao što će se dogoditi. Swallow za mene nije 
bio izgubljen. On će kod novog vlasnika biti samo kratko vrijeme, a 
meni je to omogućavalo da ponovo vidim Harrya koji me počeo 
zanimati. Njegove me riječi nisu uvrijedile. 

Iz trgovine je izišlo nekoliko muškaraca koji su promatrali i slušali 
naše neugodne pregovore. Jedan od njih privezao je Forsterovog 
konja za stup i prišao mi. Taj crvenokosi momak očito je bio Irac i 
pijanica. 

— Neka vam ne bude žao zbog te trgovine, master — rekao je. — 
Niste pri tome loše prošli. Hoćete li dugo ostati u New—Venangu? 


— Nemam volje. Jeste li vi vlasnik ovog slavnog pansiona? 


— Da, to sam ja. A slavan jest, imate pravo. Možda je sreća što ste 
došli ovamo. 

— Kako to mislite? 

— Odmah ću vam reći. Mogli biste ostati kod mene. Ne samo danas, 
nego i sutra i prekosutra i zauvijek. U pansionu mi je potreban čovjek 
koji ne skače odmah čim dobije nogom u tur. U našem je poslu 
ambicija često suvišna i štetna, a ja sam malo prije vidio da vi koješta 
možete podnijeti. Pružite ruku, neće vam biti žao! 

Zapravo je trebalo da tog čovjeka pljusnem, ali njegova je ponuda 
bila više smiješna nego uvredljiva. Zato sam ušao u trgovinu da 

nabavim što mi je potrebno. Kad sam se zanimao za cijene, on me 
začuđeno pogleda: 


— Zar niste čuli da će Emery Forster sve platiti? On će održati riječ 
ija ću vam dati sve ovo bez pare. 


— Hvala! Kad nešto kupujem, nije mi potreban novac 
konjokradice. 

Htio je proturječiti, ali kad je opazio zlato koje sam izvadio iz 
pojasa, na njegovu se licu pojavi izraz poštovanja. On se poče cjenkati 
ne bi li opljačkao novajliju. Napokon smo se složili. Kupio sam novo 
trapersko odijelo, hrane i toliko municije da sam neko vrijeme mogao 
biti bez brige. 


U međuvremenu se spustila večer i duboka je tama obavila dolinu. 
Nisam namjeravao stanovati u niskom i zadimljenom pansionu, pa 
zbog toga iziđoh van. Htio sam otići do Forstera da ga naučim 
razlikovati svoje od tuđega. 


Put me vodio pored rijeke. Odmah sam osjetio da je miris nafte 
mnogo jači u blizini vode; dakle rijeka je nosila znatne količine goriva. 

Skupina zgrada kojoj sam se približavao nalazila se u potpunoj 
tami. Kad sam prešao dobar dio puta, vidio sam pred sobom iza zavoja 
kuću, a na verandi koja je bila osvijetljena ugledao sam okupljeno 
malo društvo. Kad sam se još više približio, čuo sam njiskanje i znao 
sam da me konj osjetio. 

Znao sam da Swallova nijedan stranac nije mogao odvesti u staju. 
Zbog toga su ga morali ostaviti vani i svezati ga ispod same verande, 
jer je tamo životinja mogla biti pod nadzorom. Tiho sam se došuljao 
do niskog zida u blizini svog konja i sa zadovoljstvom primijetio da 
Harry leži u jednoj od visećih postelja. Ne ispuštajući društvo iz očiju 
pričvrstio sam vreću sa stvarima konju za sedlo. Dobra životinja nije 
dopustila da joj skinu opremu; da sam tada kad ga je Forster odveo, 
samo tiho zafićukao, ona bi ga sigurno zbacila sa sedla. 

— Beskoristan i nepošten pothvat, dragi striče, a ti vjerojatno 
čitavu tu stvar nisi dobro promislio — čuo sam kako je rekao dječak. 

— Hoćeš li me ti možda učiti pameti? Cijene petroleja samo su zbog 
toga pale što izvori daju suviše. Dakle, ako ne budemo mjesec dana 
vadili naftu, cijene će ponovo skočiti i mi ćemo učiniti dobar posao, 

kažem ti. To ćemo izvesti kako je dogovoreno i svatko će održati svoje 
obećanje. Ja ću ostaviti da iz donjeg izvora sve teče u naš Venango- 
river, dotle će poskočiti cijene, a zatim ćemo i gore pronaći naftu. Kako 
posjedujem i veliku zalihu, poslat ću na istok tolike količine da ću 
zaraditi stotine tisuća. 


— To nije pošteno. Takav će postupak tamošnju konkurenciju 
prisiliti na najveće napore i vi ćete neprijatelju koji još spava sami dati 
oružje u ruke. Uostalom, zalihe koje postoje u Državama toliko su 
velike da dostaju za duže vrijeme. 


— Ti ne znaš kolika je potražnja, a osim toga si premlad da bi 
mogao suditi o tim stvarima. 


— To bi najprije trebalo dokazati. 

— Dokaz postoji. Nisi li mi ranije i sam priznao da si se prevario u 
onom woodsmannu ili što je već taj čovjek bio? Ne bih mogao ni 
sanjati da će ti se takvo društvo svidjeti. 


Vidio sam kako je Harry pocrvenio, ali je brzo odgovorio: 


— U takvom sam društvu odrastao, ti to znaš, i prezreo bi oca kad 
bih omalovažavao takvo društvo samo zbog vanjštine. Ima među 
njima ljudi kojima mnogi od vaših otmjenih gentlemena nije dorastao. 
Uostalom, o prijevari nema ni govora, jer sam rekao samo to da mi je 
on u prvi čas izgledao drukčije, a postoji golema razlika između 
pretpostavke i tvrdnje. 


Forster je htio nešto odgovoriti, ali nije stigao, jer se u trenutku 
začula grmljavina, kao da se zemlja pod nama raspada. Tlo je 
zadrhtalo i kad sam iznenađeno pogledao oko sebe, vidio sam u 
gornjem dijelu doline, tamo gdje je stajala bušilica, kako se iz zemlje 
uzdiže užarena struja vatre visoka gotovo pedeset stopa, koja se na 
vrhu širila i ponovo padala na zemlju, prekrivajući strahovitom 
brzinom teren koji se spuštao. U isto sam vrijeme osjetio oštar miris 
nalik na miris plina, a zrak kao da je bio ispunjen tekućom, eteričnom 
vatrom. 


Poznavao sam taj strahoviti fenomen, jer sam ga u svoj njegovoj 
strahoti vidio u dolini Kanawha. Zato sam skočio usred društva koje 
se od straha ukočilo. 

— Ugasite svjetla, brzo ugasite svjetla! Bušilica je naišla na naftu, 
a vi ste zaboravili zabraniti svako paljenje vatre u blizini. Sada se šire 
plinovi i oni su se zapalili. Ugasite svjetlo inače će za dvije minute 
čitava dolina biti u plamenu — viknuo sam. 


Jurio sam od jedne svjetiljke do druge, ali i u gornjim su sobama 
gorjele svjetiljke, a i prijeko u storeu vidio sam svjetlost. Uz to se 
bujica nafte, koja se strahovitom brzinom širila po dolini, slila u rijeku, 
i sada je trebalo spašavati goli život. 

— Spašavajte se! Za ime Božje, trčite! Potražite uzvisine! — 
nastavio sam. 

Ne vodeći računa o ostalima, uhvatio sam Hanya i začas sam se 
zajedno s njim našao u sedlu. Harry, koji nije shvaćao veličinu 
opasnosti, odupirao se svom snagom. Ali kako čovjek u takvim 
trenucima uvijek posjeduje nadnaravnu tjelesnu snagu, ja sam ga 
čvrsto držao dok smo jurili nizvodno. 


Planinski puteljak kojim smo se spustili u New—Venango nismo 
mogli dostići, jer je usijana bujica već zakrčila put. Mogli smo se spasiti 
samo ako krenemo donjom stranom, ali ja tamo nisam opazio ništa 
nalik na cestu. Naprotiv, stijene su se tamo toliko približile jedna 
drugoj da je tu jedino rijeka smukom mogla prokrčiti prolaz. 

— Recite — rekao sam zadihano — postoji li neki put koji odavde 
vodi iz doline? 

— Ne, ne! — stenjao je i nastojao se osloboditi. — Pustite me, 
kažem vam, pustite me. Niste mi potrebni, znam se isam brinuti o sebi. 


Ja se, dakako, na to nisam obazirao, nego sam pozorno promatrao 
strme stijene doline. Zatim sam na pojasu osjetio neki pritisak; u isto 
vrijeme dječak vikne: 

— Što želite od mene? Pustite me, pustite me ili ću vam vlastiti nož 
zariti u tijelo! 

U njegovoj je ruci bljesnula oštrica; izvadio je moj bowie-nož. 
Nisam imao vremena za dugu raspravu, nego sam ga desnom rukom 
uhvatio za zglobove, a lijevom sam ga još čvršće pritisnuo uza se. 


Opasnost je svaki čas sve više rasla. Užarena je bujica stigla do 
skladišta. Sada su počele eksplodirati bačve, a to je povećalo požar. 
Zrak je bio užaren; osjećao sam se kao da se kuham u vreloj vodi, a 

vrućina je tako rasla da sam mislio kako ću iznutra izgorjeti. Gotovo 
sam izgubio svijest. No nije se radilo samo o mome životu, nego i o 
životu dječaka. 

— Hajde, Swallow, naprijed, naprijed, Swall! 

Strahovita vrućina presjekla mi je riječ u ustima. Više nisam 
mogao govoriti. Ali to nije bilo potrebno, jer je dobra životinja jurila 
strahovitom brzinom. Opazio sam da s ove strane rijeke nema 
nikakvog izlaza. Plamen je posve jasno osvjetljivao stijene, tako da se 
moglo vidjeti kako su prestrme za uspon. Zbog toga u vodu, u vodu — 
prijeko, na drugu stranu! 


Lak pritisak o bedra, skok poslušnog mustanga i nad nama se 
sklopiše valovi! Osjećao sam kako u mojim žilama teče nova snaga, 
nov život; samo prijeko, prijeko! Swallow je bio brži od vatrenog 
elementa; sada se plamen valjao niz rijeku i za nekoliko sekundi stići 
će do nas. Dječak, koji je sada bio bez svijesti, ležao je ukočeno; konja 
je poda mnom nestalo. Plivao sam kao još nikad u svom životu. 
Osjećao sam užasan strah. Tada je pored mene zanjištao konj. — 
Swallow, vjerni, hrabri, jesi li to ti? — Ovdje je obala — ponovo na 
sedlo — ne mogu se popeti —još jedanput; uspjelo je — Swallow, 
naprijed, naprijed, kamo želiš, samo van iz tog pakla! 

Znao sam samo toliko da smo jurili naprijed; kamo, to nisam pitao. 
Oči su mi ležale u dupljama kao otopljena kovina, a svjetlost mi je 
pržila mozak. Osjećao sam se kao da se sastojim od užarene spužve 
čiji se rahli pepeo svakog trenutka može raspasti. Konj je ispod mene 
stenjao gotovo ljudskim glasom. Trčao je, skakao, penjao se, 
preskakivao stijene i usjekline. Lijevom rukom uhvatio sam se za 
njegov vrat, a desnom sam još uvijek držao dječaka. Još jedan skok — 
konačno, konačno smo savladali stijenu — još nekoliko stotina koraka 
i stići ćemo u preriju. Swallow je stao; skliznuo sam na zemlju. 


Uzbuđenje i napor bijahu toliki da su pobijedili nesvijest koja mi 
je prijetila. Polako sam ustao, zagrlio vrat vjerne životinje koja je 
drhtala čitavim tijelom i poljubio je jecajući. 

—Swallow, jedini, hvala ti. Ti si nas obojicu spasio. Nikad ti to neću 
zaboraviti! 

Nebo je bilo krvavo crveno, a vrela para razuzdanog elementa 
počivala je u gustim, crnim gomilama nad opustošenim mjestom. Ali 

nisam imao vremena za promatranje, jer je Harry, blijed, hladan i 
ukočen, ležao preda mnom, tako da sam mislio da je mrtav, da se 
utopio u bujici vode dok sam ga spašavao od plamena. 


Njegova je odjeća bila mokra i pripila mu se uz tijelo. Trljao sam 
mu sljepoočice i pokušavao ga na različite načine povratiti u život. 
Napokon, njegovo se tijelo trgne. Osjetio sam kako mu lupa srce i vidio 
sam da ponovo diše. Probudio se, otvorio oči i zurio u mene. Zatim 
krikne i skoči: 

— Gdje sam... tko ste vi... što se dogodilo!? 

— Spašeni ste! 

Prepoznao je moj glas. 

— Vatra...? Tamo dolje? Bože, dolina je gorjela. A Forster... 

I kao da ga je to ime sjetilo opasnosti u kojoj je ostavio rođake, on 
prijeteći podigne ruku. 

— Gospodine, vi ste kukavica, bijedna kukavica, kojot! Mogli ste ih 
spasiti, sve, sve, ali vi ste pobjegli kao što šakal bježi pred lavežom 
pasa. Prezirem vas! Moram otići, moram otići k njima! 

Htio je potrčati. Zadržao sama ga. 

— Stanite! Ništa se više ne može učiniti. Odjurili biste u smrt. 

— Pustite me. Ja s vama nemam nikakva posla. 


Istrgnuo mi se iz ruke i odjurio. Osjećao sam među svojim prstima 
neki mali predmet. Bio je to prsten. Pošao sam za dječakom, ali on se 
već izgubio u sjeni strmih stijena. Nisam se mogao ljutiti na dječaka. 
Bio je još mlad i katastrofa ga je toliko uzbudila da nije mogao zrelo 
prosuđivati. Spremio sam prsten i sjeo na zemlju. Morao sam se 
odmoriti od strahovitog napora i ovdje prenoćiti, jer se prije jutra nije 
moglo sići dolje u bluff. 

U dolini je još uvijek gorjela nafta. Staro odijelo koje sam imao na 
sebi spalo mi je s tijela kao pepeo: obukao sam novo odijelo koje se 
smočilo i zbog toga ostalo čitavo. 

Swallow je ležao pored mene; bilo je ovdje i trave; ali on je nije ni 
okusio. Dobra je životinja bila umorna kao i ja. Što se dogodilo sa 
stanovnicima doline? To mi pitanje nije dalo da zaspim, iako mi je 
odmor bio potreban. Cijele sam noći bio budan i često sam odlazio do 

ruba bluffa, da bih pogledao dolje. Vatra više nije bila tako jaka. 
Plamenovi nafte još uvijek su brizgali uvis. 

Tako je to bilo do jutra, a tako će biti sve dok nafta bude tekla iz 
bušotine, ukoliko se ne ugasi plamen. Dnevna je svjetlost ublažavala 
svjetlo plamena. Kad sam pogledao dolje, vidio sam da je osim kućice 
koja se nalazila na najvišem mjestu doline, sve, sve nestalo. Stambena 
zgrada, postrojenje tvornice i sve ostale zgrade, zajedno sa zalihama, 
postale su plijen vatre. Čitav bluff do najgornjeg ruba stijena bio je crn 
i bio nalik na čađavu tavu u kojoj je nekom neopreznom kuharu 
zagorjelo jelo. Pred onom kućicom stajalo je nekoliko ljudi, među 
njima i Harry. Dakle, smioni se mladić probio noću u dolinu. Sada, 
danju, bilo je to veoma lako. Krenuo sam puteljkom kojim sam se jučer 
spustio. Pritom sam vidio kako je Harry pokazao prema meni i 
upozorio ostale. Neki je čovjek ušao u kućicu i začas se vratio s 
puškom. Krenuo mi je u susret sve do rijeke, akad sam stigao na obalu, 
viknuo je: 

— Hej, čovječe, što tražite u našem kraju. Nestanite, inače ćete 
dobiti metak u rebra. 

— Ostao sam ovdje da bih vam pomogao, ukoliko se to može — 
odgovorio sam. 


— Znam! — nasmijao se podrugljivo. — Poznajemo mi takvu 
pomoć. 

— Moram govoriti s Harryem. 

— To neće biti lako. 

— Imam nešto da mu predam. 


— Ne pravite se pametni. Htio bih znati što takav momak može 
nekome dati. Prvo se ponaša kao kukavica, a zatim iz osvete pali naftu! 


Na trenutak nisam znao što bih odgovorio. On je moju šutnju 
shvatio kao znak loše savjesti i odgovorio: 


— Kako ste se samo prestrašili! Da, mi dobro znamo kako se sve to 
dogodilo. Ako smjesta ne nestanete, sjurit ću vam metak u glavu! 

Uperio je pušku u mene. Tada sam ljutito viknuo: 

— Čovječe, što vam pada na um! Ništa ja nisam zapalio: plinovi 
nafte zapalili su se na vašim svjetiljkama. Strahovita nesreća 
posljedica je vaše vlastite nebrige. 

— Znam, znam! Gubite se ili ću pucati! 


— Zar bih po cijenu vlastitog života spasio dječaka da sam 
počinitelj? 

— Izgovor! Da ste htjeli pomoći i da niste pobjegli, svi bi bili 
spašeni; ovako su izgorjeli, bijedno izgorjeli. Evo vam plaće! 

Pucao je u mene. Ja se nisam ni pomaknuo da bih izbjegao metak, 
ito je bilo dobro, jer je loše ciljao i nije me pogodio. Gotovo sam dobio 
želju da mu uzvratim metkom, ali to, dakako, nisam učinio, nego sam 
se polako okrenuo ne pogledavši ga. Kad sam stigao gore, sjeo sam na 
konja i odjahao. 

Nekoliko dana kasnije stigao sam u preriju Gravel, gdje sam tjedan 
dana morao čekati Winnetoua. Divljači je bilo ovdje mnogo, tako da 
nisam bio gladan. Nije mi bilo ni dosadno, jer je ovim krajem lutalo 
nekoliko odreda Siouxa, pa sam morao paziti da me ne opaze. Kad je 
stigao Winnetou i kad sam mu javio da ovdje ima Crvenokožaca, 
dogovorili smo se da treba odjahati dalje. 


Veoma sam se radovao što ću vidjeti Old Firehanda, tog slavnog 
westmana i bio sam spreman da vrlo mnogo od njega naučim. Put do 
njega nije bio neopasan; to smo opazili već idućeg dana kad smo 
ugledali trag nekog Indijanaca koji je sigurno bio izviđač. 


Pažljivo sam pretražio tlo. Indijančev je konj bio privezan za kolac 
i u krugu je pasao prerijsku travu; jahač je ležao na tlu i igrao se 
tobolcem. Pri tome je slomio držak jedne strijele i odlomljene komade, 
suprotno običajima Indijanaca, ostavio na zemlji. Podigao sam ih i 
razgledao. To nije bila lovačka, nego ratna strijela. 


— Nalazio se na ratnom pohodu— rekao sam.— Ali još je mlad i 
neiskusan, inače bi sakrio odlomljene komade. Ni tragovi njegovih 
nogu nisu tragovi odrasla čovjeka. 


Pogledali smo još jednom tragove i ustanovili da je čovjek 
nedavno napustio to mjesto; rubovi tragova još su bili oštri, a 
polegnute travke još se nisu potpuno ispravile. Slijedili smo trag sve 
dok sjene nisu postale veoma duge. Spustila se večer, pa smo morali 
sići s konja. Prije nego što sam sjašio dogledom sam pretražio ravnicu. 


Zaustavili smo se na jednom od mnogobrojnih brežuljaka, tako da 
smo mogli vidjeti nadaleko. 

Čim sam stavio dogled na oči, opazio sam dugačku ravnu crtu koja 
se povlačila od istoka duž sjevernog obzora do najudaljenije zapadne 
točke. Radosno sam dao dogled Winnetouu, i on pogleda onamo. Kad 
je odložio dogled, iznenađeno je uzviknuo i upitno me pogledao. 


— Znali moj brat kakav je to put? — upitao sam ga. — To nije cesta 
bivola, niti su ga izgazile noge Crvenokožaca. 

— Znam, to je put vatrenog konja kojega ćemo još danas vidjeti. 

Ponovo je podigao dogled i sa živim zanimanjem promatrao 
prugu. 

Ali odjednom ga spusti, skoči i sjuri se u dolinu. 

Svakako je postojao neki važan razlog; zbog toga sam bez 
oklijevanja postupio kao i on. 

— Tamo kraj puta vatrenog konja leže Crvenokošci — viknuo je. — 
Skriveni su iza leđa nasipa, ali vidio sam jednog od njihovih konja. 

Dobro je postupio što je sišao s uzvisine, jer bi nas na njoj lako 
mogli opaziti. lako je i za oštre oči Indijanca ta udaljenost bila 
prevelika, znao sam da neki od njih imaju doglede. 


— Što kaže moj brat, što namjeravaju ti ljudi? — upitao sam. 
— Oni žele razoriti put vatrenog konja — odgovorio je. 
— Ija tako mislim. Odšuljat ću se do njih. 


Uzeo sam dogled iz njegovih ruku, zamolio ga da me pričeka i 
oprezno se stao šuljati naprijed. 

lako sam bio uvjeren da ništa ne slute, držao sam se što više 
zaklona, te sam im se toliko približio da sam ih ležeći na zemlji mogao 
prebrojati. 

Bilo ih je trideset. Svi su bili obojeni ratnim bojama i naoružani 
strijelama i vatrenim oružjem. Konja je bilo mnogo više, i to je 
potvrdilo moje mišljenje da su krenuli u pljačku. 

Iza sebe sam začuo tiho disanje. Brzo sam izvadio nož i okrenuo 
se. Bio je to Winnetou. 


— Uf! — prošaptao je. — Moj je brat veoma smion što se usudio 
tako daleko. To su Ponke, najhrabriji među Siouxima, a tamo leži 
Parranoh, Bijeli poglavica. 


Začuđeno sam ga pogledao. 

— Bijeli poglavica? 

— Zar moj prijatelj još ništa nije čuo o Parranohu, okrutnom 
poglavici Atabaska? Nitko ne zna odakle je došao, ali on je snažan 
ratnik i savjet plemena primio ga je među Crvenokošce. Kad su sijede 
glave otišle k Manitouu, Velikom duhu, dobio je kalumet poglavice i 
skupio je mnogo skalpova. Ali tada ga je zao duh zaslijepio. Postupao 
je sa svojim ratnicima kao s robovima i morao je pobjeći. Sada je u 
savjetu Ponka i oni će počiniti velika nedjela. 

— Poznaje li moj brat njegovo lice? 

— Winnetou je svoj tomahawk izmjerio s njegovim; ali bijelac je 
podao i ne bori se pošteno. 

— On je izdajica; vidim to. On želi da zaustavi vatrenog konja i da 
ubije i opljačka moju braću. 

— Bijele muževe? — upitao je začuđeno. — Ta on nosi njihovu 
boju. Što će moj prijatelj učiniti? 

— On će čekati da vidi hoće li Parranoh razoriti put željeznog 
konja, a zatim će odjahati u susret svojoj bijeloj braći da ih opomene. 


On kimne. Tada se često događalo da bijeli ili crveni razbojnici 
oštete prugu, kako bi orobili vlakove. O tome će još biti govora u ovoj 
knjizi. 

Veće se sve brže spuštalo i neprijatelja je bilo teško vidjeti. 
Zamolio sam Winnetoua da se vrati do konja i da me tamo čeka. 

On je pristao i rekao: 


— Ako se moj brat nađe u opasnosti, neka krikne kao prerijska 
kokoš. Ja ću doći da mu pomognem. 


On se vratio, a ja sam pužući napredovao prema nasipu. Potrajalo 
je prilično dugo dok sam stigao. Zatim sam prešao nasip, sakrio se na 
drugoj strani i uputio se na mjesto gdje su se nalazile Ponke. Sretno 
sam im se prišuljao. Indijanci su bili zauzeti rušenjem pruge. U ovom 
području bilo je velikog kamenja i Ponke su vjerojatno zbog toga 
izabrale upravo to mjesto za svoj pothvat. Čuo sam ih kako na tračnice 
gomilaju kamenje koje mora da je bilo veoma teško, jer su duboko 
disali. 

Nisam više smio gubiti vrijeme i brzo sam se vratio istim putem. 
Nisam poznavao željezničku prugu, niti sam znao kada treba proći 

vlak, ali sam pogodio odakle treba doći. Bio sam veoma uzbuđen i 
Winnetou, s kojim sam se gotovo sudario, nije me prepoznao i umalo 
da me nije dočekao nožem. 


Začas smo se našli na konjima i brzo smo jahali duž tračnica prema 
istoku. Svjetlost zvijezda omogućavala nam je da pratimo put. 


Prošlo je četvrt sata, pa još četvrt. Dakle, vlak više nije bio u 
opasnosti i moramo nastojati da nas iz njega opaze. Jahali smo još 
neko vrijeme, a onda sam skočio s konja. Winnetou također. Pošto 
smo životinje čvrsto privezali za kolce, počeo sam skupljati sasušenu 
travu i od nje načinio neku vrst baklje. Po travi sam posuo malo baruta 
da bih je lako mogao zapaliti. Čekali smo da stigne vlak. 

Ležali smo na pokrivačima i osluškivali u noć, gledajući pažljivo u 
smjeru odakle je trebao stići. 

Sada je u velikoj daljini zablistale svjetlo; najprije malo i jedva 
zamjetljivo, zatim sve bliže i jasnije. Čuli smo tutnjavu koja je sve više 
rasla, sada već nalik na grmljavinu. 

Došao je očekivani trenutak. Vlak se sve više približavao. Izvukao 
sam revolver i opalio u baklju. Suha trava začas se zapalila. Mahao sam 
bakljom, a drugom sam rukom davao znak da stanu. 


Mora da je vlakovođa odmah uočio naš znak, jer sam već nakon 
nekoliko trenutaka čuo oštar zvuk kočnica i vlak se zaustavio. Ne 
obazirući se na činovnike koji su se nagnuli kroz prozor, požurio sam 
se do lokomotive i glasno viknuo: 

— Ugasite svjetla! 

Svjetla su se odmah ugasila. Namještenici Pacifičke željeznice su 
ljudi veoma prisebna duha. 

— Do vraga! — viknuo je netko iz lokomotive. — Što je to? Nadam 
se da se tamo naprijed nije ništa dogodilo? 

— Treba da smo u tami, sir — odgovorio sam. — Pred vama se 
nalaze Indijanci koji žele napasti vlak. 

— Do vraga! Ako je tako, onda ste vi najbolji ljudi koji su ikada 
živjeli na ovoj prokletoj zemlji. 

Skočio je van i tako mi stisnuo ruku da sam gotovo viknuo. Za 
nekoliko trenutaka okružila nas je mala skupina putnika. 

— Što je? Što je? Zašto stojimo? — vikali su. 

Ukratko sam im objasnio o čemu se radi i nastalo je veliko 
uzbuđenje. 

— Dobro, veoma dobro! — viknuo je vlakovođa. — To je divna 
prilika da se osvetimo crvenim huljama. Nema nas mnogo, ali smo 
dobro naoružani. Znate li koliko ima Crvenokožaca? 

— Trideset Ponka. 

— Well! Onda ples može započeti. Ali ovdje je još neki čovjek. Bože, 
Crvenokožac! 

Ruka mu je jurnula prema pojasu i htio se baciti na Winnetoua. On 
je bio došao za mnom i sada je uspravno stajao u polutami. 

— Samo budite mirni, sir. To je moj drug koji će se radovati što 
može upoznati smionog jahača vatrenog konja. 

— To je nešto drugo. Pozovite tog čovjeka. Kako se zove? 

— To je Winnetou, poglavica Apača. 

— Winnetou? — vikne jedan od putnika i stade se žurno probijati 
do nas. — Ovdje je Winnetou, najveći poglavica Apača? 

Bio je to čovjek zaista golema tijela, što sam i u mraku mogao 
opaziti; nije bio odjeven kao ostali činovnici i putnici, nego je na sebi 
imao odjeću prerijskog lovca. Stao je pred poglavicu i radosno ga 
upitao: 

— Zar je Winnetou zaboravio lik i glas svog prijatelja? 

— Uf! — odgovori poglavica jednako radosno.— Kako Winnetou 
može zaboraviti Old Firehanda, najvećeg među bijelim lovcima, iako 
ga mnogo mjeseci nije vidio. 

— Vjerujem ti, vjerujem ti, dragi brate, ni ja te nisam mogao 
zaboraviti, ali... 

— Old Firehand? — viknuli su ljudi i svi su ustuknuli puni 
poštovanja pred tim najslavnijim lovcem, o čijoj su se smionosti 
pripovijedale nevjerojatne priče. 

— Old Firehand? — viknuo je sada i vlakovođa. — Zašto mi niste 
rekli svoje ime kad ste ušli u vlak? Dao bih vam mnogo bolje mjesto. 

— Hvala, sir. Bilo je dobro! Ali ne gubimo dragocjeno vrijeme, nego 
se posavjetujmo kako da postupimo protiv Indijanaca. 

Svi su se putnici odmah okupili oko njega, kao da je to samo po 
sebi razumljivo. Ja sam morao ponoviti svoj izvještaj. 

— Dakle, vi ste Winnetouov prijatelj? — upitao je kad sam završio. 
— Ne poklanjam lako svoje prijateljstvo, ali koga on cijeni taj i na 
mene može računati. Evo vam ruke! 

— Da, on je moj prijatelj i brat — izjavio je Winnetou. — Mi smo 
zajedno popili krv sjedinjenja. 

— Krv? — upita Old Firehand brzo i pristupi mi bliže. — Onda to 
mora daje... 


— Old Shatterhand, koji svakog neprijatelja obara šakom— 
nadopuni ga Winnetou. 


— Old Shatterhand, Old Shatterhand! — vikali su putnici i počeli se 
gurati oko mene. 

— Vi ste Old Shatterhand? — upitao je vlakovođa radosno. — Old 
Firehand, Old Shatterhand i Winnetou! Kakav sretan susret! Tri 
najslavnija muža Zapada, tri nepobjediva! Sada nam se ništa ne može 
dogoditi! Crveni su lopovi izgubljeni! Meš'surs, recite nam samo što 
da učinimo i mi ćemo poslušati. 

— Ima trideset crvenih lopova — odgovorio je Old Firehand — i 
nećemo mnogo okolišati. Jednostavno ćemo ih sve pobiti. 


— To su ljudi, sir— ubacio sam. 


— Mnogo sam slušao o vama i znam da ste čak i u najvećoj 
opasnosti popustljivi prema tim momcima. Ali ja mislim drukčije. Da 
ste doživjeli ono što sam ja doživio i vi biste drukčije mislili. A kako 
ovu bandu vodi Parranoh, izdajica i stostruki ubojica, moj će ih 
tomahawk sve požderati! Moram s njim izravnati jedan račun, račun 
koji je napisan krvlju. 

— Howgh! — složi se inače tako blagi Winnetou. Mora da je imao 
važan razlog, jer se protiv svog običaja složio s takvim gledanjem. 

— Imate pravo, sir — izjavio je sada i vlakovođa. — Bio bi grijeh da 
ih poštedimo. 

— Osoblje vlaka nek ostane u vagonima. Vas ne smijemo uplesti u 
borbu. Ali ostali gentlemeni mogu sudjelovati u pustolovini. U tami 
ćemo se došuljali do njih i napasti ih. Kako oni o tome ništa ne slute, 
strah će mnogo snažnije djelovati nego oružje. Kad ih budemo otjerali, 

dat ćemo znak i vlak može krenuti. Ali polako, jer ne znamo hoćemo li 
moći do njegova dolaska maknuti prepreku. Dakle, tko želi poći? 

— Ja, ja, ja! — počeše vikati putnici. Nijedan nije htio izostati. 

— Uzmite oružje i pođite! Ne smijemo gubiti vrijeme, jer 
Crvenokošci sigurno znaju kad vlak treba da stigne i mogli bi početi 
sumnjati. 

Krenuli smo. Winnetou i ja na čelu. Duboka tišina ležala je nad tim 
područjem, a mi smo nastojali hodati bez šuma. Ništa nije odavalo da 
naizgled mirna ravnica skriva pripreme za krvavi obračun. 


Veliki dio puta prošli smo hodajući uspravno, a zatim smo legli na 
zemlju i jedan za drugim puzali duž nasipa. Za to vrijeme izišao je 
mjesec i obasjao kraj, tako da se moglo vidjeti prilično daleko, lako je 
to svjetlo otežavalo šuljanje, imalo je i neke prednosti. U tami nam ne 
bi bilo lako točno odrediti mjesto gdje smo vidjeli Ponke i mogli bismo 
im se slučajno suviše približiti, a to se ovako nije moglo dogoditi. 

Od vremena do vremena oprezno sam se uspravljao i pregledavao 
nasip, tako da sam sada na uzvisini opazio nečiji lik koji se ocrtavao 
na obzoru. Dakle, postavili su stražara. 


Nakon nekoliko minuta vidjeli smo i ostale, koji su nepomično 
ležali na zemlji. Malo dalje od njih nalazili su se konji, a to je veoma 
otežavalo napad, jer su životinje lako mogle omesti cijeli pothvat. 
Istodobno sam ugledao kamenje koje su Indijanci nagomilali na prugu 
i sa strahom sam pomislio što bi se bilo dogodilo putnicima da nismo 
spriječili pothvat divljaka. 

Šuljali smo se naprijed sve dok se nismo našli nasuprot odredu, a 
onda smo ležali spremna oružja i puni očekivanja. 

Najprije je trebalo onemogućiti stražara, a to se moglo povjeriti 
samo Winnetou. Stražar je u svjetlu mjesečine mogao vidjeti i 
najmanju sitnicu u svojoj blizinu i čuti i najmanji šum. Čak i onda kad 
bismo ga uspjeli iznenaditi, valjalo je načas ustati da bi mu se zario 
nož u srce, a to bi odmah opazili i ostali. 

Ipak se Winnetou dobrovoljno prihvatio tog teškog zadatka. 
Odšuljao se. Ubrzo potom vidjeli smo kako je stražar odjednom 
nestao, da bi se idućeg trenutka ponovo pojavio stojeći uspravno kao 
i prije. Ali stražar više nije bio Ponka, nego Winnetou. 

Bio je to jedan od onih zadivljujućih pothvata koje neprijatelj 
sigurno nije zapazio. Najteže je sada prošlo i napad je mogao početi. 

Ali još nije bio dan znak kad sam iza sebe začuo pucanj. Jedan od 
neopreznih putnika pritisnuo je okidač svog revolvera. Crvenokošci 
su se brzo snašli. Jurnuli smo prema njima. Oni su nas vidjeli i vičući 
pojurili prema svojim konjima, da bi što brže pobjegli i na nekom 
sigurnom mjestu održali savjet. 

— Pazite! — viknuo je Old Firehand. — Pucajte u konje, a zatim 
naprijed. 

Naša salva prasnu i neprijatelj se pretvori u klupko srušenih konja 
i jahače koji su pokušavali pobjeći. Da bih to spriječio, mnogo mi je 
olakšala moja henryevka. Gađao sam u konje, koji su, pogođeni, 
zbacivali na zemlju i svoje jahače. 

Old Firehand i Winnetou bacili su se u klupko mašući svojim 
tomahawcima; ja ni prije nisam računao da će nam putnici baš mnogo 
pomoći sada se pokazalo da sam imao pravo. Oni su iz daljine pucali 
na Indijance, obično nisu pogađali i bijedno bi bježali kad bi koji 
Crvenokožac jurnuo prema njima. 

Kad sam ispucao i posljednji metak, odložio sam henryevku i 
tešku medvjedarku, izvadio tomahawk i požurio prema Old Firehandu 
i Winnetov Nas trojica smo se zapravo jedini borili protiv 
Ponka.Winnetouov način borbe dobro sam poznavao, zbog tog sam 
prišao Old Firehandu. On je stajao uspravno, raširenih nogu i 
tomahawk u njegovoj divovskoj šaci razbijao je glave neprijatelja. 
Duga kosa nalik na grivu vijorila mu je oko glave, a crte njegova lica, 
koje je obasjavao mjesec, odavale su potpunu sigurnost u pobjedu. 

Vidio sam Parranoha usred gomile Indijanaca i pokušao sam mu 
se približiti. Uzmičući preda mnom on se približio Apaču, ali je 
nastojao da i njemu izmakne. To je Winnetou opazio, skočio je prema 
njemu i viknuo: 

— Parranoh! Zar pas Atabaska želi pobjeći pred Winnetouom, 
poglavicom Apača? Usta zemlje neka popiju njegovu krv, a pandže 
lešinara neka razderu tijelo izdajice; ali njegov skalp resit će pojas 
Apača! 

Odbacio je tomahawk, izvadio nož iz pojasa ukrašenog 

skalpovima i zgrabio bijelog poglavicu za vrat. Ali nešto ga je zadržalo. 

Old Firehand čuo je njegov povik i pogledao lice neprijatelja. 

— Tim Finnetey — viknuo je, odmaknuo Indijance kao trske i 
skočio do Winnetoua, uhvativši ga za ruku u kojoj je držao nož. 

— Stoj, brate! Ovaj čovjek pripada meni! 

Parranoh je stajao kao ukočen od straha kad je čuo svoje pravo 
ime, ali čim je ugledao Old Firehandovo lice istrgnuo se iz 
Winnetouove ruke, kome je pažnja načas popustila, i počeo bježati kao 
lud. Odmah sam potrčao za njim. Iako s njim nisam imao nikakav 
račun koji bih morao izravnati, znao sam da je on planirao napad na 
vlak i da je smrtni neprijatelj Winnetoua i Old Firehanda. 


Njih dvojica također su odmah potrčali. Znao sam da neće moći 
smanjiti prednosti istodobno opazio da je progonjeni neobično dobar 
trkač. Old Firehand, koji je bio majstor u svemu što traži život na 
Zapadu, nije više bio u godinama koje je tražila takva trka na život i 
smrt, a Winnetou je već nekoliko puta priznao da me ne može stići. 

Zadovoljno sam opazio da je Parranoh pogriješio trčeći bez obzira 
ravno naprijed i da se nije poslužio uobičajenom taktikom Indijanaca, 
koji bježe u cik-caku. Nije štedio svoje snage, dok sam ja ravnomjerno 
disao i teret tijela oprezno prenosio s noge na nogu, što mi je često 
koristilo u teškim situacijama. 


Ostala dvojica sve su više zaostajala i za sobom više nisam čuo 
njihovo glasno disanje. Tada je Winnetou viknuo: 


— Neka Old Firehand stane! Moj mladi bijeli brat uhvatit će 
krastaču Atabaska i ubiti je. On ima noge oluje i nitko mu ne može 
pobjeći! 

Koliko god da je taj povik bio laskav, nisam se smio okrenuti da 
vidim hoće li ga ljutiti lovac poslušati. Nisam smio ispustiti iz vida 
bjegunca. 

Dosad mu se nisam nimalo približio; ali kako sam opazio da trči 
polaganije, pojurio sam još brže i ubrzo sam bio tako blizu da sam 
mogao čuti njegovo dahtanje. Kod sebe nisam imao drugog oružja do 
praznih revolvera, pa sam izvadio bowie-nož. Sjekiru sam odbacio, da 
mi ne smeta u trčanju. 


Odjednom je skočio u stranu Jer je želio da protrčim kraj njega pa 

da me napadne s leđa. Ja sam, dakako, na taj manevar bio spreman i 
skrenuo sam u istom trenutku u stranu, tako da smo se sudarili. Pri 
tome sam mu nož zario u leđa. 

Nije to bio prvi neprijatelj kojega sam savladao; ali ovdje je preda 
mnom ležao čovjek koji je umro od mog oružja i nisam se mogao 
osloboditi osjećaja tjeskobe. Svakako, zaslužio je smrti nije ga trebalo 
Žaliti. 

Sada sam za sobom začuo brze korake. Bacio sam se na zemlju, ali 
nisam se morao plašiti jer je to bio Winnetou. 

— Moj je brat brz kao strijela Apača, a njegov nož sigurno pogađa 
cilj — rekao je kad je ugledao mrtvaca. 

— Gdje je Old Firehand? — upitao sam. 

— On je jak kao medvjed u doba kad počne sniježiti; ali njegovu 
nogu drži ruka godina. Neće li se moj brat ukrasiti skalpom Atabaska? 

— Darujem ga svom crvenom prijatelju! 


S tri reza skinuo je kožu s glave poginuloga. Kako je strahovito 
mrzio, ovaj inače ljubazan Apač, tog Tima Finneteya, kad mu je čak 
uzeo skalp. Toga časa opazio sam nekoliko tamnih točaka, koje su nam 
se polako približavale. 


— Neka Winnetou legne na zemlju, jer će morati obraniti skalp 
bijelog čovjeka! — upozorio sam ga. 

Ljudi su se oprezno približavali. Bijahu to šestorica Ponka. 

Apač je po zemlji puzio u stranu, a ja sam ga slijedio pogađajući 
njegovu namjeru. Već odavno je trebalo da stigne Old Firehnad; ali 
vjerojatno je, čim je izgubio Winnetoua, krenuo u krivom smjeru. Sada 
smo opazili da Indijanci vode konje. Bili su spremni na brzi bijeg. Ta je 
okolnost mogla biti veoma opasna i morali smo se domoći konja. Radi 
toga smo ih zaobišli u luku, da bismo im došli s leđa. 

Nisu pretpostavljali da će tako daleko od mjesta bitke naići na 
mrtvaca i začuđeno su viknuli kad su ugledali nepomično ljudsko 
tijelo. Sigurno se ne bi toliko požurili da su ga držali mrtvim, no mislili 
su da je ranjen, pa su se sagnuli nad njim. Bijesno su viknuli kad su 
vidjeli da nema kože na glavi. 

To je bio pogodan trenutak. Prestrašeno su bili ispustili uzde, a mi 
smo sjeli na konje i u galopu pojurili prema našima. 


Be 


Nije nam bilo stalo do borbe, jer nismo bili naoružani, a njih je bilo 
triput više. 

S lako razumljivom radošću mislio sam na zaprepaštena lica 
Crvenokožaca koje smo nadmudrili. Čak se i Winnetou nasmijao. No u 
isto vrijeme bili smo zabrinuti za Old Firehanda, koji je lako mogao 
nabasati na njih. 


Ta je briga bila opravdana, jer kad smo se vratili na mjesto napada 
nismo ga tamo našli, iako je prošlo prilično vremena. 

Bitka je bila završena. Bijelci koji su nam pomogli, zapravo koji 
nam nisu pomogli, sakupljali su mrtve Indijance; ranjeni Crvenokošci 
pobjegli su sa svojim sretnijim drugovima. Na mjestu gdje je na pruzi 
bilo naslagano kamenje gorjele su dvije vatre, ugovoreni znak za 
vlakovođu. Vlak se zaustavio pokraj vatre. Službenici su skočili i 
raspitivali se kako je borba završila. Pohvalili su nas i kondukter nam 
je obećao da će svuda govoriti o nama i da će se pobrinuti za to da naša 
imena budu u svačijim ustima. 


— To nije potrebno, sir— odgovorio sam.— Mi smo jednostavni 
westmeni i rado se odričemo takve slave. Ali ako vam je do toga stalo, 
rastrubite po Državama imena ostalih hrabrih gentlemena. Oni su 
potrošili mnogo baruta i mislim da zaslužuju priznanje. 


— Mislite li to ozbiljno, sir?— upitao je kondukter, jer to nije 
mogao zaključiti po tonu kojim sam pohvalu izrekao. 

— Svakako. 

— Dakle, bili su hrabri? 

— Neizmjerno. 

— To me raduje. Zabilježit ću njihova imena i objaviti ih. Ali, gdje 
je Old Firehand? Ne vidim ga. Nadam se da ne leži među poginulima? 

Nato Winnetou odgovori: 


— Moj brat Old Firehand izgubio je Parranohov trag i sigurno je 
naišao na novog neprijatelja. Old Shatterhand i ja poći ćemo da ga 
pronađemo. 


— Da, moramo brzo krenuti — složio sam se. — Vjerojatno mu 
prijeti opasnost. Nadam se da ćete biti još ovdje kad se vratimo. 


Uzeli smo svoje puške i tomahawke, koje smo bili odbacili, i 

krenuli u istom smjeru kao i ranije. 

Bilo je prilično mračno, jer je mjesečina bila blijeda i slaba. Morali 
smo se, dakle, više osloniti na sluh nego na vid. U početku se od buke 
oko vlaka ništa drugo nije čulo, ali kad smo se dovoljno udaljili, 
zavladala je oko nas duboka tišina noći. Od vremena do vremena 
zastajali smo i osluškivali. 


Budući da nismo ništa čuli, htjeli smo se vratiti, jer smo vjerovali 
da se Old Firehand već nalazi kraj vlaka. Uto smo iz velike daljine 
začuli neki zov. 


— To mora da je naš brat Old Firehand, jer Ponkama ne bi palo na 
pamet da se vikom odaju — rekao je Winnetou. 


— Ija tako mislim — odgovorio sam. — Potrčimo brzo! 

— Da, brzo! On se nalazi u opasnosti, inače ne bi zvao! 

Potrčali smo, ali Winnetou je želio prema sjeveru, a ja prema 
istoku. Zato smo ponovo stali, a Apač upita: 

— Zašto moj brat žuri onamo? Glas se začuo sa sjevera. 

— Ne, s istoka. Slušaj! 

Zov se ponovio i ja sam dodao: 

— To je s istoka, jasno sam čuo. 

— Sa sjevera; moj brat Old Shatterhand se vara. 

— Uvjeren sam da imam pravo. Prijeti mu opasnost i nemamo 
vremena za razgovor. Winnetou neka pođe prema sjeveru, a ja ću 
prema istoku. Jedan od nas će ga sigurno pronaći. 

— Da, neka bude tako! 

Potrčali smo. Ubrzo sam opazio da sam imao pravo, jer sam 
ponovo začuo povik, ovaj put jasnije nego prije. Zatim sam pred 
sobom ugledao klupko ljudi koji se bore. 

— Dolazim, Old Firehande, dolazim! — viknuo sam i potrčao još 
brže. Sada sam jasnije vidio borce. Old Firehand je klečao na zemlji, jer 
je bio ranjen, i borio se s trojicom Crvenokožaca, dok su druga trojica 
ležala na zemlji. Bijahu to oni kojima smo oduzeli konje. On se nalazio 
u očajnoj situaciji, a ja sam bio udaljen još oko pedeset koraka. Zbog 
toga sam stao i naciljao. Bio je to opasan pothvat, jer je mjesečina bila 
veoma slaba, a ja sam disao brzo i bio sam uzbuđen. No, morao sam 

pokušati. Ispalio sam tri metka zaredom. Tri su se neprijatelja srušila, 
a ja sam potrčao prema Old Firehandu. 

— Hvala Bogu! To je bilo u posljednji čas, sir— viknuo mi je u 
susret. 

— Vi ste ranjeni? — upitao sam kad sam stigao. — Teško? 


— Nije opasno. Dva udarca tomahawkom u noge. Momci me nisu 
mogli doseći, zbog toga su me udarali po nogama. Tako sam se srušio. 


— Sigurno ste izgubili mnogo krvi. Dopustite mi da vas pregledam. 


— Da, da! Ali, sir, kakav ste vi strijelac! Po tako slabom svjetlu i 
poslije trke, svu ste trojicu pogodili točno u glavu! Oni su mrtvi. To 
može samo Old Shatterhand! Ja vas ranije, dok smo progonili Tima 
Finneteya, nisam mogao stići, jer na nozi imam ranu od strijele. Nisam 
mogao vidjeti trag i trčao sam dalje, kad su odjednom kao iz zemlje 
iskočili ovi momci. U ruci sam imao samo nož, drugo sam oružje 
odbacio da mi ne smeta. Pogodili su me u noge. Trojicu sam ubio, a 
ostala trojica ubila bi mene da vi niste stigli. Neću to Old Shatterhandu 
nikad zaboraviti. 


Dok je to pripovijedao, pregledavao sam njegove rane. Bile su 
bolne, ali na sreću neopasne. Tada je stigao Winnetou i pomogao mi 
da ga previjem. Odmah je priznao da ga je danas prevario njegov inače 
tako izvanredan sluh. Mrtve smo ostavili da leže i vratili smo se k 
nasipu veoma polako, jer Old Firehand nije mogao hodati. Zbog toga 
se nismo čudili što vlaka više nije bilo kad smo stigli do tračnica. Više 
nas nisu mogli čekati. Zaplijenjeni konji stajali su privezani uz naše, i 
to je bilo dobro, jer smo tako mogli Old Firehanda lakše prenijeti. 
Dakako, bili smo prisiljeni da tjedan dana mirujemo, dok ne bude 
sposoban da jaše. Zbog toga je predložio da krenemo do jednog mjesta 
udaljenog pola dana hoda, gdje ima šume i vode i gdje neće ništa 
nedostajati ni nama ni našim konjima... 

2. U TVRĐAVI 


svom "zamku". Put dotle _ prolazio je kroz područje 
neprijateljskih plemena. Sada kad su prošle sve opasnosti, mogli 
smo se od srca odmoriti i razonoditi. 


P- je nekoliko dana i Old Firehand je mogao krenuti s nama k 


Naše su puške bile posljednjih dana nijeme, da se ne bismo odali 
Crvenokošcima. Ipak nismo gladovali, jer smo pomoću lasa hvatali 
divljač. Sjedio sam s Old Firehandom kraj logorske vatre. Winnetou je 
stražario i obilazeći stigao do nas. Old Firehand mu je rekao: 


— Neće li moj brat sjesti k nama uz vatru? Rapahe ne prolaze 
ovuda i mi smo sigurni. 

— Oči Apača su uvijek otvorene; on ne vjeruje noći, jer noć je žena 
— odgovorio je Winnetou. 

Ponovo se izgubio u mraku. 

— On mrzi žene — ubacio sam, i to je bio početak jednog od onih 
povjerljivih razgovora koji se vode pod vedrim, zvjezdanim nebom i 
koje čovjek dugo pamti. 

Old Firehand je otvorio vrećicu koja mu je visjela oko vrata i 
izvadio lulu. Napunio ju je i zapalio. 

— Mislite li? Možda i nije tako. 

— Činilo se da to govore njegove riječi. 

— Da— kimnuo je lovac — ali nije tako. Jednom je živjela jedna 
žena radi koje bi se borio s čovjekom i vragom, ali od tog vremena on 
više ne spominje riječ squaw. 

— Zašto je nije odveo u svoju kolibu? 

— Voljela je drugoga. 

— Indijanac ne mari za takve razloge. 

— Ali onaj drugi je bio njegov prijatelj. 

— A ime tog prijatelja? 

— Sada glasi Old Firehand. 


Iznenađeno sam ga pogledao. Dakle, još jedna od onih tragedija 
kakvih ima na Zapadu i koje njegovim ličnostima i događajima daju 
posebno obilježje. Dakako, nisam imao pravo da i dalje ispitujem; ali 
želja da to učinim mora da se vidjela na mom licu, jer on nastavi: 

— Neka počiva prošlost, sir. Vi biste bili prvi kome bih je ispričao, 
jer sam vas u ovo kratko vrijeme neobično zavolio. 

— Hvala, sir! Mogu vam iskreno priznati da i ja osjećam jednako. 


— Znam, znam; vi ste to dovoljno dokazali, pa bih bez vaše pomoći 
one noći bio izgubljen. Bilo mi je prokleto teško i krvario sam kao 
ranjeni bivol kad ste konačno stigli. Bio sam ljut što nisam mogao 
izravnati račune s Tim Finneteyom i dao bih ovu moju ruku samo da 
sam mu ja mogao zariti nož u rebra. 

Njegovo se lice smračilo, stisnuo je šake, ija sam ponovo pomislio 
da mu je taj čovjek učinio nešto zaista strašno. 

Rado priznajem da je moja radoznalost bila velika. Jer sada sam 
saznao za meni dosad nepoznatu činjenicu da je moj Winnetou 
jednom svoje srce poklonio nekoj djevojci. To je čak i za mene, 
njegovog najboljeg prijatelja i brata po krvi, bila tajna. Ali morao sam 
se savladati. No to mi nije bilo teško, jer sam bio siguran da će mi 
budućnost objasniti taj događaj. 

Old Firehand se oporavljao brže nego što smo očekivali. Nakon 
razmjerno kratkog vremena mi smo krenuli, da bismo kroz zemlju 
Rapaha i Pawneea stigli do Mankizile. Na njenoj je obali Old Firehand 
sagradio svoju "tvrđavu", kako je govorio, do koje ćemo ubrzo stići, jer 
smo već prekjučer preplivali Kehupahan. 


Htio sam se tamo nakratko pridružiti lovcima na krzna, a zatim 
preko Dadete i Psećih prerija stići do Jezera. Za vrijeme tog 
zajedničkog boravka često sam imao prilike da saznam ponešto iz 
prošlosti Old Firehanda. Zbog toga sam i sada šutke sjedio pokraj 
vatre, kojoj sam od vremena do vremena dodavao granja. 

Tako mi je naruci jednom zablistao prsten. Old Firehandovo oštro 
oko opazilo je to svjetlucanje i on zaprepašteno skoči na noge. 

— Kakav je to prsten koji nosite, sir? — upitao je 

— To je uspomena na jedan od najstrašnijih trenutaka u mome 

životu. 

— Mogu li ga pogledati? 

Pružio sam mu prsten. Upitao me je prije nego što ga je bolje 
promotrio: 

— Od koga ste ga dobili? 

— Dobio sam ga od nekog dječaka u New—Venangu. 


— U New—Venangu? Bili ste kod Forstera? Jeste li vidjeli Harrya? 
Govorili ste o nekoj nesreći, o nekom strahovitom trenutku? 


Mašio sam se da uzmem prsten. 


— Ostavite! — rekao je. — Hoću da znam kako je taj prsten dospio 
k vama. Imam na njega sveto pravo, sveto i veće nego bilo koji drugi 
čovjek. 

— Smirite se, sir. Svakoga bih prisilio da mi ga vrati, ali vama ću 
ispričati sve što se dogodilo. Zatim ćete mi moći pokazati to svoje 
pravo. 


— Govorite! Taj bi prsten na ruci čovjeka kome manje vjerujem 
lako mogao značiti njegovu smrtnu osudu. Dakle, pričajte, pričajte...! 


Poznavao je Harrya, poznavao je Fostera, a njegovo je uzbuđenje 
dokazivalo da ga te osobe veoma zanimaju. Imao sam na jeziku stotinu 
pitanja, ali sam ih potisnuo i počeo pričati o tadašnjim događajima. 

Oslonjen o laktove ležao je pokraj mene i vidio sam kako me 
napeto sluša. Bio je sve pažljiviji, ikad sam došao do trenutka kad sam 
Harrya podigao k sebi na konja, on skoči i vikne: 

— Čovječe, to je bilo jedino važno, njega spasiti! Drhtim za njegov 
život. Brzo, brzo, pričajte dalje. 

Nastavio sam. On mi se posve približio. Usne su mu se otvorile, kao 
da želi upiti svaku moju riječ. Njegovo široko otvorene oči bile su 
upravljene u moje lice i sagnuo se kao da i sam sjedi na zapjenjenom 
Swallowu, kao da sam pada u bujicu rijeke i kao da se uspinje uz oštri 
strmi zid stijene. Odavno je već uhvatio moje ruke i nesvjesno ih 
stisnuo, tako da sam gotovo kriknuo. 


— Nebesa! — viknuo je odahnuvši duboko, kad je čuo da sam 
sretno s dječakom prebrodio opasnost. — To je bilo strašno, užasno. 
Pretrpio sam strah, kao da je moje vlastito tijelo bilo u plamenu, a ipak 

sam znao da ste ga spasili, jer vam inače ne bi mogao dati prsten. 

— On toi nije učinio; prsten je protiv njegove volje ostao u mojim 
rukama, a on nije ni opazio gubitak. 

— Onda ste ga smjesta morali vratiti vlasniku. 

— Htio sam to učiniti, ali on je pobjegao od mene. Slijedio sam ga i 
vidio sam ga tek idućeg jutra u društvu neke obitelji koja je izmakla 
smrti, jer je njihova kućica bila sagrađena na najvišoj uzvisini. 

— I spomenuli ste mu prsten? 

— Ne, nisu mi dopustili da priđem, nego su pucali na mene; ja sam, 
dakako, pošao svojim putem. 


— Takav je on, da, takav je! On ništa više ne mrzi od kukavičluka, a 
vas je držao kukavicom. Što se dogodilo s Forsterom? 

— Čuo sam da se spasila samo ona obitelj. Užareno je more 
progutalo sve do čega je moglo stići. 

— To je strašno, to je suviše strašna kazna za beskoristan i 
smiješan pothvat da se dopusti otjecanje nafte ne bi li joj porasla 
cijena. 

— Ivi ste ga poznavali, sir? 

— Bio sam nekoliko puta kod njega u New—Venangu. Bio je to 
ponosan, hvalisav čovjek, iako je imao razloga da bar sa mnom 
postupa pristojnije. 

— A Harrya ste vidjeli kod njega? 

— Harrya? — rekao je i čudnovato se nasmijao. — Da, kod njega i 
u Omahi, jer dječak ima brata, možda i još negdje drugdje. 

— Biste li mogli nešto više ispričati o njemu? 

— Mogao bih, ali ne sada! Vaša me priča toliko uzbudila da nisam 
sabran za takav razgovor. Ali saznat ćete više o njemu u pogodnije 
vrijeme, razumije se, onoliko koliko ja znam. Nije li vam rekao što radi 
u New—Venangu? 


— Rekao je da je tamo samo svratio. 

— Tako, tako! I vi tvrdite da je sasvim sigurno izbjegao opasnost? 
— Sasvim sigurno! 

— Jeste li vidjeli kako puca? 

— Da, izvanredno puca. To je veoma neobičan dječak. 

— Tako je. Njegov je otac stari skalper čiji metak uvijek točno 
pogađa. Od njega je naučio pucati, a ako mislite da tu vještinu ne zna 
iskoristiti u pravo vrijeme i na pravom mjestu, onda se varate. 

— Gdje je njegov otac? 

— On je čas tu, čas tamo, i ja smijem reći da se prilično dobro 
poznajemo. Možda ću vam jednog dana pomoći da ga vidite. 

— To će mi biti veoma drago, sir. 

— Zaslužili ste da vam otac iskaže svoju zahvalnost. 

— Oh, nisam mislio na to. 

— Znam, znam, ta ja vas dobro poznajem. Ali evo vam vašeg 
prstena. Tek ćete kasnije saznati što za mene znači. Sada ću vam 
poslati Apača. Vrijeme njegova stražarenja je prošlo. Lezite na počinak 
da biste sutra ujutro bili svježi. Jer sutra ćemo podbosti konje i 
prevaliti put od dva dana. 

— Dva? Nismo li sutra namjeravali samo do Green-parka? 

— Predomislio sam se. Laku vam noć! 


— A vama stražarenje. Nemojte zaboraviti da me probudite kad 
bude vrijeme za smjenu. 


— Samo spavajte. Mogu jednom i za vas stražariti. Dosta ste za 
mene učinili! 

Čudnovato sam se osjećao. Nisam znao što da mislim o tom 
razgovoru i kad sam legao, glavom su mi prolazile različite 
pretpostavke, no nijednu nisam smatrao točnom. Winnetou se već 
odavno bio vratio, a ja sam se još uvijek nemirno vrtio s jedne strane 
na drugu. Pričanje me uzbudilo. Sjetio sam se one strahovite večeri, a 
u polusvijesti između sna i jave čuo sam Old Firehandove riječi: "Samo 
spavajte, dovoljno ste za mene učinili." 


Kad sam se ujutro probudio, vidio sam da nema mojih drugova. 
No oni nisu mogli biti daleko, jer je nad vatrom visio mali limeni lonac, 
a pored komada mesa visjela je otvorena vreća s brašnom. 


Krenuo sam prema vodi da se operem. 


Tamo sam zatekao drugove u živom razgovoru, a kako su se 
trgnuli kad su me ugledali, zaključio sam da su govorili o meni. 

Ubrzo poslije toga bili smo spremni za polazak. Krenuli smo u 
smjeru doline Mankizile. 

Danje bio svjež. Brzo smo jahali, jer su se naše životinje 
posljednjih dana prilično dobro odmorile, i već smo za sobom ostavili 
velik komad savane. 

Čudnovata je bila promjena koju sam danas opazio u ponašanju 
svojih drugova. Bili su nekako obazrivi i činilo mi se da me Old 
Firehand gleda pogledom u kom se zrcali nešto nalik na nježnost. 

Uopće, lako se moglo opaziti da su ta dvojica veoma odani jedan 
drugome. Dva brata vezana krvnom vezom nisu mogla biti pažljivija 
od njih dvojice, a činilo mi se da su sad tu pažnju prenijeli i na mene. 

Kad smo se u podne zaustavili i kad je Old Firehand otišao 
pretražiti okolicu logora, Winnetou je sjeo pokraj mene i rekao: 

— Moj je brat smion kao velika mačka šume i nijem kao usta 
stijene. 

Ja sam šutio. 

— On je jahao kroz plamen ulja i nije o tome ništa rekao 
Winnetouu, svom prijatelju. 

— Jezik čovjeka — rekao sam — to je nož u koricama. Oštar je i 
šiljat i snjim se ne valja igrati. 

— Moj je brat mudar i ima pravo. Ali Winnetou je žalostan kad se 
srce njegova mladog prijatelja skriva kao kamen u čijem su krilu 
skrivena zrnca zlata. 

— Je li Winnetou otvorio srce uhu svog prijatelja? 

— Zar mu nije rekao sve tajne prerije? Nije li ga naučio da vidi trag, 
da baca laso, da skida skalp i da sazna sve što veliki ratnik mora znati? 

— Winnetou je to učinio; ali, je li pričao o Old Firehandu, koji 
posjeduje njegovu dušu, i o ženi, čija uspomena nije umrla u njegovom 
srcu? 

— Winnetou ju je volio, a ljubav ne stanuje u njegovim ustima. Ali 
zašto moj brat nije pričao o dječaku, kojega je Swallow nosio kroz 
vatru? 

— Zato što bi to zvučalo kao hvalisanje. Poznaješ li tog dječaka? 

— Nosio sam ga na svojim rukama, pokazao sam mu cvijeće polja, 

ribe, drveće i zvijezde neba; ja sam ga naučio da puca lukom i 
strijelom, da se popne na divljeg konja, ja sam mu poklonio jezik 
Crvenokožaca i na kraju mu dao vatrenu pušku, čiji je metak ubio 
Ribannu, kćer Assineboina. 


Začuđeno sam ga pogledao. U meni se rodila jedna slutnja, ali se 
nisam usudio daje izgovorim. Možda bih to i učinio da se nije vratio 
Old Firehand i da nije našu pažnju usmjerio na jelo. Za vrijeme ručka 
neprestano sam mislio o Winnetouovim riječima, na osnovi kojih sam 
zaključio da je Old Firehand Harryev otac. Njegovo jučerašnje 
ponašanje bijaše u skladu s tom pretpostavkom. No on je o tom ocu 
govorio kao o nekom trećem i nije ništa rekao, na osnovi čega bih 
mogao biti siguran da je moja pretpostavka točna. 


Nakon nekoliko sati odmora ponovo smo krenuli. Naše životinje 
kao da su znale kako se pred njima nalazi mjesto gdje će se moći dobro 
odmoriti. Zato su tako brzo kaskale da smo u sumrak stigli do planina 
iza kojih leži dolina Mankizile. Krenuli smo u kanjon koji je, kako se 
činilo, vodio okomito prema toku rijeke. 


— Stoj! — reče odjednom neki glas između grmlja i istodobno 
ugledasmo puščanu cijev. — Lozinka? 

— Hrabar! 

— I? 


— Šutljiv— odgovorio je Old Firehand pažljivo pretražujući 
pogledom grmlje. Grmlje se razmaknulo i izišao je čovjek veoma 
smiješna izgleda. 

Ispod tužno obješena oboda pustena šešira, kojega se boja nije 
mogla odrediti, stršao je iz šume raščupanih crnosijedih dlaka brade 
nos golemih razmjera, koji bi na svakom sunčanom satu mogao 
poslužiti kao bacač sjene. Iznad tog raskošnog organa za disanje 
vidjela su se dva mala pametna oka, izvanredno živa, koja su s izrazom 
lukavosti i vedrine žmirkala na nas. 

Njegovo tijelo, skriveno grmljem do koljena, bilo je odjeveno u 
stari lovački kaput, sašiven očito za mnogo veću osobu, tako da se 
činilo kao da se pred nama nalazi dijete koje je u igri stavilo na sebe 
djedov kućni kaput. Ispod kaputa stršile su dvije tanke, krive noge, 
obučene u izderane hlače; one su otkrivale par indijanskih čizama u 

koje bi se za nuždu mogla smjestiti čitava ta osoba. 


Čovjek je u ruci nosio staru pušku, koju bih primio u ruke samo s 
najvećim oprezom. Dok je tako hodao prema nama s velikim 
dostojanstvom, pomislio sam da izgleda kao prava karikatura 
prerijskog lovca. 

— Sam Hawkens! — viknuo je Old Firehand. — Zar su tvoje očice 
toliko oslabile da od mene tražiš lozinku? 


— Moje ne, sir! Ali držim da čovjek na straži mora ponekad 
pokazati da nije zaboravio lozinku. Dobro došli u Bajou, meš'surs! Bit 
će radosti, velike radosti. Strahovito me veseli što ponovo vidim svog 
bivšeg greenhorna, sada Old Shatterhanda i Winnetoua, velikog 
poglavicu Apača, ako se ne varam. 


Pružio mi je obje ruke i srdačno me pritisnuo na lovački kaput, koji 
je zašuštao kao prazna kutija od kartona. Njegova nekada tamna šuma 
brade sada je prilično osijedjela. 

— Srdačno i iskreno me raduje što vas ponovo vidim, dragi Same 
— rekao sam. — Ali, recite mi, zar niste Old Firehandu kazali da me 
poznajete i da ste bili moj učitelj? 

— Prirodno je da sam to učinio! 


— A vi mi niste rekli da ću kod vas sresti svog dobrog Sama 
Hawkensa! 

Okrenuo sam se prema Old Firehandu, a ovaj mi smiješeći se 
odgovori: 

— Htio sam vas iznenaditi. Sada vidite da vas odavno poznajem i 
da smo često o vama razgovarali. Naći ćete kod mene još dva druga 
dobra znanca. 


— Možda Dicka Stonea i Willa Parkera, koji se ne miču od Sama? 


— Da. I njih će vaš dolazak neobično obradovati. Ali, Same, koji su 
od naših ljudi danas kod kuće? 


— Mislim da su svi osim Billa Bulchera, Dicka Stonea i Harrisa, koji 
su otišli po meso. Mali sir se također vratio. 

— Znam, znam da je ovdje. Kakvo je stanje inače? Jesu li se 
pojavljivali Crvenokošci!? 

— Hvala na pitanju, sir. Ne sjećam se da sam ih vidio, iako — 

pokazao je na svoj instrument za pucanje — Liddy želi da se uda. 

— A klopke! 

_ Žetva je bila dobra, veoma dobra, ako se ne varam. Možete i sami 
pogledati, sir. 

Okrenuo se. Kad smo odjahali, vratio se u svoje skrovište. 


Taj mali prizor govorio mi je da se nalazimo blizu tvrđave, jer je 
Sam sigurno stražario nedaleko od ulaza. Stoga sam pažljivo 
promatrao okolicu, ne bih li otkrio ulaz. 


Sada se na lijevoj strani otvorio klanac odozgo natkriven 
isprepletenim kupinama. Bio je tako uzak da su se suprotne stijene 
mogle doseći ispruženim rukama. Čitavu širinu prolaza zauzimao je 
potok. Njegovo čvrsto i stjenovito korito nije dopuštalo da se uoči ma 
i najmanji trag stopala. Old Firehand je ovdje skrenuo i mi smo ga 
slijedili jašući polako uzvodno. 


Nakon nekog vremena stijene su se toliko približile te se činilo da 
put ovdje završava. Ali na moje čuđenje Old Firehand je jahao dalje. 
Vidio sam kako je nestao kroz sredinu zida. Winnetou ga je slijedio, a 
kad sam i ja stigao do zagonetnog mjesta, opazio sam da divlje vitice 
bršljana nisu skrivale kamen, nego su bile zastor, iza kojeg se nalazio 
otvor nalik na tunel. 


Dugo smo jahali kroz mrak, dok konačno nisam ugledao mutno 
danje svjetlo i preda mnom se pojavio sličan klanac kao i onaj kroz koji 
smo maloprije jahali. 

Kad se taj klanac otvorio, začuđeno sam stao. 


Nalazili smo se na ulazu u prostranu dolinu okruženu 
neprohodnim stijenama. Bujni i zeleni rub grmlja okruživao je gotovo 
okruglu travnatu površinu na kojoj su pasli konji i mule. Među njima 
je trčalo mnogo pasa sličnih vukovima i malih bastarda koji se brzo 
debljaju i čije je meso Indijancima, uz meso pantera, najveća 
poslastica. 

— Evo vam mog zamka — obratio nam se Old Firehand. — U njemu 
se stanuje sigurnije nego u majčinom krilu. 


— Ima li tamo u planinama neki otvor? — upitao sam pokazujući 
prema suprotnom kraju doline. 


— Ni toliki da bi medvjed mogao proći, a izvana je gotovo 

nemoguće popeti se na njih. Vani je prošao već mnogi Crvenokožac ni 
ne sluteći da strme stijene nisu cjelovita masa, nego da u sebi 
zatvaraju prekrasnu dolinu. 


— Kako ste pronašli ovo divno mjesto? 

— Slijedio sam jednog rakuna sve do pukotine koju tada još nije 
prekrivao bršljan, i odmah sam se ovamo preselio. 

— Sam? 

— U početku sam, i stotinu puta sam se u njoj spasio od smrti 
bježeći pred Crvenokošcima. Ali kasnije sam ovamo doveo svoje 
momke. Ovdje skupljamo kože i odupiremo se strahotama zime. 


Začuo se prodoran krik i iz grmlja su na različitim mjestima počeli 
izlaziti ljudi, po kojima se već iz daljine moglo vidjeti da su pravi 
westmeni. 

Odjahali smo do sredine doline. Uskoro su nas okružili momci koji 
su glasno izražavali radost zbog dolaska Old Firehanda. Među njima 
se nalazio i Will Parker. Gotovo je poludio od veselja kad me ugledao. 
I Winnetou ga je veoma prijateljski pozdravio. 

Usred buke, koja je, dakako, bila dopuštena samo na ovako 
odijeljenom mjestu, vidio sam da Winnetou skida sedlo s konja. Kad je 
to učinio, lako je udario životinju. To je značilo da se sama mora 
pobrinuti za večeru. Zatim je stavio sedlo i pokrivač na ramena i 
krenuo ne obazirući se na ostale. 


Poveo sam se za njim, jer je naš vođa sada bio prezauzet da bi se 
nama mogao baviti. Radoznalo sam pošao da malo razgledam to 
mjesto. 


Kao golemi mjehur od sapunice, kamena je masa u pradoba 
podignuta u vis, a kad se rasprsnula stvoren je nedostupan polukrug, 
nalik na krater velikog vulkana. Zrak, svjetlosti vjetar stvorili su ovdje 
vegetaciju, anakupljena voda probila se posebno krozjednu od stijena 
i stvorila potok. Po tom smo potoku danas stigli ovamo. 


Krenuo sam vanjskim rubom doline i koračao duž strmog zida 
stijena. U tom sam zidu uočio mnoge otvore zastrte krznima, koji su 
sigurno vodili do nastambi i skladišta te lovačke kolonije. 

Svakako, u koloniji je bilo više stanovnika nego što sam ih vidio; 
barem sam tako zaključio prema broju žena što sam ih ugledao za 

vrijeme šetnje. Ali, većina se vjerojatno nalazi u lovu i vratit će se tek 
početkom zime, koja više nije tako daleko. 


Dok sam tako hodao, opazio sam na nekom grebenu malu kolibu 
od granja. Odatle se mogla vidjeti cijela okolica, pa sam odlučio da se 
popnem. Ugledao sam tragove nogu i slijedio sam ih. 


Ubrzo sam ugledao kako kroz uska i niska vrata izlazi neka osoba. 
Nije me opazila. Meni okrenuta leđima stala je uz rub stijena i 
zasjenivši rukom oči promatrala dolinu. 

Čovjek je nosio šarenu lovačku košulju i hlače, kojih su šavovi bili 
ukrašeni resama; mokasini su mu bili bogato urešeni staklenim 
biserjem i čekinjama dikobraza. Oko glave je imao crvenu maramu 
nalik na turban i pojas iste boje. 

Kad sam stupio na malu platformu, osoba je čula moje korake i 
brzo se osvrnula. Je li to istina ili se varam? Viknuo sam radosno: 


— Harry! Je li to moguće? — Pošao sam mu u susret. 

Ali njegove su oči bile ozbiljne i hladne i na licu mu se nije mogla 
vidjeti ni najmanja radost. 

— Da nije moguće, ne biste me ovdje vidjeli, sir— odgovorio je. — 
Ali ja vjerojatno imam više prava da pitam. Kako ste došli u naš logor? 

Je li to bio doček kakav sam zaslužio? Hladnije nego on ja sam 
odgovorio: 

— Pshaw! 

Okrenuo sam mu leđa i oprezno počeo silaziti. 

Ipak je bila točna moja pretpostavka da je on sin Old Firehanda, a 
sada mi je i štošta drugo bilo mnogo jasnije. 

lako je bio još dijete, ipak me njegovo ponašanje, poslije svega što 
se dogodilo, pomalo ljutilo. Tvrdnja Old Firehanda da me Harry 
smatra kukavicom bila je točna, ali ja nisam mogao shvatiti po čemu 
je to zaključio. Suzdržao sam svoju mrzovolju i vratio se u logor. 

Bila je večer. Usred doline gorjela je visoka vatra, oko koje su se 
okupili svi stanovnici "tvrđave". Među njima je bio i Harry. Činilo mi 
se da me sada promatra s manje mržnje nego ranije. 

Ljudi su pripovijedali svoje pustolovine, a ja sam pažljivo slušao, 
sve dok nisam ustao da bih po staroj navici obišao svog konja. Krenuo 

sam u tamu nad kojom se nadvilo zvjezdano nebo. 

Tiho i radosno njištanje na rubu grmlja otkrilo mi je mjesto gdje 
se nalazi Swallow. Prepoznao me je i sada je nježno trljao glavu o moje 
rame. Postao mi je dvostruko draži otkad me spasio iz vatre i ja sam 
pomilovao njegov vitki i meki vrat. 


Začuo sam korake i pogledao u tom smjeru. Neki se lik približavao. 
Vidio sam kako leluja vrh marame obavijene oko glave. Bio je to Harry. 


— Oprostite što smetam— rekao je malo nesigurno.— Sjetio sam 
se vašeg Swallowa, koji mi je spasio životi htio sam pozdraviti hrabru 
životinju. 

— Evo ga, stoji ovdje. Neću vam smetati. Good night! 

Okrenuo sam se, ali ubrzo sam začuo poluglasan povik: 

— Sir! 

Stao sam. Harry mi se približio oklijevajući, a lako drhtanje 
njegova glasa odavalo je da je zbunjen. 

— Ja sam vas uvrijedio! 


— Uvrijedio?— odgovorio sam hladno i mirno.— Varate se, sir. 
Premladi ste da biste me mogli uvrijediti. 


Nije odmah odgovorio. 
— Oprostite mi što sam vas krivo shvatio. 
— Rado; navikao sam na to. 


Već sam htio krenuti, kad mi je brzo pristupio i stavio ruku na 
rame. 

— Ostavimo to. Vi ste u najvećoj opasnosti spasili moj život i život 
moga oca. Treba da vam zahvalim, iako se ljutite na mene. Tek sam 
malo prije saznao što ste učinili. 

— Svaki je westman spreman da učini što i ja, i još mnogo više. Ne 
trebate to mjeriti mjerilom svoje djetinje ljubavi. 

— Najprije sam ja bio nepravedan, a sada ste vi nepravedni prema 
samom sebi. Hoćete li biti nepravedni i prema meni? 

— Ne! 

— Smijem li vas onda nešto zamoliti? 

— Samo recite! 

— Ljutite se na mene, sir, budite ogorčeni, ali nemojte sa mnom 
govoriti tako popustljivo! Hoćete li? 

— Hoću. 

— Hvala! A sada pođimo. Pokazat ću vam gdje ćete spavati, jer 
sutra ujutro krećemo. 

— Zašto? 

— Postavio sam klopke na Beeforku i vi treba da pođete sa mnom 
kako bismo vidjeli ima li plijena. 

Ubrzo smo se našli pred jednim od ulaza zastrtog krznom i Harry 
me uveo u prostoriju osvijetlivši je svijećom. 


— Evo vam vaše spavaće sobe, sir. Ljudi se povlače ovamo kad ne 
žele spavati pod otvorenim nebom jer se plaše reumatizma. 

— Avi mislite da je taj neprijatelj i meni poznat? 

— Želim vam suprotno; ali dolina je vlažna i bolje je kad je čovjek 
oprezan. Dobro spavajte. 

Pružio mi je ruku, prijazno kimnuo i izišao. 

Kad sam ostao sam, pogledao sam oko sebe. To nije bila prirodna 
pećina i u stijenu ju je usjekla ljudska ruka. Pod je bio pokriven 
štavljenim kožama; kože su prekrivale i zidove, a na stražnjem zidu 
nalazila se ležaljka od trešnjinog drveta, na koju je bio naslagan debeo 
sloj bijelih krzna i mnogo pravih Navoja pokrivača. 

Predmeti koji su se nalazili u pećini brzo su me uvjerili da mi je 
Harry prepustio svoju spavaonicu. 


Samo veliki umor prisilio me da ostanem u toj uskoj i zatvorenoj 
prostoriji; jer čovjek koji noći provodi pod otvorenim nebom prerije 
teško se može odlučiti da spava u zatvoru što ga civilizirani čovjek 
naziva stanom. 


Spavao sam čvršće nego obično i probudio me nečiji glas. 
— Uh! Sir, čini mi se da vi još spavate. Protegnite se, ali u visinu. To 
je potrebno! 


Skočio sam s ležaja i pogledao prema ulazu. Tamo je stajao Sam 
Hawkens. Bio je potpuno opremljen, što je značilo da će nas pratiti. 


— Odmah ću biti spreman, dragi Same. 
— Nadam se; mislim da mali sir već čeka. 

— Vi idete snama? 

— Čini se da je tako, ako se ne varam. Ne može mali sir nositi 
"sprave", a mislim ni Old Shatterhand. 

Kad sam izišao iz pećine, ugledao sam Harrya, koji me je čekao na 
ulazu u klanac. Sam je pokupio nekoliko klopki, naprtio ih na ramena 
i krenuo prema njemu. 

— Hoćemo li konje ostaviti ovdje? — upitao sam. 

— Mislim da vaša životinja nije naučila postavljati zamke, ili 
izvlačiti dabra s dna rijeke. Moramo dobro protegnuti noge ako želimo 
na vrijeme završiti posao. Dođite! — rekao je Sam na svoj poznati 
način. 

— Najprije moram obići svog konja, stari prijatelju. 

— To nije potrebno! Ako se ne varam, to je već učinio mali sir. 

Obradovao sam se tome. Harry se, dakle, već u svitanje pobrinuo 
za Swallowa, a to je bio znak da je mislio i na njegova gospodara. Otac 
mu je očito pričao o meni, i on je promijenio mišljenje. Čudio sam se 
što Old Firehnad još nije ustao, kad ga najednom ugledah kako s 
Winnetouom i još nekim lovcem gaca po potoku. 

Winnetou se Harryu obratio indijanskim komplimentom: 

— Sin Ribanne jak je kao ratnik s obale Gila. Njegove će oči vidjeti 
mnoge dabrove, a njegova ruka neće moći nositi veliki broj krzna. 

Kad je opazio kako pogledom tražim Swallowa, on reče: 

— Moj dobri brat može ići. Njegov će se prijatelj brinuti za konja 
kojega i Apač voli. 

Pošto smo prošli kroz klanac, krenusmo nizvodno. Išli smo sve 
dok ne stigosmo do mjesta gdje potok utječe u Mankizilu. 

Na obali je raslo gusto, gotovo neprohodno šikarje, a vitice divlje 
loze penjale su se uz debla, od grane do grane, i tako tvorile zid koji se 
mogao učiniti prohodnim samo s pomoću noža. 

Sam je hodao prvi. Premda se nismo trebali plašiti neprijatelja, on 
je pazio da mu stopalo ne ostavlja traga, a njegove očice neprestano 
su gledale lijevo— desno, ne bi li što opazile. 

Sada je podigao u vis neke grane i počeo puzati ispod njih. 

— Dođite, sir — rekao je Harry, koji je pošao za njim. — Ovdje se 

odvaja naš dabrov puteljak. 

I zaista, kroz guštik se iza zelenog zastora probijala uska staza. Mi 
smo neko vrijeme hodali njome, sve dok Sam nije poluglasno zarežao. 
Okrenuo se k nama i stavio ruku na usta. 

— Tu smo — prošaptao je Harry. — Stražarima dabrova je nešto 
sumnjivo. 

Nakon nekog vremena ponovo smo krenuli naprijed i dospjeli do 
okuke rijeke. Odatle smo mogli vidjeti veliku koloniju dabrova. 

Širok i velik nasip bio je sagrađen duboko u vodi, a četveronožni 
stanovnici bijahu zabavljeni time da ga učvrste i povećaju. Prijeko, na 
drugoj obali, vidio sam mnogo tih vrijednih životinja kako glođu 
visoka stabla, da bi pala u vodu. Ostali su bili zabavljeni prijenosom 
tih stabala. Plivajući gurali su ih pred sobom, dok su neki obljepljivali 
nasip masnom zemljom, koju su donosili s obale. 

Sa zanimanjem sam promatrao njihov rad. Uto opazih neobično 
velikog dabra koji je budno sjedio na nasipu i, očito, stražario. 
Odjednom je debeli momak naćulio kratke uši, kriknuo i u trenutku 
nestao pod vodom. 

Ostale su ga životinje smjesta slijedile i voda je nadaleko šumila i 
pjenila se. 

Još ni posljednji dabar nije bio nestao pod vodom, a mi smo ležali 
s oružjem u ruci ispod spuštenih grana i napeto očekivali dolazak 
nepoznatog neprijatelja. Ubrzo smo ugledali dva Indijanca kako se 
šuljaju obalom. Jedan je nosio klopke, a drugi cijelu gomilu krzna. 
Obojica su bili naoružani. Ponašali su se kao da se nalaze u 
neprijateljskoj zemlji. 

— Do vraga! — sikne Sam kroz zube. — Te su hulje naišle na naše 
klopke i požele što nisu posijale. Čekajte lopovi! Moja Liddy će vam 
reći čija je ta žetva! 

Polako je otkočio pušku. Ali ja sam starog trapera uhvatio za ruku, 
jer sam bio uvjeren da Crvenokošce treba tiho svladati. Odmah sam 
prepoznao Ponke, a boja na njihovu licu odavala je da nisu na 
lovačkom, nego na ratnom pohodu. Oni, dakle, nisu bili sami i pucanj 
je mogao upozoriti ostale ratnike. 

— Ne pucajte, Same, uzmite nož. Oni su iskopali ratnu sjekiru i nisu 

sami. 

Mali je čovjek odgovorio: 

— To i ja vidim i bolje je da se ne diže buka; ali moj stari nož već je 
tako tup da bi mogao probiti obojicu. 

— Pah! Vi uzmite jednoga, a ja ću drugoga! 

— Hm! Četiri naše najbolje klopke; svaka stoji tri i pol dolara. 
Radovat ću se ako ukradenim krznima priložimo i njihova dva. 

— Naprijed, Same, prije no što bude prekasno! 


Indijanci su sada bili točno pred nama i tražili su tragove nogu na 
zemlji. Stavio sam nož među zube i počeo se tiho šuljati naprijed. Tada 
mi prestrašeni glas šapne u uho: 

— Stanite, sir, ja ću to učiniti umjesto vas. — Bio je Harry. 

— Hvala, toliko ću još moći. 

Približio sam se rubu grmlja, skočio i u času lijevom rukom 
uhvatio jednog Indijanca za potiljak, a desnom mu zario nož među 
ramena, tako da se odmah bez glasa srušio. Dakako, učinio sam to 
samo iz nužde. Ponke nismo smjeli štedjeti, jer ako otkriju tvrđavu, 
neće biti ugodno. Brzo sam izvadio nož i okrenuo se u stranu, da bih 
pomogao Samu, ako to bude potrebno. No drugi je Indijanac već ležao 
na zemlji, a Sam je raširenih nogu stajao nad njim i skidao mu skalp. 

— Tako, dečko moj; sada možeš na vječnim lovištima postavljati 
zamke po miloj volji, ali naše ti tamo neće biti potrebne. 

Zatim se nasmijao i rekao: 

— Jedno krzno imamo, a drugo će uzeti Old Shatterhand. 


— Ne — odgovorio sam — vi znate što mislim o skalpiranju. Čudim 
se što vidim da se i vi sada time bavite! 

— Ima to svojih dobrih razloga, sir. Otkako se nismo vidjeli, doživio 
sam toliko zla od Crvenokožaca da ne poznajem milosti. Nisu ni oni 
mene štedjeli. Pogledajte! 

Skinuo je svoj pusteni šešir, a s njim i dugu kosu. Već sam znao 
kako izgleda ta gola, krvavocrvena lubanja. 

— Što kažete na to, sir? Pošteno i s mnogo prava nosio sam svoju 
kosu i nitko se nije usudio da mi to pravo ospori sve dok mi dvadeset 
Pawneea nije oduzelo kosu. Otišao sam zatim u Tekamu i ondje kupio 

novu kožu. Nazivaju je vlasuljom i stoji me tri debela svežnja 
dabrovine. Ali to ništa ne smeta, jer je ova nova kosa praktičnija od 
stare, naročito ljeti; mogu je skinuti kad se oznojim. Ali, usprkos tome, 
mnogi je Crvenokožac morao za to platiti i svaki me skalp raduje više 
nego najbolji dabrov rep. 

Dok je tako govorio, ponovo je na glavu stavio vlasulju i šešir. No 
sada nije bilo vremena za duge govore, jer je iza svakog drveta mogla 
skrivena čekati neka strijela ili puščana cijev. Zbog toga sam rekao 
Hawkensu: 


— Na posao, Same. Moramo sakriti Indijance. 


— Imate pravo, sir! Mislim da je to potrebno. Ali neka mali sir ipak 
ostane iza grmlja; kladim se u svoje mokasine da će ubrzo ovamo stići 
Crvenokošci. 


Harry je poslušao starca, a mi smo leševe sakrili u šaš na obali, jer 
ih nismo smjeli baciti u vodu. Kad smo to završili, rekao je Hawkens: 

— Tako, to je gotovo. A sada pođite s malim sirom u tvrđavu i 
upozorite ljude. Ja ću se malo osvrnuti oko sebe da saznam više nego 
što su nam rekla ova dvojica. 

— Ne biste li vi radije otišli u tvrđavu, Sam Hawkens? Vi se više 
razumijete u klopke. Osim toga, četiri oka vide više nego dva. 

— Hm! Ako mali sir pristaje, onda moram poslušati; ali ako se 
nešto dogodi, ja neću biti kriv. 

— Budite mirni, stari prijatelju! Sve će biti u redu. Svoj skalp imate; 
sada je vrijeme da i ja pođem po svoj dio. Dođite, sir! 

Harry i ja krenuli smo prema gustišu. 

lako su okolnosti zahtijevale da pažljivo motrim okolicu, morao 
sam se diviti dječaku koji se bez ikakva šuma spretno i iskusno 
probijao kroz šikaru. 

Gotovo cijeli sat probijali smo se naprijed i dospjeli do druge 
kolonije dabrova. 

— Ovdje smo postavili zamke koje su Crvenokošci ukrali, sir, a više 
gore račva se Beefork. Vidite, tragovi vode prema šumi iz koje su izišli. 
Moramo ih slijediti. 

Upravo je htio krenuti, ali sam ga uhvatio za ruku. 

— Harry! 

Stao je i upitno me pogledao. 

— Ne biste li se radije vratili, a meni prepustili traganje? 

— Kako ste došli na tu pomisao? 

— Poznajete li opasnosti koje nas možda očekuju? 

— Poznajem. Ne mogu biti veće od onih koje sam već proživio. 
— Ne bih želio da vam se što dogodi. 


— Ni ja to ne želim. Ali, zar možda mislite da me lice obojena 
Indijanca može uplašiti? 

Nastavili smo put. Sada smo se udaljili od rijeke i koračali između 
vitkih stabala šume koja je nad nama tvorila zeleni pokrov. Tlo je bilo 
prekriveno vlažnom mahovinom i lako smo mogli slijediti tragove. 


Tada je Harry zastao. Sada su to bili tragovi četvorice ljudi. Tu su 
se rastali. Kako su ona dvojica što smo ih ubili bili u punoj ratnoj 
spremi, pomislio sam da je njihov pohod možda u vezi s prepadom na 
željeznicu i da su Indijanci krenuli da se osvete za poraz. 


— Što da radimo? — upita Harry. — Ovi tragovi vode prema našem 
logoru, koji ne smije biti otkriven. Da li da ih pratimo, ili da se 
rastanemo, sir? 

— Ovaj četverostruki trag svakako vodi prema logoru 
Crvenokožaca. Oni su se sakrili i sada čekaju na povratak svojih 
izviđača. Moramo ih pronaći da bismo saznali koliko ih ima i kakve su 
im namjere. Ulaz u tvrđavu čuva stražar, koji će već izvršiti svoju 
dužnost. 


— Imate pravo. Krenimo naprijed. 


Šuma se prostirala u ravnicu ispresijecanu stjenovitim usjecima u 
kojima je rasla paprat i divlje planinsko grmlje. Upravo smo se tiho 
približavali jednoj od tih udubina kad osjetih miris dima. Pažljivo sam 
pogledao u tom smjeru i opazio lagan, tanak stup dima, koji se upravo 
pred nama dizao u vis. 

To je mogla biti samo indijanska vatra. Indijanci, naime, lože vatru 
tako da krajeve drveta okrenu prema središtu, pa nastaje slab i jedva 
zamjetljiv dim. Bijelci bacaju drva na žar; od toga se stvara širok i 
visok plamen i gusti dim. Winnetou je o takvim vatrama bijelaca 

obično govorio: "Bljedoliki svojom vatrom prave toliku vrućinu da ne 
mogu sjesti pored nje kako bi se ugrijali." 

Rekao sam Harryu da stane i pokazao mu dim. 

— Sakrijte se iza onog grmlja; poći ću da pogledam te ljude! 

— Zašto ne i ja? 

— Jedan je dovoljan; ako pođu dvojica, bit će dvostruko veća 
opasnost da nas otkriju. 


Kimnuo je, a ja sam oprezno, sklanjajući se iza stabala, krenuo 
prema usjeku. 


Na njegovu dnu sjedilo je i ležalo toliko Crvenokožaca da su jedva 
stali u udubljenje. Dolje na izlazu stajao je nepomično neki mladi 
dugokosi momak, a i na rubovima sam opazio stražare. Na sreću, nisu 
me vidjeli. 

Pokušao sam ih prebrojiti, ali sam uskoro začuđeno stao. Najbliže 
vatri sjedio je, je li to bilo moguće, bijeli poglavica Parranoh, ili Tim 
Finnetey, kako ga je nazivao Old Firehand. Ja sam one noći na 
mjesečini suviše jasno vidio njegovo lice a da bih se mogao prevariti, 
zato nisam mogao vjerovati svojim očima. S njegove je glave sada visio 
najdivniji uvojak kose, a ja sam znao da je Winnetou njegov skalp tada 
zatakao za svoj pojas. 


Sada je jedan od stražara pokazao na stijenu iza koje sam bio 
skriven, pa sam se morao žurno povući. 


Kad sam sretno stigao do Harrya, mahnuo sam mu da me slijedi. 
Vratili smo se do mjesta gdje su se tragovi razdvajali. Odatle smo 
slijedili novi trag. Vodio je kroz guštik prema dolini kroz koju smo 
jučer došli i gdje nas je zaustavio stražar. 

Sada mi je bilo jasno da su Indijanci pozvali pojačanje i da su nas 
slijedili, ne bi li nam se osvetili. Za vrijeme Old Firehandove bolesti 
imali su dovoljno vremena da skupe sve raspoložive snage, ali nisam 
mogao shvatiti zašto su zbog nas trojice skupili toliko ratnika i zašto 
nas već odavno nisu napali. Jedino tumačenje bilo je da Parranoh zna 
za lovačko naselje i da želi uništiti sve njegove stanovnike. 

Napredovali smo razmjerno brzo i nismo bili daleko od doline. Uto 
sam iz gustog grmlja divljih trešanja začuo tiho zveckanje. 


Mahnuo sam Harryu da se sakrije, bacio se odmah na zemlju, 

izvukao nož i počeo puzati prema grmlju. Najprije sam opazio hrpu 
željeznih klopki za dabrove, a pokraj nje par krivih nožica u golemim 
mokasinama. Šuljajući se dalje ugledao sam široki lovački kaputi obod 
pustenog šešira ispod kojeg su virila dva živa, mala oka. Bio je to Sam. 
Ali kako je dospio ovamo kad je već odavno morao biti u tvrđavi? No 
to je bilo lako saznati. Trebalo ga je samo upitati. Zbog toga sam tiho 
krenuo prema njemu i unaprijed sam se radovao njegovu strahu. 

Tiho, sasvim tiho, uhvatio sam pušku koja je ležala pokraj njega i 
nategnuo kokot. Začuvši pucketanje, tako se brzo okrenuo da mu je s 
glave sletio šešir zajedno s vlasuljom. Kad je ugledao vlastitu pušku 
uperenu u svoje grudi, pojavila se ispod papagajskog nosa golema 
rupa, koja se od čuđenja sve više širila. 

— Sam Hawkens — šapnuo sam — ako brzo ne zatvorite usta, 
gurnut ću vam u njih sve te klopke koje ovdje leže! 

— Good luck, vi ste me prestrašili, sir, ako se ne varam — 
odgovorio je traper, lako zbunjen, brzo je na glavu stavio šešir i 
vlasulju. — Vrag da vas nosi! Strah mije ušao u sve kosti, jer da ste bili 
Crvenokožac, onda... 


— Onda biste sada žmirkali u oblacima. Evo vam vaše puške! A 
sada mi recite kako to da baš ovdje spavate? 

— Spavam? No, čujte, o spavanju ne može biti ni govora, iako ste 
mi se približili a da vas nisam opazio. Moje su misli bile kod ona dva 
štakora, koje sam još htio udesiti, a vi onima unutra ne morate pričati 
da ste prevarili staroga Sama. 

— Šutjet ću. 

— Gdje je mali sir? 

— Tamo straga. Čuli smo kako zvekeću vaše klopke, pa sam pošao 
izvidjeti kakva su to zvona. 

— Zvona? Zar je to bilo tako glasno? Sam Hawkens, ti si stari 
glupan! Odlažeš staro željezo da bi uhvatio skalp, a pri tome praviš 
buku koje se čuje sve do Kanade, kako mi se čini! Ali kako ste vi 
dospjeli ovamo? Vjerojatno i vi pratite ova dva Crvenokošca? 

Kimnuo sam i ispričao mu što sam vidio. 

— Hm, potrošit ćemo mnogo baruta, mnogo baruta, sir. Ja sam sa 
svojim klopkama gacao po vodi kad sam odjednom ugledao dva 

Crvenokošca koji su se sakrili iza onog grmlja, ni osam koraka od nas. 
Svakako, i ja sam se odmah sakrio i opazio kako je jedan krenuo lijevo, 
a drugi desno, da bi pregledali dolinu. Ali mislim da se neće dobro 
provesti. Pustio sam ih da prođu i čekam ovdje da ih upitam što su 
vidjeli. 

— Tako? 

— Da! A ako ste pametni, onda se sakrijete prijeko, na drugu 
stranu, da bismo ih uhvatili. Vratite se k malom siru, da ne bi od 
nestrpljenja počinio neku pogrešku. 

Poslušao sam ga i vratio se Harryu. Kratko sam ga o svemu 
izvijestio i zauzeli smo položaj točno nasuprot Samu. 


Čekali smo nekoliko sati, a tada smo začuli tihe korake. Bio je to 
jedan od Crvenokožaca, neki stari momak za čijim je pasom visilo 
toliko skalpova da je i šavove širokih hlača ukrasio kosom. 

Čim nam se približio, dohvatili smo ga i ubili. Ista je sudbina 
zadesila i drugoga koji se ubrzo pojavio. Zatim smo nas trojica krenuli 
u tvrđavu. 

Pred ulazom smo potražili stražara. Ležao je skriven iza grmlja, pa 
je vjerojatno opazio Crvenokošca kad je prošao kraj njega. Bio je to 
Will Parker. 

Sam ga začuđeno pogleda. 


— Will, bio si i ostao greenhorn sve dok te jednom ne zakači neki 
Crvenokožac. Zar si mislio da je taj Indijanac pošao u lov na mrave, pa 
mu nisi sjurio nož u rebra? 

— Sam Hawkens, veži laso jezikom, inače ću sada učiniti ono što 
sam maločas propustio. Willa Parkera nazvati greenhornom! Ta šala 
zaslužuje nekoliko zrna baruta. Ali sin tvoje majke nije dovoljno 
pametan da zna kako izviđača treba ostaviti na miru: da se ne uzbune 
ostali. 

— Čovječe, imaš pravo jedino onda ako ne želiš do indijanskog 
krzna. 

Sam krene prema vodi, ali prije nego što je nestao među 
stijenama, vikne stražaru: 


— Otvori oči! Tamo prijeko ima čitavo gnijezdo strijelaca. Možda 
žele svoje nosove turiti i ovamo. Ako se ne varam, to bi bila šteta! 

Koračao je pred nama i uskoro smo stigli u dolinu. Oštar zvižduk 
starog trapera bio je dovoljan da svi stanovnici iziđu iz svojih 
skrovišta. Okružili su nas i pozorno slušali naš izvještaj. 

Old Firehand je šutke slušao, a kad sam mu spomenuo Parranoha, 
viknu je začuđeno i radosno: 

— Niste li se prevarili, sir? Jer tada bih mogao ispuniti svoju 
zakletvu i propustiti ga kroz šake, što je već godinama moja jedina 
želja. 

— Zbunjuje me jedino kosa. 

— Oh, to nije važno! Sam Hawkens vam može poslužiti kao primjer. 
Ipak nije nevjerojatno da ga one noći niste dokrajčili. Njegovi su ga 
ljudi pronašli i poveli za sobom. Dok sam ležao bolestan i on se 
oporavio i krenuo za nama. 

— Ali zašto nas nije napao? 

— Ne znam; sigurno postoji razlog, a mi ćemo ga saznati. Jeste li 
umorni, sir? 

— Ne. 

— Moram pobliže promotriti tog čovjeka. Biste li me pratili? 

— Svakako. Samo vas moram upozoriti da je to prilično opasno. 
Indijanci su sigurno uzalud čekali na svoje izviđače, te su ih pošli 
tražiti i pronašli ih mrtve. Dospjet ćemo među njih i bit ćemo možda 
odsječeni od naših. 

— Sve je moguće, ali ne mogu ostati ovdje i čekati da nas pronađu. 
Dick Stone! 

Dicka Stonea jučer nije bilo ovdje, jer je bio otišao po meso, i tek 
me sada mogao pozdraviti. Old Firehnad ga upita: 

— Jesi li čuo kamo se kreće? 

— Mogu misliti. 

— Pođi po svoju pušku! Potražit ćemo Crvenokošce. 

— Ja sam za to, sir. Hoćemo li jahati? 

— Ne; idemo samo do "Guttera". A vi ostali na posao. Prekrijte 
ulaze u pećine travom. Nikad se ne zna što se može dogoditi ako 
Crvenokošci dođu. Barem neće ništa pronaći. Harry, ti pođi s 
Parkerom, a ti Bili pazi na red dok se ne vratimo. 

— Oče, dopusti da pođem s tobom — zamoli Harry. 
— Nećeš mi sada biti potreban, sine. Odmori se, još će biti posla. 


Harry ponovi svoju molbu, ali Old Firehand nije popustio. Tako 
nas trojica krenusmo van koritom potoka. 


Kad smo izišli, krenuli smo prema mjestu gdje sam uplašio 
Hawkensa. Odavde je trebalo krenuti prema klancu, jer smo s obje 
strane bili zaklonjeni i bili smo sigurni da nećemo sresti Indijance. Oni 
su vjerojatno napustili svoje sklonište da vide što je s izvidnicama. 

Winnetou je ujutro također napustio logor i još se nije vratio. Sada 
bi nam bio dobrodošao pratilac, a bio sam i zabrinut za njega. Lako se 
moglo dogoditi da naiđe na neprijatelja, a tada bi unatoč svojoj 
hrabrosti bio izgubljen. 

Dok sam o tome razmišljao, pred nama se pomaklo grmlje i 
pojavio se Apač. 

— Winnetou će ići s bijelim muškarcima, da vidi Parranoha i Ponke 
— rekao je. 

Začuđeno smo ga pogledali. Dakle, on je već znao da se u blizini 
nalaze Indijanci. 

— Jeli moj crveni brat vidio ratnike najokrutnijih rođaka Siouxa? 
— upitao sam. 

— Winnetou treba da bdije nad svojim bratom Old Shatterhandom 
i sinom Ribanne. On je pošao za njima i vidio kako su se njihovi noževi 
žarili u srca crvenih ratnika. Parranoh je uzeo lubanju jednog čovjeka 
iz naroda Osaga; njegova je kosa laž, a njegove su misli pune podlosti. 
Winnetou će ga ubiti. 

— Ne, poglavica Apača neće ga ni dirnuti, nego će ga prepustiti 
meni — rekao je Old Firehand. 

— Winnetou ga je već jednom poklonio svom bijelom prijatelju! 

— Više mi neće izmaći, jer je moja ruka... 

Čuo sam samo toliko, jer sam u tom trenutku ugledao iza grma dva 
blistava oka. U brzom skoku pojurio sam onamo. 

Bio je to onaj o kome smo razgovarali, Parranoh. Čim sam ga 
zgrabio za grlo, zašuštalo je sa svih strana i mnoštvo Indijanaca 
priskoči u pomoć svom poglavici. 

Moji su prijatelji odmah jurnuli na napadače. Bijeli je poglavica 
ležao poda mnom. Klečao sam na njegovim grudima, jednom sam ga 
rukom držao za vrat, a desnom sam spuštao ruku koja je držala nož. 
On se savijao kao crv i bijesno je pokušavao da me odgurne. Lažna 
kosa ležala je pored njega, a krvlju oblivene oči iskočile su iz duplja. 
Na usta mu je izbila pjena, a gola lubanja, koju je obrijao Winnetouov 
nož, natekla je od napora i divljeg udaranja. Činilo mi se da pod sobom 
imam divlju životinju. Svom snagom stisnuo sam njegov vrat, tako da 
se nekoliko puta u grču trgnuo, a zatim preokrenuo oči i konačno se 
ispružio. Bio je pobijeđen. 

Ustao sam i tek tada pogledao oko sebe. Nema pera koje bi moglo 
opisati što sam ugledao. Nijedan borac nije u ruci držao pištolj, bojeći 
se da ne privuče nove neprijatelje, tako da su se borili samo noževima 
i sjekirama. Nitko nije stajao, svi su ležali na zemlji i valjali se u svojoj 
ili tuđoj krvi. 

Winnetou je upravo namjeravao zariti jednom Indijancu nož u 
grudi. Ja mu nisam bio potreban. Old Firehand je ležao na jednom od 
protivnika i pokušavao se obraniti od drugoga, koji mu je sjekao ruku. 
Požurio sam k njemu i udario Indijanca sjekirom koja mu je bila pala 
na zemlju. Zatim sam pošao do Dicka Stonea. On je između dva mrtva 
Crvenokošca ležao pod nekim golemim čovjekom, a ovaj se trudio da 
mu zada smrtonosni udarac. To mu nije uspjelo; udario sam ga po 
glavi. 

Stone ustade i protegne se. 

— Sir, to je bila pomoć u pravo vrijeme! Trojica protiv jednoga kad 
čovjek ne smije pucati, to je malo suviše. Lijepa vam hvala. 

I Old Firehand mi pruži ruku. Uto mu se pogled zaustavi na 
Parranohu. 


— Tim Finn. Je li to moguće? Sam poglavica? Tko ga je udesio? 
— Old Shatterhand ga je srušio— odgovori Winnetou umjesto 


mene.— Veliki duh mu je dao snagu bivola koji svojim rogom ore 
zemlju. 


— Čovječe — vikne Old Firehand — još nikada nisam sreo čovjeka 
kao što ste vi! Ali kako je moguće da je Parranoh sa svojim ljudima bio 
skriven ovdje, kad se u blizini nalazio Winnetou? 

— Bijeli poglavica nije bio skriven na istoj strani gdje i Apač — 
odgovorio je Winnetou. — On je opazio tragove svojih neprijatelja i 
pošao za njima. Njegovi će ljudi doći za njim, zato moja bijela braća 
moraju odmah slijediti Winnetoua do njihovih wigwama. 

— U pravu je — potvrdi Dick Stone — moramo se požuriti do naših. 


— Dobro — odgovori Old Firehand, kojemu je ruka krvarila. — Ali 
svakako moramo što bolje ukloniti tragove borbe. Dick, pođi malo 
naprijed, da nas netko ne bi iznenadio. 

— U redu, sir, ali prije mi izvadite nož iz mesa. Ne mogu ga 
dohvatiti. 

Jedan od trojice Indijanaca zario mu je nož sa strane u tijelo i on 
je u borbi ušao u meso prilično duboko. Na sreću nije bio zaboden na 
nekom osjetljivom mjestu i rana nije bila opasna. 

Ubrzo smo doveli u red mjesto borbe i pozvali Dicka. 

— Kako ćemo odnijeti našeg zarobljenika? — upita Old Firehand. 


— Morat ćemo ga nositi — odgovorih. — Ali, pravit će nam 
neprilike kad se osvijesti. 

— Nositi? — upita Stone. — To je za njega predobro. 

Odsjekao je nekoliko grana, uzeo Parranohov pokrivač, razrezao 
ga u trake i smiješeći se rekao; 

— Načinit ćemo saonice, privezati ga za njih i poći. 

Prijedlog je bio prihvaćen. Čim smo načinili nosiljku, krenuli smo 
ostavljajući tako jasan trag da je Winnetou, koji je hodao posljednji, 
imao mnogo muke da ga donekle izbriše. 

Idućeg dana rano ujutro u logoru je vladala duboka tišina. Ali ja 
sam već odavno ustao i popeo se na stijenu, gdje sam ranije našao 
Harrya. 

U dolini se valjala gusta magla, ali gore je zrak bio čist i bistar i 
svježije povjetarac hladio sljepoočice. Moje su misli bile zauzete 
događajima prošlog dana. 

Prema izvještaju jednog od naših lovaca, koji se vraćao kući i koji 
je također opazio Ponke, njih je bilo mnogo više no što smo 
pretpostavljali. On je dolje u ravnici prošao pored njihova drugog 
logora, gdje su se nalazili konji. 

Dakle, bilo je sigurno da njihov ratni pohod nije bio uperen protiv 
pojedinaca, nego protiv čitave naše naseobine. Zbog tako velikog broja 
neprijatelja, naš položaj nije bio ni najmanje zavidan. 

Pripreme za obranu trajale su cijelo jučerašnje popodne do kasno 
uvečer, pa nismo imali vremena da zaključimo što da se učini sa 
zarobljenikom. On je svezan i pod stražom ležao u jednoj od pećina, a 
malo prije, čim se probudio, uvjerio sam se još jednom da veze nisu 
popustile. 

Naredni dani odlučit će o našoj sudbini. Bio sam zadubljen u misli, 
kad me prene jedan glas: 


— Dobro jutro, sir! Čini se da ni vi ne možete spavati. 
Odzdravio sam i odgovorio: 

— U ovoj opasnoj zemlji čovjek mora biti budan, sir. 

— Plašite li se Crvenokožaca?— upitao je Harry, jer je to bio on. 


— Znam da to ne pitate ozbiljno. Ali nas ima trinaest, a neprijatelj 
je deset puta nadmoćniji. Zbog toga ne možemo prihvatiti otvorenu 
borbu i jedina nam je nada da nas ne otkriju. 

— Vi ipak gledate suviše crno. Trinaest naših ljudi štošta može 
učiniti. Ako Crvenokošci čak i otkriju naše sklonište, odnijet će samo 
krvave glave. 

— Ja ne mislim tako. Oni su bijesni zbog našeg napada, a još više 
zbog jučerašnjeg gubitka, i sigurno znaju da je poglavica u našim 
rukama. Vjerojatno su pronašli leševe i vidjeli da nema Parranoha, a 
kad tako mnogobrojna rulja krene s određenim ciljem na tako dalek 
put, onda će svom energijom i lukavstvom nastojati da taj cilj i ostvari. 

— To je istina, sir, ali to još uvijek nije razlog da budemo suviše 
zabrinuti. I ja poznajem te ljude. Oni su po prirodi kukavice i vole 
napadati s leđa one koji se ne mogu braniti. Mi smo prošli kroz njihova 
lovišta od Mississippija do Tihog mora, od Meksika do Jezera, tjerali 
smo ih pred sobom, tukli se s njima, ali uvijek smo bili jači. 

Pogledao sam ga, ali nisam odgovorio, i on nakon kraće stanke 
nastavi: 


— Recite što hoćete, ali postoje osjećaji koje ruka mora slušati, 
svejedno je li to ruka muškarca ili dječaka. Da smo jučer stigli do Bee- 
forka, ugledali biste grob u kojemu počivaju dva bića koja sam od 

svega na svijetu najviše volio. Njih su ubili muškarci tamne kose i 
smeđe kože, i od onih strahovitih dana ruka mi se sama trgne kad 
vidim uvojak skalpa. Mnogi je Indijanac pao s konja kad bi sijevnuo 
pištolj iz kojega je ubijena moja majka i koji ste i vi upoznali kod 
New—Venanga. 

Izvadio je oružje iz pojasa i pokazao mi ga. Zatim je rekao: 


— Vi ste dobar strijelac, sir, ali s tom starom cijevi ne biste ni na 
udaljenosti od petnaest koraka mogli pogoditi stablo. Možete, dakle, 
zamisliti koliko sam vježbao da bih stekao sigurnost. Znam rukovati 
svim oružjem, ali kad se radi o indijanskoj krvi, onda uzimam ovo 
ovdje. Zakleo sam se da će svako zrno baruta koje je izbacilo onaj 
metak biti plaćeno životom jednog Crvenokošca. Isto oružje koje je 
ubilo moju majku neka bude oruđe osvete. 

— Taj ste pištolj dobili od Winnetoua? 

— Je li vam govorio o tome? 

— Da. 

— Sve? 

— Samo to što sam upravo spomenuo. 

— Da, on mi ga je dao. Ali, sjednite, sir. Saznat ćete najvažnije. 

Sjeo je pokraj mene, pogledao prema dolini koja se pod nama 
prostirala i počeo govoriti. 

— Otac je bio glavni šumar. Živio je neobično sretno prijeko u 
staroj zemlji sa ženom i sinom, sve dok nije došlo doba političkog 
previranja u kojemu je mnogošta izgubio i konačno morao pobjeći. Na 
putovanju je umrla majka njegova djeteta, a kad je stigao, nije imao ni 
sredstava ni znanaca u tom novom svijetu i prihvatio je prvo što mu 
se pružilo: otišao je kao lovac na Zapad, a dječaka je ostavio kod neke 
imućne obitelji, koja je obećala da će se za njega brinuti. Prošlo je 
nekoliko godina punih opasnosti i pustolovina, koje su od njega 
učinile takvog westmana da su ga bijelci poštovali, a neprijatelji 
izbjegavali. Lov ga je doveo gore do rijeke Ouicourt, do plemena 
Assineboina; ondje je prvi put sreo Winnetou, koji je došao s obala 
Colorada, da bi na gornjem Mississippiju uzeo svetu glinu za kalumete 
svog plemena. Obojica bijahu gosti poglavice Tah-ša-tunge. Postali su 
prijatelji i upoznali su u njegovu wigwamu njegovu kćer Ribannu. Ona 

je bila lijepa kao zora i ljupka kao planinska ruža. Nijedna od kćeri 
plemena nije znala tako nježno štaviti kožu i tako lijepo sašiti lovačku 
odjeću, a kad bi išla po drva za vatru, koračala bi kao kraljica 
ravnicom, a kosa bi joj u dugim pramenovima sezala skoro do zemlje. 
Ona je bila Manitouova ljubimica, ponos plemena, i mnogi mladi 
ratnici gorjeli su od želje da pribave skalpove neprijatelja i bace ih 
pred njene noge. Ali nijedan od njih nije našao milost u njenim očima, 
jer je ona voljela bijelog lovca, iako je on bio mnogo stariji od svih koji 
su se za nju borili. Od njih je Winnetou bio najmlađi, gotovo dječak. 

I u duši bijelca probudili su se najsvetiji osjećaji, on je slijedio trag 
njene noge, bdio nad njenim uzglavljem i govorio s njom kao sa kćeri 
bljedolikih. Jedne mu je večeri pristupio Winnetou. 


"Bijeli čovjek nije kao i dijete njegova naroda. On nikada ne laže i 
uvijek je Winnetouu, svom prijatelju, govorio istinu." 

"Moj crveni brat ima ruku snažnog ratnika i najmudriji je kraj 
vatre na savjetovanju. On nije žedan krvi nevinih i ja sam mu dao ruku 
prijatelja. Neka govori!" 

"Moj brat voli Ribannu, kćer Tah-ša-tunga?" 

"Ona mi je draža od stada prerije i skalpa svih Crvenokožaca." 

"I on će biti dobar prema njoj, neće joj govoriti oštre riječi, nego će 
joj dati svoje srce i čuvati je zlih oluja života?" 

"Nosit ću je na svojim rukama i bit ću kraj nje u svim 
opasnostima." 

"Winnetou poznaje nebo i zna imena i jezik zvijezda, ali zvijezda 
njegova života zalazi i u njegovu srcu nastaje tama. On je želio uzeti 
ružu Ouicourta i odvesti je u svoj wigwam da bi na njene grudi položio 
umornu glavu kad se bude vraćao iz lova ili iz sela svojih neprijatelja. 
Ali njeno oko je sjajno kad gleda mog brata i njene usne govore ime 
bljedolikog. Apač će otići iz zemlje sreće i njegova će noga sama stajati 
kraj valova Pecosa. Njegova ruka nikada neće dotaći glavu neke žene i 
do njegova uha nikad neće doprijeti glas sina. Ali on će se vratiti i 
vidjeti da lije Ribanna, kći Tah-ša-tunge, sretna." 

Okrenuo se i otišao u noć. Idućeg je jutra nestao. 

Kad se u proljeće vratio, našao je Ribannu i njene su mu sjajne oči 
jasnije nego riječi govorile o sreći. Uzeo je mene, dijete od nekoliko 

dana, u svoje ruke i poljubio me: 


"Winnetou će bdjeti nad tobom kao drvo u čijim granama spavaju 
ptice i pod koje se sklanjaju životinje polja pred bujicom koja teče iz 
oblaka. Njegov je život tvoj život i njegova je krv tvoja krv. Nikada 
njegov dah neće stati, niti snaga njegove ruke oslabiti za sina ruže 
Ouicourta. Neka rosa jutra padne na tvoje putove i svjetlo sunca na 
tvoje ceste, da bi se tebi radovao bijeli brat Apača." 


Prolazile su godine i ja sam rastao. Ali isto tako rasla je očeva želja 
da se vrati sinu kojega je ostavio. Ja sam sudjelovao u hrabrim igrama 
dječaka i bio sam ispunjen duhom rata i oružja. Otac više nije mogao 
obuzdati svoju čežnju. Krenuo je prema istoku i poveo me sa sobom. 
Kraj brata usred civiliziranog života upoznao sam novi svijet i mislio 
sam da se od njega nikad neću moći rastaviti. Ali uskoro se u meni 
probudila čežnja za domom, čežnja koju više nisam mogao podnijeti. 
Kad nas je otac ponovo posjetio, otišao sam s njim kući. 

Kad smo stigli, našli smo logor prazan i potpuno spaljen. Nakon 
dugog traženja otkrili smo wampum koji je ostavio Tah-ša-tunga da bi 
nas obavijestio o onome što se dogodilo. 

Tim Finnetey, bijeli lovac, bio je ranije često u našem logoru i želio 
ružu Ouicourta za squaw. Ali Assineboini nisu bili njegovi prijatelji, jer 
je bio kradljivac i već ih je nekoliko puta prevario. Odbili su ga, a on se 
zakleo da će se osvetiti. Od oca, kojega je sreo u Black Hillsu, saznao je 
da je Ribanna njegova žena i otišao do Crnih Nogu da ih nagovori na 
ratni pohod protiv Assineboina. 


Oni su ga poslušali i stigli su u vrijeme dok su se lovci nalazili na 
lovačkom pohodu. Napali su logor, opljačkali ga i spalili, ubili starce i 
djecu, a mlade žene i djevojke poveli sa sobom. Kad su se ratnici vratili, 
odmah su krenuli tragom razbojnika, a kako su pošli nekoliko dana 
prije našeg dolaska, postojala je mogućnost da ih stignemo. 


Da ne duljim! Putem smo sreli Winnetoua. Došao je preko planina 
da bi posjetio prijatelje. On je nakon očevog izvještaja bez riječi 
okrenuo konja. Nikada neću zaboraviti izraz lica te dvojice muškaraca, 
koji su bezriječi, ali užarena srca, žurno slijedili trag odmaklih ratnika. 


Sreli smo ih kod Bee-forka. Oni su stigli Crne Noge, koji su 
logorovali u blizini rijeke. Čekali su da padne noć, da bi ih mogli 
napasti. Trebalo je da ostanem pokraj stražara koji čuvaju konje, ali 

nisam imao mira, i kad je napad počeo, odšuljao sam se između stabala 
i dospio do ruba šume. Bila je to strahovita noć. Neprijatelj je bio 
nadmoćan, i bojni pokliči zanijemili su tek u svitanje. 

Vratio sam se stražarima. Tamo ih više nije bilo. Prestrašio sam se 
i kada sam začuo urlanje neprijatelja, znao sam da smo pobijeđeni. 


Sakrio sam se do večeri i tek sam tada sišao u dolinu. 


Vladala je duboka tišina, a svjetlost mjeseca obasjavala je 
nepomične likove. Užasnut lutao sam među njima i... tu je ležala ona, 
moja majka, pogođena u grudi, a rukom je grčevito držala malu sestru, 
kojoj je glavica bila razmrskana. Izgubio sam svijest i pao na njih. 


Ne znam koliko sam dugo tako ležao. Prošao je dan, pa noć, i opet 
dan. Tada sam u blizini čuo tihe korake. Uspravio sam se i... kakva 
sreća... vidio sam oca i Winnetoua, obojicu u poderanoj odjeći i 
prekrivene ranama. Neprijatelj ih je odvukao sa sobom, ali oni su se 
oslobodili i pobjegli. 

Harry je duboko uzdahnuo i zašutio ukočeno gledajući u daljinu. 
Zatim se okrenuo k meni i upitao: 

— Vi imate majku, sir? 

— Da! 

— Što biste učinili da je netko ubije? 

— Prepustio bih odluku zakonu. 

— Dobro. Ali ako je zakon nemoćan, kao ovdje na Zapadu, onda 
čovjek sam kroji pravdu. 


— Postoji razlika između osvete i kazne, Harry! 


— Vi samo zbog toga tako govorite jer u vašim žilama ne teče 
indijanska krv. Ali ako netko postane po život opasna životinja, onda 
ga treba progoniti i ubiti. Kad smo onog dana pokopali naše mrtve da 
bismo ih sačuvali od napada lešinara, onda u našim srcima nije bilo 
drugih osjećaja do strahovite mržnje prema ubojici. Našu zakletvu je 
Winnetou mračna glasa izgovorio: 

"Poglavica Apača kopao je u zemlji i našao strijelu osvete. Njegova 
je šaka stisnuta; njegova je noga laka, a njegov tomahawk ima oštrinu 
munje. On će tražiti i naći Tima Finneteya, ubojicu ruže Ouincourta i 
uzeti njegov skalp za život Ribanne, kćeri Assineboina." 

— Je li Finnetey bio ubojica? 

— Da. U prvim časovima borbe, kad se činilo da će iznenađene Crne 
Noge biti pobijeđene, pucao je u nju. Winnetou je to vidio, skočio na 
njega, izbio mu oružje iz ruku i bio bi ga ubio da ga drugi ratnici nisu 
zarobili. Da bi mu se narugali, ostavili su mu prazan pištolj. Kasnije mi 
ga je darovao, i ja ga uvijek nosim sa sobom. 


— Moram vam reći da... 
On me prekine. 


— Znam što mi želite reći. I ja sam to samome sebi već tisuću puta 
rekao. Ali zar još nikada niste čuli legendu o sablasti koja za vrijeme 
oluje juri ravnicom i uništava sve što joj se suprotstavlja. U njoj leži 
duboki smisao, koji nam govori da se neobuzdana volja kao more 
mora izliti preko ravnice. I kroz moje žile prolaze valovi takvog mora 
ija moram slijediti njegovo nadiranje, iako znam da ću se u tom moru 
utopiti. 

Bile su to riječi pune slutnje. Zašutjesmo obojica. Konačno sam 
prekinuo šutnju. Taj je mladić mislio, govorio i postupao kao odrastao 
čovjek. To mi je bilo čudno i odbijalo me. Počeo sam mu blago pričati. 
On me mirno slušao i stresao glavom. Osjećao sam kako nemam pravo 
da ga osuđujem. 


Tada se odozdo začu oštar zvižduk. On reče: 


— Otac saziva ljude. Pođimo dolje. Vrijeme je da se pobrinemo za 
zarobljenika. 


Ustao sam i uhvatio ga za ruku. 

— Hoćete li mi ispuniti jednu molbu, Harry? 
— Rado, ako ne tražite nešto nemoguće. 

— Prepustite ga muškarcima. 


— Tražite od mene upravo ono što vam ne mogu ispuniti. Tisuću i 
tisuću puta sam želio da stanemo oči u oči i da ga ubijem; tisuću i 
tisuću puta sam zamišljao taj čas i maštao o njemu. On je cilj mog 
života, cijena patnje i oskudice koju sam trpio; i sada kad se nalazim 
pred ispunjenjem te svoje najveće želje, vi tražite da je se odreknem? 
Ne, ne, i ponovo ne! 

— Ali ljudsko je srce sposobno da doživi veću sreću nego što je ona 

koju pruža osveta. 
— Mislite što hoćete, ali pustite da i ja mislim kako hoću. 
— Dakle, nećete ispuniti moju želju? 
— Ne mogu, čak i kad bih želio. Dođite! 
Polako sam krenuo za njim. 


Najprije sam otišao da pozdravim Swallowa, a zatim sam 
pristupio ljudima koji su se okupili oko stabla za koje je bio svezan 
Parranoh. Raspravljali su o načinu njegove smrti. 


— Mora nestati, ta propalica, ako se ne varam — rekao je Sam 
Hawkens. — Ali ne bih želio svojoj Liddy nanijeti bol da ona izvrši tu 
presudu. 


— Mora umrijeti — odgovori Dick Stone — i radovat ću se ako 
bude visio na grani, jer drugo nije ni zaslužio. Što vi mislite, sir? 

— Slažem se — odgovori Old Firehand — ali naše lijepo mjesto ne 
smijemo okaljati krvlju tog zločinca. Vani, kraj Beeforka, gdje je ubio 
moju ženu i dijete, tamo, na onom istom mjestu bit će kažnjen. Mjesto 
koje je čulo moju zakletvu neka vidi i moju osvetu. 

— Dopustite, sir — upade Stone. — Zašto sam ja tog čovjeka uzalud 
vukao ovamo? Mislite da me to zabavljalo? 

— Što misli Winnetou, poglavica Apača? — upita Old Firehand, 
shvaćajući razlog te upadice. 

— Winnetou se ne plaši strijela Ponka; on na svom pojasu nosi 
kožu tog psa i poklanja njegovo tijelo svom bijelom bratu. 

— Avi? — obrati se Old Firehand meni. 


— Svršite brzo s njim! Indijanaca se nitko od nas ne mora plašiti, 
ali držim kako nije potrebno da se izlažemo opasnosti i pritom 
otkrijemo naše boravište. Taj čovjek nije dostojan takvog pothvata. 

— Vi možete ostati ovdje, sir — savjetovao mi je Harry — ali ja 
tražim da mu se sudi na istom onom mjestu gdje leže i žrtve tog 
ubojice. To dugujem onima kraj čijeg sam se groba zakleo da neću 
počivati dok ih ne osvetim. 


Okrenuo sam se bez riječi. 


Zarobljenik je stajao naslonjen na stablo. Usprkos bolovima što 
mu ih je nanosilo uže zariveno u meso i usprkos ozbiljnom razgovoru, 

nije se pomakao ni jedan mišić na njegovu licu razrovanom godinama 
i strašću. Na tom strahovitom licu mogla se čitati čitava povijest 
njegova života, a njegova gola, krvava lubanja još je pogoršavala taj 
dojam. 

Nakon duge rasprave lovci su se počeli spremati za polazak. 

Dakle, dječak je proveo svoju volju, a ja se nisam mogao oteti 
slutnji da će se zbiti neka nesreća. Old Firehand mi pristupi i stavi mi 
ruku na rame. 

— Neka sve ide svojim tokom, sir, i nemojte krivo ocjenjivati 
događaje koji se ne slažu s vašim gledanjem. 

— Ne želim suditi o vašem postupku, sir. Zločin mora biti kažnjen, 
to je sigurno. Ali nemojte se ljutiti što ja u tome ne sudjelujem. Idete u 
Bee-fork? 

— Mi krećemo, a kako vi nećete s nama, onda ću vama povjeriti 
zadaću da bdijete nad sigurnošću logora. 

— Neće biti moja krivnja ako se dogodi nešto što ne želimo, sir. 
Kada ćete se vratiti? 

— Ne znam točno. Dakle, do viđenja, i držite oči otvorene! 

Prišao je onima koji su bili određeni da ga prate. Odvezali su 
zarobljenika, a kad se vratio Winnetou koji je krenuo u izvide da se 
uvjeri je li prolaz siguran, svezali su Finneteyu usta i krenuli prema 
izlazu. 

— Moj bijeli brat ostaje? — upitao je Apač prije nego što se 
priključio povorci. 

— Poglavica Apača poznaje moje misli, moja ih usta ne moraju 
izgovoriti. 

— Moj je brat oprezan kao noga prije nego što ulazi u vodu s 
krokodilima; ali Winnetou mora ići da bude pokraj sina Ribanne koja 
je umrla od ruke Atabaska. 

U tvrđavi je ostalo malo lovaca, među njima i Dick Stone. Pozvao 
sam ih k sebi i rekao im da namjeravam izići i pregledati grmlje. 

— To neće biti potrebno, sir — rekao je Stone. — Ta vani je stražar, 
a i Apač je pregledao okolicu. Ostanite ovdje i odmorite se. Bit će još 
posla. 

— Kako to mislite? 

— Crvenokošci imaju oći i uši i opazit će da se tu vani može nešto 
uloviti. 

— Imate pravo, Dick, i zbog toga ću pogledati da li se što miče. 
Vama prepuštam da se brinete o ovom mjestu. Neću dugo ostati. 

Uzeo sam svoju henryevku i izišao. Stražar me uvjeravao da nije 
opazio ništa sumnjivo. Ali ja sam imao povjerenja samo u vlastite oči i 
zašao sam među grmlje, tražeći tragove Indijanaca. 


Upravo nasuprot ulazu u našu dolinu opazio sam nekoliko 
prelomljenih grančica, a kad sam pažljivije pretražio tlo, zaključio sam 
da je tu ležao neki čovjek. 

Dakle, netko je ovdje prisluškivao, otkrio naše boravište i svakog 
je časa mogao početi napad. Ali, kako sam pretpostavljao da će 
neprijatelj svoju pažnju najprije obratiti na Parranoha i njegovu 
pratnju, bilo je potrebno da prije svega upozorim Old Firehanda. Zato 
sam odlučio da brzo krenem za njima. 


Pošto sam stražaru dao potrebne upute, krenuo sam tragovima 
naših ljudi koji su pošli uz rijeku. Tako sam prošao pokraj mjesta 
jučerašnjih događaja. Zbilo se ono što sam slutio. Ponke su otkrili 
svoje mrtvace, a po tome koliko je trava bila izgažena moglo se 
zaključiti daje mnogo ratnika došlo po leševe svoje braće. 


Nisam daleko odmakao kad ugledah nove tragove. Oni su dolazili 
sa strane iz grmlja i vodili su dalje tragom što su ga ostavili naši lovci. 
Oprezno ali brzo slijedio sam ih i tako uskoro stigao na mjesto gdje se 
voda Bee-forka izlijeva u bujice Mankizile. 


Nisam poznavao mjesto egzekucije, pa sam morao biti dvostruko 
oprezan. 


Rječica je ovdje skretala i doticala čistinu s koje se povukla šuma. 
Usred te čistine raslo je nekoliko smreka. Pod njihovim su granama 
sjedili lovci u živahnom razgovoru, dok je zarobljenik bio vezan za 
jedno stablo. 

Nešto ispred mene iz grmlja je virilo nekoliko Indijanaca. Odmah 
mi je bilo jasno da su ostali krenuli desno i lijevo, kako bi s tri strane 
opkolili lovce koje su nenadanim napadajem željeli uništiti ili satjerati 
u rijeku. 

Nisam smio gubiti vrijeme. Opalio sam iz svoje puške. Prvih 
nekoliko sekundi moji su pucnjevi bili jedina buka koja se mogla Čuti, 
jer su i prijatelji i neprijatelji bili iznenađeni. Ali se zatim iz svakog 
grma začuo bojni poklič Indijanaca i oblak strijela poletio je prema 
čistini. U tren oka ona je bila prekrivena ljudima koji se bore. 

Skočio sam gotovo u isti čas kad i Indijanci i stigao upravo na 
vrijeme da udarim jednog Crvenokošca koji je napao Harrya. Ovaj je 
bio skočio s namjerom da ubije Parranoha, ali ga je u tome pokušao 
spriječiti jedan od Ponka. Leđima naslonjeni na stabla, lovci su se 
žilavo branili. Bili su to sami stari i iskusni traperi, koji su štošta 
preturili preko glave i nisu poznavali straha. No, bilo je očito da je 
premoć neprijatelja prevelika, pogotovu što su Indijancima bili 
odličan cilj, tako da su gotovo svi bili ranjeni. 

Neki su Crvenokošci odmah jurnuli prema Parranohu. Premda su 
ih Old Firehand i Winnetou pokušali spriječiti, oni su ga ipak uspjeli 
osloboditi. Čovjek se protegnuo da bi mu krv ušla u žile, istrgnuo 
tomahawk iz ruku jednog od svojih ljudi i jurnuo na Winnetoua. 

— Dođi ovamo, ti pseto Pima! Sada ćeš platiti moju kožu! 

Apač, kojem se obratio pogrdnim imenom njegova plemena, 
hrabro se borio, ali već je bio ranjen, a sada ga je napao i neki drugi 
Indijanac. Old Firehand je također bio opkoljen neprijateljima, a i 
ostali su bili toliko zauzeti borbom da jedan drugome nisu mogli 
pomoći. 

Dalji otpor bio bi najveća glupost i častoljublje na krivom mjestu. 
Zbog toga sam, povukavši Harrya sa sobom, viknuo: 

— U vodu, ljudi, u vodu! 

Istog sam trenutka osjetio kako se valovi sklapaju nad mojom 
glavom. Iako je vika bila velika, lovci su čuli moj poziv i tko se god 
mogao osloboditi potrčao je prema vodi. Ona je, iako duboka, bila tako 
uska da je čovjek s nekoliko zamaha mogao stići na drugu obalu. No ni 
tada još nismo bili na sigurnom, i ja sam naumio da pretrčimo prostor 
između rukavca i Mankizile, da bismo je preplivali. Već sam s 
dječakom krenuo u tom smjeru, kad je mali traper Sam u mokrom 
odijelu jurnuo pokraj nas i izgubio se u guštiku vrba. 

Odmah smo svi krenuli za njim jer je svrsishodnost njegova 

pothvata bila tako jasna da sam odmah odustao od svog prijašnjeg 
plana. 

— Otac, otac! — viknuo je Harry pun straha. — Moram k njemu; ne 
smijem ga ostaviti! 

— Samo trčite — govorio sam i vukao ga naprijed. — Mi ga ne 
možemo spasiti, ako mu to samome nije uspjelo! 

Probijajući se kroz gustiš, dospjeli smo napokon ponovo do Bee- 
forka, i to nešto iznad mjesta gdje smo skočili u vodu. Svi su Indijanci 
krenuli prema Mankizili, a kad smo stigli prijeko, mogli smo prilično 
sigurno nastaviti put. Ali Sam Hawkens je oklijevao. 

— Vidite li tamo puške, sir? — upitao je. 

— Indijanci su ih odbacili prije no što su skočili u vodu. 

— Hihihihi, sir, to su glupi ljudi, koji nama ostavljaju svoje puške, 
ako se ne varam. 

— Vi ih želite uzeti? To je opasno. 

— Opasno? Sam Hawkens i opasnost! 

Brzim skokovima, koji su bili nalik na klokanske, pojurio je i 
pokupio puške. Ja sam ga slijedio i presjekao sam tetive lukova koji su 
rasuti ležali na zemlji, tako da su barem neko vrijeme bili 
neupotrebljivi. 

Nitko nas u tom poslu nije smetao, jer Crvenokošci nisu slutili da 
smo toliko drski i da smo se vratili na mjesto bitke. Hawkens je u 
rukama držao puške, samilosno ih promatrao a zatim bacio u vodu. 

— Lijepe stvari, sir, lijepe stvari. Ali dođite; nije dobro da se ovdje 
zadržavamo, ako se ne varam! 

Krenuli smo ravno kroz šumu, da bismo što prije dospjeli do 
logora. Na Beeforku nas je dočekao samo jedan dio Indijanaca, a kako 
smo već prije toga saznali da znaju za naše boravište, bilo je više nego 
sigurno da su ostali Indijanci iskoristili odsutnost lovaca i napali logor. 

Bili smo još prilično daleko kad začusmo pucanj iz doline. 

— Naprijed, sir! — vikne Hawkens i požuri. 

Harry još uvijek nije progovorio ni riječi. Jurio je naprijed 
prestravljena lica. Dogodilo se ono što sam predvidio. lako nisam 
mogao nikome ništa predbaciti, vidio sam da osjeća isto što i ja. 

Pucnjevi su se ponovili. Nije bilo sumnje da su preostali lovci bili 
napadnuti. Potrebna je bila pomoć, a mi smo za kratko vrijeme stigli u 
dolinu iz koje se ulazilo u naš dvorac. Krenuli smo prema mjestu gdje 
sam nedavno vidio tragove Indijanaca. Crvenokošci su sigurno bili 
skriveni na rubu šume i blokirali su odatle vodeni ulaz. Morali smo im, 
dakle, doći s leđa. 


Sa strane sam čuo šum, kao da se netko probija kroz grmlje. Kako 
je velika bila naša radost kad smo ugledali Old Firehanda s 
Winnetouom i dvojicom lovaca. Harry je jedva skrivao veselje. 


— Jeste li čuli pucnjeve? — upita Old Firehand zadihano. 
— Da— odgovori Harry. 


— Onda dođite! Moramo pomoći našima. Iako je prolaz tako uzak 
da ga jedan čovjek može braniti, ipak ne znamo što se dogodilo. 


— Ništa se nije dogodilo, sir, ako se ne varam — oglasi se Sam 
Hawkens. — Crvenokošci su otkrili naše gnijezdo i sada stoje pred 
njim, da vide što će se unutra izleći. Bili Bulcher, koji stražari, poslao 
im je malo olova. Čitava ta buka znači samo to da moramo poći po 
nekoliko krzna ovih štakora. 


— Možda imate pravo, ali ipak se moramo uvjeriti. Uskoro će stići 
i naši progonitelji, pa ćemo ubrzo imati posla s dvostruko toliko 
Indijanaca. 


— A ostali lovci koji su bili svama? — ubacio sam. 


— Hm, da, nama je potrebna svaka ruka i nijedne se ne možemo 
odreći. Moramo, dakle, pričekati da vidimo hoće li naići još netko od 
naših. 

— Neka moja bijela braća ostanu ovdje. Winnetou će otići da vidi 
na kome drvetu vise skalpovi Ponka. 

Ne čekajući odgovor, Apač je krenuo, a mi smo sjeli na zemlju i 
čekali da se vrati. Za to je vrijeme dvojici naših ljudi uspjelo da nam se 
pridruže. I oni su čuli pucnjavu i požurili su u pomoć. Sada nas je bilo 
devet, a to je već nešto značilo. 

Prošlo je prilično mnogo vremena prije no što se vratio Winnetou. 
Kad je došao, vidjeli smo za njegovim pasom svježi skalp. Dakle, on je 
u tišini savladao jednog Indijanca. Više nismo smjeli ostati ovdje, jer 
oni će opaziti da je još jedan njihov čovjek ubijen i odmah će znati da 

se nalazimo iza njih. 

Old Firehand je savjetovao da se rasporedimo uz rub šume i da 
napadnemo neprijatelja s leđa. Raširili smo se i nakon nekoliko 
minuta zapucale su redom naše puške. Svaki je metak pogodio po 
jednog čovjeka. Glasni krikovi straha ispunili su zrak. 

Kako je naša postava bila prilično rastegnuta, a mi smo 
neprestano pucali, Crvenokošci su mislili da nas ima mnogo više i 
počeli su bježati. Ali umjesto da krenu prema dolini, gdje bi nam bili 
sigurna meta, oni su se probijali između nas, ostavljajući za sobom 
svoje mrtve. 

Bili Bulcher, stražar, opazio je dolazak Crvenokožaca i na vrijeme 
se povukao u tvrđavu. Oni su ga slijedili, ali se nisu mogli probiti kroz 
uski prolaz među stijenama, koji je on branio zajedno s Dickom 
Stoneom. Tako su se povukli u grmlje iz kojeg smo ih sada istjerali. 

Obojica su još uvijek branili vodeni ulaz; nisu mogli izići prije no 
što im se ne pokažemo. Kad smo to učinili, okupili su se svi oko nas i 
saslušali izvještaj o događaju. 

U tom trenutku začusmo grmljavinu, kao da dolazi stado divljih 
bivola. Poskakasmo u grmlje. Kako je veliko bilo naše čuđenje kad smo 
ugledali mnogo neosedlanih konja, a na prvom konju nekog čovjeka u 
lovačkoj odjeći. Crte lica nismo mu mogli prepoznati zbog rane na 
glavi iz koje je tekla krv. Po tijelu je također imao nekoliko rana, tako 
da smo zaključili kako se ne nalazi u zavidnom položaju. 

Upravo pred mjestom gdje obično stoji stražar stade i pogleda oko 
sebe. Kako nije uočio stražara, jahao je dalje i kraj vodenog ulaza 
sjahao. Tada pored sebe začuh Samov glas: 

— Neka me oderu i uštave ako to nije Will Parker. Tako samo on 
skače s konja! 

— Imaš pravo, stari! To je Will Parker, greenhorn. Sjećaš li se još, 
Sam Hawkens? Will Parker i greenhorn, ha, ha, ha! 

Kad smo i mi ostali izišli, on povika: 

— Neka budu blagoslovljene moje oči. Tu su svi ti skakači koji su 
sa sinom moje majke tako hrabro pobjegli pred Crvenokošcima. No, 
sir, nemojte mi zamjeriti, ali ponekad je bijeg bolji nego bilo što drugo. 

— Znam to, čovječe, ali reci, što je s tim konjima? — upita Old 

Firehnad. 


— Hm! Imao sam tako svoje mišljenje da Crvenokošci starog Willa 
Parkera sigurno neće tražiti u svom vlastitom logoru. Zato je 
greenhorn, čuješ li Same, hahaha, krenuo do njihovih konja. Ptičice 
nisu bile tamo; samo su dvojica čuvala životinje. Bio je to težak posao, 
i zaradio sam nekoliko rupa. No Will Parker je mislio da će Indijance 
obradovati ako im oduzme konje. Loše sam potjerao u preriju, a dobre 
sam doveo. Evo ih. 

— Hm, sjajno! — vikne Dick Stone. 

— Svakako — odgovori Parker — jer Crevenokošci će bez svojih 
konja gadno nastradati. Ali ovdje leže trojica! Znači, bili su ovdje. 
Pogledaj ovoga, sir. Konj je kao duhan. Mora da pripada poglavici. 

— Poglavici koji je sada lijepo na slobodi — ljutio se mali Sam. — 
Bila je to divna šala! 

Old Firehand nije odgovorio na taj prigovor. Pristupio je smeđem 
konju i zadivljeno promatrao životinju. 

— Predivan konj — obratio se meni. — Kad bih mogao birati, ne 
znam da li bih uzeo Swallowa ili ovoga ovdje. 

— Winnetou razgovara s dušom konja i čuje kucanje njegovih žila. 
On bi uzeo Swallowa— odlučio je Apač. 

U tom se trenutku začuo oštar, siktav zvuk i jedna strijela pogodi 
Hawkensa u ruku, ali se odbi od krute kože rukava i padne na tlo. Iz 
grmlja se začu vika. Usprkos toj ratničkoj demonstraciji ne pojavi se 
nijedan Indijanac, a Sam podiže strijelu sa zemlje i reče: 

— Hihihi! Takva glupa biljka da probije Samov kaput! Trideset pet 
godina stavljao sam krpu na zakrpu i sada sam u njemu siguran kao u 
majčinom krilu, ako se ne varam. 

To je sve što sam čuo, jer smo odmah skočili u grmlje da 
odgovorimo na taj neprijateljski pozdrav. Buka nije najavila ništa 
ozbiljno. Pročešljali smo grmlje, ali nijednog od Crvenokožaca nismo 
ugledali. Brzo su se povukli i čekali da im stigne pojačanje, a mi smo 
se povukli u našu sigurnu dolinu. 

Jedan od lovaca iz logora ostao je na straži, a drugi su previjali 
rane, večerali ili se odmarali. 


Oko vatre je bilo veoma živo. Ljudi su pričali o svojim djelima i 

iznosili svoje mišljenje. Svi su bili dobro raspoloženi i držali su da 
nema razloga za strah. Broj ulovljenih skalpova bio je velik, a rane nisu 
bile opasne. Uz to se činilo da je naš logor potpuno siguran; hrane i 
streljiva bilo je dovoljno, a neprijatelj je mogao opsjedati ulaz koliko 
je želio. 

I Old Firehand je tako mislio. Samo se Winnetou s tim nekako nije 
složio. Ležao je po strani, blizu svog konja, i ozbiljna lica razmišljao. 

— Oko mog prijatelja je mračno, a njegovo čelo nosi bore briga. 
Kakve misli stanuju u njegovu srcu? — upitao sam ga. 

— Poglavica Apača vidi kako smrt prodire kroz ovaj ulaz i kako se 
propast spušta s planina. Dolina plamti od vatre, a voda je crvena od 
krvi ubijenih. Winnetou govori s Velikim duhom. Oči bljedolikih su 
slijepe od mržnje, a njihovu je mudrost zaslijepio osjećaj osvete. 
Parranoh će doći i uzeti skalpove lovaca. No, Winnetou je spreman na 
borbu i zapjevat će pjesmu mrtvih nad leševima svojih neprijatelja. 

— Kako će Ponke ući u logor naših lovaca? Ne mogu proći kroz 
ulaz. 

— Moj bijeli brat govori riječi u koje ne vjeruje. Može li jedna puška 
zadržati mnoštvo crvenih ratnika kad navale? 

Imao je pravo. Prolaz bi se mogao braniti samo protiv nekolicine 
neprijatelja. Jer ako samo jedna osoba može prodrijeti, također joj se 
može suprotstaviti samo jedna puška, i kad neki od prvih budu 
ubijeni, to ne može spriječiti ostale da prodru. Rekao sam to Old 
Firehandu, ali on odgovori: 

— Ako se i usude na proboj, lako ćemo ih poubijati redom kako 
budu ulazili. 


To je djelovalo uvjerljivo i ja sam se smirio. 


Kad se spustilo veće, udvostručili smo straže. Ja sam izrazio želju 
da stražarim u svitanje, jer je to bilo vrijeme kad Indijanci najradije 
napadaju. Ipak nisam bio miran i bio sam za svaki slučaj spreman. 

Noć je tiha i mirna ležala nad dolinom, a drhtava svjetlost vatre 
obasjavala je okolicu. Swallow je pasao u tamnoj pozadini kotline. 
Krenuo sam k njemu i vidio kako stoji sasvim na rubu, kraj strmih 
stijena. Upravo sam se htio udaljiti, kad začuh neku buku. 


Konj podiže glavu. Da ne zanjišti, prekrih mu rukom nozdrve. Dok 

nas dolje nitko nije mogao opaziti, ja sam lako mogao uočiti svaki 
predmet koji bi se ocrtao na svjetlijem nebu. Pomno sam promatrao 
rubove stijena, ne bih li ustanovio zbog čega se kamen otkotrljao. 


U prvom trenutku nisam ništa zapazio. Nedvojbeno, netko je 
čekao da se uvjeri nije li ga odao šum. 


Pošto sam neko vrijeme mirno stajao, opazio sam nekoliko likova 
koji su se spuštali iza tamne stijene. Uskoro sam ugledao veliku 
skupinu Indijanaca. Prelazili su preko vrha i polako i oprezno slijedili 
one prve. Koračali su sigurno, kao da dobro poznaju put, i za manje od 
dvije minute stići će do dna doline. 


Da sam kod sebe imao henryevku, lako bih mogao pogoditi 
prvoga, a to bi ujedno bio znak za uzbunu. Kad bih pogodio vođu, ostali 
se ne bi usudili krenuti dalje tim opasnim terenom. Ali, na žalost, imao 
sam samo revolver, koji nije nosio tako daleko. 


Da njime dam znak za uzbunu, neprijatelj bi stigao dolje prije nego 
što bi stigla pomoć, i našao bih se u velikoj opasnosti. Zbog toga sam 
se poslužio drugom taktikom. 


Parranoh, a on je svakako bio vođa, koji očito nije prvi put ovuda 
silazio, nalazio se upravo kraj neke izbočine preko koje se morao 
uspeti. Ako do te stijene stignem prije njega, mogao bih ga pogoditi. 
Zbog toga sam odlučno krenuo u tom smjeru. Skriven iza bloka 
kamenja, mogao sam se suprotstaviti Indijancima i jednog po jednog 
dočekati metkom. 


Čim sam zakoraknuo, začuo sam pucanj i kod vodenog ulaza. 
Odmah sam shvatio lukavost Indijanaca, koji su naoko napali ulaz, da 
bi odvratili našu pažnju od prave opasnosti. Zbog toga sam se počeo 
još brže uspinjali. Već sam bio tako blizu stijeni da sam je mogao 
dohvatiti rukom, kad pod mojim nogama popusti kamen i ja se stadoh 
kotrljati nizbrdo. Pao sam na zemlju i na nekoliko trenutaka izgubio 
svijest. 


Kad sam se ponovo osvijestio, vidio sam da je prvi Indijanac od 
mene udaljen samo nekoliko koraka. Skočio sam, žurno opalio 
nekoliko metaka u tamne likove, bacio se na Swallowa i jurnuo prema 
vatri. 


Ponke, koji su sada znali da su otkriveni, stadoše vikati i jurnuše 

za mnom. 


Kad sam stigao do sredine logora, vidio sam da ondje nema 
nikoga. Lovci su se skupili pored izlaza, ali su čuli moje pucnjeve i pošli 
mi u susret. 

— Indijanci dolaze! — viknuo sam. — Brzo u pećine! 

Bio je to jedini način da se spasimo propasti. U pećinama smo bili 
sigurni i ne samo da smo se odande mogli braniti, nego smo ih sve do 
jednoga mogli postrijeljati. Ja sam odmah požurio prema svojoj 
nastambi, ali već je bilo prekasno. 

Crvenokošci, koji su me slijedili u stopu, već su napali lovce. Ovi su 
bili tako iznenađeni da su se počeli braniti tek kad su ih neprijatelji 
napali. 

Možda bih još dospio do mog skrovišta, ali vidio sam da su Harry, 
Old Firehand i Will Parker u opasnosti i požurio sam im u pomoć. 


— Bježite prema stijenama! — viknuo sam jurnuvši usred gužve, 
tako da su napadači načas ustuknuli, a mi smo se mogli povući do 
okomitih stijena, gdje su nam barem leđa bila zaklonjena. 

— Mora li to biti! — vikne jedan glas iz pukotine u stijeni, u kojoj 
je bilo mjesta samo za jednog čovjeka. — Sada ste odali Sama 
Hawkensa, starog trapera! 


Lukavi čovječuljak jedini je sačuvao prisutnost duha i povukao se 
prema stijeni. Na žalost, njegovo je nastojanje bilo uzaludno, jer smo i 
mi krenuli prema tom mjestu. No on je brzo ispružio ruku i uhvatio 
Harrya. 

— Neka i mali dođe u gnijezdo; čini mi se da upravo za njega još 
ima mjesta. 

Crvenokošci su nas, dakako, slijedili, i bila je sreća što smo svi bili 
naoružani. U borbi prsa o prsa puške su bile neupotrebljive, ali zato je 
Crvenokošce toliko uspješnije tamanila sjekira. 

Sam Hawkens i Harry pucali su iz svojih pušaka. Prvi ih je punio, 
a drugi je pucao. Meci su samo frcali iz pukotine koja se nalazila 
između Old Firehanda i mene. 

Bila je to teška i okrutna borba, koju je nemoguće opisati. Napola 
ugasla vatra obasjavala je prednju stranu doline, a skupine koje su se 
borile bile su nalik na demone izišle iz pakla. Viku Indijanaca prekidali 

su ohrabrujući povici trapera i oštri pucnjevi iz revolvera. Činilo se da 
zemlja drhti pod teškim koracima boraca koji su se hrvali. 


Nije bilo sumnje da smo izgubljeni. Broj Ponka bio je prevelik i 
nismo se mogli nadati pobjedi. Ali nismo željeli umrijeti uzalud, pa 
iako smo se prepustili sudbini, borili smo se svim snagama da što 
skuplje prodamo svoju kožu. 


Usred krvave borbe sjetio sam se starih roditelja, koje sam ostavio 
u domovini i koji više neće dobiti nikakvih vijesti o svome sinu. 


Kad bih samo imao svoju henryevku! Ali ona se nalazila u pećini, 
do koje nisam mogao doći. Predvidio sam što će se dogoditi, 
savjetovao sam i upozoravao, ali sada je trebalo da platim tuđe 
pogreške. Tako sam ogorčeno sjekao svojim tomahawkom da se iz 
pukotine začuo glas pun priznanja. 


— Tako, sir, tako! Sam Hawkens i vi, to je dobar par. Šteta što ćemo 
poginuti! Mogli smo zajedno oderali još cijelu gomilu krzna, ako se ne 
varam. 

Borili smo se tiho, bez riječi; utoliko su glasnije bile riječi malog 
trapera. Čuo ih je i Will Parker, koji je na to viknuo: 

— Sam Hawkens, pogledaj ovamo, stari, ako želiš vidjeti kako se to 
radi. Iziđi iz te rupe i reci da li greenhorn, hahaha, Will Parker i 
greenhorn, da li greenhorn nešto zna? 


Old Firenhad je stajao meni zdesna, ni dva koraka od mene. Način 
kako se borio ulijevao mije veliko poštovanje. Obliven krvlju bio je 
naslonjen na zid stijene. Duga sijeda kosa vijorila mu je oko glave, a 
razmaknute noge kao da su se ukorijenile u zemlju. U jednoj je ruci 
držao tešku sjekiru, a u drugoj oštar i malo savijen nož i žestoko se 
branio od napadača. On je zadobio više rana od mene, ali još uvijek je 
stajao uspravno. Od vremena do vremena pogledavao sam prema 
njemu. 

Tada među Crvenokošcima nasta komešanje. Probijao se 
Parranoh; čim ugleda Old Firenhada, on uzviknu: 

— Napokon te imam. Misli na Ribannu i umri! 

Htio je projuriti pokraj mene, ali ja ga zgrabih za rame i podigoh 
sjekiru. Prepoznao me, skočio u stranu i moj tomahawk zasiječe zrak. 

—1ti? — zaurla on. — Tebe moram dobiti živa! 

Prije nego što sam ponovo mogao podići sjekiru, on nacilja. Začu 
se pucanj. Old Firehand raširi ruke i sruši se naprijed, među 
neprijatelje. 

Osjećao sam se kao da mi je metak prošao kroz grudi; tako me 
zabolio pad junaka. Srušio sam Indijanca koji je skočio na mene i 
jurnuo prema Parranohu. Tada opazih kako se jedan tamni lik stvorio 
pored ubojice. 

— Gdje je krastača Atabaska? Ovdje stoji Winnetou, poglavica 
Apača, koji će osvetiti smrt svog bijelog brata. 

— Ha, pas Pima! Do vraga! 

Više nisam čuo. Taj je događaj toliko zaokupio moju pozornost da 


sam zaboravio na obranu. Osjetio sam oko vrata laso, istodobno me 
nešto strahovito lupilo po glavi i ja sam izgubio svijest. 


Kad sam se probudio, oko mene su vladali mrak i muk. Uzalud sam 
se trudio da se nečega sjetim. Jaka bol u glavi konačno me sjeti udarca 
i svega što se zbilo. Užad na rukama i nogama duboko mi se zarila u 
meso. 


Tada sam pokraj sebe začuo šum. 

— Jeli još tko ovdje? — upitao sam. 

— Hm, dakako! Pitate kao da je Sam Hawkens nitko. 

— Vi ste, Same? Recite, zaboga, gdje se nalazimo! 

— Imamo krov nad glavom, čovječe. Stavili su nas u pećinu za 
krzna, ali krzna neće naći, kažem vam. 

— Ašto je s ostalima? 

— Old Firehand je mrtav, Dick Stone je mrtav, Will Parker je 
mrtav... ipak je bio greenhorn, hihihihi... Bili Bulcher je mrtav, Harry 
Korner je mrtav, svi, svi su mrtvi, samo vi i Apač još živite; i mali sir 
još malo živi, kako mi se čini, a Sam Hawkens, hm, ni njega još nisu 
sasvim ugasili, hihihihi. 

— Same, jeste li sigurni da Harry još živi? — upitao sam. 

— Mislite li da stari skalper nije siguran u ono što vidi? Njega i 
vašeg crvenog prijatelja stavili su pored nas u drugu rupu. I ja sam htio 
poći onamo, ali nisam dobio audijenciju, kako mi se čini. 

— Kako je Winnetouu? 

— Rupa do rupe, sir. Ako ostane živ, izgledat će kao stari kaput 
Sama Hawkensa: zakrpa na zakrpi. 


— Ali kako to da su ga živa uhvatili? 


— Isto kao i vas i mene. Branio se kao lud... hm, i on je jedan od 
onih, ako se ne varam, koji bi radije poginuli nego završili na 
mučeničkom stupu. Udarili su ga po glavi i zarobili. Znate, sir, Sam 
Hawkens ima veliku želju da pobjegne. 

— Što koristi želja kad je to nemoguće. 

— Nemoguće? Hm, kao da čujem Willa Parkera. Dobri ljudi su ti 
Crvenokošci, dobri ljudi. Starom su traperu sve oduzeli, sve; revolver, 
lulu i Liddy. Koji li će je šakal prisvojiti? I šešir, i kosu... čudit će se tom 
skalpu, hihihihi. Platio sam tri debela svežnja krzna. No vi to već znate. 
Ali, nož su mu ostavili, Samu Hawkensu, jer se nalazio u rukavu. Stari, 
sijedi medvjed sakrio ga je u rukav kad je prosudio da je sve propalo. 

— Imate nož? Ali nećete ga moći doseći, Same. 

— Ija mislim tako, sir; morate malo pomoći sinu moje majke! 

— Približite se! Da vidimo što se može učiniti. 

Još se nisam ni počeo kotrljati prema njemu kad se pomače krzno 
navratima i u pećinu uđe Parranoh s nekoliko Indijanaca. U ruci je 
držao baklju. Osvijetlio nas je. Nisam ga ni pogledao. 

— Napokon te imamo! — zarežao je. — Ostao sam ti dužan jednu 
sitnicu, ali sada nećeš imati razloga da tuguješ! Poznaješ li ovo ovdje? 

Stavio mi je pred lice skalp koji mu je skinuo Winnetou. Dakle, 
znao je da sam ga ja onda oborio. Apač mu to sigurno nije rekao, znao 
sam da bi na svako pitanje odgovorio šutnjom, ali Finnetey me je 
možda one večeri vidio. Kako nisam odgovorio, on nastavi: 

— Svi ćete saznati kako je to kad čovjeku skidaju kožu s glave. 
Samo pričekajte dok svane! Radovat ćete se mojoj zahvalnosti! 

— Čini mi se da neće biti tako — oglasio se Hawkens, koji nije 
mogao otrpjeti. — Znatiželjan sam kakvu ćete kožu skinuti sa starog 
Sama; moju već imate u ruci, načinio ju je vlasuljar. Kako vam se 
svidjela? 

— Samo ti rokći! Imat ćeš dovoljno kože koju ćemo oderali. 

Pošto je pregledao naše veze, on upita: 


80 


— Niste vjerovali da Tim Finnetey dobro poznaje ovu vašu klopku 
za miševe? On je bio u dolini prije nego što je taj pas od Old Firehanda 
i slutio nešto o njoj, i znao je da ste vi ovdje. Ovaj mi je to ispričao! 

Izvukao je nož i pokazao ga Samu. On pogleda slova urezana na 
dršku i vikne: 

— Fred Owins? Hm, taj je oduvijek bio hulja. Nadam se daje ion 
osjetio nož. 

— Ne brinite! Mislio je da ću ga poštedjeti, ali uzeo sam mu život 
zajedno s kožom. Dogodilo mu se isto što i vas čeka, najprije koža, a 
zatim život. 

— Radite što želite! Sam Hawkens je načinio svoju oporuku. 
Ostavlja vam stvar koja se zove vlasulja, ako se ne varam. Dobro će 
vam doći, hihihihi! 

Parranoh ga udari nogom i iziđe zajedno s Indijancima. 

Neko smo vrijeme šuteći ležali, a kad smo bili sigurni da nikoga 
nema u blizini, dokotrljali smo se jedan do drugoga. lako su mi ruke 
bile vezane, uspjelo mi je izvući nož i Samu osloboditi ruke. Nekoliko 
trenutaka potom bili smo na nogama i trljali utrnule udove. 

— Tisi pravi momak, Same — pohvalio se mali čovjek. — Već si bio 
u mnogim opasnostima, ali ova danas je bila najstrašnija! 

— Same, prije svega pogledajmo kakva je situacija vani. 

— Ija mislim da će to biti najpametnije. 

— A zatim oružje. Vi imate nož, ali ja sam bez oružja. 

— Već će se nešto naći! 

Primakli smo se ulazu i malo razmaknuli krzna. 

Upravo su neki Indijanci izvlačili oba zarobljenika iz susjedne 
pećine, a sa strane logora približavao se Parranoh. Bilo je već prilično 
svjetlo, i mogli smo vidjeti cijelu dolinu. Nedaleko od vodenog ulaza 
ugledao sam Swallowa. Odmah sam odustao od pomisli da bježim 
pješke, što bi svakako bilo najbolje. Nedaleko od njega pasao je 
Winnetouov konj. Ako nam uspije doći do oružja i životinja, možda 
bismo se mogli spasiti. 

— Vidite li nešto, sir? — smijuljio se Hawkens. 

— Što? 

— Hm, tamo prijeko onog starog momka koji se valja u travi. 

— Vidim ga. 

— A onu stvar koja je pokraj njega naslonjena na kamen? 

— Ito. 

— Hihihihi, stavlja starom traperu pucaljku pod nos. Ako se zaista 
zovem Sam Hawkens, onda je to Liddy, a mislim da čovjek ima i 
vrećicu s mecima! 

Nisam se obazirao na radost malog junaka, jer sam promatrao 
Parranoha. Na žalost, nisam mogao razumijeti što govori 
zarobljenicima. Prošlo je prilično mnogo vremena prije nego što je od 
njih otišao. Ali mogao sam jasno čuti njegove posljednje riječi. 

— Pripremi se, Pimo! Upravo zabijaju stup u zemlju, a ti — dodao 
je pogledavši Harrya s mržnjom — ti ćeš se peći pokraj njega! 

Dao je svojim ljudima znak da zarobljenike odvedu do mjesta gdje 
je gorjela velika vatra. Oko nje su sjedili Indijanci. 

Trebalo je brzo djelovati, jer kad obojica budu na sredini livade, 
neće se više moći stići do njih. 

— Same, mogu li se u vas pouzdati? — upitao sam ga. 

— Hm, ne znam kako to mislite! Čini se da morate pokušati. 

— Vi uzmite desnoga, a ja ću lijevog. Zatim brzo prerežite spone. 

— A onda k Liddy, sir! 

— Jeste li spremni? On kimne glavom. 

— Naprijed! 

Tihim, ali brzim skokovima stvorili smo se iza Indijanaca koji su 
vukli zarobljenike i koji nas nisu čuli. 

Sam je jednog tako dobro pogodio nožem da se bez glasa srušio; 
ja sam, ovako nenaoružan, najprije izvukao nož iz pojasa svog 
Indijanca, stisnuo ga oko vrata tako da nije mogao ni pisnuti i zabio 
mu nož u srce. 

Brzo smo oslobodili zarobljenike, i oni su bili na nogama prije no 
što je itko od Indijanaca išta opazio. 

— Naprijed, po oružje — viknuo sam, jer je bilo jasno da bez oružja 
ne možemo ni pomisliti na bijeg. S pojasa mrtvog Indijanca strgnuo 
sam vrećicu s mecima i jurnuo za Winnetouom, koji se odmah snašao, 

ne prema izlazu, već prema Indijancima koji su sjedili oko vatre. 

Prije no što su se snašli, istrgli smo im oružje iz ruku i projurili 
kraj njih. 

— Swallow, Swallow! — viknuo sam i nekoliko trenutaka potom 
sjedio sam na njegovim leđima. Vidio sam kako je Winnetou skočio na 
svog konja, a Hawkens na jednog od indijanskih konja. 

— Gore, k meni, brzo! — viknuo sam Harryju. Ovaj je uzalud 
pokušavao pojahati Finneteyeva konja, koji je kopitima udarao oko 
sebe. Zgrabio sam Harrya, privukao ga k sebi i jurnuo prema izlazu 
kroz koji je Sam upravo nestao. 

Zrak je ispunilo bijesno urlanje. Odjekivali su meci, zujale strijele 
i čuo se topot konja na koje su Crvenokošci uzjahali da nas dostignu. 

Ja sam bio posljednji i ne znam kako sam izišao na čistinu. 
Hawkensa više nisam vidio; Winnetou je skrenuo desno, u dolinu 
kojom smo došli prije nekoliko dana i osvrnuo se da vidi hoću li ga 
pratiti. 

Tog sam časa iza leđa začuo pucanj i osjetio kako se Harry trgnuo. 
Bio je pogođen. 

— Swallow, bježi! — hrabrio sam konja, koji je jurnuo kao i tada 
poslije eksplozije u New—Venangu. 

Kad sam se okrenuo, vidio sam Parranoha na njegovu mustangu 
tik za sobom. Ostale zbog zavoja puta nisam mogao vidjeti. Još jednom 
sam podbo konja, o čijoj je brzini sve ovisilo. 

Kao tjerani vjetrom letjeli smo duž vode. Winnetouov je riđan 
jurio tako da su frcale iskre, a Swallow ga je pratio, iako je nosio 
dvostruki teret. Više se nisam okretao, ali znao sam da nam je 
Parranoh za petama, jer sam čuo topot kopita njegova konja. 

— Ranjeni ste, Harry? 

— Da. 

— Opasno? 

Topla krv tekla mu je iz rane na ruku kojom sam ga držao oko 
pasa. Veoma sam ga volio i bio sam veoma zabrinut. 

— Hoćete li moći izdržali? 

— Nadam se. 

Neprekidno sam hrabrio konja. Nije se uzalud zvao Swallow. Letio 
je poput lastavice i njegova kopita kao da nisu dodirivala tlo. 


— Samo se čvrsto držite, Harry. Već smo napola spašeni! 

— Nije mi stalo do života. Ostavite me, lakše ćete se spasiti! 

— Ne, ne, vi treba da živite. Imate na to pravo. 

— Sada više ne, kad je otac mrtav. Želio bih da sam poginuo 
zajedno s njim. 

Neko smo vrijeme šutjeli. 

— Ja sam kriv za njegovu smrt — optuživao se dječak. — Da sam 
vas poslušao, Parranoha bismo ubili u tvrđavi i Indijanci ne bi mogli 
ući! 

— Ostavite to. Važno je da se sada spasimo. 

— Ne, spustite me. Parranoh zaostaje. 

Osvrnuo sam se. 


Odavno smo se udaljili od vode i skrenuli u ravnicu preko koje 
smo letjeli prema rubu šume na lijevoj strani. Parranoh je prilično 
zaostao, a iza bijelog poglavice vidio sam male skupine Indijanaca. 
Nisu nas odustajali progoniti iako smo već uvelike odmakli. 

Vidio sam da je Winnetou skočio s konja i sakrio se iza njega. Punio 
je otetu pušku. I ja sam zaustavio Swallowa. Položio sam Harrya na 
travu. Nisam imao vremena napuniti pušku, jer je Parranoh bio 
preblizu. Ponovo sam uzjahao i uhvatio tomahawk. 

Progonitelj je jurio prema meni s uzdignutom sjekirom. Tada se 
začu Apačev pucanj. Parranoh se trgnuo i pogođen u isti čas mojom 
sjekirom, smrskane glave padne s konja. 

Winnetou nogom prevrne mrtvo tijelo i reče: 

— Zmija Atabaska neće više siktati i poglavicu Apača nazivati 
imenom Pima. Neka moj brat uzme svoje oružje. 

Poglavica je imao moj nož, sjekiru, revolver i henryevku. Brzo sam 
uzeo svoje oružje i skočio do Harrya, dok je Winnetou uhvatio 
Parranohovog smeđeg konja. 

Indijanci su nam se u međuvremenu toliko približili da su nas 
njihovi meci mogli dostići. Ponovo smo uzjahali i jurnuli dalje. 

Odjednom je s naše lijeve strane zabljesnulo mnoštvo pušaka. 

Veliki odred jahača jurio je iz šume i krenuo prema Indijancima. 


Bio je to odred konjanika iz Wilkes Forta. Čim je Winnetou 
ugledao pomoć, okrenuo je konja i uzdignuta tomahawka jurnuo 
prema Ponkama, koji su jedva stigli zaustaviti konje. Ja sam sišao sa 
Swallowa da pogledam Harryevu ranu. 


Nije bila opasna. Izvadio sam nož i odsjekao komad svoje lovačke 
košulje. Čvrsto sam stegao ranu da zaustavim kravarenje. 

— Hoćete li moći sjediti na konju, Harry — upitao sam. Nasmiješio 
se i pristupio Parranohovu konju kojega je Winnetou uhvatio. U 
jednom skoku našao se u sedlu. 


— Sada kada krv više ne teče, ne osjećam ranu. Tamo bježe 
Crvenokošci. Za njima, sir! 

Bez svoga vođe, čiji ih je poklič hrabrio, oni su progonjeni 
konjanicima jurili putem kojim su i došli. Očito su se namjeravali 
sakriti u našoj dolini. 

Jurili smo pored Indijanaca i ubrzo stigli vojnike, koji su bili još 
prilično daleko od vodenog ulaza. 

Bilo je važno da Crvenokošcima ne dopustimo da se utvrde iza 
stijena, već da zajedno s njima prodremo u tvrđavu. Potjerao sam 
Swallowa i ubrzo sam stigao Winnetoua koji im se nalazio za petama. 


Oni su sada skrenuli lijevo, prema ulazu, i upravo je prvi htio 
utjerati konja u prolaz, kad se iza njega začuo pucanj. Indijanac je pao 
s konja. Odmah se začuo i drugi pucanj, drugi se Indijanac srušio. 
Prestrašeni Crvenokošci koji su vidjeli da su opkoljeni sa svih strana, 
pojurili su prema Mankizili, dok su ih konjanici slijedili. 

Ni ja nisam bio manje začuđen pucnjavom koja nam je pomogla. 
Ali nije trebalo čekati dugo i pojavio se hrabri strijelac i lukavo 
žmirkao očicama. 


— Neka budu blagoslovljene moje oči, sir. Koja vas je puška ponovo 
dovela ovamo — upitao je mali čovjek, začuđen poput mene. 

— Sam, vi? Kako ste dospjeli ovamo? Ta svojim sam očima vidio 
kako ste odjahali. 

— Odjahao, sir? Hvala na takvom jahanju. Ta se beštija uopće nije 
micala s mjesta, pa sam glupu životinju poslao do vraga. Ponovo sam 
se vratio, hihihihi. Pomislio sam da će svi Crvenokošci potrčati za 

vama i da će tvrđava ostati prazna. Tako je i bilo. Lijepo su se začudili 
kad su se vratili. Kakva su samo lica imali, hihihihi. Ali, odakle vam 
vojnici, sir? 

— To ćemo tek saznati. Njihov nenadani dolazak čini mi se pravim 
čudom, i gotovo bih rekao da su nas oni spasili. 

— Ja ne mislim tako. Old Shatterhad, Winnetou i Sam Hawkens 
nisu ljudi kojima bi bila potrebna pomoć. Ali stigli su u pravi čas da te 
crvene Ponke nauče pameti. Da pođemo za njima? 

— Zašto? Oni će i bez nas dovršiti posao. Tako misli i Winnetou, jer 
je s Harryem ujahao u dvorac. Pođimo i mi, da vidimo što je s našim 
mrtvima. 


Kad smo prošli kroz prolaz i ušli u za nas tako sudbonosnu dolinu, 
vidjeli smo Winnetou i Harrya pokraj leša Old Firehanda. Harry je 
stavio očevu glavu i krilo i plakao, dok mu je Apač pregledavao ranu. 
Upravo kad smo mi stigli, Winnetou je viknuo: 

— Uf, uf, uf! On još nije mrtav, on živi! 

Harry je od radosti glasno kriknuo. Nije dugo potrajalo i Old 
Firehand otvori oči. Prepoznao nas je i nasmiješto se svome sinu. 
Govoriti nije mogao i ubrzo je ponovo izgubio svijest. I ja sam ga 
pregledao. Metak mu je s desne strane probio pluća i na leđima 
ponovo izašao, tako da je izgubio mnogo krvi. Ali usprkos tome složio 
sam se s Apačom daje Old Firehand snažan čovjek i da će poslije 
brižljive njege ostati živ. Winnetou ga je previo, i smjestili smo ga na 
najbolju počivaljku koju smo mogli naći. 

Zatim smo se pobrinuli i o sebi. Svi smo bili ranjeni i među sobom 
smo se zakrpili koliko se moglo. Svi su ostali lovci bili mrtvi. 

U podne su stigli konjanici. Do nogu su porazili Ponke, a nisu 
izgubili ni jednog jedinog čovjeka. Časnik, zapovjednik odreda, 
priopćio nam je da njihov dolazak nije bio slučajan. Čuo je da su Ponke 
namjeravale opljačkati vlak, pa su krenuli da ih kazne. 

Da bi im se konji odmorili, ostali su tri dana u dolini. Za to smo 
vrijeme pokopali mrtvace. Časnik nas je pozvao da Old Firehanda, ako 
to njegovo stanje dopušta, prenesemo u Wilkes Fort i da ga tamo 
prepustimo njezi liječnika. Mi smo, dakako, pristali. 

Razumljivo je da je moj stari Sam Hawkens bio veoma žalostan 

zbog smrti Dicka Stonea i Willa Parkera. Neprestano je ponavljao da 
će bez milosti ubiti svakog Ponku čim ga sretne. Ali ja sam i sada 
drukčije prosuđivao. Parranoh je bio bijelac. Ponovo se potvrdilo moje 
staro iskustvo da su samo bljedoliki krivi za ono što je Indijanac 
postao. 

3. IRGOVAC 


uvijek osjećale. Nada da će Old Firehand biti spašen ispunila se, 

ali njegovo je ozdravljenje napredovalo veoma polako. Bio je 
vrlo slab, i morali smo odustati od prvobitne namjere da ga odvedemo 
do Forta. 

Harryeva rana srećom nije bila opasna. Winnetouove rane, kojima 
je bilo pokriveno čitavo njegovo tijelo, postupno su zarasle. 
Ogrebotine i udarci koje sam ja dobio nisu bili vrijedni spomena. 
Najbolje je prošao Sam Hawkens. On je jedini bio potpuno zdrav. 


Pr su tri mjeseca od ovih događaja, ali posljedice su se još 


Bilo je jasno da će Old Firehand, i kad potpuno ozdravi, morati 
neko vrijeme paziti na sebe. Neće moći odmah živjeti životom 
westmana. Zbog toga je odlučio da ubrzo krene na Istok, svome 
starijem sinu i da povede Harrya. 

Zalihe krzna trebalo je prodati. Na Fortu, na žalost, za to nije bilo 
prilike, a bolesnik koji se tek oporavljao nije mogao takve količine 
krzna vući sa sobom. Što da se radi? Jedan od vojnika, koji je ostao kod 
nas, pomogao nam je dobrim savjetom. Saznao je da prijeko, na 
Turkey-riveru postoji trgovac koji kupuje sve što mu se ponudi i plaća 
gotovim novcem. Taj nam je čovjek mogao pomoći. 

Ali koga da pošaljemo po njega? Glasnika mu nismo mogli poslati, 
jer nije bilo nikoga osim tog vojnika, a on nije smio napustiti svoje 
mjesto. Znači, trebalo je da jedan od nas obavijesti trgovca. Predložio 
sam da ja odjašem do Turkey-rivera, ali su me upozorili da budem 
veoma oprezan, jer pored rijeke i u njenoj blizini ima mnogo divljih 
Okanada Siouxa koji harače i pljačkaju. Trgovac se nije morao plašiti, 
jer su Crvenokošci rijetko kada napadali trgovce, budući da su od tih 
ljudi zamjenom dolazili do robe koja im je potrebna. Ali nama, 
bijelcima, bili su veoma opasni. Zato mi je bilo drago što je Winnetou 
odlučio da me prati. Mi smo, dakle, krenuli. Kako je Winnetou 
poznavao kraj, već smo trećeg dana stigli do Turkey-rivera ili Turkey- 

creeka. Ima više manjih rijeka tog imena. Ona o kojoj govorim poznata 
je po mnogim krvavim borbama što su ih bijelci vodili s različitim 
plemenima Siouxa. 

Kako da nađemo trgovca? Ako se nalazi kod Indijanaca, treba da 
budemo veoma oprezni. Ali, pored rijeke i u njenoj blizini bilo je i 
bijelih naseljenika. Zato smo odlučili da posjetimo jednog od njih i da 
od njega zatražimo obavijesti. Jahali smo uz rijeku, ali nismo naišli ni 
na kakvu kuću, sve dok uvečer nismo ugledali obrađena polja. Kraj 
jednog potoka, koji se ulijevao u rijeku, ležala je prilično velika 
brvnara ograđena čvrstim drvenim plotom. Pored nje, također na 
ograđenom mjestu, pasli su konji i krave. Odjahali smo do tog mjesta, 
svezali konje i krenuli prema kući, kojoj su puškarnice služile umjesto 
prozora. Tada na dvjema puškarnicama ugledasmo cijevi pušaka i 
neki grubi glas vikne: 

— Stoj! Stanite! Ovo nije golubinjak u koji čovjek može ulijetati i 
izlijetali po volji. Tko ste i što želite? 

— Tražimo trgovca koji se nalazi u ovom kraju — odgovorio sam. 

— Tražite ga negdje drugdje! S vama nemam nikakva posla. Gubite 
se! 

— Ali, sir, ta nećete valjda odbiti da nam date obavijesti koje 
tražimo. Samo skitnice čovjek tjera od kuće. 

— To što ste rekli veoma je točno. Zbog toga vas i tjeram. 

— Vi nas, dakle, držite skitnicama? 

— Yes! 

— Zašto? 

— To je moja stvar. 

— Šalje nas Old Firehand. Možda ste čuli za njega? 

— Vi? Hm! Odakle dolazite? 

— Iz njegova logora, koji je udaljen tri dana jahanja. 

— Čuo sam za taj logor. Stanoviti Dick Stone jednom je bio ovdje i 
ispričao mi da otprilike toliko treba jahati do Old Firehanda s kojim je 
lovio. 

— Više nije živ. Bio je moj prijatelj. 

— Možda, ali ja vam ne mogu vjerovati jer se s vama nalazi 

Crvenokožac, a vremena su veoma nesigurna. 

— Ako primite u kuću tog Indijanca, to će vam samo služiti na čast, 
jer je to Winnetou, poglavica Apača. 

— Winnetou? Sto mu gromova! Ali, je li to istina? Neka mi pokaže 
svoju pušku. 

Winnetou skine svoju srebrnu pušku s leđa i pokaže je. 

— Srebrni čavli! To je u redu. A vi bijelče, imate dvije puške, jednu 
veliku i jednu malu. Nečega sam se sjetio. Je li ova velika puška za 
medvjede? 

— Da. 

— A ova mala henryevka? 

— Da. 

— Ivi imate neki prerijski nadimak, koji je veoma poznat? 

— Točno. 

— Niste li vi možda Old Shatterhand? 

— Da, to sam ja. 

— Onda udđite, brzo uđite, meš'surs! Takvi su ljudi dobrodošli u 
mojoj kući. Imat ćete sve što vam srce želi. 

Odmah zatim na vratima se pojavio naseljenik. Bio je to postariji, 
snažan čovjek. Na prvi se pogled moglo vidjeti da nije imao lak život. 
Pružio nam je obje ruke i uveo nas u kuću, u kojoj su se nalazili njegova 
žena i njegov sin, mlad, ali čvrst momak. Saznali smo da se druga dva 
njegova sina nalaze u šumi. 

Unutrašnjost kuće sastojala se od jedne prostorije. Na zidovima su 
visile puške i mnogi lovački trofeji. Nad jednostavnim ognjištem od 
kamena u željeznom kotlu ključala je voda. Nekoliko škrinja služilo je 
za spremanje odjeće i zaliha, a sa stropa je visilo toliko sušenog mesa 
da je pet osoba od toga moglo živjeti pet mjeseci. U prednjem dijelu 
sobe nalazio se veliki stol i nekoliko stolica. Odmah su nam ponudili 
da sjednemo i prihvatimo se večere koja je bila veoma ukusna. Za 
vrijeme večere stigli su iz šume i sinovi te su odmah sjeli za stol, ne 
prekidajući razgovor što ga je njihov otac vodio s nama. 

— Da, meš'surs — rekao je — ne smijete mi zamjeriti što sam vas 
grubo dočekao. Ovuda tumaraju Crvenokošci, naročito Okanada 

Siouxi. Nedavno su tu u blizini napali jednu brvnaru. A ni bijelcima ne 
treba mnogo vjerovati, jer ovamo najčešće dolaze samo oni koji se više 
ne smiju pojaviti na Istoku. Zbog toga sam neobično radostan što sam 
mogao primiti gentlemene kakvi ste vi. Dakle, vi tražite trgovca. Želite 
s njim sklopiti neki posao? 

— Da— odgovorio sam, dok je Winnetou po svom običaju šutio. 

— Kakav posao? Ne pitam iz radoznalosti, nego da bih vam dao 
obavijesti. 


— Želimo mu prodati krzna. 

— Mnogo? 

— Da. 

— Za robu ili novac? 

— Ako je moguće za novac. 

— Onda je on čovjek za vas, i to jedini kojega možete naći. Drugi 
trgovci mijenjaju samo za robu. Ali ovaj uvijek ima novaca, jer 


posjećuje kopače zlata. Kažem vam, on je kapitalist, a ne siromašak 
koji čitavu svoju imovinu vuče na leđima. 

— Je li pošten? 

— Hm, pošten! Što nazivate poštenjem! Trgovac želi poslovati i ne 
želi pritom izgubiti. Tko se od njega dade prevariti, sam je kriv. Ovaj 
se zove Bourton. Razumije se u svoj posao, i uvijek putuje s četiri-pet 
pomagača. 

— Što mislite, gdje bismo ga sada mogli naći? 

— To ćete još večeras saznati. Jedan od njegovih pomoćnika, zove 
se Rollins, bio je jučer ovdje i raspitivao se treba li mi što. Odjahao je 
nizvodno do nekog drugog naseljenika i vratit će se da ovdje prenoći. 
Uostalom, Bourton je u posljednje vrijeme nekoliko puta imao smolu. 

— Kako to? 

— Pet-šest puta mu se dogodilo da je bila spaljena naseobina u koju 
je putovao. Ne samo da je izgubio mnogo vremena, nego nije mogao ni 
trgovati, a da ne računamo kako mu je i život bio u opasnosti. 

— Jesu li se ti napadi dogodili u vašoj blizini? 

— Da, ako se uzme u obzir da ovdje na Zapadu riječ blizu i daleko 
ne znače isto što i negdje drugdje. Moj najbliži susjed stanuje devet 

milja odavde. 

— To je loše, jer vam se u slučaju opasnosti ne može pomoći. 

— Da,ali ja se ipak ne plašim. Samo neka dođu Crvenokošci starom 
Comeru, ja se, naime, zovem Comer, sir, i lijepo ćemo ih dočekati. 

— lako ste samo četvorica? 


— Četvorica? I moju ženu možete računati kao osobu, i to kakvu! 
Ona se ne plaši Indijanaca, a puškom se služi poput mene. 


— To vam vjerujem. Ali ako dođe mnogo Indijanaca, onda vrijedi 
samo stara poslovica: mnogo pasa, smrt zecu. 


— Well! Ali zar baš moram biti zec? Ja nisam tako slavan westman 
kao vi, niti imam srebrnu pušku i henryevku, ali pucati znam, naše su 
puške dobre, i kad zatvorim vrata, nijedan Crvenokožac ne može ući. 
Čak i kad bi ih bila stotina, mi bismo ih redom poubijali. Ali, slušajte, 
to mora daje Rollins! 

Čuli smo topot kopita pred vratima. Comer je izišao. Razgovarao 
je snekim, a zatim je uveo čovjeka kojega nam je predstavio riječima: 

— To je mister Rollins o kojem sam vam govorio. Obraćajući se 
njemu nastavio je: 


— Već sam vam vani rekao da vas čeka veliko iznenađenje. Ova 
dvojica gentlemena su Winnetou i Old Shatterhand, o kojima ste 
sigurno slušali. Oni traže mistera Bourtona, jer mu žele prodati mnogo 
krzna. 

Trgovac je bio čovjek srednjih godina, sasvim obična pojava i 
njegovo lice nije odavalo ništa negativno, a ipak mi se nije svidjelo 
kako nas je promatrao. Ako smo zaista bili slavni westmeni, onda je 
trebalo da se raduje što nas je upoznao; istovremeno je u vidu bio i 
dobar posao, pa mu je i to moralo biti drago. Ali njegovo lice nije 
odavalo radosti. Čak mi se činilo da mu nije drago što nas je sreo. No 
bilo je moguće da se varam. Zbog toga sam se savladao i zamolio ga da 
sjedne k nama kako bismo razgovarali o poslovima. 


Ponudili su mu večeru, ali činilo se da nema teka. Uskoro je izišao 
da pogleda konja. Za to nije bilo potrebno mnogo vremena, pa ipak ga 
nije bilo više od četvrt sata. To mi je bilo sumnjivo, pa sam i ja izišao. 
Njegov je konj bio svezan pred kućom, ali njega nisam nigdje vidio. 
lako je bila večer, mjesec je tako obasjavao čitav kraj da bih ga morao 

opaziti ako je tu negdje. Tek nakon mnogo vremena došao je iza ugla 
ograde. Kad me je ugledao, zastao je, ali se ubrzo snašao i krenuo dalje. 

— Mister Rollins, jeste li možda prijatelj šetnja na mjesečini? — 
upitao sam ga. 

— Ne, tako poetičan nisam. 

— Ali meni se ipak čini da jeste. 

— Zašto? 

— Ta bili ste na šetnji. 

— Ali ne zbog mjesečine. Ne osjećam se dobro. Pokvario sam 
želudac danas ujutro, jer sam dugo jahao. Pošao sam da malo 
protegnem udove. 

Odvezao je svog konja i odveo ga do naših konja, a zatim je ušao u 
kuću. 

Zašto da se brinem zbog njega? On je svoj vlastiti gospodar i može 
postupati kako želi. Samo njegov razlog za šetnju nije me zadovoljio. 

Ponovo smo razgovarali o poslu, o sadašnjoj cijeni krzna, o 
transportu i svemu što se odnosi na našu trgovinu. Vidjelo se da je 
stručan trgovac, a djelovao je tako skromno da je čak i Winnetouu bio 
simpatičan 

Svakako, zanimali smo se i za samog trgovca, bez čije prisutnosti i 
pristanka posao nije mogao biti sklopljen. Nato je Rollins odgovorio: 

— Na žalost, ne mogu vam reći gdje se moj gazda danas nalazi ili 
gdje će biti sutra ili prekosutra. Ja skupljam narudžbe i predajem ih u 
određene dane, kad saznam gdje ću ga sresti. Koliko dugo treba jahati 
do logora Old Firehanda? 

— Tri dana. 

— Hm! Za šest dana bit će mister Bourton gore na Riffley— forku, 
i mogao bih poći s vama, pogledati robu i otprilike procijeniti njenu 
vrijednost. Zatim ću ga izvijestiti i dovesti k vama, dakako, ukoliko 
dođe do sporazuma. Što kažete na to, sir? 

— Razumije se da najprije morate vidjeti robu, ali bilo bi mi draže 
kad bismo se vidjeli s mister Bourtonom. 

— To nije moguće, a čak da je i ovdje, pitanje je da li bi mogao 
odmah odjahati s vama. Imamo mnogo posla, i gazda nema vremena 

da tri dana jaše, a da prije toga ne zna hoće li se sklopiti posao. Uvjeren 
sam da ne bi pošao s vama, nego bi poslao jednog od pomoćnika. Zbog 
toga je dobro što sam ja upravo slobodan i mogu poći. Dakle, recite da 
ili ne, da bih znao na čemu sam. 

Nije bilo razloga da ne pristanemo na njegov prijedlog, i bio sam 
uvjeren da postupam ispravno kad sam odgovorio: 

— Dobro, ako imate vremena, krenite s nama. Ali odmah sutra 
ujutro. 

— Dakako! Ni meni nije do čekanja. Krenut ćemo čim svane, i zato 
predlažem da rano krenemo na počinak. 

Ni tome nije bilo prigovora, iako smo poslije svega saznali da taj 
čovjek nije bio tako bezazlen kako je izgledao. Ustao je od stola i 
pomogao domaćici da po podu prostre pokrivače. Zatim nam je 
ponudio dva mjesta. 


— Hvala — rekao sam. — Mi volimo spavati vani. Soba je puna 
dima, a vani ćemo biti na svježem zraku. 

— Ali, mister Shatterhand, nećete moći spavati vani, jer je 
mjesečina veoma svijetla, a noći su svježe. 

— Mi smo na to navikli. 

Nagovarao nas je još neko vrijeme, ali uzalud. Tek smo se kasnije 
sjetili da nam je to njegovo nagovaranje moralo biti sumnjivo. Prije 
nego što smo izišli, obratio nam se domaćin: 


— Ja obično stavljam zasun na vrata. Da li da ih danas ostavim 
otvorena, meš'surs? 

— Zašto? 

— Možda će vam nešto trebati. 

— Ništa nam neće trebati. Noću ne treba ostavljati otvorena vrata. 
Ako vam što budemo htjeli reći, moći ćemo to učiniti kroz prozor. 

— Da, prozori će biti otvoreni. 

Kad smo izišli iz kuće Jasno smo čuli kako je gazda za nama 
povukao zasun. Mjesec je bio tako nisko da je zgrada bacala sjenu do 
mjesta gdje su se nalazili konji. Krenuli smo onamo. Swallow i 
Winnetouov konj ležali su jedan kraj drugoga. Stavio sam na zemlju 
pokrivač i legao naslonivši glavu na vrat Swallowa. Uskoro sam 

zaspao. 


Spavao sam otprilike jedan sat. Probudio me pokret mog konja. 
Moralo se dogodili nešto neobično, jer se nikad nije micao dok smo 
tako ležali. Odmah sam ustao i došuljao se do ograde. Oprezno sam 
provirio i na udaljenosti od dvije stotine koraka opazio neke tamne 
likove koji su ležali na zemlji i pužući se približavali. Okrenuo sam se 
da obavijestim Winnetoua. No, on se već nalazio iza mene, jer je čuo 
moje tihe korake i krenuo za mnom. 


— Vidi li moj brat one sjene? — upitao sam. 

— Da— odgovorio je— to su crveni ratnici. 

— Vjerojatno Okanade, koji žele napasti brvnaru. 
— Old Shatterhand ima pravo, moramo u kuću. 


— Da, pomoći ćemo naseljeniku. Ali konje ne možemo ostaviti 
ovdje, jer bi ih Okanade poveli sa sobom. 

— Odvest ćemo ih u kuću, brzo! Dobro je što se nalazimo u sjeni, 
pa nas Siouxi neće moći vidjeti. 

Vratili smo se po konje i krenuli prema kući. Winnetou je kroz 
prozor htio probuditi spavače, kad opazih da vrata nisu zatvorena, 
nego odškrinuta. Otvorio sam ih i ušao sa Swallowom. Winnetou je 
došao za mnom i zatvorio vrata zasunom. Buka je probudila spavače. 


— Tko je? Što je? Konji u kući? — upitao je gospodar skočivši na 
noge. 

— To smo mi, Winnetou i Old Shatterhand — odgovorio sam, jer 
se vatra u sobi ugasila i tako nas nije mogao prepoznati. 

— Vi? Kako ste ušli? 

— Kroz vrata. 

— Ta ja sam ih zatvorio. 

— Bila su otvorena. 


— Sto mu gromova! Mora da nisam do kraja navukao zasun. Ali 
zašto ste uveli konje? 


On je, dakako, dobro navukao zasun, ali trgovac je otvorio vrata, 
da bi Indijanci mogli ući. Odgovorio sam: 


— Jer ne želim da nam ih ukradu. 
— Ukradu? Tko? 

— Okanada Siouxi, koji su se upravo prišuljali da bi vas napali. 
Lako je zamisliti kakvo je uzbuđenje nastalo. Iako je Comer 

uvečer rekao da ih se ne plaši, sada kad su bili ovdje strahovito se 
prestrašio. Rollins se pravio kao da je užasnut poput ostalih. Winnetou 
je rekao: 

— Tišina! Vikanjem se neprijatelj ne može pobijediti. Moramo 
odmah odlučiti kako da se obranimo od Okanada. 

— O tome ne treba da se dogovaramo — odgovorio je Comer. — 
Pobit ćemo ih puškama, redom kako budu dolazili. Mjesečina je 
dovoljno svijetla. 

— Ne, to nećemo učiniti — izjavi Apač. 

— Zašto ne? 

— Jer ne valja bez potrebe prolijevati ljudsku krv. 

— Ali sada je to potrebno i te crvene pse treba naučiti pameti. 

— Dakle, moj bijeli brat Indijance naziva crvenim psima? Neka se 
sjeti da sam i ja Indijanac. Ja bolje nego on poznajem svoju crvenu 
braću. Oni uvijek s nekim razlogom napadaju bljedolike. Ili su im nešto 
učinili nažao, ili ih je na to nagovorio neki bijelac. Ponke su nas napale 
jer je njihov vođa bio bijelac, a Okanade su također došli ovamo po 
nagovoru nekog bljedolikog. 

— Ne vjerujem. 

— Poglavica Apača zna da je onako kako on kaže. 

— Pa kad bi i bilo tako, Okanade bi trebalo kazniti što su dopustili 
da budu nagovoreni. Ubit ću svakoga tko želi provaliti ovamo. To je 
moje pravo. 

— Tvoje nas se pravo ništa ne tiče. Tako možeš postupati kad si 
sam. Ali sada su ovdje Old Shatterhand i Winnetou. Oni su navikli da 
ljudi slijede njihov primjer. Od koga si kupio ovo zemljište? 

— Kupio? Nisam bio tako glup da ga kupim. Smjestio sam se ovdje 
jer mi se svidjelo, a nakon nekog vremena, određenog zakonom, 
zemljište je postalo moje. 

— Ti, dakle, nisi pitao Siouxe, kojima ta zemlja pripada? 

— Nije mi ni palo na pamet! 

— I onda se još čudiš što te oni smatraju neprijateljem, lopovom i 

pljačkašem. Nazivaš ih crvenim psima! Želiš ih ustrijeliti! Samo 
pokušaj, pa ću ti stjerati metak u glavu! 

— Ali što da radim? — upitao je doseljenik, sada sasvim tiho. 

— Ništa ne trebaš raditi, ništa — odgovorio je Apač. — Ja i moj brat 
Old Shatterhand preuzet ćemo sve na sebe. Ako nas budeš slušao, neće 
ti se ništa dogoditi. 

Za vrijeme tog razgovora stajao sam pored prozora i gledao van. 
Nisam mogao opaziti nijednog Okanadu. Oni sigurno pregledavaju 
teren, da bi se uvjerili vreba li neka opasnost. Sada mi pristupi 
Winnetou. 

— Dali ih moj brat vidi? 

— Još ne — odgovorio sam. 

— Slažeš li se s tim da nijednog od njih ne ubijemo? 

— Razumije se. Doseljenik je ukrao njihovu zemlju, a možda njihov 
dolazak ima i neki drugi razlog. 

— Vjerojatno. Ali, kako da ih otjeramo a da ne prolijemo krv? 

— Moj brat Winnetou to zna jednako tako dobro kao i ja. 

— Old Shatterhand kao i uvijek pogađa moje misli. Uhvatit ćemo 
jednog od njih. 

— Da, i to onoga koji se bude približio vratima. 

— Da. Sigurno će doći neki uhoda. Njega ćemo uhvatiti. 

Prišli smo vratima, odmakli zasun i malo ih odškrinuli. Čekali smo. 
Prošlo je prilično mnogo vremena. U unutrašnjosti kuće bilo je tiho. 
Nitko se nije micao. Tada sam čuo kako se približava izviđač. Zapravo 
ga nisam čuo uhom, nego instinktom koji posjeduje svaki dobar 
westman. Ugledao sam ga poslije nekoliko trenutaka. Ležao je na 
zemlji i šuljao se prema vratima. Dodirnuo ih je rukom. Istog trenutka 
sam ih otvorio i uhvatio ga za vrat. Pokušao se braniti, lomatao je 
rukama i nogama, ali nije pustio ni glasa. Uvukao sam ga u kuću, a 
Winnetou je ponovo zatvorio vrata. 

— Upalite svjetlo, mister Comer! — rekao sam. — Da pogledamo 
tog čovjeka. 

Naseljenik je zapalio lojanicu i osvijetlio Indijanca kojega sam 
držao za ruke. 

— Smeđi Konj, poglavica Okanada Siouxa! — viknuo je Winnetou. 
— Moj brat Old Shatterhand imao je dobar lov. 


Indijanac je duboko udahnuo i zaprepašćeno kriknuo: 

— Winnetou, poglavica Apača! 

— Da, to sam ja — odgovorio je ovaj. — Ti me poznaješ jer si me 
već vidio. Ali ovaj još nije stajao pred tvojim očima. Jesi li čuo ime koje 
sam izgovorio? 

— Old Shatterhand? 

— Da. Osjetio si to na svojoj koži, jer te je zgrabio i uvukao a da se 
nisi mogao obraniti. Nalaziš se u našoj vlasti. Sto misliš, što ćemo s 
tobom učiniti? 

— Moja slavna braća će me osloboditi i pustiti da odem. 

— Zaista tako misliš? 

— Da. 

— Zašto? 

— Zato što ratnici Okanada nisu neprijatelji Apača. 


— Oni su Siouxi, a Ponke, koji su nas nedavno napali, pripadaju 
istom narodu. 


— Mi s njima nemamo nikakve veze. 

— To ne smiješ reći Winnetouu. Ja sam prijatelj svih Crvenokožaca, 
ali tko učini neku nepravdu, taj je moj neprijatelj, kakve god boje bio. 
Ti lažeš kad tvrdiš da s Ponkama nemate nikakve veze, jer znam da 
Okanade i Ponke nikad među sobom ne ratuju i da su upravo sada 
tijesno povezani. Dakle, tvoja isprika ništa ne govori mojim ušima. Vi 
ste došli da napadnete ove bljedolike. Misliš li da ćemo Old 
Shatterhand i ja to dopustiti? 

Okanade je mrko gledao preda se i zatim upitao: 

— Otkad je Winnetou, veliki poglavica Apača, nepravedan? 
Njegova je pravednost inače nadaleko poznata. A danas je on protiv 
mene koji imam pravo! 

— Ti se varaš, jer to što ste htjeli učiniti nije tvoje pravo. 

— Zašto ne? Zar ova zemlja nije naša? Ne mora li svatko tko ovdje 
želi živjeti od nas tražiti dopuštenje? 

— Tako je. 

— Ali ovi bljedoliki to nisu učinili. Nije li naše pravo da ih 
protjeramo? 

— Da. Ne želim vam poreći to pravo. Ali važan je način kako to 
želite postići. Morate li zbog toga paliti, pljačkati i ubijati? Morate li 
kao kradljivci i lopovi dolaziti noću? Hrabar ratnik se ne plaši pokazati 
neprijatelju svoje lice. A ti s tako mnogo ratnika dolaziš noću da 
napadneš nekoliko ljudi. Winnetou bi se stidio da to učini. On će 
svugdje pričati o tome, kako su sinovi Okanada plašljivi. Ratnicima ih 
uopće ne treba nazivati. 

Smeđi Konj je htio ljutito skočiti, ali Apač ga je gledao takvom 
snagom da je samo mrzovoljno rekao: 

— Ja sam postupio prema običajima svih Crvenokožaca. 
Neprijatelja treba napasti noću. 


— Ako je napad potreban! 


— Zar da s tim bljedolikima razgovaram? Zar da ih molim, kad 
mogu zapovijedati? 

— Ti ne moraš moliti, nego zapovijedati. Ali nije potrebno da se 
šuljaš kao lopov kad možeš otvoreno i ponosno kao gospodar ove 
zemlje doći danju. Reci im da ih ne želiš na svom području. Odredi im 
dan do kojega moraju napustiti ovo mjesto, pa ako te ne poslušaju, 
onda na njima iskali svoj bijes. Da si tako postupio, vidio bih u tebi 
poglavicu Okanada koji je ravan meni. Ovako te držim čovjekom koje 
se podlo prikrada drugima, jer se plaši da im otvoreno pristupi. 

Okanada je zurio u kut sobe i nije odgovorio. Što je i mogao 
odgovoriti Apaču! Pustio sam mu ruke i on je bio slobodan, ali se ipak 
ponašao kao čovjek koji zna da nije u zavidnoj situaciji. Ozbiljnim 
licem Winnetoua prošao je laki smiješak kad mi se obratio: 

— Smeđi Konj je vjerovao da ćemo ga pustiti na slobodu. Što moj 
brat Old Shatterhand kaže na to? 

— On se prevario — odgovorio sam. — Tko dolazi kao ubojica i 
palikuća, s njim treba tako i postupati. 


— Hoće li me Old Shatterhand možda ubiti — viknuo je Okanada. 


— Ne, ja nisam ubojica. Velika je razlika hoću li nekog čovjeka ubiti, 
ili ću ga kazniti zasluženom smrću. 


— Zar sam ja zaslužio smrt? 

— Da. 
— To nije istina. Nalazim se na području koje pripada nama. 


— Ti se nalaziš u wigwamu bljedolikih. Dalije on na tvom području 
ili ne, to je svejedno. Tko bez moje privole prodre u moj wigwam, toga 
po zakonu Zapada čeka smrt. Moj brat Winnetou ti je rekao kako si 
trebao postupiti, i ja se s njim slažem. Nijedan nam čovjek neće 
zamjeriti ako ti sad uzmemo život. Ali ti nas poznaješ i znaš da nikad 
bez potrebe ne prolijevamo krv. Možda bismo mogli sklopiti 
sporazum koji bi ti spasio život. Obrati se poglavici Apača; on će ti reći 
što te očekuje. 

On je došao suditi, a sada smo mi kao suci stajali pred njim. Bio je 
u velikoj neprilici. To se moglo vidjeti, iako je nastojao da se ne opazi. 
Kako nije znao što da kaže u svoju obranu, gledao je Apača s izrazom 
očekivanja i potisnuta bijesa. Zatim je pogledao Rollinsa, trgovčeva 
pomoćnika. Ne znam da li mi se to samo učinilo, ali imao sam dojam 
da od njega očekuje pomoć. Pomoćnik se doista obratio Winnetouu: 

— Poglavica Apača neće biti krvoločan. Ovdje na Divljem zapadu 
kažnjavaju se samo djela koja su zaista učinjena. A dosad se nije 
dogodilo ništa što bi trebalo kazniti. 

Winnetou ga sumnjičavo pogleda i odgovori: 

— Ja i moj brat Old Shatterhand i sami znamo što treba učiniti. 
Dakle tvoje su riječi nepotrebne. Upamti, muškarac ne treba da je 
brbljivac, treba da govori samo kad je to potrebno. 

Winnetou ni sam nije znao zašto je bio toliko oštar, ali naknadno 
se ustanovilo da ga instinkt ni ovaj put nije prevario. Zatim se obratio 
Okanadi: 

— Čuo siriječi Old Shatterhanda. Njegovo je mišljenje i moje. Mi ne 
želimo proliti tvoju krv, ali samo onda ako mi sada kažeš istinu. Ne 
pokušavaj me prevariti. To ti ne bi uspjelo. Reci iskreno zašto ste došli 
ovamo. Ili si možda tako velika kukavica da ćeš lagati? 

— Uf! — ljutito izusti zarobljenik. — Ratnici Okanada nisu 
plašljivci. Ništa ne niječem. Htjeli smo napasti ovu kuću. 

— I zapaliti je? 

— Da. 

— Kakvu ste sudbinu namijenili stanovnicima ove kuće? 

— Htjeli smo ih ubiti. 

— Jeste li to sami odlučili? 

Okanada je oklijevao. Zbog toga je Winnetou jasnije upitao: 

— Je li vas možda netko naveo na tu misao? 

I sada je Indijanac šutio, a to je u mojim očima značilo priznanje. 

— Čini se da Smeđi Konj ne nalazi riječi — nastavi Apač. — Neka 
se sjeti da se radi o njegovu životu. Ako ga želi sačuvati, mora govoriti. 
Želim znati, postoji li čovjek koji nije Okanada i koji ih je nagovorio na 
napad. 

— Da, takav čovjek postoji — odgovori napokon zarobljenik. 

— Tko je to? 

— Dali bi poglavica Apača odao saveznika? 

— Ne— priznao je Winnetou. 

— Onda to ni meni ne smiješ zamjeriti. 

— Ne zamjeram ti. Tko izdaje prijatelja, zaslužuje da ga ubiju poput 
šugava psa. Ne moraš reći ime, ali moram znati je li taj čovjek iz 
plemena Okanada. 

— Ne. 

— Pripada li nekom drugom plemenu? 

— Ne. 

— Dakle, on je bijelac? 

— Da. 

— Nalazi li se vani kod tvojih ratnika? 

— Ne, nije tamo. 

— Dakle, ipak je onako kako sam mislio i kako je slutio moj brat 
Old Shatterhand. U sve to umiješan je neki bijelac. Zbog toga ćemo biti 
blagi. Ne može se zamjeriti Okanadama što ne trpe bljedolike na svojoj 
zemlji. Ali zbog toga ne treba da ubijaju. Oni su imali tu namjeru, ali je 
nisu izvršili i mi ćemo njihovom poglavici darovati životi slobodu ako 
pristane na uvjet koji ću mu postaviti. 


— Što zahtijevaš od mene? — upitao je Smeđi Konj. 
— Ovo dvoje: najprije se moraš odreći bijelca koji vas je zaveo. 
Taj se uvjet Okanadi nije svidio, ali je nakon kraćeg oklijevanja 

ipak pristao. Apač nastavi: 

— Zatražit ćeš od ovog bljedolikog, koji se zove Comer, da ovu 
zemlju od vas kupi ili da je napusti. Tek ako ne ispuni nijedan od ovih 
uvjeta, možeš se vratiti sa svojim ratnicima da ga odavde protjeraš. 


Smeđi Konj je na to pristao, ali se naseljenik pobunio. Pozivao se 
na zakon i održao dugi govor, na što mu je Winnetou kratko 
odgovorio: 


— Mi bljedolike poznajemo samo kao pljačkaše naše zemlje. Nas se 
ni najmanje ne tiču njihova prava i njihovi zakoni. Ako misliš da ovdje 
možeš krasti zemlju i ako vas vaš zakon u tome štiti, to je tvoja stvar. 
Mi smo za tebe učinili sve što smo mogli, više ne smiješ tražiti. Sada 
ćemo Old Shatterhand i ja s poglavicom Okanada popušiti kalumet. 
Tako ćemo potvrditi ono o čemu smo se sporazumjeli. 


Bilo je to rečeno takvim glasom da Comer nije ništa odgovorio. 
Winnetou je napunio svoju lulu mira, pa je uobičajenom ceremonijom 
zapečaćen sporazum. 


Winnetou je poglavicu odveo do vrata, maknuo zasun i rekao: 


— Moj crveni brat neka pođe k svojim ratnicima i neka ih odvede. 
Mi smo uvjereni da će održati ono što je obećao. 


Okanada je izišao. Zatvorili smo za njim vrata i stali pred prozore. 
Udaljio se samo nekoliko koraka i zastao na mjesečini. Dakle, želio je 
da ga vidimo. Stavio je dva prsta u usta i zafićukao. Dojurili su njegovi 
ratnici. Čudili su se kako to da ih tako glasno zove. Tada im je on 
snažnim glasom, tako da smo mogli razumjeti svaku riječ, objasnio: 

— Neka ratnici Okanda čuju što im ima reći njihov poglavica! Mi 
smo došli da bijelca Comera kaznimo što se bez našeg dopuštenja 
naselio na našoj zemlji. Odšuljao sam se u izvide i to bi mi uspjelo da 
se ovdje nisu nalazila dva najslavnija čovjeka prerije i planina. Old 
Shatterhand i Winnetou, poglavica Apača, noćili su u ovoj kući. Oni su 
čuli i vidjeli kako smo došli i otvorili svoje snažne ruke da me 
dočekaju, a da ja to nisam ni slutio. Postao sam njihov zarobljenik i 
šaka Old Shatterhanda uvukla me u kuću. Nije sramota biti pobijeđen 
od njega, a naročita je čast sklopiti savez s njim i Winnetouom i 
popušiti kalumet. Mi smo to učinili i zaključili da bljedolikima koji 
stanuju u ovoj kući poklonimo život ako kupe našu zemlju ili je 

napuste u određeno vrijeme. Tako smo odlučili, i ja ću održati svoju 
riječ. Winnetou i Old Shatterhad stoje kraj prozora i čuju što sada 
govorim svojim ratnicima. Mir i prijateljstvo vlada između nas i njih. 
Neka me moja braća prate, vratit ćemo se u svoje wigwame. 

Nestao je sa svojim ljudima iza ugla. Mi smo, dakako, svi izišli iz 
kuće da bismo se uvjerili jesu li zaista otišli. Nigdje ih nije bilo, i ja sam 
bio uvjeren da se više neće vratiti. Zbog toga smo izveli svoje konje iz 
kuće i ponovo smo kraj njih legli na počinak. Ali trgovac Rollins bio je 
sumnjičav i pošao je za njima, da bi ih promatrao. Naknadno se, 
dakako, ustanovilo da su ga vodili drugi razlozi. Nismo znali kad se 
vratio, ali ujutro je bio već ovdje. Sjedio je s domaćinom pred kućom, 
na brvnu koje je služilo kao klupa. 

Comer nas nije naročito ljubazno pozdravio. Bio je bijesan i bio je 
uvjeren da bi za njega bilo mnogo bolje daje sve Crvenokošce 
jednostavno poubijao. Sada je morao platiti ili otići. Uostalom, nije mi 
ga bilo žao. Što bi rekli u Illinoisu ili Vermontu, kad bi tamo stigao neki 
Sioux sa svojom obitelji, smjestio se na zemljište koje bi mu se svidjelo 
i tvrdio: "To je moje!" 

Nismo se mnogo obazirali na njegovo mrgođenje, zahvalili smo na 
gostoprimstvu i krenuli. 


Trgovac nas je, dakako, pratio, ali jahao je prilično daleko iza nas. 


Tek nakon nekoliko sati nam se pridružio i počeo s nama 
razgovarati o poslu. Raspitivao se o vrsti i broju krzna i mi smo mu 
objasnili sve što ga je zanimalo. Zatim se zanimao za mjesto gdje čeka 
Old Firehand i gdje su skrivena krzna. Mi mu na to nismo odgovorili, 
jer westman i lovac nikad ne govori o skrovištima u kojima se nalaze 
njegove zalihe. Bilo nam je svejedno hoće li nam to zamjeriti; sada je 
ponovo jahao za nama, i to u još većoj udaljenosti nego ranije. 


Jahali smo putem kojim smo i došli. Zbog toga nismo toliko 
pretraživali kraj, kao što bismo to učinili da ga nismo dovoljno 
poznavali. Ali oprez nikad nije suvišan. Neprestano smo gledali ima li 
tragova ljudi i životinja. Tako smo oko podneva opazili trag koji je 
netko s mnogo truda nastojao izbrisati. Mi smo se, dakako, zaustavili i 
sjahali da bismo ga pažljivije pogledali. Za to je vrijeme stigao i Rollins 
te također skočio sa sedla. 

— Jesu li to tragovi životinje ili čovjeka? — upitao je. 

Winnetou nije odgovorio; ali ja sam to smatrao nepristojnim i zato 
sam odgovorio: 


— Čini se da niste vješti čitanju tragova. Ta odmah se vidi čiji je to 
trag, 

— Dakle, vjerojatno čovjek? 

— Da. 

— To ne vjerujem, jer bi trava bila mnogo više izgažena. 

— Mislite li da ovdje ima ljudi koji zbog zabave gaze travu, da bi 
zatim bili otkriveni i ubijeni? 

— Ne, ali kad čovjek jaše, mora ostaviti jasniji trag. 

— Osobe koje su bile ovdje nisu imale konje. 


— Nisu imale konje? To je čak sumnjivo. Mislim da u ovom 
području svatko ima konja. 

— Tako i ja mislim. Ali zar još niste doživjeli ili čuli da netko može 
izgubiti svog konja? 

— To da. Ali vi ne govorite o jednom čovjeku, nego o nekoliko ljudi. 
Jedan čovjek može izgubiti konja, ali mnogo njih ne. 

Prekinuo nas je Winnetou, koji me upita: 

— Zna li moj brat kakvi su to tragovi? 

— Da. 


— Tri bljedolika bez konja. Nisu u rukama nosili puške nego 
štapove. Krenuli su odavde i jedan je gazio stopama drugoga, a 
posljednji je nastojao izbrisati tragove. Dakle, čini se da vjeruju kako 
ih netko progoni. 

— Ija tako mislim. Jesu li bez oružja? 

— Puške svakako nemaju. Kako su se ovdje odmarali, morali bismo 
opaziti i tragove pušaka. 

— Hm! Čudnovato! Tri nenaoružana bijelca u ovom opasnom 
području. To se može objasniti samo tako da su doživjeli neku nesreću 
ili da su čak napadnuti. 

— Slažem se. Ovi su se muškarci oslanjali na štapove; na tlu se 
jasno vide rupe. Vjerojatno im je potrebna pomoć. 


— Želi li Winnetou da im pomognemo? 

— Poglavica Apača rado pomaže svakome kome je njegova pomoć 
potrebna i ne pita je li to bijelac ili Crvenokožac. Ali neka Old 
Shatterhand odredi što da učinimo. Želio bih pomoći, ali nemam 
povjerenja. 

— Zašto ne? 

—Jer je ponašanje tih bljedolikih dvosmisleno. Oni su se trudili da 
izbrišu tragove, ali zašto ih nisu izbrisali i ovdje gdje su logorovali? 

— Možda su mislili da nemaju dovoljno vremena. Ili im nije bilo 
važno da se zna kako su se ovdje odmarali, ali su htjeli sakriti smjer 
kojim su krenuli. 

— Možda je tako kako kaže moj brat. Ali onda ti bijelci nisu dobri 
westmeni nego neiskusni ljudi. Pođimo za njima da im pomognemo. 

— Slažem se s tim, pogotovu što se smjer u kome su pošli ne odvaja 
mnogo od našeg puta. 

Uzjahali smo, ali Rollins je oklijevao: 

— Nije li bolje da te ljude prepustimo njihovoj sudbini? Kakve 
koristi da jašemo za njima? 

— Njima to može koristiti — odgovorio sam. 

— Ali izgubit ćemo mnogo vremena! 

— Toliko nam se ne žuri da ne bismo mogli pomoći ljudima kojima 
je naša pomoć vjerojatno potrebna. 

Rekao sam to prilično grubo. On je nešto mrzovoljno promrmljao 
i uzjahao. 

Trag je izlazio iz šume i grmlja i vodio prema otvorenoj savani. Bio 
je svježi star najviše jedan sat. Brzo smo jahali, pa smo ubrzo ugledali 
ljude koje smo tražili. 

Jedan od njih se okrenuo, ugledao nas i priopćio to drugima. 
Potrčali su kao da se radi o životu i smrti. Mi smo ih lako dostigli i 
viknuli im nekoliko umirujućih riječi, i oni su stali. 

Bili su zaista nenaoružani. Čak nisu imali ni nož da odsijeku 
štapove, nego su ih odlomili. No, njihova odijela bijahu u dobrom 
stanju. Jedan je oko čela vezao maramu, drugi je lijevu ruku nosio u 
zavoju, a treći nije bio ranjen. Promatrali su nas sumnjičavo, da, čak 
prestrašeno. 

— Zašto bježite, meš'surs? — upitao sam. 
— Zar znamo tko ste? — odgovorio je najstariji. 


— To je sasvim svejedno, jer bismo vas svakako stigli. Vaše je 
trčanje besmisleno. Ali ne morate se brinuti. Mi smo pošteni ljudi i kad 
smo vidjeli vaš trag, krenuli smo za vama da vam pomognemo ako je 
potrebno. Pretpostavili smo da vas je zadesila neka nesreća. 


— Niste se prevarili, sir. Veoma smo se loše proveli i sretni smo što 
smo barem glave spasili. 


— To je žalosno. Tko vas je napao? Možda bijelci? 

— One, Okanade. 

— Ah, oni! Kada? 

— Jučer ujutro. 

— Gdje? 

— Gore na Turkey-riveru. 

— Kako je do toga došlo? Ili vam je možda draže da o tome ne 
govorite? 

— Zašto ne, ako ste zaista pošteni ljudi. No, dopustite da vas 
upitamo, kako se zovete? 


— To ćete saznati. Ovaj crveni gentleman je Winnetou, poglavica 
Apača; mene obično nazivaju Old Shatterhand, a ovaj treći čovjek je 
mister Rollins, trgovac, koji nam se priključio iz poslovnih razloga. 


— Krasno, onda je svaka sumnja suvišna. O Winnetouu i Old 
Shatterhandu smo mnogo čuli, iako se ne ubrajamo među westmene. 
Da, nama je potrebna pomoć i bit ćemo vam zahvalni ako nam malo 
pomognete. 

— To ćemo rado učiniti, ali recite nam na koji bismo vam način 
mogli pomoći? 

— Najprije trebate saznati tko smo. Ja se zovem Warton; ovo je moj 
sin, a ovaj drugi moj nećak. Došli smo s područja Novog Ulma i htjeli 
smo se nastaniti na Turkey-riveru. 

— To je velika neopreznost! 

— Na žalost! Ali mi to nismo znali. Opisali su nam kako je sve to 
lako i lijepo. Samo se treba naseliti i već počinje žetva. 


— A Indijanci? Zar na njih uopće niste mislili? 

— Da, ali opisali su ih drukčijima nego što jesu. Došli smo dobro 
opremljeni da pregledamo kraj i izaberemo zemlju. Pri tome smo 
Crvenokošcima pali u ruke. 

— Onda je velika sreća što ste još živi. 

— Da, da! Činilo se mnogo strašnije. Indijanci su govorili o 
mučeničkom stupu i drugim lijepim stvarima. Ali zadovoljili su se time 
da nam oduzmu sve osim odjeće, a zatim su nas otjerali. Činilo se da 
imaju važnijeg posla nego da nas vuku sa sobom. 


— Važnijeg posla? Jeste li možda saznali o čemu se radi? 

— Ne razumijemo njihov jezik. Ali poglavica je na engleskom 
spomenuo nekog naseljenika imenom Comer; činilo se da njega žele 
napasti. 

— To je točno. Htjeli su ga uvečer napasti i zbog toga nisu imali ni 
volje ni vremena da se vama bave. To vam je spasilo život. 

— Ali kakav život! 

— Kako to mislite? 

— Život koji više nije život. Nemamo oružja, čak ni noža, i ne 
možemo uloviti ni ubiti divljač. Od jučer se hranimo korijenjem i 
bobama, a ovdje u preriji nema nikoga. Mislim, da vas nismo sreli, 
morali bismo umrijeti od gladi. Nadam se da ćete nam pomoći 
komadićem mesa. 


— To ćemo učiniti. Ali, recite, kamo ste krenuli? 

— Prema Wilkes—Fortu. 

— Znate li put? 

— Ne, ali mislimo da smo krenuli otprilike u dobrom smjeru. 

— Otprilike. Imate li razloga da želite baš onamo? 

— Najbolji koji postoji. Već sam rekao da smo krenuli pregledati 
zemlju; naše obitelji čekaju nas u Wilkes—Fortu. Ako sretno stignemo 
tamo, bit ćemo spašeni. 

— Onda je dobro što smo se sreli. Mi idemo u istom smjeru. Možete 
nam se pridružiti. 

— Zaista? Vi nam to dopuštate, sir? 

— Svakako. Ta ne možemo vas ostaviti ovdje. 

— Ali Crvenokošci su nam oduzeli konje; mi, dakle, moramo 

hodati, a to će vam oduzeti mnogo vremena! 


— To se ne može promijeniti. Sada sjednite i odmorite se. Prije 
svega treba da jedete. 


Trgovac nije bio zadovoljan takvim razvojem događaja. Tiho je 
psovao i mrmljao nešto o gubitku vremena i nekorisnom milosrđu. Ali 
mi se na njega nismo obazirali. Sjeli smo na travu i dali bjeguncima 
hrane. Kad su se odmorili i najeli, krenuli smo dalje. 


Nekoliko puta pokušavali su zapodjenuti razgovor s trgovcem, ali 
on je bio bijesan i oštro im je odgovarao. Postao mi je još 
nesimpatičniji i počeo sam ga potajno pažljivije promatrati. Ishod je 
bio sasvim drukčiji nego što sam očekivao. 

Opazio sam da njegovim licem, kad je mislio da ga nitko ne gleda, 
prolazi podrugljivi smiješak i izraz zadovoljstva. Osim toga, od 
vremena do vremena oštro je promatrao Winnetoua i mene. 


Opazio sam i to da se krišom pogledava i ona tri pješaka i učinilo 
mi se da u njihovim pogledima vidim neki tajni sporazum. Poznaju li 
se? Nije li odbojan trgovčev način samo maska? 

Ali kakav ih je razlog navodio na to da nas prevare? Ta mi smo 
onoj trojici pomogli. Ili se varam? 

Čudno! Upravo kad sam o tome razmišljao, Apač je zaustavio 
konja i rekao starom Wartonu: 

— Moj bijeli brat je dovoljno pješačio. Neka sjedne na mog konja. I 
Old Shalterhand će posuditi svoga. Mi trčimo brzo i držat ćemo korak 
s konjima. 

Warton je rado pristao, a njegov je sin dobio moga konja. Trgovac 
je zapravo svog konja trebao posuditi nećaku, ali to nije učinio. Zbog 
toga se ovaj kasnije zamijenio sa sinom. 


Winnetou i ja smo malo zaostali i počeli razgovarati na jeziku 
Apača. 

— Moj brat Winnetou nije dao svog konja iz milosrđa, nego zbog 
nekog drugog razloga? — upitao sam. 

— Old Shatterhand je pogodio. 

— Je li Winnetou promatrao tu četvoricu? 

— Vidio sam da moj brat nešto sumnja, pa sam i ja otvorio oči. Već 

mi je i prije mnogo toga bilo sumnjivo. 

— Što? 

— Moj brat će to pogoditi. 

— Vjerojatno zavoji? 

— Da, jedan ima povezanu glavu, a drugi ruku. Rane su dobili u 
borbi s Okanadama. Vjeruješ li u to? 

— Ne, mislim da ti ljudi uopće nisu ranjeni. 

— Tako je. Otkako smo ih sreli, prošli smo pored dva potoka, a oni 


se nisu zaustavili da ohlade rane. Ali, ako su rane izmišljene, onda je 
izmišljena i borba s Okanadama. Jeli ih moj brat promatrao kod jela? 

— Da, jeli su mnogo. 

— Ali ne tako mnogo i tako brzo kao netko tko se od jučer hranio 
korijenjem. Bili su napadnuti na gornjem Turkey-creeku. Jesu li onda 
već danas mogli biti ovdje? 

— To ne znam, jer još nikad nisam bio ondje. 

— Samo bi na konjima mogli stići ovamo. Dakle, ili imaju konje, ili 
nisu bili na gornjem Turkeyu. 

— Hm! Ako imaju konje, zašto su lagali i kome su povjerili 
životinje? 

— To ćemo saznati. Da li Old Shatterhand misli da je trgovac njihov 
neprijatelj? 

— Ne, on se pretvara. 

— Da, i ja sam to vidio. On ih poznaje. Možda je čak s njima u 
dogovoru. 

— Ali čemu ta tajnovitost? 

— To ne možemo pogoditi, ali ćemo saznati. 

— Da im odmah u lice kažemo što o njima mislimo? 

— Ne. 

— Zašto ne? 

— Možda njihova tajnovitost ima neki drugi razlog i možda su ipak 
pošteni ljudi. Ne smijemo ih uvrijediti. Ne smijemo im ništa reći dok 
ne budemo sigurni da su zli. 

— Hm! Moj me brat ponekad postiđuje. 

— Howgh! Čovjeku ne treba nanijeti bol dok se ne zna je li to 
zaslužio. Bolje je doživjeti nepravdu nego je učiniti. Neka moj brat 
razmisli, ima li trgovac razloga da nam učini neko zlo? 

— Ne. Dapače, on bi morao biti s nama u prijateljskim odnosima. 


— Tako je. On želi vidjeti naše zalihe. Njegov gospodar treba da 
sklopi dobar posao s Old Firehandom. Ali do toga ne može doći ako 
nam se putem nešto dogodi. Nikad ne bi saznali gdje je Old Firehand 
sa svojim blagom. A ako ovaj trgovac snuje da učini neko zlodjelo tek 
kad bude vidio naše zalihe, mi ga se ne moramo plašiti. Da li se moj 
brat s tim slaže? 


— Da. 

— A sada o onoj trojici navodnih naseljenika. 

— Oni to nisu. 

— Ne, oni su nešto drugo. 

— Ali što? 

— To je svejedno. Tako dugo dok budu s nama ne treba od njih 
očekivati nikakvo zlo. 

— Ali kasnije, kad stignemo u tvrđavu? 

— Uf! — nasmiješio se Winnetou. — Moj brat opet misli što i ja. 

— To nije čudno. Gotovo da i ne postoji druga mogućnost. 

— Svi su oni trgovci i spadaju zajedno? 

— Da. Comer je jučer rekao da Buorton radi s četiri-pet pomoćnika. 
Možda se navodni stari Warton zove Bourton. Ta su imena slična. On 
je bio blizu Comerove brvnare, a Rollins je noću izišao. Ispričao je 
svom gazdi o velikom poslu i ovaj nam se sa svoja dva pomoćnika 
putem pridružio. 

— S kakvom namjerom? Što misli moj bijeli brat? 


— Mislim da nisu pošteni. Inače se ne bi pod lažnim imenom uvukli 
među nas. 


— To je točno. Dakle, ona trojica sa Rollinsom žele stići do tvrđave 
kako bi vidjeli i oduzeli krzna. 


— Pljačka, čak ubojstvo? 
— Da. 

— Ija tako mislim. 


— Sigurno je tako. Imamo posla sa zlim ljudima. Ali putem se ne 
moramo brinuti. Neće nam se ništa dogoditi. Oni će napasti tek u 
tvrđavi. 


— A to je lako spriječiti. Rollinsa moramo povesti. Tako je 
dogovoreno. Ali od ostalih ćemo se ranije oprostiti. Razlog imamo, jer 
oni navodno žele u Fort, svojim obiteljima. Mi mislimo da smo pogodili 
istinu, ali možda se varamo. Moramo ih danju i noću pažljivo motriti. 


— Da jer vjerojatno se u blizini nalazi netko s njihovim konjima. 
Samo jedan od nas smije spavati; drugi treba da je spreman na borbu, 
ali tako da to oni ne opaze. 


Winnetou je svojom oštroumnošću opet jednom pogodio istinu, 
ali ipak ne potpuno. Da smo slutili pravu istinu, vjerojatno ne bismo 
bili tako mirni, niti bismo mogli sakriti svoje uzbuđenje. 


Ni poslijepodne nismo uzeli konje, iako su nam ih neprestano 
nudili. Kad je palo veče, najradije bismo logorovali na otvorenoj 
preriji, gdje se lako moglo opaziti nešto sumnjivo. Ali, puhao je oštar 
vjetar s kišom, pa smo odlučili da noć provedemo u šumi. Na rubu 
šume bilo je gustog drveća koje nas je moglo štiti od kiše. 

Naše zalihe hrane bile su predviđene samo za dvije osobe. No i 
Rollins je imao nešto hrane. Tako da smo svi mogli večerati. 


Poslije večere trebalo je leći na počinak. Naši pratioci, međutim, 
nisu legli nego su se raspričali, iako smo im zapovjedili da budu tihi. I 
Rollins je postao razgovorljiv i pričao o nekim svojim pustolovinama. 
Dakako, ni Winnetou ni ja nismo mogli spavati. Bili smo budni, iako 
nismo sudjelovali u razgovoru. 

Taj mi razgovor nije izgledao slučajan. Jesu li željeli odvratiti našu 
pozornost od okoline? Pogledao sam Winnetoua i opazio da i on 
jednako misli. Oružje je stavio nadohvat ruke i spustio vjeđe, tako da 
se činilo kao da spava. Ali ja sam znao da kroz trepavice sve točno 
promatra. Postupio sam poput njega. 

Kiša je prestala, a ni vjetar više nije jako puhao. Najradije bismo 
premjestili logor u preriju, ali to nismo mogli učiniti jer bi bilo 
sumnjivo. Vatra nije gorjela. Kako smo se nalazili u području 
neprijateljskih Siouxa, nije bilo sumnjivo što smo to zabranili. Sjedili 

smo, kako sam rekao, pod drvećem na rubu šume i bili smo okrenuti 
licem k šumi, jer se moglo pretpostaviti da će neprijatelj, ukoliko dođe, 
doći odatle. Na nebu se pojavio tanki srp mjeseca i njegovo se mutno 
svjetlo širilo ispod krošnja. Ljudi su još uvijek razgovarali. Očito je da 
žele zaokupiti našu pozornost. Winnetou je ležao ispružen na travi, a 
glavu je naslonio na desnu ruku. Tada sam opazio da polako privlači 
desnu nogu. Je li namjeravao pucati s koljena, što bijaše veoma težak, 
ali slavan pothvat, koji sam već opisao na drugom mjestu? 

Doista! Uhvatio je kundak svoje srebrne puške i kao u igri položio 
cijev uz bok. Pogledao sam u smjeru cijevi i vidio ispod četvrtog drveta 
grm koji se malo gibao, a to je moglo uočiti samo izvježbano oko 
Apača. Bljeskanje koje smo vidjeli bijahu ljudske oči. Iza grma netko 
nas je pažljivo promatrao. Vidio sam kako je Winnetou stavio prst na 
kokot, ali nije pucao. Spustio je pušku i ponovo ispružio nogu. Očiju je 
nestalo. 

— Pametan momak! — šapnuo mi je Winnetou na jeziku Apača. 


— Netko tko zna što je to pucanj s koljena, iako to sam ne može 
izvesti — odgovorio sam tiho. 


— To je bio bljedoliki. 

— Da, Sioux toliko ne širi oči. Sada znamo da se u blizini nalazi 
neprijatelj. 

— Ali i on zna da smo ga opazili. 

— Na žalost. Opazio je da si htio pucati u njega i sada će se čuvati. 

— To mu neće mnogo pomoći, jer ću se odšuljati do njega. 

— To je opasno! 

— Za mene? 

— On će te opaziti, čim se udaljiš odavde. 

— Pshaw! Pravit ću se kao da idem pogledati konje. To neće biti 
sumnjivo. 

— Prepusti to radije meni, Winnetou! 


— Zar da tebe pošaljem u opasnost, jer se plašim? Winnetou je prvi 
vidio oči i ima pravo da uhvati tog čovjeka. Neka mi moj brat pomogne 
da se udaljim odavde, a da čovjek ništa ne posumnja. 


Čekao sam neko vrijeme, a zatim sam se obratio trgovcima: 

— Sada prestanite! Sutra moramo rano krenuti i moramo spavati. 
Mister Rollins, jeste li privezati svoga konja? 

— Da — odgovorio je mrzovoljno. 

— Moj još nije svezan — oglasi se Winnetou. — Otići ću da ga 
privežem gdje ima trave kako bi mogao pasti. Da povedem i konja mog 
brata Shatterhanda? 

— Da — pristao sam, da bi izgledalo kao da se zaista radi samo o 
konjima. 

Ustao je i krenuo prema konjima. Znao sam da će zatim leći na 
zemlju i odšuljati se prema šumi. 

Prekinuti razgovor bio je ponovo nastavljen. To mi je i bilo i nije 
mi bilo drago. Nisam mogao čuti što radi Winnetou, ali ni njegov ga 
neprijatelj nije mogao čuti. Spustio sam vjeđe i pažljivo motrio rub 
šume. 

Prošlo je pet minuta, deset minuta, četvrt sata, da, gotovo pola 
sata. Već sam se zabrinuo za Winnetoua. Znao sam koliko je njegov 
pothvat težak, jer je neprijatelj znao da je otkriven. Konačno sam čuo 
korake iz smjera kojim je bio otišao. Čekao sam da sjedne pokraj 
mene. Koraci su se približavali. Stao je iza mene i neki glas, koji nije 
bio njegov, vikne: 

— Sada ovoga ovdje! 

Brzo sam se okrenuo i ugledao nekog bradatog čovjeka, koji mi se 
činio poznat. Podigao je kundak puške da me udari, ja sam se 
munjevito otkotrljao u stranu, ali prekasno. Pogodio me, ne u glavu, 
ali u potiljak, a to je još opasnije mjesto. Odmah sam se ukočio. Tada 
me udario po glavi, tako da sam izgubio svijest. 

Mora da sam zbog udarca u potiljak bio u nesvijesti najmanje pet- 
šest sati. Kad sam se osvijestio i otvorio oči, već je svitalo. Odmah sam 
ponovo sklopio oči i pao u stanje polusvijesti. Ali mogao sam razumjeti 
pojedine riječi. Izgovarao ih je glas čiji me zvuk i iz smrti mogao 
probuditi. 

— Ovo pseto od Apača ništa neće priznati, a onog drugog sam ubio! 
Šteta. Njemu sam se naročito radovao. Trebalo je da osjeti što to znači 
pasti u moje ruke! Kamo sreće da je samo omamljen i da nije mrtav. 


Od čuda sam razrogačio oči: zurio sam u čovjeka kojega zbog guste 

brade najprije nisam prepoznao. Bio je to Santer. Htio sam ponovo 
zatvoriti oči, jer nisam htio da vide da sam živ; ali nisam mogao 
zaklopiti vjeđe i zurio sam u njega sve dok me nije pogledao. Skočio je 
i radosno uzviknuo: 

—Onježiv; on je živ! Vidite li da je otvorio oči! Odmah ćemo vidjeti 
da li se varam. 

Upitao me nešto. Kako nisam odmah odgovorio, kleknuo je pokraj 
mene, uhvatio me i počeo tresti, tako da sam udario glavom o kamen. 
Nisam se mogao braniti, jer sam bio vezan. Pritom je urlao: 

— Hoćeš li odgovoriti, pseto! Vidim da živiš, da si se osvijestio, da 
možeš odgovoriti. Ako ne budeš govorio, ja ću te već naučiti pameti! 

Gledao sam u stranu. Vidio sam Winnetoua kako leži, vezan, 
savijen u obliku prstena, što je moralo biti strahovito bolno. Koliko je 
morao trpjeti! A možda su njegovi udovi već satima bili u tom 
položaju. Osim njega i Santera vidio sam navodnog Wartona sa sinom 
i nećakom. 

Rollinsa nije bilo. 


— Dakle, hoćeš li govoriti! — nastavi Santer prijetećim glasom. — 
Ili da ti jezik razvežem svojim nožem. Hoću da znam, poznaješ li me? 

Šutnja ne bi mnogo koristila i naš bi se položaj samo pogoršao. 
Dakako, nisam znao mogu li govoriti; pokušao sam i tiho sam izustio: 

— Poznajem vas, vi ste Santer. 

— Tako, tako! Vi me poznajete — nasmijao se podrugljivo. — 
Vjerojatno se raduješ? Oduševljen si što me vidiš? To je za tebe divno 
iznenađenje, zar ne? 


Oklijevao sam. Tada je izvukao nož i zaprijetio mi: 

— Hoćeš li smjesta reći da, glasno da! Inače ću ti nož zariti u tijelo. 

Winnetou mi je usprkos boli dobacio: 

— Moj brat Shatterhand neće reći, nego će radije pustiti da ga 
ubiju. 

— Šuti, pseto! — izderao se Santer. — Ako kažeš još jednu riječ, 
pritegnut ću okove, da će ti kosti popucati. Dakle, Old Shatterhande, 
dragi prijatelju, kojega strahovito volim, zar ne da si oduševljen što 
me ponovo vidiš? 

— Da — odgovorio sam glasno usprkos Apačevim riječima. 


— Čujete li? Jeste li čuli? — obratio se Santer ostaloj trojici. — Old 
Shatterhand, slavni, nepobjedivi Old Shatterhand toliko se plaši mog 
noža da poput malog dječaka priznaje kako se raduje što me vidi! 


Ne znam, možda je to ruganje razbistrilo moju glavu i ja sam mu 
odgovorio nasmijavši mu se u lice: 


— Vi se varate. Ja nisam iz straha pred vašim nožem rekao da. 

— Tako? Ne? Nego zašto? 

— Zato što je to istina. Ja se zaista radujem što smo se napokon 
opet sreli. 


Nisam to rekao ironično i podrugljivo, nego tako iskreno da se 
začudio. Skupio je obrve, pogledao me i rekao: 


— Što? Kako? Da li dobro čujem? Zar su udarci koje si dobio toliko 
zamračili tvoj um da fantaziraš? Zaista se raduješ? 


— Svakako — kimnuo sam glavom. 

— Do vraga! Gotovo bi se moglo pomisliti da taj momak govori 
ozbiljno. 

— Sasvim ozbiljno! 

— Onda si lud, potpuno lud! 

— Ni govora. Ja sam priseban kao nikada dosad. 


— Zaista? Onda je to drskost, tako prokleta drskost kakvu nikad 
nisam doživio. Covječe, svinut ću te kao Winnetoua ili ću te objesiti o 
drvo s glavom prema dolje, pa će ti krv navrijeti u sve rupe! 


— Nećete to učiniti! 

— Neću? A zašto ne? Kakav bih razlog mogao imati da to ne 
učinim? 

— Razlog koji tako dobro znate da vam to ne moram ja reći. 

— Oho! Ne znam za takav razlog! 


— Pshaw! Mene nećete prevariti! Samo me objesite! Za deset 
minuta ću biti mrtav, i vi nećete saznati ono što želite. 


Pogodio sam. Vidio sam to po izrazu njegova lica. Pogledao je 
prema Wartonu, stresao glavom i rekao: 


— Smatrali smo da je ovaj lupež mrtav, a on čak nije bio ni u 

nesvijesti i čuo je sva pitanja koja sam postavio Winnetouu i na koja 
nije htio odgovoriti. 

— Varate se — rekao sam. — Zaista sam bio u nesvijesti. Ali Old 
Shatterhand je dovoljno bistar da vas prozre. 


— Tako? Onda mi recite što želim saznati od vas? 


— Glupost! Ostavite te djetinjarije! Nećete ništa saznati. Ja vam 
kažem samo to da se zaista radujem ovom susretu. Mi smo već odavno 
čeznuli za vama, i zbog toga je ova radost iskrena i srdačna. Konačno, 
konačno vas imamo. 


Neko je vrijeme zurio u mene kao odsutan, zatim je opsovao i 
viknuo: 


— Huljo, budi sretan što te smatram ludim. Jer kad bih znao da si 
pri sebi, naučio bih te pameti. Bit ću, dakle, popustljiv i mirno ću s 
tobom razgovarati; ali ukoliko ne odgovoriš iskreno, čeka te smrt 
kakvu još nijedan čovjek nije iskusio. 

Sjeo je pored mene i nastavio: 

— Vas dvojica smatrate se izvanredno pametnim momcima, 
najpametnijim na cijelom Divljem zapadu. Zapravo, vi ste beskrajno 
glupi. Kako me tada progonio taj Winnetou! Da li me uhvatio? Svaki 
drugi bi na njegovu mjestu od stida propao u zemlju! A sad! Hoćeš li 
priznati da ste sinoć vidjeli moje oči? 

— Da — kimnuo sam Clayom. 

— Htio je pucati u mene? 

— Da. 


— Vidio sam i odmah se izgubio. Zatim je otišao da se došulja do 
mene. Priznaješ li to? 


— Da. 


— Da se do mene došulja, ha ha ha! Ta ja sam znao da me opazio. 
To bi znalo i svako dijete. To je bila velika glupost. Zaslužili ste batine, 
prave i batine. Pošao sam mu u susret i umjesto da on mene udari, 
udario sam ja njega kundakom po glavi. Zatim sam se umjesto njega 
vratio i zarobio tebe. Što si zapravo mislio kad si umjesto Winnetoua 
ugledao mene? 


— Obradovao sam se. 

— I udarcima koje si dobio? Sigurno ne. Dali ste se prevariti kao 
djeca, koju treba ne samo ismijati nego i sažaljevati. Sada ste u našoj 
vlasti i ne možete se spasiti. Ali nije isključeno da ću s vama postupati 
nešto blaže, ukoliko mi ponešto iskreno ispričaš. Pogledaj ovu trojicu! 
To su moji ljudi. Poslao sam ih do vas, da vas prevare. No što misliš, 
tko smo mi? 

— Bili ste i ostali ste hulje. 

— Lijepo! Reći ću ti samo jedno: sada ću mirno primiti tu uvredu; 
ali kad završi razgovor, dolazi kazna. To upamti. Iskreno ću ti priznati 
da mi više volimo žeti nego sijati. Sijanje je naporan posao i mi ga 
prepuštamo drugim ljudima. Ali negdje gdje nađemo žetvu, brzo je 
prigrabimo, ne pitajući što kažu ljudi čije je polje. Tako smo radili 
dosad, a tako ćemo i ubuduće postupati, sve dok nam ne bude 
dovoljno. 


— A kad će to biti? 


— Možda uskoro. Naime, u blizini se nalazi polje puno zrelih 
plodova koje ćemo poželi. Ako nam to uspije, onda možemo biti 
zadovoljni i mirni. 

— Čestitam! — rekao sam ironično. 

— Hvala! — odgovori on istim tonom. — Budući da nam čestitaš, ti 
nam želiš dobro i pretpostavljam da ćeš nam pomoći da pronađemo 
to polje. 

— Ah, vi, dakle, ne znate gdje se nalazi? 

— Ne. Znamo samo to da nije daleko odavde. 

— To je nezgodno. 

— One. Od tebe ćemo saznati gdje je to mjesto. 

— Hm, sumnjam. 

— Doista? 

— Da. 

— Zašto? 

— Ne znam ni za kakvo polje koje bi vam odgovaralo. 

— Znaš! 

— Ne znam. 

— Pomoći ću ti da se sjetiš. Ne radi se, dakako, o polju u običnom 

smislu te riječi, nego o skrovištu koje želimo isprazniti. 
— Kakvo skrovište? 
— Skrovište u kome se nalaze krzna. 
— Hm, aja znam za takvo mjesto? 
— Da. 
— Vjerojatno se varate. 


— One. Znam o čemu govorim. Ta valjda ćeš priznati da si bio kod 
starog Comera? 


— Da. 

— Što ste tamo tražili? 

— Bio je to samo prijateljski posjet, bez određene namjere. 

— Ne pokušavaj me prevariti. Sreo sam Comera kad ste otišli od 
njega i saznao sam koga ste tamo tražili. 

— No, koga? 

— Trgovca koji se zove Bourton. 

— Starac to nije smio reći! 

— Ne, ali on je to rekao. Trebalo je da trgovac od vas kupi krzna, 
mnogo krzna. 

— Od nas? 

— Od Old Firehanda, koji je vodio veliku skupine lovaca i koji ima 
veliku zalihu krzna. 

— Sto mu gromova, vi ste dobro obaviješteni. 

— Zar ne? — nasmijao se on ne obazirući se na ironiju. — Niste 
našli trgovca, nego njegova pomoćnika, i njega ste poveli sa sobom. Mi 
smo brzo pošli za vama da vas uhvatimo, ali onaj momak, mislim da 
se zove Rollins, na žalost nam je pobjegao dok smo se s vama bavili. 

Bio sam navikao opažati i ono najneznatnije i vidio sam da je na 
čas pogledao prema grmlju, gdje smo jučer ugledali njegove oči. Da li 
se tamo u grmlju nalazilo nešto u vezi s Rollinsom? To je trebalo 
saznati, ali nisam više želio gledati u tom smjeru, jer bi on to vjerojatno 
opazio. On nastavi: 

— Ali nije važno, jer nam taj Rollins nije potreban. Imamo vas. Vi 
poznajete Old Firehanda? 

— Da. 

— I znate gdje se nalazi njegovo skrovište? 

— Da. 

— Drago mi je što ste iskreni. 

— Pshaw'! Zašto bih zanijekao nešto što je istina. 

— Well! Pretpostavljam da mi nećete praviti velike poteškoće. 

— Zaista? 

— Da Jer ćele uvidjeti kako je najbolje da budete iskreni. 

— Kako najbolje? 

— Time ćete znatno olakšati svoj položaj. 

— A kakva nas to sudbina čeka? 

— Smrt. Vi poznajete mene, a ja poznajem vas; obojica dobro 
znamo u kakvom smo odnosu. Tko padne u šake drugome, taj je 
izgubljen i mora umrijeti. Ja sam uhvatio vas, i s vama je svršeno. 
Pitanje je samo kako ćete umrijeti. Bio sam čvrsto odlučio da vas 
polako mučim do smrti; ali sada, kad se radi o Old Firehandovom 
skrovištu, neću biti tako strog. 

— Da? 

— Vi ćete mi reći gdje se to skrovište nalazi. 

— I što ćemo za to dobiti? 

— Brzu, bezbolnu smrt, naime, metak u glavu! 

— Lijepo! To je veoma osjećajno, ali ne i veoma pametno. 

— Kako to? 

— Mi bismo vam mogli lako opisati neko krivo mjesto. 

— Smatrate me neopreznijim nego što jesam. Ja ću već znati od vas 
iscijediti neki siguran dokaz. Ali prije toga želim znati jeste li spremni 
da nam odate to mjesto? 

— Izdate, to je prava riječ. Ali vi znate da Old Shatterhand nije 
izdajica. Vidim da vam ni Winnetou nije ništa rekao. On je suviše 
ponosan da kaže čak i neku pogrdnu riječ lopovu kao što ste vi. Ali ja 
sam razgovarao s vama zato što sam imao određenu namjeru. 

— Namjeru? Kakvu? 


— To ne treba da znate. Kasnije ćete to i bez moje pomoći saznati. 

Dosad je govorio pristojnije i nije mi više govorio ti. Ali sada 
ljutito vikne: 

— Dakle, ni ti nećeš govoriti? 

— Neću. 

— Ništa? 

— Ni jednu riječ. 

— Svezat ćemo te kao Winnetoua! 

— Učinite to. 

— I mučit ćemo vas do smrti. 

— Ni to vam neće koristiti. 

— Misliš li? A ja ti kažem da ćemo to skrovište naći! 

— Možda, ali samo slučajno i tada će biti prekasno; jer ako se mi u 


određeno vrijeme ne vratimo, Old Firehand će nestati odande. Tako 
smo se dogovorili. 

Mračno i zamišljeno gledao je preda se i igrao se nožem. Ja sam 
prozreo njegov plan. Prvi dio plana nije uspio; sada je morao pokušati 
na drugi način. Trudio se da sakrije svoju zbunjenost, ali mu to nije 
uspjelo. 


Bilo mu je stalo da ubije nas, ali i da se domogne Old Firehandova 
bogatstva. Ova je želja bila jača od mržnje prema nama. Da dođe do 
krzna bio je spreman i da nas oslobodi, ako drukčije ne bude išlo. 
Konačno je podigao glavu i upitao: 

— Ti, dakle, ništa nećeš odati? Ni da bi smjesta morao umrijeti? 

— Onda pogotovu ne, jer je brza smrt mnogo bolja nego polagana. 

— Well! Ja ću te prisiliti. Vidjet ćemo jesu li tvoji udovi toliko 
bešćutni kao i Apačevi. 

Mahnuo je onoj trojici svojih ljudi. Oni su ustali, podigli su me i 
odnijeli onamo gdje je ležao Winnetou. Sada sam mogao pogledati 
prema mjestu gdje smo jučer uvečer opazili oči. Moja je slutnja bila 
točna. Ondje je bio sakriven neki čovjek. Da bi vidio što se sa mnom 
zbiva proturio je glavu kroz grmlje. Učinilo mi se da sam prepoznao 
Rollinsovo lice. 


Ukratko, želim reći samo to da su me svezali kao i Winnetoua. 
Tako sam ležao puna tri sata a da nisam izustio ni riječi. Od vremena 

do vremena dolazio je Santer i pitao nas želimo li priznati. Šutjeli smo. 


Tada, oko podne, kad je Santer ponovo otišao od nas, sjeo je k 
svojim drugovima i tiho s njima razgovarao. Nakon kratkog razgovora 
rekao je dosta glasno, tako da smo i mogli čuti: 

— I ja mislim da je skriven negdje u blizini, jer mu nije uspjelo 
povesti konja. Pretražite još jednom područje! Ja ću ostati ovdje 
pokraj zarobljenika. 


Govorio je o Rollinsu. Budući da je to rekao tako glasno, probudilo 
je naše sumnje. Ako je netko zaista skriven u blizini, onda ga ne treba 
tako glasno upozoravati na opasnost. Njegovi su ga ljudi poslušali i 
nestali s oružjem u ruci. Napokon mi je Winnetou tiho šapnuo: 


— Sluti li moj brat što će se dogoditi? 
— Da. 
— Oni će Rollinsa uhvatili i dovući ovamo. 


— Sigurno. Uhvatit će ga, zatim u njemu prepoznati dobrog znanca 
i on će za nas moliti... 


— A Santer će nas nakon kratkog oklijevanja osloboditi. Bit će to 
upravo kao u onim velikim lijepim kućama bljedolikih, koje nazivaju 
kazalištima. 

— Da. Taj Santer nije, dakako, nitko drugi nego trgovac koji se sada 
naziva imenom Bourton, i Rollins nas je doveo do njega. Ali ukoliko ne 
izdamo skrovište Old Firehanda, moraju nas pustiti na slobodu da bi 
nas potajno pratili. Zbog toga je Rollins ostao skriven, a sad ga 
navodno treba uhvatili, da bi odigrao svoju ulogu. 


— Moj brat misli kao i ja. Da je Santer bio pametan, sve mu to ne bi 
bilo potrebno. Mogao je pustili Rollinsa s nama i od njega saznati gdje 
se nalazi skrovište. 


— Prenaglio se. Svakako, nalazio se kod Okanada kad su napali 
Comerovu brvnaru. On je njihov saveznik, a Rollins je špijun. Kad je 
čuo tko smo, javio je to Santeru, pa budući da nam Siouxi nisu ništa 
mogli, odlučio je da nas on napadne. No ti momci nisu računali s tim 
da mi nismo hulje i da nećemo odati skrovište. Zato nas sada moraju 
pustiti, da bi nas krišom mogli pratiti. Dobro je što nismo odali 
Rollinsu gdje se nalazi skrovište. 


Razgovarali smo ne mičući usnama, tako da to Santer nije mogao 

opaziti. On je sjedio i pažljivo osluškivao u smjeru šume. Ubrzo se iz 
šume začuo glasan krik, zatim još jedan, pa glasno vikanje, sve dok 
trojica Wartona nisu izišli iz grmlja. Za sobom su vukli Rollinsa, koji se 
naoko opirao. 

— Vodite li ga? — vikne im Santer u susret. — Zar nisam rekao da 
je negdje u blizini! Dovedite ga ovamo i vežite ga kao i ovu dvojicu. 

Odjednom je zašutio, ponašao se kao da se strahovito iznenadio i 
zatim promuca: 

— Ššš-to? Tko, tko je to? Da li ja dobro vidim? 

Rollins se također pretvarao kao da je iznenađen, oteo se onoj 
trojici iz ruku i viknuo: 

— Mister Santer, zar ste to vi? Jeli to moguće? 0, onda je sve u redu, 
onda mi se ništa ne može dogoditi! 

— Dogoditi? Vama? Ne, vama se ništa neće dogoditi, mister Rollins. 
Dakle, nisam se prevario, vi ste taj Rollins! Tko bi to mislio! Dakle, vi 
sada radite za Bourtona, trgovca? 

— Da, mister Santer. Živio sam dobro i loše, ali sada sam 
zadovoljan. Upravo je trebalo da sklopim veliki posao, ali jučer uvečer 
su nas... odjednom je zašutio, začuđeno pogledao Santera i nastavio: 
— Zar je to moguće? Zar ste nas to vi napali, mister Santer? 

— Da. 

— Do vraga! Napao me moj najbolji prijatelj, kojemu sam nekoliko 
puta spasio život. Što ste zapravo htjeli? 

— Nisam vas prepoznao. Vi ste brzo pobjegli. 

— To je istina. Mislio sam da će biti najbolje ako se sakrijem, pa da 
zatim pomognem ovim gentlemenima s kojima sam zajedno jahao. 
Zbog toga sam ostao i čekao pogodnu priliku. Ali što vidim! Oni su 
svezani, i to na tako strahoviti način. To ne mogu dopustiti. Odvezat 
ću ih! 

Krenuo je prema nama, ali ga Santer uhvati za ruku i reče: 

— Stanite, što vam pada na um, mister Rollins. Ti su momci moji 
najgori neprijatelji! 

— Ali oni su moji prijatelji! 

— To me se ništa ne tiče. Imam s njima jedan račun koji moraju 

platiti životom. Zbog toga sam ih napao i zarobio, a nisam ni slutio da 
ste vi s njima. 

— To je neugodno. Vaši smrtni neprijatelji! No ja im ipak moram 
pomoći. Sjetite se tko su ti ljudi. 

— Zar mislite da ih ne poznajem? 

— Winnetou i Old Shatterhand. Njih ne možete samo tako ubiti. 

— Upravo zato što su to oni neću imati ni najmanje milosti. 

— Mislite li to ozbiljno, mister Santer? 

— Sasvim ozbiljno. Uvjeravam vas da su izgubljeni. 

—Čakiako ja za njih budem molio? 

— Čaki tada. 

— Ali sjetite se da sam vam nekoliko puta spasio život. 

— Znam i neću vam to zaboraviti, mister Rollins. 

— Sjećate li se još što se posljednji put dogodilo? 

— Što? 

— Zakleli ste se da ćete mi ispuniti svaku želju, svaku molbu. 

— Hm! Mislim da sam to rekao. 

— A ako vas sada nešto zamolim? 

— Ne to, jer vam tu molbu ne bih mogao ispuniti, a ne bih želio 
pogaziti svoju riječ. 

— Ali jaimam neke obaveze koje su mi svete. Dakle, dođite ovamo, 
mister Santer, da porazgovorimo! 


Uhvatio ga je za ruku i odveo malo dalje, gdje su stali i razgovarali 
živo gestikulirajući. Nismo mogli čuti ni riječi. Zatim je Rollins došao 
do nas i rekao: 

— Dobio sam barem dopuštenje da vam malo popustim uže, 
meš'surs. Vidite koliko se trudim. Nadam se da ću vas uspjeti 
osloboditi. 


Olabavio je užad i ponovo se vrati Santeru da bi ga i dalje 
nagovarao. Nakon nekog vremena prišli su nam obojica i Santer reče: 
— Čini se da vas sam vrag čuva. Ja sam ovom gentlemanu jednom 
dao obećanje koje moram održati. On se sada na to poziva i ne mogu 
ga odvratiti od toga. Njemu za ljubav počinit ću najveću glupost u 

svom životu i pustiti vas na slobodu. Ali, dakako, sve što posjedujete 
bit će moje. 

Winnetou i ja nismo progovorili ni riječi. 

— No, zar ste progutali jezik? 

Kako nismo ništa odgovorili, reče Rollins: 

— Dakako, ostali su bez riječi. Ja ću ih odvezati. 

Zgrabio je uže. 

— Stoj! — rekao sam. — Ostavite uže, mister Rollins. 

— Zar ste poludjeli? Zašto? 

— Ili sve, ili ništa. 

— Kako to mislite? 

— Mi ne želimo slobodu bez našeg oružja i naših stvari. 

— Zar je to moguće? 

— Neka drugi misle drukčije, ali Winnetou i ja tražimo svoje stvari. 
Radije ćemo dopustiti da nas ubiju nego da nam oduzmu naše oružje. 

— Ali budite sretni što... 

— Šutite! — prekinuo sam ga. — Mi ostajemo pri svome. 


— Grom i pakao! Ja vas želim spasiti, a vi sa mnom tako 
razgovarate. 


Povukao se u stranu, a priključili su im se i Wartoni. 
— Moj je brat ispravno postupio — šapne Winnetou. — Sigurno će 
popustiti, jer su uvjereni da će kasnije ionako sve ponovo dobiti. 


I ja sam u to bio uvjeren. Napokon su svi ponovo došli do nas i 
Santer reče: 


— Danas imate nevjerojatnu sreću. Moja me riječ prisiljava da 
postupim kao glupan. Vi ćete me ismijati, ali ja vam se kunem da ću 
biti onaj koji se posljednji smije. Dakle, evo kako ćemo se dogovoriti: 
ja ću vas osloboditi, i vi ćete zadržati sve što vam pripada. No do večeri 
ćete ostati svezani za ova stabla, da nas ne biste prije sutrašnjeg dana 
mogli slijediti. Mi ćemo sada odjahati i sa sobom ćemo povesti i mister 
Rollinsa, da vas ne bi oslobodio prije vremena. Ali pustit ćemo ga da 
se vrati k vama kad se smrači. Njemu zahvaljujete svoj život. Gledajte 
da s njim nekako izravnate taj račun. 

Više nije nitko govorio. Nas su privezali za dva stabla. I naše su 
konje privezali u blizini. Sve naše stvari stavili su pored nas. Zatim su 
odjahali. Jedan sat vladala je potpuna tišina. Zatim je Apač rekao: 


— Još su ovdje, da bi nas mogli pratiti kad budemo krenuli. Da ih 
ne bismo opazili, oslobodit će nas tek uvečer. Ali mi moramo Santera 
uhvatiti. Što moj brat misli, koji je put najsigurniji? 

— Nipošto ga ne smijemo dovesti do Old Firehanda. 


— Ne. On ne smije saznati za to skrovište. Mi ćemo jahati cijelu noć, 
ali prije nego što stignemo do tvrđave, mi ćemo se zaustaviti. Rollins 
će jahati za nama i ostavljati im znakove po kojima će nas slijediti. Kad 
dođe vrijeme, mi ćemo ga onemogućiti, vratit ćemo se komadić puta 
natrag i dočekati ih u zasjedi. Slaže li se moj brat s tim planom? 

— Da, to je najbolje. Santer je uvjeren da će nas uhvatiti, ali mi 
ćemo uhvatiti njega. 

— Howgh! 

Rekao je samo tu jednu riječ, ali je značila mnogo. 

Dan je prolazio veoma sporo, a kad se smračilo začuli smo 
napokon topot kopita. Došao je Rollins i oslobodio nas. Razumljivo je 
da se neprestano hvalio kako nam je spasio život. Mi smo se ponašali 
kao da mu vjerujemo. Zatim smo sjeli na konje i odjahali. 

On je, dakako, jahao iza nas. Čuli smo kako ponekad ostavlja konja 
da skače na mjestu ne bi li ostavio što jasnije tragove. Također je trgao 
grančice i bacao ih na zemlju. 

Ujutro smo se kratko odmorili, a u podne nešto duže, otprilike tri 
sata. Htjeli smo Santeru, koji je krenuo tek ujutro, omogućiti da nas 
dostigne. Zatim smo jahali još dva sata, a toliko je još trebalo do 
tvrđave. Sada je bio čas da onemogućimo Rollinsa. Zaustavili smo 
konje i sjahali. On se iznenadio, skočio sa sedla i upitao: 

— Zašto ste stali, meš'surs? To je danas već treći put. Ta ne može 
više biti daleko do Old Firehanda. Bolje će biti da požurimo nego da 
ovdje još jednom noćimo. 

Winnetou odgovori: 

— Old Firehandu nisu potrebni razbojnici. 

— Razbojnici? Kako to misli poglavica Apača? 

— Mislim da si ti jedan od njih. 

— Ja? Otkad je Winnetou nepravedan i nezahvalan da tako naziva 
onoga koji mu je spasio život? 

— Spasio život? Zar si zaista mislio da si prevario Old Shatterhanda 
i mene? Mi znamo sve. Santer je trgovac Bourton, a ti si uhoda. Ti si 
mu ostavljao znakove da bi on mogao pronaći Old Firehandovo 
skrovište. Mi smo te promatrali, ali sada je došlo naše, aitvoje vrijeme. 
Santer nam je spomenuo da s tobom moramo izravnati račune. Dobro, 
mi ćemo ih izravnati! 

Ispružio je ruku prema Rollinsu. Ovaj je brzo shvatio situaciju i 
skočio na konja da pobjegne. Ali ja sam već uhvatio konja za uzde, a 
Winnetou mu se bacio na leđa i uhvatio ga za potiljak. Rollins je u 
meni, koji sam držao njegova konja, vidio opasnijeg neprijatelja, 
izvadio je revolver i opalio. Ja sam se sagnuo, a Winnetou je u isti čas 
izvadio svoj revolver. Oba su pucnja odjeknula istodobno. Nisam bio 
pogođen. Trenutak zatim Winnetou je zbacio Rollinsa s konja! Nakon 
pola minute bio je razoružan i svezan. Mi smo ga svezali remenjem za 
jedno drvo, a konja pokraj njega. Kasnije, kad budemo savladali 
Santera, doći ćemo po njega. Skočili smo na konje i odjahali komad 
puta natrag, sve dok nismo došli do nekog grmlja pokraj kojeg je 
Santer morao proći. Konje smo sakrili u grmlje i počeli čekati one koji 
su nas slijedili. 

Trebalo je da stignu sa zapada. Ondje se prostirala mala, otvorena 
prerija, pa smo se nadali da ćemo Santera ugledati prije nego što 
stigne do našeg skrovišta. Po našem računu više nije mogao biti 
daleko. 

Sjedili smo tiho i bez riječi. Poznavali smo se tako dobro da nije 
bilo potrebno da se dogovaramo kako ćemo ih napasti. Odvezali smo 
lasa. Santer i trojica Wartona bit će sigurno naši. 

Ali vrijeme je prolazilo, a njih nije bilo. Prošao je gotovo jedna sat 
kad sam prijeko, na južnoj strani prerije opazio neki mali predmet koji 
je brzo odmicao. U isto vrijeme je Winnetou rekao: 

— Uf! Neki jahač! 

— Da, neki jahač! To je čudnovato! 

— Uf, uf! On juri u smjeru iz kojeg bi Santer morao doći. Može li 

moj brat prepoznati boju konja? 
— Čini se daje to smeđi konj. 
— Da, a Rollins je imao smeđeg konja. 
— Rollins? Nemoguće! Kako bi se on oslobodio? 


Winnetouove su oči sijevale. Lice mu je potamnjelo, ali on se 
savladao i mirno rekao: 


— Čekat ćemo još četvrt sata. 

Vrijeme je prolazilo. Jahača je nestalo, a ni Santera nije bilo. Tada 
mi Apač reče: 

— Neka moj brat brzo odjaše do Rollinsa i neka mi donese vijesti! 

— Ali, ako ona četvorica u međuvremenu dođu? 

— Winnetou će ih savladati. 

Izveo sam konja iz grmlja i odjahao. Kad sam nakon deset minuta 
došao do mjesta gdje smo svezali Rollinsa, njega i njegova konja više 
nije bilo. Pregledao sam tragove, zatim sam se vratio. 

Winnetou je poskočio kao pero kad sam mu rekao da je Rollins 
pobjegao. 

— Kamo?— upitao je. 

— U susret Santeru, da bi ga upozorio. 

— Je li trag pokazivao u tom smjeru? 

— Da. 


— Uf! On je znao da smo pošli natrag kako bismo uhvatili Santera. 
Držao se južnije strane da ne bi morao proći pored nas. Zato smo ga 
vidjeli tamo prijeko, na rubu prerije. Ali kako se oslobodio? Jesili vidio 
još neke tragove? 


— Da, s istoka je stigao neki jahač i zaustavio se. On ga je oslobodio. 
— Tko je to mogao biti? Neki vojnik iz Wilkes—Forta? 


— Ne. Tragovi nogu bili su tako veliki da su ih mogle ostaviti samo 
prastare indijanske čizme našeg Sama Hawkensa. Mislim da sam 
prepoznao i tragove kopita njegova konja. 


— Uf! Možda još ima vremena da uhvatimo Santera, iako je 
upozoren. Pođimo! 


Popeli smo se na konje i pojurili prema zapadu držeći se našeg 


12% 


ranijeg traga. Winnetou nije rekao ni riječi, ali u njemu je bjesnjela 
oluja. Jao Santeru ako ga uhvati! 

Sunce je već bilo zašlo. Poslije pet minuta prerija je ostala za nama. 
Tri minule potom spojio se s lijeve strane s našim tragom trag 
pobjeglog Rollinsa. Ubrzo smo stigli do mjesta gdje je Rollins sreo 
Santera i trojicu Wartona. Oni su stali samo na trenutak, da bi saslušali 
Rollinsa, i odmah su krenuli natrag. Da su krenuli natrag po istom 
tragu, mi bismo ih usprkos tami koja se spuštala mogli slijediti; ali oni 
su bili toliko pametni da su krenuli u drugom smjeru. Zbog toga smo 
morali odustati od progona. Winnetou je i sada bez riječi okrenuo 
konja i mi smo u galopu pojurili natrag. Krenuli smo prema istoku, 
najprije pored mjesta gdje smo čekali Santera, a zatim pored onoga 
gdje smo svezali Rollinsa. Jahali smo prema "tvrđavi". Santer nam je 
pobjegao. Da li zauvijek? Odlučili smo da ga slijedimo ujutro, kad 
budemo mogli raspoznavati tragove. 


Mjesec je upravo izlazio kad smo stigli blizu Mankizile i stigli u 
klanac, gdje se u grmlju obično nalazio skriveni stražar. Bio je i večeras 
ondje i oštro nas je zaustavio. Kad smo mu odgovorili, on nam je rekao: 


— Nemojte mi zamjeriti što sam bio grub. Danas moramo biti 
oprezniji nego inače. 

— Zašto? — upitao sam. 

— Čini se da se nešto događa u blizini. 

— Što? 

— Ne znam točno. Ali nešto se moralo dogoditi jer je mali čovjek 
Sam Hawkens održao veliki govor kad se vratio. 

— Dakle, on je bio izišao iz tvrđave? 

— Da. 

— Sam? 

— Da, sam. 

Bila je, dakle, istina da je inače tako pametni Sam počinio glupost 
i oslobodio Rollinsa. Kad smo stigli u našu dolinu, saznali smo da se 


Old Firehandovo stanje pogoršalo. Spominjem to zato jer me ta 
okolnost rastavila od Winnetoua. 


Ovaj je odmah krenuo prema logorskoj vatri, pored koje su sjedili: 

Sam Hawkens, Harry, časnik iz Wilkes—Forta i Old Firehand, koji je 
bio umotan u pokrivače. 


— Konačno ste stigli — pozdravi nas Old Firehand slabim glasom. 
— Jeste li našli trgovca? 

— Našli smo ga i ponovo izgubili— odgovorio je Winnetou.— Moj 
brat Hawkens je danas bio vani? 

— Da, bio sam vani — odgovori mali lovac ne sluteći zla. 

— Zna li moj mali brat što je on? 

— Westman, ako se ne varam. 

— Ne, već glupan kakvog Winnetou još nikada nije vidio, niti će 
vidjeti, Howgh! 

Nakon tih riječi on se okrene i ode. Svi su se uzbudili zbog 
ponašanja inače tako mirnog i ljubaznog Apača, pa sam ja morao 
ispričati sve što smo doživjeli. Našli smo Santera i ponovo nam je 
pobjegao! Važnija se stvar nije mogla dogoditi. Mali Sam je bio izvan 
sebe; nazivao se raznim pogrdnim imenima. Skinuo je vlasulju, ljutito 
je bacio na zemlju i viknuo: 

— Winnetou ima pravo. Ja sam najveći glupan, najblesaviji 
greenhorn i ostat ću blesavko do smrti. 

— Kako se sve to zbilo, dragi Same? — upitao sam ga. 


— Eto, kriva je moja glupost. Čuo sam dva pucnja i odjahao sam u 
tom smjeru. Tamo sam našao čovjeka svezana za stablo i nekog konja, 
ako se ne varam. Dakako, upitao sam ga što mu se dogodilo, a on je 
rekao daje trgovac koji traži Old Firehanda, ali napali su ga Indijanci i 
svezali za drvo. 


— Hm! Ali tragovi su vam morali pokazati da nisu posrijedi 
Indijanci! 

— Točno, ali imao sam loš dan i oslobodio sam ga. Htio sam ga 
dovesti ovamo, ali on je skočio na konja i odjurio u suprotnom smjeru. 
Bio sam zabrinut zbog Indijanaca o kojima je govorio i brzo sam se 
vratio ovamo da upozorim ljude. Od bijesa bih si mogao iščupati svaku 
vlas, ali na glavi ih nemam, a da pokvarim vlasulju, to ne bi ništa 
popravilo. No sutra ujutro krenut ću odmah tragom tih momaka i neću 
odustati dok ih sve ne pohvatam i pobijem. 

— Moj brat Sam to neće učiniti — reče Winnetou, koji nam je 
ponovo pristupio. — Poglavica Apača će sam slijediti ubojicu. Njegova 
bijela braća treba da ostanu ovdje, jer možda će Santer ipak pronaći 
tvrđavu da bi je opljačkao. Ovdje su potrebni mudri i hrabri ljudi. 


Kasnije, kad su svi pošli na počinak, potražio sam Winnetoua. 
Njegov konj pasao je kraj vode, a on se u blizini ispružio na travi. Kad 
me ugledao, ustao je, uhvatio me za ruku i rekao: 

— Winnetou zna što mu njegov dragi brat želi reći. Ti bi htio sa 
mnom, da uhvatimo Santera? 


— Da. 


— To ne smiješ učiniti. Old Firehandovo se stanje pogoršalo. 
Njegov sin je još dijete. Sam Hawkens je ostario, kako si danas vidio, a 
vojnik iz tvrđave je stranac. Ti si Old Firehandu potrebniji nego meni. 
Ja ću sam progoniti Santera i nije mi potrebna pomoć. A što će se 
dogoditi, ako on provali ovamo? Dokaži mi svoju ljubav time što ćeš 
braniti Old Firehanda! Hoćeš li ispuniti tu želju svom bratu 
Winnetouu? 


Bilo mi je teško da se od njega rastanem, ali sam konačno ipak 
popustio. Imao je pravo: Old Firehandu sam bio potrebniji. Ali morao 
sam ga otpratiti dio puta. Još je sjala jutarnja zvijezda kad smo odjahali 
u šumu, a upravo kad je svitalo zaustavili smo se na mjestu odakle je 
polazio novi Santerov trag. Oštro oko Apača još ga je moglo 
prepoznati. 


— Ovdje ćemo se rastati — rekao je, nagnuo se k meni i zagrlio me. 
— Veliki duh zapovijeda da se sada rastanemo. Ali mi ćemo se ponovo 
sastati, jer Old Shatterhanda i Winnetoua ništa ne može rastaviti. 
Moram otići zbog neprijateljstva, a ti ostaješ zbog prijateljstva. No 
ljubav će me ponovo sjedinili s tobom. Howgh! 

Glasni, zvonki povik upućen konju, i on je već odjahao! Njegova se 
duga prekrasna kosa vijorila kao griva. Gledao sam za njim sve dok se 
nije izgubio u daljini. 

Hoćeš li uhvatili neprijatelja? Kad ću te ponovo vidjeti, dragi moj 
Winnetou? 

4. NA VELIKOJ ZAPADNOJ ZELJEZNICI 


umoran i smetale su me vrele zrake sunca koje je bilo u zenitu; 

zbog toga sam odlučio da se odmorim i objedujem. Prerija se u 
valovima prostirala u beskrajnu daljinu. Već pet dana, otkako je naše 
društvo razbio veliki odred Ogellallaha, nisam opazio nijednu 
spomena vrijednu životinju, ni trag čovjeka, i čeznuo sam za nekim 
razumnim bićem kako bih mogao iskušati nisam li nakon dugotrajne 
šutnje izgubio sposobnost govora. 

Ovdje nije bilo ni potoka, ni bilo kakve vode, ni šume; čak ni grmlja. 
Dakle, nije trebalo dugo birati: mogao sam se zaustaviti bilo gdje. U 
jednoj dolini skočio sam na zemlju, privezao mustanga, skinuo s njega 
pokrivač i popeo se na malu uzvisinu, da se ondje smjestim. Konja sam 
ostavio dolje, da ga neki neprijatelj ne bi opazio, a ja sam se smjestio 
na uzvisini. Tako sam mogao motriti krajolik, a da me nije bilo lako 
opaziti. Trebalo je samo leći. 


O: ranog jutra prevalih dobar komad puta. Bio sam prilično 


Imao sam dovoljno razloga da budem oprezan. S obale Platta 
krenulo nas je dvanaestorica, da bismo se spustili na istoku 
Stjenovitih planina prema Teksasu. Istodobno su različita plemena 
Siouxa napustila svoja sela, jer je nekoliko njihovih ratnika bilo 
ubijeno, pa su krenuli da ih osvete. Mi smo to znali, ali smo unatoč 
lukavstvu pali u njihove ruke. Nakon oštre i krvave borbe, u kojoj je 
pet naših ljudi izgubilo život, raspršili su nas na sve strane, širom 
prerije. 

Kako su Indijanci po našem tragu, koji nismo mogli sasvim 
izbrisati, vidjeli da smo pošli prema jugu, mogli smo biti sigurni da će 
nas slijediti. 

Trebalo je, dakle, držati oči otvorene, ako nismo željeli da se 
jednog jutra bez skalpa probudimo u vječnim lovištima. 

Ispružio sam se na zemlji, izvadio komad sušenog bivoljeg mesa, 
natrljao ga puščanim prahom umjesto solju i pokušao ga zubima 

dovesti u stanje koje bi mi omogućilo da tu supstancu, tvrdu poput 
kože, spremim u želudac. Zatim sam uzeo jednu od svojih lula, zapalio 
je s pomoću punksa i počeo uvlačiti dim. Uživao sam pritom kao 
virginijski farmer koji puši listove najboljeg goosefoota probranog 
rukama u finim rukavicama. 


Nisam dugo ležao na svom pokrivaču. Kad sam slučajno pogledao 
iza sebe na horizontu sam opazio točku koja se kreće ravno prema 
meni. Spustio sam se niz uzvisinu, tako da me je potpuno zaklonila, i 
promatrao tu pojavu. Točka je malo-pomalo izrasla u jahača koji jaše 
na indijanski način, nagnut naprijed. 

Kad sam ga ugledao, bio je od mene udaljen otprilike jednu i pol 
englesku milju. Njegov je konj išao tako polako da je prošlo gotovo 
pola sata dok je prevalio jednu milju. Kad sam ponovo pogledao u tom 
smjeru, iznenađeno sam opazio još četiri točke, koje su se približavale 
njegovim tragom. Prvi je jahač bio bijelac. To sam zaključio po 
njegovoj odjeći. Zar su ga progonili Indijanci? Dohvatio sam 
dalekozor. Nisam se prevario. Približavali su se, a po njihovu oružju i 
ratnim bojama zaključio sam da pripadaju  Ogellallahima, 
najokrutnijem i najratobornijem plemenu Siouxa. Konji su im bili 
izvanredni, a bijelčev se konj doimao poput sasvim obične životinje. 
Sada se toliko približio da sam ga mogao dobro promotriti. 


Bio je malen i mršav, a na glavi je nosio stari pusteni šešir bez 
oboda. To u preriji inače nije bilo čudnovato, ali ovdje je isticalo veoma 
neobičan nedostatak: čovjek, naime, nije imao ušiju. Vidjelo se da ih je 
netko odsjekao. Preko ramena je prebacio veliki pokrivač, koji mu je 
potpuno prekrivao gornji dio tijela, a i mršave noge u čudnovatim 
čizmama jedva da su se mogle vidjeti. Te su čizme spadale u onakvu 
vrstu obuće kakvu nose gauchosi u Južnoj Americi. S konjske noge bez 
kopita skine se koža i dok je još topla navuče se na nogu. Tu se ohladi, 
pripije se uz nogu i na taj način postane izvanredna obuća, koja je 
čudnovata po tome što čovjek u njoj hoda na vlastitim tabanima. Na 
sedlu je visilo nešto što je nastojalo da bude puška, ali je prije bilo nalik 
na toljagu slučajno nađenu u šumi. Konj bijaše stara kobila s nogama 
visokim kao u deve i bez repa. Glava joj je bila nesrazmjerno velika, a 
uši tako duge da bi se čovjek mogao prestrašiti. Životinja kao da je bila 
sastavljena od različitih dijelova konja, magarca i dromedara. Duboko 

je sagnula glavu, a uši joj se objesiše kao da su odviše teške. 


Da sam bio u drugim okolnostima ili novajlija, vjerojatno bih se 
nasmijao tom jahaču i konju. No, ovako, on mi se činio jednim od onih 
westmena koje treba prvo upoznati, a zatim ocijeniti. On vjerojatno 
nije ni slutio koliko su mu blizu najstrašniji neprijatelji prerijskih 
lovaca. Sigurno je da inače ne bi jahao polako i bezbrižno. 

Sada se približio na stotinjak koraka i naišao na moj trag. Nisam 
mogao zaključiti tko ga je prvi opazio, on ili njegov konj, ali jasno 
vidjeh da se konj sam od sebe zaustavio, da je još dublje spustio glavu 
škiljeći prema tragu mog mustanga i živo mašući dugim ušesima, koja 
su se micala amo-tamo kao da ih pokreće neka nevidljiva ruka. Jahač 
je htio sići s konja da bolje promotri trag. Pritom bi nepotrebno 
izgubio dragocjeno vrijeme, zato mu se javih: 

— Halo, hej, čovječe! Priđite malo bliže! 

Promijenio sam položaj, tako da me može vidjeti. Njegova je kobila 
također podigla glavu, naćulila uši i zamahala kratkim i golim 
batrljkom repa. 

— Halo, master! — odgovorio je. — Drugi put malo bolje pripazite 
na svoj glas i urlajte tiše. Na ovoj staroj livadi čovjek nikad ne zna ne 
postoje li u blizini uši koje ništa ne trebaju čuti! Dođi, Tony! 

Kobila je na taj povik pokrenula duge noge i zaustavila se kraj mog 
mustanga, koji joj je oholo okrenuo onaj dio tijela, što se kod broda 
naziva fara. Ona je vjerojatno bila jedna od onih životinja koje žive 
samo za svog gospodara, a to se u preriji često može naći. 


— Dobro znam koliko glasno smijem govoriti — odvratio sam. — 
Odakle dolazite i kamo idete, master? 


— To se vas prokleto malo tiče! — odgovori on. 


— Mislite? Baš niste pretjerano susretljivi, master. To mogu tvrditi, 
iako sam s vama progovorio samo dvije riječi. Ali iskreno vam moram 
priznati kako sam navikao dobiti odgovor kad nešto upitam! 


— Hm, da; čini se da ste veoma otmjeni gentleman — procijedio je 
prezirno me pogledavši. — Zbog toga ću vam odmah odgovoriti! — 
Mahnuo je rukom u smjeru odakle je došao, a zatim naprijed: 


— Dolazim odatle i idem onamo. 
Čovjek mi je bio simpatičan. Očito, držao me nedjeljnim lovcem. 


133 


Pravi westman ne posvećuje pozornost svojoj vanjštini i otvoreno 
pokazuje odvratnost prema svemu što je čisto. Tko godinama luta po 
Divljem zapadu ne pazi mnogo na čistoću i svakoga tko postupa 
suprotno smatra greenhornom. Ja sam gore u Fort Wilfersu nabavio 
novu odjeću i oduvijek sam pazio na to da mi oružje blista; dvije 
okolnosti koje nisu bile pogodne da me u očima prerijskih ljudi 
prikažu u dobrom svjetlu. Zato nisam mogao zamjeriti ovom 
čovječuljku i odgovorio sam mu, također pokazujući rukom naprijed: 


— Onda nastojte da i stignete "onamo"; ali čuvajte se one četvorice 
Indijanaca koji se nalaze iza vas. Vi ih, vjerojatno, uopće niste opazili? 


Pogledao me svojim svijetlim i oštrim malim očima, koje su 
izražavale istodobno i čuđenje i porugu. 

— Nisam opazio? Hihihihi! Četiri Indijanca iza mene, a ja da ih ne 
opazim! Vi ste čudnovat momak! Ti se dobri ljudi od jutros nalaze za 
mojim leđima; nije potrebno da se osvrćem, jer mi je poznat način tih 
crvenih meš'sursa. Oni će se zadržati na pristojnom odstojanju sve 
dok ne padne mrak i došuljali bi sek meni tek kad se negdje smjestim. 
Ali prevarit će se u računu, jer ja ću ih zaobići i doći im za leđa. Samo 
dosad nisam za to našao pogodan teren. Ovdje između ovih valova 
mogu to konačno učinili i, ako želite nešto naučiti, onda smijete ostati 
ovdje i pričekati deset minuta. Ali vi to vjerojatno nećete učiniti, jer 
čovjek vašeg kova sigurno ne želi udahnuti porciju indijanskog 
parfema. Come on, Tony! 

Ne brinući se više za mene, odjahao je i već je poslije pola minute 
sa svojom čudesnom kobilom nestao među uzvisinama tla. 

Njegov mi je plan bio jasan, jer bih i ja na njegovu mjestu izveo 
nešto slično. Htio je jahati u luku, koji bi ga doveo iza njegovih 
progonitelja. Trebalo je zatim da im se približi prije nego što oni išta 
opaze. Zbog toga bi se morao zadržavati samo u dolinama između 
brežuljaka i bolje bi bilo da im ne prilazi s leđa, nego da načini kratak 
luk, tako da oni moraju proći pored njega. Dosad su mogli nesmetano 
promatrati. Dakle, znali su koliko je udaljen od njih, i nisu 
pretpostavljali da je tako blizu. 

Bijahu četvorica protiv jednoga, i lako se moglo dogoditi da ćui ja 
morati upotrijebiti oružje. Zbog toga sam spreman čekao ishod 
događaja. 

Indijanci su se sve više približavali jašući jedan za drugim. Već su 
gotovo stigli do mjesta na kojemu se trag malog čovjeka sastao s 
mojim, kad prvi od njih zaustavi konja i okrene se ostalima. Činilo se 
da im je ipak čudno što bijelca više nigdje ne vide. Održali su kratko 
savjetovanje, a metak moje teške puške medvjedarke već ih je mogao 
doseći. No to nije bilo potrebno, jer se začuo pucanj, a odmah za njim 
i drugi. Dva Indijanca svališe se s konja, a u isti čas odjeknu 
slavodobitni povik: 

—0—hi-hi-hiii! 

Ali to nije viknuo Indijanac nego mali lovac, koji je sada izišao iz 
jedne doline. Ponašao se kao da želi pobjeći. Njegova je kobila sada 
postala sasvim drukčija životinja; tako je jurila da je prštala zemlja 
pod njenim nogama, glavu je podigla u vis i činilo se da su svaki njen 
mišić, svaka tetiva, napeti. Jahač i konj kao da su srasli. Čovječuljak je 
u galopu napunio pušku. Izveo je to tako vješto da sam zaključio kako 
se često nalazio u sličnim situacijama. 


Iza njega su se začula dva pucnja. Oba Indijanca ispalila su svoje 
puške, ali ga nisu pogodili. Bijesno su zaurlali, dohvatili tomahawke i 
pojurili za njim. On se dosad nije ni osvrnuo; ali sada je već bio nabio 
pušku i okrenuo konja. Činilo se da životinja shvaća njegovu namjeru. 
Zaustavila se i stala nepomično kao stijena. On je podigao pušku i brzo 
naciljao. U trenu je dvaput bljesnula, a oba Indijanca padoše pogođeni 
u glavu. Kobila se za to vrijeme nije ni pomakla. 


Ja sam dosad ležao spreman, ali nisam pucao, jer malom čovjeku 
nije bila potrebna moja pomoć. Sada je sišao s konja i počeo 
pregledavati poginule, a ja sam mu prišao. 

— No, sir, znate li sada kako s tim crvenim lopovima treba 
postupati, hm?— upita on. 

— Thank you, master! Vidim da se od vas može nešto i naučiti! 


Ali činilo se da mu se moj smiješak ipak učinio dvosmislenim jer 
me on oštro pogleda i reče: 


— Da ne biste i vi došli na takvu pomisao? 


— Zaobilaženje nije bilo potrebno. Na ovakvom terenu, gdje se 
može sakriti u dolinama, dovoljno je da se čovjek na velikoj 
udaljenosti pokaže neprijatelju i da se zatim vlastitim tragom vrati. 

Zaobilaženje u luku upotrebljava se na otvorenoj preriji. 

— Gle, odakle sve to znate? Tko ste vi zapravo, hm! 

— Ja pišem knjige. 

— Vi... pišete... knjige? — Začuđeno je ustuknuo za korak, a lice mu 
je dobilo zamišljen i samilostan izraz. — Jeste li bolesni, sir? 

Pritom je pokazao na čelo, tako da sam točno znao na koju bolest 
misli. 

— Ne! — odgovorio sam. 

— Ne? Onda bi vas mogao razumjeti medvjed, ali ja ne. Ja ubijam 
bizona, jer trebam jesti. A zašto vi pišete knjige? 

— Da bi ljudi čitali. 

— Sir, nemojte mi zamjeriti, ali to je najveća glupost koja se može 
zamisliti. Tko želi čitati knjige, neka ih sam i piše. To mora da je jasno 
svakom djetetu. Ja također ne lovim za druge! Dakle, hm, da, vi ste 
book-maker? Ali zašto onda dolazite u savanu? Zelite li možda ovdje 
pisati knjige? 

— To ću učiniti tek kod kuće. Tada ću ispričati sve što sam doživio 


i vidio. To će čitali tisuće ljudi i tako saznati kako je u savani a da sami 
nisu morali doći ovamo. 


— Onda ćete vjerojatno pisati i o meni? 
— Razumije se! 


Ustuknuo je još jedan korak. Zatim mi se približio, stavio desnu 
ruku na držak svog noža, lijevu na moju i rekao: 


— Sir, tamo je vaš konj. Objesite se na njega i gledajte da nestanete, 
ako ne želite da se među vaša rebra uvuče hladni čelik! S vama čovjek 
ne smije progovorili ni riječi a da to odmah ne sazna cijeli svijet. Neka 
vas vrag nosi! Smjesta nestanite! 


Mali čovjek sezao mi je do ramena, ali njegova je prijetnja bila 
ozbiljna. To mi je, dakako, bilo smiješno, ali to nisam pokazao. 

— Obećajem vam da ću o vama pisati samo dobro! 

— Vi ćete otići! Tako sam rekao i tako će biti. 

— Onda ću vam dati riječ da o vama uopće neću pisati! 

— Ne vrijedi! Tko piše knjige za druge, taj je lud, a luđak nikad ne 
drži riječ. Dakle, naprijed, čovječe, inače će mi se žuč preliti preko 

prstiju i učinit ću nešto što vam neće biti ugodno. 
— Što bi to moglo bili? 
— Vidjet ćete. 
Nasmiješio sam se i mirno rekao: 
— No, da vidim! 
— Pogledajte ovamo! Kako vam se sviđa ova oštrica? 
— Nije loša; to ću vam dokazati! 


U trenutku sam ga zgrabio, svinuo mu ruke natrag, provukao 
ispod njih svoju lijevu ruku i stisnuo ih uza se tako da je, bolno 
uzviknuvši, ispustio nož. Taj neočekivani napad zaprepastio je malog 
čovjeka. Nije se snašao i ja sam mu svojom vrećom za metke svezao 
ruke na leđima. 


— Ali devils! — viknuo je. — Što vam pada na um! Što to želite 
učiniti samnom? 

— Halo, master. Urlajte malo tiše — odgovorio sam njegovim 
riječima. — Na ovoj staroj livadi čovjek nikad ne zna nema li ušiju koje 
ništa ne trebaju čuti! 

Pustio sam ga i brzo dohvatio nož i pušku koju je bio odložio. 
Pokušao je osloboditi ruke; napor mu je natjerao krv u glavu, ali mu 
to nije uspjelo. 


— Okanite se toga, master, nećete se osloboditi prije nego što vam 
dopustim! — savjetovao sam mu. — Želim vam, naime, dokazati samo 
to da je book-maker čovjek navikao da s ljudima razgovara onako 
kako oni s njim razgovaraju. Vi ste izvukli nož, iako vas nisam 
uvrijedio, i prema zakonima savane sada ste u mojim rukama, pa s 
vama mogu učiniti sve što mi se prohtije. Nijedan mi čovjek neće 
zamjeriti ako se sada to hladno i oštro željezo ušulja među vaša rebra, 
a ne moja, kako ste vi to ranije željeli. 

— Naprijed, čovječe — odgovorio je mračno. — Pravo mi je ako me 
ubijete, jer Sans-ear ne može preživjeti sramotu da ga je danju svladao 
jedan jedini čovjek a da mu on nije skinuo ni dlaku s glave! 


— Sans-ear? Vi ste Sans-ear? — uzviknuo sam. 


Mnogo sam slušao o tom veoma slavnom westmanu, koji je uvijek 
bio sam, jer nikoga nije smatrao dostojnim da mu se pridruži. Prije 

mnogo godina ostavio je kod Navaja svoje uši i zbog toga je nosio to 
čudno dvojezično ime "Bezuhi", koje je bilo poznato čak i preko 
granica savane. 

Ništa mi nije odgovorio, a kad sam ponovio pitanje, on reče: 

— Moje vas se ime ništa ne tiče! Ako je loše, onda nije vrijedno da 
se spominje, a ako je dobro, onda je zaslužilo da ga sačuvam od ove 
sramote. 

Odriješio sam mu ruke. 

— Evo vam vašeg noža i vaše puške. Slobodni ste. Možete poći 
kamo želite! 

— Nemojte se šaliti! Zar mogu trpjeti sramotu da me pobijedio neki 
greenhorn? Da je to pravi momak, kao što je crveni Winnetou ili 
izviđač kao što su Old Firehand ili Old Shatterhand, da, onda... 

Bilo mi je žao starca. Taj ga je događaj teško pogodio i bilo mi je 
drago što ga mogu utješiti, jer je upravo spomenuo ime po kojem su 
me poznavali pored logorskih vatri bijelaca i u wigwamima 
Indijanaca. 

— Greenhorn? — upitao sam. — Zar doista mislite da novajlija 
može pobijediti hrabrog Sans-eara? 

— Ašto ste vi drugo? Izgledate kao da ste upravo izišli iz krojačkog 
salona, a vaše oružje tako blista kao da idete na maskeradu. 

— Ali to je dobro oružje. Odmah ćete vidjeti. Pazite! 

Podigao sam kamenčić velik kao dva dolara, bacio ga u vis, izvukao 
pušku i pogodio ga metkom, a ovaj ga je odbacio još više u zrak. 
Vježbao sam to stotine puta prije nego što sam naučio, zato mi sad nije 
bilo osobito teško to izvesti. Ali mali čovjek gledao me gotovo 
zaprepašteno. 

— Nebesa, kakav pucanj! Uspijeva li to uvijek? 

— Devetnaest puta od dvadeset. 

— Da, onda ste vi rijedak čovjek! Kako, na primjer, glasi vaše ime? 

— Old Shatterhand. 

— Nije moguće! Old Shatterhand mora da je mnogo, mnogo stariji, 
inače ga ne bi nazivali Starom Razbišakom. 

— Vi zaboravljate da riječ "old" često ne označava samo starost. 

— Točno! Ali, hm, nemojte mi zamjeriti, sir; Old Shatterhand je 
jednom ležao pod grizzlyem, koji ga je iznenadio u snu i koji mu je 
razderao kožu na ramenu sve do rebara. Taj se ožiljak, na primjer, još 
uvijek vidi. 

Raskopčao sam kaput od bivolje kože i bijelu košulju od jelenje 
kože ispod njega. 

— Pogledajte ovamo! 

— Sto mu gromova, što vas je momak udesio! Mora da vam je na 
svjetlo dana izišlo svih šezdeset i osam rebara? 


— Gotovo da je tako i bilo. Dogodilo se to dolje na Red Riveru, a ja 
sam s tom strahovitom ranom gotovo dva tjedna ležao pored 
medvjeda kraj rijeke, sve dok me nije pronašao Winnetou, poglavica 
Apača, čije ste ime maloprije spomenuli. 

— Dakle, vi ste Old Shatterhand? Hm, želim vam nešto reći: mislite 
li da sam ja, na primjer, strahoviti glupan? 

— Ne, to ne mislim. Vi ste samo učinili pogrešku i smatrali me 
greenhornom. Ali od novajlije niste mogli očekivati takav napad. Sans- 
eara čovjek može pobijediti samo ako ga iznenadi. 


— Oho! Čini se da vama nije potrebno iznenađenje. Vjerojatno ima 
malo muškaraca vaše bivolje snage. Nije sramota što ste me savladali. 
Moje je pravo ime Sam Hawerfield, i ako mi želite učiniti uslugu, 
nazivajte me Sam! 

— A vi mene Charley, kao i svi moji prijatelji. Evo vam ruke. 


— Neka bude tako, sir. Stari Sam nije čovjek koji odmah svakome 
stisne raku. Ali s vama je drukčije. No, molim vas, budite milostivi i 
nemojte mi zgnječiti šaku, još mi je potrebna. 

— Ne trebate se plašiti, Same. Vaša će mi ruka učiniti još mnogo 
usluga, kao što je i moja spremna poslužiti vama. Ali sada vjerojatno 
smijem ponoviti svoje pitanje: odakle dolazite i kamo idete? 


— Dolazim iz Kanade, gdje sam drugovao s drvosječama i želim, na 
primjer, u Teksas i Meksiko, gdje ima toliko lopova da čovjeku zaigra 
srce pri pomisli na metke i ubode nožem koji ga očekuju. 

— To je i moj cilj! I ja želim u Teksas i Kaliforniju. Pritom mi je 
svejedno hoću li krenuti preko Meksika ili ne. Mogu li s vama? 

— Možete li? I te kako! Vi ste već bili dolje na jugu i upravo ste 
čovjek kakav mi je potreban. Ali još jednom, ozbiljno vas pitam: doista 
pišete knjige? 

— Da. 

— Hm! Ako to Old Shatterhand čini, onda je to nešto drago nego 
što sam mislio. Ali kažem vam, radije bih se bacio u medvjeđi brlog, 
nego pero umočio u tintu. Čitavog života ne bih uspio napisati ni prvu 
riječ. Ali sad mi recite, kako to da u ovom kraju ima Indijanaca. To su 
Ogellallahi, kojih se čovjek mora čuvati. 


Ispričao sam mu što sam znao. 


— Hm! — progunđao je. — Onda ovdje ne treba pustiti korijenje. 
Jučer sam naišao na trag koji izaziva poštovanje. Nabrojio sam barem 
šezdeset konja. Ova su četvorica vjerojatno pripadala tom odredu i 
krenuli su u izviđanje. Jeste li ikada bili ovdje? 


— Ne. 


— Otprilike dvadeset milja zapadno odavde prerija je potpuno 
ravna, a još deset milja dalje ima vode, prema kojoj su Indijanci 
krenuli napojiti konje. Mi ćemo ih, dakako, izbjegavati i jahat ćemo 
južnije, iako ćemo zbog toga tek sutra poslije podne stići do vode. Ako 
ubrzo krenemo, mogli bismo prije noći stići do željezničke pruge koja 
vodi iz Država prema zapadu, a ako stignemo u pravo vrijeme, mogli 
bismo vidjeti i vlak koji, na primjer, prolazi pokraj nas. 

— Spreman sam za pokret. Ali što ćemo učiniti s leševima? 

— Što ćemo učiniti s leševima? Ništa. Ostavit ćemo ih ovdje. Ali 
prije toga uzet ću njihove uši. 

— Moramo ih zakopati, jer ako ih nađu, odat će našu prisutnost. 

— Neka ih nađu, Charley. To i želim. 


Odnio je mrtve Indijance navrh brežuljka, položio ih jednog pored 
drugoga, odrezao im uši i stavio ih u njihove ruke. 


— Tako, Charley! Naći će ih i odmah će znati da je ovdje bio Sans- 
ear. Kažem vam, očajanje osjećaj kad čovjek zimi želi da mu se 
smrzavaju uši, a on ih nema. Bio sam jednom tako nespretan da me 
uhvate Crvenokošci. Nekolicinu sam ubio, a jednom sam odsjekao 
uho, umjesto da ga dobro pogodim tomahawkom. Za porugu odsjekli 
su mi uši prije nego me ubiju. Uši imaju, ali život ne, jer Sam 

Hawerfield je sasvim neočekivano pobjegao. Za moje uši, ali... no... 
izbrojite sami! — Podigao je pušku i mirno mi pokazao zareze. — 
Svaki je zarez neprijateljskog Indijanca stajao života. Sada ću dodati 
četiri zareza. 


Načinio je četiri nova zareza i nastavio: 


— Sve su to Crvenokošci. Gore imam osam zareza za bijelce koji 
okusiše moje metke. Zašto, to ću vam već jednom ispričati. Moram 
potražiti samo još dvojicu. To su otac i sin, najveće hulje koje hodaju 
zemljom; kad ih nađem, moja će zadaća biti ispunjena. 

Oči su mu odjednom vlažno zablistale i njegovim izboranim licem 
preleti izraz tuge, ganuća i ljubavi. Slutio sam da je i srce starog lovca 
jednom vjerojatno tražilo svoje pravo. 


Ponovo je napunio pušku. Bijaše to jedno od onih čudovišnih 
oružja kakvih u preriji ima mnogo. Kundak je izgubio svoj prvotni 
oblik; zarez do zareza, usjekotina do usjekotine. Svaki je od tih 
znakova obilježavao smrt nekog neprijatelja. Cijev je bila pokrivena 
debelom rđom i osim njena vlasnika nitko ne bi iz nje mogao opaliti 
pristojan hitac. Ali u njegovoj ruci ta je puška bila nepogrešiva. On je 
na nju navikao, poznaje sve njene prednosti, podlosti i pogreške, i kad 
puca, može biti siguran da će pogodili cilj. 

— Tony! — viknuo je mali lovac. 

Kobila je dosad pasla u blizini. Sada je smjesta požurila k njemu. 


— Same, imate izvanrednog konja. Tko ga prvi put vidi ne bi vam 
za njega dao ni dolara; ali tko je duže promatra, uočava daje vi ni za 
tisuću sovereigna ne biste prodali. 


— Tisuću? Pshaw! Recite milijun! U Stjenovitim planinama znam 
žile izkojih bih mogao vaditi novac na lopate ikad jednom budem sreo 
nekoga tko zaslužuje da ga Sam Hawerfleld od srca zavoli, onda ću mu 
ih pokazali. Dakle, novac mi nije potreban. Reći ću vam samo toliko, 
Charley: onaj koga sada nazivaju Sans-earom, bio je nekoć sasvim 
drukčiji momak, pun sreće kao što je dan pun svjetlosti i more kapljica 
vode. Bio je mladi farmer i imao je ženu za koju bi žrtvovao tisuću 
života, a dijete vrijedno deset tisuća života. Ženu je nekoć doveo kući 
na svojoj najboljoj kobili, koja se zvala Tony. A kad se kasnije kobila 
oždrebila i donijela na svijet ždrijebe zdravo, pametno i lijepo, ono je 

dobilo ime po svojoj majci. Zar to nije u redu, Charley? 
— Da — odgovorio sam duboko dirnut njegovom ispoviješću. 


— Well! Zatim su došla ona desetorica o kojima sam vam prije 
govorio. Bila je to banda bushheadersa, razbojnika koji su terorizirali 
kraj. Zapalili su mi farmu, ubili mi ženu i dijete, ustrijelili kobilu i samo 
se spasilo ždrijebe, jer se slučajno bilo izgubilo. Ja sam se vratio s lova 
i našao sam životinju, jedinog preživjelog svjedoka moje nesreće. Što 
da vam dalje pričam! Osam od tih hulja izgubilo je živote od moje 
ruke... ubijeni su mecima ove puške. Posljednja dvojica također će biti 
moji, jer trag na koji stupi stari Sans-ear može vodili sve do Mongolije, 
ali bjegunac neće izmaći kazni. Upravo zbog toga idem u Teksas i 
Meksiko. Od mladog i vedrog farmera poslao je sijedi prerijski lovac 
koji misli samo na krv i osvetu, a ždrijebe se pretvorilo u biće više 
nalik na jarca nego na dobra konja. Ali oni nisu izgubili pouzdanje i 
hrabro će izdržali, sve dok ne doleti neka strijela, metak ili tomahawk 
ine pogodi jednog od njih. Drugi... konj ili ja... umrijet će zatim od tuge. 

Prešao je rukom preko očiju. Zatim je ustao i rekao: 


— Toliko o starim pričama, Charley. Vi ste prvi kome sam o tome 
govorio, iako sam vas tek danas upoznao, a vjerojatno ćete biti i 
posljednji. Vi ste sigurno mnogo čuli o meni,aio vama su pričali pored 
logorskih vatri. Zbog toga sam vam htio pokazati da vas ne smatram 
strancem. Sada mi učinite još jednu uslugu i zaboravile da ste me 
danas svladali. Ja ću vam pokušali dokazati da je stari Sam Hawerfield 
u svako doba čovjek na svome mjestu. 


Odvezao sam mustanga i uzjahao. Sam je rekao da ćemo se držali 
juga, a ipak je krenuo ravno prema zapadu. Ništa ga nisam pitao, 
sigurno je za to imao dobar razlog. Nisam ga pitao ni zašto je je ponio 
koplja četvorice Indijanaca. On me veoma podsjećao na mog starog 
Sama Hawkensa. 

Prešli smo priličan komad puta ne razgovarajući, kad odjednom 
zaustavi konja. 

Sjahao je i zabio jedno koplje u zemlju. Sada sam shvatio njegovu 
namjeru. Htio je kopljima označiti put koji će Indijance odvesti do 
njihovih mrtvaca; koplja su trebala pokazali da je Sans-earova osveta 
pogodila nove žrtve. 

Zatim je izvadio svoju staru torbu i izvadio osam čvrstih komada 
platna, od kojih je meni dao četiri. 

— Evo, Charley, sjašite i omotajte kopita svome mustangu; tako 
neće ostavili nikakva traga i Crvenokošci će morali pomislili da smo 
odletjeli u zrak. Sada jašite ravno prema jugu, sve dok ne stignete do 
pruge. Tamo ćete me pričekali. Ja ću zasaditi i ostala koplja i doći ću za 
vama. Ako se slučajno ne nađemo, neka danju signal bude graktanje 
lešinara, a noću zavijanje kojota. 

Pet minula kasnije više ga nisam vidio. Zamišljeno sam jahao u 
smjeru koji mi je označio. Nisam mogao brzo jahati zbog omotanih 
kopita i nakon pet engleskih milja sišao sam s konja i skinuo krpe. 
Tragovi u neposrednoj blizini postavljenih kopalja bili su prikriveni. 

Sada je mustang opet mogao brzo kasati. Prerija je postajala sve 
ravnija, sunce se nalazilo nekoliko stupnjeva ponad zapadnog obzora, 
a ja sam na jugu opazio crtu koja od zapada teče prema istoku. 


Je li to pruga? Krenuo sam prema crti i nisam se prevario. Preda 
mnom se pružala pruga. Tračnice su počivale na nasipu visokom 
gotovo kao čovjek. 

Obuzeo me čudan osjećaj. Ponovo sam nakon mnogo vremena 
stupio u dodir s civilizacijom. 


Pošto sam konja privezao lasom, počeo sam tražiti suho granje za 
logorsku vatru. Jedan od grmova rastao je uz nasip. Sagnuo sam se da 
nakupim granja i začuđen opazih čekić, koji je ležao na zemlji. Sigurno 
se ovdje nalazio tek kratko vrijeme, jer mu je željezo bilo sjajno, kao 
da je još nedavno bio upotrebljavan. Danas ili jučer mora da su ovdje 
bili ljudi. 

Najprije sam pregledao onu stranu nasipa koja je bila okrenuta 
prema meni, ali nisam pronašao ništa sumnjivo. Zatim sam se popeo 
na nasip i dugo neuspješno tragao. Konačno sam opazio gusti snopić 
mirisne, kovrčave gramatrave, koja je u ovim krajevima bila rijetka. 
Doista, na njoj se mogao vidjeti otisak stopala, star najviše dva sata. 
Trag su ostavili indijanski mokasini. Zar se u blizini nalaze Indijanci? 
U kakvoj su oni vezi s čekićem? Ne nose li i bijelci mokasine i zar nije 
neki čuvar pruge mogao upotrebljavati tu udobnu vrst obuće? Ali htio 
sam da budem potpuno siguran. 

Znao sam da je pretraživanje pruge veoma opasno. S obje strane 
nasipa u gustom grmlju mogao je vrebati neprijatelj, koji bi me vrlo 
lako opazio iz velike udaljenosti. U drugim prilikama krenuo bih bez 
oklijevanja u izviđanje; ali sada sam znao da se u blizini nalaze 
Ogellallahi, pa sam morao biti oprezan. Zabacio sam pušku na rame i 
dohvatio revolver. Šuljajući se od grma do grma ispitivao sam prugu, 
ali bez uspjeha. Vratio sam se drugom stranom — također bez uspjeha. 
Dosad sam pretražio zapadnu stranu, a sada sam krenuo prema 
istoku, isprva također uzalud. Upravo sam oprezno htio prijeći 
tračnice. Tada mi se učini da je pijesak vlažan i da čudnovato škripi; 
na tom je mjestu tvorio figuru sličnu krugu. Opipao sam je i — 
priznajem — prestrašio se. Ruka mi je bila krvava, a i pijesak je bio 
crven i mokar. Sada sam ga pomnjivo promotrio i vidio da se u njemu 
nalazi velika i duboka lokva krvi. 


Ovdje se dogodilo ubojstvo; krv životinje ne bi tako pomno sakrili. 
Tko je bio ubijen, a tko ubojica? Na nasipu nisam mogao pronaći 
nikakav trag, ali u bivoljoj travi pored nasipa opazio sam nekoliko 
otisaka nogu i dva druga traga, što su ih ostavile noge tijela koje je 
netko vukao. 


Bilo je veoma opasno krenuti onamo. Zemlja još nije upila krv, a i 
tragovi su još bili svježi, pa se moglo pretpostaviti da se ubojica nalazi 
negdje u blizini. Zbog toga sam se vratio do konja, sišao s nasipa i s 
druge strane krenuo šuljajući se prema istoku. 


Napredovao sam vrlo polako. Srećom, ovdje je raslo gusto grmlje 
iza kojega sam se mogao sakriti i tako sam sretno stigao do mjesta kraj 
kojeg gore na nasipu zapazih krv. 


Gusti grm nalazio se nasuprot skupine trešanja iza koje sam ležao, 
a između njih se prostirao prazan prostor širok oko osam metara. 
Koliko god da je grmlje trešanja bilo gusto, ipak mi se učinilo da pod 
onim gustim grmom leži neko ljudsko tijelo. Je li ondje bio sakriven 
ubijeni? Mogao je to biti i jedan od ubojica. To je trebalo ustanoviti. 


Zašto sam se upuštao u takvu opasnost? Mogao sam pričekati 
Sama i mirno odjahati s njim. Ali prerijski lovac mora znati kakav je 
neprijatelj ispred njega, iza njega i pored njega. Prerijski lovac na 
osnovi najbeznačajnijih sitnica stvara zaključke, kojima bi se netko 
drugi možda nasmijao, ali koji su u pravilu uvijek točni. Dok jedan dan 

na konju prevali i po četrdeset do pedeset engleskih milja, drugi dan 
prijeđe samo pola milje, jer mora pažljivo ispitati svaki svoj korak. Čak 
i onda kad njegov oprez ne može koristiti njemu samome, njegovo 
iskustvo može biti dragocjeno drugima. On ih može savjetovati i 
upozoriti. Osim toga, čovjek želi upoznati svaku opasnost kako bi se 
mogao boriti protiv zla, ne računajući pritom na zadovoljstvo koje 
donose smioni pothvati. 


Podigao sam sa zemlje jednu granu, stavio na nju svoj šešir i 
gurnuo je kroz grmlje, tako da se činile kao da netko ustaje. Prijeko se 
ništa ne pomaknu. Ili ondje nije bilo neprijatelja, ili sam imao posla s 
čovjekom koji je suviše lukav i iskusan da bi ga takav trik mogao 
prevariti. 


Odlučio sam da sve stavim na kocku. Povukao sam se i uzeo zalet. 
U dva skoka preskočio sam čistinu i prodro u grmlje. Pod grmljem je 
ležao čovjek; odmah sam to osjetio. Ali on nije bio živ. Podigao sam 
granje i ugledao iznakaženo lice i krvavu lubanju. Bio je to bijelac 
kojega su skalpirali. U leđa mu je bio zaboden šiljak odlomljena koplja. 
Dakle, imao sam posla s Indijancima u ratnom pohodu. 


Jesu li se udaljili, ili se još uvijek nalaze u blizini? Trebalo je to 
saznati. Njihovi su se tragovi odavde jasno vidjeli. Vodili su od nasipa 
prema preriji. Slijedio sam ih spreman da dočekam neko koplje, ali i 
na to da upotrijebim svoj nož. Bili su to tragovi četvorice ljudi, dva 
starija i dva mlađa čovjeka. To sam mogao zaključiti po veličini 
tragova. Nisu ih ni pokušavali prikrili, dakle, ovdje su se osjećali 
potpuno sigurni. 

Vjetar je puhao s jugoistoka, suprotno od smjera kojim sam išao. 
Zbog toga se nisam mnogo prestrašio kad sam začuo njištanje konja, 
jer me nije mogao osjetiti. Puzao sam dalje i konačno sam pred sobom 
u grmlju ugledao šezdesetak konja osedlanih na indijanski način. 
Životinje su čuvala samo dva čovjeka. Jedan, veoma mlad, imao je na 
sebi grube čizme od goveđe kože. Očito, vlasništvo ubijenog, koji je u 
onom grmlju ležao potpuno gol, jer su njegovu odjeću ubojice 
razdijelile među sobom. Dakle, on je vjerojatno bio među onom 
četvoricom čiji sam trag slijedio. Indijanci se često druže s bijelcima 
koji ne razumiju njihov jezik. Zbog toga se među Crvenokošcima i 
bljedolikima razvila neka vrst jezika s pomoću znakova, koje svatko 

tko dolazi na Zapad mora poznavati. Često se događalo da netko 
nehotice svoj govor prati znakovima, koji imaju isto značenje kao i 
riječi što ih izgovara. Oba stražara su razgovarala, a predmet njihova 
razgovora mora da ih je živo zanimao, jer su tako žustro gestikulirali 
da bi ih zbog toga stariji i iskusniji ratnici sigurno ukorili. Pokazivali 
su prema zapadu, znakovima prikazali vatru i konja, dakle 
lokomotivu, koju Indijanci nazivaju vatrenim konjem, zatim su 
lukovima udarali po zemlji, kao da udaraju čekićem, ciljali su kao da 
pucaju i mahali rukama kao da u njima drže tomahawk i nož. Dovoljno 
sam vidio i krenuo sam natrag, zamećući svoje tragove što sam bolje 
mogao. 


Zbog toga sam izgubio dosta vremena dok sam stigao do svog 
konja. On je u međuvremenu dobio društvo, jer je pored njega pasla 
Samova kobila, a on je udobno ležao iza grmlja i žvakao veliki komad 
sušena mesa. 


— Koliko ih ima, Charley? — upitao me. 
— Koga? 

— Indijanaca. 

— Kako dolazite do toga? 


— Čini se da mislite kako je stari Sans-ear ipak greenhorn, ali u 
tome se varate, hihihihi! 


Bio je to isti poluglasni, samosvjesni smijeh koji sam već jednom 
čuo i koji je značio da se osjeća nadmoćnim. A bilo je u tome i neke 
sličnosti sa Samom Hawkensom, koji se isto tako smijao. 


— U čemu, Same? 

— Moram li vam to reći? Što biste vi učinili kad biste stigli ovamo i 
našli čekić pored konja, ali ne i Old Shatterhanda? 

— Čekao bih da se vrati. 

— Doista? To ja, na primjer, ne vjerujem. Kad sam došao, vas nije 
bilo; moglo vam se nešto dogoditi, zato sam pošao za vama. 


— Ali vi ste mogli omesti moj eventualni pothvat. Osim toga, 
mislim da Old Shatterhand ništa ne poduzima bez prethodnih mjera 
opreza. Dokle ste me pratili? 


— Najprije ovamo, pa onamo, sve do onog jadnog čovjeka kojega 

su ubili Indijanci. Mogao sam djelovati brzo jer sam znao da ste vi 
preda mnom. Kad sam ugledao mrtvaca, pomislio sam da ste otišli u 
izviđanje i vratio sam se da vas pričekam. Dakle, koliko ih ima? 


— Možda šezdeset. 

— Gle! Dakle, vjerojatno odred čiji sam trag još jučer zamijetio. Jesu 
li na ratnom pohodu? 

— Da. 

— Kratkotrajni logor? 

— Skinuli su sedla. 

— Sto mu gromova! Onda namjeravaju ovdje nešto poduzeti! Jeste 
li što uočili? 

— Čini mi se da žele razoriti tračnice, kako bi srušili vlak i krenuli 
u pljačku. 

— Jeste li pri sebi, Charley? To bi bilo veoma opasno za željezničko 
osoblje i putnike. Odakle to znate? 

— Prisluškivao sam. 

— Znači, vi razumijete jezik Ogellallaha? 


— Da. Ali to nije bilo potrebno, jer su stražari pokraj konja govorili 
veoma jasnom pantomimom. 


— Pantomima ponekad može prevariti. Opišite mi što ste vidjeli! 
Učinih to. Mali je čovjek skočio, ali se savladao i ponovo sjeo. 


— Onda ste ih dobro razumjeli. Mi moramo pomoći vlaku. Ne 
smijemo prenagliti, jer nešto tako važno treba u miru promisliti. 
Dakle, šezdeset? Hm, na moju pušku stane samo još deset zareza; 
kamo ću ih kasnije urezivati? 


Unatoč ozbiljnoj situaciji gotovo se glasno nasmijah. Čovječuljak 
je imao pred sobom šezdeset Indijanaca i umjesto da se plaši tolike 
nadmoćnosti, bio je zabrinut gdje će naći mjesta za svoje zareze. 

— Koliko ih to želite ubiti? — upitao sam. 

— To, na primjer, još ne znam. Najviše dvojicu ili trojicu, jer oni će 
pobjeći kad opaze dvadeset ili trideset bijelaca. 


Dakle, on je kao i ja u sebi računao da u pomoć moramo pozvati 
osoblje vlaka i putnike. 

— Glavno je — rekao sam — da pogodimo koji to vlak žele napasti. 
Bilo bi veoma nezgodno kad bismo krenuli u krivom smjeru. 


— Prema njihovoj pantomimi, to je planinski vlak koji dolazi sa 
zapada, a to mi je veoma čudno. Vlak s istoka mnogo je bogatiji onim 
stvarima koje su Indijancima potrebne. Vjerojatno nam ne preostaje 
ništa drugo nego da svaki od nas pođe u drugom smjeru. Jedan će 
krenuti prema jutru, drugi prema večeri. 

— Na to smo, nažalost, prisiljeni, ukoliko ne budemo sigurni. Da, 
kad bismo samo znali kada i kako idu vlakovi. 


— Tko to može znati! Ja čitavog svog života nisam bio u takvoj 
stvari koju nazivate vagonom i u kojoj čovjek od straha ne zna kamo 
da smjesti noge; više volim preriju i moju Tony! Vi niste vidjeli 
Indijance? 

— Ne, vidio sam samo njihove konje. Po svemu sudeći, oni znaju 
kada vlak dolazi i čini mi se da prije neće započeti s rušenjem pruge. 
Ima još najviše pola sata do sumraka. Mi ćemo se kasnije prikrasti i 
možda saznali ono što još ne znamo. 


— Well, neka bude tako. 


— Ali bit će potrebno da jedan od nas ostane ovdje na nasipu. 
Možda će Crvenokošcima pasti na pamet da dođu ovamo. Meni se 
barem čini da žele razoriti tračnice na našoj strani. 


— To nije potrebno, Charley. Pogledajte Tony, ja je nikada ne 
vežem; to je fantastična mala životinja i ima nos u koji se mogu 
pouzdati. Jeste li ikad vidjeli konja koji ne zanjišti kad osjeti blizinu 
neprijatelja? 

— Ne. 

— No, vidite, postoji samo jedan, a to je Tony. Njištanje upozorava 
gospodara, ali i odaje gdje se konj i čovjek nalaze, kao i to da je čovjek 
upozoren. Zbog toga sam je odvikao od toga, a pametna me životinja 
razumjela. Ja je uvijek ostavljam da slobodno pase, a ona čim osjeti 
opasnost priđe k meni i gurne me gubicom. 


— Aako jednom, recimo danas, ništa ne osjeti? 


— Pshaw'! Vjetar puše prema nama i možete me smjesta ustrijeliti 
ako Tony ne osjeti već na tisuću koraka svakog Crvenokošca. 
Uostalom, ti momci imaju oči kao sokolovi i mogu vas opaziti makar 

ležali na nasipu. Dakle, ostanite samo mirno ovdje, Charley! 


— Imate pravo, pouzdat ću se u Tony kao i vi. Ne poznajem je dugo, 
ali gotovo sam uvjeren da se čovjek u nju može pouzdati. 


Ponovo sam zapalio jednu od cigara što sam ih sam načinio. Sam 
je razrogačio svoje male oči. Nosnice su mu se raširile i požudno 
upijale miris trave, a licem mu je prešao izraz blaženstva. Westmanu 
se često ne pruža prilika da uživa dobar duhan, a ipak je strastveni 
pušač. 

— O divno, Charley! Je li moguće? Vi imate cigare? 

— Razumije se! Vjerojatno tuce. Hoćete li jednu? 

— Ovamo s njom! Pred vama čovjek mora skinuti šešir! 

Zapalio je cigaru na mojoj cigari i po indijanskom običaju povukao 
nekoliko dimova i otpuhnuo ih. Lice mu je bilo blaženo kao da se nalazi 
u sedmom nebu. 


— Sto mu muka, to je uživanje! Da li da pogađam kakva je vrsta, 
Charley? 


— Pogađajte! Jeste li poznavalac? 

— Razumije se! 

— No? 

— Goosefoot iz Virginije ili Marylanda! 

— Ne. 

— Što? Onda sam se prvi put prevario. To je goosefoot, jer ja 
poznajem taj miris i okus. 

— Nije! 

— Onda je to sigurno brazilski legittimo! 

— Curacao iz Bahije? 

— Ni govora. 

— No, što je onda? Pogledajte cigaru. 

Izvadio sam još jednu, rastvorio je i pružio mu lišće. 

— Zar ste poludjeli, Charley, da kvarite takvu cigaru! Svaki lovac 
koji, dugo nije pušio, dao bi vam za nju pet do osam dabrovih krzna! 

— Za dva, tri dana dobit ću nove. 

— Za tri dana? Nove? Odakle? 

— Iz svoje tvornice. 

— Što? Vi imate tvornicu cigara? 

— Da. 

— Gdje? 

— Tamo! Pokazao sam na mustanga. 

— Charley, ne pravite loše dosjetke. 

— Nije to dosjetka, nego istina. 

— Hm! Da niste Old Shatterhand, pomislio bih da u vašoj glavi 
nešto nije u redu. 

— Pogledajte najprije duhan! 

On ga brižljivo promotri. 

— Ne poznajem ga, ali znam da je dobar, izvanredan. 

— A sada ću vam pokazati svoju tvornicu. 

Otišao sam do mustanga, olabavio sedlo, izvadio ispod njega mali 
jastučić i otvorio ga. 

— Evo, zagrabite! 

Izvukao je punu šaku lišća. 

— Charley, nemojte me zafrkavali! Pa to je lišće trešnje i lentiska! 

— Točno! Primiješano je malo divlje konoplje i sve zajedno 
omotano pjegavicom, koju vi ovdje vjerojatno nazivate verhally. Ovaj 
je jastuk moja tvornica duhana. Nađem li negdje to lišće, ja ga skupim 
i stavim u jastuk, a jastuk pod sedlo. Razvije se toplina, lišće vri... i eto, 
to je čitavo umijeće. 

— Nevjerojatno! 

— Ali istinito. Takva cigara samo je nadomjestak i okorjeli pušač 
bacit će je nakon prvog dima. No potucajte se godinama po savani i 
lišće pjegavice postat će najfiniji goosefoot. I sami ste to iskusili. 

— Charley, vaš je ugled u mojim očima porastao. 

— Samo nemojte o tome govoriti ljudima koji nikad nisu bili na 
Zapadu. Smatrat će vas Tunguzom, Kirgizom ili Ostjakom, koji je svoj 
alat za okus i miris natrljao katranom! 

— Tunguz ili Kirgiz, svejedno mi je ako mi cigara prija. Uostalom, 
jane znam gdje se može naći takva vrsta ljudi. 

lako je saznao moju tajnu, popušio je cigaru dokraja, tako da je 
gotovo opekao prste. 

Sunce je zašlo i pao je mrak. Počeli smo razmišljati o našem 
pothvatu. 


— Sada?— upitao je Sam. 
— Da. 
— A kako? 


— Zajedno ćemo krenuti do njihovih konja. Zatim ćemo se rastati, 
obići logor i sastali se na drugoj strani. 


— Dobro! Ali ako se dogodi nešto zbog čega bismo morali pobjeći i 
možda se izgubiti, sastat ćemo se na jugu kod vode. Prašuma koja se 
spušta s planina prodrla je tamo duboko u preriju. Dvije milje od 
njenog vrška, na južnom rubu šume, postoji prerijski zaljev gdje se 
lako možemo naći. 

— Dobro! Dakle, naprijed! 

Nije mi se činilo vjerojatno da ćemo se izgubiti, ali trebalo je i na 
to misliti. 

Krenusmo. 

Sada je već bilo tako tamno da smo mogli bez opasnosti uspravni 
prijeći prugu. Zatim smo krenuli u lijevo, s noževima u ruci. Oko se u 
preriji brzo navikne na tamu. Na udaljenosti od nekoliko koraka mogli 
bismo prepoznati Indijanca. Prošli smo pored leša ubijenog bijelca i 
stigli do mjesta gdje su se nalazili konji. Još su uvijek bili tamo. 

— Vi desno, a ja lijevo — šapnuo je Sam i odšuljao se. U luku sam 
zaobišao konje i stigao do čistine na kojoj su ležali tamni likovi 
Indijanaca. Nisu zapalili vatru i bili su tako tihi da sam mogao čuti šum 
nekog kukca u travi. Nešto dalje od njih vidio sam kako sjede tri 
čovjeka. Činilo se da oni jedini razgovaraju. Šuljao sam se prema njima 
najopreznije što sam mogao. 

Kad sam bio šest koraka od njihovih leđa, vidio sam da je jedan od 
njih bijelac. Kakvog taj ima posla s Indijancima? Bilo je jasno da nije 
zarobljenik. Možda je to jedan od onih pustolova koji su čas u savezu 
s bijelcima, čas u savezu s Indijancima, već prema tome kako im to 
odgovara. Mogao je to biti i jedan od onih lovaca koji, zarobe li ih 
Indijanci, mogu sačuvati život na taj način da se ožene crvenom 

djevojkom i ostanu kod plemena. Ali tada bi nosio indijansku odjeću. 

Ostala dvojica bijahu poglavice. Zaključio sam to po vraninom 
perju zataknutom u kosu. Činilo se da su to ratnici dvaju plemena ili 
sela, koji su se sada udružili. 

Sjedili su u blizini gustog grma, tako da sam im se mogao sasvim 
približiti. Gotovo sam ih mogao doseći. 

Čini se da je u njihovu razgovoru nastupila stanka. Šutnja je trajala 
nekoliko minuta, a zatim je poglavica upitao bijelca jezikom kojim se 
Indijanci služe kad razgovaraju s bljedolikima: 

— A moj bijeli brat točno zna da će upravo idućim vatrenim konjem 
stići toliko zlata? 

— Da— odgovorio je ovaj. 

— Tko mu je to rekao? 

— Jedan od ljudi koji stanuju kraj staje vatrenog konja. 

— Zlato dolazi iz zemlje Waikura? 

— Da. 

— I treba da stigne do Oca bljedolikih, koji će od njega načinili 
dolare? 

— Tako je. 

— Otac bljedolikih neće dobili ni toliko zlata da bi mogao načinili 
pola dolara. Hoće li na vatrenom konju jahati mnogo ljudi? 

— Ne znam, ali to nije važno. Moj crveni brat će ih sa svojim 
hrabrim ratnicima pobijediti. 

— Ratnici Ogellallaha donijet će kući mnogo skalpova, a njihove će 
žene i djevojke plesali ples radosti. Hoće li jahači vatrenog konja imali 
i stvari koje su potrebne crvenim muževima? Odjeću, oružje, callico? 

— Dakako, i još koješta drugo. Ali, hoće li crveni muževi svom 
bijelom bratu dati ono što je tražio? 

— Moj bijeli brat dobit će sve zlato i srebro koje vatreni konj vozi 
sa sobom. Nama nije potrebno, jer u našim planinama ima zlata koliko 
želimo. Ka-wo-mien, poglavica Ogellallaha — pritom je pokazao 
prstom samoga sebe — upoznao je jednom nekog mudrog i hrabrog 
bljedolikog, koji je rekao da zlato nije ništa drugo nego smrtonosni 
prah, a stvorio ga je zli duh zemlje kako bi ljude učinio kradljivcima i 

ubojicama. 
— Taj bljedoliki bio je veliki glupan. Kako se zvao? 


— Nije bio glup, nego veoma mudar i hrabar ratnik. Djeca 
Ogellallaha bila su sakupljena gore kod voda Broad-forka da bi skinuli 
skalpove traperima koji su u njihovom području ulovili mnogo 
dabrova. Među njima se nalazio bijelac kojega su smatrali ludim jer je 
tražio biljke i kukce i jer je došao samo zbog toga da vidi savanu. Ali u 
njegovoj je glavi stanovala mudrost, a u njegovim rukama snaga. 
Njegova puška nikad nije promašila, a njegov se nož nije plašio sivog 
medvjeda Stjenovitih planina. On im je htio darovati mudrost u borbi 
protiv crvenih muževa, ali oni su ga ismijali. Zbog toga su svi bili 
ubijeni i njihovi skalpovi još i danas ukrašavaju wigwame Ogellallaha. 
On nije htio napustiti svoju bijelu braću i ubio je mnoge crvene 
ratnike. Ali njih je bilo mnogo i oni su ga svladali, iako je stajao kao 
šumski hrast koji sve razbija kad se ruši oboren sjekirom drvosječe. 
Bio je zarobljen i odveden u sela Ogellallaha. Nisu ga ubili jer je bio 
hrabar ratnik i mnoga je djevojka crvenog naroda htjela kao njegova 
squaw poći u njegovu kolibu. Ma-ti-ru, najveći poglavica Ogellallaha, 
htio mu je dati wigwam svoje kćeri. U protivnom slučaju čekala ga je 
smrt. Ali on je prezreo cvijet prerije, ukrao poglavičinog konja, 
dočepao se svog oružja, ubio nekoliko ratnika i pobjegao. 

— Koliko je vremena otada prošlo? 

— Sunce je otada pobijedilo četiri zime. 

— A kako se zvao? 


— Njegova je šaka bila kao u medvjeda. On je golom rukom razbio 
lubanje mnogih crvenih muževa, a i bljedolikih. Zbog toga su ga bijeli 
lovci nazvali Old Shatterhand. 

Bila je to doista jedna od mojih pustolovina. Prepoznao sam Ka- 
wo-micna i Ma-ti-rua, koji je sjedio pored njega i koji me nekoć 
zarobio. Pripovjedač je rekao istinu, samo je malo iskitio događaj. 

— Old Shalterhand? Njega poznajem! — odgovorio je bijelac. — On 
se nekoć nalazio u skrovištu Old Firehanda, koje sam napao s nekoliko 
hrabrih ljudi da bih pokrao krzna. Ja sam tada s još dvojicom uspio 
pobjeći i želio bih da još jednom sretnem tu propalicu. Vratit ću mu 
dug s dobrim kamatama. 

Sad sam i njega prepoznao. Bio je to vođa onih bushheadera, koji 
su nas napali gore na južnom Saskačevanu, ali koje smo tako dočekali, 
da je samo trojici uspjelo pobjeći. Bio je to jedan od onih prerijskih 
razbojnika, koji su opasniji od najkrvoločnijih Indijanaca. 

Ma-ti-ru, koji dosad još nije govorio, podigao je ruku. 

— Teško njemu ako ponovo padne u ruke crvenih muževa! Svezali 
bismo ga za mučenički stup i Ma-ti-ru bi mu svaki mišić skinuo s 
kostiju. On je ubio mnoge ratnike Ogellallaha, ukrao najboljeg 
poglavičinog konja i prezreo srce najljepše kćeri savane! 

No, da su ta trojica znala kako se nalazim samo tri koraka daleko 
od njih! 

— Crveni muževi ga nikad više neće vidjeti, jer on je otišao preko 
Velike vode u zemlju u kojoj sunce gori kao vatra, u kojoj je pijesak 
veći od savane, gdje urla lav i gdje muškarci smiju imati mnogo žena. 

Ja sam pored neke logorske vatre spomenuo da ću otići u Saharu. 
To sam i učinio, a sada sam saznao da je vijest o tome doprla čak do 
Indijanaca. Činilo se da mi je ovdje s bowie nožem u ruci uspjelo 
postati poznatijim nego prijeko s pomoću pera. 

— On će se vratiti — rekao je Ma-ti-ru. — Tko je udahnuo dah 
prerije, žeđa za njom dok živi! 

Imao je pravo. Kao što stanovnici planina u ravnici čeznu za 
visinama i kao što se pomorac ne može rastati s morem, tako i prerija 
zarobi svakoga koje upozna. Ja sam se vratio. 

Sad je Ka-wo-mien pokazao na zvijezde. 

— Neka moj bijeli brat pogleda nebo! Vrijeme je da krenemo do 
pruge vatrenog konja. Jesu li željezne ruke, koje su moji ratnici oduzeli 
bijelom sluzi konja, dovoljno jake da razbiju prugu? 

To mi je pitanje objasnilo tko je bio ubijeni. U svakom slučaju neki 
službenik željeznice, koji je nosio alat što ga je poglavica nazvao 
željeznim rukama. 

— One su jače od ruku dvadeset crvenih muževa — odgovorio je 
bijelac. 

— A znali moj bijeli brat kako se upotrebljavaju? 

— Da. Neka me crveni muževi slijede! Za jedan sat stići će vlak. Ali 

neka se moja crvena braća još jednom sjete da je sve zlato i srebro 
moje! 

— Ma-li-ru nikad ne laže! — ponosno je izgovorio poglavica i ustao. 
— Zlato je tvoje, a sve ostalo, zajedno sa skalpovima, pripada hrabrim 
ratnicima Ogellallaha. 

— Ivi ćete mi dali mule, koje će ponijeti moje zlato, i ljude koji će 
me štititi na putu preko rijeke Canadian? 


— Dobit ćeš mule i ratnici Ogellallaha će te pratiti sve do granice 
Meksika. Ako vatreni konj donese mnogo stvari, koje se svide Ka-wo- 
micnu i Ma-ti-ruti, onda će te oni odvesti još dalje, sve do velikog grada 
Meksika, gdje te čeka sin, kako si rekao. 


Govornik je kriknuo i svi su Indijanci odmah ustali. Krenuo sam 
natrag. Nedaleko od mjesta na kojem sam ležao, začuh tihi šum. 


— Sam! 

Prošaptao sam to sasvim tiho kad se na trenutak nedaleko mene 
pojavio mali lik mog prijatelja. 

— Charley! 

Otpuzao sam do njega. 

— Što ste vidjeli? — upitao sam ga. 

— Ništa naročito; Indijance, kao i vi. 

— Ašto ste čuli? 

— Ništa, ni jednu jedinu riječ. A vi? 

— Veoma mnogo. Ali, dođite! Oni su krenuli prema zapadu, 
moramo brzo do naših konja. 


Pošao sam naprijed, a on za mnom. Dospjeli smo do pruge, prešli 
nasip i spustili se s druge strane. Ondje smo stali. 

— Same, pođite do konja i odjašite pola milje duž pruge, pa me 
ondje pričekajte. Ipak bih želio saznati još neke pojedinosti. 

— Zar to ne bih mogao ja izvesti? Vi ste već toliko toga saznali da 
se stidim što nisam ništa učinio. 

— To nije moguće. Moj mustang vas sluša; ali vašu Tony ja ne bih 
mogao odvesti. 

—U tome, na primjer, imate pravo, Charley, i zbog toga ću krenuti. 

On brzo krene u označenom smjeru. Sada više nije bilo potrebno 
paziti na to da ne ostavljam tragove. Tek što je nestao u mraku, opazio 
sam Indijance s druge strane nasipa. 


I ja sam krenuo naprijed, usporedo s njima. Nedaleko od mjesta 
gdje sam pronašao čekić, oni su se uspeli na nasip. Povukao sam se za 
grmlje i nakon kratkog vremena začuo udaranje željeza o željezo i 
glasnu lupu čekića. Počeli su razarati prugu. 


Sada je trebalo krenuti. Požurio sam naprijed i za pet minuta 
stigao Sama. 


— Razaraju li tračnice? — upitao me. 
— Da. 
— Cuo sam. Ako se stavi uho na tračnice čuje se svaki udarac. 


— Sada moramo krenuti, Same! Za tričetvrt sata doći će vlak i 
moramo ga zaustaviti prije nego što ugledaju njegova svjetla. 

— Slušajte, Charley, ja neću poći s vama! 

— Zašto? 

— Ako obojica napustimo ovo mjesto morat ćemo kasnije utrošiti 


mnogo vremena na izviđanje. Ali, ako se ja vratim k Indijancima da ih 
promatram, moći ću vas kasnije o svemu izvijestiti. 


— To je istina! A vaša Tony? 

— Ostavit ću je ovdje. Ona se neće ni pomaknuti s mjesta dok se ne 
vratim. 

— Dobro! Znam da ništa nećete pokvariti. 

— Ja ne, u to možete biti sigurni. Dakle, krenite, Charley. Naći ćete 
me na ovom mjestu. 

Odjahao sam u susret vlaku što je moguće brže. Noć je postupno 
postajala sve svjetlija; zvijezde su bacale blijedo svjetlo na preriju. 
Jahao sam nesmetano oko tri milje. 

Zatim sam se zaustavio, privezao mustanga i istodobno mu lasom 
svezao prednje noge. Buka vlaka mogla bi ga inače natjerati u bijeg. 

Skupio sam suhu travu i načinio baklju. Od vremena do vremena 
prislanjao sam uho na tračnice i čekao dolazak vlaka. 

Nije proteklo ni deset minuta kad začuh tihu tutnjavu koja se sve 
više približavala. Zatim sam u daljini opazio malu svijetlu točku, tik uz 

horizont. To nije mogla biti zvijezda, jer je postajala sve veća i sve 
bliža. Bio je to vlak. 


Ubrzo se svjetlost podijelila u dvije točke. Sada je nastupio čas. 
Zapalio sam vatru. Veliki plamen mogao je opaziti i vlakovođa. 
Tutnjava se sve više približavala. Za minutu vlak će biti ovdje. 


Mašući bakljom oko glave trčao sam mu u susret. Strojovođa je, 
dakako, opazio kako mu dajem znak da stane. Zakočio je. U kratkim 
razmacima začula su se tri kreštava fićuka; kočnice su zaškripale i 
lokomotiva se zaustavila. Strojovođa se nagnuo k meni i upitao: 


— Halo, čovječe, što to znači? Želite li možda ući? 
— Ne, sir, zamolio bih vas upravo suprotno, to jest da vi siđete. 
— Ne pada mi ni na um! 


— Ali vi ćete to ipak učiniti, jer se pred vama nalaze Indijanci koji 
su razorili prugu. 


— Što kažete?... Indijanci? Dovraga! Govorite li istinu, čovječe? 
— Nemam razloga lagati vam. 
— Što želite? — upitao me sada i vlakovođa, koji je sišao s vlaka. 


— Pred nama se nalaze Crvenokošci, gospodine Fanning — 
odgovori mu strojovođa. 


— Je li to istina? Jeste li ih vidjeli? 

— Vidio sam ih i čuo. To su Ogellallahi. 

— Najgori od svih! Koliko ih ima? 

— Otprilike šezdeset. 

— Do vraga! To je već treći napad ove godine. Ali mi ćemo ih 
otjerati. Već odavno želim da mi se pruži takva prilika. Kako su daleko 
odavde? 

— Otprilike tri milje. 

— Zasjenite svjetiljke, strojovođo! Ti momci imaju oštre oči. Čujte, 
master, mnogo smo vam zahvalni što ste nas upozorili! Sudeći po 
odjeći, vi ste prerijski čovjek? 

— Nešto slično. Sa mnom je još jedan čovjek, koji promatra 
Crvenokošce dok mi ne stignemo. 

— To je veoma pametno. Ali, ljudi, načinite mjesta! Sve to nije 

nikakva nesreća. Cak će biti i zabave. 


Ljudi u vagonu čuli su naš razgovor i odmah su svi putnici sišli i 
obasuli nas stotinama pitanja. Zatim je nastupila tišina. 


— Vi sa sobom vozite zlato i srebro? — upitao sam vlakovođu. 
— Tko je to rekao? 


— Indijanci. Njih vodi bijeli bushheader, kome će pripasti kovina, 
a ostalo, zajedno sa skalpovima, uzet će Indijanci. 

— Ah! Kako ta propalica zna za naš tovar! 

— Čini se da je to saznao od nekog željezničkog službenika, ali ne 
znam na koji način. 

— Već ćemo to saznati, ako nam živ padne u ruke, a to bih od sveg 
srca želio. Ali, recite, master, kako vam je ime, kako da vam se 
obraćam. 

— Moj drug se zove Sans-ear, a ja... 

— Sans-ear! Sto mu gromova. Valjan momak, koji vrijedi tuce 
drugih. A vi? 

— Mene ovdje u preriji zovu Old Shatterhand. 

— Old Shatterhand, koji je prije tri mjeseca gore u Montani 
progonio više od stotinu Siouxa i koji je u snježnim cipelama za šest 
dana prevalio put od Snježnih planina do Fort Uniona? 

— Da. 

— Sir, mnogo sam čuo o vama i radujem se što sam vas sreo... 

— Pustite sad to, master Fanning, i radije nešto odlučite — 
prekinuo sam vlakovođu. — Indijanci točno znaju vrijeme kad vlak 
treba stići i mogli bi postati sumnjičavi ako se ne pojavi na vrijeme. 

— Imate pravo. Ali želio bih još ponešto doznati. Prije svega bih 
želio znali kakav su položaj zauzeli. Kad se želi napasti neprijatelja, 
treba utvrditi koje je pripreme poduzeo. 

— Vi govorite kao veliki vojskovođa, sir, ali ja to na žalost ne znam. 
Nisam imao vremena čekati da i to saznam. Sve što je potrebno saznat 
ćemo od mog druga. Kad sam vas zamolio da donesete odluku, onda 
sam želio saznati mislite li ih napasti ili ne. 

— Razumije se samo po sebi da ćemo ih napasti — odgovorio je 
brzo. — Moja je dužnost da ih jednom zauvijek odviknem od sličnih 

pothvata. Vi i vaš drug ne možete ništa protiv šezdeset Indijanaca i ne 
smijete ni pomišljati na neki... 

— Pshaw, sir — prekinuh ga. — Mi znamo bolje nego drugi što 
smijemo ili što ne smijemo. Sans-ear je danas usred dana napao četiri 
Crvenokošca i pobijedio ih za dvije minute. Budite sigurni da bismo i 
bez vaše pomoći nekoliko tuceta Ogellallaha poslali u vječna lovišta. 
Manje je važan broj, važnije je ono što čovjek ima u glavi i šakama. Kad 
ja u mraku iz svoje henryevke ispalim dvadeseti petmetakaa daje ne 
moram napuniti, Indijanci ne mogu znati bore li se protiv dvojice ili 
dvadesetorice. Ljudi, ima li netko od vas oružje? 


To je pitanje zapravo bilo suvišno. Znao sam da svaki od tih ljudi 
nosi neku vrst pucaljke. Ali vlakovođa je želio da se prihvati vodstva, 
a ja to nisam mogao dopustiti. Da bi se vodio noćni napad protiv 
Indijanaca, bilo je potrebno više no što može znati željeznički 
službenik, bez obzira koliko bio hrabar. Ljudi su mi jednoglasno 
potvrdili, a vlakovođa je dodao: 

— Među putnicima ima šesnaest željezničkih radnika, koji odlično 
barataju noževima i puškama, i dvadeset policajaca, koji su 
prekomandirani u Fort Pahvien i koji imaju puške, revolvere i noževe. 
Osim toga, ovdje sigurno ima nekoliko gentlemena koji će se rado 
malo zabaviti s Indijancima. Hej, ljudi, tko želi sudjelovati? 

Svi su bez iznimke odmah pristali da krenu u napad. A ioni, koji 
su se možda plašili, nisu htjeli priznati da su kukavice. No takvi mi 
ljudi, dakako, nisu mogli mnogo pomoći. Bolje će biti da ostanu ovdje. 
Zbog toga sam rekao: 

— Čujte, meš'surs, vi ste svi veoma hrabri ljudi, ali svi ne mogu poći 
s nama. Vidim ovdje nekoliko gospođa, koje ne možemo ostaviti bez 
zaštite. Čak i ako budemo pobijedili, u što ne sumnjam, mogu neki od 
Indijanaca stići ovamo i napasti napušteni vlak. Zbog toga nekoliko 
ljudi mora ostati ovdje. Javite se! 

Javilo se odmah osam muškaraca, koji su izjavili da će svojim 
životima braniti vlak. Bili su to muževi triju gospođa i petorica 
putnika, koji su izgledali kao da se bolje razumiju u cijene željezne 
robe, vina i cigara, nego u rukovanje bowie nožem. 

— Vlak ne može ostali bez službenika. Tko će ostati ovdje? — 
upitao sam vlakovođu. 

— Strojovođa i ložač — glasio je odgovor. — On neka preuzme 
zapovjedništvo nad ovim hrabrim gentlemenima. Ja ću, dakako, poći s 
vama i zapovijedat ću odredom. 


— Kako god želite, sir! Sigurno ste već često sudjelovali u napadu 
na Indijance? 

— To nije potrebno! Ti gomoljaši napadaju svoje neprijatelje samo 
s leđa, ali u pravoj i otvorenoj borbi daju petama vjetra. Nas u svakom 
slučaju očekuje lagan posao. 

— Ne slažem se s vama, sir. To su Ogellallahi, najkrvoločniji Siouxi, 
a vode ih slavne poglavice Ka-wo-mien i Ma-ti-ru. 


— Da time ne želite reći kako ih se moram plašiti? Ima nas ovdje 
preko četrdeset, i mislim da je stvar jednostavna. Rekao sam da 
prekriju svjetla, kako Crvenokošci ne bi opazili da smo upozoreni. Sad 
ćemo ih otkriti. Popnite se na lokomotivu i neka vlakovođa vozi tik do 
razorenog mjesta kao da ni o čemu nema pojma. Tamo ćemo 
zaustaviti, iskočiti i smjesta navaliti tako da nijedan od njih neće ostati 
živ. Ponovo ćemo postaviti tračnice i nećemo zakasniti više od jednog 
sata. 


— Moram priznati da odajete sposobnosti konjičkog pukovnika, 
koji ne poznaje većeg zadovoljstva nego kad u kasu pregazi 
neprijatelja. Ali to je moguće u drukčijoj situaciji od ove. Ako doista 
tako mislite napasti, otjerat ćete svoje ljude u sigurnu smrt, a ja neću 
sudjelovati u takvom planu. 

— Što? Vi nam ne želite pomoći? Je li to kukavičluk ili se ljutite što 
ne igrate ulogu vođe? 

— Kukavičluk? Pshaw! Ako ste doista čuli za mene, onda ste veoma 
nepromišljeno izrekli tu riječ, jer bi Old Shatterhand lako mogao 
poželjeti da vam šakom dokaže kako zasluženo nosi svoje ime. A što 
se tiče ljutnje, meni je sasvim svejedno kome će nakon jednog sata 
pripasti vlak i vaši skalpovi, vama ili Indijancima. Ali na svoju kosu 
imam pravo samo ja i nastojat ću je još neko vrijeme sačuvati. Laku 
noć, meš'surs. 


Okrenuo sam se. Vlakovođa me uhvatio za ruku. 


— Stanite, mister! Tako to ne ide! Ja ovdje zapovijedam, i svi me 
morate slušati. I ne pomišljam na to da ostavim vlak tako daleko od 

mjesta sukoba, jer snosim punu odgovornost. Ostajem kod svog plana. 
Vi ćete nas odvesti do onog mjesta i nećemo napuštati vagone sve dok 
ne stignemo onamo. Dobar vojskovođa mora računati i s tim da može 
izgubiti bitku. U tom slučaju vagoni nam mogu poslužiti kao sigurno 
sklonište, iz koga se možemo branili sve dok ne stigne naredni vlak s 
istoka ili zapada. Nije li tako, ljudi? 

Svi su se složili s njim. Među njima nije bilo westmena i plan su 
smatrali dobrim. Vlakovođa je time bio neobično zadovoljan, pa 
naredi: 


— Dakle, popnite se, sir! 

— Lijepo! Vi zapovijedate, a ja slušam. 

Brzim skokom uzjahao sam mustanga, kojega sam za vrijeme 
razgovora odvezao. 

— One, dragi moj. Mislio sam na lokomotivu! 

— A ja na konja, sir. Naša se mišljenja i u tome razilaze. 

— Zapovijedam vam da sjašite! 

Skrenuo sam s konjem u stranu, nagnuo se k njemu i rekao: 

— Čovječe, čini mi se da još nikad niste sreli pravog westmana, 
inače biste drukčije sa mnom razgovarali. Budite tako dobri i popnite 
se sami na lokomotivu! 

Zgrabio sam ga desnicom za grudi i podigao u vis. Snažan stisak 
bedrom doveo je mog mustanga do lokomotive; u tren oka odletio je 
strateg-željezničar na platformu, a ja sam odgalopirao. 

Zvijezde su sada toliko sjale da me grmlje nije smetalo u brzom 
jahanju. Za četvrt sala stigoh do Sama. 

— No? — upitao je kad sam sišao s konja. — Mislio sam da ćete 
dovesti ljude! 

Ispričao sam mu što se dogodilo. 

— Pravilno ste postupili, dragi Charley. Takav željezničar gleda s 
visoka na ljude kao što smo mi, jer se mi, na primjer, ne možemo triput 
dnevno frizirati. Oni će, dakako, izvesti svoj plan, ali začudit će se, 
hihihihi. 

Za vrijeme tog poluglasnog razgovora oponašao je rukom pokrete 
skalpiranja i nastavio: 

— Ali vi mi još niste ispričali što ste tamo naprijed saznali. 

— Vođe su Ka-wo-mien i Ma-li-ru. 

— Ah! Bit će borbe, kojoj se moje staro srce unaprijed raduje. 

— S njima je i neki bijelac, koji im je odao da je vlak pun zlata i 
srebra. 

— Zlato želi on, a njima će ostavili ostalo zajedno sa skalpovima? 

— Da. 

— Razumije se. Bilo kako bilo, to je sigurno neki bushheader! 


— Poznajem ga. On je nekoć sa svojom bandom napao skrovište 
Old Firehanda, ali je od toga morao odustali. 


— Kako se zove? 


— Ne znam; ali to nije važno, jer ta vrst ljudi svakog dana nosi 
drugo ime. Jeste li uhodili Indijance? 

— Da. Oni su se podijelili i sakrili s obje strane pruge, otprilike u 
sredini između razorenog mjesta i konja koje čuvaju dva stražara. Ali 
što ćemo mi učiniti, Charley? Hoćemo li pomoći željezničarima ili 
ćemo otići? 

— Naša je dužnost da im pomognemo, Same. Zar ne mislite i vi 
tako? 


— Svakako! Imate pravo kad govorite o dužnosti, a osim toga 
morate mislili i na moje uši, jer taj dug još uvijek nisam ni izdaleka 
namirio. Kladim se da će sutra ujutro nekoliko mrtvih Indijanaca bez 
ušiju ležati na pruzi. Ali što ćemo sada učiniti, Charley? 

— Postavit ćemo se s obje strane nasipa između Indijanaca i 
njihovih konja. 

— Well! Ali nečega sam se sjetio! Što mislite o jednom dobrom 
stampedu? 


— Hm! To bi bilo dobro, kad bismo bili nadmoćni i kad bismo mogli 
računati na to da ćemo uništiti sve Indijance. Ali sada to ne bih 
savjetovao. Željezničari će izvući kraći kraj, i mi možemo samo 
zadržati Indijance do narednog vlaka, ili ih tako prestrašiti da 
pobjegnu. U oba će slučaja biti bolje da im ostavimo konje kako bi 
mogli pobjeći. Zar još niste čuli za dobro pravilo da neprijatelju 
ponekad treba sagraditi zlatan most? 

— Dosad sam vidio samo drvene, kamene i željezne mostove! 
Svaka čast vašem stavu, ali svrbe me prsti kad zamislim lica 
Crvenokožaca u času kad saznaju da su im nestali konji. A što je 
najvažnije, ne možemo li ih vraški prestrašiti baš na taj način da im 
otjeramo konje? 

— To je točno! Ali ipak će bili bolje da malo pričekamo. 

— U redu! Ali na jedno svakako morate pristati. 

— Našto? 

— Da uklonimo oba stražara. 


— Nisam prijatelj nepotrebnog prolijevanja krvi, ali sada imate 
pravo... to je žalosna samoobrana. Kad stražari padnu, konji će biti u 
našim rukama. Prvo treba naše konje smjestiti na sigurno mjesto, a 
onda naprijed! 

Odjahali smo nešto dalje od pruge i ja sam svezao svog konja, a 
Sam i svoju Tony. Koliko god da je bio siguran u nju, dođe li do 
stampeda preplašene životinje bi mogle proći pored naših konja i 
odvući ih sa sobom. 

Sada smo se u luku vratili k Indijancima i došli im s leđa. Još uvijek 
se nisu vidjela svjetla lokomotive, ili vlakovođin plan ostali nisu 
prihvatili, ili se ipak nisu mogli odlučiti da bez moje pomoći krenu 
dalje. 

Kad smo stigli do konja, vidjeli smo stražare koji su šetali čistinom. 
Jedan od njih polako se približio grmu iza kojeg smo se nalazili. Kad je 
prolazio pored nas, Samov nož bijesnu i zari mu se u srce. Nije izustio 
ni glasa. Drugog je zadesila ista sudbina. Tko ne pozna preriju, ne sluti 
ništa o ogorčenju kojim se bore dvije rase, čiji pripadnici na svakom 
koraku gaze po krvi protivnika. 

Pogled mi se iznenada zaustavio na jednom konju u blizini. Na 
njemu se nalazilo udobno španjolsko sedlo koje se upotrebljava u 
Srednjoj i Južnoj Americi. Konj nije bio osedlan na indijanski način. Je 
li to konj onog bijelca? Pristupio sam mu bliže. S obje strane sedla 
visile su duge i uske torbe. Pregledao sam ih. U njima su se nalazili 
papiri i dvije vrećice, čiji sadržaj sada nisam mogao ispitati. Sve sam 
to ponio. 

— Što sada? — upita Sam, držeći u ruci tomahawke ubijenih i pruži 

mi jednog: 
— Držite! Mogu nam korisno poslužiti. 


— Razdvojit ćemo se... vi desno, a ja lijevo. Ali čekajte! Pogledajte 
tamo! 


— Vlak, dolazi vlak! Ostanimo ovdje još neko vrijeme da vidimo 
kako će sve to ispasti. 


Dakle, čini se da je vlakovođa ipak ostvarivao svoj plan. Svjetla 
lokomotive polako su se približavala, jer strojovođa nije točno znao 
na kojem su mjestu tračnice razorene. Uskoro smo začuli kotrljanje 
kotača; bivalo je sve bučnije i vlak je konačno oštro zakočio. 


Kakav li je samo bijes morao obuzeti Crvenokošce kad su vidjeli 
da njihov plan za rušenje vlaka nije uspio! Možda su shvatili da su 
željezničari bili upozoreni. Za bijelce bi sada bilo najpametnije da su 
ostali u svojim vagonima. Ja sam se tome nadao, ali bio sam razočaran 
kad sam vidio da su otvorili vrata vagona, iskočili na nasip i krenuli u 
napad. Odmah su vidjeli koliko je njihov plan bio nerazuman. 
Napredujući došli su na mjesto osvijetljeno snažnim svjetlima 
lokomotive i bili su odličan cilj Indijancima. Odjeknu jedna salva za 
drugom i podiže se strahovita vika. 


Indijanci dojuriše s puškama u rukama, ali nađoše samo mrtve i 
ranjene, jer su se ostali brzo povukli u vagone. Neki od Indijanaca su 
se sagnuli da bi poginulima skinuli skalpove, ali su brzo od toga morali 
odustati, jer su na njih otvorili vatru iz lokomotive. 

Sada bi bilo najpametnije da je vlak krenuo natrag, ali to se nije 
dogodilo. Možda je strojovođa zajedno s ložačem također pobjegao u 
neki vagon. 

— Sada će doći do prave opsade — reče Sam. 

— Ne mislim! Crvenokošci znaju da imaju vremena samo do 
narednog vlaka i jurišat će, iako to obično nerado čine. 

— A mi? Veoma je teško donijeti neku pametnu odluku. 

— Treba brzo odlučili i odmah djelovati. U ovom slučaju najbolja 
će biti vatra. Moramo stići do konja. Odjahat ćemo u polukrugu i 
zapaliti preriju. Ali prije toga ćemo rastjerati njihove konje, kako 
bismo neprijateljima onemogućili brzi napad i bijeg. U ovakvoj prilici 
to je jedino rješenje. 

— Sto mu gromova, to je za njih veoma nezgodan plan! Ali neće li 
se zapaliti vagoni? 

— Ni govora! Drvo vagona dovoljno je čvrsto da bi se oduprlo 
zapaljenoj travi. Osim toga, Indijancima preostaje jedino da zapale 
protuvatru, i to u blizini vagona. U to možete biti sigurni. Na njihovom 
mjestu ja bih se nastojao smjestiti pod vagone između tračnica. 


— Jeste li pomislili i na to koliko vam je vremena potrebno da 
bismo s pomoću naših punksova zapalili vatru? A baklje ne smijemo 
upotrijebili, jer bi nas mogle odali. 

— Čovjek iz prerije treba na sve bili spreman. Ja sam za takav slučaj 
sačuvao dovoljno šibica. Evo, uzmite! 

— Bravo, Charley! Ali sada poplašimo konje, pa hajdemo do naših. 

— Stanite, Same! Upravo sam shvatio da sam bio neoprostivo glup. 
Nama naši konji uopće nisu potrebni. Ovdje ima više konja nego što 
nam treba. Uzet ću ovog dorata. 

— A ja ovog riđana kraj njega. Naprijed, presijecimo lasa. 

Učinili smo to krećući se brzo od konja do konja. Zatim smo 
zapalili šikarje iza životinja i uzjahati. Plamen je još bio slab i Indijanci 
ga nisu mogli opazili. Mogli smo krenuli na posao a da nas svjetlo vatre 
ne oda. 


— Gdje ćemo se ponovo sresti? — upita Sam. 


— Sastat ćemo se gore kod pruge, ali ne ispred plamena, nego 
između obje vatre. Razumijete li? 

— Da. Dakle, go on, stara lijo. 

Konji su već bili uznemireni. Sada su osjetili miris paljevine i 
nakostriješili su grive. Neki su se već propinjali i trka je mogla početi 
svakog časa. Odjahao sam u desno u preriju, zatim sam u galopu jahao 
u luku i pet puta sjahao da upalim travu, a kad sam ponovo došao u 
blizinu nasipa, sjetio sam se da smo potpuno zaboravili na naše 
vlastite životinje. 

Odmah sam okrenuo konja i brzo odjahao prema mjestu gdje smo 
ih ostavili. Vatra je sada osvjetljavala svaki grm. Daleko u savani čula 
se lupnjava kopita konja koji su bježali. U blizini sam začuo krik straha 
i bijesa, koji su mogla ispustili samo indijanska grla. Pod vagonima 
vlaka plamsale su male vatre. Dakle, nisam se prevario kad sam 


165 


pretpostavljao da će Crvenokošci tražili spas u protuvatri. Prijeko, s 
lijeve strane, stajao je moj mustang i dugonoga Tony. Zatim sam 
ugledao i Sama; i on se sjetio životinja. 

Ali naše konje opazili su i Indijanci. Dosta ih je trčalo prema njima, 
a prva dvojica bili su od njih udaljena samo još nekoliko koraka. Čvrsto 
sam zategao remen puške, uspravio se na sedlu i dohvatio tomahawk. 
Moj je konj jurio tigrovskim koracima i stigao sam do konja u isto 
vrijeme kad i ona dvojica. Odmah sam ih prepoznao. Bijahu to 
poglavice. 

— Natrag, Ma-ti-ru! Ovi su konji moji! 

Okrenuo je glavu i prepoznao me. 

— Old Shatterhand! Umri, li krastačo bljedolikih! 


Izvukao je nož i u jednom se skoku našao pokraj mog konja. 
Podigao je ruku, ali ga je pogodio moj tomahawk i on se srušio. Drugi 
se već popeo na leđa moga mustanga, no nije uočio da je konj svezan. 


— Ka-wo-mien, da li si nedavno o meni razgovarao s bijelim 
izdajicom. Sada ću ja razgovarati s tobom! 

Vidio je da je izgubljen na konju koji se ne može pokrenuli, pa 
skliznu na zemlju želeći se što prije izgubili. Podigao sam tomahawk i 
pogodio ga u lubanju ukrašenu perjem. Zatim sam skočio s konja, 
dohvatio henryevku i okrenuo se ostalima. Pogodio sam trojicu, a 
vatra se već toliko približila da nije bilo vremena za dalju borbu. 
Presjekao sam uže i skočio na mustanga. Dorat je već bio pobjegao. 


— Halo, Charley, tamo u onu rupu! — viknu Sam. 


Upravo je stigao do mene, jurnuo prema svojoj kobili, presjekao 
uže i jahao u trku pored mene prema mjestu gdje se vatre još nisu 
sastavile. 


Sretno smo prošli kroz prolaz, okrenuli se u lijevo i zaustavili se. 
Nalazili smo se na mjestu gdje sam zapalio treću vatru. Tlo je bilo 
spaljeno, crno i već se ohladilo. Ispred nas i iza nas označavala je 
tamna traka put kojim sam ranije bio krenuo. Ali s obje strane 
plamtjela je vatra i širila vrućinu koja je iz zraka crpla kisik, tako da 
smo jedva mogli disati. 


Ali malo-pomalo sve smo lakše disali. Zrak se hladio, vatra je 
odmicala od nas i nakon četvrt sata samo se još obzor žario purpurnim 

bojama. Oko nas se prostirala prerija, toliko crna da se nije moglo 
vidjeti dalje od tri koraka, jer je dim zastro zvijezde. 


— E, to je bila paklenska vrućina! — reče Sam. — Začudio bih se da 
vlak ipak nije oštećen. 


— Ne vjerujem. Vagoni su građeni tako da vlak može proći kroz 
savanski ili šumski požar. 

— Što da učinimo, Charley? Opazili su nas i bit će oprezni. 

— Usto nas i vide, jer se nalazimo između njih i svijetlog obzora. 
Trebamo se ponašati kao da odlazimo. Možda će nas smatrati za lovce 
koji odlaze po pomoć. Krenut ćemo u galopu prema sjeveru, okrenut 
ćemo se zatim prema istoku i vratiti se. 


— Slažem se i mislim da će to mnogi Crvenokošci platiti svojim 
ušima. Vaš je tomahawk, na primjer, maločas također marljivo radio. 


— Oni ipak nisu mrtvi! — odvratio sam suho. 
— Nisu mrtvi? Kako to? 
— Samo sam ih omamio tomahawkom. 


— Samo omamio? Vi niste pri svijesti. Indijanca samo omamiti kad 
vam dođe pod sjekiru? Zbog toga ćete ponovo s njima imati posla. 


— Ali ipak za to postoje dobri razlozi, od kojih ćete shvatiti barem 
jedan. 


— Ne, nijedan, Charley. Pretpostavljam da su to bile poglavice i 
upravo ih zbog toga niste smjeli poštedjeti. 

— Jednom sam bio njihov zarobljenik. Mogli su me ubiti, ali to nisu 
učinili. Platio sam njihovu dobrotu nezahvalnošću, kad sam od njih 
pobjegao. Zbog toga sam samo s pola snage zamahnuo tomahawkom. 

— Nemojte mi zamjeriti, Charley, ali to je, na primjer, od vas bilo 
sasvim glupo. Da, kad bi ti momci znali što je zahvalnost. Ali oni će reći 
da Old Shatterhand u rukama nema dovoljno snage. Nadam se da je 
vatra popravila vašu pogrešku. 


Za vrijeme tog glasnog razgovora jurili smo prerijom jedan pored 
drugoga. Stara kobila išla je u korak s mojim mustangom. Nakon 
nekoliko minuta stigli smo ponovo do pruge, i to oko milju istočnije 
od mjesta gdje je stajao vlak. Tu smo svezali konje i počeli se uz 
tračnice šuljati prema vlaku. 

Zrak je bio ispunjen jakim mirisom paljevine, a ravnicu je 
prekrivao fini pepeo. Snažan vjetar podizao je pepeo i bilo je veoma 
teško svladati kašalj, koji bi nas lako mogao odati. Jasno smo vidjeli 
svjetiljke lokomotive, ali ni na jednoj strani nasipa nismo opazili 
Crvenokošce. Prikrali smo se bliže. Pogledao sam bolje, i doista: 
dogodilo se ono što sam pretpostavljao! Oni su se pred vatrom povukli 
pod vagone. Ondje su ležali i nisu se usuđivali izići, jer bi tako bili 
izloženi mecima bijelaca. 


Tada sam se nečega sjetio. Doduše, bilo je to teško izvesti, ali 
trebalo je pokušati. 


— Same, vratite se do konja, da ih ne bi oteli Indijanci. 

— Pshaw! Oni su sretni što se nalaze u sigurnom skloništu. 
— Ja ću ih odande istjerati. 

— Puškom? 

— Ne. 

Objasnio sam mu svoj plan i on zadovoljno kimne Clayom. 


— Well, Charley, to je dobra zamisao. Samo se brzo popnite, da vas 
za vrijeme skoka ne dohvate. Ja ću u pravom času doći s konjima, 
hihihihi, i onda ćemo krenuti među njih kao bivoli među kojote. 

Krenuo je, a ja sam puzao naprijed s nožem u desnici da bih 
spreman prihvatio borbu. Sretno sam došao do mjesta gdje je stajala 
lokomotiva. Veliki kotači nisu dopuštali da vidim ima li Indijanaca 
ispod lokomotive. Popeo sam se uz nasip i u dva se skoka našao na 
vatrenom konju. 


Ispod mene netko glasno uzvikne. Povukoh ručicu i istog trenutka 
vlak krene natrag. Začu se vika boli i iznenađenja. Vozio sam natraške 
tridesetak metara, a onda opet krenuo naprijed. 


— Pseto! — vikne netko pored mene, pokušavajući se popeti na 
platformu s nožem u ruci. 


Bio je to bijelac. Snažnim udarcem noge pogodio sam ga u grudi i 
on se srušio. 


— Ovamo, Charley! — čuo sam nečiji glas. — Brzo, brzo! 


Lijevo od mene nalazio se Sans-ear na svojoj Tony. Držao je za 
uzde i mog konja, a drugom se rukom branio od dva Crvenokošca. 


168 


Preda mnom su trčali Indijanci koje nisu povrijedili kotači. Trčali su 
prema mjestu gdje su ostavili svoje konje. Ali nije bilo nade da su 
životinje unatoč vatri ostale na svom mjestu. 

Odmah sam zaustavio vlak, skočio s lokomotive i požurio prema 
skupini. Obojicu Indijanaca upozorio je Samov povik. Opazili su me i 
pobjegli. Uzjahao sam i uskoro smo se nalazili usred gomile bjegunaca. 
To nije bio tako opasan pothvat, kako bi mogao izgledati: Indijance je 
zahvatila prava panika, a kad su opazili da su izgubili konje, raspršili 
su se kao prestrašeni čopor divljači. 

Tada sam iz Samovih usta začuo glasan povik: 

— Do sto vragova, to je Fred Morgan. Halo, sotono, dolje s tobom! 

Pogledao sam prijeko i vidio protivnika, koji je u tili čas nestao u 
gomili bjegunaca. 

Sam potjera kobilu i ubrzo se nađe usred gužve. Više ga nisam 
mogao pratiti očima, jer me napalo nekoliko Crvenokožaca. Zadali su 
mi prilično posla prije nego što su pobjegli. 

Nisam ih slijedio. Poteklo je dovoljno krvi i bio sam siguran da 
Indijancima nakon te lekcije neće pasti na pamet da se vrate. Da bih 
Sama upozorio da odustane od progona, jer to ga je moglo dovesti u 
veliku opasnost, oponašao sam zavijanje kojota što sam glasnije 
mogao. 

Osoblje je izišlo iz vlaka i stalo tražiti mrtve i ranjene. Vlakovođa 
je psovao. Kad me ugledao, ljutito uzviknu: 

— Kako ste mogli otjerati Crvenokošce, kad smo ih lako mogli 
potpuno uništiti! 

— Polako, čovječe! Budite sretni što su pobjegli, jer se lako moglo 
dogoditi sasvim drukčije. 

— Tko je zapalio preriju? 

— Ja. 

— Zar ste poludjeli? A i mene ste napali! Znate li da vas mogu 
uhapsiti i predati sudu? 

— Ne, to ne znam. Ali dopuštam vam da skinete Old Shatterhanda 
s konja, da ga zatvorite u vagon i predate sudu. Samo me zanima kako 
ćete to učiniti. 

Činilo se da se malo zbunio. 

— Nisam tako mislio, sir! Postupili ste glupo, ali ja ću vam to 
oprostiti. 

— Hvala, sir! Dira me vaše milosrđe. Što ćete sada učiniti? 

— Što drugo mogu učiniti nego popraviti tračnice i krenuti dalje? 
Ili možda vjerujete da će nas ponovo napasti? 

— Ne vjerujem. Vaš je napad bio tako dobro smišljen i izveden, da 
ih je sigurno prošla volja za sličnim pothvatom. 

— Valjda mi se rugate, sir? To vam zabranjujem. Pa ja nisam kriv 
što ih je bilo toliko i što su bili spremni. 

— Rekao sam vam to. Ogellallahi znaju kako se upotrebljava 
oružje. Pogledajte: od vaših šesnaest službenika i dvadeset policajaca 
devet je poginulo. To nije moja krivnja. A kad pomislite na to da smo 
ja i moj drug čitavu tu bandu natjerali u bijeg, onda će vam otprilike 
biti jasno kako bi sve to ispalo da ste me poslušali. 

Pristupili su i drugi putnici i složili se sa mnom. Tada on prilično 
malodušno upita: 

— Hoćete li ostati ovdje dok ne pođemo dalje? 

— Razumije se! Pravi westman ne ostavljao posao nedovršen. 
Počnite s radom. Zapalite vatru i postavite nekoliko stražara ukoliko 
se Crvenokošci ipak vrate. 

— Zar to ne biste mogli vi preuzeli, sir? 

— Što? 

— Stražarenje. 

— Mislim da ne bih. Dosta sam učinio za vas i čekaju me još veliki 
napori, dok vi odlazite tamo gdje vas mogu njegovali. Znat ćete i sami 
zapovjediti kako da se postave straže. 

— Ali naše oči i uši nisu tako izvježbane i oštre kao vaše! 

— Napregnite ih malo i vidjet ćete i čuti sve što i ja. Odmah ću vam 
dokazati. Budite mirni, ljudi, i osluhnite lijevo. Cujete li što? 

— Da. Dolazi konjanik. To je sigurno Crvenokožac! 

— Pshaw. Zar doista mislite da bi Indijanac tako glasno jahao kad 
bi vas želio napasti? To je moj drugi ja vam savjetujem da ga pristojno 
dočekale. To je Sans-ear, koji ne razumije šalu. 

Bio je to Sam. Sjahao je i ponašao se kao da želi zadaviti čitav svijet. 

— Jeste li čuli moj znak? — upitao sam ga. 

Kimnuo je glavom i okrenuo se vlakovođi. 

— Vi ste čovjek koji je izmislio tako lijepi plan za napad? 

— Da— odgovorio je ovaj tako naivno da sam jedva suzdržao 
smijeh. 

— Well, sir. Moja kobila ima u glavi više soli nego što ste je vi ikada 


vidjeli. Od vas bi još nešto moglo postali, samo se čuvajte da vas ne 
izaberu za predsjednika. Ostani, Tony, odmah ću se vratiti. 


Ubogi je službenik bio zbunjen i nije znao što da kaže. Ali čak da je 
i znao, Sans-ear se već izgubio u noći. Ja sam se, dakako, pitao zašto je 
moj dobri Sam tako neraspoložen. Vjerojatno je tome bio kriv onaj 
Fred Morgan. Bio je to onaj bijeli bushheader kojega sam gurnuo s 
lokomotive. Sjeo sam pored vatre i promatrao pripreme za popravak 
tračnica. Sam se ubrzo vratio i sjeo kraj mene, ali je izraz njegova lica 
bio još mračniji. 

— No? — upitao sam ga. 

— Što no? — izderao se. 

— Jesu li mrtvi? 

— Mrtvi? Smiješno! Kako mogu bili mrtvi kad ste ih počešali po 
glavi kao da ih svrbi. Znate li što sam rekao vlakovođi? 

— Što? 

— Da Tony ima više soli u glavi nego on. 

— Dalje! 

— Zamislite sami! Tony bi Ka-wo-miena i Ma-ti-rua sigurno ubila. 
A mnogi su pobjegli! 

— To mi je drago. 

— Drago? Pa to je sasvim bijedno i žalosno. Pustiti takva dva 
momka kad smo njihove skalpove već imali u rukama. 


— Same, ostavimo to, rekao sam svoje razloge. Bolje mi recite zašto 
ste tako loše volje. 


— Well, znate li koga sam sreo? 
— Freda Morgana. 

— Prokletstvo! Tko vam je to rekao? 

— Viknuli ste njegovo ime kad ste ga prepoznali. 

— Tako? Ne sjećam se. Pogodite tko je taj momak? 

Zaključio sam to po njegovu bijesu: 

— Da to nije ubojica vaše žene i djece? 

— Jest! Tko drugi? 

Skočio sam. 

— Jeste li ga uhvatili? 

— Pobjegla mi je ta hulja. Nestao je kao da je u zemlju propao. Oh! 
Mogao bih sebi iščupati uši, ali ih više nemam. 

— Ali ja sam vidio kako ste jurnuli za njim i zapali među Indijance. 

— To nije ništa pomoglo, ništa. Više ga nigdje nije bilo. Možda se 
bacio na zemlju i ja sam projahao pokraj njega. Ali on će biti moj, 
moram ga naći! Konji su pobjegli i možemo pratiti tragove nogu. 

— To će biti teško! Iako se tragovi bijelca razlikuju od tragova 
Crvenokožaca, tko vam kaže da on neće biti dovoljno mudar i hodati 
malo iskrenutih stopala kao i oni? A osim toga, ni teren uvijek neće biti 
najpogodniji. 

— Imate pravo, Charley. Ali što da uradim? 


Stavio sam ruku u džep i izvadio dvije vrećice i papire koje sam 
našao na bijelčevu konju. 


— Možda će nam ovo moći poslužiti kao neki putokaz! 


Otvorio sam vrećice. Blizu nas gorjela je vatra; njen je sjaj 
osvijetlio papire. Iznenađeno sam uzviknuo: 


— Drago kamenje, dijamanti! Same, ovo je golemo bogatstvo. 
Odakle tom bushheaderu dijamanti i kako su dospjeli u savanu? 
Sigurno ih nije stekao na pošten način i trebalo je pronaći pravog 
vlasnika. 


— Dijamanti? Je li to istina? Pokažite! Ja, na primjer, u čitavom 
svom životu nisam imao sreću da među prstima osjetim to kamenje. 

Pružio sam mu vrećice. 

— To su brazilci, pogledajte ih! 

— Hm, kako su ljudi čudnovata stvorenja! Pa to je samo kamen, čak 

nije ni prava, dobra kovina, zar ne, Charley? 

— Ugljik, Same. Ništa drugo nego ugljik. 
mE Svejedno, ugljik ili koks. Za sve to ne bih dao svoju staru pušku! 
Što ćete učinili s tom šljakom? 

— Vratit ću ih pravom vlasniku. 

—Atkojeto? 

— Ne znam, ali lako ću saznati, jer takav se strašan gubitak ne 
podnosi tek tako, nego se o njemu piše u svim novinama. 


— Hihihi, treba da se sutra pretplatimo na neke novine, zar ne, 
Charley 


— Možda to uopće nije potrebno, možda će nam ovi papiri sve 
objasniti. 

— Onda ih, na primjer, pogledajte! 

Učinio sam to i našao sam dvije dobre zemljovidne karte 
Sjedinjenih Država i pismo bez omotnice. Pismo je glasilo: 


“Galveston... 

Dragi oče! 

Potreban si mi. Dođi što brže možeš, bez obzira je li tvoj pothvat s 
kamenjem uspio ili ne. U svakom slučaju bit ćemo bogati. Sredinom 
kolovoza naći ćeš me u Sierra Rianki, tamo gdje Rio Pecos izvire između 
Skettel—Pika i Head—Pika. Ostalo usmeno. 

Tvoj 

Patrick.“ 


Nedostajao je datum, pa nisam mogao ustanoviti kad je pismo bilo 
napisano. Svakako, pružilo nam je važnu informaciju. Sierra Rianka 
bila je Morganov cilj, iako je poglavicama govorio kako će se sa sinom 
tobože sastali u Meksiku. 


Pročitao sam ga Samu. 


— Gle — reče on. — To se podudara, jer njegov se dječak, na 
primjer, doista zove Patrick. Baš mi ta dvojica nedostaju, da bih 
upotpunio broj. Ali recite, kako se zovu one planine? 

— Skettel—Pik i Head—Pik. 
— Poznajete li ta mjesta? 


— Pa, pomalo. Iz Santa Fea otišao sam do planine Organos, a kako 
u Sierra Rianki i Sierra Guadelupi ima medvjeda, svratio sam onamo. 


— A poznajete li i Rio Pecos? 
— Vrlo dobro. 


— Onda ste čovjek koji mi je potreban. Mi želimo otići u Teksas i 
Meksiko, pa usput možemo skrenuti malo u desno. Uostalom, htio sam 
onamo samo zbog toga jer sam mislio da se i oni nalaze tamo. Ali kako 
su nam sada lijepo rekli gdje će se naći, bio bih lud kad ne bih pošao 
za njima. Hoćete li poći sa mnom ako sutra ujutro ne pronađemo trag 
Freda Morgana? 

— Razumije se! I ja moram govoriti s njim, jer ću od njega 
najsigurnije saznati čiji su to dijamanti. 

— Onda spremite ove stvari i pogledajmo što rade željezničari. 

Vlakovođa je poslušao moj savjet i postavio straže. Osoblje vlaka 
popravljalo je razorene tračnice, a putnici su ih promatrali kako rade, 
ili su obilazili mrtvace. Sada su nam neki pristupili i zahvalili nam na 
pomoći. Bili su razboritiji od vlakovođe i pitali su nas kako da nam se 
oduže. Zamolio sam ih da nam prodaju barut, olovo, kruh, duhan i 
šibice. Ubrzo smo bili dobro opskrbljeni tim stvarima. Jasno, nisu 
htjeli primiti novac. 

Ubrzo su tračnice bile popravljene. Vlakovođa nam pristupi i upita 
nas: 

— Hoćete li poći s nama, meš'surs? Rado ću vas odvesti dokle 
želite. 

— Hvala, sir, mi ostajemo ovdje — odgovorio sam. 

— Kako želite. Ja ću, dakako, morati načiniti izvještaj o današnjem 
događaju i neću propustili da i vas ne pohvalim. Sigurno neće izostati 
ni nagrada. 


— Hvala. To neće biti potrebno, jer ne ostajemo u ovom kraju. 

— Tada još jedno pitanje: kome pripadaju trofeji? 

— Prema zakonu savane vlasništvo pobijeđenog pripada 
pobjedniku. 

— Mi smo pobijedili i možemo Indijancima oduzeti sve što imaju 
kod sebe. Naprijed, ljudi! Trebamo ponijeti uspomenu na današnju 
bitku. 


Tada mu pristupi Sam i upita ga: 

— Hoćete li nam pokazali Indijance koje ste pobijedili i ubili, sir? 
Čovjek ga začuđeno pogleda. 

— Kako to mislite? 


— Ako ste ubili jednog Indijanca, možete uzeti njegovu imovinu, 
inače ne. 


— Same, ostavite im to veselje — umiješao sam se. — Nama ionako 
ništa nije potrebno. 

— U redu, ali skalpove nemojte dirati. 

— Uzmite i ubijenog čuvara, koji leži tamo prijeko — dodao sam — 
to je vaša dužnost. 

Tu su mi želju, dakako, morali ispuniti. Poginulim Indijancima 
oduzeli su oružje i druge stvari, zatim su u jedan vagon prenijeli 
mrtvog bijelca. Kratak rastanak i vlak je krenuo. Još smo neko vrijeme 
čuli njegovu tutnjavu, koja je postajala sve tiša. Zatim smo ostali sami 
u dalekoj i tihoj savani. 

— Što sada, Charley? — upita Sam. 

— Na spavanje. 

— Ne mislite li da će se Indijanci vratiti, sada kad su ovi hrabri ljudi 
otišli? 

— Ne vjerujem. 

— Ali bih se čudio kad se Fred Morgan ne bi vratio i pokušao naći 
konja zajedno s dijamantima. 

— Ne vjerujem u to. Tko može naći konja koji je pobjegao pred 
vatrom? A osim toga, on zna da ovdje osim željezničara ima i drugih 
ljudi od kojih mu prijeti velika opasnost. 

— On je i mene prepoznao i čudio bih se kad ne bi osjetio želju da 
mi olovom probuši glavu. 


— Vidjet ćemo; ali danas smo u svakom slučaju sigurni. Ipak, 
možemo poći malo dalje, tako nas nitko neće moći uznemiriti. 


— Well, krenimo! 

Uzjahao je konja, a ja sam se popeo na mustanga i odjahali smo 
otprilike jednu englesku milju prema sjeveru. Zatim smo se zaustavili, 
privezali životinje i umotali se u pokrivače. 

Bio sam veoma umoran i brzo sam zaspao. Kasnije, u snu, učinilo 
mi se da čujem kako prolazi vlak od istoka prema zapadu; ali nisam se 
potpuno probudio. 

Probudio sam se veoma rano. Sam je već sjedio preda mnom i s 
uživanjem pušio jednu od cigara koje smo sinoć dobili. 

— Dobro jutro, Charley! Doista ima razlike između ove trave i vaših 
cigara. Uzmite i vi jednu, a zatim krenimo na posao. Doručka se 
moramo odreći, sve dok ne naiđemo na vodu. 


— Samo da je što prije nađemo. To je važno i za naše konje. 
Uostalom, cigaru mogu pušiti i na konju. 

Zapalio sam cigaru i odvezao mustanga. 

— Kako ćemo jahati?— upita Sam. 

— Krenut ćemo do mjesta gdje je stajao vlak. Tako nećemo 
propustiti nijedan trag. 

— Ali nećemo jahali jedan pored drugoga. 

— Ne, držat ćemo priličan razmak. Naprijed! 

Fini pepeo spaljene trave bio je pun jasnih tragova Ogellallaha, ali 


vjetar ih je noću tako dobro počistio da nismo mogli ništa zapaziti. I 
tako smo bez rezultata stigli na mjesto jučerašnjih događaja. 


— Jeste li vidjeli što, Charley? — pitao je Sam. 
— Ne. 


— Ni ja. Vrag neka odnese vjetar. Puše samo onda kad ga čovjek ne 
treba. Da niste našli pismo, doista ne bismo znali što da uradimo. 


— Dakle, naprijed prema Rio Pecosu! 

— Well! Ali najprije moram reći Crvenokošcima kome duguju 
jučerašnju zabavu. 

Sjahao sam i ispružio se na nasipu, a Sans-ear je započeo svoj 
posao. Ja u tome nisam htio sudjelovati. Uskoro su poginuli Indijanci 
u rukama držali svoje odrezane uši. 

— Dođite! — rekao je Sam. — Ima mnogo sati jahanja do najbliže 
vode ija sam radoznao tko če duže izdržati: vaš mustang ili moja Tony. 

— Vaša životinja nosi manji teret od moje. 

— Well, Charley, nešto manje mesa, ali zato više soli u glavi. 
Čovječe, nisam ja kriv što mi je taj Fred Morgan pobjegao. Ali što niste 
poglavice primjerno sravnili sa zemljom, to ću vam, na primjer, tek 
onda oprostiti kad mi pomognete da uhvatim Morgana. 

5. STAKEMENI 


zmeđu Teksasa, Arizone, Novog Meksika i indijanskog područja, ili 

drugačije rečeno, između izdanaka planine Ozark, donje i gornje 

Sierre Guadelupe i planina Gualpa, omeđen vrhovima koji 
okružuju gornji tok Rio Pecosa, Canadiana i izvore Red Rivera, 
Brazosa i Colorada, leži prostrani i strahoviti predio koji bi se mogao 
nazvati "Saharom Sjedinjenih Država". 

Puste površine užarenog pijeska smjenjuju se s golim, vrućim 
stijenama koje ne dopuštaju da uspijeva čak ni najsiromašnija 
vegetacija. Vrućinu dana naglo smjenjuje hladna noć. Ne postoje 
vlažne oaze, čak nema ni prijelaza iz beživotne divljine u bogata 
šumska područja i svagdje se javlja smrt u svom najstrašnijem obliku. 
Samo tu i tamo — ne zna se kojom snagom izazvan i održan — raste 
poneki osamljeni grm mezquite, s lišćem nalik na kožu, i začuđeni 
čovjek može katkad naići na poneku vrstu divljeg kaktusa, što je isto 
toliko zagonetno. Ali se oči ne raduju ni mezquitou ni kaktusu, njihova 
je boja sivosmeđa, a oblik im nije lijep. Prekriveni su debelim 
pješčanim prahom i teško konju čiji je jahač toliko neoprezan te ga 
dovede u neku od tih oaza. Poput čelika tvrde i oštre bodlje toliko će 
ga izraniti da više nikad neće moći hodati. Jahač ga mora napustiti i on 
će sigurno uginuti, ako ga prije toga ne ubije. 

Unatoč stravi koja vlada u ovoj pustinji, čovjek se ipak usudio 
stupiti u nju. Kroz nju vode ceste, gore prema Santa Feu i Fort Unionu, 
prema Paso del Norte i dolje prema dobro navodnjenim prerijama i 
šumama Teksasa. Ali kad kažemo ceste, ne treba pomisliti na ceste u 
našem smislu riječi. Njima prolazi pokoji osamljeni lovac, poneko 
društvo smionih pustolova ili dvoličnih Indijanaca. Ponekad kroz tu 
beznadnu pustoš sporo prolaze kola koja vuku volovi. Ali tu nema 
pravog puta. Svatko jaše ili tjera volove vlastitim putom, sve dok mu 
tlo pokazuje da nije izgubio smjer. No, sve je teže prepoznati put i 
postalo je gotovo uobičajeno da se on obilježava kolcima zabijenim u 
pijesak. 

Pustinja ipak traži svoje žrtve, koje su prema njenoj veličini 
mnogobrojnije od onih što ih traži afrička Sahara ili neki predjeli 
azijskih visoravni. Leševi ljudi, strvine životinja, ostaci sedla i kola leže 
razbacani po putu i pričaju nijeme priče koje uho ne čuje, ali ih zato 
oko jasno opaža. Visoko u zraku kruže lešinari. Strahovitom 
upornošću oni prate svako živo biće, kao da znaju kako im taj sigurni 
plijen ne može izmaći. 

A kako se zove ta pustinja? Stanovnici obližnjih područja dali su 
joj mnoga engleska, francuska ili španjolska imena, ali ona je, zbog 
kolaca koji obilježavaju putove, nadaleko poznata kao Llano 
Estaccado. 


U smjeru pritoka Red Rivera, prema Sierra Rianki, jahala su dva 
čovjeka čiji su konji bili prilično umorni. Siromašne životinje bijahu 
tako mršave, da su im se vidjele kosti i bile su raščupane poput ptice 
koja će idućeg jutra uginuti u kavezu. Tako su polako vukli svoje 
smalaksale udove da se svakog trenutka moglo očekivati da će se 
srušiti. Oči su im bile krvave, a suhi jezici visili su im iz gubice. Unatoč 
vrućini, na njihovom tijelu nije bilo ni jedne jedine kapi znoja, a na 
gubici ni najmanja pahulja pjene, znak da u krvi prožetoj pustinjskim 
žarom nema više ni traga vlazi. 

Ta dva konja bijahu Tony i moj mustang, a jahači smo bili mali Sam 
ija. 

Pet smo dana jahali kroz Llano Estaccado. U početku smo ponekad 
nailazili na vodu, ali sada joj nadaleko nije bilo ni traga. 


Mali isušeni Sam visio je na vratu svoje kobile i činilo se kao da se 
samo sretnim slučajem održava na konju. Usta su mu bila otvorena, a 
oči staklene i tupe. Meni se činilo da su mi vjeđe od olova; nepce mi je 
bilo tako suho da nisam mogao progovoriti ni riječi i osjećao sam kao 
da mi kroz žile teče žitka kovina. Vjerovao sam da ćemo najkasnije za 
jedan sat pasti s konja i zauvijek ostati ležati na pijesku. 


— Vo... de! — stenjao je Sam. 


Podigao sam glavu. Što da odgovorim? Šutio sam. Tada se moj konj 
spotakao i zaustavio; više se nije htio pokrenuti. Stara je Tony odmah 
slijedila njegov primjer. 

— Siđimo! — rekao sam. Svaki mi je glas ranjavao grlo. 

Spuznuo sam s konja, uhvatio ga za uzde i šutke krenuo naprijed. 
On me polako slijedio oslobođen tereta. Sam je svoju kobilu također 
vukao za sobom. Bio je umorniji od mene, spoticao se i činilo se da će 
se svakog časa srušiti. Tako smo se vukli otprilike pola engleske milje, 
sve dok za sobom nisam čuo glasan uzdah. Moj dobri Sam ležao je na 
pijesku i zatvorio oči. Došao sam do njega, sjeo, ali nisam progovorio 
ni riječi, jer nikakav razgovor nije mogao promijeniti našu situaciju. 

Takav je, dakle, imao bili kraj mog života, cilj mojih putovanja. 
Pokušavao sam misliti na roditelje, na braću i sestre tamo daleko u 
domovini, nastojao sam usredotočiti misli na molitvu — nisam 
uspijevao, jer mi je mozak vrio. Postali smo žrtve nezgodnih okolnosti. 
Moj mustang se prije dva dana spotakao i otada je šepao, tako da nam 
je za put kroz Llano trebalo mnogo više vremena nego što je to bilo 
uobičajeno. Osim toga sam danas neočekivano utvrdio da su kolci što 
označavaju put postavljeni u krivom smjeru. Bio je to nečiji okrutan 
trik, koji nas je trebao stajali života. 

Iz Santa Fea i s Paso del Nortea često dolaze odredi kopača zlata 
koji su imali sreće u kalifornijskim rudnicima i koji žele svoju zaradu 
prenijeti na Istok. Oni moraju prijeći Llano Estaccado, a upravo ih 
ovdje čeka opasnost koju ne uzrokuju klimatske prilike. 


Ljudi koji nisu bili sretne ruke u rudnicima, propalice koje su došle 
s Istoka, pljačkaši i pokvarenjaci skupljaju se na rubu Estaccada i 
vrebaju na kopače zlata. Kako su to najčešće snažni momci, čija je 
hrabrost u tisuću nevolja i sukoba potvrđena, bilo je veoma opasno 
napasti ih. Ali ti razbojnici došli su na ideju koja ne može biti podlija i 
okrutnija: oni, naime, vade kolce-putokaze i zatiču ih u krivom smjeru, 
koji putnike dovodi u središte pustinje, a tu ih čeka sigurna smrt. Tada 
bez naročite opasnosti prisvajaju imovinu poginulih. Kosti stotina 
ljudi leže razbacane u pijesku, dok njihove obitelji uzalud čekaju 
njihov povratak. 


Mi smo dosad puni povjerenja slijedili kolce i tek smo oko 
podneva opazili da vode u krivom smjeru. Nismo znali kad smo 
skrenuli s pravog puta; zbog toga nije bilo pametno da krenemo 
natrag, pogotovo što nam je zbog iscrpljenosti svaka minuta bila 
dragocjena. Sam više nije mogao dalje, ai ja sam mogao hodati najviše 
još jednu milju. Jedno je bilo sigurno: ako nas ne spasi nevjerojatan 

slučaj, bit ćemo ubrzo mrtvi. 


Tada sam u blizini začuo kreštav i prodoran krik. Pogledao sam u 
vis i opazio lešinara koji se očito tog trenutka nedaleko od nas uzdigao 
sa zemlje. Kružio je nad nama smatrajući nas sigurnim plijenom. Tu 
negdje vjerojatno se nalazila neka žrtva pustinje ili stakemena, kako 
se nazivaju razbojnici Estaccada, i ja sam pogledao oko sebe ne bih li 
možda otkrio neki trag. 


Mada mi je sunce natjeralo krv u oči, tako da su me boljele, opazio 
sam na udaljenosti od otprilike tisuću koraka nekoliko točaka, koje 
nisu bile kamenje. Uzeo sam dvocijevku i teturajući krenuo naprijed. 


Nisam prešao ni polovinu udaljenosti kad sam prepoznao tri 
kojota, a nešto dalje od njih jednog lešinara. Životinje su sjedile oko 
nekog tijela, koje nisam mogao prepoznati. Mora da je to bila životinja 
ili čovjek, koji još nije mrtav, inače bi životinje odavno raznijele njegov 
leš. Prisutnost kojota ispunila me iznenadnom nadom, jer se te 
životinje, koje nisu bile sposobne dugo trpjeti nestašicu vode, nisu 
usuđivale ući duboko u negostoljubivu pustinju. Ipak sam morao 
vidjeti kakvo su to tijelo opkolili i već sam pošao naprijed, kad se sjetih 
da bi trebalo pucati. 

Prijetila nam je smrt od žeđi. Vode ovdje nije bilo. Ali zar nas nije 
krv ovih životinja mogla donekle osvježiti? Podigao sam pušku, ali bio 
sam toliko slab da se cijev njihala amo-tamo. Sjeo sam na zemlju i 
naslonio ruku na koljeno. 


Opalio sam dva puta. Dva su se kojota valjala na pijesku. U tom 
sam trenutku zaboravio na svoju slabost i potrčao sam do njih. Jedan 
je bio pogođen u glavu, a drugi je pogodak bio tako slab da bih ga se 
čitava života stidio, da nisam bio toliko nemoćan. Metak je životinji 
razmrskao obje prednje noge i ona se tuleći valjala po pijesku. 

Izvukao sam nož i prvom kojotu otvorio vratnu žilu. Požudno sam 
pio krv kao da je nektar. Zatim sam s pojasa skinuo kožnatu čašu, 
napunio je i pristupio čovjeku koji je kao mrtav ležao u blizini. Bio je 
to Crnac. Čim sam pogledao njegovo prljavo, tamnosivo lice, čaša mi 
je od iznenađenja gotovo ispala iz ruke. 

— Bob! 


Malo je otvorio očne kapke. 

— Vode! — dahnu. 

Kleknuo sam pored njega, podigao mu gornji dio tijela i prinio 
čašu njegovim ustima. 

—Pij! 

Otvorio je usne, ali njegovo isušeno grlo više nije moglo gutati. 
Potrajalo je prilično dugo prije nego što sam ga napojio tom 
odvratnom tekućinom. Zatim je sklopio oči. 

Sada je trebalo misliti na Sama. Najprije sam uzeo krv smrtno 
pogođenog kojota, jer bi se ona prije zgrušala od krvi drugoga, koji je 
bio ranjen. 

Prišao sam životinji i, mada je bijesno grizla oko sebe, uhvatio sam 
je za potiljak i odvukao do Sans-eara. Tamo sam je pritisnuo na zemlju, 
tako da se nije mogla micati, i otvorio sam joj žilu. 

— Same, evo, pij! 

On je posve apatično ležao na zemlji. Ali sada se uspravi. 

— Piti? Oh! 

Brzo je uhvatio čašu i sadržinu popio naiskap. Ponovo sam mu 
natočio. Opet je sve popio. 

— Krv! Ah, brr, oooh, bolje je nego što bi čovjek pomislio. 

Popio sam preostalih nekoliko kapi i skočio na noge. Treći kojot 
se vratio i navalio na svog mrtvog druga. Nanišanio sam i pogodio ga. 


S pomoću njegove krvi osvijestio sam Crnca, tako da je sada mogao 
ustati. 


Putnik često doživi neobične susrete. Takav je bio i moj susret s 
Crncem, koga sam veoma dobro poznavao. Ja sam nekoliko dana bio 
gost u kući njegova gospodara, draguljara Marshalla u Louisvilleu i 
zavolio sam vjernog i uvijek vedrog Crnca. Dva draguljareva sina otišla 
su sa mnom na lovački izlet u planine Cumberland, a zatim su me 
otpratili do Mississippija. Obojica bijahu divni mladići i njihovo mi se 
društvo svidjelo. Kako je Bob, stari, sijedi Crnac, dospio ovamo u Llano 
Estaccado? 


— Jeli ti bolje, Bobe? — upitah. 
— Bolje, mnogo bolje, oh, sasvim bolje. — Ustao je i činilo se da mu 
je prilično dobro. — Massa, biti to moguće? Massa Charley, mnogo 

veliki lovac? Oh, nigger Bob sretan što sreo massa, jer massa Charley 
spasiti massa Bern, koji inače biti mrtav, mnogo mrtav. 

— Bernard? Gdje je on? 

— 0, gdje bili massa Bern? — On pogleda oko sebe i pokaže prema 
jugu. — Massa Bern tamo! On, ne, tamo... ili tamo... ili tamo! — Vrtio 
se oko svoje osi i pokazivao prema zapadu, sjeveru i istoku. Dobri Bob 
ni sam nije znao gdje je njegov mladi massa. 

— Što Bernard radi ovdje u Llanu Estaccadu? 


— Što radi? Bob to ne zna, jer Bob nije vidio massa Bern, koji je 
otišao s nekoliko massa. 


— Tko su ljudi s kojima putuje? 

— To su lovci... oh, Bob ne zna sve! 

— Kamo je krenuo? 

— U Kaliforniju, u Francisco, k mladom massa Allanu. 
— Znači, Allan je u Franciscu? 


— Tamo massa Allan, kupuje mnogo zlata za massa Marshall. Ali 
massa Marshall ne treba više zlata, jer massa Marshall mrtav. 


— Massa Marshall je umro? — upitao sam začuđeno, jer je 
draguljar bio veoma čvrst čovjek. 


— Da, ali nije mrtav od bolesti, nego od ubojstva. 
— On je ubijen? — uzviknuo sam užasnuto. — Tko je to učinio? 
— Bob ne zna ubojice, nitko ne zna ubojice. Ubojice došli noću, 


zabili nož u grudi i uzeli sve zlato i dragulje od massa Marshall. Tko su 
ubojice i kamo su otišli to ne znati šerif, ni sud, ni massa Bern, ni Bob. 

— Kada se to dogodilo? 

— To bilo prije mnogo tjedana, prije mnogo mjeseci; sada proći pet 
mjeseci. Massa Bern bili mnogo siromašan; massa Bern pisati massa 
Allanu u Kaliforniju, ali ne dobiti odgovor i zato sam otići tamo da traži 
massa Allana. 


Ova je vijest bila strašna. Grabežno umorstvo razorilo je sreću ove 
neobično sretne obitelji, oduzelo život ocu i bacilo u bijedu njegove 
sinove. Sve je drago kamenje nestalo. I nehotice sam se sjetio 
dijamanata koje sam oduzeo Fredu Morganu i koje sam još uvijek 
nosio sa sobom. Ali što je ubojica iz Louisvillea tražio u preriji? 

— Kako ste putovali? — upitao sam ga. 

— Od Memphisa do Fort Smitha i zatim preko planine do Prestona. 
Bob vozio, jahao, trčao, sve do strahovito velike pustinje Estaccad, 
gdje nitko nema vode. Tada konj i Bob postali umorni; konj i Bob imali 
veliku žeđ; Bob pao s konja, konj otrčao, a Bob ostao ležati. Bob umirao 
od žeđi, sve više i više, dok nije došao massa Charley i dao Bobu da 
pije krv. O, massa, spasite massa Bern i Bob će voliti massa Charley 
mnogo, kao što je veliki svijet! 

Nije bilo ni najmanje nade da ću moći ispuniti njegovu želju. Ipak 
sam ga upitao: 

— Kako je veliko bilo vaše društvo? 

— Veoma veliko, massa; devet muškaraca i Bob. 

— Kamo ste se najprije uputili? 

— To Bob ne zna. Bob uvijek jahati otraga i ne čuti što govoriti 
massa. 

— Ti imaš nož i sablju. Jeste li svi imali oružje? 

— Svi imali mnogo pušaka, noževa i revolvera. 

— Tko je bio vođa? 

— Neki čovjek, zvati se Williams. 

— Sjećaš li se kamo su odjahali kad si pao s konja? 

— Ne znam više. Ovamo, onamo. 

— Kad je to bilo? U koje doba dana? 


— Bila je skoro večer... ah, sada Bob znati: massa Bern jahao ravno 
u sunce kad je Bob pao s konja. 


— Dobro! Možeš li ponovo hodati? 

— Bob trčati kao jelen; krv biti dobar lijek za žeđ. 

Doista, i mene je čudnovato piće toliko osvježilo da je groznice u 
mojim udovima potpuno nestalo. Sam, koji je stajao kraj mene, 
također se oporavio i izgledao je mnogo bolje nego prije pet minuta. 

Društvo u kom se nalazio Bernard Marshall mora da je bilo na 
izmaku svojih snaga kao i mi. Inače hrabar mladić sigurno ne bi 
napustio svog vjernog slugu. Možda su ga žeđ i groznica tako svladali 
da više nije bio gospodar svojih misli. Posljednji Bobov podatak 
govorio je da je i on krenuo prema zapadu. Ali kako da stignem do 

njega i da mu pomognem kad nam je i samima bila potrebna pomoć i 
kad nismo mogli uzjahati konje? 

Razmišljao sam i razmišljao, ali nisam se ničega mogao sjetiti, iako 
sam pretpostavljao da društvo nije daleko odmaklo. Ali kako to da 
nisu ostavili nikakva traga? 

Okrenuo sam se Samu: 


— Ostani ovdje kod konja, koji će se možda toliko oporaviti da će 
kasnije moći izdržati još jednu milju. Ako se za dva sata ne vratim, 
slijedi moj trag. 

— Well, Charley; nećeš stići daleko, jer ovaj mali gutljaj soka od 
kojota ne može, na primjer, dugo trajati. 

Razumljivo je samo po sebi da sada nismo, kao u početku našeg 
poznanstva, jedan drugome govorili vi. 


Pretražio sam tlo i pronašao ga od mjesta gdje je ležao Bob da 
vode tragovi prema sjeveru. Slijedio sam ih i otprilike nakon deset 
minuta dospio do mjesta gdje je trag deset konja vodio od istoka 
prema zapadu. Slijedio sam tragove, koji su bili veoma jasni, jer su 
životinje bile strahovito izmučene, neprestano su se spoticale i 
ostavljale jasan otisak kopita u pijesku. 


Tako sam napredovao otprilike jednu milju, a tad sam naišao na 
skupine potpuno osušenih kaktusa, gotovo žute boje. Postupno je bilo 
sve više kaktusa, dok konačno nisu tvorili zatvorenu površinu koja se 
protezala daleko preko crte obzora. 

Dakako, tragovi nisu vodili kroz opasne biljke, već oko njih, i ja 
sam ih slijedio dok me iznenada nije jedna pomisao ispunila novom 
snagom. 


Kad u užarenim nizinama poluotoka Floride nastupe vrućine od 
kojih umiru i ljudi i životinje i kad je zemlja žitko olovo, a nebo užarena 
rudača bez ijednog oblaka, tada ljudi pale šaš i drugo isušeno grmlje i 
za kratko vrijeme padne kiša. Ja sam to dvaput vidio, a tko donekle 
poznaje zakone prirode, to zbivanje lako može objasniti. 

Sjetih se toga; i već sam klečao pored bilja, da bih s pomoću noža 
odsjekao grančice za potpalu. Već nakon nekoliko minuta plamsala je 
vesela vatra. Brzo se širila i uskoro sam se nalazio pred užarenim 
morem čije se granice nisu mogle odrediti. 

Doživio sam već nekoliko prerijskih požara, ali još nikad nisam 
doživio takvu grmljavinu i takav prasak kao sada u ovom paklu 
prepunom kaktusa. Plamen se dizao prema nebu, a nad njim je 
lebdjelo i drhtalo more užarene pare. Kroz nju su letjeli komadi 
kaktusa, koje je vrućina bacala u vis poput strijele. Tlo je pod mojim 
nogama drhtalo, a zrak je tutnjio kao za vrijeme bitke. 


To je bila najbolja pomoć, koju sam — bar zasad — mogao donijeti 
Bernardu Marshallu i njegovu društvu. Vratio sam se i nisam bio 
zabrinut za njihove tragove. Na pola puta došao mi je u susret Sam s 
Bobom i konjima, koji su se bili malo oporavili. 

— Charley, što se događa? Najprije sam mislio da je potres, ali sada 
mislim da se zapalio taj pakleni pijesak. 


— Ne pijesak, Same, nego kaktusi koji tamo rastu. 

— Kako su se zapalili? Ne vjerujem da si to ti učinio. 

— Zašto ne? 

— Dakle, to si bio ti? Ali reci, zbog čega? 

— Da bi pala kiša. 

— Kiša? Nemoj mi zamjeriti, dragi Charley, ali čini mi se da s 
tobom, na primjer, nije sve u redu. 

— Zar ne znaš da neki narodi luđake smatraju veoma mudrim 
ljudima? 

— Nadam se da nećeš tvrditi da si učinio nešto pametno? Vrućina 
je dvostruko veća nego ranije. 

— Vrućina je veća, ali s njom se razvija i elektricitet. 

— Ostavi me, na primjer, s tvojim elektricitetom! Ne mogu ga jesti, 
ni piti. Uopće, ne znam kakva je to čudna stvar. 


— Uskoro ćeš saznati, jer za kratko vrijeme imat ćemo najljepšu 
oluju, a možda i malo grmljavine. 

— Ti doista nisi pri sebi, jadni Charley! 

Tako me zabrinuto pogledao da sam vidio kako se ne šali. Pokazao 
sam mu rukom prema nebu. 

— Vidiš li da se pare već skupljaju? 

— Sto mu gromova, Charley, možda ti i nisi toliko lud kao što sam 
mislio. 

— One će stvoriti oblak, koji se mora isprazniti. 


— Charley, ako se to doista dogodi, onda sam ja magarac, a ti si 
najpametniji momak u Sjedinjenim Državama. 


Nije to ništa, Same. Vidio sam to u Floridi i poveo sam se za tim, 
jer mislim da nam neće škoditi šaka kiše. Pogledaj, evo jednog oblaka! 
Počet će čim se ugasi vatra. Ako mi ne vjeruješ, pogledaj svoju Tony 
kako maše batrljkom repa i širi nozdrve. I moj mustang miriše kišu, 
koja će pasti veoma blizu paljevine. Krenimo, da nam ne umakne. lako 
smo trčali, životinje su nas neprestano gurale naprijed. Njihov je 
instinkt osjećao željno očekivano osvježenje. 

Moje se proročanstvo ispunilo. Pola sata kasnije mali se oblak 
toliko proširio da je čitavo nebo ponad nas, sve do obzora, bilo crno. 
Zatim je pala kiša, kao da je netko izlio na nas vedro. Činilo se kao da 
nas netko po ramenima udara šakom i za jednu minutu bili smo tako 
mokri kao da smo preplivali rijeku. Naši su konji najprije stajali mirno 
i zadovoljno njištali, dok je po njima pljuštala kiša. Ubrzo smo opazili 
da im se snaga opet vratila. Nama je bilo veoma ugodno i rasprostrli 
smo pokrivače da bismo sakupili dragocjenu vodu i napunili mješine. 

Najradosniji bio je Bob, Crnac. On je skakao i mahao rukama: 


— Massa, massa, oh, oh, voda, lijepa voda, dobra voda, mnogo 
voda! Bob biti zdrav, Bob biti jak, Bob ponovo trčati, voziti i jahati do 
Kalifornije. 1 massa Bern imati voda? 


— Vjerojatno, jer ne vjerujem da je odmakao dalje od područja 
kaktusa. Ali pij, kiša će ubrzo prestati. 


Podigao je sa zemlje svoj šešir široka oboda i okrenuo ga prema 
nebu. Otvorio je debele usne tako daje nastao ponor koji je sezao od 
uha do uha, zabacio glavu i počeo požudno piti. 


— Oh, dobro, massa; Bob puno piti! 
Ponovo je podigao šeširu zrak, ali ga je odmah razočarano spustio. 
— Ah, nema više kiše, voda više ne dolazi! 


I doista, s posljednjom tutnjavom groma kiša je prestala isto tako 
iznenada kao što je i počela. Ali nama više i nije bila potrebna, jer smo 
utažili žeđ, a uz to smo napunili i svoje mješine. 

— Sada treba nešto pojesti — napomenuo sam — i odmah krenuti 
za Marshallom. 

Pojeli smo za nekoliko minuta komad sušenog bivoljeg mesa. 
Zatim smo uzjahali i krenuli. Bob se pokazao kao dobar trkač, jer je 
trčao u korak s nama. 

Kiša je potpuno uništila tragove, ali ja sam znao kuda su pošli i 
nakon kratkog vremena opazio sam jednu tikvu za vodu, koja je ležala 
na zemlji i koju je sigurno odbacio jedan od ljudi što smo ih slijedili. 

Područje kaktusa mora da se prostiralo daleko prema zapadu, jer 
nije bilo kraja crnom zgarištu. Ali to mi je bilo drago; po tome sam 
zaključio da je kiša zatekla i one koje smo tražili. Zgarišta je napokon 
nestalo. U daljini sam opazio tamnu skupinu životinja i ljudi. Uzeo sam 
dalekozor i ugledao devet muškaraca i deset konja. Osam je ljudi 
sjedilo na zemlji, a deveti se nalazio na konju i upravo je u galopu 
krenuo prema nama. Činilo se da nas je opazio i zaustavio se. 
Prepoznao sam Bernarda Marshalla. 

Pogodio sam što namjerava. Bio je u stanju potpune 
ravnodušnosti i nije opazio da mu je nestao sluga; kiša ga je ponovo 
okrijepila i prva mu je misao bila da potraži Boba. Zaključio sam to i 
po tome što je vodio još jednog konja. Nije mi se svidjelo što mu se 
nitko od njegovih drugova nije priključio. Mogao bih se kladiti da su 
to bili Yankeei, kojima život Crnca nije značio ništa. 

On je promatrao naš mali odred i viknuo nekoliko riječi ljudima 
iza sebe. Ovi su odmah uzjahali držeći u rukama oružje. 


— Naprijed, Bobe, predstavi nas! — rekao sam Crncu. 

On je potrčao, a mi za njim. Kad je Marshall prepoznao svog slugu, 
nestalo je njegova nepovjerenja. Društvo je ponovo sjahalo i 
miroljubivo nas dočekalo. Bob je sada stigao do draguljara i viknuo: 

— Ne pucati, massa, ne bosti. Doći veoma dobri, lijepi muževi. To 
massa Charley, koji sam ubija lopove, ali gentlemene i niggere ne dira! 

— Charley, je li to moguće? — vikne njegov gospodar iznenađeno i 
pogleda me. 

Iz daljine me nije mogao prepoznati, jer sam u gostima kod 
njegova oca nosio drukčiju odjeću nego sada u savani. Ali sada, kad 
sam se približio na desetak konjskih dužina, on odmah krene u susret 
i pruži mi ruku. 

— Charley, je li to moguće? Zar ste to doista vi? Mislio sam da ste 

krenuli prema Fort Bentonu i Snježnim planinama! Kako to da se 
nalazite ovdje na jugu? 

— Bio sam tamo, Bernarde, ali bilo mi je prehladno, pa sam se 
spustio u nizinu. Uostalom, budite pozdravljeni ovdje u Estaccadu. 
Hoćete li me predstaviti svojim drugovima? 


— Razumije se! Charley, kažem vam, više volim što ste ovdje, nego 
tisuću dolara. Sjašite i priđite bliže! 

Rekao je ljudima kako se zovem, a onda je rekao njihova imena. 
Zatim je navalio na mene s tisuću pitanja na koja sam odgovarao što 
sam bolje mogao. Ostali su ljudi bili Yankeei, pet zastupnika 
kompanije za trgovinu krznom, izvanredno opremljenih, i tri čovjeka 
tako okićena oružjem da ni u kom slučaju nisu mogli biti westmeni. 
Sigurno su to bili trgovci o kojima je Bob govorio, ali ja sam ih smatrao 
pustolovima koji su došli na Zapad da bi na pošten ili nepošten način 
potražili sreću. Najstariji trgovački zastupnik, imenom Williams, bio 
je vođa odreda. Smatrao sam ga sasvim pristojnim čovjekom. On mi se 
obrati: 

— Mi sada otprilike znamo tko ste i odakle dolazite. Ali recite nam 
i to kamo ste krenuli? 


— Možda idem u Paso del Norte, a možda i nekamo drugamo, sir, 
što ovisi o mnogočemu. 


Nisam smatrao potrebnim da mu više kažem. 

— A čime se bavite? 

— Pomalo putujem po svijetu. 

— Sjajno, to je posao pri kojem čovjeku nije dosadno. Onda ste 
sigurno veoma imućni, ako ne i bogati. To se vidi i po vašem oružju. 

Nije imao pravo, jer sam posjedovao samo oružje i ništa drugo. 
Nije mi se svidjelo njegovo pitanje, ni vrebajući pogled kojim nas je 
promatrao. Odlučio sam da pripazim na njega i da mu se ne 
povjeravam, te sam zbog toga odgovorio: 

— Siromašan ili bogat, to je u Estaccadu prilično svejedno. 

— Imate pravo, sir. Još prije pola sata mi smo skapavali od žeđi i 
samo nas je čudo spasilo, čudo kakvo se ovdje još nikad nije dogodilo. 

— Koje? 

— Razumije se, kiša. Ili vi možda dolazite iz kraja gdje nije padala? 

— Ne, pala je, jer smo je i izazvali. 

— Izazvali! Što time želite reći, sir? 

— Bili smo kao i vi na izmaku snaga i spoznali smo da je naš jedini 
spas u tome da stvorimo oblake, grmljavinu i kišu. 

— Slušajte, master, nadam se da ne mislite kako smo mi ljudi koje 
možete zavitlavati. U tom slučaju mogli biste se loše provesti. Vi ste 
sigurno već bili u Utahu, na velikom Slanom jezeru, i spadate u "svece 
posljednjih dana", koji prave slična čuda. 

— Ja sam bio u Utahu, ali sada nemam posla s posljednjim danima, 
nego s današnjim danom i s vama. Hoćete li nam dopustiti da vam se 
priključimo. 

— Zašto ne? Naročito zato što poznajete mastera Marshalla. Ali 
kako to da ste se vas dvojica sami usudili u Llano Estaccado? 

Odgovorio sam praveći se lakomislenim i neiskusnim: 

— Što tu ima opasno? Put je obilježen kolcima... dakle, čovjeku se 
ništa ne može dogoditi. 

— Dakako, vama je to vrlo jednostavno! Jeste li ikada čuli za 
stakemene? 

— Kakvi su to ljudi? 

— Eto ga. No neću o njima govoriti, jer vraga ne treba prizivati. Ali 
jedno ću vam reći: tko se udvoje usuđuje doći ovamo u Estaccado, taj 
mora da je momak kao što je Old Firehand, Old Shatterhand, ili mudar 
kao Sans-ear. Jeste li ikad čuli o kojemu od njih? 


— Možda, ali sam to zaboravio. Koliko još dugo moramo jahati da 
bismo izišli iz Estaccada? 


— Dva dana. 

— Dakako, nalazimo se na pravom putu? 

— Zašto ne? 

— Zato što mi se učinilo da kolci odjednom idu prema jugoistoku, 
umjesto jugozapadu. 

— To vam se samo učinilo, jer kao stari i iskusni vuk to nisam 
opazio. Poznajem Estaccado kao svoj vlastiti džep. 

Moja se sumnja povećala. Ako je doista tako iskusan, morao je 

znati da se krećemo u krivom smjeru. Odlučio sam ga još malo ispitati. 

— Kako to da vas vaša kompanija šalje tako daleko na jug? Čini mi 
se da na sjeveru ima više krzna nego ovdje. 

— Kako ste vi mudri! Krzno je krzno! Bez obzira što ovdje na jugu 
ima sivih i crnih medvjeda, rakuna, oposuma i drugih krznaša, mi smo 
ovamo došli da bismo iskoristili jesenju seobu bizona i ulovili nekoliko 
tisuća koža. 

— Ah, tako! Mislio sam da se do njih s mnogo manje muke može 
doći gore u Parksu. Uostalom, vi ste kao kupci krzna u veoma dobrom 
položaju, jer se ne morate plašili Indijanaca. Pričali su mi da 
kompanije svoje zastupnike upotrebljavaju kao poštare, a takva su 
pisma najbolji talismani protiv neprijateljski raspoloženih Indijanaca. 
Je li to istina? 

— Da. Mi uvijek možemo računati na pomoć Crvenokožaca. 

— Onda i vi vjerojatno imate takva pisma? 

— Jasno. Dovoljno je samo da pokažem pečat. Svaki će me 
Indijanac zaštitili. 

— Postao sam radoznao, sir. Dajte mi da vidim takav jedan pečat. 

Opazio sam da se zbunio i to je pokušao prikriti ljutnjom. 

— Jeste li ikad čuli nešto o tajni pisma, čovječe? Imam dopuštenje 
da samo Indijancima smijem pokazati pečat. 

— Nisam vas molio da mi pokažete sadržaj pisma. Osim toga, ne 
razumijem vaše protivljenje. Dakle, čini se da nikad niste došli u 
situaciju da se legitimirale pred nekim bijelcem? 

— U takvom slučaju dovoljna je moja puška. Upamtite to! 

Hinio sam kao da ga se plašim i zašutio sam zbunjeno. Mali Sam 
nije meni lukavo namigivao — to bi ga moglo odati — već svojoj Tony. 
Ja sam se obratio Marshallu: 

— Bob mi je pričao kamo putujete. Zar niste naišli ni na kakav trag 
ubojice, koji vam je sve oduzeo? 

— Ni najmanji. Uostalom, bilo je nekoliko počinitelja. —Gdje je 
Allan? 

— U San Franciscu; bar su sva njegova pisma stigla odanle. 

— Well, onda ćete ga lako naći. Hoćete li danas krenuti dalje ili ćete 

ovdje logorovati? 
— Dogovorili smo se da ostanemo ovdje. 
— Onda ću rasedlati konja. 


Ustao sam i skinuo s mustanga sedlo i opremu i dao mu šaku 
kukuruza. Sam je učinio isto. Nismo progovorili ni riječi, ali smo se i 
bez toga razumjeli. Kad dva lovca tjednima žive zajedno, čitaju misli 
jedan drugome iz očiju. Ni s Marshallom nisam razgovarao o svojim 
sumnjama. Tako je ostatak dana prošao u nevažnim razgovorima. 
Spustila se večer. 


— Rasporedite straže, sir — rekao sam Williamsu. — Umorni smo 
i htjeli bismo spavati. 

Učinio je to. Opazio sam da nitko od nas nije bilo postavljen na 
stražu u društvu s nekim od njegovih ljudi. 

— Spavajte pored njih, da ne bi krišom mogli razgovarati! — 
šapnuo sam Marshallu, koji me začuđeno pogledao, ali je ipak 
poslušao. 


Dok su drugi ležeći tvorili krug, ja sam legao pored svog mustanga 
s glavom na njegovu tijelu. Za to sam imao dobre razloge. Samu nisam 
ništa morao objašnjavali; on me je shvatio i izabrao je takvo mjesto da 
su stranci samo na straži mogli razgovarati. 

Na nebu se pojaviše zvijezde. Ali između njih, možda zbog kiše i 
tla, širila se neka čudnovata para, tako da njihov sjaj nije bio jasan kao 
inače. Prvu stražu držala su dva trgovca. Za to se vrijeme nije dogodilo 
ništa sumnjivo. Drugu je stražu držao Williams zajedno s najmlađim 
od svojih ljudi, kojeg su pri predstavljanju nazvali Mercroft. Kad je na 
njih došao red, oni još nisu bili zaspali. Ustali su i svaki je patrolirao u 
svom polukrugu; ja sam točno upamtio obje točke na kojima su se 
redovno sastajali. Jedno se mjesto nalazilo u blizini konja koji je 
pripadao Crncu Bobu, a tu sam okolnost smatrao povoljnom, jer nisam 
pretpostavljao da su Crncu dali dobrog prerijskog konja čijeg bi se 
instinkta čovjek morao plašiti. 

Nisam mogao vidjeti jesu li ta dvojica razgovarala dok su se 
sastajali. Ali činilo mi se kao da su svaki pul jedan drugome šapnuli 
nekoliko riječi. 

Boravak u savani izoštrio je moj sluh, pa ako se nisam varao, 

bijahu to dva veoma lukava čovjeka. 


Oprezno, u luku, dopuzah do Bobova konja. Činilo se da je to bila 
veoma povjerljiva životinja, jer ni najtišim njištanjem nije odala moju 
prisutnost. Priljubio sam se uz nju i bio sam siguran da me neće 
opaziti. 

Konačno je sjedne strane došao Williams, a s druge Mercroft. Prije 
nego što su se okrenuli, čuo sam ove riječi: 

— Ja njega, a ti Crnca! 

Te je riječi izgovorio Williams. Kad su se ponovo sreli, čuo sam 
OVO: 

— Jasno, i njih! 

Vjerojatno je Mercroft na suprotnoj dodirnoj točki postavio neko 
pitanje u vezi sa mnom i Samom. 

Kad su se ponovo približili, čuo sam: 

— Pshaw'! Jedan je mali, a drugi... dogodit će se za spavanja! 

To se odnosilo na mene i Sama. Bilo je jasno da nas žele ubiti. 
Zašto, to nisam mogao objasniti. Ponovo su se približili ijasno sam čuo 
odgovor: 

— Svu trojicu! 

Čini se da je prijeko postavljeno pitanje hoće li i tri trgovca dijeliti 
našu sudbinu. Dakle, pet trgovačkih zastupnika namjeravalo nas je 
napasti. Petorica protiv sedmorice. Bilo je lako predvidjeti kraj: oni bi 
nas zauvijek sredili, bez da ogrebu vlastitu kožu, da nisam došao na 
ideju da ih prisluškujem. Sada su se obojica opet susrela. 

— Nijednu minutu prije — rekao je Williams. 

Dakle, zanimljivije razgovor bio završen i menije bilo jasno da su 
se posljednje riječi odnosile na vrijeme napada. Kad se to imalo 
dogoditi? Svakako, dok spavamo. Danas ili sutra? Nedvojbeno, bit će 
sigurnije ako i danas budemo na oprezu, a kako su te hulje imale 
stražariti još samo četvrt sata, trebalo ih je smjesta spriječiti. 

Pripremio sam se za skok. Ponovo su se sreli, ali ovaj put nisu 
razgovarali. Obojica su se istodobno okrenuli i tek što je Williams 
prošao pokraj mene, hitro sam skočio na njega, udario ga ljevicom po 
vratu, tako da nije mogao viknuti, a desnicom po sljepoočici, i on se 

tiho sruši na zemlju. 

Sad sam počeo umjesto njega hodati njegovim putom i na drugoj 
sam strani naišao na Mercrofta. On nije ništa slutio i smatrao me 
Williamsom. Odmah sam ga uhvatio za vrat i oborio. Znao sam da će 
obojica biti onesviješteni barem deset minuta. Zbog toga sam brzo 
krenuo prema skupini spavača. Samo dvojica bijahu budni: Sam i, 
dakako, Bernard, koji je zbog mog upozorenja bio tako uznemiren da 
nije mogao zaspati. 

Skinuo sam laso. Sam odmah učini isto. 

— Samo ona tri trgovačka zastupnika — šapnuo sam, a zatim 
glasno viknuo: 

— Halo, ljudi! 

Svi su skočili, čak i Bob, ali mi smo tako brzo bacili svoja lasa na 
dvojicu trgovačkih zastupnika da se više nisu mogli ni maknuti. 
Bernard se, više naslućujući nego shvaćajući, bacio na trećeg i držao 
ga sve dok ga nisam svezao njegovim vlastitim lasom. Sve se to 
odigralo tako brzo da je sve već bilo gotovo kad se jedan od trojice 
trgovaca osmjelio i dohvatio pušku: 

— Izdaja! Na oružje! 

Sam se glasno nasmijao. 

— Ostavi pušku, momče! Ionako na njoj nema upaljača, hihihihi. 

Oprezni Sam skinuo je upaljače s njihovih pušaka, a to je 
dokazivalo koliko me je dobro shvatio, iako nismo razgovarali. 

— Budite bez brige, neće vam se ništa dogoditi! — umirivao sam 
ih. — Ovi su ljudi htjeli ubiti i nas i vas; mi smo ih u tome spriječili. 

lako je bila tama, opazio sam kako su ih moje riječi uplašile. Žurno 
nam je pristupio Bob. 

— Massa, htjeli su ubiti i Boba? 

— I tebe. 

— Onda oni umrijeti, oni visiti visoko na kolcu u Estaccadu. 

Zarobljenici nisu ništa govorili, vjerojatno su pretpostavljali da će 
im stražari priskočiti u pomoć. 

— Bobe, tamo prijeko leži Williams, a ondje onaj drugi. Dopremi ih 
ovamo! — zapovjedio sam Crncu. 

— Oni već mrtvi? — upita on. 

— Ne,ali nisu pri svijesti. 

— Dobro, dovući ću ih! 

Golemi Crnac dovukao je na ramenima najprije jednog, pa zatim 
drugog i bacio ih na zemlju. Odmah smo ih svezali. Konačno smo mogli 
govoriti i ja sam trojici trgovaca sve ispričao. Oni su se strašno 
razbjesnili i zahtijevali su da ih smjesta ubijemo. Usprotivio sam se 
tome. 


— I savana ima svoju pravdu i svoje zakone. Da sada stoje nasuprot 
nama s oružjem u ruci, smjeli bismo ih ustrijeliti. Ali ovako ih ne 
smijemo ubiti, nego im treba suditi. 

— Oh, oh, da, sud! — vikne Crnac radosno. — A zatim će Bob 
objesiti svu petoricu. 

—Sada ne! Noć je, nemamo vatre i moramo pričekati da svane. Ima 
nas sedam. Petorica mogu mirno spavati, a dvojica neka stražare. 
Zarobljenici su sigurni. 

Noću nijedan od zarobljenika nije progovorio ni riječi. Kad je 
svanulo, vidio sam da su se Williams i njegov drug osvijestili. Najprije 
smo doručkovali i nahranili konje. Sam mi je mahnuo i rekao: 

— To je naš šerif; on će sada, na primjer, početi suđenje. 

— Ne, Same, ja neću predsjedavali. To ćeš učiniti ti. 

— Ja? Što ti misliš, Sam Hawerfield i šerif! Prikladniji će biti onaj 
koji piše knjige. 

—Ja nisam građanin Sjedinjenih Država i nisam tako dugo u savani 
kao ti. Ako ti nećeš, onda to mora preuzeti Bob. 

— Bob? Crnac pa šerif? To bi bila najveća glupost koju bismo 
počinili u ovoj staroj pješčanoj rupi, i ja ću morati pristati, na primjer, 
ako drukčije ne ide. 

Zauzeo je mjesto. Ponosno je podigao glavu i rekao: 

— Sjednite u krug, meš'surs. Svi ste vi porotnici! Samo će Bob ostati 
stajati, jer on je čuvar! 

Bob je pritegao remen svoje sablje i uspravio se dostojanstveno. 

— Čuvaru, skini okove zarobljenicima; oni se nalaze u slobodnoj 
zemlji, gdje ubojice slobodno stoje pred sucem. 

— Ali ako pobjeći? Sva petorica... — promrmlja Crnac. 

— Čuj me! — zagrmi Sans-ear— oni neće pobjeći jer smo im 
oduzeli oružje, pa ne bi učinili ni deset koraka i već bi ih dostigli naši 
meci. 

Odvezao im je remenje i oni su se uspravili, još uvijek šuteći. Mi 
smo u rukama držali spremne puške, tako da nisu mogli ni pomisliti 
na bijeg. 

— Ti se zoveš Williams? — poče Sam. — Je li to tvoje pravo ime? 

— Neću vam odgovorili. Vi ste ubojice; vi ste nas napali i vama bi 
trebalo suditi — odgovori ovaj bijesno. 


— Radi kako želiš, momče — ali kažem ti da ćemo šutnju smatrati 
priznanjem. Dakle... ti si doista trgovački zastupnik? 


— Da. 
— Dokaži to! Gdje su tvoja pisma? 
— Nemam ih. 


— Dobro, to je sasvim dovoljno da znamo na čemu smo. Hoćeš li mi 
reći o čemu si to jučer navečer za vrijeme stražarenja razgovarao sa 
svojim drugom? 

— Ni o čemu! Ni riječi nismo progovorili. 

— Ovaj vas je časni čovjek prisluškivao i sve je čuo. Vi niste 
westmeni, jer pravi westman postupio bi mnogo pametnije. 

— Nismo westmeni! Do sto vragova, završite s tom komedijom i 
pokazat ćemo vam da se nikoga ne plašimo. Tko ste vi? Ništarije, koji 
su nas uhvatili na spavanju, da bi nas ubili i opljačkali. 

— Nemoj se nepotrebno uzrujavati, sinko. Ja ću ti reći tko su te 
ništarije koje ovdje odlučuju o životu i smrti. Ovaj čovjek koji je 
prisluškivao što ste govorili i koji vas je sam obojicu savladao tako da 
to nitko nije opazio, čak ni vi sami, ovaj čovjek koji ima tako čvrstu 
šaku zove se Old Shatterhand. A sada pogledajte mene! Smije li se 
netko kome su Navajosi odsjekli uši nazvati Sans-carom? Mi smo, 
dakle, ona dvojica što se potpuno sami usudismo krenuti u Llano 
Eslaccado. Također je istina da smo mi jučer izazvali kišu. Tko bi to 
drugi učinio? Ili, zar je netko ikada čuo da je u Estaccadu sama po sebi 
pala kiša? 

Naša imena nisu ohrabrila petoricu muškaraca. Williams je prvi 
progovorio. On je odmah procijenio položaj, jer upravo su mu naša 
imena pobudila nadu da ne treba strahovali od nasilja. 


— Ako ste doista ljudi za koje se izdajete, onda možemo očekivali 
pravdu. Ja ću vam reći istinu. Ranije sam se zvao drukčije, ali to nije 
nikakav zločin, jer se ni vi ne zovete Old Shallerhand i Sans-ear. Svatko 
ima pravo na ime koje mu se sviđa. 

— Well, zbog imena nisi ni optužen! 

— Ni zbog ubojstva nas ne možete optužili. Nismo ga učinili, niti 
smo namjeravali da ga počinimo. Da, jučer uvečer mi smo razgovarali, 
spominjali smo ubojstvo, ali... jesmo li spomenuli vaša imena? 

Dobri je Sam dugo gledao preda se i konačno mrzovoljno rekao: 

— Ne, to niste učinili; ali se to jasno moglo zaključiti iz vaših riječi. 

— Zaključak nije dokaz, nije činjenica. Savanski sud je 
hvalevrijedna ustanova i ne smije se oslanjali na pretpostavke. Mi smo 
Sans-eara i Old Shatterhanda gostoljubivo primili, a umjesto 
zahvalnosti oni nas sada žele nedužne ubili. To će saznali svi lovci od 
Velikih jezera do Mississippija, od Meksičkog zaljeva do Rijeke robova, 
i svi će reći da su ta dva velika lovca zločinci i ubojice. 


Morao sam u sebi priznati da se ta propalica odlično brani. Sam je 
skočio. 

— Do bijesa, to nitko neće reći, jer vas mi nećemo osudili. Vi ste 
slobodni! Što kažu ostali? 


— Oni su slobodni, oni su nedužni! — rekli su trgovci, koji ni u 
samom početku nisu bili naročito uvjereni u njihovu krivnju. 


— Ni ja ne mogu na osnovi onoga što o njima znam reći nešto 
protiv njih — odluči Bernard. — Nas se ne tiče tko su oni i kako se 
zovu, a naša optužba zasniva se samo na sumnjama koje nisu 
potvrđene dokazima. 


Bob, Crnac, izgledao je veoma zbunjen. Odjednom je izgubio nadu 
da će smjeti objesili zločince. Ja sam bio zadovoljan takvim razvojem 
suđenja. Čak sam to bio i predvidio i zbog toga nisam jučer dopustio 
da ih objese, nego sam danas dobrom Samu prepustio predsjedništvo. 
On je bio vrlo lukav lovac, ali nije znao zbuniti ubojicu unakrsnim 
pitanjima. U preriji čovjek nikad nije siguran za svoj život. Zašto, 

dakle, ubiti petoricu ljudi koji još ništa nisu učinili? Meni je bilo više 
stalo do naše sigurnosti nego do njihove smrti, a bilo je mnogo načina 
da se osiguramo. Ali Sama sam ipak morao bocnuti. Kad me upitao što 
ja mislim, odgovorio sam: 

— Znaš li, Same, u čemu još tvoja Tony ima prednost? 

— Ne. 

— Ima soli u glavi. 

— Kvragu, sjećam se, a čini mi se da i ti imaš dobro pamćenje za 
takve dosjetke. Ali što mogu kad sam lovac, a ne pravnik! Ti bi možda 
nešto izvukao iz tih ljudi. Zašto nisi preuzeo ulogu šerifa? Sada su 
slobodni, jer treba održati riječ. 

— Dakako, jer moje mišljenje više ništa ne može promijeniti. Oni 
su, naime, oslobođeni optužbe za pokušaj ubojstva, ali nisu slobodni. 
Master Williams, sada ću vam postaviti jedno pitanje, a o vašem 
odgovoru ovisi što će se s vama dogoditi. Kamo treba poći da bi se 
najbrže stiglo do Rio Pecosa? 

— Ravno prema zapadu. 

To se poklapalo s mojim mišljenjem. 

— Za koje vrijeme? 

— Za dva dana. 

— Ja držim da ste vi stakemeni, iako ste nas jučer na njih upozorili 
i iako ste sa svojim odredom, nakon što je bio prilično oslabljen, 
krenuli pravim putem. Vi ćete dva dana biti naši zarobljenici. Ako za 
ta dva dana ne stignemo do rijeke, objesit ću vas ili ustrijeliti. Sada 
znate na čemu ste! Zavežite ih na njihove konje i pođimo. 

— Oh, to biti dobro! — uzviknu Bob. — Ako ne doći na rijeku, Bob 
ih objesiti na drvo! 

Krenuli smo već nakon četvrt sata. Zarobljenici su jahali između 
nas, a Bob se nije micao od njih i strogo ih je nadgledao. Sam je jahao 
posljednji, aja sam s Bernardom bio na čelu. 

Predmet našeg razgovora bijahu jučerašnji događaji, ali ja nisam 
imao volje da o tome naširoko pričam. Tada me Bernard upita: 

— Je li istina Sans-earova tvrdnja da ste vi izazvali kišu? 

— Da. 

— To mi se čini nevjerojatnim, iako znam da uvijek govorite istinu. 
— Učinio sam to da bih spasio i vas i nas. 
Zatim sam mu sve ispričao. 


— Dakle, vama zahvaljujemo za život. Umrli bismo od žeđi ondje 
gdje ste nas sreli. 


— Ne biste umrli, nego bi vas ubili. Dopustio bih da njih ubiju, kad 
Mercroft. Čini mi se da sam već vidio to lice u ne baš najpovoljnijim 
okolnostima. Sada mi ispričajte kako je ubijen i opljačkan vaš otac. 


— Ne znam mnogo. Allan je otišao u San Francisco da kupi zlato. 
Radnici i pomoćnici stanovali su izvan kuće i u stanu nas je bilo 
četvoro, ako pribrojimo Boba i gazdaricu. Kao što znate, otac je uvijek 
navečer izlazio. Jednog jutra našli smo njegov leš u zaključanom 
hodniku kuće, a iz radionice i trgovine bile su ukradene sve 
vrijednosti. On je uvijek sa sobom nosio ključ koji otvara sva vrata. 
Kad su ga ubili, oduzeli su mu taj ključ i opljačkali ga bez mnogo truda. 


— Niste li na koga sumnjali? 


— Samo jedan od pomoćnika znao je da otac posjeduje taj ključ, ali 
je policijska istraga ostala bez ikakva uspjeha; pomoćnicima smo 
otkazali i oni su otišli. Među ukradenim draguljima bilo je i nekoliko 
tuđih, vrlo vrijednih dragulja ija sam sve to morao nadoknaditi. Ostalo 
mi je jedva toliko novaca da otputujem u Kaliforniju i potražim brata. 
On mi se odjednom prestao javljati. 

— Dakle, nemate nikakve nade da ćete ikad uhvatiti ubojicu i 
barem donekle nadoknaditi izgubljenu imovinu? 

— Ne. Razbojnici su sa svojim plijenom sigurno već odavno izvan 
granice zemlje, pa iako su vijest o zločinu i točan opis ukradenih 
dragocjenosti izišli u svim većim novinama Europe i Amerike, ipak mi 
sve to neće pomoći, jer vješt zločinac uvijek može naći načina da 
ostane neotkriven. 

— Htio bih vidjeti jedne od tih novina! 

— To je lako, jer jedan broj "Morning—Heralda" uvijek nosim sa 
sobom. 

Zavukao je ruku u džep i pružio mi novine. Pročitao sam popis i 
začudio se čudnovatoj slučajnosti. Vratio sam mu novine. 

— Što biste rekli kad bih vam imenovao jednog od zločinaca? 
— Vi, Charley? — upitao je brzo. 
— I kad bih vam vratio barem dio vašeg imutka? 


— Nemojte se sa mnom tako okrutno šaliti, Charley. Vi ste bili u 
preriji kad se dogodio zločin. Kako biste mogli poznavati počinitelja? 


— Bernarde, ja sam grub čovjek, ali blago onome koji je sačuvao 
djetinju vjeru. Evo, pogledajte! 

Izvadio sam vrećice i pružio mu ih. On ih je grozničavo otvorio i 
vidio sam kako mu ruke drhte. Tada je radosno i iznenađeno 
uzviknuo: 


— Gospode, naši dijamanti! Da, to su oni, to su doista oni. Kako vi 
dolazite... 


— Stanite! — prekinuo sam ga. — Svladajte se! Ovi iza nas ne 
trebaju ništa o tome znati! Ako su to vaši dijamanti, u što sam potpuno 
uvjeren, zadržite ih, a da mene ne biste smatrali lopovom, ispričat ću 
vam kako sam do njih došao. 

— Charley, kako tako nešto možete i pomisliti? 

— Polako, polako! Vičete kao da naš razgovor treba čuti netko u 
Australiji. 

Razumljivo je da je dobri Bernard bio uzbuđen. Bilo mi je drago 
što je sretan i žalio sam što mu zajedno s dijamantima ne mogu vratiti 
i oca. 

— Pričajte, Charley! Strahovito sam radoznao da saznam kako su 
se moji dijamanti našli u vašim rukama. 

— Gotovo sam uhvatio i zločinca. On je bio tako blizu mene da sam 
ga nogom gurnuo s lokomotive, a kasnije je Sam krenuo za njim, ali 
uzalud. No nadam se da ćemo ga brzo uhvatiti s one strane Rio Pecosa. 
Krenuo je onamo, svakako zbog neke nove psine, kojoj ćemo 
vjerojatno ući u trag. 

— Pričajte, Charley, pričajte! 

Ispričao sam mu sve o napadu na vlak i o našim doživljajima. 
Zatim sam mu pročitao pismo koje je Patrick napisao Fredu Morganu. 
Pozorno me je slušao i onda rekao: 

— Mi ćemo ga uhvatiti, Charley, mi ćemo ga uhvatiti i saznat ćemo 

što je učinio s ostalim nakitom. 


— Nemojte vikati, Bernarde. Ovdje na Zapadu čovjek treba da je 
veoma oprezan. 

—1Ivi mi doista hoćete prepustiti dijamante bez ikakvih uvjeta ili 
zahtjeva? 

— Dakako, pa oni su vaši. 


— Charley, vi ste... ali slušajte — zavukao je ruku u vrećicu i izvadio 
jedan od većih dijamanata. — Učinite mi uslugu i uzmite ovaj dijamant 
kao uspomenu na mene. 


— Pshaw! Ni govora, Bernarde. Vi ništa ne trebate darivati, ništa, a 
ovi dijamanti nisu samo vaši, nego i vašeg brata. 


— Allan će se sigurno složiti sa mnom. 


— To je moguće, čak sam uvjeren u to, ali sjetite se da to nije ni 
približno sve što ste izgubili. Zadržite ovaj kamen, a kad se jednom 
budemo rastajali, dajte mi nešto drugo što će me sjećati na vas! A sad 
jašite dalje, ja ću pričekati Sama. 

Pustio sam odred da prođe i pričekao Sans-eara. 


— O čemu ste tako uzbuđeno raspravljali, Charley? — upita me on. 
— Mahali ste rukama tako da se, na primjer, činilo kao da plešete 
balet. 


— Znaš li tko je ubojica Bernardova oca? 
— Sto, zar si to saznao? 
— Jesam! 


— Izvrsno! Ti si čovjek kome sve uspijeva. No, tko je to učinio? 
Nadam se da se nisi prevario! 


— Fred Morgan. 


— Fred Morgan... on? Charley, sve ću ti vjerovati, samo ne to. 
Morgan je propalica, ali on ne odlazi na Istok. 


— Misli što želiš, ali dijamanti pripadaju Marshallu. Već sam mu ih 
vratio. 


— Ha, ako si to učinio, mora da si u to uvjeren. Sigurno se radovao, 
siroti momak! Sada postoji razlog više da pronađemo tog Morgana. 
Nadam se da ću uskoro moći urezati još jedan zarez i za njega. 


— A kad ga nađemo i svršimo s njim, što onda? 

— Što onda? Hm, ja sam samo zbog njega krenuo na jug i slijedio 
bih ga do Meksika, Brazila i Ognjene Zemlje. Ali, ako ga ovdje nađem, 
svejedno mi je kamo ću poslije. Možda ću, na primjer, imati volju da 
otrčim u staru Kaliforniju, jer ondje, kako pričaju, ima divnih 
pustolovina. 

— Onda ću i ja s tobom. Imam vremena još nekoliko mjeseci i ne 
bih želio da dobri Bernard sam krene na tako dalek i opasan put. 


— Well, onda samo se složili. Samo se najprije pobrini za to da 
iziđemo iz tog pijeska i da se riješimo tog društva. Sada mi se manje 
sviđa nego jutros, a naročito mi je nesimpatično lice onog Mercrofta. 
To je lice koje bi trebalo ispljuskati. Mislim da sam ga već negdje vidio, 
ito prigodom nekog lopovluka. 

—Imeni se čini poznat. Možda ću se sjetiti gdje sam ga sreo! 


Jahali smo do večeri i ništa se neobično nije dogodilo. Zatim smo 
se zaustavili, nahranili konje, pojeli malo sušenog mesa i pošli na 
počinak. Zarobljenike smo preko noći svezali i pored njih postavili 
stražu. Kad je svanulo pošli smo dalje, au podne smo opazili da je tlo 
postajalo plodnije. Kaktusi su bili sočniji, a u pijesku se tu i tamo 
vidjela pokoja travka, koju su naši konji odmah popasli. Pustinja se 
pretvarala u livadu. Morali smo sjahati i pustiti konje da se napasu. 
Sada smo bili sigurni da ćemo uskoro naići na vodu, pa više nismo 
štedjeli onu koju smo nosili sa sobom. 

Dok smo se radovali što smo konačno izišli iz strahovite pustinje, 
pristupi mi Williams. 

— Sir, vjerujete li sada da sam govorio istinu? 

— Vjerujem. 

— Onda nam vratite naše konje i oružje i oslobodite nas. Mi vam 
nismo ništa učinili i imamo pravo da to tražimo. 

— Možda; ali kako ne mogu sam o tome odlučiti, pitat ću ostale. 

Sakupili smo se i ja sam rekao: 

— Meš'surs, pustinja je za nama i sada valja odlučiti hoćemo li 
ostati zajedno. Kamo namjeravate poći? — obratio sam se trgovcima. 

— Prema Paso del Norteu — glasio je odgovor. 

— Nas četvorica odjahat ćemo do Santa Fea. Dakle, naši se putovi 

razilaze. Sada treba odlučiti što ćemo učiniti s tom petoricom. 


Nakon kratkog savjetovanja, dogovorili smo se da trgovačke 
zastupnike pustimo na slobodu, i to danas. To se podudaralo s mojim 
planovima. Vratili smo im njihove stvari i oni su odmah krenuli. Na 
pitanje kamo idu, odgovorio je Williams da će slijediti Pecos sve do Rio 
Grandea, da bi tamo lovili bizone. Nakon pola sata krenuli su i trgovci. 
Uskoro su se obje skupine izgubile iz vida. 


Mi smo sjedili šuteći. Zatim je Sam prekinuo šutnju. 

— Što ti misliš, Charley? — upita me. 

— Uvjeren sam da nisu pošli prema Rio Grandeu, nego će nas 
dočekati negdje na putu u Santa Fe. 


— Slažem se s tobom. Bilo je pametno što si rekao da idemo u tom 
smjeru. Sada trebamo odlučiti hoćemo li ostati ovdje ili ćemo odmah 
krenuti dalje. 

— Ja sam za to da ostanemo. Slijediti ih ne možemo, jer su sigurno 
oprezni, a kako nas očekuju napori kojima naši konji još nisu dorasli, 
bolje će biti da se ovdje do sutra odmorimo. 

— Ali ako se ti ljudi noćas vrate da nas napadnu? — upita Marshall. 


— Onda bismo konačno imali razloga da s njima razgovaramo 
kako zaslužuju. Uostalom, odjahat ću u izviđanje. Učinit ću to ja, jer je 
moj konj najsnažniji. Vi ćete, dakako, ostati ovdje dok se ne vratim, a 
to se može dogoditi tek navečer. 


Uzjahao sam i krenuo tragom trgovačkih zastupnika. On je vodio 
prema jugozapadu, dok su ostali tragovi vodili nešto južnije. 

Zastupnici mora da su u početku jahali polako, a kasnije brže, jer 
sam ih ugledao tek nakon pola sata. Znao sam da nemaju dalekozor i 
mogao sam ih pratiti promatrajući ih kroz svoj dogled. 


Nakon nekog vremena krenuo je jedan od njih prema zapadu. 
Tamo sam u daljini vidio grmlje koje se poput poluotoka prostiralo u 
preriju; dakle, mora da je ondje tekao potok. Što da učinim? Koga da 
slijedim? Onu četvoricu ili onog jednog? Neka mi je slutnja govorila da 
ovaj posljednji izvršava neki plan koji se odnosi na nas. Zbog toga sam 
krenuo za njim. 


Poslije otprilike tri četvrt sata vidio sam kako je nestao u grmlju. 
Sada sam brzo jahao u luku, da me ne opazi bude li se vraćao istim 

putem. Stigao sam nedaleko od mjesta gdje je nestao, ali sam još dobar 
dio puta jahao uz rub šikare. Zatim sam ujahao u grmlje i konačno 
došao do male čistine, gdje sam veoma radostan opazio mali, bistri 
izvor. Sjahao sam i privezao konja, tako da je mogao piti i pasti. Zatim 
sam se napio divne vode i krenuo da potražim tragove jahača. 


Ubrzo sam ih pronašao i začuđeno opazio da je tim putem prošlo 
više jahača. Postojao je ovdje pravi put, koji je često bio upotrebljavan. 
Pazio sam da ne stupim na njega, jerje možda bio pod paskom i svakog 
sam trenutka mogao očekivati metak. Puzao sam kroz grmlje 
usporedo s putom, sve dok nakon nekog vremena nisam začuo 
njištanje. 

Upravo sam htio zaobići obližnji grm, da bih vidio gdje se nalazi 
konj, kad munjevitom brzinom ustuknuh. Preda mnom je ležao čovjek 
s glavom između granja, tako da je mogao promatrati put a da sam 
ostane dobro skriven. To je vjerojatno bio stražar i po tome sam 
zaključio da se u blizini nalazi čitavo društvo. 


Čovjek me nije opazio. Vratio sam se nekoliko koraka da ga 
zaobiđem. To mi je uspjelo, tako da sam poslije pet minuta upoznao 
cijeli teren. 

Puteljak je, naime, vodio prema prostranoj čistini usred koje je 
raslo gusto grmlje. Iz njega sam čuo njištanje. Šuljao sam se duž ruba 
čistine želeći utvrditi može li se proći kroz grmlje, ali prolaz nisam 
opazio. Sigurno je bio maskiran, jer sam začuo glasove koji su odavali 
prisutnost ljudi. 

Da li da im se usudim približiti? To je bilo opasno, ali sam ipak 
odlučio to učinili. U nekoliko hitrih koraka preskočio sam čistinu na 
mjestu gdje me stražar nije mogao opazili, jer se grmlje nalazilo 
između mene i njega. Puzao sam kroz grmlje, ali bilo je tako gusto da 
nisam ništa mogao vidjeti. Tada sam tik iznad zemlje pronašao mjesto 
kroz koje sam se mogao provući. Polako sam napredovao, sve dok 
nisam ugledao čistinu potpuno okruženu gustim zidom zelenila. Na 
jednom kraju čistine vidio sam oko osamnaest konja. Bili su privezani 
jedan uz drugog. U blizini mog skrovišta ležalo je ili sjedilo 
sedamnaest ljudi, a oko njih je bila razbacana gomila različitih 
predmeta pokrivenih štavljenim bivoljim kožama. Činilo mi se kao da 
je to razbojnička pećina u kojoj su spremili sve što su u posljednje 

vrijeme opljačkali. 
Jedan je od ljudi upravo govorio. Bio je to Williams. Dakle, on se 
odvojio od ostalih. Mogao sam čuti svaku riječ: 


— Jedan mora da je prisluškivao, jer me odjednom nešto udarilo 
po glavi i ja sam se srušio. 


— Prisluškivali su? upitao je strogim glasom neki čovjek u 
raskošnoj meksičkoj odjeći. — Ti si budala koja nam više ne može 
koristili. Kako čovjek može dopustili da ga uhode, i to još u Estaccadu, 
gdje nema nikakvog skrovišta? 


— Ne budi strog, capitan! — reče Williams. — Kad bi znao koje to 
bio, onda bi priznao da ni ti nisi pred njim siguran. 

—Ja? Hoćeš li da te ubijem? Nisu te samo uhodili, nego su te šakom 
srušili na zemlju, kao da si dijete ili žena! 

Williamsu je na čelu nabrekla žila. 

— Capitan, ti znaš da nisam žena. Onaj koji me udario, srušio bi te 
na zemlju jednim jedinim udarcem. 

Capitan se glasno nasmijao. 

— Pričaj dalje! 

— I Patricka, koji se naziva Mercroft, udesio je bez mnogo muke. 

— Patricka? A kad se to dogodilo? 

Williams im sve ispriča. 

— Prokletstvo, huljo, ustrijelit ću te kao psa. Tebe i četvoricu mojih 
najboljih ljudi zarobila su dva lopova kao da ste dječaci! 

— Grom i pakao, capitan, znaš li tko su bila ta dvojica? Onaj koji se 
nazivao Charley i onaj koga su zvali Sam? Kad bi njih dvojica sami s 
puškom u ruci došli ovamo, mnogi od vas ne bi znali bi li se branili ili 
predali. Bijahu to Old Shatlerhand i mali Sans-ear. 


Vođa skoči. 

— Lažljivče! Želiš opravdati svoj kukavičluk. 

— Capitano, ubij me! Ti znaš da neću ni maknuli prstom. 

— Dakle, ti doista govoriš istinu? 

— Da. 

— Ako je to istina, por todos los santos, onda ta dvojica trebaju 

umrijeti, a Yankee i Crnac također, jer ta dva lovca neće mirovati dok 
nas ne otkriju i ne unište. 

— Oni nam ništa neće učiniti, jer su odlučili krenuti u Santa Fe. 

— Šuti! Ti si tisuću puta gluplji od njih, a ipak im ne bi rekao kamo 
doista ideš. Ja dobro poznajem te lovce sa sjevera. Ako žele pronaći 
naš trag, oni će ga sigurno pronaći sve kad bismo letjeli. Da, mi nismo 
sigurni čak ni u to da jedan od njih nije ovdje u grmlju i sluša sve što 
govorimo. 

Kad je to rekao, nije mi bilo naročito ugodno. Nastavio je: 


— Da, ja ih veoma dobro poznajem, jer sam čitavu godinu proveo 
zajedno sa slavnim Florimontom, koga su nazivali Track Smeller 
odnosno Njušitelj Tragova, a Indijanci su ga nazivali As-ko-lah, 
Medvjeđe Srce. Od njega sam saznao sva njihova lukavstva. Kažem 
vam, ti ljudi neće otići u Sanla Fe, oni neće noćas napustiti svoj logor. 
Oni znaju da sutra mogu pronaći vaše tragove i da se njihovi konji 
moraju odmoriti. Sutra će osvježeni krenuli za vama, pa ako ih čak i 
uspijemo savladali, oni će u borbi ubiti barem polovicu naših ljudi. Čuo 
sam kako mnogi pričaju da taj Old Shatterhand ima pušku kojom čitav 
tjedan može pucati a da je ne mora ponovo napunili. Zbog toga ih 
moramo napasti još noćas. Za vrijeme spavanja. Kako su samo 
četvorica, na straži je najviše jedan od njih. Znaš li mjesto gdje se 
nalaze? 

— Da — odgovori Williams. 

— Onda se spremite. Točno u ponoć moramo bili ondje, ali bez 
konja. Prišuljat ćemo se i napasti ih, tako da neće moći ni pomisliti na 
obranu. 

Capitan nas ipak nije tako dobro poznavao; inače bi posve drukčije 
postupio. 

— Gdje je Patrick s ostalima? — upita vođa. 


— Krenuo je prema Head—Piku da dočeka svog oca, kao što ti je 
javio. Tom prilikom napast će onu trojicu trgovaca koji imaju odlično 
oružje i mnogo novaca. Možda je s njima već svršio, jer nije htio gubiti 
vrijeme. 

— Znači, poslat će mi plijen? 

— Donijet će ga dvojica, trećeg će povesti sa sobom. 

— U redu. Sve će nam to dobro doći, osobito oružje. Ali najbolje 
puške dobit ćemo od lovaca. Pričali su mi da Sans-ear ima pušku iz 
koje se može pucati na daljinu od dvanaest stotina koraka. 


U tom se trenutku iz daljine začu lajanje prerijskog psa. Bio je to 
signal. 

— Dolazi Antonio s kolcima za Estaccado — reče capitano. — Neka 
ih ne istovari vani... neka dođe ovamo. Sada, kad znamo da se u našoj 
blizini nalaze oni lovci, treba da smo oprezni. 


Te su me riječi potpuno uvjerile da je to dobro organizirana banda 
stakemena i da su opljačkani predmeti bivše vlasnike stajali života. 


Sada se, upravo nasuprot meni, rastvorio zid od lišća. Na tom se 
mjestu sastojao od povijuša, koje je bilo lako odgurnuti u stranu. Na 
čistini se pojaviše tri jahača čiji su konji nosili priličnu hrpu kolaca 
zavezanih za sedlo. 

Dolazak ovih ljudi zaokupio je pozornost bande, pa sam se odlučio 
neprimjetno povući. No, namjerno sam ostavio znak o svojoj 
prisutnosti. Vođa je, naime, stavio iza sebe na zemlju svoj pojas s 
nožem i dva revolvera, tako da sam jedan od njih mogao doseći. 
Dohvatio sam ga i polako otpuzao natrag. Ponovo sam pretrčao 
Čistinu i nestao među grmljem. Zatim sam polako napredovao brišući 
za sobom trag i tako stigao do svog konja. Odvezao sam ga, uzjahao i 
vratio se u velikom luku. Tako sam mogao biti siguran da stakemeni 
neće otkriti moju prisutnost.Kad sam stigao do svojih drugova, bio je 
već sumrak. Po njihovim sam licima zaključio da su bili zbog mene 
zabrinuti i da su me nestrpljivo očekivali. 


— To bili massa Charley! — viknuo je Bob radosno. — Oh, Bob 
imati strah, svi imati strah za massa Charley. 


Ostali su bili manje otvoreni. Tek kad sam sjeo, upitao me Sam: 

— No? 

— Trgovci su ubijeni! 

— To sam i mislio! Ti trgovački zastupnici, koji su zapravo 
stakemeni, promijenili su pravac puta i noću su napali svoje žrtve, ako 
to već nisu učinili danju. 

— Pogodi tko je onaj Mercroft! 

— Već sam li rekao da se radije tučem s medvjedom nego da nešto 

pogađam! 
— Mercroft nije njegovo pravo ime i... 
— Ni ja nisam bio toliko glup i vjerovao da je pravo! 


— ..taj se čovjek zapravo zove Patrick Morgan! — nastavio sam 
prekinutu rečenicu. 
— Pa... trick Mor... gan! — vikne Sam. Prvi put sam vidio da je 


zapanjen. — Patrick Morgan! Je li to moguće? 0, Same Hawerfielde, 
stari medvjede, kakav si ti magarac! Imao si tu hulju već u rukama, bio 
si šerif i ponovo si ga pustio na slobodu. Charley, jesi li siguran da je 
to on? 

— Siguran sam. A sada znam i zašto mi se učinio tako poznat; sličan 
je svome ocu. 

— Ali right, sada mi je sve jasno. Ja sam također mislio da sam ga 
već negdje sreo. Gdje je? Nadam se da nam neće umaći. 

— Trebao je ubiti trgovce, a zatim s jednim pratiocem otići do 
Skettel— Head—Pika, da se sastane sa svojim ocem. 

— Onda naprijed, ljudi, moramo za njim! 

— Stoj, Same! Spušta se noć i mi ne možemo pratiti njihov trag. 
Osim toga, moramo se spremiti za jedan vrlo častan posjet. 

— Posjet? Tko će doći? 

— Taj Patrick je član bande slakemena, koja prijeko ima svoj logor. 
Njihov je vođa neki Meksikanac, koga nazivaju capitan i koji nije 
prošao lošu školu kod starog Florimonta. Prisluškivao sam dok im je 
Williams pripovijedao o našoj pustolovini. Oni će nas napasti u ponoć. 

— Dakle, oni misle da ćemo ostati ovdje? 

— Da. 

— Well, neka bude kako žele. Mi ćemo doista ostati i poželjeti im 
dobru večer. Koliko ih ima? 

— Dvadesetak. 

— To je prilično mnogo za nas četvoricu. Što ti misliš, Charley? 
Zapalit ćemo vatru, poslagati oko nje naše kapute, tako da će mislili da 
to mi spavamo. Mi ćemo se smjestiti nešto dalje i oni će se naći između 
nas i vatre. Tako će nam biti dobar cilj. 

— Plan je dobar — složio se Bernard Marshall — i vjerojatno 

jedino moguć. 
— Lijepo! Potražimo odmah drvo za vatru — reče Sam i ustane. 


— Čekaj malo — odgovorih. — Zar doista misliš da se na taj način 
možemo suprotstaviti dvadesetorici ljudi? 

— Zašto ne? Oni će pobjeći nakon prvog pucnja, jer ne mogu znati 
tko se nalazi iza njih. 


— A ako je onaj capitano dovoljno pametan da to pogodi? Onda 
ćemo unatoč lukavosti biti ubijeni. 


— Na tako što lovac uvijek treba biti spreman. 
— Ali onda će ti pobjeći Morgani. 
— Gle, to je točno! Ti, dakle, misliš da trebamo tiho odmagliti ne 


dočekavši te razbojnike? Moramo to učiniti zbog svih onih dobrih ljudi 
koji prolaze kroz Estaccado. 

— Ne pada mi na um da bježim, ali ja imam drugi i vjerojatno bolji 
plan. 

— Govori! 


— Dok nas oni budu ovdje tražili, otići ćemo u njihovo skrovište i 
zarobili sve njihove konje zajedno sa stvarima. 


— Oho, to je dobro! Ali ti kažeš konje. Zar nas pješice kane napasti? 


— Da. A po tome se može zaključiti da će svoje skrovište napustiti 
dva sata prije ponoći, jer im toliko treba da pješice stignu ovamo. 


— To si dobro izračunao. 


— Dabome! Ako ih ovdje dočekamo, stavljamo život na kocku. Ali 
ako im oduzmemo namirnice, streljivo i konje, onda još dugo neće 
moći obavljati svoj prljavi posao, ami nećemo morati ispalili ni metka. 

— Ali oni će tamo sigurno ostaviti stražare. 

— Poznajem mjesto gdje se nalazi stražar. 

— Oni će nas progoniti. 

— Učinit će to i onda ako budemo ovdje na njih čekali i kasnije 
pobjegli. 

— Dobro, slažem se. Kad ćemo krenuti? 

— Možemo poći već za četvrt sala. Bit će potpuno mračno. 

— Oh, to biti lijepo! — uzvikne Crnac. — Bob jahati s vama i uzeli 

sve stvari koje ležali kod razbojnika. To je bolje nego ostali ovdje i 
ubiti Boba! 

Spustila se takva tama da nismo mogli vidjeti dalje od deset 
koraka. Krenusmo. Ja sam jahao naprijed, a ostali su me slijedili jedan 
za drugim. 

Dakako, nisam krenuo ravno prema skrovištu, već u velikom luku. 
Došli smo do ruba grmlja udaljenog otprilike jednu englesku milju od 
skrovišta. Ondje smo privezali naše konje i pješice krenuli dalje. lako 
ni Marshall ni Crnac nisu bili vični šuljanju, dospjeli smo neopaženo 
do ruba čistine, točno nasuprot puteljku kraj kojega je prije ležao 
stražar. 

Osvijetljeno grmlje u sredini govorilo je o tome da su zapalili vatru 
ili barem baklju; ali oko nas je bilo tako mračno da smo bez brige mogli 
uspravno prijeći čistinu. Ponovo sam pronašao ono mjesto gdje sam 
ležao prisluškujući. Još prije nego što se sagnuh začuo sam glas vođe. 
Odšuljao sam se malo naprijed i vidio da su svi bili spremni za pokret. 
Capitan je govorio: 

— Da smo našli i najmanji trag, mislio bih da je ovdje bio jedan od 
lovaca i prisluškivao. Kamo je nestao revolver? Možda sam ga izgubio 
jutros dok sam jahao, a to nisam uočio kad sam odložio pojas. Dakle, 
Hoblyne, jesi li doista vidio svu četvoricu? 

— Svu četvoricu. Tri bijelca i jednog Crnca. Pokraj njih su pasli 
njihovi konji. Jedna od životinja nema repa i izgleda kao jarac bez 
rogova. 

— To je stara Sans-earova kobila, slavna kao i njen vlasnik. A oni te 
nisu opazili? 

— Ne. Ja i Williams jahali smo samo dio puta, koliko se to moglo 
bez opasnosti da nas ne opaze, a dalje sam puzao sve dok ih nisam 
jasno mogao vidjeti. 

Učenik starog Florimonta bio je ipak toliko pametan i oprezan i 
poslao je dvojicu ljudi u izviđanje. Sreća što sam tada već sjedio sa 
svojim prijateljima. 

— Onda će sve biti u redu! Ti, Williamse, padaš s nogu od umora i 
ostat ćeš ovdje, a ti ćeš, Hoblyne, stražariti kraj puteljka. Mi ostali 
krećemo! 

Vidio sam kako su oslobodili prolaz. Devetnaest ljudi napustilo je 
skrovište. Ostala su samo dvojica. Vratio sam se do svojih drugova. 


— Što je, Charley? Čini se da su krenuli? — upita me Sam. 


— Da. Dvojica su ostala, jedan kao stražar kraj puteljka, a Williams 
u skrovištu. Williams nije naoružan, ali stražar ima pušku. Zasad još 
ništa ne smijemo poduzeti, jer su možda nešto zaboravili i mogli bi se 
vratiti. Ali, trebamo se spremiti. Dođi, Same; vas dvojica ostanite ovdje 
dok vas ne pozovemo ili ne dođemo po vas. 

Odšuljali smo se do puteljka i čekali otprilike deset minuta dok se 
nije pojavio stražar. On je hodao tako mirno da smo zaključili kako se 
osjeća posve sigurnim. Do nas je stigao za desetak minuta. Više nismo 
oklijevali. 


Ja sam se sakrio s jedne, a Sam s druge strane puteljka. U času kad 
se nalazio između nas uhvati ga Sam za vrat. U usta mu je gurnuo krpu, 
a zatim ga svezao lasom. 


— A sada naprijed! 

Došli smo do ulaza i ja sam odmakao divlje povijuše. Williams je 
sjedio uz vatru i pekao komad mesa. Bio mi je okrenut leđima i mogao 
sam mu se neopazice približili. 

— Podignite malo to meso, master Williams, inače će izgorjeti! — 
rekao sam. 

Okrenuo se i ukočio od straha kad me prepoznao. 


— Dobra večer! Gotovo sam zaboravio da vas pozdravim, a prema 
gentlemenima vašeg kova čovjek treba bili pristojan. 

— 0... 0... Old Shatterhand! — promucao je razrogačenih očiju. — 
Što vi ovdje tražite? 

— Pa moram capitanu vratili revolver koji sam mu uzeo dok ste 
mu pričali o svojoj pustolovini. 

Williams privuče nogu spremajući se na skok, a očima potraži 
pušku. Ali kraj njega je ležao samo bowie nož. 


— Samo sjedite, master stakeman, jer će vas i najmanji pokret 
stajati života. Prvo, revolver vašeg capitana je nabijen, a drugo, na 
ulazu vas očekuje još nekoliko metaka. 


Okrenuo se i ugledao Sama koji je u njega uperio pušku. 

— Grom i pakao... izgubljen sam! 

— Možda i ne, ako se predate bez otpora. Bernarde, Bobe, ovamo! 

Pojaviše se na ulazu. 

— Bobe, ondje na sedlima vise lasa. Uzmi jedno i sveži ovog 
čovjeka! 

— Do sto vragova! Živa me nećete uhvatiti! 

Rekavši to, Williams zarije sebi nož u srce i sruši se. 

— Neka se Bog smiluje njegovoj duši — rekao sam iznenađen. 

— Taj čovjek ima na savjesti vjerojatno više od stotinu ljudskih 
života — reče Sam muklo. — Nijedan ubod nožem nije pogodio crnje 
srce. 


— Sam je sebi sudio — odgovorio sam. — Uštedio nam je trud. 


Zatim sam poslao Boba da dovuče Hoblyna. Uskoro je ležao pred 
nama na zemlji. Izvadili smo mu krpu iz usta i on duboko udahne. 
Užasnuto je promatrao leš svog druga. 

— Umrijet ćeš kao i ovaj ovdje ako ne odgovoriš na ono što nas 
zanima. 


— Sve ću reći — obeća prestrašeni čovjek. 
— Dakle, gdje je skriveno zlato? 
— Zakopano je tamo otraga, ispod vreća za brašno. 


Odmaknuli smo kože i počeli pregledavati plijen. Pred nama je 
ležalo cijelo bogatstvo koje je bilo otpremano kroz Estaccado: barut, 
olovo, streljivo, lasa, sedla, vrećice, pokrivači, lovačka oprema i 
odijela, tkanine, niske koralja i nakit kakav naročito cijene Indijanke, 
alat, konzerve i velike zalihe namirnica. 


Bob je okretao vreće kao da se u njima nalazi sijeno. Marshall je 
potražio pijuk i lopatu. Poslije kratkog vremena pronašli smo toliko 
zlatnog praha i zrnaca da smo tom kovinom mogli natovariti jednog 
konja. 

Stresao sam se pomislivši na tolike kopače zlata koji su morali 
umrijeti da bi ovi razbojnici došli do takve količine smrtnoga praha, 
kako ga s pravom nazivaju. Kopači koji se vraćaju, najčešće ne nose sa 
sobom velike količine zlata, nego ga pretvaraju u papirnati novac ili 
vrijednosne papire. Ubijeni su sigurno nosili takve papire. Gdje su ih 


212 


spremili? 
— Gdje je novac i gdje su vrijednosni papiri koje ste opljačkali? — 
upitao sam Hoblyna. 


— U jednom skrovištu daleko odavde. Capitan ih je tamo spremio 
jer nije vjerovao nekim članovima bande. 


— Znači, samo on zna za to skrovište? 
— Samo on i poručnik. 

— Tko je vaš poručnik? 

— Patrick Morgan. 


Sada mi je sve bilo jasno. "U svakom ćemo se slučaju obogatiti", 
pisao je taj čovjek svom ocu. Zar je on spremao izdaju? 


— Znaš li otprilike gdje se nalazi skrovište? 

— Ne znam sigurno; ali čini se da capitan ne vjeruje poručniku. On 
je danas s još jednim čovjekom odjahao prema Head—Piku kraj Rio 
Pecosa, a sutra je trebalo da ja s još jednim drugom krenem za njima. 


— Ah! Capitan ti je opisao mjesto? 
On je zbunjeno šutio. 


— Odgovori! Ako budeš šutio, umrijet ćeš. Ako nam kažeš istinu, 
bit ćemo milostivi, iako svi vi zaslužujete uže. 


— Točno ste pogodili, sir. 
— Koje je to mjesto? 
— Trebao sam poći tamo i ubiti poručnika ako mu se približi. To je 


mala dolina koju dobro poznajem, jer sam jednom već bio tamo. Ali 
vam opis ne može koristiti, jer je ne biste mogli pronaći. 
— Je li ti on označio samo dolinu, ili ti je pobliže označio mjesto? 
— Capitan nije toliko lud da bi mi točno označio to mjesto. Njegova 


je zapovijed glasila da se sakrijem i ubijem poručnika čim uđe u 
dolinu. 


— Dobro! Poštedjet ću ti život, dabome, samo pod uvjetom da nas 
odvedeš do te doline. 


— Učinit ću to. 
— Ali upamti da ćeš biti izgubljen pokušaš li nas prevariti. Ti si naš 
zarobljenik. 

— Well — reče Sam — znači, ovdje je posao završen. Što sada? 


— Uzet ćemo samo zlato i ono što nam je najpotrebnije. Oružje, 
streljivo, duhan, hranu i neke sitnice za darove Indijancima, ako ih 
slučajno sretnemo. Uzmite stvari, a ja ću dotle pogledati konje. 


Pronašao sam četiri čvrsta kasača michiganca, koji su bili veoma 
prikladni za nošenje tereta. Osim toga, samo su tri mustanga zaslužila 
da ih povedemo. Bili su bolji od konja na kojima su jahali Bernard i 
Bob. Treći je bio namijenjen Hoblynu. 


Kasače sam osedlao samarima za mazge, koje smo pronašli u 
skrovištu. Sve stvari koje smo namjeravali ponijeti povezali smo u 
osam omota i na svakog konja natovarili po dva. Ostale smo predmete 
nabacali na gomilu i u sredinu stavili barut. Tako smo bili sigurni da 
će sve izgorjeti. 

— Što ćemo učiniti s ostalim konjima? — upita Sam. 

— Bob će ih odvezati i otjerati u preriju. To nije baš pametno, ali ih 
ne mogu ubiti. Ti pođi s ostalima na zapad, a ja ću još ostati kako bih 
zapalio lomaču. 

— Zašto to ne bismo učinili odmah? — upita Marshall. 


— Vatra će se vidjeli nadaleko. Slakemeni će, kad vide da nas nema 
u našem logoru, odmah krenuti natrag i bit će bolje da odmaknete što 
dalje, a ja ću vas brzo stići. 

— Well, u pravu si, Charley. Dakle, dečki, pođimo! — zapovjedi 
Sam. On je jahao naprijed držeći za uzde jednog od natovarenih konja. 


Za njim su krenula ostala tri, a Marshall je zajedno s Bobom i 
svezanim Hoblynom tvorio začelje. Ja sam ostao kraj konja i čekao. 
Više ih nisam čuo. Tako je prošlo četvrt sata. Nisam smio dulje 
oklijevati, jer su se stakemeni mogli vratiti i iznenaditi me. 


S pomoću poderanog pokrivača načinili smo neku vrst fitilja, tako 
da ću se moći udaljiti prije no što se barut zapali, jer se zbog velike 
količine streljiva mogla očekivati snažna eksplozija. Zapalio sam ga, 
dohvatio konja za uzde i putem izišao u preriju. Uzjahao sam na rubu 
grmlja. Tada se iz skrovišta začu praskanje i treskanje. Podbo sam 
konja i odjahao što sam brže mogao, da bih izišao iz kruga svjetlosti 
koju je bacao plamen iz skrovišta. Vatra je uništila čitavu pljačkom 
stečenu imovinu stakemena. 

6. MEĐU KOMANČIMA 


amo gdje se sastaju područja Teksasa, Arizone i Novog Meksika, 

dakle na pritokama Rio Grande del Nortea, dižu se planine Sierra 

de los Organos, Rianca i Guadelupa i tvore područje divljih 
spletova visokih lanaca. Oni su čas golemi, goli bastioni, čas su obrasli 
gustom, tamnom prašumom i bivaju ispresijecani dubokim, gotovo 
okomitim kanjonima ili blagim padinama dolina, koje se doimaju kao 
da su od postanka bile potpuno odijeljene od vanjskog svijeta. A ipak 
vjetar nosi cvjetni prah i sjeme preko visokih litica, tako da se mogla 
razviti vegetacija. Ipak se crni i sivi medvjed uspinju uza stijene, da bi 
otamo sišli u te osamljene kotline. Ipak su divlji bizoni našli ovdje 
prolaze kroz koje se provlače na svojim jesenjim i proljetnim 
putovanjima u stadima od tisuću grla. Ipak se ovdje pojavljuju bijeli i 
bakreno obojeni likovi, divlji kao i sam predio, akad ponovo odu, nitko 
ne zna što se zbilo, jer divovsko je kamenje nijemo, prašuma šuti, a 
nijedan čovjek još nije naučio govor životinja. 

Ovamo gore dolazi neustrašiv lovac koji se oslanja samo na svoju 
pušku; ovamo gore dolazi bjegunac koji je raskinuo svaku vezu sa 
civilizacijom; ovamo gore šulja se Indijanac koji je cijelom svijetu 
objavio rat, jer ga svi žele uništiti. Ovdje se pojavljuje čas krznena kapa 
nekog snažnog trapera, čas široki obod sombrera nekog Meksikanca, 
čas čuperak kose nekog Indijanca. Što oni traže ovdje? Što ih tjera 
ovamo gore na te usamljene vrhove? Postoji samo jedan odgovor: 
neprijateljstvo prema čovjeku i životinji, borba za život koji nije uvijek 
vrijedan te borbe. 

Dolje na ravnici sastaju se lovišta i područja Apača s onima 
Komanča; na tim granicama događaju se junačka djela o kojima ne 
piše nijedna povijest. U tim bitkama mnogi pojedinac ili odred biva 
potisnut gore u planine i mora se tamo boriti sa smrću ili silama koje 
kao da je nemoguće pobijediti. 

Rio Pecos izvire u Sierri Rumanes, teče najprije prema jugoistoku, 

a zatim se, prodrijevši u Sierru Riancu, okreće ravno prema jugu. Na 
izlasku rijeka tvori prema zapadu veliki luk, koji s lijeve i desne strane 
okružuju planine. One su s obiju strana tako daleko jedna od druge da 
su tamo nastale čas uže, čas šire prerije prekrivene bujnom, zelenom 
travom koja se prostire sve do prašumom obraslih padina planina. 

To je vrlo opasno područje. Planine se prostiru duž riječne doline 
i samo se ponegdje nailazi na usjekline ili klance u koje se čovjek može 
sklonili ako sretne neprijatelja. 

Mi smo sad ušli u tu riječnu dolinu. Ja sam je već od ranije 
poznavao. Nešto sjevernije nalazi se Winnetouov pueblo. Rado bih 
tamo nakratko odjahao da se raspitam o mom prijatelju ili da ga 
možda sretnem. Ipak sam odbacio takve misli, jer je prije svega valjalo 
pomoći Samu i Bernardu Marshallu. 

Hoblyn je slobodno jahao između nas, pored Boba. Sam je jahao 
naprijed, a jana kraju sBernardom. Ovaj se pokazao kao veoma dobar 
jahač. 

Rano ujutro preplivali smo Rio Pecos i nastavili jahati desnom 
obalom rijeke. Sad je bilo prijepodne i sunce je upravo doseglo 
vrhunac planina s one strane rijeke. Njegova nam je toplina godila, jer 
su noći bile prilično hladne, a jutra tako vlažna i svježa da pokrivače 
dugo nismo skidali s ramena. 

— Je li još daleko do Skellel—Head—Pika? — upitao me Marshall. 


— Možda ćemo danas stići do planina, ako prema Hoblynovu opisu 
ne budemo prije toga morali skrenuli u desno. 

— Zar ne bi bilo bolje kad bismo najprije došli do planina, jer se 
tamo nalazi Fred Morgan? 

— Čakni u tom slučaju ne smijemo krenuti ravno prema njima, jer 
bi nas Morgan mogao opazili. Sigurno je već tamo, jer danas je 
četrnaesti kolovoza. Ali mislim da je Patrick odjahao prema dolini, a 
tamo gdje se nalazi sin, nalazit će se i otac. Uostalom, Patrick je ispred 
nas samo nekoliko sati jahanja, jer mi smo mu neprestano za petama. 
Noćas je logorovao šest milja odavde, pa ako je kao i mi krenuo u 
svitanje, onda je najviše tri sata pred nama. 

— Gledajte! — viknu u tom trenutku Sam Hawerfield. — Tamo kraj 
ruba šume leži na zemlji još zelena grana. Dakle, slomljena je tek 

nedavno, a to znači da je prije kratkog vremena netko bio ovdje. 

Dojahali smo bliže i sišli s konja. Sam podigne granu, pogleda je, a 
zatim je pruži meni. 

— Pogledaj, Charley. 

— Hm, mogao bih se kladiti da je ta grana odlomljena prije jedva 
jednog sata. 

— Ija tako mislim. Vidiš li ove tragove? 

Sagnuo sam se. 

— Bijelac! Vjerojatno Patrick ili njegov otac. Ne smijemo dalje, 
Same! 

— Imaš pravo! On ne smije zamijetiti da ga netko slijedi. Ali ako je 
taj lupež ovdje sjahao, onda sigurno nešto namjerava. Tamo je ostavio 
konja, koji je kopitima utabao zemlju, a ovdje tragovi nogu vode u 
šipražje. Da pogledamo! 

Ostavili smo drugove da nas pričekaju i krenuli u šumu. Prešli smo 
priličan komad puta kad Sam, koji je hodao sprijeda, odjednom stade. 
Pred njim je zemlja bila izgažena, a pokrivač od mahovine skinut. 
Činilo se da je netko ovdje kopao i zatim mahovinu stavio ponovo na 
mjesto. Sagnuo sam se i odstranio mahovinu. 

— Pijuk! — vikne Sam. 

— Točno— odgovorio sam iznenađeno. — Ovdje je ležao pijuk. 
Ispod mahovine vidio se trag pijuka, koji je donedavno ležao ovdje. 

— Uzeo ga je Patrick. Ali tko ga je ovdje sakrio? — upita Sam. 

— Na to je pitanje lako odgovorili. Kad je capitan s poručnikom 
zakopao blago i napustio dolinu, taj im je alat smetao i oni su ga ovdje 
zakopali. Sad ga je mogao uzeti jedino Patrick, jer capitan je još iza nas, 
a Fred Morgan ne zna za ovo mjesto. Sigurno ćemo na nekom stablu 
naći znak kojim su označili to mjesto, jer pijuk im je potreban ako žele 
ponovo otkopati blago. 

Vratio sam mahovinu na mjesto i pogledao oko sebe. Točno! Na 
dva drveta, s lijeve i desne strane straga, vidjela su se tri zareza, a 
najniže su grane bile odlomljene. 

— Što iz toga slijedi, Charley? — upitao me Sans-ear. 

— Ito je lako pogoditi: Patrick vjerojatno namjerava poći u dolinu. 

— Trebamo ga tamo spriječili, ali pitanje je, je li krenuo ravno 
prema dolini ili će najprije potražiti oca. 

— To ćemo odmah saznali. 

Vratili smo se i ja sam upitao Hoblyna: 

— Je li još daleko do puta koji vodi prema dolini? 

— Najviše još dva sata, ako se dobro sjećam. 


— Onda ćemo odjahati do tamo. Ide li Patrick tim putem, onda 
kreće ravno prema skrovištu; ali ako jaše sadašnjim smjerom, onda se 
najprije namjerava sastati s ocem i mi ćemo se ravnati prema njemu. 
Uostalom, on se ovdje prilično dugo zadržao i jedva da je sat vremena 
pred nama. Zbog toga će bili bolje da se malo odmorimo. Možda je 
imao nekog razloga da se i on negdje zaustavi i mogao bi nas opaziti. 


— Ali right, Charley, ostanimo ovdje — složi se Sans-ear. — Ali mi 
nećemo biti tako neoprezni kao on i ostaviti konje na čistini. Smjestit 
ćemo ih među drveće. Izvadite hranu, jer od zore, na primjer, nisam 
ništa okusio. 

Poslušali smo ga i sjeli na meku mahovinu. U taj čas Hoblyn tiho 
krikne i pokaže rukom među drveće. 

— Pogledajte onaj klanac prijeko, meš'surs! Učinilo mi se da sam 
sasvim gore na vrhu vidio neki bljesak, kao odraz čeličnog vrška 
koplja. 

— Nije moguće! — reče Sam. — Kako bi se na takvoj udaljenosti 
mogao uočiti vršak koplja. 


— Ipak, Same — odgovorio sam. — Ako pogled padne baš na 
mjesto gdje se nalazi vršak, onda je to moguće. Ali takva koplja imaju 
samo Indijanci, znači, to mora da su... — Doista, sada sam i ja gore 


opazio neki blijesak. — Čujte, ljudi, to mora da su Indijanci. Velika je 
sreća što smo se ovdje sakrili. Da smo jahali dalje, oni bi nas sigurno 
opazili, jer je sunce točno nasuprot nama. 


Uzeo sam dalekozor i pogledao prema klancu. Ono što sam vidio 
veoma me zabrinulo. 


— Evo, Same, pogledaj malo te momke! Ima ih barem stotinu i 
pedeset. 


Uzeo je dalekozor i zatim ga pružio Bernardu. 

— Pogledajte i vi ove Crvenokošce, master Marshall! Jeste li ikad 
imali posla s Komančima? 

— Još ne. Dakle, to su Komanči? 

— Da. U ovom području mogli bismo naići i na Apače, ali oni 
drukčije češljaju čuperak nego ovi momci koji se tamo spuštaju. Vidite 
li crvene i plave boje kojima su obojili lica? To je najsigurniji znak da 
se nalaze na ratnom pohodu. Zbog toga su im vršci koplja tako 
izbrušeni, a u svakom tobolcu nose nekoliko otrovnih strijela s kojima 
se, na primjer, ne bih rado sreo. Što misliš, Charley, što će se dogoditi 
ako prođu ovuda? 

— Sigurno će nas otkrili. 

— Kad bismo samo mogli izići van, skloniti granu i izbrisati naše 
tragove. Ali to ne smijemo učinili. 

—Nito ne biništa pomoglo, Same, jer bi oni tamo dalje opazili naše 
tragove i slijedili ih sve dovde. 

— To znam; ali mogli bismo dobiti u vremenu i osigurati se prije 
no što se vrate. 

— To je točno. Tragovi kopita se nalaze odmah na rubu. Možda 
bismo ih mogli izbrisati a da ne iziđemo na čistinu. 

Iza mene se nalazilo suho i tanko drvce jele. Odsjekao sam gais 
pomoću njega dovukao granu. Zatim sam skupio suhe iglice s tla i 
posuo ih preko tragova koji su bili veoma nejasni, ali ih je oštro oko 
Indijanca ipak moglo primijetiti. 

— Vidjet ćemo hoće li to pomoći, Charley. Mene time ne bi 
prevario. 

— Kako to? 

— Zar javor ima jeline iglice? 

Doista, točno iznad tragova rastao je javor, ali ništa se više nije 
moglo promijeniti. Uostalom, sada su našu pozornost potpuno 
zaokupili Indijanci. Oni su upravo stigli do dna klanca, tamo su se 
zaustavili i poslali u izviđanje nekoliko ratnika. 

— Sjajno, oni ne dolaze ovamo! — vikne Sam radosno. 

— Po čemu to zaključujete? — upita Bernard. 

— Objasni mu, Charley, jer ti si preuzeo ulogu njegova učitelja! 

— To je veoma jednostavno. Od trojice izviđača dvojica jašu 
planinom uz rijeku, a jedan prema rijeci. Dakle, oni je žele prijeći, ali 
ne namjeravaju doći ovamo, jer bi onda pretražili područje uzvodno. 
Ona dvojica treba da pogledaju postoje li neki tragovi, a onaj treći 
treba ustanoviti može li se rijeka ovdje preplivati. 

Ubrzo se sva trojica vratiše; čini se da su donijeli zadovoljavajuće 
vijesti, jer je odred krenuo ravno prema vodi. Sada smo ih mogli 
prebrojiti prostim okom i vidjeli smo da ih ima više nego što sam 
pretpostavljao. Bili su to sami mladi i snažni ljudi, a pripadali su 
dvjema plemenima, jer su na njihovu čelu jahale dvije poglavice. 

— Ona dvojica s orlovim perjem u kosi su poglavice? — upitao je 
Bernard. 

— Da. 

— Čuo sam da oni uvijek jašu na bijelim konjima! 

— Bijeli konji! Hihihi — nasmijao se Sam vedro. 

— Veoma su vas loše obavijestili, Bernarde — rekao sam. — 
Indijanac uopće nije prijatelj svijetlih konja, jer ni u lovu ne može 
upotrijebiti bijelca... njegova bjelina tjera divljač, a pogotovo ga ne jašu 
u ratnom pohodu. Samo zimi, kad padne snijeg, oni u nekim 
pothvatima upotrebljavaju bijelce, ali tada i jahač nosi bijeli ogrtač. 1 
ja sam to pokušao jednom gore na Nord—Parku, i to veoma uspješno. 

U međuvremenu su svi konji ušli u vodu i premda je rijeka ovdje 
bila veoma divlja, sretno se dohvatili druge strane. Sada Indijanci 
ponovo pretražiše teren; zatim je kolona krenula nizvodno. 

Odahnuli smo, jer opasnost za nas nije bila mala. Sam je pomilovao 
vrat svoje kobile. 

— Što misliš, stara Tony, kako bi bilo da su nam Crvenokošci danas 
potkresali... meni uši, a tebi rep? No da, to nam se već jednom 
dogodilo! Ali, Charley, što će se, na primjer, dogoditi s Patrickom? Oni 
će sigurno opaziti njegov trag! 

— Neće mu ništa učiniti— odgovorio je Hoblyn. 

— Ništa? Zašto? 

— Zato što ga poznaju. To su Komanči iz plemena Racurroh, s 
kojima su on i capitan popušili lulu mira, jer smo im prodali mnoge 
stvari. 

— To je loše, jer tada bi se lako moglo dogoditi da zajedno s njima 
krene protiv nas. 

— To ćemo vidjeti, Same — tješio sam ga. — On ih neće voditi u 
dolinu. Možda će iz pristojnosti provesti s njima nekoliko sati, da bi s 
poglavicama popušio kalumet. Zatim će sam krenuti dalje. 

Otišao sam do ruba šume i provirio kroz grmlje da vidim gdje su 
Crvenokošci. Već su bili nestali iza okuke rijeke. Sada sam nehotice 
pogledao uzvodno i — munjevito sam uvukao glavu. Sam je opazio taj 
moj brzi, gotovo prestrašeni pokret i upitao me: 

— Što je? Zar i gore ima Indijanaca? 

— Čini se da je tako! Jedan stoji na izlazu iz gornjeg klanca. 

Sans-ear pogleda kroz dalekozor. 

— Do vraga, točno! Ali vidim samo jednog, ukoliko ostali nisu 
skriveni. No što to vidim? To je, na primjer, Apač! 

— Doista? 

— Da, ito poglavica. Kosa mu je dugačka; pada mu sve do leđa. Sada 
jaše prema vodi. 

— Daj mi dalekozor! 


Nažalost više ništa nisam mogao vidjeti, jer se čovjek već nalazio 
u vodi, skriven izbočinom obale s ove strane. 


— Znaš li o čemu se radi, Charley? — upita Sam. — Te Komanče, a 
da to oni i ne slute, prate Apači. Ovaj je poglavica krenuo naprijed da 
ih ne izgubi iz vida. Izveo je to prokleto pametno, jer nije slijedio 
njihove tragove, nego ih je pratio gore po planini. Pomaknite se natrag 
jer ti momci imaju oštre oči. On će sigurno ovuda proći, pa zato 
začepite konjima nozdrve. Navikli su da njište kad se u blizini nalazi 
Indijanac. Jedino moja Tony ima više soli u glavi. Sada tiho! 


Nismo ga mogli vidjeti, jer se nalazio s gornje strane zavoja, ali 
poslije pet minuta začuli smo topot njegova konja. 


Ostali su se povukli, a ja sam ležao iza nekog prilično gustog grma. 
Dolazio je polako pregledavajući tlo: jeli možda opazio izgaženu travu 
ili neki drugi trag? Sada se zaustavio točno meni nasuprot i pogledao 
prema iglicama koje sam nedavno posuo. Začas se našao na zemlji s 
tomahawkom u ruci. 

— Pucaj, Charley! — zapovjedi Sam tiho. 


Ali jednako brzo ja sam potrčao kroz grmlje njemu u susret. 
Njegova se mišićava ruka podiže na udarac. 

— Winnetou! Zar veliki poglavica Apača želi ubiti svoga brata? 

Spustio je ruku i njegove su tamne oči zablistale. 

— Šarli! 

Viknuo je samo tu jednu riječ, ali u njegovu se glasu osjećala radost 
koju ponosni Indijanac radije svlada nego da je glasno izrazi. Zatim me 
zagrlio. Ja sam se, dakako, veoma radovao tom susretu, ali sada nije 
bilo vrijeme za iskazivanje osjećaja. Upitao sam ga: 

— Što moj brat radi ovdje na ovom Pecosu? 

Stavio je tomahawk za pojas. 

— Buhe Komanči napustili su svoj logor da bi Apačima dali svoju 
krv. Veliki duh kaže da će Winnetou uzeti njihove skalpove. Što radi 
moj bijeli brat u ovoj dolini? Zar nije prije mnogo mjeseci rekao da će 
ponovo krenuti preko Velike vode do wigwama svoga oca i sestre? 
Nije li htio otići u veliku pustinju koja je strašnija od Mapimija i 
Estaccada? 

— Vidio sam očev wigwam i bio sam u Sahari; ali duh savane zvao 
me danju i noću. Poslušao sam njegov glas. 

— Moj bijeli brat je dobro postupio. Srce prerije veliko je i 
prostrano; obuhvaća život i smrt i tko je osjetio njeno bilo, taj može 
otići, ali će se uvijek iznova vraćati. Howgh! 

Uzeo je svog konja za uzde i ušao sa mnom pod krošnje drveća. 
Tek je sada ugledao moje pratioce. Ali nije pokazao ni najmanje 
iznenađenje, nego se ponašao kao da ih uopće nije zapazio. Iz vrećice 
obješene oko vrata izvadio je lulu i duhan i dostojanstveno sjeo na 
zemlju. 

— Winnetou je bio daleko na sjeveru kraj velikog jezera da bi 
iskopao svetu glinu za svoj kalumet. Šarli je prvi koji će s njim pušiti. 

— Danas će još i drugi pušiti s mojim crvenim bratom. 

— Winnetou puši samo s hrabrim muževima u čijim srcima nema 
laži i na čijim usnama živi istina. Ali on zna da i njegov brat razgovara 
samo s takvim ljudima. 

— Jeli veliki poglavica Apača čuo za Sans-eara, hrabrog i mudrog 
lovca? 


— Winnetou zna za njega, ali ga još nije vidio. Sans-ear je lukav kao 
zmija, pametan kao lisica i hrabar kao jaguar. On pije krv crvenih 
muževa i zarezao je njihovu smrt na kundaku svoje puške. Ali on ubija 
samo zle, jer oni su ubili njegovu ženu i dijete. Vidim njegova konja; 
zašto ne pristupi Winnetouu da s njim popuši lulu mira? 

Sam ustane i pristupi nam, ali vidio sam daje zbunjen u nazočnosti 
ovog čovjeka koji je u čitavoj savani bio poznat kao najveći, najhrabriji 
i najpravedniji ratnik. 

— Moj crveni brat rekao je istinu; ja ubijam samo zle, a dobrima 
pružam svoju pomoć — rekao je skromno. 


Mahnuo sam i Bernardu. 


— Neka oči poglavice Apača zablistaju i nad ovim ratnikom. On je 
bio veoma bogat čovjek, ali bijele ubojice ubile su njegova oca i ukrale 
njegove dijamante i dolare. Ubojica je ovdje, na Rio Pecosu. On će 
umrijeti od njegove ruke. 

— Winnetou je njegov brat; on će mu pomoći da uhvati ubojicu 
svog oca. Howgh! 

Ova posljednja riječ značila je kod Winnetoua odluku da izvrši ono 
što je obećao. Dakle, dobili smo pomoć da bolju nismo mogli očekivati. 
Apač je sada napunio lulu i zapalio je. Nakon što je triput puhnuo 
prema nebu i triput prema zemlji, on ispuhne po jedan dim na sve 
četiri strane svijeta i pruži kalumet meni. Učinio sam isto i dao sam ga 
Samu. Kad je i Marshall završio tu ceremoniju, vratio je lulu 
Winnetouu. Sam ga zatim upita: 


— Moj crveni brat ima u blizini mnogo ratnika? 

— Uf! 

Tako je Winnetou uvijek izražavao čuđenje. Sam još nije poznavao 
običaje Apača i mislio je da ga je ovaj krivo shvatio. Zbog toga ga 
ponovo upita: 

— Pitao sam, imali moj crveni brat u blizini svoje ratnike? 


— Uf! Neka mi moj bijeli brat kaže koliko je potrebno medvjeda da 
bi zgazili tisuću mrava? 

— Samo jedan. 
— A koliko krokodila da proguta stotinu žaba? 
— Samo jedan. 


— A koliko poglavica Apača da ubije te komarce od Racurroha? 
Kad Winnetou iskopa ratnu sjekiru, ne vodi sa sobom svoje ljude nego 
ide sam. Nema plemena kojemu je on poglavica, on je vrhovni 
poglavica svih Apača. Potrebno je samo da ispruži ruku i već će 
dojuriti tisuće ratnika i izvršiti njegove zapovijedi. On ima mnogo 
jezika, koji mu pričaju što rade ratnici Komanča i dovoljno je snažan 
da bez muke rastjera svoje neprijatelje. 

Zatim se obrati meni: 

— Neka moj brat Šarli ispriča što namjerava s ovim ljudima. 


Ukratko sam mu ispričao zbog čega smo došli čak ovamo do Rio 
Pecosa. On me pozorno slušao, zatim je spremio kalumet, ustao i 
rekao: 

— Neka me moja bijela braća slijede! 

Pošao je po svog konja, izveo ga iz šume i uzjahao; put nastavismo 
u oštrom kasu. Jahao je na smeđem, snažnom konju, kojega sam od 
ranije poznavao. Konj je izgledao kao islužena teretna životinja i samo 
ga je poznavalac, kao što je bio Winnetou, mogao odabrati za jahanje. 
Bio je tako brz da ga nitko nije mogao stići, neumoran i zdravih pluća. 
Po pameti nije zaostajao za Tony i svojim oštrim kopitima često je već 
natjerao u bijeg ponekog opasnog sivog vuka ili čak pumu. Konj i jahač 
djelovali su kao jedna duša i jedno tijelo, a Winnetou je znao da ga 
okretnost i smionost te životinje nikad neće iznevjeriti. 

Kad smo stigli do tragova Komanča, vidjeli smo da su se osjećali 
sigurni, jer se ni najmanje nisu trudili da izbrišu tragove. Jahali smo 
otprilike jedan sat i kod svake okuke stali, kako bismo istražili predio 
pred sobom. Upravo smo ponovo stigli do ruba šume i već smo je htjeli 
zaobići, ali Apač odjednom zaustavi konja. 

Desnom rukom pokaza naprijed, a lijevom dade znak da šutimo. 
Podigao sam glavu, ali nisam ništa mogao zapaziti. 

Winnetou je objesio pušku o sedlo, izvukao bowie nož, sjahao i bez 
riječi nestao među drvećem. 

— Što je, Charley? — upita Sam. 

— Ne znam. 

— Čudan je momak taj Apač. Mogao nam je reći što namjerava. 

— On smatra da čovjek treba da govori djelima. Opazio je nešto 
sumnjivo i otišao da to ispita. To si i sam mogao zaključiti i zbog toga 
nije bilo potrebno da o tome govori. 

— Ali mogao je reći što je uočio. 

— To ćemo uskoro vidjeti. 

— Ali mi bismo onda znali kako da se ponašamo. 

— Znamo to i ovako. Trebamo ovdje pričekati dok se ne vrati ili 
dok nam ne kaže da krenemo naprijed; to je bar vrlo jednostavno. 

— Massa, oh, ah, da li čuli, massa? — prekinuo nas je Bob. 

— Što? 

— Neka životinja vikati. 

— Gdje? 

— Ondje, iza ugla! 

Nitko od nas nije ništa čuo, ali je Crnac ipak mogao imati pravo. 

Tada začusmo krik ptice rugalice. Svatko bi smatrao da se to 
doista oglasio wipp-por-will, ali ja sam znao da je to Apač, jer smo taj 
znak ugovorili još za vrijeme naših ranijih putovanja. 

— Zar i ovdje wipp-por-will? — reče Sam. — Baš me zanima, na 
primjer, gdje tih ptica nema! 

— Ovu si vrstu danas prvi put čuo. To nas doziva Winnetou. 
Naprijed, on je tamo na rubu šume. 

Uzeo sam uzde Apačeva konja, a ostali su pošli za mnom. 
Winnetou je stajao pred jednim stablom i nestao iza njega čim je vidio 
da se približavamo. Kad smo stigli, opazio sam da do njegovih nogu 
sjedi mladić kojega je svezao vlastitim remenom. Njegove su oči pune 
straha promatrale Winnetoua i tiho je stenjao. 

— Kukavica! 

Apač je rekao samo tu riječ i zatim se prezirno okrenuo. 
Zarobljenik je bio bijelac. Kad me ugledao, njegovo se lice malo 


razvedrilo. Kako sam bio njegove rase, u njemu se javila nada. Sada je 
pristupio i Sam. 

— Bijelac, Yankee! — viknu on. — Zašto moj crveni brat s njim 
postupa kao s neprijateljem? 
— Zle oči! — odgovori Winnetou kratko. 


Uto se iza nas začu glasan uzvik. Kad sam se okrenuo, vidio sam 
da Marshall zapanjeno promatra zarobljenika. 


— Holfert! Za ime Božje, kako vi dolazite ovamo? 


— Marshall! Mister Marshall! — odgovorio je čovjek, očito neki 
Bernardov znanac. Ali činilo mi se da mu nazočnost mog prijatelja nije 
ugodna. 

— Tko je taj čovjek? — upitao sam. 

— On je iz Knoxvillea, zove se Holfert i bio je pomoćnik u našoj 
trgovini — odgovori Bernard. 


Marshallov pomoćnik, ovdje, u blizini mjesta gdje smo imali sresti 
Morgana? Nečega sam se sjetio. 


— Jeli još bio u vašoj službi kad ste likvidirali svoje poduzeće? 

— Da. 

Obratio sam se zarobljeniku: 

— Master Holfert, mi smo vas već dugo vremena tražili. Hoćete li 
mi reći gdje se nalazi vaš prijatelj, koji se naziva Fred Morgan? 

Čovjek se prestrašio. 

— Vi ste detektiv, sir? — promucao je. 

— Na vrijeme ćete saznati što sam. Ali, reći ću vam da ne želim s 
vama loše postupali, jer vjerujem da ste bili zavedeni. Dakle, 
odgovorite, gdje je Morgan? 

— Odvežite me, sir. Onda ću vam sve reći! 


— O tome nema ni govora. Samo ćemo vam malo olabaviti veze. 
Bobe, hajde! 


Bob se sagnuo nad njim. 
— Bob, i ti? — viknu Holfer začuđeno. 


— I Bob ovdje, da! Oh, gdje biti massa Bern, tamo i njegov Bob. 
Zašto massa Holfert ne ostati u Louisvilleu, već ići u planine? 


Olabavio je uže, a ja sam nastavio s preslušavanjem. 
— Dakle, po treći put: gdje je Morgan? 

— Na Head—Piku. 

— Kako ste dugo bili zajedno? 

— Više od mjesec dana. 

— Gdje ste ga sreli? 

— Pozvao me da dođem u Austin. 

— Pozvao? Ah, znači, poznavali ste ga i ranije? 
Zarobljenik je šutio. Izvadio sam revolver. 


— Pogledajte ovo, master Holfert! Vrlo dobro znam što ste vi, ali 
ipak bih želio da mi kažete nešto pobliže o smrti svoga gazde i 
nestanku dragulja. Ako ne budete govorili ili budete lagali, čeka vas 
metak. Na Zapadu s takvim ljudima završavamo kratkim postupkom. 


— Ja nisam ubojica!'— mucao je čovjek prestrašeno. 


— Već sam vam rekao da o vama sve znam. Radi se samo o tome 
jeste li skloni kajanju. Dakle, vi ste Morgana i ranije poznavali? 


— On je moj rođak. 
— I posjetio vas je u Louisvilleu? 
— Da. 


— Nastavite! Nemam volje da vam postavljam mnoga pitanja, jer i 
bez toga možete govoriti. Sjetite se revolvera! 


— Ako master Marshall ode, sve ću ispričati. 

— U redu. 

Mahnuo sam Bernardu i on se udaljio. No, vidio sam da je krenuo 
u luku, vratio se i stao iza drveta pred kojim je ležao zarobljenik. 

— No? 

— Morgan me često posjećivao i nagovorio me da kartam s njim. 

— Posjećivao vas je u vašem stanu? 

— Da, nikad u trgovini. Dobivao sam i strastveno sam nastavio. 
Zatim sam počeo gubiti, sve više i više, sve dok mu nisam bio dužan 
nekoliko tisuća dolara. Nisam mu mogao vratiti novac. Tada mi je 
zaprijetio da će me prijaviti, jer sam mu dao mjenice s gazdinim 
krivotvorenim potpisom. Nije bilo spasa; morao sam mu reći gdje se 
nalazi ključ od trgovine. 

— Vi ste znali što namjerava? 

— Da. Htjeli smo podijeliti plijen i zatim poći u Meksiko. Ali prije 
toga je trebalo da se rastanemo i on je odredio vrijeme kad ćemo se 
sastati u Austinu. 


— Vi ste mu rekli kako vaš gazda uvijek nosi ključ sa sobom? 

— Da, ali nisam mislio da će ga ubiti. Rekao je da će ga samo 
ošamutiti. Dočekali smo gazdu, ali ga je on ubio nožem. Zatim smo 
otvorili vrata kuće i mrtvaca stavili u hodnik. Plijen smo odmah 
podijelili. 

— On je uzeo dijamante, a vi ostalo? 

— Da. Kako sam bio stručnjak, nije mi bilo teško da uz određeni 
gubitak papire promijenim u novac... 


— A tada... ah, razumijem! Taj vam je novac Morgan sada oduzeo? 
— Tako je. 
— Zar ste doista bili tako glupi pa ste vjerovali tome lopovu? Mogli 


ste mislili kako vas ovamo poziva samo zato da bi vas opljačkao. Na 
koji vam je način oduzeo novac? 


— On je sinoć čuvao stražu. Ja sam čvrsto spavao. Tada sam osjetio 
kako me netko dotakao i probudio sam se. Morgan mi je već oduzeo 
oružje i lisnicu i upravo se spremao da me probode nožem. Strah mi 
je dao snagu. Bacio sam ga u stranu, skočio i otrčao. On je pošao za 
mnom, ali u tami uspjelo mi je pobjeći. Trčao sam cijelu noć, jer sam 
bio uvjeren da će krenuti mojim tragom čim svane. Tek prije kratkog 
vremena usudio sam se ovdje sakriti, da bih malo odspavao; ali tada 
su ovuda prošli Indijanci. Zbog toga sam htio odmah krenuti dalje. No, 
ugledao sam ovog Crvenokošca i ponovo sam se sakrio... on me ipak 
pronašao! 


Čovjek je bio veoma umoran. Možda je zbog toga sve tako 
otvoreno ispripovijedao, jer se u njegovu glasu nije osjećalo kajanje. 
Obratio sam se Bernardu: 

— Ovaj je čovjek vaš. Što ćete s njim učiniti? 

Bernard je šutio; borio se sam sa sobom. Zatim mu je postavio 
nekoliko pitanja i konačno rekao: 


— Ovaj je razbojnik kriv za smrt mog oca i prema zakonima savane 
zaslužio je smrt, ali mi ćemo ga pustiti. Neka ga drugi kazne! 

— To je gore od brze smrti, Bernarde. Bez oružja, konja, pomoći i 
iskustva ne bi daleko dospio. 


— Onda ga povedimo sa sobom, dok nam se ne pruži prilika da ga 
se oslobodimo. 


— Jako će nam smetati, jer već sa sobom vodimo zarobljenika. Lako 
bi se moglo dogoditi da se udruže. 

— Još uvijek bi nas bilo četiri protiv dvojice. 

— Ne radi se o tome da bi nam fizički mogli postati opasni; ja 


mislim na druge opasnosti. Ali ne želim biti njegov sudac. Možemo mu 
dati jednog od teglećih konja i nešto oružja. Pitaj Winnetoua. 


Ovaj je slušao čitavu tu raspravu stojeći postrance. Sada je prišao 
i odvezao Holferlu ruke. 


— Ustani! 

Zarobljenik je ustao. Winnetou pokaže na njegovu ruku. 
— Jeli bijeli čovjek oprao svoju ruku od krvi ubijenog? 
— Da — odgovori zarobljenik. 


— Znači, na toj je ruci bilo krvi, a krv se ne može oprati vodom, 
nego samo novom krvlju; tako želi Manitou i tako želi Veliki duh 
savane. Vidi li bijeli čovjek onu granu tamo na rubu rijeke? 

— Da — odgovori zarobljenik. 

— Pođi po nju. Ako ti uspije da je odlomiš, smiješ živjeti, jer je grana 
znak mira i milosti. 

Bili smo prilično iznenađeni tim čudnovatim uvjetom. Holfert je 
krenuo prema obali, koja je bila udaljena otprilike četiri stotine 
koraka. Uvjet je bio veoma lak, jer se grana nije nalazila u vodi, nego 
tik uz obalu. Stigao je do nje i ispružio ruku. Tada Winnetou podigne 
svoju srebrom okovanu pušku, začu se pucanj i Holfert se naglavce 
sruši u rijeku. 

Winnetou je hladnokrvno opet napunio pušku. 

— Bijeli čovjek nije donio granu; on je morao umrijeti! Duh savane 
je pravedan i milostiv. On dijeli milost onima koji su osuđeni na 
propast. Bijelog bi čovjeka ubili Komanči, ili stakemeni i požderali bi 
ga kojoti! 

Zatim je uzjahao konja i pošao a da se nije osvrnuo. 

Mi smo ga slijedili šuteći i ozbiljna lica. 

Tragovi Komanča bili su i dalje veoma jasni. Njihov cilj mora da je 
bio prilično daleko, inače bi bili oprezniji. Winnetou je sigurno znao 
što namjeravaju, ali bio je odviše šutljiv i nije bez povoda o tome htio 
govoriti. Upravo sam ga htio dostići, kad začusmo tri pucnja negdje 
ispred nas. 

Odmah smo stali. Winnetou nam mahne rukom i odjaše naprijed 
do sljedeće okuke, sjaši i šmugne u grmlje. Brzo se vratio, pozvao nas 
i rekao: 

— Komaniči i dva bljedolika! 


Rekavši to ponovo je nestao među grmljem, a nas trojica smo ga 
slijedili, dok je Bob ostao pored Hoblyna i konja. 

Pred nama se dolina rijeke proširila u prostrani kotao čudna 
izgleda. Tik uz desnu obalu rijeke pobole su poglavice Komanča koplja 
u zemlju i naslonile na njih štitove. Oni su sjedili i pušili kalumete s 
dvojicom bijelaca. Životinje tih ljudi pasle su u blizini. Pred njima su 
Komanči izvodili jednu od onih ratničkih igara kojima pokazuju kako 
vješto barataju oružjem. Budući da su bili daleko od nas, izvadio sam 
dalekozor. Zatim sam rekao Sans-earu: 

— Hej, tko je to! Same, pogledaj ti! 

Sam uze dalekozor. 

— Do vraga, to je Fred Morgan sa svojim sinom! Kako su se samo 
već uspjeli sresti i usto se još pridružiti Indijancima? 

— To je lako objasniti. Patrick je uvijek jahao pred nama, a Morgan 
je iz Head—Picka krenuo za Holfertom; tako su se sreli. A pred 
Indijancima se ne moraju skrivati. To si već čuo. 

— Bit će da je tako, ali ipak mi to nije drago! 

— Zašto? 

— Kako ćemo tu dvojicu uhvatiti kad se nalaze među 
Crvenokošcima? 

— Nadam se da neće ostati zajedno, jer ta dva momka sigurno ne 
žele da Indijanci saznaju nešto o blagu kojeg se žele domoći. 

— Onda će biti najbolje da ostanemo ovdje i da ih promatramo. 

— Da, čini se da smo ovdje sigurni, jer ne vjerujem da će se koji od 

Crvenokožaca vratiti. 


— Zar ne bi mogao doći Morgan u potjeri za Holfertom? — upita 
Marshall. 


— Zacijelo je od Komanča i svog sina čuo da ga nisu sreli i 
pretpostavit će da je krenuo drugim putem — odgovori Sam. — Da 
sakrijemo konje? 

Winnetou kimne glavom i ja pođoh da to obavim. S teretnih konja 
smo skinuli teret i s ostalim našim konjima odveli ih dublje u šumu. 
Kad je Hoblyn ugledao dolinu, ispružio je ruku. 


— Sir, tamo desno gore nalazi se klanac kroz koji moramo proći. 

— Tamo? To nije dobro! 

— Zašlo, Charley? — upita Sam. 

— Zato što ne možemo, dakle, ne možemo spriječiti onu dvojicu. 
Može ti biti jasno da će oni odmah čim Komanči odu krenuti svojim 
putem! 


— Ne trebate se brinuti, sir— rekao je Hoblyn. — Taj put 
poznajemo samo capitan i ja, a poručnik će krenuti drugim putem, 
putem koji vodi uz korito pritoke. 


— Onda možemo ostati ovdje i mirno promatrati te ljude. 


Komanči su se podijelili u dva odreda, koja su se u plesu 
međusobno borila, čas zatvorenih redova, čas pojedinci među sobom. 
Pritom su pokazivali izdržljivost i spretnost koja se gledatelja morala 
snažno dojmiti. Njihovi konji nemaju uzda ni sedla. Oni na leđa svojih 
životinja vežu krzno, pokrivače ili rogožinu. Sa svake strane takvog 
krzna pričvrste širok i veoma jak remen, koji prelazi preko grive konja 
i koji služi za to da se kroz njega provuče ruka kad jahač želi leći uz 
jedan ili drugi bok konja, dok jednom nogom visi na njegovim leđima. 
To i velika uvježbanost omogućuju divljim jahačima da životinju 
upotrebljavaju kao štit i da je dovedu između neprijatelja i sebe, a da 
pritom imaju dovoljno slobode da preko leđa ili ispod vrata 
neprijatelju pošalju metak ili strijelu. Ti su ratnici u tome tako spretni 
da se, već prema potrebi, bacaju čas na desnu, čas na lijevu stranu 
životinje, a to izvode tako lako i brzo kao najveći umjetnici u jahanju. 
Konji tako sigurno kašu da metak ili strijela rijetko promaše cilj. 
Remenje pričvršćen za grivu životinje, i to se uporište ne može izgubili 

čak ni ako padne pokrivač. Ako je jahač taj remen dobro pričvrstio, 
njemu za izvođenje njegova umijeća nije potreban pokrivač i sedlo, jer 
njegove se noge, obuvene u mokasine, upiru petom isto tako sigurno i 
o gola konjska leđa i o bivolju kožu kojom mogu biti prekrivena. Kada 
ti izvanredni jahači ciljaju iznad konjskih leđa, ciljaju, dakako, odozgo; 
ali ako ciljaju ispod vrata, oni strijelu namještaju odozdo, a to im je 
jednako lako kao i pucanje na uobičajeni način. 

Naša je pozornost bila usmjerena na tu ratničku igru Komanča i ja 
sam samo jednom pogledao kroz grmlje u smjeru iz kojeg smo došli. 
Na našu sreću, jer sam upravo u tom trenu opazio kako duž ruba šume 
dolaze dva jahača i pažljivo motre tragove Komanča. 


— Pazite, ljudi, tamo dolaze jahači. 

Svi pogledaše onamo, a Hoblyn vikne: 

— Capitan sa Conchezom! 

— Doista, to je on! Brzo dublje u šumu i izbrišimo tragove! 

Učinili smo to za dvije minute. Svi su se povukli, a ja i Winnetou 
ostali smo na mjestu odakle smo mogli promatrati tu dvojicu, a da nas 
oni ne opaze. 

Već su bili veoma blizu i sigurno bi nastavili da Komanči nisu 
glasno zaurlali. Jahači su ustuknuli, sjahali, provirili pomno kroz 
grmlje i tada odveli svoje konje na isto mjesto gdje su nešto ranije 
stajali naši. Mi smo se povukli do svojih drugova. 

Tik iza došljaka rasla su dva jasena; uspio sam se došuljali do njih 
i prisluškivati njihov razgovor. Sa sobom sam za svaki slučaj ponio 
tomahawk. 

— To su Komanči — rekao je capitan. — Dakle, ne trebamo se 
plašiti. Samo prije toga moramo saznati tko su ona dva bijelca. 

— Predaleko je, nemoguće ih je prepoznati. 

— Mogli bismo nešto zaključiti po odjeći. Prvog ne poznajem, a 
drugoga skriva poglavica. 

— Pogledajte, capitan, ona četiri riđana. Jednom je podrezan rep, a 
to je rijetkost u savani i na planinama. Što vi mislite o tome? 

— Prokletstvo, to je poručnikov riđan! 

— Ija to mislim. Znači, on je taj drugi bijelac. 

— Točno! Sada se nagnuo naprijed. Vidiš li šarenu serapu? To je 
on! Što da učinim? 

— Kad bih znao što ste naumili, onda bismo se o tome mogli 
posavjetovati. 


_ Čini se da je sada nužno da te s time upoznam. Ja sam, naime, 
najbolji dio našeg blaga zakopao u ovom predjelu, jer ga nisam htio 
spremiti u skrovište zbog ljudi kojima nisam vjerovao. Mjesto na 
kojem se blago nalazi poznajemo samo poručnik i ja. On je očekivao 
svog oca, ali umjesto da ga pozove u naš logor, poručio mu je da dođe 
ovamo na Rio Pecos. To mi je odmah bilo sumnjivo. Kako on nakon 
posljednjeg jahanja u Estaccado nije došao u naš logor nego je krenuo 
ravno ovamo, postalo mi je jasno da me želi prevariti. S Indijancima se 
slučajno sreo. Sada je pitanje da li da odmah pođemo k njima i 
kaznimo ga, ili je bolje da ga slijedimo i uhvatimo na djelu. 

— Ovo drugo bit će svakako bolje. Ako ga odmah potražimo, 
nećemo moći dokazati da ima zle namjere. On će jednostavno reći da 
je došao ovamo po svog oca i tko zna na koji će način ipak pokušati 
ostvariti svoje namjere. Dvojica protiv dvojice, a na Indijance se ne 
možemo osloniti. 

Conchez se očito trudio da svog capitana odgovori od prvog 
prijedloga. Bilo mu je, dakako, stalo do toga da sazna gdje se nalazi 
skrovište. 

— Imaš pravo. Racurrohi su na ratnom pohodu i samo će se 
nakratko zadržati ovdje. Onda će Patrick sigurno odmah krenuti. Mora 
prijeći još priličan komad puta, a ja znam prečicu i stići ćemo tamo 
prije njega. Neće on ništa dobiti... ukoliko je blago još uvijek tamo. 

— Još uvijek tamo? Pa tko bi ga mogao uzeti kad samo vas dvojica 
poznajete skrovište? 

— Hm, Sans-ear i Old Shatterhand, kojima zahvaljujemo ovu 
posljednju psinu. 

— Oni? Pa kako bi oni mogli saznati za tu tajnu? 

— Vrlo jednostavno. Poslao sam Hoblyna da krene za poručnikom 
i bio sam tako neoprezan te sam mu dao točne upute. On je nestao bez 
traga i ja mislim da se udružio s lovcima da bi spasio svoj život. 

— Hm, onda bi možda bilo najbolje da... 

— Što, da...? 
— Da se obratimo Komančima. 


— Ida im otkrijemo tajnu, pa da nas zatim opljačkaju. Uostalom, 
ima dosta vremena da o svemu razmislimo, jer kako vidim, 
Crvenokošci namjeravaju jesti. I mi to možemo učiniti. Pođi po meso! 


Ako Conchez ustane i pođe do konja, sigurno će me otkriti. Zbog 
toga sam brzo otpuzao natrag i sklonio se u posljednjem trenutku. 

Kad sam došao do drugova, ispričao sam im što sam čuo. 

— Otrojici trgovačkih zastupnika, koji su s poručnikom krenuli za 
trgovcima, nisu ništa rekli?— upitao je Sam.— Pa jedan od njih trebao 
se nalaziti s Patrickom. 

— Ništa. Možda je ubio toga čovjeka kako bi mogao slobodno 
djelovati. Ali što ćemo učiniti s tom dvojicom? 

— Pustimo ih da krenu, Charley. 


— Neka moja bijela braća promisle kako posjeduju samo jedan 
skalp — rekao je Winnetou. 


— Tko nam ga želi oduzeti? — upita Sam. 
— Zmije Racurroha. 


— To im neće uspjeti. Uostalom, oni će ubrzo krenuti, jer se nalaze 
na ratnom pohodu. 

— Moj bijeli brat je mudar lovac i hrabar ratnik, ali on ne poznaje 
putove Komanča. Prije nego što se prikradu wigwamima Apača, ti 
Crvenokošci će u planine do groba svog poglavice Tamnog Dima, kako 
to čine svake godine, i to na onaj dan kad ga je ubio Winnetou, 
poglavica Apača. 

Odjednom je bilo objašnjeno zašto slijedi ovaj odred Komanča. 

— To je svejedno — odgovori Sam. — Ako idu do groba, malo će se 
brinuti za nas i stakemene. 

— Ni ja ne bih želio nepotrebno prolijevati krv — složio sam se s 
njim. 

— Neka moja bijela braća postupe kako žele— rekao je Apač.— Oni 
štede neprijatelja, razbojnika i ubojicu i zato će platiti vlastitom krvlju. 
Apač je govorio. Howgh! 

Bilo mi je žao što mu se moram suprotstaviti, ali danas se već 

prolila krv jednog čovjeka i nisam htio upotrijebiti oružje ni protiv 
ubojice, ako to nije doista prijeko potrebno. 

Tog časa smo iz logora Komanča čuli povike, na osnovi kojih smo 
zaključili da se dogodilo nešto nepredviđeno. Opazili smo da su i 
capitan i njegov pratilac postali oprezni. Zato sam se odšuljao u luku 
do ruba šume da bih vidio što se dogodilo. 


Ugledao sam Komanče koji su se skupili na obali rijeke i 
promatraju neki predmet koji nisam mogao prepoznati. Ubrzo su ga 
gurnuli u rijeku i svi su ratnici stali u krug oko poglavica i bijelaca. 
Zatim su iznenada uzjahali konje i krenuli dalje. Ja sam se vratio 
prijateljima. 

— Što je to bilo? — upitao je Bernard. 

— Našli su nešto u rijeci, možda čak Holfertov leš. 

Winnetou podigne glavu. Ako imam pravo, to bi nas moglo odali! 


— Misli li moj bijeli brat da mrtav čovjek tako brzo može tako 
daleko doplivati? 


— Ponekad može. Rijeka je ovdje divlja i duboka i njene su obale 
glatke, tako da jedva nešto o njih može zapeti. 

Nije više rekao ni riječi nego je ustao i nestao među drvećem. Znao 
sam što namjerava. Otići će uzvodno sve dok se ne izgubi iz vida, zatim 
će ući u vodu i doplivati do onog mjesta kako bi se uvjerio što su to 
opazili Komanči. 

Mada je bio izvanredan plivač, znao sam da je taj pothvat veoma 
opasan. Prvo, capitan i Conchez mogli bi, potaknuti istom 
radoznalošću, također krenuti prema rijeci. Drugo, a to je bilo 
vjerojatnije, Komanči su sigurno sumnjali da se tamo gdje leži mrtav 
čovjek nalazi i onaj koji ga je ubio. Ako je tako, njihov je odlazak bio 
samo prividan i oni će se vratiti. 

Put koji je Winnetou namjeravao prijeći plivajući uzvodno i 
nizvodno bio je dug otprilike pola milje. Da bi ga prevalio, bilo mu je 
potrebno najviše pola sata. Deset minuta bilo mu je potrebno da 
prijeđe kopneni put. Ali nije prošlo ni četvrt sata kad je krenuo i 
capitan sa svojim pratiocem. Mi ih nismo mogli zadržali. 


Dogodilo se ono što sam pretpostavljao: odjahali su do 
napuštenog logora Komanča, a zatim su krenuli prema rijeci. Sada je 

trebalo zaštititi Winnetoua, koji je, po svoj prilici, pri ulasku u vodu 
odložio odjeću i oružje i zadržao samo nož. Dohvatio sam pušku. 


— Ostanite ovdje! 


Zatim sam napustio naše skrovište i potrčao šumom nizbrdo, sve 
dok nisam dospio u blizinu mjesta odakle je predmet ponovo bio 
bačen u vodu. Ali još nisam bio zauzeo svoj položaj kad je capitan 
podigao pušku i opalio u vodu. Nije pogodio. Poznavao sam 
Winnetouovu spretnost u ronjenju. Ni pet minuta nakon pucnja vidio 
sam kako je izronio poput ribe, izišao na obalu i skočio na capitana. 
Tada je Conchez podigao karabin. Odlučio sam se umiješati. Ali 
Winnetou se munjevito bacio na Conchcza i izbio mu cijev iz ruku u 
trenutku kad je htio opaliti. Metak je promašio. Winnetou mu je 
istrgnuo pušku, da bi je upotrijebio kao kolac i skočio u stranu, jer mu 
se capitan prišuljao s leđa. 

Upravo se usmjerio na obojicu, kad se sa strane začu glasno 
urlanje. Moje su pretpostavke bile točne. Komanči nisu otišli daleko, 
čuli su pucanj i vraćali su se u galopu. 

Čim ih je Winnetou opazio, izbio je capitanu pušku iz ruke, bacio 
je karabinku daleko u vodu i potrčao uzvodno velikim, panterskim 
skokovima. 


Znao sam da se tako može deset minuta utrkivati s najboljim 
konjem. Naučio me tim skokovima, pri čemu se ne trči na uobičajeni 
način, nego se noge bacaju u zrak, tako da je težište na jednoj, a druga 
služi kao opruga. Nije potrajalo ni deset minuta i on je stigao do svoje 
odjeće. Sigurno će trčati još neko vrijeme, zatim skrenuti u šumu i 
vratiti se k nama. 


Otrčao sam brzo u naše skrovište. 
— Ustanite! Moramo bježati! 


— Do sto vragova! Kamo, na primjer? — upita Sam. — Tamo dolaze 
Komanči, a i oba bijelca su s njima! 

— To je sreća! Projurit će pored nas, jer će imati dovoljno posla s 
Winnetouovim tragom. Brzo s konjima uz rub šume! Čim prođu, 
punim trkom nizvodno, i to njihovim vlastitim tragom, tako da ga 
kasnije neće moći raspoznati. Ja ću ostati ovdje da bih vas štitio i 
dočekao Apača. 

— Ti sam? — upita Sam. 

— Dakako — odgovorih i značajno pogledah u smjeru Hoblyna, 
kome još uvijek nismo smjeli vjerovati. — Ostali nisu dovoljno iskusni; 
moram ih predati tebi! 

— Well, onda naprijed; prošli su! 

I doista, sada je i posljednji Komanč projurio pored nas, a između 
nas i njih nalazila se šuma, tako da nas nisu mogli vidjeti. Kad je Sam 
odjahao s ostalima počeh brisati naše tragove. Upravo kad sam bio 
gotov, začuh neki šum. Preda mnom je stajao Winnetou. 

— Uf! Šakali od Komanča traže trag Apača. Gdje su drugovi mog 
bijelog brata? 

— Krenuli su naprijed. 

— Misli mog bijelog brata uvijek su mudre. Ne dopustimo da nas 
bljedoliki dugo čekaju. 

On žurno obuče odjeću koju je držao u ruci i dovede konja na 
čistinu. Pogledao sam iza sebe i vidio da nigdje nema Komanča i da 
nismo u opasnosti, te sam ga upitao: 

— Što je moj crveni brat našao u rijeci? 

— Leš bljedolikog. Winnetou je danas dvaput postupio kao dječak 
koji ne misli. Ali on se ne plaši i njegova bijela braća će mu oprostiti. 

Bilo je to priznanje koje ponosni Apač ne bi izrekao ni pred kim 
drugim. Nisam mu odgovorio, jer jena svome konju jurio poput vjetra, 
tako da sam ga jedva mogao slijediti. 

Tamo gdje naš put skreće desno u planine i gdje se rastaje od 
tragova Komanča čekali su nas naši drugovi. Sam je sjahao i uz pomoć 
ostalih omotao krpama kopita konja. Zatim smo krenuli dalje u klanac. 
Winnetou je pješice išao posljednji da bi izbrisao tragove kojih je ipak 
bilo na nekim mjestima. 

Kad smo zamakli za prvu krivinu klanca, ja sam stao. 

— Bernarde, uzmite mog konja za uzde, odmah ću se vratiti. 

— Što ćeš učiniti, Charley? — upita Sam. 

— Ostat ću ovdje da vidim što će učiniti Crvenokošci. 

— Well, to je dobro! Tako ćemo saznati jesu li prozreli naše 
lukavstvo! 

Odjahali su, a ja sam se sakrio u grmlju. Nisam dugo ležao kad 
začuh topot kopita. Komanči su se vraćali, ali ne čitav odred nego 
samo polovica. Gdje su bili ostali? Vidio sam i oba Morgana: capitan i 
Conchez nisu bili s njima. Indijanci su se vraćali veoma polako, 
promatrajući pažljivo tlo. Stali su na onome mjestu gdje smo sjahali da 
umotamo kopita. Jedan od poglavica skoči odjednom s konja, sagne se 
i podigne neki predmet, koji nisam mogao prepoznati. Pokazao ga je 
ostalima. Pomno su pretražili tlo. Održali su kratko savjetovanje, a 
zatim su se poglavice i oba bijelca rastali od odreda da bi pješice ušli 
u klanac. 


Približavali su se pažljivo motreći teren. Bili su to za mene opasni 
trenuci. Ali, zahvaljujući našem oprezu, nisu ništa zapazili. Dok su 
prolazili, vidio sam ono što je poglavica držao u ruci. Bila je to nit vune 
koju je, režući krpe, netko od naših nepažnjom ostavio na zemlji. 
Dakle, naši su životi doslovno visili na jednoj niti. 

Krenuli su još malo dublje u klanac, a zatim su se vratili. Uvjerili 
su se da ovuda nije nitko prošao i zbog toga su smatrali da mogu 
slobodno razgovarati. 


— Ovdje nikoga nije bilo — čuo sam kako je rekao Fred Morgan. — 
Dakle, to su naši vlastiti tragovi. 


— Ali tko je bio Crvenokožac i tko su ona dva druga bijelca, koje još 
nismo pronašli? — upita sin. 

— To ćemo ubrzo saznati, jer nam ne mogu pobjeći. Crvenokožac 
je bio gol i tako se nije moglo ustanoviti kojem plemenu pripada. 


— Nije nam učinio lošu uslugu, ako je ono doista bio leš Holferta o 
kome si mi pričao. 

— To je bio on. Ali kako je Indijanac došao do mjesta na kojem smo 
tako dugo logorovali? Je li već ranije bio tamo ili je došao tek kasnije? 
Mislim... 

Više ništa nisam čuo, jer su bili prošli pored mene. Ipak sam 
mogao zaključiti da smo zasad sigurni i da se capitan sakrio, jer se nije 
htio pokazati Komančima. Tako je postupio, jer je samo tako mogao 
poručnika uhvatili na djelu. Dakako, nisam bio sasvim siguran hoće li 
njemu i Conchezu uspjeti da izmaknu oštrim očima Komanča. 


Sada su tri izviđača stigla do odreda, koji je krenuo i nestao među 

drvećem. Požurio sam za svojim drugovima. Oni su toliko odmakli da 
sam ih dostigao tek nakon pola sata. Winnetou me upitno pogledao i 
ja sam mu ispripovjedio sve što sam vidio. 


— Well — reče Sam — znači, uspjelo nam ih je prevariti. 

— Sinovi Komanča imaju oči a ne vide; njihove su uši začepljene, 
tako da ne čuju korake svojih neprijatelja. Neka moja bijela braća 
skinu konjima mokasine. 


Poslušali smo ga, jer je životinjama bilo veoma teško da omotanih 
kopita svladaju prepreke na putu. 

Bilo je to naporno jahanje duž klanca posutog krhotinama 
kamenja, u kojem su ležala stabla što su ih srušile godine ili oluje. Što 
smo dalje prodirali, predio je bio sve neprohodniji. Konačno smo 
predvečer stigli na vrh planinskog lanca koji se protezao od sjevera 
prema jugu paralelno sa Sierrom. Jahali smo dalje i pronašli 
izvanredno mjesto za logor. 


Večer i noć protekli su mirno. Ujutro nas je kratko izviđanje 
uvjerilo da nas nitko nije slijedio. 

Krenuli smo dalje. Oblik tla sada je bio sličan tlu u Koloradu. Šume 
bijahu sve rjeđe jer nije bilo vode, a nailazili smo i na mnoga suha 
riječna korita. Sva su bila duboko usječena i svjedočila su o silovitosti 
vode koja je nekoć ovuda tekla. Konačno smo stigli pred jedan duboki 
ponor. Strahota mu je bila ublažena time što mu je dno bilo obasjano 
danjom svjetlošću. Strme je stijene bilo teško prijeći. 

Ako čovjek pažljivije promotri te doline, ustanovit će da su one za 
vrijeme kišnog razdoblja pune vode. Na obje strane vodostaj je jasno 
obilježen. Ovdje se vide predivne nataložene stijene slikovitih šara. 
Gomilaju se piramide i kockaste gromade u goleme stupove i lukove, 
a voda je mjestimice izdubla tako prekrasne oblike da se teško može 
zamisliti kako to nije načinila ljudska ruka. 


Jahač samo rijetko kada može s tih visokih obala sići u korito. Ali 
visoravan je u svim smjerovima toliko izbrazdana, da čovjek, idući duž 
obale takvog suhog riječnog korita, ubrzo dospijeva do neke doline 
kroz koju se može ući u glavno korito. Kako se ti klanci protežu daleko 
u određenom smjeru, veoma dobro mogu poslužiti kao cesta i imaju 
tu prednost da se putnika ne može opaziti ni s koje druge točke, osim 

s obale. Dakako, ima to i loših strana, jer se jednako tako ne može 
opaziti neprijatelja prije nego se pojavi u neposrednoj blizini. 

Jahali smo jednom takvom dolinom koja se protezala prema 
zapadu. Što smo dalje napredovali, to je ona više gubila svoju prvotnu 
dubinu, i konačno pred sobom ugledasmo pošumljene vrhove Sierra 
Rianke. 


Na podnožju planine ponovo smo naišli na mnogobrojne potoke. 
Svi su utjecali u Rio Pecos. Među njima se nalazio i potok koji je izvirao 
u dolini koju smo tražili. 


U dolinu smo stigli kasno poslijepodne. Bila je duga otprilike osam 
i pol engleskih milja, a široka oko pola sata jahanja. Okružena 
pošumljenim vrhovima, ona je duž potoka, na dnu, bila sočno zelena. 
Na žalost, nismo smjeli dopustili životinjama da ovdje pasu, jer bi nas 
to odmah odalo. 

— Jeste li sigurni da je to ta dolina? — upitao sam Hoblyna, jer se 
lako moglo pogriješiti. 

— Potpuno siguran, sir. Tamo gore, pod onim hrastom, noćio sam 
s capitanom. 

— Predlažem da potražimo jednu od obližnjih dolina gdje bi naši 
konji mogli pasti. Ostavit ćemo tamo stražara i imat ćemo ovdje 
slobodne ruke. 


— To, doduše, ne zvuči loše — reče Sam — ali zar se ne bi moglo 
dogoditi da odjednom zatrebamo naše životinje? Nerado se rastajem 
od svoje Tony! 

— Well, onda moramo gore u šumi pronaći neko skrovito mjesto. 
Ja ću s Bobom pretražili ovu stranu, a Winnetou drugu. Vi ostali 
čekajte dok se ne vratimo. 

Sjahao sam, uzeo pušku i zajedno s Crncem krenuo u šumu. Ona 
se prilično strmo uspinjala padinom brijega. Zbog srušenih stabala i 
gromada stijena nije bilo lako dovesti konje. Išli smo usporedo 
prilično daleko jedan od drugoga. Odjednom začuh kako Bob viče: 

— Massa, oh, ah, massa, doći brzo, brzo! 

Okrenuo sam se i vidio kako se penje uz granato drvo. 

— Što je, Bobe? 

— Massa doći brzo, pomoći Bobu! 0, ne, ne doći, već otrčati i 
dozvati mnogo ljudi. Oni ubiti ovu neman! 

Nije bilo potrebno da ga upitam o kakvoj to nemani govori, jer se 
ubrzo pojavila među drvećem. Bio je to sivi medvjed, ona ljubazna vrst 
koju lovci nazivaju grizzly. 

U pustinji sam čuo lava kako riče. Njegovo rikanje Arapi nazivaju 
grmljavinom. Čuo sam bengalskog tigra kako urla, i srce mi je ostalo 
mirno. No duboko, promuklo, podlo, demonsko mumljanje sivog 
medvjeda prolazi kroz kosti, tako da i najhrabrijem čovjeku 
zacvokoću zubi. 


Udaljen od mene oko osam koraka, uspravio se na stražnje noge i 
razjapio gubicu. On ili ja, netko mora umrijeti! Naciljao sam u 
sljepoočicu i opalio. U idućem trenutku naciljao sam u srce i opalio 
drugi metak. Odbacio sam pušku, izvadio nož i skočio u stranu da bih 
ga bolje mogao pogoditi. Golema životinja koračala je ravno prema 
meni kao da su oba metka promašila — dva, tri, pet, šest koraka. 
Upravo sam podigao ruku da mu zadam udarac, kad medvjed spusti 
podignute prednje šape, zaurla i sruši se. Jedan mu je metak probio 
mozak, a drugi srce. Pantera ili jaguar smjesta bi se srušili, ali moj je 
grizzly mirno krenuo dalje — još dva koraka i bio bih izgubljen ako ga 
moj nož ne bi pogodio u pravo mjesto. 

— Oh, ah, dobro, lijepo! — vikne Bob s drveta. — Medvjed doista 
mrtav, massa? 

— Da, siđi! 

— Je li sigurno mrtav, massa? Neće požderati Boba? 

— Sigurno je mrtav. 


Bob brzo siđe s drveta, ali se nije usudio približiti medvjedu. 
Nagnuo sam se nad životinju i nekoliko joj puta zario nož između 
drugog i trećeg rebra. 

— Oh, ah, veliki medvjed, više velik nego čitav Bob! Može Bob jesti 
medvjeda? 

— Da, šape i šunka su prava poslastica. 


— Oh, massa dati Bobu šape i šunku, jer Bob mnogo voliti 
poslastice. 


— Dobit ćeš svoj dio kao i svi ostali. Sada me ovdje pričekaj. Odmah 

ću se vratiti. 

— Bob ovdje čekati? Oh, a ako medvjed ponovo dobiti život? 

— Onda ćeš ponovo skočiti na drvo. 

— Ako massa otići, Bob radije odmah skočiti na drvo. 

I doista, začas se ponovo našao na grani. Dobri Bob nije bio 
kukavica; veoma se hrabro borio protiv ljudi-neprijatelja, ali grizzlya 
još nikad nije sreo, pa mu nisam mogao zamjeriti njegov mudri oprez. 

Najprije sam pretražio okolicu, da vidim imam li posla samo s 
jednim jedinim medvjedom ili s cijelom obitelji. Našao sam tragove 
samo jedne životinje i mogao sam biti miran. Uostalom, Bob i ja nismo 
dugo ostali sami. Naše je društvo, dakako, čulo pucnjavu. Kako nisu 
znali protiv koga se borim, požurili su ovamo. 

Svi su izjavili da je životinja jedna od najvećih koje su dosad vidjeli, 
a Winnetou se sagnuo da bi svoju vrećicu s medicinom umočio u njenu 
krv. 

— Moj bijeli brat veoma je dobro pucao. Duh medvjeda bit će mu 
zahvalan što se nije dugo mučio, nego je odmah bio oslobođen i sada 
smije poći u vječna lovišta svojih otaca. 

Indijanci, naime, vjeruju da u svakom sivom medvjedu stanuje 
duša nekog slavnog lovca. Pomogao mi je da ga oderem i da s njega 
skinem najdragocjenije dijelove mesa. Ostalo smo zakopali i prekrili 
mahovinom i zemljom u nadi da neće privući lešinare, koji bi nas 
veoma lako mogli odati. 

Apač je na drugoj strani doline pronašao pogodno mjesto za naše 
konje te smo krenuli onamo. Kako je još bio dan, smjeli smo zapaliti 
vatru i ispeći sočne medvjeđe šape. 

Bile su izvanredno ukusne. 

Kad je pao mrak, odredili smo straže, zamotali se u pokrivače i 
zaspali. Noć je protekla mirno, a i veći dio idućeg prijepodneva. 

Na ulazu u dolinu postavili smo stražu. U podne je na redu bio 
Sam. Ubrzo se vratio. 

— Dolaze! — javio je. 

— Tko? — upitao sam. 

— Da, to, na primjer, ne mogu točno reći, jer su još daleko. 

— Koliko ih ima? 
— Dvojica, na konjima. 
— Da pogledamo! 


Otišao sam na označeno mjesto, uzeo dalekozor i vidio da su to 
Morgani, kojima je do doline trebalo još oko četvrt sata jahanja. Mi 
smo brižljivo uklonili svoje tragove, a kako smo i brojčano bili 
nadmoćniji, mogli smo mirno čekati da se približe. 

Upravo sam se sa Samom htio vratiti, kad se iznad nas u grmlju 
začuše pucnjevi. Je li se ponovo pojavio medvjed? Pozorno smo 
osluškivali i zaključili da se uzbrdo netko približava. 


— Do vraga, Charley, tko bi to mogao biti? 

— Odmah ćemo vidjeti. Brzo u grmlje! 

Sakrili smo se, tako da nas je granje potpuno zaklanjalo, držeći 
spremno oružje ako se radi o divljim životinjama. Nekoliko minuta 
zatim vidjeli smo da se ne radi o životinjama već o dvojici muškaraca 
koji su za sobom vodili konje. Bili su to capitan i Conchez. Njihove 
životinje izgledale su veoma izmučene, ai jahači bijahu veoma umorni. 

Zaustavili su se nedaleko od našeg skrovišta. Odatle su imali dobar 
pregled nad čitavim područjem. 

— Konačno! — vikne capitan s olakšanjem. — Ovaj put ne bih rado 
ponovio. Ali stigli smo u pravo vrijeme; još nitko nije bio ovdje. 

— Po čemu to zaključujete? — upita Conchez. 

— Skrovište je još netaknuto. Dakle, Morgani još nisu bili ovdje, a 
netko drugi nema razloga da dolazi upravo ovamo, u ovaj daleki kraj. 

— Po svoj prilici imate pravo. Na Sans-eara i Old Shatterhanda 
uopće više i ne mislite? 

— Ne, jer da su slijedili Morgane, svakako bi sreli Komanče i oni bi 
ih vjerojatno zarobili. 

— Ali tko je bio onaj goli Indijanac u Rio Pecosu i čiji je bio leš tamo 
u vodi? 

— To se nas sada ništa ne tiče. Nitko nam ne može nauditi, jer se 
između nas i onih koji bi nas eventualno mogli slijediti nalaze 
Komanči. 

— Dakle, vi mislite da smo sada potpuno sigurni od Crvenokožaca? 

— Tako sigurni, kao što smo sigurni da ti ovdje stojiš. Oni su ubili 
Indijanca, ako je bio njihov neprijatelj, ali ja ne vjerujem da bi se neki 
Apač usudio prodrijeti ovamo, a zatim su krenuli za nama. A mi smo 
toliko žurili da smo ostavili trag kao stado bizona. 

— Iako nas ovdje nađu? 

— Ne smeta ništa, mi smo prijatelji. Oni će se možda čuditi što im 
nismo prišli, a ja ću im to već objasniti nekom pričom o poručniku, 
koji... do vraga, neka me objese ako to on ne dolazi! 

— To je on s ocem! 


— Dobro, napokon ga imamo. Sada će saznati što to znači prevariti 
svoga capitana i svoje drugove! 

— Oni dolaze sami, a to je dokaz da su nam Komanči za petama. Ali, 
capitan, recite, zar doista danas želite iskopati blago? Iako sam ja 
ovdje? 

— Da. 

— Kome je namijenjeno? 

— Nama. 

— Nama? Kako to mislite? Nama, to može značiti čitavom društvu, 
ali i nama dvojici. 

— Što bi ti bilo draže? 

— To je lakše pomisliti nego reći, capitan. Ali ako se sjetite što se 
dogodilo s našim skrovištem, u svakom je slučaju bolje da se onamo 
ne vraćamo. Kad se čovjek toliko vremena muči, čezne za mirom i 
udobnošću, a ja mislim da sve što za to trebate imate ovdje u vašem 
skrovištu u tolikoj količini da će i za mene nešto malo ostati. 

— Govoriš kao knjiga, i ja se s tobom slažem. No sada je prije svega 
važno da kaznimo onu dvojicu. Pođimo gore! Tamo ima mjesto kakvo 
samo možemo poželjeti, a i blago se nalazi u blizini. 

Jeli capitan možda mislio na mjesto gdje smo mi podigli logor? Oni 
su krenuli tim smjerom, a mi za njima. Bili su tako bezbrižni i 
nepažljivi da nisu uočili tragove koje smo Sam i ja ostavili. 

Naši su, dakako, čuli da se nešto neobično približava i svi su ustali. 
Ni danas još ne mogu zaboraviti izraz lica obojice tih časnih ljudi kad 
su ugledali Indijanca za kojim su trčali na Rio Pecosu. U istom trenu 

opazili su svog druga, kojega smo bili zarobili. 

— Hoblyn! — vikne Conchez prepoznavši ga. 

— Hoblyn? — upita capitan. — Doista! Kako si se ti našao u Sierra 
Rianki i tko su ovi ljudi? 

Prišao sam mu s leđa i potapšao ga po ramenu. 


— To su znanci, sve sami znanci, capitan. Stupite bliže, zauzmite 
mjesto i osjećajte se kao kod kuće. 

— Tko ste vi, senjor? — upita me. 

— Predstavit ću vam ove ljude. Ovaj crni master zove se Bob i bio 
je najbolji prijatelj stanovitog mastera Williamsa, koga ste vjerojatno 
poznavali. Ovaj bijeli gentleman je gospodin Marshall iz Louisvillea. 
On želi izmijeniti nekoliko riječi s Morganima, koji su krenuli da prije 
vas izvade ja ja iz gnijezda. Ovaj smeđi senjor zove se Winnetou; 
njegovo ste ime vjerojatno već čuli i ne želim vam o njemu mnogo 
pričati. Ovog gentlemana obično nazivaju Sans-ear, a mene ponekad 
zovu Old Shalterhand. 


Čovjek je od straha bio tako zaprepašten da nije pronalazio riječi 
već je samo promucao: 


— Jeli... to... moguće? 


— Da! Sjednite i neka vam bude udobno kao i meni dok sam vas 
uhodio u skrovištu. Nalazio sam se tako blizu vas da sam za uspomenu 
uzeo vaš revolver. Prekjučer sam vas također prisluškivao dok ste 
motrili Komanče i pričali jedan drugome svoje jade. Bobe, oduzmi ovoj 
gospodi oružje i malo im veži ruke i noge. 

— Senjor...! — uzvikne capitan. 

— Dobro, dobro! Mi razgovaramo s vama kao što i treba 
razgovarati sa stakemenima. Nemojte se nepotrebno uzrujavati: prije 
no što Morgani stignu u dolinu bit ćete vezani ili... mrtvi. 

Sve se to zbilo tako brzo i neočekivano da nisu imali vremena ni 
pomisliti na obranu. 

— Recite, senjor capitan, gdje se nalazi skrovište za kojim Morgani 
toliko čeznu? — upitao sam. 

— To se vas ne tiče! 


— Kako želite! Ali saznat ćemo i bez vas. Ne morate odati svoju 

tajnu, ali na drugo ćete mi pitanje vjerojatno odgovoriti. Što se 
dogodilo s takozvanim trgovačkim zastupnicima koji su bili s vašim 
pomoćnikom, i s trgovcima za kojima su oni krenuli? 


— Trgovci... hm, ne znam... 

— Well, ja znam. A trgovački zastupnici? 

— Dvojica su se vratila u skrovište, a trećeg je poručnik usput ubio. 
Našli smo njegov leš. 

— To sam i mislio! A sada dopustite da vam začepimo usta! Mogli 
biste nas inače odati Morganima. 


Upravo smo s njima bili gotovi, kad su se na ulazu u dolinu pojavili 
Morgani. Oni su načas zastali i pažljivo pregledavali područje. Zatim je 
Patrick podbo konja u kas, a njegov ga je otac slijedio. Činilo se da se 
ovdje ne namjeravaju duže zadržavati. Točno nasuprot nama, 
otprilike dvadeset koraka od našeg logora, rastao je mladi grm kupina. 
Krenuli su prema njemu. 


— Ovdje je to mjesto, oče! — rekao je Patrick. 
— Ovdje? Dobro izabrano. 


— Izvadimo što treba i nestanimo! Još uvijek ne znamo tko su bila 
ona dva bijelca i jesu li ih Komanči uspjeli uhvatiti. 

Sjahali su i privezali konje na obali potoka. Dok su žedne životinje 
pile, oni su klekli, odložili oružje i s pomoću pijuka počeli uklanjati 
grm. Pojavio se rahli sloj crnice, koji su razgrtali. 

— Evo! — vikne Patrick nakon nekog vremena i izvadi omot veoma 
pažljivo zašiven u bivolju kožu. 

— Jeli to sve? 

— Sve, ali obilno: novčanice, vrijednosni papiri i tako dalje. Sada 
zatrpajmo rupu i krenimo! 

— Možda ćete ipak malo duže ostati ovdje! 

Te je riječi izgovorio Sam, dok sam ja jednim skokom stao između 
njih i njihova oružja, a ostali su u njih uperili puške. Sam je pred njima 
stajao kao tigar, spreman da se baci na svoj plijen. U prvom su 
trenutku bili iznenađeni, ali su se brzo snašli, pa htjedoše dohvatiti 
oružje. Uperio sam u njih revolver. 

— Ostanite na mjestu, jer će vas svaki korak stajati života! — 

rekoh. 

— Tko ste vi? — upita Fred Morgan. 

— Pitajte ovog takozvanog mastera Mercrofta, vašeg sina. 

— Tko vam da je pravo da nas napadate? 

— Mi sami, kao što ste vi sebi dopuštali da napadate druge, na 
primjer mastera Marshalla u Louisvilleu, pa vlak, a mnogo prije farmu 
nekog Sama Hawerfielda, koji sada stoji pred vama. Učinite nam 
uslugu i lezite na zemlju. 

— Nećemo! 

— Ipak ćete to učiniti kad vam kažemo naša imena. Ovdje stoji 
Winnetou, poglavica Apača; ovo je Sans-ear, čije je pravo ime Sam 
Hawerfield, a tko sam ja sigurno vam je već rekao vaš sin. Brojit ću do 
tri; ako do tada ne legnete, ubit ćemo vas. Jedan, dva... 

Stisnutih zuba i šaka oni poslušaše. 

— Bobe, veži ih! 

— Bob vezati dobro, čvrsto, massa! — odgovori Crnac. 

Bernard je dosad stajao pokraj drugih zarobljenika; sada ga je 
Crnac zamijenio i on pristupi. Kad ga je Fred Morgan ugledao, 
razrogačio je oči kao da je ugledao sablast. 

— Marshall! 

Ovaj ga je kratko pogledao, ali nije ništa rekao. No njegov je pogled 
govorio više od riječi; u njemu se nalazila hladna i mirna odluka o 
pravednoj odmazdi. 

— Bobe, dovedi ostale — reče Sam. — Nemamo, na primjer, 
razloga da se ovdje duže zadržavamo i sudit ćemo ovim ljudima po 
kratkom postupku. 

Crnac je doveo Concheza i capitana. Došao je i Hoblyn. On se dosad 
držao bolje nego što se moglo očekivati od jednog stakemana, tako da 
ga više nismo vezivali. 

— Tko će govoriti? — upita Bernard. 

— Charley, ti! — reče Sam. 

— Ne. Svi smo pristrani i samo je Winnetou nezainteresiran. On je 
poglavica prerije, on neka govori. 

Svi se s tim složiše. Apač kimne glavom. 

— Poglavica Apača čuje govor duha savane; on će biti pravedan 
sudac sinovima bljedolikih. Neka moja braća uzmu svoje oružje, jer 
samo muškarci smiju suditi zarobljenicima! 


Bio je to indijanski običaj i mi smo ga poslušati. Zatim Winnetou 
nastavi: 

— Kako se zove ovaj bijelac? 

— Hoblyn — odgovori Sam. 

— Što je učinio? 

— Bio je stakeman. 

— Jesu li moja braća vidjela da je ubio nekog od njihovih ljudi? 

— Ne. 

— Je li dobrovoljno rekao da je ubojica? 

— Ne. 

— Kome je dosad pomagao, slakemenima ili mojoj braći? 

— Nama. 


— Onda neka moja braća sude srcem, a ne puškom. Winnetou želi 
da taj čovjek bude slobodan, ali da se više ne vraća stakemenima! 


Svi smo se složili s njim, a Apačeva se presuda tako podudarala s 
mojim uvjerenjem da sam uzeo pušku i nož Freda Morgana i pružio ih 
Hoblynu. 


— Uzmite to! Vi ste slobodni i smijete ponovo nositi oružje. 

— Hvala vam, sir!— rekao je radosno.— Nećete se u meni 
prevariti! 

Po njegovu držanju vidjelo se da svoje obećanje namjerava i 
održati. 


Winnetou nastavi: 

— Tko je ovaj bljedoliki? 

— Vođa stakemena. 

— To je dovoljno. On neka umre! Misle li moja braća drugačije? 
Svi su šutjeli; presuda je, dakle, bila potvrđena. 

— A kako se zove ovaj čovjek? 

— Conchez. 

— To ime nose dvolični ljudi s juga. Što je on bio? 

— Stakeman. 

— Što je tražio ovdje? Htio je prevariti i opljačkali svoje vlastite 
drugove. On ima dvije duše i dva jezika. Neka umre! 

Ni sada se tome nije nitko usprotivio. Winnetou nastavi: 


— Ali on ne treba umrijeti od ruke dobrog čovjeka, nego od ruke 
onoga kome će također biti suđeno. Kako se zove ovaj čovjek? 


— Patrick Morgan. 


— Oslobodite ga vezova. On neka baci stakemene u vodu, jer 
nikakvo ih oružje ne treba dotaći, već neka se utope u vodi. 

Bob ga odriješi. Dok smo u njega držali uperene cijevi pušaka, on 
izvrši zapovijed dobrovoljno, kako to može učiniti samo doista 
tvrdokoran zločinac. Znao je da je izgubljen i očito je sa zadovoljstvom 
igrao ulogu krvnika svojih bivših drugova. Ovi su bili tako čvrsto 
vezani, da se nisu mogli braniti. Nisu to ni zaslužili, ali ipak sam 
okrenuo glavu. Nisam mogao gledati prema rijeci u kojoj će dva 
čovjeka naći zasluženu, ali ipak strašnu smrt. 


Za dvije minute sve je bilo gotovo. Patricka smo ponovo vezali. 

— Tko su ova dva bljedolika? — upita Winnetou, pokazujući na 
Morgane. 

— To su otac i sin. 

— Što su skrivili? 

— Ja ih optužujem da su ubili moju ženu i dijete! — odgovori Sam. 

— Ja optužujem oca da je ubio i opljačkao mog oca — dodade 
Bernard. 

— A ja optužujem oca zbog pljačkaškog napada na vlak i ubojstva 
jednog službenika željeznice — rekoh ja. — Optužujem sina zbog 
pokušaja umorstva mene i mojih drugova. To je dovoljno. Ostalo ne 
moramo spominjali. 

— Moj je bijeli brat dobro rekao: to je dovoljno. Oni trebaju 
umrijeti. Neka ih ubije crni čovjek! 

— Stanite! — vikne Sam. — To ne dopuštam. Ja ih mnoge godine 
slijedim, i to što su meni učinili njihov je najstariji zločin. Oni su moji i 
neću ih nikome prepustiti. Njihov život pripada meni i njihovu smrt 
urezat ću na svoju pušku. Tada će Sans-ear biti zadovoljan, a on i 

njegova stara Tony neka nađu počinak negdje u nekoj planinskoj 
provaliji ili vani na preriji, gdje blijede kosti tisuća lovaca! 

— Zahtjev moga brata je pravedan; neka ubojice uzme iz ruku 
drugih. 

— Same — rekao sam tiho, tako da me ostali nisu mogli čuti — ako 
ih hladnokrvno ustrijeliš, uprljat ćeš se krvlju nenaoružanih ubojica. 
Takva osveta obečašćuje kršćanina i grijeh je. Prepusti ih Crncu, koji 
ovdje izvršava presudu po odluci suda. 

Lovac je mračno zurio preda se i šutio. Da bih mu dao vremena za 
razmišljanje, otišao sam s Bernardom do konja Freda Morgana. U 
torbi na sedlu našli smo nekoliko bisera. Draguljar ih prepozna. Potom 
smo pretražili Freda Morgana i konačno pronašli omot prišiven s 
unutrašnje strane njegove košulje od bivolje kože. U njemu su se 
nalazile novčanice velike vrijednosti; to je svakako bio udio što ga je 
oduzeo Holfertu. Bernard je spremio omot. 


U tom trenutku začuo sam prestrašeno njištanje s mjesta gdje su 
stajali naši konji. Činilo se da se to javlja moj mustang. Prišao sam mu 
i vidio ga kako, pokušavajući se osloboditi, nakostriješene grive vuče 
remen kojim je bio privezan. U blizini mora da se nalazila neka 
grabežljiva životinja ili Indijanci. Viknuo sam drugovima, ali oni me 
nisu čuli. U istom času začu se s livade strahovita vika. 

Brzo sam došao do ruba grmlja i pogledao kroz granje. Ono što 
sam vidio bilo je strašno. Čitav je kraj vrvio od Indijanaca. Trojica ili 
četvorica klečali su nad Samom, kojega su srušili na zemlju; dvojica su 
istodobno bacili laso na Winnetoua i počeli ga vući po zemlji; Hoblyn 
je ležao razbijene glave, a Bernarda sam jedva vidio od gomile koja se 
bacila na njega. Boba nisam vidio. 


Racurrohi su, dakle, doista slijedili capitana i za vrijeme suđenja 
su se neopazice došuljali, i sada su neočekivano napali moje drugove. 
Ovi se nikako nisu mogli braniti. Što sam za njih mogao učiniti? Ništa. 
Morao sam, dakle, spasiti sebe. Možda bih mogao ubiti nekoliko 
Indijanaca, ali kome bih time pomogao? Zasad su ubili samo Hoblyna, 
a koliko sam poznavao Komanče, oni će zarobljenike povesti sa sobom 
da bi ih privezati za mučenički stup. Vratio sam se do konja, odvezao 
ga i poveo uzbrdo što sam brže mogao. Nisam imao vremena da 
uzmem bilo što drugo, jer su Crvenokošci sigurno opazili da sam 

nestao u grmlju i ubrzo će me poći tražiti. 

Naše blago, ono uzeto iz skloništa stakemena, kao i omot koji su 
iskopali Morgani, bili su izgubljeni: zlato je doista deadly dust, 
smrtonosni prah. Od stotinu ljudi koji u divljini Zapada tragaju za 
zlatom, devedesetoricu ta potraga odvodi u smrt. Sjaj i zveket 
zavodljive kovine budi mračne instinkte i samo kontrolirana zakonom 
potvrđuje svoju blagotvornu moć. 


S mukom sam se uspinjao, ali kad sam stigao na vrh, šikarja je 
nestalo. Vinuo sam se na konja i pojurio gorskim bilom kao da me 
progoni horda Indijanaca. Zatim sam se spustio u dolinu. Nisam 
nastojao sakriti tragove, jer sam znao da će ih naći i da će me slijediti. 
Htio sam ih zavesti. 


Tako sam veći dio dana jahao stalno prema zapadu, sve dok nisam 
stigao do potoka koji je bio prikladan za moj plan. Skrenuo sam s 
konjem u potok čije je dno bilo stjenovito, tako da kopita nisu 
ostavljala tragove, i jahao sam uzvodno sve dok nisam bio uvjeren da 
će se progonitelji umoriti. Zatim sam konju oko kopita zavezao krpe i 
krenuo okolnim putem prema mjestu odakle sam pobjegao. 


Sunce je već bilo zašlo kad sam stigao do planinskog lanca iza 
kojeg se nalazila kobna dolina. Dalje nisam smio i potražio sam u šumi 
mjesto pogodno za logor. Moj je konj zbog krpa na kopitima bio toliko 
umoran da mu nije bilo do paše i odmah je pored mene legao na tlo. 


Kako su se brzo prilike izmijenile! Ali ja nisam bio raspoložen za 
sentimentalna razmišljanja. Samo su djela mogla koristiti i sada sam 
se trebao odmoriti. Sklopio sam oči i opet ih otvorio kad je sunce već 
bilo visoko na nebu. 

Najprije sam potražio skrovito mjesto gdje bi moj konj mogao 
malo pasti. Zatim sam ga privezao i krenuo prema poprištu jučerašnje 
katastrofe. Bio je to veoma opasan pothvat, ali morao sam to učiniti 
ako sam želio pomoći drugovima. Korak po korak šuljao sam se prema 
vrhu; gotovo dva sata bilo mi je potrebno da bih prešao put od deset 
minuta. Zatim sam još opreznije krenuo nizbrdo. Upravo sam htio 
proći pored nekog starog hrasta, kad začuh čudnovati zvuk. 


— Pst! 
Pogledao sam oko sebe, ali ništa nisam mogao zapaziti. 

— Pst! 
Sada sam ustanovio da glas dolazi odozgo i pogledao sam uvis. 
— Pst, massa! 


Tamo gore iznad prve grane nalazila se u stablu rupa iz koje je 
virilo nasmiješeno crno Bobovo lice. 


— Cekajte, massa, Bob doći! — šapnuo je. 
Zatim sam začuo šum sličan šumu koji proizvode dimnjačari kad 


čiste dimnjak i odmah zatim razmaknule su se ljeskove mladice koje 
su rasle oko stabla. 


— Massa doći u sobu! Nijedan Indijanac ne naći pametnog Boba i 
massu. 


Uvukao sam se u unutrašnjost šupljeg stabla. Otvor mu je bio 
potpuno prekriven ljeskovim šipražjem. 
— Kako si našao to skrovište? — upitao sam ga. 


— Stoka pobjeći ispred Boba i Bob se ušuljati u drvo i viriti gore 
kroz prozor. 


— Kakva je to bila stoka? 
— Bob ne znati. Stoka biti velika, imati četiri noge, dva oka i rep. 


Po tom točnom i duhovitom opisu zaključio sam da je to 
vjerojatno bio rakun. 


— Kad si pronašao drvo? 

— Odmah kad su došli Indijanci. 

— Dakle, ti se ovdje od jučer skrivaš? Što si sve vidio i čuo? 

— Bob čuti i vidjeti mnogo Indijanaca. 

— Ništa više? 

— Zar to ne dosta? 

— Jesu li Crvenokošci bili ovdje? 

— Bili ovdje, ali ne naći Boba. Onda napraviti vatru i peći šunku od 
medvjeda kojega massa ubio. Zašto smjeti žderati našeg medvjeda? 

Srdžba dobrog Crnca bila je opravdana, ali na žalost ništa se nije 
moglo promijeniti. 

— Dalje! 

— Zatim doći jutro i Indijanci otići. 

— Ah, otišli su! Kamo? 

— Bob ne zna, ali vidio kako mnogi Indijanci odjahati iz doline. 
Gore mali prozor odakle sve vidjeti. S njima biti massa Winnetou i 
massa Sam i massa Bern. Imati mnogo remena oko tijela. 


— A zatim? 

— Zatim? Zatim Indijanci šuljati amo-tamo. Htjeti uhvatiti Boba, ali 
Bob pametan. 

— Koliko ih još ima ovdje? 

— Bob ne zna, ali zna gdje se nalaze. 

— No, gdje? 

— Prijeko kod medvjeda. Bob moći vidjeti kroz prozor. 

Pogledao sam u vis. Nije bilo nemoguće popeti se gore; Bob je to 
dokazao, a uspjelo je to i meni. Kad sam stigao do rupe, koju je Bob 
nazivao prozorom, ugledao sam drugu stranu doline. I doista, kraj 
debla bukve, na koju se Bob bio popeo bježeći pred medvjedom, vidio 
sam jednog Indijanca. Zarobljenike su odveli sa sobom, a u dolini je 
ostalo dovoljno Indijanaca koji su imali zadaću da nas uhvate kad se 
budemo vratili. 

Što da učinim? Sišao sam. 

— Bobe, prijeko je samo jedan! — rekao sam. 

— Negdje drugdje biti još jedan i još jedan, ali Bob ne znati gdje. 

— Čekaj me ovdje! 

— Massa hoće otići! Oh, massa, bolje ostati ovdje kraj Boba. 

— Moramo spasiti naše prijatelje. 

— Spasiti? Spasiti massa Bern? Oh, oh, to biti lijepo, to biti dobro! I 
Bob spasiti massa Bern, massa Sam i massa Winnetou. 

— Onda budi miran, da i tebe ne uhvate. 

Izišao sam iz šupljeg stabla. Bio sam veoma sretan što je barem 
jedan od naših drugova bio spašen. Uostalom, bili su veoma lukavi što 
su pored ostataka medvjeda postavili stražu. Meso je moglo biti 
privlačna snaga koja vodi u propast. 

Sat kasnije nalazio sam se na drugoj strani doline nedaleko od 
Indijanca, koji je sjedio nepomično kao kip. Pomicao je samo dva prsta 
desne ruke igrajući se malom pištaljkom što mu je visjela o vratu. Znao 

sam da te pištaljke često služe za davanje signala; jesu li i ovdje željeli 
tako postupiti? 

Indijanac je bio još mlad, nije mu bili ni osamnaest godina. Možda 
je to bio njegov prvi ratni pohod. Imao je veoma zanimljivu glavu, a 
čistoća njegove odjeće i njegovo oružje ukazivali su da je sin nekog 
poglavice. Da ga ubijem? Da uništim ovaj mladi život pun nade i 
očekivanja? Ne. 

Tiho sam se došuljao do njega, lijevom rukom uhvatio sam ga oko 
vrata, a desnom udario i ošamutio. Zatim sam ga svezao, začepio mu 
usta i privezao uza stablo drveta okruženog grmljem, tako da ga nitko 
nije mogao vidjeti. Pištaljku sam mu oduzeo. Sakrio sam se i 
poluglasno zazviždao. Odmah je u grmlju nasuprot meni nešto 
zašuštalo: izišao je postariji Indijanac i počeo mi se približavati. 
Udarcem kundaka oborio sam ga na zemlju. Ležao je onesviješten; 
nisam ni namjeravao da ga ubijem. 

Negdje mora da su bila još četvorica. Nisam mogao sve te ljude 
domamiti ovamo na isti način. Trebalo je, dakle, prije svega saznati 
gdje se nalaze njihovi konji. Bilo je to prilično opasno. Počeo sam 
oponašati njištanje konja i s mjesta odakle je maločas izišao Indijanac 
začuo sam odgovor. 

Sada se trebalo pouzdali u sreću; svezao sam starog Indijanca 
njegovim vlastitim remenom, mladog sam prebacio preko ramena i 
požurio do mjesta gdje su stajali konji. Bilo ih je šest, dakle siguran 
dokaz da su četvorica negdje skrivena. No oni su se po svoj prilici 
nalazili sprijeda, kod ulaza, tako da sam imao dovoljno vremena. 

Najprije sam otišao do Boba. Gledao je kroz prozor na stablu. Kad 
me je ugledao, skliznuo je dolje i provirio kroz šiblje. 

— Massa, oh, uhvatiti Indijanca! Massa učiniti Indijanca mrtvim? 

— Ne, samo sam ga zarobio. Hoćeš li sa mnom spasiti massu 
Bernarda? 

— Oh, Bob rado spasiti dobrog, dragog massa Bem. Kako to učiniti? 

— Uzet ćeš ovog Indijanca i odnijet ćeš ga dolje do velikog stabla 
hikorija. Tamo ga čuvaj i čekaj me. 

— Bob će to učinili, massa! 

— Ali nemoj dirati njegove veze, jer ako se oslobodi, bit ćeš 

izgubljen. 
— Bob ne bili izgubljen. 
— Dobro, a sad kreni! 


Golemi Crnac prebacio je Indijanca preko ramena i počeo se 
spuštali niz drugu stranu planine. Vratio sam se konjima Komanča. Na 
tom terenu bilo je teško oteti tih šest životinja, jer ih je trebalo 
provesti strminama kanjona. 


Uzeo sam trbušno remenje konja i njime vezao glavu jednog konja 
za rep drugoga, tako da je svih šest životinja tvorilo jedan red. Zatim 
sam prvog uhvatio za uzde i krenuo niz strmu padinu kanjona. Mnogo 
sam se namučio s tim tvrdoglavim životinjama, a ona četiri Indijanca 
mora da su bila veoma daleko, jer nisu čuli njihovo njištanje. Moj je 
pothvat uspio. Sada Crvenokošci više nisu imali konja i nisu mogli 
dostići svoje drugove. Jednako tako nisu mogli ostvariti svoj glavni 
cilj: Boba i mene zarobiti ili ubiti. 

Crnac je sjedio pod označenim stablom i čuvao Indijanca. Veoma 
se obradovao kad me ugledao. 

— Oh, lijepo što massa doći. Indijanac praviti oči kao vrag i 
mumljati, ali Bob ga udariti po ustima da biti miran! 

— Ne smiješ ga udarati, Bobe, to nije viteški, a osim toga to je 
uvreda koju Indijanac samo krvlju naplaćuje. Ako ikada bude 
slobodan i ako te sretne, bit ćeš izgubljen. 


— Bob izgubljen? Oh, ah, massa! Onda bolje odmah ubiti Indijanca, 
da ne biti ponovo slobodan! 


I doista, izvadio je bowie-nož i stavio njegov šiljak na Indijančeve 
grudi. 

— Stani, Bobe! Ako ga ostavimo na životu, bit će nam od velike 
koristi. Pomozi mi da ga vežem na konja. 

Izvadio sam mu čep iz usta. 

— Neka moj crveni brat diše, ali ne smije govoriti dok ga ja ne 
pitam! 

— Ma-ram će govorili kad mu se to svidi — odgovori on. — 

Bljedoliki će me ubili i uzeli moj skalp makar i ne govorio. 

— Ma-ram će živjeli i zadržali svoj skalp, jer Old Shallerhand ubija 

neprijatelja samo u borbi. 

— Bljedoliki je Old Shaltcrhand? Uf! 

— Govorim istinu. Ma-ram nije više moj neprijatelj, već moj brat. 
Old Shallerhand će ga odvesti u wigwam njegova oca. 

— Otac Ma-rama je To-kei-čuna, Rogati Bik, veliki poglavica 
Komanča, koji zapovijeda ratnicima Racurroha; on će ubiti Ma-rama, 
jer je on zarobljenik bljedolikog. 

— Želi li moj brat da ga oslobodim? 

— Može li Old Shatterhand osloboditi ratnika, iako mu pripadaju 
njegov životi skalp? 

— Ako mi moj mladi crveni brat obeća da neće pobjeći, nego da će 
me pratiti do wigwama svoga plemena, ja ću ga osloboditi i dati mu 
konja, čak i oružje koje visi na sedlu. 

— Uf! Old Shalterhand ima čvrstu šaku i veliko srce; on nije poput 
ostalih bljedolikih. Ali nema li on dvostruki jezik? 

— Ja uvijek govorim istinu. Hoće li me moj crveni brat slušati sve 
dok ne stignemo pred lice To-kei-čuna? 

— Ma-ram hoće! 

— Onda neka uzme vatru mira iz moje ruke; ona će ga požderati 
ako ne bude održao svoju riječ. 

Skrovište u kome sam sakrio konja nije bilo daleko. Doveo sam 
mustanga i iz torbe na sedlu izvadio dvije tanke cigare koje sam uzeo 
iz zaliha u skrovištu stakemena. Pošto sam Indijanca oslobodio, 
zapalili smo te tanke "habanose" i popušili ih uz uobičajene 
formalnosti. 

— Nemaju li bljedoliki nekog velikog duha koji bdije nad rastom 
gline za kalumet?— upita Ma-ram. 

— Imaju, ali oni lule puše samo u svojim wigwamima i jedu dim iz 
cigara koje ne zauzimaju toliko mjesta kao lule. 

— Uf! Si-karr? Veliki duh bljedolikih je pametan, si-karra se lakše 
nosi nego kalumet. 

Bobovo je lice bilo veoma začuđeno što ja u blizini tako strašnog 
neprijatelja s jednim Indijancem pušim cigare. 

— Massa, i Bob hoće pušiti za mir! — rekao je. 

— Evo ti jedne cigare, ali popuši je na konju jer moramo krenuti. 


Komanč je potražio svog konja i uzjahao ga. Poznavao sam 
Indijance i nisam se plašio da će mi pobjeći. Ostale sam konje privezao 
zajedno, tako da sam ih mogao voditi za sobom. Zatim sam zajahao 
svog mustanga te smo krenuli. 


Između doline u kojoj smo se nalazili i one druge, za nas tako 
sudbonosne, brdo se prema ravnici sve više spuštalo. Mi smo ga obišli 
da bismo dospjeli do tragova Komanča. Kad smo naišli na tragove, iz 
doline su nas opazili Indijanci kojima smo odveli konje i podigli 
bijesnu dreku koja se nadaleko razlijegala. Nas to nije mnogo brinulo, 
ai Ma-ram se ponašao kao da ih ne čuje i ne vidi. 


Šuteći slijedili smo trag sve do večeri. Kad smo stigli na Rio Pecos, 
izabrali smo prikladno mjesto za noćni logor. U pokrivačima 
indijanskih konja nalazila se prilična zaliha sušenog mesa, tako da 
nismo gladovali. Bili smo toliko odmakli petorici Komanča da nas te 
noći nisu mogli dostići. 

Ma-ram je odmah legao; ja sam naizmjence stražario s Bobom. 
Kad je svanulo, skinuo sam s indijanskih konja pokrivače, uzde i sve 
što su nosili i natjerao ih u rijeku. Oni su je preplivali i brzo nestali u 
šumi s druge strane. Indijanac je sve to promatrao bez riječi. 


Trag koji smo sada slijedili bio je veoma jasan. Komanči su se, 
dakle, osjećali sigurni. Držali su se desne strane Rio Pecosa i jahali su 
nizvodno sve do mjesta gdje rijeka ulazi u gornju Sierra Guadelupu. 
Tu su se na moje čuđenje tragovi razdvajali. Veći broj Crvenokožaca 
krenuo je u planinu, a ostali su nastavili u dosadašnjem smjeru. 

Sjahao sam da bih pogledao tragove; opazio sam među njima trag 
kopita stare Tony, koji sam dobro poznavao. Nešto prije toga pronašli 
smo trag noćnog logora. Obratio sam se Ma-ramu: 

— Sinovi Komanča otišli su u planine da posjete grob svog velikog 
poglavice? 

— Moj brat je rekao. 

— A ovi ovdje — pokazao sam na drugi trag — žele svoje 
zarobljenike odvesti do wigwama Komanča? 

— Tako su zapovjedile obje poglavice Racurroha. 

— Djeca Racurroha nose sa sobom i blago bljedolikih? 

— Oni su ga zadržali, jer ne znaju kome od bljedolikih pripada. 

— A gdje su Komanči podigli svoje wigwame? 

— U savani što se prostire između ove vode i rijeke koju bljedoliki 
nazivaju Rio Grande. 

— Dakle, u savani između obiju planina? 

— Tako je. 

— Onda nećemo slijediti ovaj trag, nego ćemo putovati pravo 
prema podnevu. 

— Neka moj brat radi što želi, ali neka zna da tamo nema vode za 
njega i njegove konje! 

Oštro sam ga pogledao. 


— Je li moj crveni brat već vidio planine koje leže u blizini neke 
velike rijeke, a ipak nemaju vode? Svaka rijeka dobiva vodu s planine. 


— Neka moj bijeli brat sam utvrdi tko ima pravo, on ili Komanč! 
— Ja znam zašto Komanč neće u planine. 
— Neka mi to moj brat kaže. 


— Sinovi Racurroha jašu sa svojim zarobljenicima duž rijeke koja 
zavija u velikom luku. Ako budem krenuo ravno prema jugu, stići ću 
ih prije nego što stignu do svojih wigwama. 

Šutio je jer je vidio da sam prozreo njegove namjere. Izbrojio sam 
tragove kopita. Bilo ih je šesnaest. Dakle trinaest neprijatelja pratilo 
je Winnetoua, Sama i Bernarda. Oni su svakako bili veoma dobro 
svezani, pa čak kad bismo ih i dostigli, mogao sam ih svladati samo 
lukavstvom, a ne silom. 


U galopu smo krenuli prema jugu. Bio je to veoma naporan put, jer 
nisam poznavao kraj, a Ma-ram nije htio davati nikakva obavještenja. 
Ali uspjelo nam je i već smo idućeg prijepodneva izišli iz planine i pred 
nama je pukla savana. S lijeve strane blistala je voda Rio Pecosa, 
prema kojem smo sada ponovo jahali. 


Šuma se s nama spustila s planine i pratila nas dio puta duž rijeke 
u preriju. Kod nekog potoka, koji je utjecao u Pecos, ponovo smo naišli 
na tragove Komanča. Oni se nisu zaustavljali od jučer u podne i 
nedaleko odavde Crvenokošci su se odmarali kako bi, vjerojatno, 
izbjegli dnevnu žegu. 

Odlučio sam da se i mi malo odmorimo i izabrao sam mjesto nešto 
podalje od rijeke, u grmlju. Ovaj oprez uskoro se pokazao veoma 
korisnim, jer tek što sam s Ma-ramom sjeo, došao je Bob, koji se htio 
okupati u rijeci, i viknuo: 

— Massa, oh, oh, dolaziti jahači... jedan, dva, pet, šest jahača. Massa, 
pobjeći ili ubiti jahače? 

Pojurio sam do ruba grmlja i ugledao šest konja koji u dvije 
skupine jure prema nama. Dva konja u svakoj skupini nosila su neke 
omote, a predvodili su ih po jedan jahač. Dakle, bijahu samo dva 
neprijatelja, ako su to doista bili neprijatelji, jer sam unatoč 
udaljenosti vidio da su to bijelci, a ne Indijanci. 

Iza njih jurilo je pet Indijanaca, koji će stići bjegunce za najmanje 
pet minuta. To je, očito, bila potjera. Uzeo sam dalekozor. 

— Do vraga! — uzviknuo sam nehotice, jer je prvi jahač bio Fred 
Morgan, a drugi njegov sin Patrick. 

Da ih ubijem ili uhvatim žive? Ne, krvlju tih ubojica nisam želio 
uprljati ruke. Uzeo sam pušku i čekao. Jahali su uz rijeku, a Indijanci 
nisu bili ni pet stotina koraka daleko od njih. Već sam čuo dahtanje 
konja. Kad su prolazili pored nas, ja sam dvaput opalio. Nišanio sam u 
glave obaju konja; srušili su se. Tovarne životinje bile su za njih 
privezane i, prestrašene hicima, pokušavale su se otkinuti. Jahači su 
odmah sletjeli na zemlju. Htio sam se baciti na njih. 


— liiii! — odjekne borbeni poklik Crvenokožaca, koji su sada 
dojurili do nas i učas sam bio opkoljen. Tri tomahawka i dva noža 
bljesnuše nad mojom glavom. 

— Ča! — viknu Ma-ram i ispruži ruku. — Ovaj bljedoliki je prijatelj 
Ma-rama. 

Oni uzmaknuše, ali posljedica njihovog napada više se nije mogla 
ispraviti: oba zbačena jahača imala su dovoljno vremena da se 
pridignu i umaknu u grmlje, a konji, divlje se propinjući prestrašeni 
urlikanjem Indijanaca, uspjeli su se otkinuti i jurnuli su u rijeku. 
Odmah sam prepoznao četiri naša tovarna konja; bili su veoma teško 
natovareni te su zbog toga odmah potonuli. 


Četiri Indijanca pojuriše za bjeguncima; petog sam zadržao. 
— Neka mi moj crveni brat kaže zašto ratnici Komanča progone 

svoje bijele prijatelje? 

— Bijeli muževi imaju jezik kao zmije, on ima dva vrška. Oni su 
noću ubili stražare i pobjegli sa svojim blagom. 

— Sa zlatom? 


— Oni su uzeli kovinu i sve medicinske cedulje iz omota ušivenog 
u bivolju kožu. 


Zatim se Indijanac okrene i požuri za svojim drugovima. Morgani 
su se, dakle, pobrinuli da potajno pobjegnu s blagom koje su im 
Komanči oduzeli. Govoreći o medicinskim ceduljama mislio je na 
vrijednosne papire i novčanice koje smo im mi željeli oduzeti. Upravo 
tamo gdje su konji skočili u vodu rijeka je zavijala, tako da je nastajao 
vir. Izgubili smo svaku nadu da ćemo ikada pronaći ono što je nestalo 
u valovima. Deadly dust, smrtonosna prašina! 

Što da učinim? Briga za prijatelje bila je, dakako, veća od želje da 
uhvatim ta dva neprijatelja. Uostalom, za njima je krenulo pet 
Komanča, kojima smo mirno mogli prepustiti potjeru. 

— Zašto je moj bijeli brat pucao u konja, a ne u jahača? — upitao je 
Ma-ram. — Zar Old Shatterhand nije naučio gađati? 

— Zašto Old Shatterhand nije ubio Ma-rama, Komanča, nad čijim 
se srcem već nalazio nož? On je ubio konje, jer je s jahačima želio 
razgovarati. 

— On će govoriti s njima, jer on će ih progoniti zajedno sa svojom 
crvenom braćom! 

Gotovo sam se nasmijao njegovu nastojanju da me odvrati od 
tragova koje smo slijedili. Odgovorio sam: 


— On ih neće progoniti. Ratnici Komanča su mudri i hrabri, oni će 
uhvatili zle bljedolike i odvesti ih u svoje wigwame. Neka Ma-ram 
uzjaše konja i krene za mnom! 


Ovaj događaj oduzeo mi je svaku želju za odmorom, a uz to se 
pojavila nova okolnost: naše je prijatelje pratilo trinaest jahača. Ako 
odbijem dvojicu Morgana, pet Komanča i ubijenog stražara, čuvalo ih 
je samo još pet ljudi. Sada ih je bilo mnogo lakše osloboditi. 


Podbadao sam konja češće nego dotad. Do sumraka smo prevalili 
takav komad puta da sam, pomnjivo ispitujući tragove, mogao 
zaključiti kako je mali odred oko šest sati jahanja pred nama. Bijeg 

Morgana, ubojstvo stražara i pretpostavka da ih nitko ne progoni 
usporili su njihovo kretanje. 

Prevalili smo još četiri engleske milje, sve dok nije bilo tako 
mračno da se tragovi nisu mogli vidjeti. Tek tada sam izdao zapovijed 
da stanemo. Čim je svanulo, krenuli smo dalje. 

Sada se trag udaljavao od rijeke i vodio je u savanu, prema jugu. 
Od vremena do vremena nailazili smo na bivolje staze po kojima smo 
napredovali. Pritom sam, promatrajući trag, opazio da se sve više 
približavamo progonjenima. Već sam se nadao da ćemo ih oko podne 
stići, ali sam se ponovo razočarao. Naime, došli smo do mjesta 
izgaženog mnogobrojnim kopitima, odakle je barem četrdeset tragova 
vodilo prema jugu. 

— Uf! — vikne Ma-ram. 

Ništa više nije rekao, ali njegove su oči bljesnule od radosti. Ja sam 
ga dobro razumio. Mali je odred sreo skupinu Komanča, pod čijom je 
zaštitom krenuo prema logoru. 

— Koliko još ima do logora Komanča? — upitao sam Indijanca. 

— Racurrohi nemaju logor. Oni su u savani sagradili selo veće od 
gradova bljedolikih. Ako moj brat bude brzo jahao, stići će onamo prije 
nego što sunce nestane iza trave. 

U podne smo se malo odmorili i, doista, predvečer smo na obzoru 
ugledali nekoliko tamnih crta. Kroz dalekozor sam vidio da su to 
dugački redovi šatora. 

Komanči su sigurno zbog blizine bizona ovdje podigli tako veliku 
naseobinu. Činilo se da su potpuno zaokupljeni dolaskom 
zarobljenika, jer kad smo se približili logoru nikoga nismo sreli. 

Zaustavio sam konja. 

— To su wigwami Komanča? — upitao sam. 

— Da— odgovorio je Ma-ram. 

— Hoćemo li sresti To-kei-čuna, velikog poglavicu? 

— Otac Ma-rama uvijek je sa svojim ratnicima. 

— Hoće li moj crveni brat odjahati i reći mu da će ga posjetiti Old 
Sahtterhand? 

On me iznenađeno pogleda. 

— Zar se Old Shatterhand ne plaši tolikih neprijatelja? On je ubio 
bivola i sivog medvjeda, ali on ne može ubiti Komanče kojih ima koliko 
i drveća u šumi. 

— Old Shatterhand ubija životinje, ali ne i svoju crvenu braću. On 
se ne plaši Siouxa, Kiowa, Apača ni Komanča, jer je prijatelj svih 
hrabrih ratnika i puca samo u zle ljude. On će ovdje čekati, neka moj 
brat krene! 

— Ali Ma-ram je njegov zarobljenik. Ako ga sada izgubi? 

— Ma-ram sada više nije moj zarobljenik. On je popušio sa mnom 
dim mira. Slobodan je. 

— Uf! 

Podbo je konja i odjurio u galopu. Bob i ja smo sjahali. Sjeli smo i 
ostavili konje da pasu. Na licu dobrog Crnca čitala se duboka 
zamišljenost. 

— Massa, što će Indijanci učiniti sa sirotim Bobom, ako massa Boba 
povesti k Indijancima? 

— To još ne znam. 

— To biti vrlo loša stvar. Hoće li Indijanci Boba peći na stupu? 

— Neće biti tako strašno kao što misliš. Moramo otići Komančima, 
ako želimo spasiti tvog massa Bernarda. 

— Oh, ah, da, Bob spasiti dobrog massa Bern! Pustiti da me peći, 
kuhati i požderati, samo ako osloboditi massa Bern! 

Nismo morali dugo čekati Indijance. Ubrzo je stigao prilično velik 
odred jahača, koji su nas okružili i urlajući i vitlajući oružjem počeli 
jahati oko nas sve više suzujući krug. Činilo se da će nas pregaziti. Bob 
je sagnuo glavu, ali ja sam sjedio mirno ne mičući se ni desno ni lijevo. 

— Oh, ah, Indijanci zgaziti Boba i massu! — vikne Crnac oprezno 
podigavši glavu. 

— Ne pada im ni na um! Oni samo žele iskušati jesmo li hrabri ili 
se plašimo. 

— Iskušati? Oh, neka Indijanci samo doći, Bob imati hrabrosti, 
veoma mnogo hrabrosti! 

Sad poglavice sjahaše i krenuše prema nama. Najstariji progovori: 

— Zašlo bijeli čovjek ne ustaje kad mu pristupa poglavica 

Komanča? 


— On im time želi pokazati da su dobrodošli — odgovorio sam. — 
Neka moja crvena braća sjednu pored mene. 

— Poglavice Komanča sjede samo pored poglavica. Gdje su 
wigwami i ratnici bijelog čovjeka? 

Uhvatio sam tomahawk. 


— Poglavica mora biti snažan i hrabar. Ako crveni muževi ne 
vjeruju da sam poglavica, neka se sa mnom bore. Tada će saznati 
govorim li istinu. 


— Kako se bljedoliki zove? 
— Crveni i bijeli ratnici i lovci nazivaju me Old Shatterhand. 
— Bijeli je čovjek sigurno sam sebi dao to ime. 


— Ako se poglavice Komanča žele boriti sa mnom, mogu zadržati 
tomahawk i nož. Ja ću upotrijebiti samo svoju ruku. Howgh! 


— Bijeli čovjek govori ponosne riječi. On će pokazati da li se samo 
hvali. Neka se popne na konja i pođe s ratnicima Racurroha. 

— Hoće li li ratnici sa mnom pušiti kalumet? 

— Oni će se posavjetovati smiju li to učiniti. 

— Oni to smiju učiniti, jer k njima dolazim u miru. 

Uzjahao sam, a i Bob se uzverao na svog konja. Činilo se kao da se 
na njega uopće ne obaziru. Mene su poglavice stavile u sredinu i u 
divljem trku krenuli smo prema selu, ušli u njega i projurili između 
šatora, sve dok nismo stigli do velikog šatora pred kojim smo stali i 
sjahali. 

Boba nisam vidio. Okružili su me ratnici koji su došli po mene. 
Poglavica, koji je već ranije govorio, zgrabi moju pušku. 

— Neka nam bljedoliki preda svoje oružje. 


— Ja ću zadržati svoje oružje, jer sam dobrovoljno došao k vama i 
nisam vaš zarobljenik. 

— Ali bijeli čovjek ipak će nam predati svoje oružje sve dok crveni 
muževi ne saznaju što od njih želi. 

— Zar ga se crveni muževi plaše? Onaj tko traži da mu predam 
oružje, taj me se boji. 

— Ratnici Komanča ne znaju što je strah. Neka bijeli čovjek zadrži 
svoje oružje. 

— Kako je ime mom crvenom bratu? 

— Old Shalterhand razgovara s To-kei-čunom pred kojim drhte 
neprijatelji. 

— Molim svog brata To-kei-čuna da mi da kolibu u kojoj bih mogao 
čekati na razgovor s poglavicom! 


— Tvoje su riječi dobre; bljedoliki će dobiti šator, sve dok se ratnici 
Racurroha ne posavjetuju hoće li s njim popušiti kalumet. 


Mahnuo je zapovjedno rukom i krenuo. Ja sam svog mustanga 
uhvatio za uzde i pošao za njim. Indijanci su tvorili kordon kroz koji 
smo prolazili. Zapazio sam poneku stariju i mlađu ženu kako potajno 
vire iz šatora da vide bijelca koji se usudio ući u lavlju pećinu. Na sreću, 
ovo pleme Komanča nije bilo ono s kojim se Winnetou borio kod 
Mapimija. 

Šatori ili kolibe bili su sagrađeni kao i u drugih sjevernih 
Indijanaca. Njih grade žene, jer Indijanac se bavi samo ratom, lovom i 
ribolovom, a sve je ostalo prepušteno spolu koji obično nazivamo 
slabijim. 

Žene donesu kože, buduće stijenke šatora, rasprostru ih na suncu 
i komadićima ugljena nacrtaju na njima odgovarajući oblik; zatim ih 
izrežu i zajedno sašiju finim remenjem. Poslije uzimaju kolce i sve što 
je potrebno. S pomoću najprimitivnijeg alata iskopaju pola metra 
duboku jamu za vatru i oko nje postave u odgovarajućim razmacima 
manje ili više kolaca, ovisno o veličini nastambe. Oni se pri vrhu skupe 
i svežu mladim šibama vrbe ili lijeske. To nije lak posao, jer se žene i 
djevojke trebaju popeti uz kolce i za vrijeme vezanja mogu se 
pridržavati samo nogama. Kad kostur bude gotov, počinje najteži dio 
posla — razapinjanje teških koža na kostur šatora, i to tako da na vrhu 
ostane otvor kroz koji izlazi dim vatre smještene u sredini šatora. 


Šator u koji su me doveli bio je malen i zasad nenastanjen. Vani 
sam privezao konja, otvorio zastor od krzna na ulazu i ušao ne brinući 
se više za poglavicu. 

Nisam unutra bio ni dvije minule, kad se zastor pomakne i uđe 
neka prastara Indijanka. S leđa je zbacila na pod debeli svežanj granja. 

Zatim je izišla i vratila se noseći lonac u kojem je bila voda i još nešto 
drugo. Upalila je vatru i stavila lonac na žar. 

Ispružio sam se na podu i šutke promatrao. Znao sam da bi moja 
čast, po uvjerenju Indijanaca, bila ozbiljno ugrožena ako bih s njom 
stupio u razgovor. 

Voda u loncu stala je ključali. Po mirisu sam zaključio da se u 
njemu nalazi govedina. I doista, poslije jednog sata stavila mi je starica 
vreo lonac ravno između ispruženih nogu i ostavila me sama. Pojeo 
sam veliki komad mesa, iako posuda nije bila naročito čista, a sve bez 
soli, za koju Indijanci mnogo ne mare. 

Poslije obroka ispružio sam se, stavio pokrivač pod glavu i 
promatrao što se oko mene zbiva. Opazio sam da je moj konj također 
bio nahranjen i da dvojica stražara neprestano šeću oko moje kolibe. 
Napokon se vatra ugasila i ja sam zaspao. Očekivali su me važni 
događaji i besana noć nije mi mogla koristiti. Zbog toga me tek ujutro 
probudio praskavi šum, a kad sam otvorio oči, ugledah istu onu 
staricu. Zapalila je nanovo vatru i poznati lonac ponovo stavila na 
plamen. 

Svoj posao obavljala je ne gledajući me, a ja nisam imao nikakva 
povoda da zbog toga budem uvrijeđen. Pojeo sam meso s jednakim 
tekom kao i sinoć. Zatim sam odlučio da iziđem iz kolibe. Ali tek što 
sam provirio kroz vrata, jedan stražar pojuri prema meni držeći u ruci 
koplje kao da me želi probosti. 

To nisam smio dopustiti, ako nisam želio da moj ugled zauvijek 
bude upropašten. Uhvatio sam koplje objema rukama, odgurnuo ga i 
zatim iznenada snažno povukao k sebi, tako da ga je crveni ratnik 
ispustio i srušio se na zemlju do mojih nogu. 

— Uf! — zaurlao je ustavši i povukavši nož. 


— Uf! — uzviknuo sam i ja, izvukao nož i pritom ljevicom bacio u 
kolibu oteto koplje. 


— Bljedoliki neka mi vrati moje koplje! 

— Neka Crvenokožac sam uzme svoje koplje. 

Činilo se da mu to baš nije po volji, ali stigla mu je pomoć, jer mi se 
stao približavati i drugi stražar. 

— Neka bijeli čovjek uđe! — zapovjedio je oštro. 

I on je vršak svog koplja držao tako blizu mene da nisam mogao 
odoljeti iskušenju pa ponovih isti postupak. U tren oka ležao je kraj 
svog druga, a njegovo je koplje odletjelo u šator. Čini se da to nisu 
mogli podnijeti i kriknuli su tako da se cijeli logor uzbudio. 

Upravo nasuprot mom šatoru nalazio se mnogo veći šator. Pred 
vratima su mu stajala tri štita obješena o koplje. Na povik stražara 
zastori su se razmaknuli i pojavila se tamna djevojačka glava; dva crna 
vatrena oka uporno su me promatrala, a zatim je glave nestalo. Ali 
dvije sekunde kasnije izišle su na ista vrata četiri poglavice i krenule 
prema meni. To-kei-čuna mahne rukom i stražari se ukloniše. 


— Što bljedoliki radi ovdje pred šatorom? 


— Vjerojatno nisam dobro čuo? Moj me crveni brat valjda želi 
pitati što rade ova dva crvena ratnika pred mojom kolibom! 


— Oni paze da se bljedolikom ne bi dogodilo kakvo zlo. Zbog toga 
bijeli čovjek treba da ostane u kolibi. 

— Ima li To-kei-čuna toliko zlih ljudi među svojim ratnicima, ili 
njegova zapovijed znači tako malo, da njegova gosta moraju čuvati 
stražari? Old Shatterhandu nije potreban stražar, jer njegova će šaka 
razmrskati svakoga tko snuje zlo i misli laži. Moja crvena braća mogu 
mirno poći natrag u svoj wigwam. Ja ću pogledati njihovo selo i zatim 
doći da s njima razgovaram. 

Ušao sam u kolibu da uzmem svoje oružje; njega, dakako, nisam 
smio ostaviti. Ali kad sam ponovo htio izići, dočekalo me tuce kopalja. 
Dakle, uhvaćen! Trebam li se braniti? 


Otišao sam prema stražnjoj strani šatora, lovačkim nožem 
razrezao tvrdu kožu i kroz otvor izišao van. Kad sam se sada pojavio 
odostrag, dok su oni stražarili kraj vrata, najprije sam ugledao 
zbunjena lica, a zatim se zaorila takva krika kao da se stotinu 
medvjeda oslobodilo lanaca. Poglavice su ponovo izišle iz svojih 
šatora, progurali su se među ratnike i činilo se da me žele uhvatili. 

Znao sam da obrana ne bi imala smisla. Zato sam izvukao iz džepa 
dalekozor, rastavio ga u dva dijela i pružio ga s prijetećim izrazom lica 
prema njima. 

— Stoj! Inače će svi sinovi Komanča biti izgubljeni! 

Oni su doista ustuknuli. Vjerojatno nisu poznavali ovu vrst 

instrumenata; a da su ga i vidjeli, nisu mogli znati s kakvim sve 
zlokobnim djelovanjem stoji u vezi. 

— Što bijeli čovjek želi učiniti? — upita To-kei-čuna. — Zašto nije 
u svom wigwamu? 

— Old Shaterhand uvijek radi ono što želi. Njega se ne može 
zadržati ako on to ne želi, jer on je veliki vrač među bljedolikima — 
odgovorio sam. — On će crvenim muževima pokazati da može ubiti 
sve duše Komanča. 


Ponovo sam spremio dalekozor i uzeo henryevku. 
— Neka crveni muževi pogledaju onaj stup tamo pred šatorom! 


Pokazao sam na kolac što se nalazio pred jednim od udaljenih 
šatora. 


Zatim sam podigao pušku i opalio. Probušio sam kolac sasvim 
gore na vrhu i čuo žagor odobravanja. Crvenokožac hrabrost i 
spretnost priznaje i najgorem neprijatelju. Drugi je metak prodro 
nekoliko centimetara ispod prvog; treći u istoj udaljenosti ispod 
drugoga. Nisam čuo odobravanje, jer su Indijanci poznavali samo 
dvocijevke i nisu ništa znali o mogućnostima henryevke. Kod četvrtog 
pucnja čitava je gomila nepomično stajala; kod šestog i sedmog 
čuđenje je bilo još veće. Na svim se licima moglo čitati zaprepaštenje. 
Ispalio sam tako dvadeset metaka, zatim sam pušku objesio o rame i 
mirno rekao: 


— Vide li Crvenokošci sada da je Old Shatterhand veliki vrač? Tko 
želi da mu naškodi, morat će umrijeti. Howgh! 


Krenuo sam kroz gomilu i nitko me nije pokušao zaustaviti. Pred 
svim šatorima stajale su djevojke i žene, gledajući me začuđeno kao 
da sam neko više biće. Mogao sam bili zadovoljan dojmom koji je 
izazvalo moje pucanje. 

Pred jednim od obližnjih šatora stajao je stražar. U njemu mora da 
je zarobljenik. Tko bi to mogao bili? Dok sam razmišljao da li da 
upitam stražara, začuo sam iz otvora dobro poznati glas: 

— Massa, oh, oh, pustili van Boba! Indijanci uhvatili Boba i ubiti ga. 

Pristupio sam šatoru, odmakao zastor i pustio Boba da iziđe. 
Stražar je bio toliko preplašen da se nije usprotivio. 

— Jesu li te odmah strpali ovamo? — upitao sam Crnca. 

— Da, massa, Indijanci uzeti Boba s konja i odvesti ga u kolibu; 
ovdje biti sve dosad. 

— Znači, ti ne znaš gdje je tvoj massa Bernard? 

— Bob ne vidjeli, ne čuti massa Bern. 

— Dođi i budi tik iza mene! 

Nismo daleko odmakli, kad su nam u susret došle poglavice s 
mnogobrojnom pratnjom. Ti oprezni ljudi krenuli su za nama 
zaobilazeći šatore u želji da prekinu moju šetnju. Stavio sam ruku na 
kundak puške, ali To-kei— čuna mi je već izdaleka pokazivao da nema 
nikakvih neprijateljskih namjera. Stao sam i čekao da se približe. 

— Kamo je pošao moj bijeli brat? Neka dođe do mjesta 
savjetovanja, gdje će poglavice Komanča govoriti s njim! 

Prije sam bio bijeli čovjek ili bljedoliki, a sada me nazivao bijelim 
bratom, a to je značilo da su me ti ljudi počeli poštovati. 

— Hoće li moja crvena braća sa mnom popušiti kalumet? 

— Oni će govoriti s njim, pa ako njegove riječi budu dobre, on će 
biti poput ratnika Komanča. 

— Neka moja braća krenu, Old Shalterhand će ih slijediti! 

Ponovo smo se vratili i prošli pored mog šatora. I doista, nešto 
dalje ugledao sam Samovu staru Tony, a pored nje Winnetouova i 
Bernardova konja. Ali zarobljenika nije bilo u blizini, inače bih vidio 
njihove stražare. 

Konačno smo došli do mjesta oko kojega su šatori bili postavljeni 
u krugu. Pred šatorima je stajalo nekoliko redova Indijanaca. Tu se 
zacijelo održavaju savjetovanja. 

Poglavice su ušle u sredinu i sjele; oko njih je posjedalo mnogo 
Indijanaca. Nisam se na sve to mnogo obazirao i sjeo sam nasuprot 
poglavicama, čak sam i Bobu dao znak da sjedne iza mene. 
Poglavicama se to očito nije svidjelo. 

— Zašto je bijeli čovjek sjeo, kad mu ovdje trebamo suditi? — upita 
To-kei-čuna smrknuta čela. 

Prezirno sam mahnuo rukom. 

— Zašto su crveni muževi sjeli, kad Old Shatterhand želi da sudi 
njima? 

lako su njihova lica bila nepomična, opazio sam da ih je moj 
odgovor iznenadio. 

— Bijeli čovjek ima šaljiv jezik, ali neka ipak ostane sjediti. No zašto 
je oslobodio crnog čovjeka i doveo ga na savjetovanje? 

— Crni čovjek je moj sluga i on sluša moje zapovijedi. No ja sam 
spreman, savjetovanje može početi. 

Znao sam dobro da mogu uspjeti samo na taj drzak način. Što 
budem grublji, ali da ih ne vrijeđam, to ću im više ulijevati poštovanje. 
Pasivna poslušnost bila bi moja sigurna propast. 

To-kei-čuna je zapalio kalumet i pružio ga ostalima u krugu. Meni 
ga nisu ponudili. Kad je ta uvodna ceremonija bila završena, on je 
ustao i počeo svoj govor. Prema strancima su Indijanci veoma šutljivi; 
ali ako je potrebno, oni postaju začuđujuće razgovorljivi. Među njima 
ima poglavica koje su nadaleko poznate po svom govorničkom talentu 
i koje posjeduju retorske sposobnosti velikih govornika starog inovog 
doba. Njihov kićeni jezik mnogo podsjeća na način izražavanja 
orijentalnih naroda. Poglavica je govor počeo uobičajenim uvodom, 
naime, optužujući čitavu-rasu bljedolikih. 

— Bijeli čovjek neka sluša, jer govorit će To-kei-čuna, poglavica 
Komanča. Prošlo je mnogo sunaca otkako su crveni muževi sami 
stanovali na zemlji između obje velike vode. Podizali su gradove, 
uzgajali kukuruz, lovili bizone. Njima je pripadalo sunce i kiša, njima 
su pripadale rijeke i jezera; njima su pripadale šume, planine i savane 
prostrane zemlje. Imali su žene i kćeri, braću i sinove, i bili su sretni. 
Onda su došli bljedoliki, čija je boja kao snijeg, a srce im je kao čađa. 
Bilo ih je malo i crveni muževi primili su ih u svoje wigwame. Ali oni 
su sa sobom donijeli vatreno oružje i vatrenu vodu; doveli su druge 
bogove i druge svećenike; donijeli su izdaju, bolesti smrt. Sve ih je više 
dolazilo preko Velike vode; jezici su im bili lažni, a noževi oštri. No 
crveni su im muževi vjerovali i bili prevareni. Oni su morali predali 
zemlju gdje se nalaze grobovi njihovih otaca. Oni su bili istjerani iz 
svojih wigwama i svojih lovišta, a ako su se branili, bili su ubijeni. Da 
bi ih pobijedili, posijali su bljedoliki razdor među plemenima crvenih 
muževa, koji sada umiru kao kojoti u pustinji. Prokletstvo na njih, 
toliko prokletstva koliko ima zvijezda na nebu i lišća u šumi! 


Glasno odobravanje nagradilo je ove poglavičine riječi i on 

nastavi: 

— Jedan od tih bljedolikih došao je u wigwame Komanča. Ovaj 
bijelac ima boju lažaca i govor izdajica, ali crveni ratnici slušat će 
njegove riječi i pravedno mu suditi. Neka govori! 

Sjeo je, a zatim jedan za drugim ustadoše ostale poglavice. Održali 
su slične govore i završili tražeći da ja govorim. Ja sam za vrijeme tih 
izlaganja izvadio svoju malu bilježnicu i trudio sam se da narišem 
poglavice koji sjede preda mnom, ratnike i šatore. 

Kad je četvrti govornik završio, mahne mi To-kei-čuna rukom. 

— Što to radi bijeli čovjek dok govore poglavice Komanča? 

Istrgnuo sam list iz bilježnice, ustao i pružio mu ga. 

— Neka veliki poglavica Racurroha sam vidi što radim. 

— Uf! — viknuo je kad je pogledao papir. 

— Uf! Uf! Uf! — začulo se još triput kad su ostale poglavice 
pogledale list papira. To-kei-čuna reče: 

— To je velika medicina! Bijeli čovjek začarao je duše Komanča na 
ovo bijelo krzno. Ovdje sjedi To-kei-čuna, ovdje su njegova tri brata, a 
ovdje stoje njihovi ratnici i šatori. Što će bljedoliki s tim učiniti? 

— To će crveni čovjek odmah vidjeti! 

Uzeo sam mu list papira iz ruke, zgužvao ga u kuglicu i stavio u 
cijev svoje puške. 

— To-kei-čuna, ti si sam rekao da sam na taj papir stavio vaše duše. 
Sada se te duše nalaze u cijevi moje puške. Da li da ih ispalim u zrak 
tako da ih raznesu vjetrovi i da nikad ne dođu do vječnih lovišta? 

Ovo lukavstvo izazvalo je mnogo snažniji dojam nego što sam 
očekivao. Poglavice skočiše i začu se krik užasa. Požurio sam da ih 
umirim. 

— Neka crveni muževi sjednu i sa mnom popuše kalumet. Ako 
budu moja braća, vratit ću im njihove duše. 

Brzo su sjeli i To-kei-čuna izvadi lulu. Tada mi je na um pala misao 
kako da još čvršće uza se vežem te ljude. Jedan od trojice poglavica 
imao je na svom kožnatom lovačkom kaputu ukras od dva velika 
mjedena dugmeta. Pristupio sam mu. 

— Neka mi moj crveni brat posudi na čas ovaj nakit. Odmah će ga 


2vO 


dobiti natrag! 


Prije nego se snašao, nožem sam odrezao oba dugmeta i udaljio se 
nekoliko koraka ne osvrćući se na njegovo zaprepaštenje. 


— Moja crvena braća vide da među prstima svake ruke držim po 
jedno dugme. Neka dobro gledaju! 

Ponašao sam se kao da dugmeta bacam u zrak. Zatim sam im 
pokazao prazne ruke. 


— Neka moja braća pogledaju. Gdje su dugmeta? 
— Nema ih! — uzvikne vlasnik ljutito. 


— Da, nema ih. Nestala su daleko u visini. Neka ih moj crveni brat 
skine metkom! 


— To ne može ni crveni ni bijeli čovjek, to ne može ni vrač! 


—Ja ću to učiniti! Neka moja crvena braća gledaju kako će dugmeta 
pasti dolje! 

Nisam uzeo svoju pušku, jer se u njoj nalazio crtež, nego staru 
nabijenu dvocijevku koja je ležala pored To-kei-čuna, podigao sam 
cijev prema nebu i opalio. Nekoliko sekundi kasnije nešto tvrdo lupnu 
o zemlju pored nas. Vlasnik dragocjenih dugmeta bacio se na tle. 

— Uf! To je dugme! 

Dok su svi promatrali to čudnovato dugme, neprimjetno sam 
stavio drugo dugme u neispaljenu cijev puške i upravio je u vis. Začuo 
se pucanj i svi su pogledali u nebo. Tada je Bob glasno kriknuo, skočio 
i poskakujući na jednoj nozi počeo trljati rame. 

— Oh, ah, massa pogoditi mene, pucati na rame Boba. 

Dugme mu je doista palo na rame i ležalo je pored njega na zemlji. 


Poglavica ga je podigao i spremio oba dugmeta. Pritom mu je izraz 
lica govorio kako više nikada neće dopustiti da odu na sunce. Ovaj mali 
trik, koliko god bio lak, ostavio je izvanredan dojam. Bacio sam prema 
suncu dva dugmeta i ponovo ih metkom skinuo na zemlju. Oni su 
dosta bili gore, inače ne bi jedan od njih na Crnčevu tijelu načinio tako 
vidljivu oteklinu. Poglavice su tiho sjedile i nisu znale kako da se 
ponašaju, a njihovi su ratnici radoznalo očekivali što će se sada 
dogoditi. Ja sam pokušao tu napetost prekinuti na pomalo smion 
način. Pored To-kei-čuna ležala je još uvijek lula i vrećica od krzna 

oposuma, u kojoj je prema indijanskom običaju bio spremljen duhan. 
Uzeo sam kalumet, napunio ga, ponosno se uspravio i stao govoriti: 

— Moja crvena braća vjeruju u Velikog duha i oni imaju pravo, jer 
njihov Manitou je i moj Manitou. On je gospodar neba i zemlje, otac 
svih naroda i on želi da svi ljudi žive u miru i slozi jedni pored drugih. 
Crveni muževi su poput trave između ovih šatora; ali bljedolikih ima 
toliko, koliko ima trave u svim prerijama i savanama. Oni su došli 
preko Velike vode i protjerali su crvene muževe s njihovih lovišta. To 
nije pošteno, ali zašto su crveni muževi neprijateljski raspoloženi 
prema svim bljedolikima? Zar crveni muževi ne znaju da na zemlji 
stanuje mnogo plemena bljedolikih i da samo neka od tih plemena 
progone crvene ratnike? Zar ratnici Komanča žele da budu 
nepravedni i da mrze nedužne kao i krivce? Neka moja crvena braća 
pogledaju Old Shatterhanda koji stoji pred njima! Vide li oni na 
njegovom pojasu skalp nekog crvenog čovjeka? Da li oni na njegovom 
koplju i njegovim legginssima i mokasinama mogu naći kosu ijednog 
od njihove crvene braće? Tko može reći da je on svoju ruku umočio u 
krv crvenih muževa? On je sa svojim prijateljima ležao u šumi kad su 
ratnici Racurroha s njegovim neprijateljima pušili kalumet i nikome 
nije ništa učinio. On je uhvatio Ma-rama, sina velikog poglavice To-kei- 
čuna, ali ga nije ubio, nego mu je vratio njegovo oružje i odveo ga u 
wigwam njegova oca. Zar nije mogao ubiti šest ratnika Racurroha, ali 
on im nije ništa učinio nego je svezao samo jednoga, tako da ga 
njegova braća mogu naći i osloboditi? Nije li on mogao slijedili ratnike 
koji su krenuli u planine, ubiti mnoge od njih i oskvrnuti grob mrtvog 
poglavice? Nije li on svojom puškom pucao na oba bljedolika koji su 
ubili stražara Komanča i zatim pobjegli sa zlatom? Nema li on u svojoj 
puški duše Komanča, a ipak im ne želi propast? Ne može li on sve 
medicine Racurroha baciti u sunce? A on ipak želi da bude brat 
Komančima i da s njima popuši kalumet. Poglavice Komanča su 
mudre, hrabre i pravedne. Tko to ne vjeruje, njega će Old Shatterhand 
ubiti puškom iz koje izlazi nebrojeno metaka i zato će on sada s njima 
popiti dim mira! 

Zapalio sam lulu, dvaput povukao i otpuhnuo dim prema nebu i 
zemlji, četiri puta na sve četiri strane svijeta i zatim sam lulu pružio 
To-kei-čunu. 

Doista mi je uspjelo da ga nadigram. Uzeo je kalumet, ispuhnuo 
šest dimova i pružio lulu dalje. Posljednji poglavica mi ponovo vrati 
lulu i sada sam sjeo, i to u sredinu. 


— Hoće li nam moj bijeli brat vratiti naše duše? — upita jedan 
poglavica zabrinuto. 

Morao sam odgovoriti veoma oprezno: 

— Jesam li sada među crvenim muževima kao ratnik Komanča? 

— Old Shatterhand je naš brat; on je slobodan. On će dobiti šator i 
može raditi što želi. 

— Koji ću šator dobili? 

— Old Shatterhand je veliki ratnik. On će dobiti šator koji sam 
izabere. 


— Onda neka moja crvena braća pođu sa mnom, da bih mogao 
izabrati. 


Ustali su i pošli za mnom. Krenuo sam kroz redove šatora sve dok 
nisam ugledao šator pred kojim su stražarila četvorica ratnika. 
Odmah sam znao tko je unutra. Skočio sam do otvora i viknuo: 


— Ovo je stan Old Shatterhanda! 

Poglavice se začuđeno zgledaše, jer to nisu predvidjeli. 
— Moj bijeli brat ne može dobiti ovaj šator! 

— Zašto ne? 

— On pripada neprijateljima Komanča. 

— Tko su ti neprijatelji? 

— Dva bljedolika i jedan crveni muškarac. 

— Kako se ti muževi zovu? 


— Crveni muškarac je Winnetou, poglavica Apača, a jedan od 
bijelaca je Sans-ear, ubojica Indijanaca. 


Zar oni još nisu znali da sam ja drug tih zarobljenika? Ja Ma-ramu 
nisam o tome rekao ni riječi, ali Patrick je to sigurno ispričao. 


— Old Shatterhand želi vidjeti te muškarce! 
Ušao sam u šator, a oni su krenuli za mnom. 


Zarobljenici su vezanih ruku i nogu ležali na zemlji. Osim toga 
bijahu privezani za kolce šatora. Nitko od njih ne progovori ni riječi, 

niti oda radost koju su sigurno osjetili. 

— Što su ti ljudi učinili? — upitao sam. 

— Oni su ubili ratnike Komanča. 

— Je li moj crveni brat to vidio? 

— Ratnici Racurroha to znaju. 

— Ratnici Racurroha će to morati dokazati! Ovo je moj šator, a ova 
trojica su moji gosti! 

Izvadio sam nož da bih oslobodio zarobljenike. Tada me jedan od 
poglavica uhvati za ruku. 

— Ovi ljudi treba da umru. Oni ne mogu biti gosti mog bijelog brata. 

— Tko mi to može zabranili? 

— Četiri poglavice Racurroha! 

— Neka se usude! 

Stao sam između njih i zarobljenika. Osim njih ušao je samo Bob. 

— Bobe, rasijeci užad. Najprije Winnetouu! 


Crnac se već približio svome gospodaru; ali poslušao je moju 
zapovijed, jer je shvatio da će nam Winnetou biti korisniji nego 
Bernard. 

— Neka crni čovjek spremi svoj nož! — zapovjedi isti poglavica, ali 
Winnetou je već bio slobodan. 

— Uf! — vikne poglavica kad je vidio da njegova zapovijed nije 
izvršena i htio se baciti na Boba, koji je već klečao pored Sama kako bi 
i njega oslobodio. 

Ja mu stadoh na put. On izvuče nož i pogodi me u nadlakticu, jer 
sam brzo skočio u stranu. Nije imao vremena da izvuče nož iz rane; 
udarac šake srušio ga je na zemlju. Sada sam istom snagom oborio i 
njegovog susjeda. Zatim sam trećeg uhvatio za vrat. Za to je vrijeme 
Winnetou, unatoč natečenim ručnim zglobovima, već svladao To-kei 


Vani je stajala straža, ali mi smo u roku od dvije minute postali 
gospodari šatora, a poglavice su vezane ležale na zemlji. 


— Nebesa, bila je to pomoć u posljednji čas — rekao je Sam dok je 
trljao svoje ukočene udove. — Charley, kako ti je to uspjelo? 

— Kasnije ću vam sve ispričali, ali sada se najprije naoružajte; ova 
četvorica imaju dovoljno oružja. 

Za svaki slučaj ponovo sam napunio henryevku. Zapovjedio sam 
da se poglavice smjesta ubiju ako netko bude napao i izišao sam iz 
šatora. 

Vani je stajalo mnogo Komanča. Išli su za nama i radoznalo su 
čekali razvoj događaja. Najprije sam otišao do stražara. 

— Moja su braća čula da je Old Shatterhand postao prijatelj i brat 
Komanča? 

Oni su šutke sagnuli glave. 

— Crveni ratnici dobro će čuvati šator i neće nikoga pustiti unutra, 
sve dok poglavice drukčije ne zapovjede! 

Zatim sam pristupio ostalima. 

— Neka moja braća odu i pozovu sve ratnike na savjetovanje! 

Oni su se raspršili na sve strane, a ja sam krenuo prema 
označenom mjestu. Tko ne poznaje običaje Crvenokožaca, smatrat će 
moje ponašanje neobično smionim. Ali to nije točno. Indijanac nije 
divljak kakvim ga smatraju. On poštuje svoje zakone i običaje. Tko to 
zna iskoristiti, ne nalazi se u opasnosti. 

Usput mi je uspjelo sakriti tragove neznatne rane; zatim sam sjeo 
na svoje prijašnje mjesto. Za deset minuta mjesto je bilo ispunjeno 
ratnicima. U sredini je ostao slobodan prostor. Zauzeli su ga 
velikodostojnici, koji su i ranije tamo sjedili. U drugim prilikama 
vladala bi velika galama, ali sada nije nitko progovorio ni riječi. 

Mahnuo sam odličnicima i oni su sjeli ispred mene u polukrug. 
Zatim sam počeo: 

— Old Shatterhand postao je prijatelj i brat Komanča. Moja su to 
braća čula? 

— Mi to znamo— odgovorio je jedan u ime ostalih 


— Trebalo je da izabere kolibu i izabrao je šator zarobljenika. Je li 
on postao njegov vlasnik? 


— On pripada njemu! 
—Paipak su mu to htjeli osporiti. Zar su poglavice Komanča lašci? 
Zarobljenici su kao stanari tog šatora pod zaštitom Old Shatterhanda. 

Je li im on smio pružiti zaštitu? 

— Da. 

— On ih je zaštitio i rekao im da su njegovi gosti. Je li to smio 
učiniti? 

— Bilo je to njegovo pravo i njegova dužnost. Ali on ih ne smije 
oduzeti sudu; on ih samo smije zaštititi i ako ustreba s njima umrijeti. 

— lon smije odriješiti njihove vezove, ako za njih odgovara? 

— Smije. 

— On je, znači, učinio samo ono na što ima pravo. Ipak ga je jedan 
od poglavica htio ubiti. Nož je pogodio njegovu ruku. Što radi Komanč 
ako ga netko u vlastitom šatoru želi ubiti? 

— On ga smije ubiti. 

— I sve one koji žele pomoći ubojici? 

— Sve! 

— Moja su braća mudra i pravedna. Četiri poglavice Racurroha 
htjele su me ubiti; ali ja ih nisam ubio, samo ih je moja ruka srušila na 
zemlju. Oni leže vezani u mojoj kolibi, a moji ih gosti čuvaju. Krv za 
krv, milost za milost. Tražim život mojih gostiju za život mojih ubojica! 
Neka se moja braća posavjetuju, a ja ću čekati; ali neka ne uznemiruju 
moje goste, jer će oni ubiti poglavice ako netko pokuša prodrijeti u 
moj šator. 

Nijedna crta na njihovim licima nije odavala onaj snažan dojam 
što ga je na njih ostavio moj govor. Ja sam se malo povukao, tako da ih 
nisam mogao čuti. Dugo, veoma dugo je trajalo savjetovanje. Konačno 
mi trojica priđoše. Jedan uzme riječ: 

— Naš bijeli brat čuva zarobljene poglavice Racurroha u svojoj 
kolibi? 

— Da. 

— On će ih predati ratnicima Komanča da im oni sude. 

— Moja braća zaboravljaju da ratnici nikad ne mogu suditi 
poglavicama, osim ako se u borbi pokažu kukavicama. Poglavice 
Racurroha htjele su ubili Old Shatterhanda. Nalaze se u njegovu 
wigwamu i samo ih on može kazniti. 

—Išto će on s njima učiniti? 

— On će ih ubiti, ako njegovi gosti ne budu slobodni. 

— Poznaje li on te goste? 

— Da. 

— Jedan je Sans-ear, ubojica Indijanaca. 

— Jesu li moja braća vidjela da je ubio nekog Komanča? 

— Ne. Ali je zato Winnetou, Pimo, ubio stotine Komanča! 

— Je li on ubio nekog Racurroha? 

— Ne. Tko je treći? 

— Neki čovjek sa sjevera, koji još nikad nije ubio sina crvene majke. 

— Ako naš brat ubije poglavice, bit će i on i njegovi gosti ubijeni! 

— Moja se braća šale! Tko će ubiti Old Shatterhanda? Zar on u cijevi 
svoje puške nema duše Komanča? 

Oni su se zbunjeno pogledali. Nisu mogli žrtvovati svoje poglavice. 

— Neka moj brat pričeka dok se ne vratim. 

Udaljili su se i opet je počelo savjetovanje. Nitko me nije gledao s 
mržnjom ili bijesom. Ja sam se hrabro branio i vjerovao sam im; dakle, 
nije bila sramota da sa mnom pregovaraju. Poslije gotovo pola sata 
izaslanici su se vratili. 

— Old Shatterhand će dobiti svoju slobodu i slobodu za svoje goste 
dugu četvrtinu sunca. 

Ah, oni su se sjetili stare indijanske zabave da oslobode svoje 
zarobljenike, a zatim da krenu u zanimljiv lov. Dali su nam šest sati 
prednosti. To je bilo malo; ali ako krenemo šest sati prije sumraka, 
onda smo taj rok produžili za čitavu noć, jer za to nas vrijeme ne mogu 
slijediti. U tim okolnostima bio bih lud kad na to ne bih pristao. Ali 
trebalo je da pokažem potrebnu suzdržljivost. 

— Old Shatterhand će reći da, ukoliko se njegovim gostima vrati 
oružje koje im je oduzeto. 

— Oni će ga dobiti. 

— I sve ostalo što im pripada? 

Mislio sam na dragocjenosti koje je Bernard nosio sa sobom, a 
nisam znao jesu li mu ih oduzeli. 


— Sve. 

— Moji bijeli gosti bili su zarobljeni, iako Raeurrohima nisu učinili 
ništa nažao. Ali poglavice će biti oslobođene, iako su imale namjeru da 
me ubiju. To nije pravedno! 

— Što moj brat još traži? 

— Ovaj ubod u ruku neka poglavice stoji tri konja, koje ću sam 
izabrati. Dat ću im u zamjenu tri naša. 

— Naš je brat mudar kao lisica. On zna da su njegovi konji umorni. 
Ali dobit će ono što traži. Kad će osloboditi poglavice? 

— Kad sa svojom bijelom braćom krene odavde. 

— A hoće li nam vratiti duše iz cijevi svoje puške? 

— On ih neće poslati u vjetar! 

— Onda neka pođe kamo želi. On je veliki ratnik i lukava lisica. 
Svijest poglavica bila je potamnjela kad su s njim popušili kalumet 
mira. Howgh! 

Trgovina je bila uglavljena i mogao sam otići. Uputih se polako 
prema svom wigwamu. Moji su me drugovi napeto očekivali. Ali kad 
sam ušao, vidjeli su da nije sve tako loše. 

— No?— upita Bernard radoznalo. 

— Jesu li vam oduzeli dijamante i papire? 

— Ne. Zašto? 

— Zato jer bi vam inače sve morali vratiti. Šest sati bit ćemo 
slobodni! 


— Slobodni, massa? — vikne Bob. — Oh, ah, Bob i massa Bern biti 
slobodni. Ali samo šest sati, onda Indijanci ponovo uhvatiti massa 
Bern i Boba! 

— Well — reče Sam. — To je najbolje što se moglo poželjeti. Bila je 
to prokleta stvar u koju smo, na primjer, upali. Ali što će biti s Tony? 

— Dobit ćeš je natrag, kao i sve što ti pripada. I Winnetou će dobiti 
svog konja. Ostale su životinje suviše umorne, pa iako mi je teško 
ostaviti svog mustanga, zatražio sam neka mi dopuste da između 
konja poglavica izaberem tri. 


— Kakva sreća, Charley — smijao se Sam. — Šest sati prednosti i 
pet dobrih konja, to će biti dovoljno. Jer ja sam sasvim siguran da 
nećeš izabrali jarce! 

Sada sam im ukratko ispričao što sam sve doživio otkako smo se 
rastali. Još nisam bio završio, kad sam vani začuo uzvik. Izišao sam iz 
šatora i ugledao staricu koja me dvaput nahranila. 

— Bljedoliki neka dođe! 

— Kamo? 

— K Ma-ramu. 

Bila je to čudnovata poruka. Obavijestio sam svoje drugove i 
krenuo za njom. Odvela me do šatora koji se nalazilo nasuprot mog 
jučerašnjeg stana. Pred njim su se nalazila dva konja, a na jednom je 
sjedio Ma-ram. 

— Neka moj bijeli brat izabere konje! 

Dakle, o tome se radilo! Uzjahao sam i pojurili smo prema preriji. 
Ondje su se nalazili konji. Mladi Indijanac odveo me ravno do jednog 
vranca i rekao: 

— Ovo je najbolji konj Racurroha. Ma-ram ga je dobio od svog oca. 
On ga daruje Old Shatterhandu za skalp koji mu je ostavio. 

Bio sam iznenađen takvom velikodušnošću. Znao sam da me na 
tom konju nitko ne može dostići. Primio sam dari izabrao za Bernarda 
i Boba dva veoma dobra konja. 

Zatim smo se vratili. Ma-ram se zaustavio pred svojim šatorom. 

— Neka moj brat sjaše i uđe! 

Ovaj poziv nisam mogao odbiti. Odveo me u unutrašnjost šatora i 
ponudio komadićem kammas-kolača, pripremljenog od korijenja. 
Zatim smo se oprostili. Kad sam izišao iz šatora, vidio sam pored konja 
tamnooku djevojku koju sam još jutros uočio. Ona ih je opremala 
zalihom i pocrvenjela je kad sam je pritom iznenadio. 

— Tko je ova kći Racurroha? — upitao sam Ma-rama. 

— To je Hi-lah-dih, Čisti Izvor, kći poglavice To-kei-čuna. Ona te 
moli da uzmeš ono što ti nudi, jer si poštedio život njenog brata Ma- 
rama. 

Pružih djevojci ruku. 

— Neka ti Manitou dade sreću i mnogo sunca, ti cvjete savane. 
Tvoje je oko svijetlo, a čelo čisto; neka i tvoj život bude tako svijetao i 
čist. 

Uzjahao sam i poveo konje do svojih prijatelja. Oni, osobito Sam, 
bijahu oduševljeni mojim vrancem. 


— Charley — reče on — ovaj vrijedi gotovo kao i moja stara Tony, 
samo što ona ima kraći rep i duže uši. Uostalom, mi smo gotovi, jer su 
nam Crvenokošci donijeli sve naše stvari. Ima upravo šest sati do 
mraka. Krenimo, pa da vidimo, na primjer, hoće li nas stići. 

Spremili smo se i oslobodili zarobljenike. 


— Massa, a sada idemo— upozoravao je Bob— brzo, brzo, da ne 
doći Indijanci i ponovo nas uhvatiti! 


Dok smo bili u šatoru, poglavice se nisu ni pomakle. Uzjahali smo 
i krenuli. Pred šatorom nije bilo Indijanaca, nismo vidjeli nijednoga, 
iako su sigurno promatrali kako odlazimo. Samo kod šatora To-kei- 
čuna učinilo mi se da kroz prorez vire četiri oka. Stotinu srdaca tuklo 
je u očekivanju da će nas stići; a bio sam siguran da postoje dva koja 
nam žele sreću. 

€. U KALIFORNIJI 


i uskoro je trebalo da stignemo do istočnih izdanaka planine 

Nevada, gdje smo se na jezeru Mona namjeravali odmoriti 
nekoliko dana. Od područja Komanča dovde veoma je daleko. Treba 
proći beskrajne savane, visoke planine i prostrane slane pustinje. I 
koliko god jahač i konj bili snažni, ipak su se osjećale posljedice takvih 
napora. 


P. smo preko Rio Colorada, ostavili za sobom područje Pahute, 


A što nas je gonilo da prevalimo taj daleki put prema Kaliforniji? 
Prvo, Bernard Marshall je ondje htio potražiti svog brata; drugo, 
pretpostavljali smo da su Morgani, pošto su na Rio Pecosu tako 
nenadano izgubili svoj plijen, otišli u zemlju zlata. 

Kad smo bili napustili selo Komanča, jahali smo cijelo 
poslijepodne i cijelu noć, tako da smo već idućeg poslijepodneva 
ugledali gornju Sierra Guadelupu. Samova kobila i Winnetouov konj 
unatoč naporu izvanredno su se dobro držali, a drugi su konji bili tako 
svježi da se za njih nismo morali brinuti. Prešli smo i Guadelupu a da 
nismo opazili tragove progonitelja. Kad smo nekoliko dana kasnije 
prešli i preko Rio Grandea, više se nismo trebali plašiti Komanča. 

Zapadno od Rio Grandea Kordiljeri se mnogobrojnim visokim 
lancima protežu prema sjeveru. Ali tu se zbio važan događaj. 

Oko podneva smo se odmarali na vrhu jednog prijevoja i 
Winnetou je promatrao stijene i kraj ispod i ispred nas. 

— Uf! — vikne odjednom i legne na tlo. 

Mi, dakako, odmah dohvatismo oružje. 

— Što je?— upita Marshall. 

— Crvenokošci. 

— Koliko ih ima? 

— Osam. 

— Iz kojeg su plemena? 

— Winnetou to nije mogao vidjeti, jer su muškarci skinuli sve 
oznake. 

— Jesu li na ratnom pohodu? 

— Nemaju obojena lica, ali nose oružje. 

— Koliko su udaljeni? 

— Bit će ovdje za četvrtinu vremena koju bljedoliki nazivaju satom. 
Neka se moja braća podijele. Winnetou će se sa Sans-earom sakriti 
naprijed, a Marshall sa crnim čovjekom straga iza stijene. Moj brat 
Šarli ostat će ovdje pored svog konja. 

Uhvatio je ostale konje za uzde i odvukao ih iza stijena, tako da ih 
se nije moglo vidjeti; zatim su moji drugovi zauzeli određene položaje. 
Ostao sam sjediti napola okrenut strani odakle su Indijanci imali doći. 
Puška mije bila nadohvat ruke. 

Poslije četvrt sata začuo sam topot kopita. Ponašao sam se kao da 
nisam ništa čuo, ali sam ispod oka oštro promatrao osam Indijanaca. 
Opazili su me i zaustavili konje. Nešto su se dogovarali, a onda pođoše. 
Tlo je ovdje bilo tako stjenovito da se na njemu nisu mogli vidjeti 
nikakvi tragovi. Dakle, oni nisu mogli znati da nisam sam. 

Mirno sam ustao i dohvatio pušku. Oni se zaustaviše na deset 
koraka od mene i prvi me upita: 

— Što bljedoliki radi ovdje u planinama? 

— Bijeli čovjek se odmara od duga puta. 

— Odakle dolazi? 

— S obala Rio Grandea. 

— A kamo ide? 

— Uf! — vikne drugi prije nego što sam odgovorio na posljednje 
pitanje. — Ratnici Komanča vidjeli su ovog bijelog čovjeka na vodi 
Pecosa. Bio je tamo s Ma-ramom, sinom poglavice To-kei-čuna, i pucao 
je u dva bljedolika koje su progonila moja braća! 

Dakle, ovaj je čovjek pripadao petorici Komanča koji su napadom 
na mene skrivili bijeg obojice Morgana. Ja ga nisam prepoznao, jer mu 
je lice tada bilo obojeno, a i vidio sam ga samo na čas. 

— Kamo je otišao bljedoliki s Ma-ramom? — upitao me vođa. 


— U wigwame Komanča. 

— Kako se bijeli čovjek susreo s Ma-ramom? 


— Uhvatio sam ga u dolini u kojoj je zaostao dok su ratnici 
Komanča napali Winnetoua, Sans-eara, nekog bljedolikog i jednog 
Crnca. 


Čuvši to Komanči izvukoše svoje noževe. 


— Uf! — vikne vođa. — On je uhvatio Ma-rama! A što je bilo s 
ostalim Crvenokošcima? 


— Nisam im učinio ništa nažao. Jednog sam vezao, a ostala 
četvorica nisu imala ni očiju ni ušiju, pa nisu ni saznali da sam sa 
sobom poveo poglavičina sina. 

— Ali Ma-ram nije bio vezan kad smo ga vidjeli zajedno s 
bljedolikim — reče prijašnji govornik. 

— Oslobodio sam ga, jer je obećao da će me mirno slijediti do 
wigwama Komanča. 

— Uf! Što je tamo tražio bijeli čovjek? 

— Htio sam osloboditi poglavicu Apača i Sans-eara. Zarobio sam 
četiri poglavice Racurroha i zamijenio ih za njihove zarobljenike. Smio 
sam poći s njima, a Komanči su nam dali prednost od četvrtine sunca. 


— I tako su zarobljenici pobjegli? 

— Da. 

Radovalo me da tjeram mak na konac opisujući cijeli događaj. 

— Onda bljedoliki mora umrijeti! 

Dohvatio je pušku. Bila je to jedina puška, jer ostali su bili 
naoružani samo lukovima i strijelama. 

— Crveni bi muževi bili mrtvi prije no što upotrijebe svoje oružje, 
jerja sene plašim osmorice Indijanaca. Ali ratnici Komanča neće ništa 


učinili ako im kažem da mogu danas ponovo uhvatiti Winnetoua, 
Sans-eara i ostale muškarce. 


— Uf! Gdje? 

— Ovdje! — Pokazao sam desno i lijevo. — Tamo stoji Winnetou 
sa Sans-earom, a ovdje bijelac s crnim čovjekom! 

Moji drugovi iziđoše iz svojih skrovišta držeći spremne puške. Ja 
sam za to vrijeme uzmaknuo nekoliko koraka i uperio pušku u vođu. 

— Crveni muževi su naši zarobljenici; neka siđu s konja! — 

zapovjedio sam. 

Nije bilo prilike za bijeg, zato se nisam začudio kad je vođa spustio 
pušku i upitao: 

— Zar moj bijeli brat ne vidi da se crveni muževi ne nalaze na 
ratnom pohodu? 

— Aipak su me htjeli ubiti! Ali bijeli čovjek ne želi krv svoje crvene 
braće. Neka sjašu i snama popuše kalumet mira. 

Oklijevali su. Plašili su se stupice. 

— Kako se moj bijeli brat zove? — upita Crvenokožac. 

— Zovu me Old Shatterhand. 


— Uf! Onda smijemo vjerovati njegovim riječima. Neka moja braća 
siđu sa svojih konja. 


Skinuo je lulu s vrata i sjeo pored mene. Ostali posjedaše do njega. 
Moji su drugovi također prišli i zauzeli mjesta. Lula je bila napunjena 
i stala je kružiti naokolo. Bernard je počinio grešku i pružio je 
Winnetouu. Ovaj odbije. 


— Poglavica Apača sjedi s Komančima zato što njegov brat želi s 
njima govoriti, ali on neće pušiti kalumet iz njihovih ruku. Neka oni 
govore s mojim bijelim prijateljima, ali kad završe, ne smiju više nikad 
sresti Winnetoua, inače će ih on poslati k mrtvim šakalima pustinje! 


Komanči su se ponašali kao da nisu čuli njegove riječi. Obratio sam 
se njihovom vođi: 


— Jesu li Crvenokošci progonili oba bijela izdajnika? 

— Moj brat je to već čuo! 

— I nisu ih stigli? 

— Ne. Izdajice su dospjele na područje neprijatelja Komanča i mi 
smo se morali vratiti. 

— Kako su mogli pobjeći kad nisu imali konje? 

— Ukrali su konje Komančima. 

— Ah! Zar Komanči nemaju oči da vide lopove i uši da čuju njihove 
korake? 


— Oni su bili sakupljeni oko groba svog poglavice, a kad su se 
vratili, stražar je bio ubijen, a dvije najbolje životinje ukradene. 

To je doista bio jedini način da se spasu; ali bila je prilična smjelost 
krenuti u planine za Komančima i ukrasti konje. Ti su ljudi doista bili 
smioni i nije ih trebalo podcjenjivati kao protivnike. Odlučili smo ih 
uhvatiti, pa makar ih slijedili do nakraj svijeta. Zbog toga mi je ovaj 
susret s Komančima dobrodošao. 

Neko su se vrijeme odmarali, a kad su se spremili za polazak, 
upitao sam ih: 

— Gdje su moja crvena braća posljednji put vidjela trag bijelih 
muškaraca? 

— Dva sunca odavde. Hoće li ih moj brat slijediti? 

— Da. Ako ih nađem», bit će izgubljeni! 

— Uf. Bijeli čovjek govori iz srca Komanča. Neka jaše uvijek prema 
zalazu sunca, sve dok poslije jednog sunca ne dođe do velike doline. 
Ona se prostire od podneva prema ponoći. Zatim neka jaše do ponoći 
i naći će mjesto njihove vatre. Tada neka jaše preko vrha sve do vode 
koja teče prema zapadu i neka je slijedi; on će ponovo naći pepeo 
njihove vatre. Odatle su se ratnici Komanča morali vratiti, jer ondje 
počinju lovišta Navaja. 

— Koliko su moja braća bila blizu progonjenih kad su se morali 
vratiti? 

— Ni čitavih pola sunca. Crveni ratnici bi ih slijedili, ali ugledali su 
u dolinama wigwame neprijatelja, gdje bi ih čekala smrt. 

— Ratnici Komanča mogu To-kei-čunu i ostaloj trojici poglavica 
reći da će Winnetou, Sans-ear i Old Shatterhand stići izdajice. Neka 
Ma-ram često misli na Old Shatterhanda, jer i ovaj često misli na njega. 

— Hoće li Winnetou, Apač, slijediti ratnike Komanča? 

— Ne. On je njihov neprijatelj, ali oni su pušili kalumet mira s 
njegovom braćom i on će ih pustiti da odu. 

Uzjahali su i krenuli. I mi smo tako učinili. Oni su prema istoku 
nosili vijest da su nas sreli, a mi smo prema zapadu pošli čvrsto 
uvjereni da ćemo uhvatili Morgane. 

Sve je bilo točno onako kako su nam opisali. Kako su Apači bili u 
prijateljstvu s Navajima, mogli smo ih posjetiti. Tamo smo saznali da 
su se Morgani ondje zadržavali samo nekoliko sati i da su se zanimali 
za najkraći put do Colorada. Pitali su ih za jezero Mona, pa iako su bili 

nekoliko dana pred nama, tragovi su bili tako jasni da smo vjerovali 
kako ćemo ih uhvatiti. 


Dakle, sada smo jahali prema Sierra Nevadi prostranom ravnicom, 
punom tragova bizona. Živo smo željeli da sretnemo jednu od tih 
životinja. Dugo smo se vremena hranili samo suhim mesom i svježe bi 
nam meso dobro došlo. 


Zbog toga sam s Bernardom, koji još nikad nije bio u lovu na 
bivole, skrenuo malo u desno. Grmlje pored vode govorilo nam je da 
ondje ima bizona. Sada je bilo podne, vrijeme kada se bizon rado hladi 
u vodi ili preživa u njenoj blizini. 

I doista, moje su se nade ispunile. Na obzoru se pojavila skupina 
od četiri životinje. Odmah smo krenuli prema njima. Na žalost, vjetar 
je puhao u njihovom smjeru, tako da su nas brzo opazile. Zbog toga 
smo bili prisiljeni da podbodemo konje. Moj je vranac bio odličan. 
Letio je izvanredno lako i ostavio je Bernardova konja daleko za 
sobom. Odlučio sam iskušati još jedno njegovo svojstvo, koje na 
Zapadu neobično cijene. Odlučio sam da se ne poslužim puškom, već 
lasom. Moje laso nije imalo kožnu ušku kakvu upotrebljavaju 
Indijanci, nego prsten kroz koji uže mnogo lakše i sigurnije prolazi. 

Životinje sam dostigao nedaleko od jednog vrbika. Bijaše to veoma 
snažan bizon s tri ženke. Izabrao sam onu koja je po izgledu imala 
najbolje meso. Odvojio sam je od ostalih životinja i bacio laso. Moj se 
konj odlično držao. Čim je laso bilo bačeno, vranac se sam okrenuo i 
nogama upro u zemlju. Laso je obuhvatilo vrat životinje i tako se 
zateglo da se ona srušila. Skočio sam s konja, izvadio nož i snažno ga 
zario u njen zatiljak. Konj me slijedio očima i sada je popustio laso. 
Prišao sam dobroj životinji i pomilovao je po vratu, a ona mi je 
zahvalno očešala svoju glavu o rame. 

Skinuo sam laso s vrata ubijene životinje. Uto je stigao Bernard. 

— Prekasno— rekao je tužno.— Hoćemo li još loviti? 

— Ne. Imamo dovoljno mesa. Pomozite mi! 


Sišao je s konja, pa smo životinju prevalili na drugu stranu. Tada 
sam uočio na njenom krznu žig. 


— Ah, ona pripada stadu neke hacijende ili ranča. 
— Jesmo li je smjeli ubiti? 

— Da. Goveda u ovim krajevima vrijede onoliko koliko vrijedi koža. 
Svaki ih putnik smije ubiti, ali kožu mora predati vlasniku. 

— Znači, mi mu moramo odnijeti kožu? 

— Ne. Ako se u blizini nalazi neko imanje, dovoljno je da javimo 
gdje se krzno nalazi. 

Životinja je ležala najviše pet koraka od vrbika. Tek što sam 
završio svoje izlaganje, začuh oštar fijuk i Bernard uzvikne. Vidio sam 
kako ga netko lasom odvlači kroz grmlje. Zgrabio sam pušku, skočio 
kroz grmlje 

I ugledao jahača u meksičkoj odjeći kako galopom odmiče vukući 
za sobom Marshalla. 

Nisam smio oklijevati, jer bi inače Bernard mogao poginuti. 
Podigao sam pušku, naciljao u konja i opalio. Konj se sruši. Pojurih k 
njemu. Jahačje bio zbačen. Ustao je, akad me ugledao, počeo je bježati. 

Nisam ga slijedio, jer sam morao pogledati kako je Bernardu. Laso 
ga je tako čvrsto steglo da se nije mogao micati. Oslobodio sam ga. Na 
sreću nije bio ranjen, pa je odmah skočio na noge. 

— Sto mu gromova, to je bilo klizanje, Charley. Što je taj momak 
htio? 

— Ne znam. 

— Zašto ste pucali u konja, a ne u njega? 

— U prvom redu, on je čovjek a konj je životinja, a drugo, njegova 
nam smrt ne bi mnogo koristila, jer je laso bilo pričvršćeno za sedlo i 
konj bi vas i bez jahača vukao dalje. 

— Tome sam se i ja mogao dosjetiti — rekao je motreći svoje 
udove. 

— Vratimo se bivolici. Trebamo požuriti, jer čini se da ovdje nismo 
sasvim sigurni. 

— Mislio sam da smo izbjegli svaku opasnost kad smo za sobom 
ostavili područje Indijanaca. 

— Varate se. Nalazimo se na opasnom području gdje umjesto 
Indijanaca krstare meksički razbojnici i lopovi Yankeei. Uskoro ćete 
imati priliku da ih vidite i čujete! 

Uzeli smo samo najbolje komade mesa, spremili ih na sedla i 

krenuli natrag k drugovima. Nije ih bilo teško pronaći, jer su se 
zaustavili. Kad je Bob ugledao naše zalihe mesa, viknuo je već 
izdaleka: 

— Oh, ah, dolaziti massa s beefsteakom! Bob odmah donijeti drva, 
praviti vatru i peći meso! 

Prepustismo mu ulogu kuhara i za to vrijeme ispričasmo svoju 
pustolovinu. Kad je pečenje zamirisalo, začudili smo se koliki su 
komadi nestajali u ustima Crnca. On je toliko bio zaokupljen jelom da 
nije čuo Samov povik: 

— Gle! Dolaze li to jahači ili samo konji? 

Pogledao sam kroz dalekozor. 

— Jahači... tri, pet, osam, da... osam. 

— Hoće li nas vidjeti? 

— Dabome. Mora da su već odavno zapazili dim. 

— Kakva je to vrst ljudi? 

— Sudeći po širokim šeširima i visokim sedlima, to su sigurno 
Meksikanci. 

— Onda bismo mogli pripremiti oružje, jer ovaj posjet bit će da je 
u vezi s vašim bacačem lasa. 


Odred se sve više približavao i konačno se zaustavio nedaleko od 
nas. Bijahu to Meksikanci, gospodar i sedam najamnika. Učinilo mi se 
da sam u jednom od njih prepoznao čovjeka kojemu sam ustrijelio 
konja. Očito su se dogovarali, zatim se raspršili i okružili nas. 


— Čini se da žele s nama govoriti, hihihi — smijuljio se Sam. — Ja 
bih se, na primjer, sam s njima mogao uhvatili ukoštac. 

Krug oko nas se sve više stezao. Zatim je vođa prišao malo bliže. 
Obratio nam se na uobičajenoj mješavini španjolskoga i engleskoga: 

— Tko ste vi? 

Sam odgovori u naše ime: 


— Mi smo mormoni iz velikog grada kraj Slanog jezera i dolazimo 
u Kaliforniju kao misionari. 


— Nećete učiniti dobar posao, kažem vam. Tko je ovaj Indijanac? 


— To nije Indijanac nego Eskim iz Nove Holandije. Pokazivat ćemo 
ga za novac, ako nam poslovi doista loše krenu. 

— A Crnac? 


— To takođe nije Crnac nego odvjetnik s Kamčatke. Putuje u San 
Francisco na neki proces. 

Dobri Meksikanac očito nije bio naročito upućen u geografiju. On 
odgovori: 

— Lijepo društvo! Tri mormonska misionara i jedan strani 
odvjetnik ukrali su mi kravu i pokušali ubili mog vaquera! Naučit ću 
Vas ja što to znači. Vi ste moji zarobljenici i otpratit ćete me na moj 
ranč. 

Sam se lukava lica okrete k meni. 

— Hoćemo li, Charley? Možda na ranču ima više jela nego ovdje. 

— Zašto da ne pokušamo? Ako čovjek nije haciendero s nekoliko 
stotina podanika, nego mali ranchero, onda nam ne može ništa. 

— Well, našalimo se onda. 

On se ponovo obrati Meksikancu: 

— Zar ćete se doista zbog takve sitnice mučiti s nama, senjor? 

— Ja nisam nikakav senjor, ja sam don. Ja sam grande, a nazivaju 
me don Fernando de Venango y Colonna de Molynares de Gajalpa y 
Rostredo; upamtite to! 

— Oho, vi ste veliki gospodin! Dakle, moramo vas poslušati. Nadam 
se da ćete prema nama biti milostivi. 


Ustali smo, ugasili vatru i uzjahali. Bob se zadovoljno smiješio. 


— Oh, ah, lijepo! Bob biti odvjetnik iz... iz... Bob više ne znati! Na 
ranču biti mnogo dobre hrane i pića i Bob tamo lijepo stanovati! 

Staviše nas u sredinu i krenusmo galopom. Imao sam dovoljno 
vremena da promotrim odjeću tih ljudi. Bila je tako slikovita da je nije 
moguće naći ni u jednoj zemlji. Na glavi su nosili nizak šešir veoma 
široka oboda, takozvani sombrero, koji se izrađuje iz crne ili smeđe 
pustine. Obod je na jednoj strani zadignut i tu je pričvršćena kopča od 
zlata ili mjedi, ukrašena dijamantima ili šarenim staklom, ovisno o 
bogatstvu vlasnika. 


Meksikanci nose kratke, otvorene kaputiće sa širokim razrezanim 
rukavima. Oni su, kao i šavovi na leđima i prsima, bogato ukrašeni 
vezovima čije su vunene, pamučne ili svilene niti isprepletene s 

neplemenitom kovinom, zlatom ili srebrom. 


Oko vrata nose crnu maramu, sprijeda svezanu u mali čvor. Hlače 
su tijesno priljubljene oko bokova i prekrivaju polovicu gornjeg dijela 
tijela. Te se hlače prema dolje sve više šire, tako da su dolje dvostruko 
šire nego oko najšireg dijela bokova. Nogavice su također sa strane 
razrezane i bogato ukrašene vezovima. I čizme od fine kože uvijek su 
ukrašene vezovima. Uz te čizme idu i dvije ostruge nevjerojatnih 
dimenzija. Načinjene su od srebra ili čelika, od loše mjedi, čak i od 
roga, i lako mogu raniti konja. 

Meksikanci su uvijek na konju — njihovi su konji odlično uzgojeni 
i dorasli svakom naporu. Pritom su izvanredno spretni u rukovanju 
oružjem. Naročitu spretnost pokazuju u gađanju iz vrlo dugačkog 
revolvera s izvučenom cijevi, koji je uvijek tako podešen da se jednim 
pritiskom o kundak može pretvoriti u kratku pušku. Ovakva puška u 
ruci Meksikanca znači sigurnu smrt na udaljenosti od stotinu i pedeset 
koraka. Ali još opasnije oružje je laso, strahovito uže s pomoću kojega 
stručnjak može uhvatiti divljeg bika u trku, pumu u skoku, kao i 
čovjeka za vrijeme napada ili bijega. Rukovanje lasom vježba se od 
najranije dobi, tako da uže kao da je sraslo s čovjekom. Ono ne sluša 
samo ruku, čovjek bi gotovo rekao da sluša misli, jer smrtonosna uzica 
leti onamo kamo čovjek želi. 


Sjedi li Meksikanac na konju, preko sedla je prebačen i poncho, 
pokrivač koji može prekriti čitavog jahača i koji je u sredini razrezan, 
tako da se može provući glava. Odjeća jahača i oprema konja 
podjednako su skupe. Cijelo sedlo i oprema opšiveni su zlatom i 
srebrom. Kod bogatih vlasnika, žvale konja uvijek su načinjene od 
teškog srebra, a lanci što ukrašavaju oglavnik i uzdu od suhog zlata. 
Konji nose po zlu glasu poznato španjolsko sedlo neobične visine, s 
kojega čovjek gotovo i ne može pasti. Naslon skoro potpuno prekriva 
leđa, a prednji je dio jednako visok i obično je izveden u obliku 
mjedene konjske glave. Stražnji dio konja prekriva oklop od tvrde 
kože, koji štiti sapi i slabine, a naziva se smiješnim imenom cala de 
pato, pačji rep. 

Stremen, koji često visi na srebrnim lancima, obično je od drveta. 
U staro vrijeme to je bila prava cipela, koja je pokrivala i štitila noge. 
Drvene su cipele odbačene, ali zadržan je drveni stremen; no, da bi se 

noga ipak nekako zaštitila, prednji dio stremena sastoji se od 
kožnatog dijela ukrašenog vezovima, koji štiti prednji dio noge. 

Kako jahači žele da se što više zaštite, sa svake strane sedla vise 
armas de pelo. To su gruba jareća krzna s dlakama okrenutim van, i 
ona za jahanja kroz trnovito grmlje ili za vrijeme kiše štite slabine i 
koljena. 


Nakon otprilike pola sata pred nama se pojavila zgrada ranča. 
Jurnuli smo u prostrano dvorište i sjahali. 

— Senjora Eulalia, senjorita Alma, dođite, dođite i pogledajte koga 
sam doveo! — vikne ranchero prema glavnoj zgradi. 


Na taj povik kroz vrata jurnuše dva bića, da, bijahu to dame, jedna 
senjora i jedna senjorita, kako smo čuli, ali neka služavka koja čisti 
staje uspoređena s njima izgledala bi kao prava gospođa. Obadvije su 
bile bosonoge i gologlave. Što je pak ona čudnovata zbrka koju su 
imale na glavi, to nisam mogao ustanoviti. Kratka suknja prekrivala 
im je gornje dijelove nogu, koje su bile tako prljave kao da su obuvene 
u čizme. Gornji dio tijela štitila im je košulja. Vjerojatno je bila bijela 
prije mnogo godina, ali je sada prljavija od krpe kojom se čiste kamini. 

Dakle, one jurnuše kroz vrata i zablenuše se u nas širom otvorenih 
usta. 

— Koga nam to dovodite, don Fernando de Venango y Colonna? — 
zakrešti starija. — Kakvog će tu bili posla ako tih pet stranaca žele 
jesti, piti, pušiti i spavati. To ne mogu dopustiti. Radije ću smjesta 
pobjeći i ostavili vas s čitavom tom bagrom same na tom nesretnom 
ranču. Da me barem nikad niste uspjeli nagovoriti da napustim svoj 
lijepi San Jose... 

— Ali, majko, zar ne vidiš da je taj don sličan našem dobrom don 
Allanu — reče mlađa pokazujući na Marshalla. 

— Neka je sličan, ali on to nije! — odgovori starija, bijesna što je 
prekida. — Tko su li ljudi i tko će s njima imati posla? Ja, nitko drugi. 
A to već nešto znači, kad se ionako moram brinuti za sve ostalo. Često 
ne znam gdje mi je glava, a sada još i tih pet stranih gostiju... 

— Ali, senjora Eulalia, to uopće nisu gosti — prekine je ranchero. 

— Nisu gosti? Što su onda, don Fernando de Venango y Colonna? 


— Zarobljenici, senjora Eulalia. 

— Zarobljenici? Zašto ste ih zarobili, don Fernando de Venango de 
Molynares? 


— Ubili su jednu kravu i tri vaquera, moja draga senjora Eulalia. 


Doista je bilo zanimljivo kako je, bez ikakva razloga, umnožio 
naša nedjela. 


— Jednu kravu i tri vaquera! — vikne ona pljesnuvši čađavim 
rukama, tako da su naši konji uplašeno podigli uši. — To je strašno, 
grozno, užasno! Jeste li ih uhvatili na djelu, don Fernando y Colonna 
de Gajalpa? 

— Ne samo najednom, nego na svim djelima, senjora Eulalia. Ne 
samo da su ih ubili, nego su ih ispekli i pojeli. 

Dona je razrogačila oči. 

—Ispeklii pojeli? Kravu ili tri vaquerosa, don Fernando de Gajalpa 
y Rostredo? 

— Najprije kravu, senjora Eulalia. 

— Najprije! A zatim, don Fernando de Venango? 

— Zatim? Zatim nišla, jer smo ih omeli, uhitili i doveli ovamo, 
senjora Eulalia. 

— Uhitili i dovukli ovamo? 0, cijeli svijet zna da ste vi hrabar vitez. 
Tko su ti ljudi, don Fernando de Molynares y Colonna? 


— Ovatri bijelca su misionari iz mormonskog grada, koji idu u San 
Francisco da bi obratili Kaliforniju. 

— Upomoć, upomoć! Misionari koji kradu krave i ubijaju i jedu 
vaquerose! Dalje, don Fernando de Rostredo y Venango! 


— Ovaj Crnac, koji izgleda kao nigger, to je odvjetnik iz... iz... otamo 
gdje stanuju ljudi Ognjene zemlje. On se u San Franciscu želi domoći 
nekog nasljeđa, senjora Eulalia. 


— Domoći! O, onda nije čudo što se želio domoći krave i vaquerosa! 
A ovaj posljednji, don Fernando de Colonna y Gajalpa? 


— On izgleda kao Indiano bravo, ali on je Hotentot iz... iz.. 
Grenlanda. On želi da se misionari izlažu za novac, senjora Eulalia. 


— 0! 0! 01! Što ćete učinili s tim ljudima? 
— Objesit ću ih i postrijeljati. Pozovite sve moje ljude, senjora 
Eulalia. 

— Sve vaše ljude? Pa svi su ovdje, osim stare Crnice Betly, koja 
također dolazi. Ali, upravo sam utvrdila da nitko ne nedostaje, a ovi 
ljudi su ubili trojicu vaših vaqucrosa, don Fernando y Rostredo de 
Colona! 


— To će se već objasniti, senjora Eulalia. Zatvorite sva vrata da 
zarobljenici ne bi mogli pobjeći. Odmah će se održati suđenje. 

Postojala su samo jedna vrata; zatvorili su ih, tako da smo po 
njihovom mišljenju bili sigurni. 

— Tako! — reče ranchero. — Sada mi donesite stolicu. Konje 
privežite za grede i možemo počeli. 

Mi njegove ljude nismo ni najmanje ometali u izvršavanju 
zapovijedi. Sklanjanjem konja dobio se potreban prostor. Nismo se 
plašili sudskog postupka. 


Donesoše tri stolice. Na srednju sjede don Fernando, a s lijeve i 
desne senjorita Alma i senjora Eulalia. Mi stadosmo u sredinu. 


— Prvo ću vas pitati kako se zovete — poče ranchero. — Kako se ti 
zoveš? 


— Bob— odgovori Crnac, kojem je pitanje bilo postavljeno. 
— Pravo lopovsko ime. 
— Winnetou! 


— Winnetou? Ukradeno ime, jer tako se zove najveći i najslavniji 
poglavica Indijanaca. A ti? 


— Marshall. 

— Vidiš li da nosi i njegovo ime! — upade senjorita obraćajući se 
majci. 

— Yankee — reče ranchero. — Svi zajedno ne vrijede ništa. A ti? 

— Sans-ear. 


— Također ukradeno ime, jer tako se zove stari lovac koji je 
nadaleko poznat kao najhrabriji lovac i najslavniji neprijatelj 
Indijanaca. A ti? 


— Old Shatterhand. 

— Ito je ukradeno. Ne samo da ste razbojnici, nego i bezočni 
lažljivci! 

Istupio sam malo naprijed, tako da sam stao kraj onog bezočnog 

vaquera koji je bio vukao Bernarda i koji je zaslužio kaznu. 

— Mi ne lažemo. Da vam to dokažem? 

— Dokaži! 

U času se moja stisnuta šaka spusti vaqueru na glavu i on se bez 
glasa sruši na zemlju. 

— Nije li to razbišaka? 

— Drži me, Alma! Padam u nesvijest, udarit će me kap, dobit ću 
paralizu! — vikne senjora Eulalia, raširi ruke i padne dobrom 
Fernandu na grudi. 

Ovaj je htio skočiti, ali se nije mogao osloboditi slatkog tereta, koji 
ga je čvrsto stegnuo. Vikao je i urlao, a senjorita Alma ga je glasno 
pratila. 

Meksikanac je na konju veoma dobar, ali bez njega je slab borac. 
Vaquerosi nisu bili izuzeci od tog pravila, a kad smo uperili u njih 
puške, oni su se potpuno smeli. Uzeo sam riječ: 

— Ne morate se plašili, senjores! Ako budete razumni, neće vam se 
ništa dogoditi. Mi vas samo želimo upozoriti na malu zabunu, a zatim 
s nama radite što želite. 

Ja sam se približio stolicama i duboko se poklonio. 

— Dona Eulalia, ja sam poštovalac ljepote i strastveni obožavatelj 
ženskih kreposti. Smijem li vas zamoliti da se probudite i da mi 
darujete pogled svojih divnih očiju? 

— Ahhh! 

Uzdahnula je s olakšanjem i otvorila svoje male oči! Njeno žuto 
lice razvuče se u grimasu, koja je imala biti ženstvena, ali je bila više 
izraz straha. 

— Lijepa dona, vi ste sigurno čuli za cours d'amour ranijih viteških 
vremena, kada je u sudnici sjedila najljepša dama i kada se svatko 
morao pokoriti njenoj presudi. Don Fernando ne može bili sudac, jer 
je zainteresirana stanka. Mi ga molimo da svoju snagu položi u vaše 
nježne ruke i uvjereni smo da će presuda biti pravedna! 

— Je li to doista vaša želja, senjor? — zakrešti ona. 

— Da, dona Eulalia! Zapravo, ne možemo iskazati sve počasti dami 
vaših vrlina, jer se već mjesecima nalazimo na Divljem zapadu, ali 

dobrota je najljepši ukras ženskog roda i nadam se da ćete ispuniti 
našu molbu. 


— Zar ste vi doista oni čija ste imena spomenuli? 
— Da. 


— Čujete li to, don Fernando de Venango y Gajalpa? Ova su me 
slavna gospoda imenovala sucem. Vi znate da ja ne podnosim otpor. 
Slažete li se? 


Držao se veoma kiselo, ali činilo se da nije dorastao svojoj doni, a 
uz to je bio sretan što ponovo može slobodno disati. 


— Preuzmite tu dužnost, senjora Eulalia! Ja sam uvjeren da ćete 
ove momke objesiti. 


— Prema njihovima zaslugama, don Fernando de Colonna y 
Molynares! 


Zatim se obratila meni: 
— Govorite, senjor, dajem vam riječ! 
— Uzmimo, dona Eulalia, da ste gladan, umoran putnik i da ste u 


savani našli kravu čije bi meso moglo utoliti vašu glad. Biste li tu 
životinju ubili, ako ste odlučili kožu ostavili vlasniku? 


— Dabome, to je uobičajeni postupak. 
— Ne, to nije uobičajeno! — htjede se umiješati ranchero, ali ona 
ga brzo prekide: 


— Mir, don Fernando, sada ja ovdje zapovijedam, a vi smijete 
govoriti samo ako vam to dopustim. 


On se pobijeđeno zavali u stolicu. I po licima vaquerosa moglo se 
zaključiti da je senjora Eulalia pravi gospodar ranča. 


— U tome je naš zločin, dona Eulalia— nastavio sam.— Zatim je 
došao ovaj vaquero, koji leži na zemlji, bacio je laso na senjora 
Marshalla i odvukao ga sa sobom. Bio bi ga ubio da nisam pucao u 
njegova konja! 

— Marshall! To mi je ime veoma drago. Neki senjor Marshall, 
Allano Marshall, stanovao je kod moje sestre u San Franciscu. 

— Allan Marshall? Možda iz Louisvillea? — viknuo sam začuđeno. 

— Dabome, dabome; to je on i nitko drugi. Zar ga poznajete? 

— Kako ne! Ovaj senjor, Bernard Marshall, draguljar iz Louisvillea, 

njegov je brat. 

— Santa Laurella! Da, to je točno! On je bio draguljar i imao je brata 
koji se zove Bernardo. Alma, tvoje te srce ipak nije prevarilo. Dođite 
da vas zagrlim, senjor Bernardo, i budite dobrodošli. 


Bernardo je, dakako, bio veoma sretan što je neočekivano čuo 
vijesti o izgubljenom bratu, ali je ipak radije poljubio senjorinu ruku, 
odrekavši se zagrljaja. 

— Došao sam ovamo — rekao je — da bih pronašao svog brata. 
Gdje je on sada, dona Eulalia? 


— Alma, moja kći, bila je kod moje sestre. Kad se vraćala ovamo, on 
se spremao da pođe u rudnike. Zar su ti ljudi vaši prijatelji, senjor 
Bernardo? 

— Da, dugujem im mnogo toga, čak svoju slobodu i svoj život. Ovaj 
senjor, Old Shatterhand, spasio me od stakemena i oslobodio iz sela 
Komanča. 


Ona ponovo pljesne rukama. 


— Pa zar je moguće! Takve ste pustolovine doživjeli? To nam 
morate pripovijedati. Ali kako to da ste vi mormon, a vaš brat to nije? 


— Mi nismo mormoni, dona Eulalia, samo smo se našalili. 
Gospođa se brzo okrenula prema rancheru. 


— Čujete li, don Fernando de Venango y Gajalpa, oni nisu mormoni, 
nisu razbojnici i ubojice. Ja ih oslobađam svake optužbe. Oni će biti 
naši gosti i ostat će kod nas sve dok im to bude po volji. Alma, pođi u 
kuhinju i donesi bocu basilikjulepa! Treba da se kucnemo. 


Kad je spomenuta riječ basilikjulep, rancherovo se lice odmah 
razvedrilo. Čini se da se to piće pilo samo u svečanim prigodama i 
očito se radovao što je taj čas došao upravo sada. Odmah sam vidio da 
je to piće najbolje sredstvo da se pomirimo. 


Senjorita Alma je otrčala i vratila se s velikom trbušastom bocom 
i čašom odgovarajuće veličine. Tko zna kakvu bijednu mješavinu 
Yankeei pod imenom julep donose u ove predjele, taj svakako 
pretpostavlja da smo samo kušali to piće, a da ga gospođe uopće nisu 
pile. Što se nas tiče nije pogriješio, ali gospođe su ispile svaka svoju 
čašu. Winnetou uopće nije pio, jer nikad ne pije vatrenu vodu. Ali 
ranchero je tako dugo točio piće u čašu, sve dok mu gazdarica nije 

istrgla bocu iz ruku. 


— Ne toliko, don Fernando de Venango! Vi znate da imamo samo 
još dvije boce. Odvedite gospodu u sobu. Dame će se najprije urediti, 
a zatim ćemo jesti. Dođi, Alma! Adios, senjores! 


"Dame" su nestale u nekoj rupi u zidu, iza koje je vjerojatno bila 
garderoba ili kuhinja, a možda i jedno i drugo. Nas je ranchero odveo 
u prostoriju koju je senjora Eulalia počastila imenom soba. Ipak se u 
njoj nalazio stol s nekoliko klupa od sirovih dasaka. Tada sam opazio 
da vaquerosi veoma užurbano pregledavaju sadržaj naših torbi na 
sedlima. Zbog toga sam izišao van, da bih naše stvari spremio na 
sigurno mjesto. Bilo mi je poznato da je najbolji vaquero u isto vrijeme 
i najveći lopov. Bob je ostao kod konja da ih nadzire, jer su pasli pred 
ulazom. To mu nije bilo pravo. 


— Massa sada jesti mnogo dobre stvari u sobi. Zašto Bob mora 
ostati kod konja? 


— Zato što si jači i hrabriji od Winnetoua i Sans-eara, pa ti mirne 
duše mogu povjeriti naše dobre konje. 


— Oh, ah, Bob biti jak i hrabar i paziti da nitko ne napasti konje. 


Bio je zadovoljan. Kad sam se vratio u sobu, naišao sam na 
prilično šutljivo društvo, sve dok se, konačno, nisu pojavile dame. Bile 
su ogrnute dugim šalom. Oprale su lice i ruke. Na noge su navukle 
čarape i cipele. Da ih ranije nisam vidio u njihovoj kućnoj odjeći, 
barem bi mlađa na mene ostavila povoljan dojam. 

Sjele su za stol, ali su posluživanje prepustile staroj Crnkinji. Bilo 
je upadljivo što su neprestano govorile o senjoru Allanu i ja sam 
posumnjao da je mala senjorita Alma izgubila svoje srce upoznavši 
zgodnog draguljara. 

Posluživala su se prava meksička jela: govedina s rižom, potpuno 
crvena od španjolskog papra; kolači s češnjakom, sušeno povrće s 
crvenim lukom, ovčetina obojena crnim običnim paprom te mlada 
piletina s crvenim lukom i češnjakom. Usta su me tako pekla kao da 
sam progutao sam pakao. Ali nježne dame bile su manje osjetljive od 
Old Shatterhanda i povećale su užitak marljivo pijući basilikjulep, koji 
je zatim slijedila obavezna cigareta. Da naš Bob ne bi ostao kratkih 
rukava, poslao sam jednog vaquera da mu odnese njegov dio. 

O nastavku našeg putovanja danas nije moglo biti ni govora. 
Senjorita Alma se nije micala od mog dobrog Bernarda, a ja sam, 
nesretnik, morao platiti svoju prijaznost, jer je senjora Eulalia bila 
neprestano uz mene. U početku me zvala Old Shatterhand, zatim 
senjor Carlos i na kraju don Carlos. Kad je Bernard ispričao svoje 
doživljaje, postao sam konačno dobri i hrabri Carlos. Da je i dalje ne 
bih otimao njenim kućanskim dužnostima, rekao sam da moram 
pogledati konje i izišao sam k Bobu. 


Ovaj je potrbuške ležao na zemlji, mlatarao rukama i nogama i 
ispuštao neke čudnovate glasove. 

— Bobe! 

Podigao je glavu. 

— Oh, massa, massa, massa! 

— Što je? 

— Oh, oh, massa! Bob pojesti sve stvari i sada u njemu gorjeti vatra 
kao da je peć. Massa pomoći Bobu, inače on umrijeti! 

To su, dakle, bile posljedice papra, crvenog luka i češnjaka. 
Trebalo mu je brzo pomoći, jer je Bobovo lice bilo lice samrtnika. 

— Trebaš nešto popiti što će ublažiti bolove, inače ćeš umrijeti, 
jadni moj Bobe! Što misliš da je bolje: mlijeko, voda ili basilikjulep? 

Skočio je na noge i pogledao me zahvalno. 

— Massa, oh, ah, mlijeko i voda ne pomoći; samo julep moći spasiti 
jadnog Boba. 


— Onda brzo otrči do done KEulalie i reci joj da ćeš umrijeti ako 
odmah ne dobiješ basilikjulep. 


Izgubio se munjevitom brzinom i ubrzo se vratio s pola boce 
julepa. To me veoma začudilo. 


— Miss Eula ne htjeti dati julep, ali Bob reći da ga poslati massa 
Charley, i miss Eula odmah dati čitav julep! 


— Onda pij, to će ti pomoći. 

Večerali smo ponovo u sobi. Pored mene je sjedila senjora. Za 
vrijeme večere ona mi šapne: 

— Don Carlos, moram vam otkriti jednu tajnu! 

— O čemu se radi? 

— Ne ovdje! Odmah poslije večere dođite do onih platana! 

Ljubavni sastanak? Nisam je smio odbiti, jer je ipak postojala 
mogućnost da će mi priopćiti nešto važno. Za vrijeme večere konje su 
utjerali u dvorište, ali ulazna vrata su još bila otvorena. Izišao sam van 
i ispružio se na zemlju ispod platana. Uskoro je stigla Eulalia, i odmah 
je rekla: 

— Don Carlos, hvala vam! Morala sam vas pozvati na ovaj sastanak, 
jer vam moram povjeriti jednu tajnu. Mogla sam to reći i drugima, ali 
izabrala sam upravo vas jer... 

— Jer smo sjedili jedno kraj drugog i bilo vam je najlakše da se 
obratite meni. 

— Da! Slušajte, senjor Bernardo je pričao o onoj dvojici razbojnika 
što ih progonite. Oni su bili ovdje na ranču. 

— Ah! Kada? 

— Otišli su prekjučer ujutro. 

— Kamo? 

— Preko Sierra Nevade u San Francisco. Moja kći je s njima mnogo 
razgovarala o senjora Allanu i oni su izrazili želju da ga posjete u San 
Franciscu. 

To je za mene bila veoma dragocjena vijest. Senjorita je rado sa 
svakim razgovarala o Allanu; ona je njegovo ime spomenula i 
Morganima i oni su odmah iskoristili priliku da se osvete Bernardu i 
da opljačkaju njegova brata, koji je sigurno posjedovao lijepu svotu 
novaca. 

— Znate li sigurno da su to bili oni, dona Eulalia? 

— Sigurno. Sve se podudara, iako su mi se predstavili pod dragim 
imenima. 

— Znači, oni su vašu kćer veoma potanko ispitivali o vašoj sestri i 
senjora Allanu? 

— Da. Čak im je morala pružiti dokaz da su bili kod nas. 

— Kakav je to bio dokaz? 

— Dala sam im pismo koje mi je jednom bio poslao muž moje 
sestre u San Jose. 

— Je li on još živ? 

— Da. On je vlasnik hotela Valladolid u Sutterstreetu i zove se 
Enrique Gonzales. 


— Koliko je vremena prošlo otkako se od njih vratila senjorita 
Alma? 

— Ima tome tri mjeseca. 

— Hoćete li mi opisali tu dvojicu kojima ste dali pismo? 

Po njenom opisu uvjerio sam se da su to doista bili Morgani. 
Zahvalio sam joj i ona je otišla. 

Kad sam i ja malo kasnije ušao u sobu, moji su me drugovi čekali. 
Nisu htjeli leći na počinak prije nego što ne utvrdimo redoslijed straže, 
jer smo to smatrali nužnim čak i na ranču. Kad smo taj posao obavili, 
krenuli smo na spavanje. 


Po izgledu kuće moglo se suditi i o njenoj unutrašnjosti. Ovakve 
zgrade obično imaju samo jednu pravu stambenu prostoriju. Tu 
stanuju i spavaju svi koji pripadaju kući, kao i svi gosti koji naiđu. A 
kući često pripadaju i krave, konji, ovce, svinje, kokoši, psi i mačke. 
Pod se sastoji od gline, tvrde kao kamen. Taje glina nasuta travom ili 
mahovinom, u kojoj se kriju škorpioni, pauci, stonoge i druge slične 
životinje. Poncho služi kao pokrivač. 

Tako je bilo i na našem ranču. Don Fernando de Venango, senjora 
Eulalia, senjorita Alma, stara Crnkinja, svi vaquerosi i, konačno, mi 
ležali smo jedan do drugoga. Radije bih spavao vani, ali to bi bila 
uvreda koju mi domaćin nikad ne bi oprostio. 


Krenuli smo idućeg jutra. Svi stanovnici ranča ispratili su nas s 
najboljim željama. 

Don Fernando de Venango y Colonna de Molynares de Gajalpa y 
Rostredo pratio nas je dobar komad puta i s nama se rastao tek oko 
podne. Činilo se da se nerado rastaje od mormonskih misionara, iako 
su mu ispili svu zalihu basilikjulepa. 


Zbog tajanstvene obavijesti senjore Eulalie nismo se strogo 
pridržavali prije stvorenog putnog plana, a kad smo stigli do jezera 
Mona, zadržali smo se ondje mnogo kraće nego što smo ranije 
planirali. Naši su se konji gotovo cijeli dan odmarali na ranču i nije bilo 
potrebno da se zaustavljamo. Zatim smo u brzom tempu krenuli preko 
Sierra Nevade dolje do Stocktona i konačno odatle pošli prema San 

Franciscu, cilju našeg putovanja. San Francisco leži na rubu poluotoka, 
na zapadu ga oplakuje ocean, na istoku je predivan zaton, a ulaz u taj 
zaton nalazi se na sjeveru. Luka San Francisco možda je najljepša i 
najsigurnija na svijetu, a tako je prostrana da bi se u njoj mogle 
smjestiti flote svih država. Svugdje je vladala užurbanost i neopisiva 
zbrka. Ima tu Europljana svih narodnosti, pa divljih ili 
poluciviliziranih Indijanaca, koji ovamo na prodaju donose svoju 
divljač, zatim ponosnih, slikovito odjevenih Meksikanaca, indijskih 
kulija u bijeloj pamučnoj odjeći, ravnodušnih Engleza _i 
temperamentnih Francuza, poljskih Židova, elegantnih  kicoša, 
preplanulih kopača zlata obraslih u brade, Mongola s visoravni Azije, 
Parsa iz Indije, Malajaca i Kineza sa obala Yang-tse-kianga. 


tako nemirne ljudske prilike imaju rijetku sposobnost da obavljaju 
svaku vrst posla, a osobito ako on iziskuje spretnost ruku i strpljivost. 
Oni rezbare slonovaču ili drvo, tokare kovinu, vezu na suknu, koži, 
platnu i svili. Oni vezu i tkaju, rišu i slikaju, pletu i šivaju. Zahvaljujući 
divljenja vrijednom trudu, izrađuju predmete koji privlače sakupljače 
rijetkosti. 

Usto su skromni i zadovoljavaju se s najmanjim. Cijene njihovih 
proizvoda gotovo su besramno visoke, ali ako se upustite s njima u 
cjenkanje, prihvatit će trećinu ili tek četvrtinu od prvotnih zahtjeva. I 
nadnica koja im se plaća manja je nego što se daje bijelcu, ali ipak 
deset puta veća od one u njihovoj domovini. Kako malo troše, jer oni 
žive neshvatljivo skromno i štedljivo, dobro prolaze. Sav mali obrt je 
u njihovim rukama i kao što brinu o pranju rublja, tako brinu i o 
posluzi u kućama i kuhinjama. 


Ali nisu okretni samo Kinezi, već nevjerojatnu promućurnost 
pokazuju svi stanovnici ovoga grada. Oni imaju samo jedan cilj: žele 
zaraditi novac, i to što je moguće više i brže. Svi znaju da je vrijeme 
novac i da onaj tko zadržava drugoga, zadržava i samoga sebe. Zbog 
toga svatko nastoji da se drugome ukloni s puta, da bi i sam imao 
slobodan prolaz. 

Tako je u kućama i dvorištima, tako je i na gradskim ulicama i 
trgovima. Blijedi i mršavi Amerikanci, ponosni, tamnoputi Španjolci, 
bjeloputi Nijemci, gizdavi Francuzi, našminkane "dame", svi oni žure 

amo-tamo sitnim koracima. Bogati bankar u fraku, rukavicama i 
cilindru nosi šunku u jednoj ruci, a u drugoj košaru s povrćem. 
Ranchero je preko ramena prebacio mrežu s ribom uz koju će 
proslaviti blagdan. Policijski časnik u ruci nosi ulovljenog pijetla. 
Kveker je, kao u pregaču, umotao nekoliko velikih jastoga u skutove 
dugog kaputa. I svi oni poput mrava promiču ulicom a da jedan 
drugoga ne ometaju. 


Mi smo, stigavši u metropolu zemlje zlata, prilično sretno prošli 
kroz tu gužvu i vrevu sve do Sutterstreeta, gdje smo ubrzo pronašli 
hotel Valladolid. Bila je to gostionica u kalifornijskom stilu: duga i 
jednokatna daščara. 


Predali smo konje konjušaru, a ovaj ih je odveo u malu staju. Mi 
smo ušli u gostioničku sobu koja je, iako vrlo prostrana, bila tako puna 
da smo jedva pronašli slobodan stol. Opazio nas je jedan od konobara 
i kad nam je donio ono što smo naručili, stadoh ga ispitivati. 


— Može li se govoriti sa senjorom Enriqueom Gonzalesom? 
— Yes, sir. Trebate li ga? 
— Da, ako smijem moliti. 


Prišao nam je neki visok, ozbiljan Španjolac i predstavio se kao 
senjor Gonzales. 


— Možete li nam reći da li kod vas još stanuje čovjek imenom Allan 
Marshall? — upitao sam ga. 

— Ne znam, senjor, ne poznajem ga, ne poznajem nikoga; ja se 
uopće ne brinem za imena svojih gostiju. To spada u nadležnost 
senjore. 


— Bismo li mogli govoriti s njom? 
— Ni to ne znam. Morat ćete pitati jednu od djevojaka. 


Okrenuo se i otišao. Ustao sam i krenuo prema kuhinji iz koje se 
širio veoma ugodan miris pečenja. Tamo sam sreo malu vitku žensku 
osobu, koja je noseći nešto upravo htjela proći pored mene. Uhvatio 
sam je za ruku i zaustavio. 


— Mala, gdje je senjora? 
Njene tamne oči ljutito sijevnuše. 
— Vous etes un ane! 

Aha, Francuskinja! Bijesno se istrgla i odjurila. Pošao sam dalje. 
Kraj nekog stola ugledao sam drugu djevojku. 


— Mademoiselle, hoćete li mi reći mogu li govoriti sa senjorom? 
— Ilam not mademoiselle! 


I ona se izgubi. Dakle, Engleskinja ili Amerikanka! Ako tako 
nastavim, neću prije večeri stići do moje senjore! Ali tamo prijeko 
stajala je neka žena, koja me je pratila pogledom. Da, doista, to sam 
lice već negdje vidio! Krenuo sam prema njoj i još nisam stigao do nje 
kad ona pljesne rukama i skoči k meni. 


— Gospodine susjede, zar je to moguće? Gotovo vas ne bih 
prepoznala zbog te brade. 


— Sto mu gromova! Gusta, i ja vas nisam odmah prepoznao, tako 
ste narasli. Ali kako ste vi dospjeli ovamo u Ameriku, u Kaliforniju? 


— Majka je umrla ubrzo nakon vašeg odlaska; tada je došao neki 
agent i nagovorio oca. Ali sve se dogodilo drukčije nego što je mislio. 
On je sa svojom braćom krenuo gore gdje ima dosta zlata, a mene je 
ostavio ovdje dok se ne vrate. 


— Još ćemo razgovarati. A sad mi recite, gdje bih mogao naći 
senjora. Pitao sam dvije vaše kolegice, ali nisu bile naročito ljubazne. 


— To se lako može objasniti, jer madame traži da je oslovljavaju s 
dona, dona Elvira. 


— Zapamtit ću to! Dakle, može li se snjom govoriti? 

— Pogledat ću. Gdje sjedite? 

— Tamo za drugim stolom. 

— Vratite se onamo, ja ću vas obavijestiti, gospodine susjede. 

Poslije kraćeg vremena djevojka se vratila. 

— Senjora će vas primili, iako sada zapravo ne prima. 

— Ne prima? Gostioničarka? 

Gusta slegne ramenima. 

— Ali ona prima, i to dvaput dnevno: ujutro od jedanaest do 
dvanaest, i poslijepodne od šest do sedam. Izvan tog vremena 
potrebna je dobra preporuka. 

— Aha, hvala lijepa — nasmijao sam se. — Eto što znači ljubazna 
susjeda. 

— Zar ne? No, dođite! 


Sve je to izgledalo kao da idem na audijenciju nekoj neobično 
važnoj političkoj ličnosti. Odvela me u neku malu prostoriju. Tu je 
trebalo pričekati znak zvonca iza zastora. 


Čekao sam tako skoro pola sata. Na znak zvona ušao sam u sobu 
pretrpanu namještajem. Dona Elvira sjedila je na sofi, jednu je ruku 
naslonila na zemljovid prebačen preko naslona; na krilu joj je ležala 
gitara, uz nju neki vez, a pred njom slikarski stalak. Na bijelom papiru 
opazio sam dvije skice. Jedna je, ako se ne varam, predstavljala glavu 
mačke ili starice, a druga neku životinju. 


Duboko sam se naklonio. Činilo se da ona to ne opaža. No 
odjednom je zabacila glavu i upitala: 


— Koliko je Mjesec udaljen od Zemlje? 


Ovo me pitanje nije iznenadilo. Očekivao sam sličnu 
ekstravaganciju. Ali — kako ti meni, tako ja tebi! 


— Pedeset i dvije tisuće milja, naime, ponedjeljkom, ali subotom 
samo pedeset tisuća. 

— Točno! 

Ponovo je zurila preda se, zatim se trgnula i opet upitala: 

— Od čega se prave grožđice? 

— Od grožđa. 

— Veoma točno. 

Sad mi u lice baci treće pitanje: 

— Što je to poil de chevre? 

— Tkanina za haljine, koja se sada više ne nosi mnogo. 


— Točno! A sada budite dobrodošli, senjor. Augusta me zamolila 
da vas primim, ali ja svakoga obično podvrgavam ispitivanju. Vi ste 
izvanredno točno odgovorili na ta veoma teška pitanja, iako ste sličniji 
medvjedu nego znanstveniku. Sjednite, senjor. 

— Hvala, dona Elvira de Gonzales — odgovorio sam veoma 
skromno i sjeo na ugao stola. 

— Vi želite stanovali u mojoj kući? 

— Da. 

— U redu, smijete, jer vi ste veoma pristojan čovjek, a i vaš će izgled 
biti bolji ako se malo potrudile. Jeste li bili u Španjolskoj? 

— Da. 

— Što kažete o ovom zemljovidu moje domovine? 

Pružila mi je papir. Bila je to kopija lošeg izvornika. 

— Veoma je precizan, dona Elvira de Gonzales! 


— Da, mi gospođe smo se konačno emancipirale i naš je najveći 
trijumf što prodiremo u dubinu znanosti i prednjačimo u lijepim 
umjetnostima. Pogledajte ove slike; nenadmašive su u grandioznosti 
objekta. Ta finoća crte, to sjenčanje, ta igra svjetla! Vi ste poznavalac, 
ali ipak vas moram ispitali. Što predstavlja ova ovdje? 


Doživio bih strašan poraz da mi nije "grandioznošću objekta" dala 
jasan putokaz. Zbog toga sam hladno i drsko odgovorio: 


— Očito, morsku zmiju. 

— Točno! Iako je još nitko nije vidio, oko umjetnika može shvatiti 
oblike koje nije ugledao. A ovaj crtež? 

— To je gorila. 

— Točno! Vi ste učen čovjek, jer još nitko nije odmah prepoznao 
morsku zmiju i gorilu; vi ste zreli za svaku akademsku čast! 


Pravedni ponos, koji je ta pohvala u meni probudila, djelovao je 
gotovo poput češnjaka dobre done Eulalie. Njena genijalna sestra 
pokaže na stol pored ulaza. 


— Ja i svojom kućom vladam bez veze s materijalnim stvarima 
gospodarstva. Tamo je tinta, pero i knjiga. Upišite svoje ime. 

Učinio sam to i upitao je: 

— Mogu li odmah upisati i imena svojih drugova? 

— Vi imate drugove? 

— Da. 

— Tko su oni? 

Počeo sam s Crncem: 

— Bob, moj crni sluga. 

— Dabome, čovjek koji je na prvi pogled prepoznao moju morsku 
zmiju, može putovati samo sa slugom. Dalje! 

— Winnetou, poglavica Apača. 

Ona se iznenađeno trgne. 

— Slavni Winnetou? 

— Da! 

— Treba da ga vidim; vi ćete mi ga predstaviti! Upišite ga! 

— Onda stanoviti Sans-ear... 

— Ubojica Indijanaca? 

— Da. 

— Upišite ga, upišite ga! Pa vi putujete u sasvim čudnovatom 
društvu... Dalje! 


— Četvrti i posljednji je master Bernard Marshall, draguljar iz 
Louisvillea. 


Ona gotovo skoči sa sofe. 
— Što ne kažete! Draguljar Marshall iz Louisvillea! 


— On ima brata imenom Allan, koji je bio tako sretan da je smio 
stanovati kod vas, dona Elvira de Gonzales. 

— Dakle, točno sam pretpostavljala! I njega odmah upišite, senjor. 
Dobit ćete najbolje mjesto u spavaonici. Soba, dabome, u Valladolidu 
nema. Ali vi ćete ipak u mojoj kući biti zadovoljni i danas ste svi 
pozvani na večeru u moju privatnu blagovaonicu: 


— Hvala, dona Elvira! Uvjeravam vas da znam cijeniti takvu čast. Ja 
obično zapisujem iskustva sa svojih putovanja i obećavam vam da ću 
javnosti toplo preporučiti vaš hotel. 


— Učinite to, senjor, iako vas ne mogu zamisliti za pisaćim stolom. 
Imate li možda neku želju? Rado ću vam je ispuniti! 


— Nemam želja, ali rado bih vas nešto pitao. 

— Izvolite. 

— Allan Marshall ne stanuje više kod vas? 

— Ne. On je moju kuću napustio prije tri mjeseca. 

— Kamo je otišao? 

— Na nalazišta zlata na rijeci Sacramento. 

— Je li vam se javio? 

— Da, jednom. Naveo mi je mjesto kamo da šaljem njegova pisma. 

— Sjećate li se te adrese? 


— Veoma dobro, jer je to moj znanac. Master Holfey, Yellow-water- 
ground, trgovac kod kojega kopači zlata mogu naći sve što žele. 


— Otkako je otišao, je li za Allana stigla neka pošta? 

— Nekoliko pisama. Poslala sam ih za njim. A nedavno su ovdje bila 
dva muškarca, koji su se za njega zanimali... poslovni prijatelji, i njima 
sam dala njegovu adresu. 

— Kada su otišli? 

— Čekajte, da... odjahali su jučer ujutro. 

— Bijaše to neki stariji čovjek u društvu mladića? 

— Da. Činilo se da su otac i sin. Preporučila ih je moja sestra. Kod 
nje su bili u gostima. 

Potvrdio sam glavom i rekao: 

— Vi mislite na ranč don Fernanda de Venango y Collone de 
Molynares de Gajalpa y Rostredo. 

— Što, vi poznajete tog čovjeka? 

— Veoma dobro. Isto kao i vašu sestru donu Eulaliu, čije smo 
gostoprimstvo uživali. 

— Zar je to moguće? Pričajte! 

Ispričao sam joj sve, iako sam nastojao da ne budem suviše iskren. 
Ona me sa zanimanjem saslušala, a zatim rekla: 

— Hvala vam, senjor! Vi ste veoma dobro odgojeni i znate kako 
treba postupali sa španjolskom damom. Radujem se večeri i na 
vrijeme ću vas obavijestiti. Adios! 

Naklonio sam sei izišao iz sobe. Kad sam ušao u gostionicu, odmah 
mi je prišla Gusta: 

— No, gospodine susjede, vi ste dijete sreće! Tako dugo još nitko 
nije bio u audijenciji kod done Elvire. Mora da ste joj se veoma svidjeli. 

— Naprotiv! — odgovorio sam smijući se. — Ona me ovdje želi 
zadržati samo pod uvjetom da se popravim. Rekla je da izgledam kao 
medvjed. 

— Hm, nema ni sasvim krivo; ali ja tu mogu pomoći. Odvest ću vas 
u svoju sobu i pribavit ću vam sve što bude potrebno: aparat za 
brijanje, vodu, sapun i tako dalje! 

— To neće biti potrebno, jer uskoro ćemo dobili svoj prostor za 
spavanje. 

— Ne nadajte se. Tek u osam sati, ni minute ranije, primit ću upute 
o raspodjeli spavaćeg prostora. 

— Dona je rekla da ćemo dobiti najbolje mjesto. Gdje se nalazi? 

— Kreveti za iznajmljivanje nalaze se gore ispod krova. Vi ćete 
dobiti pregrađen prostor u kojem je zrak najsvježiji. 

U tom trenutku začuo se zvuk zvona. 


— To je ona, gospodine susjede. Moram ići, jer kad ona zvoni u tako 
neobično vrijeme, mora da se nešto dogodilo. 

Sjeo sam do svojih drugova, koji su ovdje očito bili u središtu 
pažnje. 

— No? — upita Bernard. 


— Vaš brat je otišao već prije tri mjeseca. Javio se samo jednom sa 
Yellow-water-grounda. Vaša su pisma poslana za njim. 


— Gdje se nalazi to mjesto? 


— Koliko se sjećam, nalazi se u susjednoj dolini Sacramenta, gdje 
je pronađeno mnogo zlata. Uostalom, tamo sada ima mnogo kopača, a 
čini se da su prodrli prilično duboko uzvodno. 


— Je li on ovdje nešto deponirao? 

— Nisam to pitao donu Elviru. 

— Ali to bi trebalo učiniti. 

— Ubrzo će nam se pružiti prilika. Svi smo pozvani na večeru. 


— Ah, to je ljubazno! Uostalom, ja ću se u našoj banci raspitati je li 
bio tamo. 


Sada nam je prišla moja ljubazna susjeda. 


— Gospodine susjede, pozvala me zbog vas. Večera je u devet, a 
sobe ću vam odmah pokazati. 


— Sobe? Mislio sam da toga ovdje nema. 


— Straga ima nekoliko prostorija i dona upotrebljava dvije kad joj 
u posjet dođu rođaci. 


— Tamo je vjerojatno stanovala i senjorita Alma. 
— Da, čula sam o tome, iako tada još nisam bila ovdje. 

— Jeste li čuli da je ta dama poznavala nekog Allana Marshalla, koji 
je tada ovdje stanovao? 


— O da! Mnogo se o tome razgovaralo. Ona je doslovno jurila za 
tim gospodinom, tako da se nije mogao braniti. Ali dođite, ključevi su 
evo ovdje! 


Ustali smo i pošli za njom. Obje sobe, koje su nam bile dodijeljene, 
u usporedbi s ostalom hotelskom opremom bile su upravo raskošne. 
Jednu su dobili Bernard i Sans-ear, a drugu Winnetou i ja. Bob se 
smjestio u zasebnom prostoru. 


Uslužna susjeda opskrbila nas je svime što nam je bilo potrebno. 
Uskoro smo bili spremni za izlazak. Winnetou je ostao. Bio je suviše 
ponosan da se pokazuje radoznalcima na ulici. I Sam se ispružio na 
postelji. 

— Što ću u gradu? — upitao je. — Trčati znam, to ne moram 
vježbati, a ljude i kuće sam već vidio. Gledajte da se što prije maknemo 
iz ovog nemirnog gnijezda u kojem će mi od dosade ponovo izrasti uši, 
a tada će biti svršeno sa Sans-earom. 


Dobri Sam se ovdje nalazio tek nekoliko sati a već je čeznuo za 
prostranom prerijom. 


Marshall i ja krenuli smo do bankara s kojim je ovaj bio u 
poslovnim odnosima i saznali da je Allana vidio samo nekoliko puta i 
da se ovaj zatim oprostio i otišao u rudnike. Ponio je sav novac da bi 
kupio nuggete. 


Nakon tog neuspjelog posjeta šetkali smo gradom, sve dok me 
Bernard nije odvukao u neku trgovinu u kojoj je bilo svakojake odjeće. 


Znao sam što namjerava. Naša je platnena odjeća na putu toliko 
stradala da smo bili odrpani. Bili smo obrijani, kosa nam je bila 
podrezana, ali s odjećom smo stajali loše. Opazio sam da pri 
kupovanju Bernard ima ukusa. Izabrao si je trapersko odijelo, koje mu 
je veoma dobro stajalo. Jedino su cijene bile primjerene San Franciscu. 

— A sada, Charley, i za vas jedno — rekao je. — Pomoći ću vam da 
izaberete. 

Hm, meni je odijelo bilo prijeko potrebno, ali moj je džep bio odveć 
prazan. Zbog toga sam, čini se, napravio vrlo kiselo lice, ali Marshall se 
na to nije obazirao, nego je stao izabirati. 


309 


Izabrao je odijelo koje se sastojalo od ovih komada: lovačka 
košulja od bijele jelenje kože, koju su nježne ruke Indijanki ukrasile 
crvenim vezovima, hlače s resama, lovački kaput od bivolje kože, 
visoke čizme i dabrova kapa, kojoj je gornji dio bio ukrašen kožom 
čegrtuše. Morao sam otići u susjednu kabinu da probam odijelo, a kad 
sam odatle izišao, Bernard ga je već platio. Nisam se mogao ljutiti na 
njega. 

— Ostavite to, Charley. Dugujem vam mnogo, i nikad vam to neću 
moći nadoknaditi. 

Htio je ponijeli i neke stvari za Sama, ali ja sam ga od toga odvratio. 
Znao sam da on neobično voli svoje stare stvari, a osim toga, njegovo 
je tijelo imalo naročite dimenzije, pa mu nije pristajala gotova odjeća. 

Našem novom izgledu najviše se obradovao Bob. 

— Oh, massa, opet izgledati veoma lijep, tako lijep kao Bob kada 
dobili novi kaput i kapu! 

Samu Hawerfieldu je ipak bilo odviše tijesno u sobi. Sjedio je u 
gostionici za jednim stolom i mahnuo nam kad smo ušli. 

— Slušajte! — rekao je poluglasno. — Tu pored nas vodi se 
razgovor koji će i vas zanimati. 

— O čemu? 

— Tamo gore u rudnicima dogodilo se mnogo toga što baš ne treba 
pozdraviti. Ima ondje gomila bravosa, ali ne Indijanaca, nego bijelaca; 
koji napadaju kopače na povratku kući, ubijaju ih i pljačkaju. Ovdje 
sjedi kopač koji je jedva uspio pobjeći. Upravo priča svoju pustolovinu. 
Slušajte! 

Za susjednim stolom sjedilo je nekoliko muškaraca, koji su očito 
prošli kroz sito i rešeto. Jedan od njih je pripovijedao, a ostali su ga 
pažljivo slušali. 

— Well — upravo je rekao — ja sam iz Ohia, a to znači da znam što 
su to rijeke, savane, planine i doline Zapada. Upoznao sam riječne 
gusare Mississippija i šumske razbojnike Woodlanda i borio sam se s 
njima. Ali to što se ovdje događa na tako prometnoj cesti, i to usred 
bijela dana, to ipak prelazi sve granice. 

— Pa ipak sve to zvuči čudnovato — reče drugi. — Bilo vas je 
petnaest protiv osmorice. Zar nije sramota što je sve to tako ispalo? 


cilo) 


— Vi govorite veoma mudro, čovječe, ali pokušajte sami! Da, bilo 
nas je petnaest, naime, šest tropeirosa, vodiča mula, i devet rudara. 
Ako se oslonite na troperose, onda ste izgubljeni, a od devet rudara 
trojica su imali groznicu, tako da su se jedva držali na mulama. No, zar 
nas je onda bilo petnaest? 


— Ako je bilo tako, onda mi je sve nešto jasnije. Samo, koliko ja 
znam, tom cestom u svako doba prolaze ljudi, jahači i kola i čovjek 
može računati na njihovu pomoć. 


— Mislite li? A što te momke sprečava da napadnu u trenutku kad 
nikoga nema? 

— Najbolje će biti da ispričate sve redom. 

— Kako želite, čovječe! Dakle, mi smo gore na Jezeru piramida 
naišli na nalazište od kojeg nema bogatijeg. Vjerujte, poslije osam 
tjedana svatko od nas četvorice skupio je centu praha i nuggeta. 
Nismo mogli nastaviti s poslom jer je mjesto bilo isprano, a i dvojica 
su dobila reumu u zglobovima. Da, nije lako od jutra do večeri stajati 
u vodi do kukova i ispirati zlato. Dakle, spremili smo svoje stvari i 
vratili se do Yellow-water-grounda. Tu smo kovinu prodali nekom 
Yankeeu, koji je plaćao mnogo više nego ostali lopovi i trgovci što su 
uncu čistog zlata mijenjali za funtu lošeg brašna ili pola funte još 
lošijeg duhana. Ali taj je čovjek ipak napravio dobar posao. Mislim da 
se zvao Marshall i da je stigao negdje iz Kentuckya. 

Bernard se brzo okrenuo. 

— Jeli još uvijek tamo? — upitao je. 

— Ne znam, niti me se to tiče. Ali nemojte me prekidati 
beskorisnim pitanjima. Ako treba da sve ispripovjedim, ne smije me 
nitko smetati. Dakle, taj Marshall, mislim da se zvao Allan, kupio je od 
nas sve što smo imali. Da smo bili pametni, odmah bismo krenuli dalje. 
No htjeli smo se najprije odmoriti od napora, a osim toga nije bilo 
prikladne prilike za putovanje. Pričale su se svakojake priče o 
razbojničkim napadima, spominjali su čak imena nekih kopača koji su 
napustili rudnike a nikad nisu stigli u Sacramento ili San Francisco. 

— Jeli to bila istina? 

— Već ćete čuti! Tako smo čekali nekoliko tjedana; ali život tamo 
gore bio je vraški skup, a kako su svi znali da nemamo prazne džepove, 

neprestano smo bili okruženi varalicama na kartama i drugom 
gamadi. Zbog toga smo odlučili krenuti i priključili smo se petorici 
ljudi koji su upravo polazili. Bilo nas je, dakle, devet. Unajmili smo 
potrebne vodiče mula, tako da se naš broj povećao za šest tropeirosa. 
Svi smo bili odlično naoružani, a tropeirosi su izgledali kao da se mogu 
boriti s deset puta brojnijim protivnikom. Pošli smo i sve se odvijalo 
prilično dobro. Ali tada je stala padati kiša i kod naših bolesnika 
ponovo se javila groznica. Osim toga je voda tako smekšala put da se 
vrlo teško moglo napredovati. U jednom danu nismo mogli prijeći ni 
osam milja, a noću ni u svojim šatorima nismo bili sigurni od bujice 
koja se rušila na nas. Osim toga, groznica je bila sve jača i morali smo 
bolesnike vezati za mule. 

— Stravična priča — reče jedan od slušatelja. —Ija sam to proživio 
i znam kako se čovjek pritom osjeća. 

— Well! Prevalili smo, dakle, otprilike dvije trećine puta i jedne 
večeri sjahali smo da podignemo logor. Upravo smo podizali šatore i 
palili vatru, kad odjeknu salva. Klečao sam u sjeni jednog šatora i 
vezao ga za kolčić, tako da me nisu vidjeli. Brzo sam skočio na noge, 
upravo na vrijeme da bih vidio kako su naši tropeirosi uzjahali i 
pobjegli. Ali to su učinili tako mirno da su ih bravosi deset puta mogli 
ustrijeliti. Podigao sam pušku, ali ono što sam vidio odvratilo me od 
pucanja. Meci osmorice razbojnika tako su sigurno pogodili cilj da je 
pet mojih drugova ležalo mrtvo na zemlji, a u taj su se čas srušila i ona 
tri bolesnika. Dakle, samo sam ja ostao u životu. Što biste vi na mome 
mjestu učinili, he? 

— Prokletstvo! Ja bih se bacio na njih — reče jedan. 

— Ne, ja bih barem neke od njih srušio svojim mecima — 
uvjeravao je drugi. 

— Vrlo dobro — odgovori pripovjedač. — Tako kažete, a postupili 
biste poput mene. Bilo bi ludo boriti se s tako nadmoćnim 
protivnikom. Jasno je da nije smio ostati živ ni jedan jedini svjedok 
napada i oni bi me ubili da sam pokušao bježati. 

— No, što ste učinili? 

— U džepu sam imao novac. Moja je mula bila privezana s ostalim 
životinjama nedaleko od šatora. Odšuljao sam se do nje i odvezao je. 
Tada je jedan od njih fićuknuo. Začuo sam topot konja i... što mislite, 

što se dogodilo? 

— Što? 

— Vratili su se tropeirosi. Oni su nas izdali tim razbojnicima i sada 
su došli po svoj dio. Bilo ih je, dakle, četrnaest. Sjeo sam na svoju 
životinju i pojurio što sam brže mogao. Na svu sreću bila je to blaga 
životinja, nimalo tvrdoglava. Za sobom sam začuo glasne psovke i 
buku, zatim topot kopita, ali bila je tama i uspjelo mi je pobjeći. 

— A poslije? 

— Što poslije? Nastojao sam stići u San Francisco i sretan sam što 
čitav ovdje sjedim i što mogu ispiti čašu porta. 

— Zar niste prepoznali nijednog od bravosa? 

— Nosili su crne maske. Samo je jedan skinuo masku dok je 
fićukao, čini se daje to bio vođa, i mogao sam mu vidjeti lice. Tog bih 
momka sigurno prepoznao kad bih ga ponovo vidio. Bio je mulat, a 
preko desnog obraza imao je ožiljak od noža. 

— A tropeirosi? 

— Njih bih sve ponovo prepoznao, ali neću više ići gore u onaj 
pakao. 

— Kako se zvao vođa tropeirosa? Nije loše da čovjek zna ime 
takvom poštenjačini. 

— Naziva se Sanchez, ali vjerojatno ima više imena. Bilo bi najbolje 
da kopači zlata osnuju komitet koji bi proganjao i uništavao takve 
bande. Tako, sada sam sve ispričao. 

— Ako je tako — reče Bernard — onda mi dopustite da vas nešto 
pitam u vezi s onim Marshallom o kojem ste ranije govorili. To je moj 
brat. 

— Vaš brat? Doista, čini mi se da ste mu slični. Dakle, recite, što vas 
zanima? 

— Sve što znate o njemu. Koliko je vremena prošlo otkako ste ga 
posljednji put vidjeli? 

— Možda pet tjedana. 

— Mislite li da je još uvijek ondje? 

— Ne znam. Tamo gore u rudnicima čovjek je danas ovdje, sutra 
ondje. 

— Nikad mi nije pisao, iako je primio moja pisma. 

— To nije tako sigurno. Sad ću vam nešto ispričati! Kaže se da 
odavde u rudnike stiže pošta. Da, ali to što vi tim imenom nazivate nije 
pošta. Kažem vam, često gore putuje pismo koje nikad ne otvara ruka 
naslovnika. Vi uđete u neku jazbinu, a gostioničar pripada 
razbojnicima; uđete u trgovinu, trgovac je razbojnik; kartate s 
trojicom muškaraca, a jedan ili dvojica su razbojnici; radite zajedno s 
nekim kopačem, a on je razbojnik; svugdje se nalaze razbojnici. Zašto 
onda i poštar ne bi bio razbojnik, kojemu je stalo da ponešto ne dođe 
na pravu adresu. 


To baš nije bio privlačan opis prilika koje vladaju u rudnicima. 
— Hoćete li vi gore k bratu? 
— Svakako. 


— Well, onda ću vam dati dobar savjet. Vaše je hoćete li me 
poslušati. Naime, odavde u različite rudarske distrikte vode dva puta; 
jedan put ide južno prema planinskom lancu koji se naziva Neu 
Almade, gdje ima golemih količina žive i prirodnog cinobera; drugi ide 
gotovo ravno prema sjeveru, malo skreće na istok, prema još slavnijim 
nalazištima zlata u dolini Sacramenta. Znate li gdje se kod Sacramenta 
nalazi dolina Yellow-water-ground? 


— Zasad znam samo toliko da je negdje pored doline Sacramenta. 


— Tri četvrtine puta prolazi oko zaljeva San Francisca, a zatim vodi 
preko Rio San Joaquina gore do doline Sacramenta. Tamo treba 
krenuti uzbrdo i svaki vam kopač može reći gdje se nalazi vaš cilj. Ako 
nemate mnogo prtljage, možete stići za pet dana. Ali savjetujem vam 
da ne idete tim putem. 

— Zašto ne? 

— Prvo, udoban je, ali nije kraći. Drugo, upravo ga razbojnici čine 
nesigurnim. Iako radije napadaju one koji dolaze iz rudnika nego one 
koji onamo odlaze, čovjek nikad nije siguran neće li jednom postupiti 
obratno. Treće, taj je put upravo popločan dolarima, koje putnicima 
doslovno vade iz džepova. U gostionicama su toliko napredovali da 
pišu račune. Ali lakše ih je pročitati nego platiti. Vi tamo plaćate: za 
sobu dolar, a spavate u vrtu; za krevet dolar, a spavate na slami; za 
svjetlo dolar, a rasvjeta je mjesec; za poslugu dolar, a nigdje nisam 

vidio sluge; za umivaonike dolar, a prati se morate u Sacramentu; za 
ručnik dolar, a brišete se u vlastiti lovački kaput. Jedino što ne treba 
platiti, a dobije se... to je račun. Kako vam se to sviđa, master Marshall? 

— Nije loše! 

— Ija mislim. Zbog toga ću vam otkriti drugi put kojim ćete, ako 
imate dobre konje, za četiri dana stići do Yellow-water-grounda. 
Prevest ćete se preko zaljeva, a odatle ćete krenuti uzbrdo pravo 
prema San Johnu, zatim ćete okrenuti prema istoku, a kad stignete do 
Sacramenta, onda ste blizu cilja. Ima mnogo vodenih tokova koji 
onamo vode. 


— Hvala, sir, poslušat ću vaš savjet. 


— Well! A kad na Sacramentu sretnete mulata s ožiljkom preko 
desnog obraza, počastite ga nožem ili metkom i kažem vam da ćete 
time učiniti dobro djelo! 

Približio se čas večeri. Došla je Gusta i odvela nas u susjednu sobu. 
Tu je stol bio postavljen kao za neko društvo španjolskih plemića. 
Dona Elvira nas je već očekivala. Gostioničara nisam nigdje vidio. Ona 
je dočekivala svoje goste s izrazom lica vladarice koja dijeli milost. 

Kako joj je bilo stalo do toga da se istakne, tema je razgovora bilo 
područje umjetnosti i znanosti, a kad je večera bila gotova, ona reče: 

— Senjores, nadam se da sam dokazala kako vas više volim od 
ostalih gostiju i da će vam se kod mene sviđati. 

— Dona Elvira de Gonzales, zahvaljujemo vam na ljubaznosti — 
odgovorio sam. — Mi ćemo svakako duže vremena boraviti u vašoj 
gostoprimljivoj kući, ali ne ovaj put, jer već sutra ujutro moramo 
krenuti na neki manji put. 

— Kamo, senjor? 

— Do Sacramenta, da bismo posjetili Allana, kojega ćemo dovesti 
ovamo. 

— Pravo je tako, senjores! Ponesite odavde sve što bi vam moglo 
biti potrebno. Kasnije ćemo to obračunati; ako imate neku želju, 
obratite se samo na Augustu. Dakako, nadam se da ćete mi reći 
zbogom prije nego što sutra budete krenuli! 

Odlebdjela je iz sobe, a mi smo krenuli za njom da bismo pogledali 
konje i pošli na počinak. Ujutro plovili smo već preko zaljeva i iskrcali 

se nasuprot San Francisca. 


Jahali smo putom koji nam je opisao kopač zlata; predvečer trećeg 
dana stigli smo na San John i krenuli u smjeru izlaza sunca. Idućeg 
podneva dojahali smo do doline Sacramenta. Svugdje smo nailazili na 
tragove užurbane djelatnosti ljudi koji su tražili smrtonosnu prašinu. 


O tom je radu već mnogo pisano i ja želim istaći samo jedno: zlatna 
groznica obuzima i najtreznijeg čovjeka čim stupi u područje gdje ima 
muškaraca odjevenih često samo u prnje, koji žrtvuju svoje zdravlje, a 
možda i svoj život, samo da bi se brzo obogatili, i koji to bogatstvo, ako 
do njega dođu, često isto tako brzo gube. Oni, unoseći svu snagu, 
mjesecima marljivo rade bez spomena vrijednog uspjeha. Prokletstvo 
i kletva prate sve čega se prihvate. Zahvaćaju ih blijede sablasti gladi, 
nevolje i očaj, i kad već namjeravaju dići iznemogle ruke od posla, do 
njih dopru glasine o nekom bogatom nalazištu koje je netko negdje 
pronašao i oni se opet prihvaćaju posla dok konačno ne postanu žrtve 
zlatne groznice. 


Navečer smo stigli do Yellow-water-grounda. To je duga, uska 
dolina kroz koju protječe uzani vodeni tok prema Sacramentu. Čitava 
je dolina bila razrovana i jasno su se prepoznavala pojedina nalazišta. 
Bilo je tu mnogo zemljanih koliba i šatora, ali se na prvi pogled vidjelo 
da je prošlo sjajno razdoblje ovog nalazišta. 

Otprilike u sredini doline nalazila se niska, široka daščara, nad 
čijim je ulazom bilo napisano kredom: "Store and boardinghouse of 
Yellow-water-ground". Vlasnik te gostionice, trgovine i krčme 
vjerojatno će nam najbolje moći objasniti ono što nas zanima. Mi smo, 
dakle, sjahali, ostavili smo Boba pored konja i ušli. 


Za stolovima od grubo izdjeljanih dasaka i po klupama sjedili su 
ljudi žalosna izgleda. 

— Novi kopači! — nasmijao se jedan. — Možda ćete naći više nego 
mi. Dođi ovamo, Crvenokošče, i pij sa mnom! 


Winnetou se ponašao kao da ne čuje taj poziv. Tada čovjek ustane, 
uzme čašu s rakijom i izazivački krene prema njemu. 

— Huljo, zar ne znaš da je rudaru najveća uvreda ako netko odbije 
da s njim pije. Pitam te, hoćeš li piti? 

— Crveni ratnik ne pije vatrenu vodu, ali on ne želi uvrijediti 

bijelog čovjeka. 

— Onda idi do vraga! 

Rudar baci čašu zajedno s rakijom Apaču u lice, trgne nož i skoči 
na njega, ali odmah kriknuvši zatetura i hropćući pade na pod. Apač je 
također imao nož —još ga je držao u ruci. Oštrica je bila sjajna kao i 
prije; samo je deseti dio sekunde bila u tijelu rudara. Ovaj je 
probodena srca ležao na tlu. 

Svi su odmah ustali. U njihovim šakama blistali su noževi. Ali i naše 
su puške bile spremne; čak je i Bob, koji je slučajno provirio kroz vrata, 
uperio u njih svoju pušku. 

— Stanite! — vikne gostioničar. — Sjednite, ljudi, to vas se ne tiče! 
To je bila stvar između Jima i Indijanca i sada je završena. Nell, ukloni 
mrtvaca! 

Rudari sjedoše. Činilo se da je naš prijeteći stav djelovao na njih 
isto tako kao i gostioničareve riječi. Pojavio se pipničar, podigao 
mrtvaca na ramena i iznio ga van. Vidjeli smo kako ga je položio u neki 
napušteni jarak i pokrio s malo zemlje. Ovaj je Jim također došao 
ovamo i vlastitom je krivnjom našao smrt — deadly dust! Koliko je 
takvih ispada bilo u rudnicima! 

Sjeli smo podalje od ostalih. 

— Što želite pili, meš'surs? — upita gostioničar. 

— Pivo — odgovori Bernard. 

— Porter ili ale? 

— Što je bolje? 

— Uzmite ale, meš'surs. To je pravi Burton-ale iz Burtona u 
Staffordshireu. 

Zanimalo me to piće koje je iz Engleske, i to iz mjesta poznatog po 
najboljem pivu, stiglo u dolinu Sacramenta. Donio nam je pet boca. 
Jednu sam odmah odnio Bobu. Ovaj je isprazni jednim gutljajem. Ali 
čim je spustio bocu, zakolutao je očima, otvorio usta i počeo vikati. 

— Što je? — upitao sam ga prestrašeno. 

— Massa, oh, ah, Bob umrijeti! Bob popiti otrov! 

— Otrov? Pa to je engleski ale! 

— Ale? Ne, oh ne! Bob poznati ale. Bob popiti otrov; osjećati u 

ustima arsen i velebilje. 

Ponovo sam se vratio u store i čuo sam kako gostioničar upravo 
pita: 

— Možete li i platiti, meš'surs? 

Bernardovo je lice bilo uvrijeđeno i mašio se džepa. 

— Stanite, mister Bernard — rekao je Sam. — Ovaj ću račun ja 
izravnati. Što stoji to pivo? 

— Boca tri dolara, sve zajedno petnaest dolara. 

— To je jeftino, čovječe, pogotovo što dobivamo i boce. 

— Svakako. 

— Ali mi ćemo ih ostaviti ovdje, jer ljudi koji znaju za nalazišta 
puna zlata ne trebaju brinuli za tu staklariju. Donesite vagu! 

— Platit ćete u zlatu? 

— Da. 

Sam otvori vrećicu i izvadi nekoliko nuggeta, od kojih je jedan bio 
velik kao golublje jaje. 

— Sto mu gromova, čovječe, gdje ste našli te komade? — upita 
gostioničar. 

— Na svom nalazištu. 

— Gdje se nalazi? 

— Negdje u Americi. Ja, na primjer, imam loše pamćenje i sjetim se 
tog mjesta samo onda kad mi ustreba zlato. 


Gostioničar ušuti, a njegove su oči blistale od pohlepe dok je vagao 
nuggete i dok je uzvraćao novac. Činilo se da njegova vaga nije sasvim 
ispravna, ali Sam spremi novac s izrazom čovjeka kojemu nije važno 
nekoliko grama više ili manje. lako nam to nije spominjao, nosio je sa 
sobom zlato. Sada sam se sjetio i njegove napomene da zna za 
nekoliko nalazišta kojima bi mogao obogatili prijatelje. 


Kušali smo pivo. Da smo došli ovamo ravno iz savane, možda bi 
nam i prijalo; ali dona Elvira razmazila je ponovo naša otvrdnuta 
nepca, pa nikako nismo mogli progutati tu tekućinu. Bilo je jasno da 
taj čovjek sam pravi ovaj ale, a zatim ga prodaje za tri dolara po boci. 
To je jedan od mnogih primjera kako u rudnicima nije uvijek kopač 
zlata onaj koji nalazi zlato. 

Uostalom, činilo se da gostioničar nikako ne može zatomiti svoju 
radoznalost. Sjeo je za naš stol i stao se raspitivati. 


— Je li nalazište koje ste pronašli daleko odavde, sir? 
— Koje? Pronašao sam ih četiri, pet. 


— Četiri ili pet! Nemoguće! Pa zašto biste onda došli u ovaj žalosni 
Yellow-water-ground, gdje se gotovo ništa ne može pronaći. 


— Vaše je hoćete li mi vjerovali. 
— Ivi uvijek uzimate samo koliko vam treba? 
— Da. 


— Kakva lakomislenost, kakva neopreznost! A ako dođu drugi i 
oduzmu vam ono što ste mogli izvaditi? 


— To se neće dogoditi, master Aleman! 
— Kupio bih od vas jedno od tih nalazišta, sir. 


— Ne biste ga mogli platiti! Ili zar biste imali dovoljno novaca da 
platite pedeset ili šezdeset centi zlata? 


— Sto mu gromova! Tako mnogo! Čovjek bi morao naći 
kompanjona, možda dvojicu, trojicu; hm, na primjer, nekog kao što je 
Allan Marshall, koji je ovamo došao s nekoliko tisuća dolara i koji je 
otišao ponijevši pravo bogatstvo. Taj se razumije u svoj posao. 

— Trgovac zlatom? 

— Da. 

— Vaš dobar znanac? 

— Ne. Imao je pomoćnika kojega je ostavio ovdje, jer ga je ovaj 
pokrao. Taj je sve ispripovjedio. Prah i mala zrnaca pretvorio je u 
Sacramentu u banknote, a veće je nuggete zakopao u svom šatoru. 
Zatim je odjednom nestao, no nitko ne zna kako i kamo. 


— Je li taj Marshall imao konje? 

— Samo jednog. Uostalom, prekjučer su ga tražili. 

— Ah! Tko? 

— Trojica muškaraca... dva bijelca i jedan mulat... bili su ovdje kod 
mene. Čini se da ga poznajete? 

— Malo, zbog toga smo i krenuli da ga pronađemo. Kamo odoše 
ona trojica? 

— Potražili su mjesto gdje se nalazio njegov šator. Zatim su se 
vratili i dugo sjedili nad komadom papira, koji mora da su tamo 
pronašli. Malo sam zavirio i vidio da je to zemljovid ili neki plan. 


— A zatim? 

— Zanimali su se za dolinu Short—Rivulet. Opisao sam im put do 
tamo i oni su krenuli. 

— Teško će naći Short—Rivulet samo prema opisu! 

— Poznajete li to mjesto? 


— Bio sam jednom ondje. Možete li nam pokazati mjesto gdje se 
nalazio šator? 


— Možete ga vidjeti odavde. Tamo desno na padini kraj trnovita 
grmlja. Ako pođete onamo, odmah ćete opaziti ognjište i sve ostalo. 


— A kako se zvao Marshallov pomoćnik? 

— Fred Buller. On radi na drugom ispiralištu lijevo s gornje strane. 

Mahnuo sam Bernardu. Zajedno smo izišli i krenuli uz potok. 
Zaustavili smo se kraj označenog ispirališta. Tu su radila samo dva 
čovjeka. 

— Dobar dan, meš'surs, je li ovdje neki master Buller? — upitao 
sam. 

— Yea, sir, to sam ja! — odgovori jedan. 

— Imate li vremena da mi odgovorite na nekoliko pitanja? 


— Možda, ako se isplati. Pri ovom poslu svaka je minuta 
dragocjena. 


— Koliko tražite za deset minuta? 

— Tri dolara. 

— Evo vam — reče Marshall pružajući novac. 

— Hvala, sir. Čini se da ste velikodušan gentleman. 

— Možda biste mogli još nešto zaraditi, ako točno odgovorite na 
postavljena pitanja — umiješao sam se ja. 

— Well, sir, pitajte! 

Vidio sam mu po očima da je vješt momak. Kako da ga uhvatim? 
Odlučio sam da i ja odigram ulogu hulje. 

— Hoćete li prići? 

— Sto mu gromova, sir, čini se da imate dobro oružje! 

Aha, momak ima lošu savjest! 

— Dobro oružje za naše neprijatelje, a dobar novac za naše 
prijatelje. Hoćete li doći? 

— Pa, mogu! 

Izišao je iz vode i prišao nam. 

— Prekjučer su kod vas bila tri čovjeka? 

— Da. 

— Dva bijelca i jedan mulat? 

— Da. Zašto? 

— Bijelci su bili otac i sin? 

— Da. Mulat je moj i njihov znanac. 

— Ah! I ja poznam mulata. Ima ožiljak na desnom obrazu? 

— Zar vi poznajete kap... vi poznajete master Shelleya? Gdje ste ga 
upoznali? 

— Zajedno smo obavili neke poslove i rado bih znao kamo je otišao. 

— Ne znam, sir! 

Vidio sam da ne laže. 

— Što su li ljudi od vas htjeli? — upitah. 

— Sir, deset minuta je vjerojatno već prošlo. 

— Još ne! Ali ja ću vam reći da su se oni zanimali za vašeg bivšeg 
šefa, mastera Marshalla. Uostalom, vi ćete na kraju našeg razgovora 
dobiti još pet dolara! 

Bernard izvadi novac iz džepa i pruži ga čovjeku. 

— Hvala, sir! Vi ste drukčiji ljudi nego ti Morgani i taj Shelley i dat 
ću vam bolje obavijesti nego njima. Ako ste radili s njim, znate kakav 
je. Trebao je nekog druga iz Sid... 

Prestrašeno je zašutio. 

— Sindey—Covesa, samo recite! Znam i to. 

— No, onda vjerojatno razumijete što male usluge znače. Ne znam 
kamo su otišli, ali tamo prijeko dugo su tražili i konačno pronašli neki 
papir. Da je sir Shelley sa mnom drukčije razgovarao, dobio bi ostale 
papire. 

— A kako s vama treba razgovarati da bi se do njih došlo? 

On se podlo nasmije i doda: 

— Kao i dosad. 

Dakle, treba mu platiti. Momak je u svakom slučaju prepreden. 

— Kakvi su to papiri? — upitao sam. 

— Pisma. 

— Od koga i kome? 

— Hm, sir, kako da vam kažem, ne znam razgovaramo li istim 
jezikom? 

— Recite cijenu! 

— Stotinu dolara! 

— Nije loše! Utajili ste pisma svog šefa, da biste ih predali tom vođi 
bravosa, a kako vam ovaj nudi premalo, ponovo ste ih utajili, jer znate 


da ono što Shelleyu može koristiti neće ni vama biti na odmet. Ali 
kažem vam da se varate! Hoćete li pedeset? 


Po izrazu njegova lica vidio sam da nisam promašio. Odmah je 
pristao na moju ponudu. 


— Sada doista vidim da ste s kapetanom bili u poslovnim vezama, 
jer sve znate. Zbog toga pristajem na pedeset dolara. 


— Gdje su pisma? 
— Dođite u naš šator. 


Vratili smo se dio puta i došli do onoga što je on nazivao šatorom. 
Bila su to četiri zemljana zida prekrivena poderanim pustenim 
pokrivačem. Buller je iznio maramu u kojoj su se nalazili različiti 
predmeti. Izvukao je dva pisma i dao mi ih. Htio sam ih uzeti, ali on 
brzo povuče ruku. 


— Stanite, sir! Najprije novac! 

— Ne prije nego što vidim adrese. 

— Dobro! Ja ću držati pisma, a vi pogledajte adrese. 

Držao ih je tako da smo mogli pročitati adresu. 

— U redu — kimnuo sam glavom. — Dajte mu novac, Bernarde. 


Pisma su bila adresirana na Bernardova oca, jer Allan još nije 
znao da je on ubijen. Bernard je žurno izvadio novac, ali vidio sam da 

mu nije jasno zašto tu utaju nagrađujemo dolarima. Buller je 
zadovoljna lica spremio novac i htio je svezati maramu. Tada obojica 
opazismo bljesak zlata i Bernard odmah ispruži ruku. Bio je to zlatni 
sat. 


— Što namjeravale s mojim satom? — upita Buller. 

— Htio bih ga otovriti, da vidim koliko je sati— odgovori Marshall. 

— Nije navijen — reče Buller i pruži ruku da ga uzme. — Dajte ga 
ovamo, sir. 


— Stanite! — odgovorio sam i uhvatio ga za ruku. — Ako i ne ide, 
vi trebate da vidite koji je čas kucnuo. 


— Allanov sat! — vikne Bernard. 

— Doista? Kako ste došli do ovog sata, čovječe? — upitao sam. 

— Tiče li se to vas? — upitao je, tvrdoglavo se pokušavajući 
osloboditi. 


— Svakako, jer je ovaj gentleman brat vlasnika ovog sata. Dakle, 
kako ste došli do sata? 


Čovjek je bio zbunjen. 
— Darovao mi ga je master Marshall. 


— To je laž!— odvrati Bernard.— Pogledajte ovo kamenje, 
Charley! Sat koji stoji tri stotine dolara ne dariva se pomoćniku. 


— Well, Bernarde, pretražite malo šator! Ja ću ga dotle držati. 


Držao sam Bullera objema rukama, tako da se nije mogao 
maknuti. 


— Tko ste vi? Tko vam daje pravo da pretražujete moj šator? Zvat 
ću u pomoć i vas će linčovati! 

— Ne šalite se, čovječe, inače bi master Linč mogao vas dohvatili. 
Ako viknete, stisnut ću vas još čvršće! — odgovorio sam. 

— Ništa nisam našao! — vikne Bernard nakon što je sve razgledao. 

— Dakle, oslobodite me i dajte mi sat — rekao je Buller. 


— Polako, polako! — odgovorio sam. — Držat ću vas sve dok ne 
odlučimo što da učinimo s vama. Što vi mislite, Bernarde? 


— Sat je svakako ukrao — odgovori Bernard. 
— Jasno! 

— On će ga predati nama. 

— Razumije se. 

— A kako ćemo ga kazniti? 

— Bit ćemo milostivi. Linčovanje ne vodi ničemu. Zbog utaje i 
krađe pisma uzet ćemo sat. 

— I ništa više? 

— Vratit će nam i onih pedeset, peti tri dolara; to je veoma blaga 
kazna. Izvucite mu mirno novac iz džepa. Držat ću ga. 


Oduzeli smo mu novac i ja sam ga pustio. Odmah je izjurio iz 
šatora, potrčao prema vodi i uletio u gostionicu. 


Polako smo pošli za njim i već smo izdaleka začuli bijesno urlanje. 
Požurili smo. Naši su konji bili pred vratima, ali Boba nismo vidjeli. 
Brzo smo ušli i našli se usred bojišta. U jednom je kutu stajao 
Winnetou, lijevom je rukom držao kradljivca sata, a desnom je mahao 
kundakom puške; kraj njega se Sans-ear borio protiv nekoliko gostiju. 
U drugom se kutu nalazio Bob. Pušku su mu već bili oduzeli i on se 
hrabro branio šakama i nožem. Kasnije smo saznali da je Buller 
nagovorio rudare da uhvate Bernarda i mene, ali Sam im je stao na 
put. Kopači su još uvijek bili ljuti zbog Jima. Uvjeren da sa Sans-earom 
neće moći zaključiti naročito dobar posao, gostioničar ih je poveo u 
novi napad, koji bi tu trojicu stajao života da nismo na vrijeme stigli. 

Winnetou i Sam još su se dobro držali; trebalo je pomoći Bobu. 


— Pucajte samo u krajnjoj nuždi; udarajte kundakom, Bernarde — 
rekao sam. 


Zatim sam se bacio na kopače i poslije jedne minute Crnac je stajao 
kraj nas držeći u ruci svoju pušku. Kao tigar bacio se sada na 
neprijatelje, koji na našu sreću nisu imali pušaka. 

— Ah, Charley— viknuo je Sam— navalite kundacima! Udarajte 
pljoštimice! 

Poslušali smo ga. To nije bila borba, nego pravo uživanje. Čim smo 
dvojicu-trojicu dohvatili po glavi, kopači jurnuše van. Učas smo ostali 
sami s gostioničarom i Bullerom. 


— Jesi li tom čovjeku doista ukrao novac i sat? — upitao je Sam. 
— Pah! On je Bernardovom bratu ukrao pisma i sat. 

— Ivi ste ga pustili! Ali to se mene ništa ne tiče. No tiče me se to 
što je on te zlatne bube nahuškao na nas, i zato će sada, na primjer, 
dobiti svoje! 

— Pa valjda ga nećeš ubili, Same? 

— Ta vucibatina to nije ni zavrijedila! Uhvati ga dobro, Bobe! 


Crnac je čovjeka držao tako čvrsto da se nije mogao ni maknuti. 
Sam izvadi nož i nacilja. Buller krikne — Sam mu je odsjekao vršak 
nosa. 

— Tako, dečko moj! Nije lijepo kad se želi linčovati poštene i 
iskusne westmene; jer ako čovjek svoj, na primjer, nos gura u tako 
nešto, ponekad može ostati i bez njega. A naš master storeman? Tamo 
je! Dođite ovamo, dragi moj, da bih mogao izmjeriti dužinu vašeg nosa. 

Gostioničar priđe oklijevajući. 

— Gentlemeni, nadam se da nećete moje gostoprimstvo nagraditi 
na taj način!— rekao je. 

— Gostoprimstvo? Nazivate li gostoprimstvo to što neku splačinu 
prodajete po tri dolara? 

— Odmah ću vam vratiti novac, meš'surs! 


— Zadržite ga i nemojte se plašiti. Tko bi ovdje ubuduće vario 
porter i ale, kad bi se vama nešto dogodilo? Ali, pođimo, ljudi, inače bi 
nas ponovo mogle uznemiriti one zlatne bube. 


Ali Bob nije time bio zadovoljan. 


— Massa Sam htjeti otići? Oh, ah, zašto otići, a ne kazniti 
gostioničara zbog otrova i napada? Bob će ga kazniti! 


Zgrabio je jednu bocu sa šanka i pružio je gostioničaru. 

— Popiti tu bocu u želudac! Brzo, inače Bob ubiti gostioničara! 

Gostioničar je bio prisiljen da ispije sadržinu boce. Tada mu Bob 
pruži drugu. 

— Još jednu! I tu je ispraznio. 

— Ponovo popiti! 

Tako je uplašeni čovjek popio pet boca, a izraz njegova lica bio je 
tragikomičan. 

— Tako, ah, oh, sada gostioničar pet puta popiti tri dolara i imati u 
želudac fino lijepe solne kiseline. 

Naš je posao bio završen. Kažnjeni kradljivac pobjegao je urlajući. 
Mi se vinusmo na konje i odjahasmo. Bilo je već krajnje vrijeme, jer su 
se nedaleko od zgrade počeli sakupljati naoružani kopači zlata. 
Srećom nisu još bili svi na okupu, pa smo bez neprilika stigli do 
Sacramenta. 


— Gdje se nalazi Short—Rivulet? — upita Bernard. 
— Zasad ćemo jahati nizvodno — odgovori Sam. 


Krenuli smo brzo naprijed, sve dok nismo bili sigurni da nas 
rudari ne mogu stići. 


— Sada stanimo! — zamoli Bernard. — Moram pročitati pisma. 
Sjahali smo i sjeli. Marshall je otvorio pisma i pročitao ih. 


— To su dva posljednja pisma — objasni on. — Allan se tuži što mu 
ne odgovaramo, a u posljednjem ima jedna primjedba, koju smatram 
veoma zanimljivom. Slušajte: 


“a 


. uostalom, ovdje pravim bolje poslove nego što sam mogao 
pretpostavili. Prah i veće komade poslao sam preko sigurnih ljudi u 
Sacramento i San Francisco, gdje mogu postići mnogo bolju cijenu. Tako 
sam udvostručio svotu koja mi je stajala na raspolaganju. Ali sada ću 
napustiti Yellow-water— ground jer se ovdje ne može ostvarili ni 
četvrtina prijašnje dobiti, a putovi su postali tako nesigurni da se više ne 
usuđujem slati pošiljke. Štoviše, na osnovi nekih znakova slutim da 
bravosi žele posjetili moj šator. Zbog toga ću iznenada otići odavde i 
neću za sobom ostavili traga, kako me razbojnici ne bi mogli slijediti. 
Krenut ću s više od stotinu funti nuggeta prema dolini Short—Rivulet, 
gdje su otkrivena bogata nalazišta i gdje ću za mjesec dana sklopiti 
velike poslove. Odatle ću preko planine Lynn krenuti do luke Humboldt, 
gdje ću sigurno naći lađu koja će me vratiti u San Francisco...“ 


— Onda je to s dolinom Short—Rivulet točno — rekao je Sam. — 
Zar to nije čudno, Charley? I Morgani su to saznali, ali odakle? 


— Vjerojatno na osnovi papira koje su našli na mjestu Allenova 
šatora. 


— Možda — složi se Bernard — ali evo mjesta koje će nam možda 
to razjasniti. Čujte! 

“.. pogotovo što mi nije potrebna brojna pratnja. Nije mi potreban 
ni vođa, jer sam prema najnovijim zemljovidima načinio putni plan i 
rutu u koju se mirne duše mogu pouzdati...“ 


— Zar je možda izgubio taj plan ili skicu? 

— Možda — rekao je Sam. — On nije westman i još nije naučio da 
o najmanjoj sitnici može ovisiti život. Ali ako je i sretno stigao dotle, 
pitam se kako je izišao na kraj sa Zmijskim Indijancima, koji tamo 
imaju svoja sela i lovišta. 

— Zar su oni strašni kao i Komanči? — upita Bernard zabrinuto. 


— Gotovo svi Crvenokošci su jednaki: plemeniti prema prijatelju, 
a strašni prema neprijatelju. Uostalom, mi se ne trebamo brinuti jer 
sam dugo živio među njima i svaki Snake Indijanac poznaje Sans-eara, 
ako ne osobno, a ono po čuvenju. 

— Snake? — upita sada Winnetou. — Poglavica Apača poznaje 
Snake, Shoshone, koji su njegova braća. Ratnici Shoshona su vjerni i 
hrabri. Oni će se radovati Winnetouu, koji je s njima mnogo puta 
popušio kalumet. 


Bili smo sretni što Winnetou kao i Sam poznaje te Indijance i 
predio u kome se nalazi dolina Short—Rivulet. Sada su nas oni dalje 
vodili. 

Kraj je bio brdovit, jer smo napustili dolinu Sacramenta i kretali u 
pravcu planine Sant Jose. Bio je to najkraći put. Nadali smo se da ćemo 
stići oba razbojnika. Bili su pred nama dva dana jahanja, ali su sigurno 
krenuli dužim putem, jer još nismo naišli na njihov trag. 

Od planine Jose krenusmo prema sjeveroistoku. Četiri dana nakon 
odlaska iz Yellow-water-grounda stigli smo do golemog planinskog 
masiva promjera petnaest milja, prekrivenog prašumom crnogorice. 
Gore u sredini platoa nalazilo se jezero, koje zbog mrkog izgleda i 
tamne okolice nazivaju Crno oko. U to se jezero sa zapada ulijeva 
Short—Rivulet. 


Kako to da se tamo gore nalazi zlato? S visine nije moglo biti 
onamo doplavljeno. Možda je bilo vulkanskog podrijetla. Sila zemljine 
utrobe vjerojatno je pri uzdizanju tog moćnog planinskog masiva na 

površinu izbacila zlato i lako se može zamisliti kako tamo umjesto 
zlatonosnog pijeska postoje bogate zlatne žile. 


Ušli smo u divljinu i gotovo smo izgubili vjeru da ćemo se moći 
probiti kroz nesavladiv metež stijena i šume. Ali što smo dublje 
prodirali, lakše smo napredovali. Šikarje je postupno nestajalo i 
konačno smo jahali između visokih stabala. Polako smo se uspinjali, 
sve dok nismo stigli do platoa. U prvi sumrak stigli smo do južne obale 
Crnog oka. Nepomična je voda fosforescirala poput zagonetke čije 
rješenje donosi smrt. 


Sunce više nije prodiralo u dolinu, ali ovdje gore suton se upravo 
spuštao i još smo mogli razgledati dio obale. 

— Hoćemo li jahati dalje?— upita Marshall. 

Čeznuo je da što prije vidi brata. 

— Moja će braća ovdje logorovati — odgovori Winnetou na svoj 
kratki i energični način. 

— Well — složi se Sam. — Ovdje ima divne mahovine za logor i 
vode i trave za konje. Ako kasnije pronađemo neko skrovitije mjesto, 
mogli bismo zapaliti malu indijansku vatru i ispeći purana što ga je 
Bob danas ustrijelio. 

Da, Bob je danas prvi put ustrijelio pečenku i bio je veoma 
ponosan na taj neoborivi dokaz, da je veoma koristan član našeg 
društva. Ubrzo smo pronašli zgodno mjesto i sjahali. 


Za tili čas je plamsala vatra, a Bob je čerupao svoju lovinu. Spustila 
se mrkla noć. Titrav plamen groteskno je osvjetljavao drveće, granje i 
grmlje. Sada je i puran bio pečen. Slasno smo večerali i zatim mirno 
spavali sve do jutra. 


Ujutro smo krenuli i uskoro smo stigli u dolinu Short—Rivuleta. 
Rijeka nije bila duga, kao što to kaže i samo njeno ime. Imala je tek 
nekoliko pritoka, koje su se slijevale s malobrojnih uzvisina, i činilo se 
da ljeti potpuno presuši. 

Naišli smo na razorene šatore, razrovana ispirališta, srušene 
zemljane kolibe, ukratko na tragove žestoke bitke. 

Nije bilo sumnje da su kopače napali razbojnici, ali nigdje nismo 
vidjeli leševe. 

Nakon podužeg traganja opazili smo prijeko među stablima veći 

šator. I taj je bio poderan. Nismo naišli ni na što na osnovi čega bismo 
mogli ustanoviti kome je pripadao. 


Bernard je bio razočaran, jer je bio uvjeren da će ovdje naći brata. 
— Tu je stanovao Allan— tvrdio je. 


On je to slutio i imao je pravo. Jahali smo oko ruba doline i naišli 
na tragove razbojnika. Vodili su prema zapadnoj padini planine. 


— Allan je odavde preko planine Lynn namjeravao otići do luke 
Humbolelt. Razbojnici su pošli za njim! — reče Bernard. 

— Da, ukoliko pretpostavimo da im je pobjegao — odgovori Sam. 
— To što nismo naišli na leševe ne dokazuje da su napadnuti pobjegli. 
Mislim da su mrtvace bacili u jezero. 


Duboko ispod površine Crnog oka sada su vjerojatno ležali ljudi 
koji su sanjali o bogatstvu i sreći. Mračni demon, nazvan zlato, razorio 
je njihove snove i sunovratio ih u smrt. 

— Tko su bile ubojice? — upitao je Marshall mrko. 

— Mulat Shelley i obojica Morgana, koji nam još uvijek izmiču iako 
smo im za petama. 

— Ali sad će biti naši — tvrdio je Sans-ear. — Oni pripadaju Samu 
Hawerfieldu, koji mora s njima obračunati. 

— Dakle, naprijed, za njima! 

Trag nije bio tako jasan da bismo mogli ustanoviti njihov broj, ali 
kasnije u visokoj šumi otisci kopita postali su jasniji i nabrojili smo 
dvadeset životinja. Pažljivije sam promotrio otiske. 

— Šesnaest jahača i četiri natovarene mule — utvrdio sam. — 
Dakle, razbojnici neće moći napredovati brzo kao mi, i možemo se 
nadati da ćemo ih stići prije nego što napadnu Allana. 


Poslijepodne smo stigli do mjesta gdje su logorovali. Jahali smo 
dalje, sve dok smo mogli vidjeti tragove, a zatim smo legli na počinak. 
U svitanje smo krenuli dalje i već dopodne stigosmo do mjesta drugog 
logora. Dakle, već smo im se približili za dan jahanja. 

Naumili smo da se do navečer dohvatimo gornjeg Sacramenta. 
Nadali smo se da ćemo sutra dostići bravose; ali naišli smo na veoma 
neugodnu prepreku. Naime, trag se dijelio. Rijeka Sacramento je ovdje 
zavijala u velikom luku i nalazili smo se u sredini tog zavoja. Trag mula 

i šestorice jahača odvajao se ulijevo, presijecajući luk, dok su ostali 
jahali u prijašnjem smjeru. 

— Do sto vragova, ovo je ludo — rekao je Sam. — Je li to ratno 
lukavstvo ili slučaj? 

— Mislim da to nije nikakvo lukavstvo — odgovorio sam. 

— A zašto su se rastali? — upitao je Bernard. 


— To je lako objasniti — odgovorio sam. — Natovarene mule 
ometale su bravose u brzom napredovanju. Zato su transport poslali 
naprijed, a ostali su žurno krenuli za Allanom. Kad njega opljačkaju, 
sigurno će se na ugovorenom mjestu ponovo sresti. 


— Well, onda brzo krenimo za njima. Moja Tony mi sigurno već 
zamjera što se vučemo kao puževi. 


— Lijepi su mi to puževi! Ali treba razmisliti o još nečemu, Same. 
Kojega Morgana želiš za sebe? 

— Do bijesa, kako možeš pitati, Charley? Obojicu, dakako. 

— Hm, to neće ići! 

— Zašto? 

— Mule nose zlato. Što misliš, kome će ih Fred Morgan povjeriti? 

— Kome? 

— Pa sinu. 

— Imaš pravo! Ali što da učinimo? 

— Kojega bi radije imao? 

— Starog! 

— Dobro; dakle, ravno naprijed! 


U previđeno vrijeme prešli smo Sacramento i prijeko podigli 
logor. Ujutro smo krenuli dalje, držeći se traga koji je bio veoma jasan. 
U podne smo stigli u jednu dolinu. Tragovi su bili tako svježi da se 
odred progonjenih nalazio pred nama najviše pet milja. 

Podboli smo konje. Trebalo se progonjenima približiti tako da se 
možemo ušuljati u njihov logor. Sve nas je obuzelo grozničavo 
uzbuđenje. Pa pred nama se nalazio ubojica kojega tako dugo 
progonimo! Moj je vranac išao prvi. Tik uz mene jahao je Apač. 

Ali što je to? Mnoštvo tragova kopita, kao da je ovuda prošlo 

barem stotinu jahača. Vidjeli su se i tragovi borbe, a na jednoj biljci čak 
sam opazio i krv! 

Pažljivo smo pretražili to mjesto. Lijevo su tragovi triju konja 
vodili u ravnicu, dok je široki trag kopita vodio ravno. 

Brzo smo krenuli za tim širokim tragom. Jahači su svakako bili 
Indijanci, a kako Allan nije bio daleko, lako bi mogao pasti u njihove 
ruke. Nakon jedne milje ugledali smo šatore indijanskog logora. 

— Shoshoni!— uzvikne Winnetou. 

— Zmijski Indijanci! — složio se Sam i mi smo bez zaustavljanja 
krenuli u logor. 

Na sredini logora skupilo se oko poglavice više od stotinu ratnika. 
Kad su nas ugledali, dohvatili su puške i tomahawke i otvorili krug. 

— Ko-tu-čo, Munja koja uništava! — vikne Winnetou poglavici. 

Poglavica, koji dosad nije ni trepnuo, ispruži ruku. 

— Winnetou, poglavica Apača! Dolazi radost ratnicima Shoshona i 
veselje u srce njihova poglavice, jer Ko-tu-čo je čeznuo da ponovo vidi 
svog hrabrog brata! 

— A mene? — vikne Sam. — Zar poglavica Zmija više ne poznaje 
svog starog prijatelja Sans-eara? 

— Ko-lu-čo poznaje sve svoje prijatelje i braću. Neka budu 
dobrodošli u wigwame njegovih ratnika! 

Tada sam začuo strahovit krik. Okrenuo sam se i ugledao 
Bernarda kako kleči kraj nekog čovjeka na zemlji. Brzo sam mu prišao. 
Čovjek koji je ležao bio je mrtav; metak mu je probio grudi. Bio je to 
bijelac i odmah mi je sve bilo jasno: Allan Marshall, Bernardov brat. 

Prišli su i ostali. Nitko nije progovorio ni riječi. Bernard je šuteći 
klečao pored ubijenog i ljubio mu čelo i obraze, milovao raščupanu 
kosu i grlio ga. Zatim je ustao. 

— Tko ga je ubio? — upita. 

Poglavica odgovori: 

— Ko-tu-čo je poslao svoje ratnike da vježbaju svoje konje. Oni su 
vidjeli tri bljedolika, a iza njih bljedolike progonitelje. Kad deset ljudi 
progoni trojicu, onda tih deset ljudi nisu ni dobri ni hrabri; zbog toga 
su crveni ratnici pojurili u pomoć onoj trojici. Ali progonitelji su pucali 

i ovaj je bijelac pogođen. Tada su crveni ratnici zarobili sedmoricu, 
dok su trojica pobjegla. Ovaj je čovjek umro u njihovim rukama, a 
druga dvojica se odmaraju u wigwamu. 


— Moram ih odmah vidjeti. Ovaj mrtvac je moj brat, sin moga oca 
— dodao je Bernard. 


— Moj bijeli brat došao je s Winnetouom i Sansearom, prijateljima 
Shoshona, i zato če mu Ko-lu-čo ispuniti želju. Neka me slijedi! 


Odveo nas je u veliki šator u kojem su ležali zarobljenici svezanih 
ruku i nogu. Tu se nalazio i mulat Shelley. Na desnom obrazu imao je 
ožiljak. Morgana nije bilo. 

— Što će moja crvena braća učiniti s tim bljedolikima? — upitao 
sam. 

— Moj bijeli brat ih također poznaje? 

— Poznajem ih; to su razbojnici krivi za smrt mnogih ljudi. 

— Onda neka im moja bijela braća sude. 

Pogledao sam drugove i odgovorio: 

— Oni su zaslužili smrt, ali mi nemamo vremena da im sudimo. 
Predajemo ih svojoj crvenoj braći. 

— Moj bijeli brat je pravilno postupio! 

— Gdje su ona dva bijelca, što su jahali s ubijenima? 

— Neka me moja braća slijede! 


Odveo nas je u drugi šator, gdje su spavala dva čovjeka. Bili su 
odjeveni kao tropeirosi. Probudili smo ih, ali njihovi su nas odgovori 
uvjerili da su bili u Allanovoj službi i da ništa ne znaju. Vratili smo se 
do mrtvaca. 


Bernard je za vrijeme posljednjih mjeseci prošao tešku školu; 
očvrsnuo je i sazrio, ali ruke su mu se ipak tresle dok je pregledavao 
džepove poginulog brata. Svaki pojedini predmet dugo je ogledavao, 
a kad je otvorio notes i ugledao dragi rukopis, poljubio je listove i 
gorko zaplakao. 

Shoshon je stajao pored nas, a njegovim je licem prešao mali 
prezir zbog takva ponašanja. Winnetou to nije htio otrpjeti i pokazao 
je prema nama. 


— Neka poglavica Shoshona ne misli da je bijeli čovjek žena. Brat 

ovog mrtvaca borio se protiv stakemena i Komanča i ruka mu nije ni 
zadrhtala. Moj crveni brat sigurno poznaje ovog bljedolikog... to je Old 
Shatterhand. 


U redovima Indijanaca začulo se tiho mrmljanje, a njihov je 
poglavica prišao i pružio nam ruku. 

— Ovaj ćemo dan slaviti u svim wigwamima Shoshona. Moja braća 
ostat će u našim kolibama, jest će naše meso, popušiti snama lulu mira 
i promatrali ples naših ratnika. 

— Bljedoliki će rado biti gosti crvene braće, ali ne danas. Oni će 
ponovo doći. Oni će ovdje ostaviti leš i imutak ubijenog brata i odmah 
krenuli za ubojicama — odgovorio sam. 


— Da — potvrdi Bernard. — Ostavit ću Allana i njegove pomoćnike 
ovdje i neću oklijevati ni minute. Tko će krenuti sa mnom? 

— Svi — rekao sam. 

I Winnetou i Sam krenuše prema svojim konjima. Poglavica izdade 
nekoliko zapovijedi; dovedoše prekrasnog, na indijanski način 
uzgojenog konja. 

— Ko-tu-čo će jahati sa svojom braćom. Vlasništvo mrtvog 
bljedolikog bit će pohranjeno u wigwamu poglavice, a njegova će žena 
plakati za mrtvacem! 

Ponovo smo brzo krenuli za razbojnicima. 

Njihov je trag bio lako vidljiv. Bili su dva sata pred nama; ali naši 
su konji jurili kao da su znali naše namjere i samo je Bobov dorat bio 
umoran, pa ga je Crnac neprestano morao bodriti. 

— Hijo, hijo! — urlao je. — Konj mora trčali, mora mnogo trčati, da 
Bob uhvatiti ubojicu dobrog massa Allana. 

Već je bilo poslijepodne, a bjegunce treba stići prije no što padne 
mrak. Jahali smo još tri sata. Zatim sam sišao s konja da bih pregledao 
tragove. Bijahu neobično oštri, iako je tlo bilo prekriveno gustom 
kratkom travom. Nijedna se travka još nije podigla. Dakle, razbojnici 
mora da su bili pred nama najviše jednu milju. 

Sada sam od vremena do vremena uzimao dalekozor i pretraživao 
obzor. Konačno sam ugledao tri točke koje su se kretale naizgled 
polako. 

— Oni su tamo naprijed! 
— Brzo! — vikne Bernard i podbode konja. 


— Stoj! — viknuo sam. — To nam neće mnogo koristili. Moramo ih 
opkoliti. Moj vranac i poglavičin konj još su svježi. Ja ću krenuti desno, 
a Ko— tu-čo lijevo; za dvadeset minuta mi ćemo ih prestići, a oni nas 
neće opazili. Zatim vi krenite prema njima. 

— Uf! — vikne poglavica Shoshona i poput strijele poleti lijevo. 


Ja sam pojurio u desno i za deset minuta nisam više vidio svoje 
drugove. Mora da sam se sada nalazio usporedo s progonjenima. Moj 
je vranac unatoč naporima posljednjih dana bio prilično svježitako je 
jurio kao da mu je tijelo od gume. 

Poslije petnaest minula skrenuo sam u lijevo, a nakon pet minula 
vidio sam kroz dalekozor trojicu razbojnika, a iza njih poglavicu 
Shoshona. On je jurio prema njima, ai ja sam jednako postupio. 

Ubrzo su nas opazili. Pogledali su iza sebe — i vidjeli da i odatle 
dolaze progonitelji. Nije im bilo spasa. Odlučili su se probiti i okrenuli 
su konje prema Shoshonu. 

— Izdrži sada, moj vranče! 


Oštro kriknuvši, podigao sam ruke u vis i stao na stremene da bih 
konju olakšao teret. Jurio sam kao da iza mene gori savana. 


Tada je jedan od razbojnika, u kojem sam odmah prepoznao Freda 
Morgana, zaustavio konja i podigao pušku. U istom trenutku poglavica 
se zajedno s konjem srušio na zemlju. Mislio sam da je pogodio njega 
ili njegova konja i bijesno sam kriknuo. Ali prevario sam se, jer se 
poglavica već idućeg trenutka ponovo našao na konju i s uzdignutim 
tomahawkom jurnuo prema njima. Bijaše to jedno od onih umijeća 
koje Indijanci godinama uvježbavaju. 

Upravo je srušio jednog od razbojnika kad sam ja napao Freda 
Morgana. Odlučio sam da ga uhvatim živa i nisam se obazirao na 
pušku koju je uperio prema meni. Njegov je konj bio nemiran i metak 
je prošao kroz rukav mog lovačkog kaputa. 

— Hura, ovdje je Old Shatterhand! — viknuo sam. Kroz zrak je 
zviznulo laso; moj se konj okrenuo i u galopu jurnuo natrag. Osjetio 
sam snažan trzaj i osvrnuo se: laso je obuhvatilo Freda Morgana oko 
tijela i povuklo ga na tlo. U isto vrijeme opazio sam da je Sam s ostalim 

drugovima stigao do nas. Treći je razbojnik pucao na Bernarda, ali 
istog časa pogodili su ga meci iz Samove i poglavičine puške. 

Sjahao sam. Konačno imamo Freda Morgana! Pad ga je ošamutio. 
Skinuo sam laso i svezao ga. Sada su došli i ostali. Bob je prvi skočio s 
konja; izvadio je nož. 

— Oh, ah, ovdje Bob s nožem, dugo bosti do smrti zlog razbojnika i 
ubojicu. 

— Stani! — vikne Sam i zgrabi ga za ruku. — Ovaj čovjek je moj. 

— A drugi... jesu li mrtvi? — upitao sam. 

— Obojica — odgovori Bernard. 

Krv mu je tekla iz desnog bedra. 

— Jeste li ranjeni? 

— Metak me okrznuo. 

— To nije dobro, jer nas čeka daleki put. Moramo krenuti za 
mulama. Sto ćemo učiniti s Morganom? 

— On je moj — odgovori Sam — i ja ću odlučiti kako ćemo 
postupiti. Predajem ga masteru Bernardu i Bobu da ga odvedu u logor 
Shoshona i da ga tamo čuvaju dok se ne vratimo. Bernard je ranjen i 
mora, na primjer, pokopati svog brata, a Bob treba da je s njim. Mislim 
da ćemo nas četvorica lako izići na kraj sa šestoricom hulja. 

— Plan je dobar. Dakle, krenimo. 

Morgana smo čvrsto pri vezali za konja; Bernard i Bob stavili su 
ga između sebe i odjahali u logor Shoshona. Mi smo još neko vrijeme 
ostali kako bi se konji odmorili prije nego što krenemo. 

— Ne smijemo se dugo zadržavati — rekao sam. — Trebamo 
iskoristiti danje svjetlo. 

— Kamo idu moja braća? — upita Ko-tu-čo. 

— Prema vodi Sacramenta, između planina San John i San Jose — 
odgovorio je Sam. 

— Onda neka se ništa ne brinu! Poglavica Shoshona dobro poznaje 
put prema toj vodi. Oni mogu mirno dopustiti životinjama da pasu i 
onda jahati noću. 

— Ipak smo mogli malo ispitati tog Morgana — reče Sam. 

— To ćemo učiniti kasnije, ali to neće biti ni potrebno, jer je njegova 

krivnja deset puta dokazana — rekao sam. 

— Ali mogli smo od njega saznati mjesto sastanka. 

— Pshaw! Zar doista misliš da bi nam on to rekao? 

— Možda! 

— Ne. On neće izdali svog sina i otkriti gdje se nalazi plijen, 
pogotovo kad zna da to neće izmijeniti njegovu sudbinu. 

— Moj brat Šarli ima pravo! — reče Winnetou. — A oči crvenih i 
bijelih lovaca dovoljno su oštre da pronađu trag mula. 

Sigurno je imao pravo, ali uštedjeli bismo mnogo vremena kad 
bismo mogli saznali gdje se nalazi to mjesto. 

— Koga traže moja braća? — upitao je Shoshon protivno običaju 
Indijanaca, koji nisu nimalo radoznali. 

— Drugove razbojnika koje su uhvatili ratnici Shoshona. 

— Koliko ih ima? 

— Šest. 

— Svladat će ih samo jedan od moje braće. Naći ćemo ih i priključiti 
ostalima. 

Kad se spustio mrak, naši su konji bili tako svježi da su mogli 
podnijeli nove napore. Uzjahali smo i prepustili se vodstvu poglavice 
Ko-tu-čoa. On je pred nama jahao cijelu noć i pritom pokazao takvu 
sigurnost koja je samo potvrdila istinitost njegove izjave da pozna 
svaku stopu puta. 

Prerija je već odavna bila za nama. Uspinjali smo se uz planinu, 
Prolazili kroz doline i male šumske čistine. Pošto smo se ujutro 
odmorili, krenuli smo dalje, sve dok nismo pred sobom ugledali dolinu 
Sacramenta. 

Spustili smo se do rijeke i prešli na drugu obalu. Ravno pred nama 
nalazila se daščara, odakle se lijevo i desno prostirala dolina. Natpis 
na vratima upozoravao je da se radi o "hotelu". Vlasnik je izabrao 
veoma pogodno mjesto za svoju nastambu. To je pokazivalo mnoštvo 
konja, kola i teretnih konja pred ulazom, tako da se svi posjetioci nisu 
mogli smjestiti u unutrašnjost zgrade, već su zauzeli stolove i klupe na 
otvorenom. 


— Hoćemo li ući da se raspitamo? — upita Sam. 

— Imaš li još nuggeta za one iz Bortona u Staffordshireu? — 
odgovorio sam smijući se. 


— Imam još nešto. 

— Onda uđimo. 

— Ne trebamo ući, nego se smjestimo vani, jer ja, na primjer, ništa 
ne volim toliko kao šaku svježeg zraka. 


Privezali smo konje i sjeli na prostor ograđen daskama, koji je 
nosio ponosan naslov: veranda. 


— Što gospoda žele?— upita čovjek koji je odmah dojurio. 

— Pivo. Što stoji? 

Aha, dobri je Sam danas bio oprezniji nego tada u Yellow-water— 
groundu. 

— Porter pola dolara, ale također. 

— Onda porter! 


Konobar je donio četiri boce i Sam ga je upravo htio nešto upitati, 
kad sam pogledao kroz ogradu na cestu i žurno mu dao znak. 

Dolinom je silazilo šest jahača. Dvojica od njih vukla su za sobom 
četiri mule. Predvodio ih je nitko drugi nego Patrick Morgan. Uputili 
su se prema hotelu, privezali konje i sjeli za stol, koji se nalazio vani 
ispod naše verande. Bolje nismo mogli ni poželjeti! 


Ali zašto njihove mule nisu bile natovarene? Zacijelo su plijen 
smjestili u neko skrovište, a sada su krenuli prema mjestu gdje su 
ugovorili sastanak sa svojim drugovima. 

Naručili su brandy i započeli razgovor. Čuli smo svaku riječ. 

— Hoćemo li uskoro sresti vašeg oca i kapetana? — upitao je jedan. 

— Možda — odgovorio je Patrick. — Jahali su brže od nas, a s onim 
Marshallom sigurno su lako izišli na kraj. Ta imao je samo dva 
pratioca. 

— Vrlo neoprezan čovjek; nosio je toliko blago, a unajmio je samo 
dva čovjeka. 

— Utoliko bolje za nas! Čini se da je uvijek bio neoprezan, inače ne 
bi u Yellow-water-groundu bacio svoj plan puta. Ali, do vraga, što je 
ono! 

— Što? 

— Pogledajte one konje! 

— Tri predivne životinje; ali četvrta je pravo čudovište. Koji bi 
čovjek sjeo na takvu jadnu životinju? 

Sam stisne šake. 

— Poživinčit ću ja vas, tako da će vam duša izići na nos — mrmljao 
je. 

— Da, onaj je konj doista čudovište; ali to je ipak jedan od 
najpoznatijih i najslavnijih konja Divljeg zapada. Znate li kome 
pripada? 

— Ne. 

— Sans-earu. 


— Sto mu gromova! Doista, pripovijeda se da taj jaše na takvom 
jarcu. 


— Taj je momak, dakle, ovdje... Ispijte! Jednom sam se već susreo s 
njim i ne želim da se to ponovi. 

— Tome nećeš moći izbjeći — promrmlja Sam. 

Ustali su, uzjahali konje i krenuli. 


— To su ljudi koje tražimo — objasnio sam Shoshonu. — Moja dva 
crvena brata će ih prestići, a ja ću sa Samom krenuti za njima. Opkolit 
ćemo ih. 


— Uf! — odgovorio je i ustao. 

On i Winnetou su uzjahali. Sam je platio pivo, koje i nije bila tako 
loše, a zatim smo krenuli za njima pazeći da nas ne opaze. 

Predio je postajao sve pustiji, a kad smo stigli do područja gdje 
više nije bilo ni grmlja, natjerali smo konje u galop. Stigli smo 
razbojnike prije nego što su se snašli. Tik pred njima stvorila su se 
naša dva crvena prijatelja. 


— Dobar dan, master Mercroft! — pozdravi Sam. — Jesu li to oni 
konji koje ste ukrali Komančima? 

— K vragu! — opsuje ovaj i podigne pušku, ali se sruši s konja prije 
nego što je opalio. 

Obojica poglavica su tek nekoliko koraka pred bravosima 
zauzdala konje i Winnetouov laso obavio se oko Patrickovih ramena. 
Ostala se četvorica u času razbježaše. Sam i Shoshon pojuriše za njima 

pucajući. 

— Stanite, pustite ih! — viknuo sam. — Glavnog smo krivca 
uhvatili. 

Nisu me poslušali. Začula su se još dva pucnja i posljednjeg je Ko- 
tu-čo srušto s konja. 

— Što to radite! — grdio sam Sama. — Njihov bi nas trag sigurno 
odveo do mjesta sastanka, a zatim i do skrovišta gdje su sakrili plijen! 


— To će nam morati reći Morgan. 

— Nisam uvjeren. 

Uskoro se pokazalo da sam imao pravo. Iako smo mu prijetili nije 
htio odgovarati na naša pitanja. Zlato, zbog kojega su toliki ljudi 
morali umrijeti, bilo je izgubljeno — deadly dust! 

Svezali smo ga kao i njegova oca na konja i, da izbjegnemo "hotel", 
pregazili rijeku Sacramento, koja ovdje nije bila duboka. Konačno smo 
nesmetano stigli do planine. 

Za vrijeme jahanja zarobljenik nije progovorio ni riječi, ali kad 
smo stigli u logor i kad je prepoznao draguljara, promrmljao je 
psovku. Odveo sam ga u šator u kojem su se nalazili ostali zarobljenici. 
Ondje je ležao i njegov otac. 

— Master Morgan, predstavljam vam vašeg sina za kojim ste 
vjerojatno mnogo čeznuli — rekao sam. 

Stari me bijesno pogledao, ali nije progovorio ni riječi. 

U logor smo stigli predvečer. Suđenje je bilo zakazano za sutradan. 
Mi smo kao poglavičini gosti večerali u njegovu šatoru i popušili 
kalumet mira. Zatim je svako krenuo u šator koji mu je bio dodijeljen. 

Posljednji su me dani izmorili i ja sam veoma čvrsto spavao, što u 
otvorenoj preriji ne bi bilo moguće. Jesam li sanjao ili je to bila istina? 
Borio sam se s nekim ljudima, koji su me prijeteći opkolili; znoj mi je 
tekao s čela i prvi put sam osjetio strah pred smrću. Bio je to san, ali 
me mora ipak probudila i još napola budan čuo sam neku užasnu 
galamu. 

Skočio sam, dohvatio oružje i izjurio van. Zarobljenici su se na 
neobjašnjiv način oslobodili, izišli iz šatora i napali stražare. 

Iz svih šatora iskakali su smeđi likovi Indijanaca, naoružani 

noževima, sjekirama ili puškama. Upravo je dotrčao i Winnetou i 
kratko osmotrio scenu koja se odigravala u svjetlosti logorske vatre. 

— Opkolite logor! — zagrmio je njegov glas i odmah je šezdeset do 
osamdeset Indijanaca protrčalo između šatora. 

Vidio sam da moja pomoć nije potrebna. Zarobljenici nisu imali 
oružja, a Indijanci su i brojčano bili deset puta nadmoćniji. Usred vike 
čuo sam i Samov glas. Mogao sam biti potpuno siguran. I doista, poslije 
deset minuta začuo se samrtni krik posljednjeg. Izdaleka sam vidio 
njegovo blijedo lice; bio je to Fred Morgan, kojega je pogodio Samov 
nož. 

Ovaj me ugleda i polako se približi. 

— Charley! Zašto nisi i ti sudjelovao? 

— Mislio sam da vas ima dovoljno. 

— Well, to je istina! Ali da nisam ja sjedio pred šatorom 
zarobljenika, oni bi, na primjer, pobjegli. Ležao sam pred samim 
šatorom i čuo sam iznutra šum, pa sam odmah upozorio stražare. 

— Je li kome uspjelo pobjeći? 

— Nikome! Prebrojio sam ih. Ali svoj obračun s Morganima 
drukčije sam zamišljao! 

Čučnuo je na zemlju i urezao dva zareza na kundak svoje puške. 

— Tako, sada su osvećeni oni koje sam volio, Charley. Sada mogu 
mirno umrijeti, danas kao i sutra. 


— Same, kao kršćani moramo dodati: neka im Bog bude milostiv 
sudac! 

— Well, Charley. Ja ih više ne mrzim. 

Polako je krenuo dalje i uvukao se u svoj šator. 

Drugog smo dana imali žalosnu svečanost: pokopali smo Allana 
Marshalla. Kako nije bilo lijesa, tijelo je bilo zamotano u nekoliko 
bivoljih koža. Shoshoni su sagradili grobnicu od kamena i u nju stavili 
leš. Na vrhu piramide postavili smo križ od grana. Bernard me zamolio 
da održim kratak govor i ja sam ga duboko potresen poslušao. 

Kad je pogreb bio završen, Shoshoni tužnom Bernardu nisu 
ostavili vremena da razmišlja o svojoj boli. Ostali smo kod njih čitav 
tjedan, koji je toliko bio ispunjen lovom, borbenim igrama i drugim 

zabavama da nam se učinio kao jedan dan. Zatim smo se vratili u San 
Francisco. 

8. RAILTROUBLERI 


1. Područje koje se nalazi na teritoriju Montane i Wyominga, u 

blizini izvora Yellowstone—Rivera, izuzima se ovime od svakog 
naseljavanja, prodaje ili uzimanja u posjed i treba da kao javni park 
služi na dobrobit i zabavu naroda. Svatko tko se protiv slova te 
odredbe tamo naseli ili zaposjedne jedan dio zemlje, smatrat će se 
prekršiteljem zakona i bit će protjeran. 


S enat i kuća predstavnika Sjedinjenih Država zaključuju: 


2.Park će biti stavljen pod isključivi nadzor ministra unutrašnjih 
poslova, čija će zadaća biti da što prije objavi uredbe i propise koje 
smatra nužnima za njegovo uzdržavanje i njegu. 

Kad mi je objava tog zakona došla u ruke vrlo sam se obradovao, 
jer je taj kraj bio suviše dragocjen da bi se mogao prepustiti 
špekulacijama. 

Tisuće ljudi pročitali su tu objavu a da nisu slutili što su time 
dobili. Mnogi su se možda smiješili što je vlada Sjedinjenih Država 
park velik 9500 km/, prostor u divljim i nepristupačnim Stjenovitim 
planinama, namijenila za odmor i zabavu svojim podanicima. Ali 
budućnost će dokazali i već je dokazala da taj postupak znači jednu od 
onih odluka što će ih pozdraviti milijuni ljudi. 

Naime, taj park je komad čudesne zemlje, kakvu je teško u svijetu 
ponovo naći. Prve zanosne vijesti o njemu dobio je general Warren 
1856. godine. On je ubrzo organizirao ekspediciju, koja na žalost nije 
stigla do svog cilja. Tek deset godina kasnije uspjelo je ljudima da 
djelomično podignu veo i da svijet obavijeste o bogatom, neslućenom 
mnoštvu veličanstvenih prirodnih čudesa. Ljeta godine 1871. prodro 
je profesor Hay s mnogo uspjeha u to područje i njegovi izvještaji, 
koliko god trijezni i stvarni, oduševili su Kongres i on je zaključio da 
tu zemlju ne treba prepustiti mešetarima. 


S onu stranu prostranih zapadnih prerija, daleko iza lanca Black- 
hillsa, strše u nebo divovski zidovi Stjenovitih planina. Može se reći, 

ovdje nije upravljala ruka Stvoritelja, već njegova šaka. Gdje su kiklopi 
koji su sagradili takve tvrđave? Gdje su titani koji su takav teret 
nagomilali sve do oblaka? Gdje je majstor koji je ono grebenje okrunio 
vječnim snijegom i ledom? Ovdje je Stvoritelj podigao spomenik 
svome čudu, veličanstven i uzbudljiv kao nigdje drugdje. 

A iza onih velebnih zidova ključa i klokoće još i danas dubina 
zemljine utrobe. Na tamnoj se zemljinoj kori rasprskavaju mjehuri, u 
visinu pršte usijane sumporne pare, a s bukom nalik na grmljavinu 
topova izviru gejziri i bacaju u zrak vrelu vodu. Podzemlje svakih 
nekoliko minuta otvara svoje ždrijelo. 

Ovdje je često svaki pojedini korak povezan s velikim 
opasnostima. Noga može probiti tanku koru zemlje, para može 
obuhvatiti umorna putnika i šuplja stijena može povući u provaliju 
čovjeka koji se na njoj odmara. Ali to područje smrti vidjet će jednom 
tisuće putnika, koji će se liječiti na vrelim izvorima i udisati zrak bogat 
ozonom. Tada će biti otkrivene i one čudesne pećine i provalije u 
kojima je priroda nagomilala velika bogatstva. 

Zbog nekog posla morao sam otputovati u Hamburg. Ondje sam 
sreo znanca i taj je susret u meni probudio mnoge uspomene. Znanac 
je bio iz St. Louisa i zajedno smo lovili divljač u močvarama 
Mississippija. Bio je to bogat čovjek i ponudio mi je besplatno 
putovanje ako bih ga, što bi ga veoma radovalo, pratio u St. Louis. Tada 
me žestoko zgrabila prerijska groznica. Ja sam pristao, vratio se kući 
po puške i ostalu opremu i već pet dana nakon našeg susreta plovili 
smo niz Elbu k Oceanu. 


Kad smo stigli prijeko, proveli smo nekoliko tjedana u šumama 
donjeg Missourija. Tada se moj suputnik morao vratiti, a ja sam 
uzvodno krenuo prema Omaha Cityu, da bih odatle velikom 
pacifičkom željeznicom otišao dalje na Zapad. 

Imao sam dobre razloge zašto sam izabrao upravo taj put. 
Upoznao sam Stjenovite planine između izvora rijeke Frazer sve do 
prijevoja Hell Gate, od Nortparka do pustinje Mapimi, ali područje od 
prijevoja Hell Gate do Nortparka bilo mi je potpuno nepoznato. A 
Windriver planine, Sjeverni prijevoj, a naročito područje izvora 
Yellowstonea, Zmijske rijeke i Columbije. 

Onamo, osim Indijanaca i ponekog trapera u prolazu, nije dospio 
nijedan čovjek. Strahovito me privlačila misao da prodrem u te 
negostoljubive klance _ i kanjone, u kojima, prema legendi 
Crvenokožaca, žive zli duhovi. 


Dakako, to nije bilo lako izvesti, ali ja sam se dobro pripremio za 
takav pothvat. Nedostajalo mije samo jedno: dobar i pouzdan konj. Ali 
to mi nije zadavalo mnogo glavobolje. Konja, na kojem sam jahao od 
Omahe, prodao sam još tamo. Sjeo sam u vlak čvrsto uvjeren da ću 
vjerojatno naći dobra konja kad mi bude potreban. 


Za vrijeme vožnje mogli su se na mnogim mjestima vidjeti radnici 
zaposleni gradnjom mostova i popravkom pruge. Ti su ljudi obično 
podizali svoje logore ako u blizini nije bilo nastamba. Takvi su logori 
bili dobro utvrđeni. To je bilo potrebno zbog Indijanaca, koji su držali 
da gradnja pruge ugrožava njihove interese i koji su je na sve moguće 
načine pokušavali spriječiti ili otežati. 

Ali u tim krajevima bilo je i drugih neprijatelja, neprijatelja gotovo 
strašnijih od Indijanaca. 

Prerijom se, hoću reći, potuca mnogo ljudi koje je civilizirani Istok 
isključio, ljudi koji su u svim odnosima doživjeli neuspjeh i koji ne 
očekuju mnogo od života. Ti se ljudi skupljaju da bi ostvarili svoje 
zločinačke namjere, i njih se treba plašiti više od bilo kojih Indijanaca. 
U vrijeme gradnje željeznice oni su se naročito okomili na nova naselja 
i logore duž željezničke pruge. Zato nije bilo čudno što su ti logori bili 
utvrđeni i što su radnici čak i za vrijeme posla bili naoružani. 

Zbog napada koje su poduzimali na logore i teretne vlakove, pri 
čemu su obično razarali tračnice da bi zaustavili vlak, ti su razbojnici 
dobili ime railtroubleri. Radnici su bili veoma oprezni, a razbojnici su 
mogli napadati samo kad bi se nekoliko horda sjedinilo i kad su bili 
nadmoćni. Uostalom, ljudi su na njih bili toliko ogorčeni da je svakog 
uhvaćenog railtroublera čekala sigurna smrt. Te bande ubijale su sve 
bez razlike: muškarce, žene i djecu, pa zbog toga nije moglo biti ni 
govora o nekoj milosti prema njima. 

U nedjelju poslijepodne vlakom smo napustili Omahu. Među 
putnicima nije bilo zanimljivih ljudi. Tek je drugoga dana u Fremontu 
ušao čovjek koji je odmah privukao moju pozornost. Kako je sjeo 
sasvim bliza mene, imao sam priliku da ga pozornije promotrim. 

Izgledao je tako smiješno da bi se površni promatrač teško 
suzdržao od smijeha. No, ja sam bio navikao na takve pojave i ostao 
sam ozbiljan. 


Čovjek je bio veoma nizak, ali tako debeo da bih ga mogao kotrljati 
kao kuglu. Nosio je ovčje krzno s dlakama prema van. Ali vune je 
zapravo već odavno nestalo i mogao se vidjeti samo poneki čuperak, 
kao oaza u Sahari. Prije mnogo vremena to je krzno vjerojatno 
pristajalo svom vlasniku, ali sada se od snijega, kiše, vrućine i sunca 
tako stislo, da donji rub nije sezao ni do koljena. Nije ga više mogao ni 
zakopčati, a rukavi su mu dopirali samo do lakata. Ispod tog krzna 
vidjela se jakna od crvenog flanela i kožnate hlače koje su nekoć bile 
crne, ali koje su sada sjale u svim bojama duge i koje su izgledale kao 
da ih vlasnik upotrebljava za brisanje stolova, cipela i kao rupčić. 
Ispod tih diluvijalnih hlača vidjeli su se goli, plavi, smrznuti gležnjevi, 
a zatim par cipela koje su mogle izdržati čitavu vječnost. Imale su 
dvostruke potplate i tako čvrste čavle da bi se njima mogao zdrobiti i 
krokodil. Na glavi je imao šešir, koji je osim oblika izgubio i dio oboda. 
Oko onog dijela tijela koji je prije mnogo godina bio struk stavio je 
stari šal za koji su bili zataknuti prastari revolver i bowie-nož. Kraj 
oružja je visjela vrećica za duhan, do nje vrećica za metke, staro 
ogledalo, opletena boca i četiri patentne potkove, koje se konju 
obuvaju kao cipele. Pored njih sam ugledao torbicu, čija mije sadržina 
bila nepoznata. Kasnije sam saznao da se u njoj nalazi potpuna 
oprema za brijanje. To sam smatrao potpuno nepotrebnim luksuzom 
u divljoj preriji. 

Ali najčudnije na tom čovjeku bilo je njegovo lice. Ono je bilo 
potpuno glatko obrijano, kao da je upravo izišao iz brijačnice. 
Ružičastocrveni obrazi bili su debeli i čvrsti, kratki i prćasti nosić 
gotovo se izgubio među njima, a dva živa smeđa oka jedva su virila 
preko njih. Kad bi otvorio pune usne, bljesnula bi dva reda 
blistavobijelih zuba, koje sam smatrao umjetnima. 


Tako je sjedio ispred mene i među svojim kratkim debelim 
nogama držao pušku, veoma nalik na pušku mog starog Sama 
Hawkensa. 

Jednostavno pozdraviviši "dobar dan, sir!", sjeo je pored mene i 
činilo se da o meni više ne brine. Tek sat kasnije upitao me smije li 

zapaliti lulu. To mi je upalo u oči, jer se pravi traper uopće ne brine da 
li ono što radi nekome odgovara. 


— Pušite koliko vas je volja, master — odgovorio sam. — Ja ću vam 
praviti društvo. Hoćete li zapalili jednu od mojih cigara? 


— Hvala, sir! — rekao je. — Te stvari, koje se nazivaju cigarama, za 
mene su suviše otmjene. Ja se držim svoje lule. 


Kao i svakom traperu, oko vrata mu je visjela kratka, prljava lula. 
Kad ju je napunio, ja sam se požurio da izvadim šibice; ali on strese 
glavom i izvadi iz džepa jedan od onih prerijskih upaljača, koji se 
nazivaju punks. 


— Ito je neki otmjeni izum, te šibice koje ne vrijede u savani — 
rekao je. — Covjek se ne treba razmaziti. 


Time je ovaj kratki razgovor bio završen. Činilo se da nema ni 
najmanje volje da započne novi. Pušio je i svu svoju pozornost 
posvetio okolini. Tako smo stigli do postaje Sjeverna Platta, mjesta 
gdje se sastaju rijeke Sjeverna i Južna Platta. Tu je on izišao. Vidio sam 
da je krenuo k prednjem vagonu. Vidio sam da se u njemu nalazi konj, 
koji je, očito, bio njegov. 

Kad je ponovo ušao u vlak, nastavio je šutjeti. Tek kad smo se 
poslijepodne zaustavili u Cheyennu na podnožju Blackhillsa, on upita: 

— Hoćete li odavde vlakom krenuti prema Denveru, sir? 

— Ne — odgovorio sam. 

— Well, onda ćemo ostali susjedi. 

— Vozite li se daleko Pacifičkom? — upitao sam ga. 

— Hm! Dai ne... kako mi se bude svidjelo. A vi? 

— Ja bih najradije do Ogden Citya. 

— Ah! Vi želite vidjeti mormonski grad? 

— Da, malo, a zatim ću gore do Windriver planina i Tretona. 

On me motrio veoma začuđeno. 


— Tamo gore? — upita. — Tamo se usuđuje samo veoma smioni 
westman. Imate li društvo? 


— Ne. 
Njegove su me male oči podrugljivo promatrale. 

— Sam? Gore do tri Tretona? Među Siouxe i sive medvjede? Pshaw! 
Jeste li možda čuli što je to Sioux ili sivi medvjed? 

— Mislim da jesam. 

— Ah! Hm! Smijem li pitati što ste vi, sir? 

— Ja sam writer. 

— Writer? Pisac? Tako! Dakle, vi pravite knjige? 

— Da. 


Sada se nasmijao. Njemu je, kao i nekoć Sans-earu, bilo strahovito 
smiješno što je jedan pisac došao na pomisao da sam posjeti 
najopasniji dio Stjenovitih planina. 


— Lijepo! — smijuljio se. — Znači, vi vjerojatno želite napisati 
knjigu o trima Trelonima, cijenjeni mister? 
— Možda. 


— A jeste li vidjeli knjigu s crtežom Indijanca i medvjeda? 

— Dabome — odgovorio sam veoma ozbiljno. 

— Ivi mislite da možete otići tamo gore? 

— Zašto ne. 

— Vjerojatno ste ponijeli i pušku, to što je umotano u pokrivač? 

— Da. 

— Dat ću vam, dakle, dobar savjet, sir. Iziđite brzo i nastojte da što 
prije stignete kući. Vi ste čvrst momak, ali ne izgledate tako da bi 
uopće mogli pucati u vjevericu, a kamoli u medvjeda. Čitanje vam je 
pomutilo pamet. Bilo bi šteta da mladi poginete od kapi kad ugledate 
divlju mačkicu! Sigurno ste nekoć čitali Coopera? 

— Da. 

— To sam i mislio. Čuli ste možda i o slavnim prerijskim 
muževima? 

— Da — odgovorio sam skromno. 

— O Winnetou, Old Firehandu, Old Shatterhandu, debelom 
Walkeru ili dugonji Hilbersu? 

— O svima — kimnuo sam glavom. 

Debeli čovječuljak nije ni slutio da sam se zabavljao barem koliko 
ion. 

— Da — rekao je — takve knjige i priče su opasne, jer su zarazne. 
Sve je to lijepo i ne zvuči opasno, ali, master, nemojte mi zamjeriti, 
meni vas je žao! Taj Winnetou je poglavica Apača, koji se može boriti 
s tisućama vragova; Old Firehand može pogoditi svaku muhu u roju, a 
Old Shatterhand još nikad nije promašio cilj i jednim udarcem šake 
obara i najsnažnijeg Indijanca. Ako netko od te trojice kaže da želi poći 
gore kod tri Tretona, onda je to smiona stvar, ali čovjek vjeruje da će 
oni uspjeti, ali vi... pisac! Pshaw! Gdje je vaš konj? 

— Nemam ga. 

Više se nije mogao suzdržati i glasno se nasmijao: 


— Hihihihi, nemate konja, a hoćete gore do tri Tretona! Vi ste 
doista ludi, sir. 


— Ne vjerujem. Ako nemam konja, još uvijek ima vremena da ga 
kupim ili ulovim. 

— Ah! Gdje? 

— Tamo gdje mi to bude odgovaralo. 

— Vi, vi biste ga sami htjeli uloviti? 

— Da. 

— To je smiješno, sir! lako vam na ramenu visi laso, morate znati 
da se njime ne love muhe, a najmanje divlji mustanzi! 

— Zašto? 

— Zašto? Pa zato što ste vi čovjek kakvog prijeko u starom kraju 
nazivaju nedjeljnim lovcem. 

— Zašto me smatrate takvim? 

— Jednostavno zbog toga što je na vama sve tako čisto i uredno. 
Vaše visoke čizme su nove i blistaju. Vaše su hlače od najfinije kože; 
vaša je lovačka košulja majstorsko djelo neke indijanske squaw; vaš je 
šešir stajao najmanje dvanaest dolara, a s tim revolverom sigurno 
nijednom čovjeku niste naškodili. Znate li pucati, sir? 

— Malo. 

— Hm! Tako, tako! Vjerojatno ste pucali na nekom sajmu! Sir, lijepo 
vas molim, vratite se što prije, inače ćete propasti! 

— Vidjet ćemo! Ali gdje se zapravo nalazi taj Old Shatterhand o 
kome ste govorili? 

— Tko to zna! Kad sam posljednji put bio gore na Fox—Headu, sreo 
sam slavnog Sans-eara koji je jahao s njim. On mi je rekao da je Old 
Shatterhand ponovo otišao u Afriku, u onaj glupi predio koji nazivaju 
Saharom. On se tamo vjerojatno tuče s Indijancima, koji sebe nazivaju 
Arapima. Taj se čovjek zove Shatterhand zato što šakom može srušiti 
na zemlju svakog neprijatelja. A pogledajte svoje ručice! Nježne su i 
bijele kao ruke neke lady, i čovjek odmah vidi da vi rukujete samo 
papirom i da ne poznajete drugog oružja do guščjeg pera. Poslušajte 
moj savjet, sir, i vratite se kući. Naš Zapad nije kraj za gentlemana vaše 
vrsti! 


Tim je upozorenjem završio razgovor, a ja se nisam trudio da ga 
ponovo započnem. Točno je bilo samo to da sam Sans-earu rekao kako 
ću kasnije putovati u Saharu. 

Prošli smo postaju Sherman; zatim se spustila večer. Prva postaja 
idućeg jutra zvala se Rawlins. Iza tog mjesta počinje pusti planinski 
predio, čija je jedina vegetacija grmlje Artemisije, velik neplodan 
bazen bez života i rijeka, planinska Sahara bez ijedne oaze. Čas bode 
oči alkalično tlo svojim blistavim bjelilom, čas pustinja dobiva značaj 
mračne, duboko melankolične daljine prekrivene golim padinama i 
strmim, stjenovitim zidovima, koje je razrovala oluja praćena 
bujicama. 

U tom pustom predjelu nalazi se postaja Bitter Creek ili Gorki 
potok, ali do najbližeg potoka treba prevaliti još dobre tri milje. A ipak 
će se ovdje razviti buran, čak veličanstveni život, jer tu leže neiscrpna 
nalazišta ugljena, koja ovoj pustinji osiguravaju budućnost. 

Vozili smo se dalje do postaje Carbon i Green River, koja se nalazi 
osamsto četrdeset i šest milja zapadno od Omahe. Predjel više nije 
izgledao tužno. Vegetacija se ponovo pojavila, a planinski lanci bijahu 
svježiji. Upravo smo prošli kroz prekrasnu dolinu i ušli u prostranu 
ravnicu, kad lokomotiva u kratkim razmacima kreštavo zatuli, znak da 
prijeti neka opasnost. Skočili smo sa sjedala. Kočnice su zacviljele, 
kotači zaškripali — vlak se zaustavio i iskočili smo na sigurno tlo. 

Prizor koji smo ugledali bio je strahovit. Ovdje je bio napadnut 
neki vlak s radnicima i pruga je bila pokrivena spaljenim i napola 
spaljenim ostacima. Napad se zbio noću. Railtroubleri su razorili 
tračnice i vlak se srušio niz prilično visoki nasip. Slutili smo što se 

zatim dogodilo. Preostali su samo željezni dijelovi unesrećenog vlaka. 
U svakom su vagonu, pošto su ga opljačkali, zapalili veliku vatru. U 
pepelu smo otkrili žalosne ostatke mnogih ljudi koji su poginuli 
prilikom pada ili su ih ubili railtroubleri. Čini se da se nitko nije spasio. 


Imali smo sreću što je ovdje bila ravnica i što je strojovođa na 
vrijeme uočio opasnost, inače bismo se i mi srušili niz nasip. 
Lokomotiva se zaustavila tek nekoliko metara od mjesta nesreće. 

Putnici i osoblje vlaka bijahu veoma uzbuđeni. Gotovo je 
nemoguće ponoviti izraze koji su se mogli čuti. Pretraživali su ostatke 
vagona što su se još dimili, ali ništa se više nije moglo spasiti. Preostalo 
je samo da se popravi pruga, a potrebni je alat svaki vlak vozio sa 
sobom. Vlakovođa je izjavio kako je njegova dužnost da na narednoj 
stanici preda prijavu. Proganjanje zločinaca i sve ostalo obavit će sud, 
koji će također biti formiran. 


Dok su drugi putnici još uvijek bez uspjeha kopali po ruševinama, 
smatrao sam da će biti najbolje ako pogledam ima li tragova 
railtroublera. Vratio sam se priličan komad puta i zatim s desne strane 
pruge u polukrugu obišao mjesto nesreće. Bio sam siguran da mi tako 
ništa neće izmaći. 

Otprilike tri stotine koraka od mjesta nesreće vidio sam da je trava 
među grmljem izgažena, kao da je tamo sjedilo mnogo ljudi, a drugi su 
me tragovi odveli do mjesta gdje su bili privezani konji. To sam mjesto 
veoma pomnjivo pregledao kako bih ustanovio broj konja. Zatim sam 
nastavio s istraživanjem. 


Kraj tračnica sam susreo svog debelog susjeda, koji je, kako sam 
sada opazio, također pretraživao područje lijevo od mjesta nesreće. 
Začuđeno me pogledao i upitao: 

— Vi ovdje, sir? Što radite? 

— Ono što bi učinio svaki westman u sličnoj situaciji: tražim 
tragove railtroublera. 

— Vi? Ah! Nećete mnogo naći. To su bili pametni momci, koji su 
znali kako da izbrišu svoje tragove. Ja nisam ništa otkrio; a što bi 
mogao pronaći greenhorn kao vi? 

— Možda je greenhorn imao bolje oči od vas, master— odgovorio 
sam smiješeći se. — Zašto tražite tragove na lijevoj strani? Vi ste stari 

i iskusni westman, a ipak ne vidite da je teren ovdje desno mnogo 
pogodniji za logor i skrovište, nego ovaj lijevo, gdje uopće nema 
grmlja. 

On me je začuđeno pogledao i rekao: 

— Hm, čini se da nemate krivo. Čini se da takvom piscu na pamet 
padaju ponekad i dobre ideje. Jeste li nešto pronašli? 

— Da. 

— Što? 

— Logorovali su tamo iza divljih trešanja, a straga pored grmlja 
lješnjaka stajali su konji. 

— Ah! Onda moram otići tamo, jer sigurno nemate oči da biste 
vidjeli koliko je konja bilo. 

— Bilo ih je dvadeset i šest. 

Ponovo me iznenađeno pogledao. 

— Dvadeset i šest? — upitao je ne vjerujući. — Po čemu ste to 
zaključili? 

— Svakako ne po oblacima, nego po tragovima, sir — nasmijao sam 
se. — Od tih dvadeset i šest konja, osam je bilo potkovano, a 
osamnaest nije. Među jahačima su bila dvadeset i tri bijelca i tri 
Indijanca. Vođa odreda je bijelac koji hramlje na desnu nogu; njegov 
konj je smeđi mustang. Ali indijanski poglavica, koji se nalazio s njima, 
jahao je vranca i mislim da je Sioux iz plemena Ogellallaha. 

Ne može se opisati izraz debeljkova lica. Usta su mu od čuđenja 
bila otvorena, a male su me oči promatrale kao da sam duh. 

— Sto mu gromova! — viknuo je konačno. — Vi vjerojatno 
fantazirate, sir! 

— Pogledajte sami! — odgovorio sam suho. 

— Ali kako možete znati koliko je bilo bijelaca, a koliko Indijanaca? 
Kako možete znati koji je konj smeđ, a koji crn, koji jahač šepa i kome 
plemenu pripadaju Crvenokošci? 

— Zamolio sam vas da sami pogledate! Onda će se vidjeti čije su oči 
bolje: greenhornove ili iskusnog westmana. 

— Well! Lijepo! Vidjet ćemo! Dođite, sir. Greenhorn, pa da pogodi 
tko su bili ti momci! 

Smijući se požurio je prema mjestu koje sam mu pokazao, a ja sam 
polako krenuo za njim. 

Kad sam stigao do njega, bio je tako zaposlen promatranjem 
tragova da se na mene nije ni obazirao. Nakon deset minuta mi je 
prišao i rekao: 

— Doista, imali ste pravo! Bilo ih je dvadeset i šest, a osamnaest 
konja nije bilo potkovano. Ali ono drugo je glupost, čista glupost. 
Ovdje su logorovali i u tom su smjeru krenuli dalje. Ništa drugo se ne 
Vidi. 

— Dođite, sir — rekao sam. — Pokazat ću vam kakve gluposti vide 
oči jednog greenhorna. 

— Well, radoznao sam— kimnuo je raspoloženo. 

— Pogledajte pažljivije tragove konja! Tri životinje bile su nešto po 
strani i nisu bile sprijeda vezane. To su, dakle, sigurno bili indijanski 
konji. 

Sagnuo se da bi točno izmjerio razmak između pojedinih tragova 
kopita. Zemlja je bila vlažna i uvježbano je oko lako moglo vidjeti trag. 

— Good, imate pravo! — viknuo je začuđeno. — To su bili 
indijanski konji. 

— Sada pođite ovamo, do male bare! Ovdje su Indijanci umili lica i 
ponovo ih oslikali ratnim bojama. Boje su bile načinjene s medvjeđom 
mašću. Vidite li ove male okrugle otiske? Tu su stajale posudice s 
bojama. Bilo je vrlo toplo, boje su bile rijetke i kapale su. Vidite li ovdje 
u travi crvenu, crnu i dvije plave kapi, sir? 

— Da! Doista, istina! 

— A zar nije crno, crveno i plavo ratna boja Ogellallaha? 

Kimnuo je glavom; njegovo začuđeno lice govorilo je ono o čemu 
su njegova usta šutjela. Nastavio sam: 

— Kad je odred došao ovamo, zaustavio se ovdje u kaljuži. To 
pokazuju otisci kopita, koji su se ispunili vodom. Tada su dvojica 
krenula naprijed, dakako vođe. Krenuli su u izvide, a ostali su morali 
ostati ovdje. Pogledajte ove tragove konja u blatu! Jedan je konj bio 
potkovan, drugi nije. Ovaj posljednji je straga dublje gazio nego 
naprijed; na njemu je sjedio Indijanac. Drugi je jahač bio bijelac, jer je 
njegov konj bio potkovan i gazio je naprijed dublje nego straga. Vama 

je vjerojatno poznata razlika kako Indijanac a kako bijelac sjedi na 
konju? 
— Sir, htio bih samo znati odakle vi... 


— Dobro! — prekinuo sam ga. — A sada pazite! Šest koraka dalje 
konji su se grizli, a to poslije tako dugog i napornog jahanja čine samo 
ždrijepci. Razumijete li? 

— Ali tko vam kaže da su se grizli? 

— Najprije položaj kopita. Indijanski konj skočio je na drugoga; to 
valjda vidite. A drugo, pogledajte dlake koje imam u ruci. Našao sam 
ih maloprije dok sam pretraživao tragove. To su smeđe dlake grive, 
koje je iščupao indijanski konj. Nešto dalje našao sam dvije crne dlake 
iz repa, a to znači da je drugi konj ugrizao indijanskog konja. Dakle, 
konj Crvenokošca je vranac, a bijelčev dorat. Pođite dalje! Ovdje je 
bijelac sjahao da bi se popeo na nasip. Njegov je trag vidljiv u mekom 
pijesku. Točno možete vidjeti da je jednom nogom čvršće gazio nego 
drugom: dakle, hramlje. Uostalom, ti su ljudi bili veoma neoprezni. Oni 
se uopće nisu trudili da uklone tragove. Mora da su se osjećali veoma 
sigurno, i to iz dva razloga. 

— Koji su to razlozi? 


— Ili su namjeravali da danas odmaknu veoma daleko od pruge i 
eventualnih progonitelja, a u to sumnjam, jer se po tragovima može 
vidjeti da su im konji umorni, ili se u blizini nalazi veći odred njihovih 
ljudi, koji ih čeka. Čini mi se da je to vjerojatnije, a kako se trojica 
Indijanaca rado ne priključuju tolikim bijelcima, pretpostavljam da se 
na sjeveru nalazi veliki odred Ogellallaha, kome su se sada priključili 
i railtroubleri. 

Bilo je doista smiješno kako me čovječuljak odmjeravao od glave 
do pete. 

— Čovječe! — viknuo je konačno. — Tko ste vi zapravo? 

— To sam vam već rekao. 


— Pshaw! Vi niste ni greenhorn ni pisac, iako bi se to moglo 
zaključiti po vašim čizmama i nedjeljnom odijelu. Vi ste tako zalizani i 
čisti kao da na pozornici igrate westmana. Ali među stotinama pravih 
westmena teško da postoji netko tko tako znade čitati tragove. God, 
dosad sam mislio da ija to znam, ali svama se ne mogu usporediti, sir! 


eizjej 


— Ipak sam pisac, ali već sam ranije prošao ovu staru preriju od 
sjevera do juga i od zapada do istoka, tako da se ponešto razumijem u 
čitanje tragova. 

— Ivi doista namjeravate poći do Windriver planina? 

— Da. 


— Ali, sir, tko to želi izvesti, mora znati više nego čitati tragove... a 
meni se čini, oprostite, da vi to ipak ne znate. 


— Zbog čega tako mislite? 

— Tko pred sobom ima tako opasan put, taj nije tako lakomislen 
kao vi, već nastoji što prije nabaviti dobrog konja. Razumijete? 

— Pa to mogu uvijek učiniti. 

— Kako? 

— No, konja mogu kupiti na svakoj postaji, pa makar i neko staro 


tegleće kljuse. Kasnije lako mogu u nekom divljem čoporu odabrati 
mustanga koji mi odgovara. 

— Vi? Ah! Zar ste vi takav jahač? Možete li ukrotiti mustanga? 1 
hoće li tamo gore biti konja? 

— Vi zaboravljate da je sada godišnje doba kad mustanzi i bizoni 
idu prema sjeveru. Uvjeren sam da ću između ovog mjesta i Tretona 
naići na neko stado. 


— Hm! Dakle, vi ste jahač. A kako je s pucanjem? 

— Želite li me možda iskušati, sir? — nasmijao sam se. 

— Donekle — odgovorio je ozbiljno. — Nešto mi je na umu. 
— Smijem li saznati što? 

— Kasnije. Najprije morate pucati. Uzmite svoju pušku. 


Ovaj mali intermezzo me zabavljao. Mogao sam reći čovjeku da 
sam Old Shatterhand, ali sam radije šutio. Otišao sam do vagona da 
uzmem pokrivač u koji su bile zamotane moje puške. Putnici su to 
opazili i odmah su nas okružili. Amerikanci nikad ne propuštaju 
priliku kad mogu promatrati pucanje. 


Razmotao sam pokrivač. 


— Gle, henryjevka! — vikne debeljko. — Prava henryjevka! Koliko 
metaka ima, sir? 

— Dvadeset i pet. 

— Ah, to je mnogo. To je strahovito oružje, i ja vam na toj pušci 
zavidim. 

— Ova puška mi je još draža. 

Izvadio sam tešku pušku za medvjede. 


— Pshaw! Glatka, dobro očišćena pucaljka — reče debeljko 
prezirno. — Meni je draža stara rđava kentucky puška ili ova moja 
starudija! 


— Hoćete li pogledati naziv tvrtke, sir? — upitao sam ga i pružio 
mu pušku. 

On pogleda ugravirana slova i iznenađeno ustukne. 

— Oprostite, sir— viknuo je. — To je nešto drugo. Takvih pušaka 
ima veoma malo. Ćuo sam da Old Shatterhand ima takvu pušku. Ali 
kako ste vi došli do nje? Nije li ime tvrtke krivotvoreno? Hm! Tako će 
i biti, jer ta puška ne izgleda kao da je iznje mnogo pucano. 

— Pokušat ćemo. Pokažite u što da pucam, sir. 

— Najprije je ponovo napunite. 

— Pah, to nije potrebno, meci su suhi. 

— Well, pucajte u onu pticu gore na grmu! 

— To je predaleko! — rekao je jedan od putnika. 

— Vidjet ćemo! — odgovorio sam. 

Polako i mirno stavio sam cvikere na nos. Debeljko se odmah 
glasno nasmijao. 

— Hahaha, naočari! Pisac dolazi u savanu da bi lovio s cvikerima 
na nosu! Hahaha! 

I drugi su se nasmijali; ali ja sam veoma ozbiljno rekao: 

— Zašto se smijete, meš'surs? Kad čovjek trideset godina sjedi nad 
knjigama, oči se pokvare, i bolje je da s pomoću naočala pogodi cilj, 
nego da bez njih promaši. 

— Točno, sir— nasmijao se debeljko. — Ali htio bih vas vidjeti kad 
vas jednom neočekivano napadnu Crvenokošci. Prije nego što biste 
cvikere stavili na nos, već bi vas deset puta skalpirali. Vidite, ni u onu 
pticu više ne možete pucati jer je odletjela! 

— Onda potražimo drugi cilj! — rekao sam hladnokrvno kao i 
maločas. Ptica se bila nalazila oko dvije stotine koraka; to bi bio 
sasvim običan cilj. Ali ja sam visoko iznad nas čuo cvrkut ševe i 
podigao sam glavu. 

— Vidite li ševu tamo gore, meš'surs? — upitao sam. — Skinut ću 
je. 

— To nije moguće! — viknuo je debeli. — To ne bi mogao ni stari 
Sans-ear, ni Old Firehand. 

— Vidjet ćemo! 

Podigao sam pušku i opalio. 

— Nema je! — nasmijao se debeli. — Pucanj ju je prestrašio i ona 
je pobjegla! 

— Sad ćete vidjeti čemu služe naočale — rekao sam spuštajući 


pušku. — Popnite se na nasip; ona je pala tamo, otprilike osamdeset 
koraka daleko odavde. 


Pokazao sam rukom prema mjestu i odmah je nekoliko putnika 
potrčalo onamo. Donijeli su ševu, koja je bila pogođena posred tijela. 
Debeli je promatrao čas mene, čas mrtvu pticu. Zatim je viknuo: 


— Pogodio je, doista je pogodio. I to ne sačmom, već metkom! 


— Pucate li vi sačmom tako visoko? — upitao sam. — Pravi 
westman bi se stidio da puca sačmom. 

— Sir, to je hitac kakav još nikad nisam vidio — čudio se debeli. — 
Je li to bio slučaj? 

— Pokažite mi neki drugi cilj. 

— U redu, sir, vjerujem vam! Čini se da ste vi odlučili da preda 
mnom odigrale malu komediju. No sada je dosta. Pođite sa mnom u 
stranu. 


Odvukao me do mjesta gdje su se najjasnije vidjeli tragovi kopita. 
Izvukao je nekakav papir i stavio ga u jedan od tragova. 

— Well, točno je!— rekao je zamišljeno.— Sir, recite mi imate li 
možda vremena za mali pothvat prije nego što krenete prema 
Tretonu? 


— Mogu raditi što me volja. 
— Well, onda ću vam nešto reći. Jeste li možda već čuli za debelog 

Freda Walkera? 


— Da. To je sposoban westman, jedan od najboljih izvidnika u 
planini i govori nekoliko indijanskih dijalekata. 


— To sam ja, sir. 
— To sam i mislio. Evo moje ruke! Od sveg se srca radujem što sam 
vas sreo, sir. 


— Doista? No, onda ćemo se bolje upoznati. Ja, naime, moram 
progovoriti nekoliko ozbiljnih riječi sa stanovitim Hallerom. On je u 
posljednje vrijeme bio vođa opasne bande konjokradica i 
bushheadera, da i ne brojimo ono što od ranije ima na savjesti. Sada je 
sa svojom bandom krenuo dalje prema zapadu, a ja ga slijedim. Ovaj 
papir je točna kopija stražnjih potkova njegova konja; podudara se s 
ovim tragovima, a kako Haller šepa na desnu nogu, uvjeren sam da su 
on i vođa bande railtroublera ista osoba. 

— Haller? — upitao sam. — Kako mu je ime? 

— Sam, Samuel. Ali on se služi mnogim imenima. 


— Samuel Haller? Ah, o njemu sam čuo. Nije li on bio knjigovođa 
princa ulja Rallowa? Pobjegao je od svog gospodara s priličnom 
svotom novaca. 

— Da, to je on. Nagovorio je blagajnika da opljačka blagajnu i da 
pođe s njim. Zatim ga je ustrijelio. Progonila ga je policija i on je ubio 
dva redara, koji su ga htjeli uhvatiti. U New Orleansu su ga uhvatili u 
času kad se htio ukrcati na brod, ali itamo mu je uspjelo pobjeći nakon 
što je ubio tamničara. Zatim je krenuo prema Zapadu. Kako su mu 
oduzeli plijen, ništa mu drugo nije preostalo. Od tog vremena počinio 
je mnogo zločina i vrijeme je da se to prekine. 


— Želite ga uhvatiti? 

— On mora biti moj, živ ili mrtav. 

— Znači, imate s njim neke osobne račune? 

Neko je vrijeme gledao preda se, a zatim odgovorio: 


— Ne govorim rado o tome, sir. Možda ću vam to ispričati kad se 
malo bolje upoznamo. A ja se nadam da ćemo se bolje upoznati, sir. 
Čudan je osjećaj da sam se nalazio upravo u tom vlaku, ali unatoč tome 
još dugo bih uzalud tražio trag tog Hallera da me vi niste na njega 


izra 


upozorili. Da je vođa railtroublera kljast i da jaše na smeđem 
ždrijepcu, to ja ne bih otkrio, a upravo je to za mene neobično važno. 
Ja ću ovdje napustiti vlak da bih slijedio trag. Hoćete li poći sa mnom, 
sir? 

— Ja? Greenhorn? — nasmiješio sam se. 


— Pshaw! Vi mi ne smijete zbog toga zamjeriti, jer doista izgledate 
kao čovjek koji spada u salon, a ne u savanu. Dosad još nikad nisam 
vidio čovjeka koji s cvikerima na nosu u preriji puca na pticu. 
Pogriješio sam i molim vas da mi oprostile. Dakle, sir, hoćete li sa 
mnom dalje? 

— Hm! Zar ne bi bilo bolje da se priključite ljudima koji će uskoro 
stići s iduće postaje da krenu u potjeru za railtroublerima? 

— Ne. Ne govorite mi o takvoj potjeri. Jedan jedini westman vrijedi 
više od gomile takvih progonitelja. Moram, dakako, iskreno reći da je 
prilično opasno slijediti tu bandu. Život progonitelja pritom visi o niti; 
ali meni se čini da ste vi čovjek koji traži pustolovine, a ova će 
pustolovina sigurno biti veoma zanimljiva. 

— To je točno — odgovorio sam. — Ali nikad se nisam volio 
miješati u poslove drugih ljudi. Taj Samuel Haller mene se ništa ne 
tiče, a jane znam ni to bi li se nas dvojica složili. 

On me lukavo pogleda svojim očicama. 


— Vi vjerojatno mislite obratno: pristajem li ja vama. No, ne 
trebate se brinuti. Debeli Walker ne sprijateljuje se s prvim 
westmanom na kojega naiđe; u to se možete pouzdati. Ja volim biti 
sam, ali ako mi se netko pridruži, onda treba da mu vjerujem, i to ne 
smije biti sasvim običan momak. 


— U tome ste poput mene. I ja sam najradije sam. Čovjek ovdje ne 
može biti dovoljno oprezan u izboru svojih drugova. Nađete druga, 
uvečer pođete na počinak, a ujutro se probudite kao leš. Dotle drug sa 
svojim plijenom mirno jaše dalje. 

— Do bijesa! Mislite li možda da sam ja takav lupež, sir? 


— Ne. Vi ste pošten momak: to se odmah vidi. Da, čak više od toga, 
vi pripadate policiji, koja u svojim redovima ne podnosi takve hulje. 


On se prestraši i problijedi. 
— Sir! — vikne — što vam pada na um. 


358 


— Samo mirno, master Walker. Vaš izgled ne govori da ste 
policajac, ali upravo ste zbog toga možda veoma upotrebljivi detektiv. 
Vi ste me smatrali novajlijom, ali ja sam vas ipak prozreo. Ubuduće 
budite oprezniji! Ako se stane pripovijedati da debeli Walker luta 
prerijom da bi kao pripadnik tajne policije onemogućio određene 
tipove, onda ćete veoma brzo izgubiti život. 

— Varate se, sir— pokušavao me je uvjeriti. 


— Zar to nije istina? Vaša me pustolovina privlači i ja bih vam se 
odmah pridružio u lovu na te railtroublere; opasnost me ne bi mogla 
odvratili, jer vreba svugdje u preriji. Ako treba da pođem s nekim 
čovjekom, onda moram znati tko je on. 


Zamišljeno je promatrao zemlju. Zatim je podigao glavu i rekao: 


— Dobro, sir. Saznat ćete sve što vas zanima. Unatoč tomu što ste 
tako uredno odjeveni, ima u vama nešto što budi povjerenje. Ja sam 
vas promatrao u vagonu i iskreno vam moram priznati da sam vas 
zavolio. Inače sam osamljen, nedruštven momak, ali bih vas rado još 
malo zadržao uza se i zato ću bili iskren! Da, ja sam član privatnog 
detektivskog korpusa dr. Sumtera iz St. Louisa. Moja je zadaća da 
hvatam pobjegle prekršitelje. To nije nimalo lak život. Zbog čega to 
činim pričat ću vam kasnije, kad bude više vremena. No to je veoma 
žalosna priča. A sada mi recite, sir, hoćete li poći sa mnom? 

— Hoću. Evo moje ruke: bit ćemo vjerni drugovi i dijelit sve nevolje 
i opasnosti, master Walker! 


On radosna lica stisne moju ruku i reče: 


— Neka bude tako, sir! Hvala vam što ste pristali. Nadam se da 
ćemo se dobro slagali. Ali nemojte me zvali master Walker, nego samo 
Fred. Smijem li sada znali kako da ja vas zovem? 


Rekao sam mu svoje ime i dodao: 


— Zovite me jednostavno Charley; to je dovoljno. Ali pogledajte, 
nasip je popravljen i vlak će svakog časa krenuti. 


— Onda idem po Viktora. Nemojte se prestrašiti njegova izgleda. 
Ni na što više ne nalikuje; ali nosio me dvadeset dugih godina i ne bih 
ga zamijenio ni za najboljeg trkača na svijetu. Imate li vi što u vagonu? 


— Ne. Ali, Frede, zar nećemo tim ljudima reći što namjeravamo? 
— Ne. Što manje budu o nama znali, to ćemo biti sigurniji. 

Došao je do vagona u kojem se nalazio njegov konj, i otvorio ga. 
Teren nije bio pogodan za istovar konja, ali zbilo se nešto što nisam 
očekivao. 

— Viktore, hajde! 

Na taj povik stara je životinja najprije ispružila glavu da pogleda 
teren, zatim je duge uši priljubila uz glavu i smionim skokom iskočila 
na nasip. Svi putnici koji su to vidjeli zapljeskali su od oduševljenja. 
Činilo se da životinja to razumije; mahnula je repom i glasno 
zanjištala. 

Ovaj konj nije izgledao kao da s pravom nosi ime Viktor, 
Pobjednik. Bio je to visok, dugonog riđan, a bilo mu je sigurno već 
petnaest godina. Grive više nije imao; rep se sastojao od nekoliko 
suhih pramenova, a uši su bile nalik na zečje uši u superlativu. Ipak 
sam osjetio poštovanje pred tom životinjom, pogotovo kad sam vidio 
da je gotovo ugrizla nekog čovjeka koji ju je htio dodirnuti. Viktor je 
bio veoma sličan staroj Tony mog dobrog Sans-eara. Bio je osedlan. 
Fred ga poklopi i jurne niza strm nasip ne obazirući se više ni na koga. 
Putnici se također više nisu za nas brinuli. Bili smo za njih stranci i bilo 
im je sasvim svejedno što napuštamo vlak. 

Dolje na nasipu Walker se zaustavi. 

— Vidite li, Charley, kako bi bilo dobro da i vi imate konja — rekao 
je. 

— Neće dugo potrajati i imat ću ga — odgovorio sam. — S pomoću 
vašeg Viktora lako ću ga uhvatiti. 


— Vi? Morao bih ga ja uhvatiti, jer dajem vam riječ da ne možete 
uzjahati Viktora. On nosi samo mene. 

— Vidjet ćemo! 

— Tako je, uvjeravam vas. Mogli bismo naizmjenično jahati, ali on 
bi vas sigurno zbacio. Osuđeni ste da hodate sve dok ne sretnemo krdo 
mustanga. To je veoma neugodno, jer ćemo tako moći polako 
napredovati i izgubit ćemo mnogo vremena. Ali gledajte, ljudi ulaze; 
vlak će krenuli. 

Lokomotiva je pustila paru. Kotači su se pokrenuli i vlak je ponovo 
krenuo prema zapadu. Nakon nekoliko trenutaka nestao je. 

— Objesite svoje tešku pušku na moje sedlo— rekao je Walker. 

— Dobar lovac se ni načas ne odvaja od svoje puške. Hvala vam, 
Fred. Krenimo! 


— Jahat ću polako, Charley. 
— Neka Viktor samo požuri. Ja sam dobar trkač i izdržat ću. 
— Well, onda hajdemo! 


Prebacio sam pokrivač, objesio henryjevku o rame a tešku pušku 
prebacio preko pleća i krenuo uz bok jahača. Počeo je lov na 
railtroublere. 

Njihov je trag bio tako jasan da smo ga mogli slijediti bez 
najmanjeg truda. Upućivao je ravno prema sjeveru. Išli smo njime bez 
zaustavljanja sve do podneva, kad smo načas zastali da se Viktor 
odmori i da nešto pojedemo. Obrok se sastojao od sitnica koje smo 
slučajno spremili, jer nam nije bilo palo na um da se opskrbimo 
zalihama iz vlaka. Ali dokle god westman posjeduje pušku i streljivo, 
ne treba se plašiti gladi. A moj pojas bio je pun metaka. 


Područje na kojem smo se nalazili bilo je bregovito i pošumljeno. 
Trag nas je vodio uz malu rijeku. Obala joj je bila djelomično 
pjeskovita, a djelomično obrasla gustom travom, tako da su kopita 
konja ostavljala veoma vidljive tragove. Poslijepodne sam ustrijelio 
antilopu. Kad se smračilo, zaustavili smo se u maloj pećini prekrivenoj 
gustim grmljem. Tu smo mogli bez bojazni zapaliti vatru i ispeći 
antilopu. Na tom smo se mjestu osjećali tako sigurno da nismo 
stražarili, nego smo obojica legli na počinak čim je Fred nahranio svog 
Viktora. 


U jutro smo krenuli veoma rano i poslijepodne smo stigli do 
mjesta gdje su raillroubleri prošle noći logorovali. Bili su zapalili 
nekoliko vatri. Činilo se da se ne plaše progonitelja. Predvečer smo još 
uvijek prolazili duž iste rječice, pa preko neke ravnice prema prašumi 
koja se nazirala u daljini. Progonjeni su gotovo čitav dan jahali pred 
nama, a mi smo se osjećali utoliko sigurniji jer nismo opazili ni 
najmanji trag nekog drugog čovjeka. Stigli smo do ruba prašume i 
upravo smo htjeli zaokrenuti, kad odjednom obojica ustuknusmo. 
Pred nama se nalazio Indijanac. Upravo se spremao da obiđe vršak 
šume na suprotnoj strani. Sjedio je na vrancu i vodio natovarenog 
konja. 

Čim nas je ugledao, kliznuo je s konja munjevitom brzinom, 
zaklonio se iza njega i počeo pucati. To se odigralo tako brzo da sam 
vidio samo njegov lik, ali i to samo načas i nejasno. 


I Fred je jednako okretno skočio s konja i sakrio se iza njega. Ja 
sam brzo skočio u šumu i zauzeo položaj iza debele bukve. U istom 
trenutku bljesne Indijančeva puška i njegov metak udari u deblo 
bukve. Da je opalio samo desetinku sekunde ranije, bio bi me pogodio. 
Indijanac je odmah shvatio da sam opasniji nego Fred, jer sam skriven 
iza drveća mogao zaobići njega i njegova konja i prišuljati mu se s leđa. 

Još za vrijeme skoka podigao sam napola pušku, ali sada, kad je 
metak udario u deblo, ponovo sam je spustio. Zašto? Iskusan westman 
zna da svaka puška ima svoj vlastiti glas. Veoma je teško razlikovati 
zvuk pušaka; ali život u divljini izoštrava osjetila do te mjere da netko, 
tko je često čuo pucanj neke puške, prepoznaje njen zvuk među 
stotinama drugih. Zbog toga se i događa da se lovci, koji su se ranije 
sreli, inakon dugog vremena već izdaleka prepoznaju po zvuku svojih 
pušaka. 

To se i meni ovog časa dogodilo. Zvuk puške iz koje je Indijanac 
pucao ne bih čitavog života mogao zaboraviti. Njen oštar i sonoran 
prasak nisam odavno čuo, ali sam ga odmah prepoznao. Ta je puška 
pripadala slavnom apačkom poglavici Winnetou, onom Indijancu o 
kojem je Walker jučer na nasipu govorio i koji je bio moj učitelj i 
prijatelj. Je li to bio on, ili je puška prešla u druge ruke? Viknuo sam 
jezikom Apača: 

— Toselkita, si šteke — nemoj pucati, ja sam tvoj prijatelj! 

— Ti tistsa ta ti. Ni penijil — ne znam tko si. Iziđi van! — odgovorio 
je. 

— Ni Winnetou, natan šis inte — jesi li ti Winnetou, poglavica 
Apača? — upitao sam da bih bio sasvim siguran. 

—Ha-au— to sam ja! — odgovorio je. 

Odmah sam skočio na čistinu i potrčao prema njemu. 

— Šarli!— viknuo je radosno. 

Raširio je ruke i mi smo se zagrlili. 

— Šarli, si šteke, si nta-je— Karlo, moj prijatelju, brate! — nastavio 
je gotovo plačući od sreće. — Si inta ni inta, si itči ni itči — moje oko 

je tvoje oko, a moje srce je tvoje srce! 

I ja sam bio toliko dirnut ovim neočekivanim susretom da sam 
gotovo zaplakao. Nisam mogao doživjeti veću sreću nego da njega 
ovdje sretnem. Promatrao me je pun ljubavi i neprestano me privijao 
na grudi, sve dok se konačno nije sjetio da nismo sami. 

— Ti ti ute — tko je ovaj čovjek? — upitao je pokazavši prema 
Walkeru. 

— Aguan ute našo o, si šteke ni šteke — on je dobar čovjek, moj 
prijatelj i tvoj prijatelj — odgovorio sam. 

— Ti ten lje auguan— kako se zove? 

— The thick Walker — rekao sam englesko ime mog druga. Sada je 
i Fredu pružio ruku i pozdravio ga: 

— Prijatelj mog brata je i moj prijatelj! Gotovo da smo se 
postrijeljali, ali Šarli je prepoznao glas moje puške, kao što bih ja 
prepoznao glas njegove. Što moja bijela braća ovdje rade? 

— Slijedimo neprijatelja, čije tragove vidiš ovdje u travi — 
odgovorio sam. 

— Otkrio sam ih tek prije nekoliko minuta. Došao sam do ove vode 
s istoka. Kakve su boje ljudi koje progonite? 

— To su bijelci i nekoliko Ogellallaha. 

Kod posljednjih riječi njegove se obrve skupiše. Stavio je ruku na 
blistavi tomahawk, koji mu je bio utaknut u pojas i rekao: 

— Sinovi Ogellallaha su kao krastače; kad iziđu iz svojih rupa Ja ću 
ih zgaziti. Smijem li poći s mojim bratom Šarlijem da bih ulovio 
Ogellallahe? 

Ništa mi nije bilo draže od tog prijedloga; ako Winnetou postane 
naš saveznik, bit ćemo jaki kao da nam se pridružilo dvadeset 
westmana. lako sam znao da se poslije toliko vremena neće odmah 
rastati sa mnom, to što se sam ponudio bio je znak da mu je naša 
pustolovina dobrodošla. Zbog toga sam odgovorio: 

— Veliki poglavica Apača došao je do nas kao zraka sunca 
studenom jutru. Neka njegov tomahawk bude kao naš. 

— Moja ruka je vaša ruka, moj život je vaš život. Howgh! 

Što se tiče mog debelog Freda, snažan dojam što ga je na njega 

ostavio Apač bio je više nego očit. Svatko bi tako reagirao. Winnetou 
je bio izuzetan čovjek. 

Nije bio pretjerano visok i snažan, već upravo nježne, ali žilave 
građe, a snaga svakog njegova pokreta morala je zadiviti najjačeg i 
najiskusnijeg trapera. Nosio je istu odjeću i oružje kao kad smo se sreli 
dolje na Rio Pecosu i kad smo se zatim rastali gore kod Snake 
Indijanaca. 


Kakav je sada stajao preda mnom, takva sam ga uvijek vidio: čistog 
i urednog, plemenitog i ponosnog, pravog čovjeka i junaka. 

Debeli Fred je najviše bio začuđen što je na tom Indijancu sve 
blistalo i sjalo i što se na njemu nije mogao otkriti ni najmanji trag 
neke mrlje. Njegove su male očice, tako reći, letjele od mene do 
Winnetoua; pogodio sam o čemu misli. 


— Neka moja braća sjednu, da popuše sa mnom lulu mira — rekao 
je Apač. 

Odmah je sjeo ondje gdje je i stajao, izvadio iza pojasa duhan, koji 
je bio pomiješan s lišćem divlje konoplje, i njime napunio kalumet 
ukrašen perjem. Sjeli smo pored njega. Obred pušenja lule mira bio je 
prijeka potreba, jer je potvrđivao savez što smo ga sklopili, i prije nego 
je popušimo Winnetou sigurno ne bi ni riječi progovorio o našem 
planu. 

Kad je zapalio lulu, ustao je i puhnuo dim ravno prema nebu, zatim 
prema zemlji. Tada se naklonio na sve četiri strane i otpuhnuo četiri 
puta u svakom smjeru. Onda je ponovo sjeo i predao mi lulu govoreći: 


— Veliki duh čuje moju zakletvu: moja su braća kao ja, aja sam kao 
oni. Mi smo prijatelji! 
Uzeo sam kalumet, ustao, ponovio sve što i on i rekao: 


— Veliki Manitou, koga poštujemo, vlada zemljom i zvijezdama. On 
je moj otaci tvoj otac, o Winnetou; mi smo braća i pomagat ćemo jedan 
drugome u svakoj opasnosti. Lula mira obnovila je naš savez. 


Predao sam lulu Walkeru, koji se također zakleo: 


— Vidim velikog Winnetoua, najdivnijeg poglavicu Mescalerosa, 
Mimbrenjosa i Apača; pijem dim njegove lule i njegov sam brat. 
Njegovi su prijatelji moji prijatelji, a njegovi neprijatelji moji 
neprijatelji. I nikada taj savez neće biti prekinut! 

Vratio sam lulu Apaču, a on je nastavio s pušenjem. Sada je obred 
bio završen i mogli smo se početi dogovarati. 

— Neka mi moj dragi brat Šarli ispriča što je doživio otkako smo se 
rastali — zamoli me Winnetou. 

Uslišao sam njegovu želju i sve ispričao vrlo sažeto. Zatim ga 
zamolih: 

— Neka mi moj brat Winnetou kaže što je on doživio otkako ga 
nisam vidio i kako to da je tako daleko od wigwama svojih otaca došao 
na lovište Siouxa. 

Zamišljeno je povukao dim iz kalumeta i odgovorio: 


— Vrijeme izlijeva vodu iz oblaka, a sunce je ponovo nosi u visine. 
Tako je i sa životom čovjeka. Dani dolaze i nestaju; što da Winnetou 
priča o suncima koja su prošla? Neki poglavica Sioux—Dakota me 
uvrijedio; ja sam ga slijedio i uzeo njegov skalp. Njegovi su me ljudi 
progonili; uništio sam svoj trag, vratio se k njihovim wigwamima, 
uzeo znakove svoje pobjede i natovario ih na poglavičina konja. Konj 
je ondje. 

Tim skromnim riječima izvijestio je ovaj čovjek o junačkom djelu 
o kojem bi drugi pričali satima. Ali takav je bio. On je s obala Rio 
Grandea na jugu sve do Milk Rivera na sjeveru Sjedinjenih Država 
mjesecima proganjao neprijatelja kroz prašume i prerije i konačno ga 
pobijedio u muškoj, otvorenoj borbi. Zatim je ušao u neprijateljev 
logor i oduzeo trofeje. Takav pothvat nitko drugi ne bi mogao izvesti, 
a on je onjemu tako skromno pripovijedao! Nastavio je: 


— Moja braća žele slijediti Ogellallahe i bijele muževe, koji se zovu 
railtroubleri. Za to su potrebni dobri konji. Hoće li moj prijatelj Šarli 
jahati na konju Sioux—Dakote? On je uvježban na indijanski način; 
moj brat poznaje tu dresuru. 

Jednom mi je darovao divnog mustanga. Htio sam odbiti taj dar i 
odgovorio sam: 

— Molim svog brata za dopuštenje da sam uhvatim konja. Konj 
Dakota mora nositi plijen. 

Stresao je glavom i odgovorio: 

— Zašto moj brat zaboravlja da je sve što je moje istodobno i 
njegovo? Zašto želi gubili dragocjeno vrijeme u lovu na konja? Taj bi 

nas lov mogao odati Ogellallahima. Misli li on da će Winnetou sa 
sobom nositi plijen dok slijedi Siouxe? Winnetou će ga zakopati, i konj 
će biti slobodan. Howgh! 


Morao sam primiti dar. Uostalom, već sam od prvog časa 
zadivljena pogleda promatrao konja. Bio je to vranac veoma tamne 
boje i snažne građe, tako da se takvom daru moralo obradovati svačije 
srce. Bujna griva visjela mu je daleko niz vrat; rep mu je gotovo 
doticao zemlju. Nozdrve su mu iznutra bile crvenkaste, a to Indijanac 
neobično cijeni, jer to govori da je životinja pouzdana. 

— Ali sedlo? — reče Fred. — Ne možete jahati na tovarnom sedlu, 
Charles. 

— To je najmanje važno— odgovorio sam.— Zar još nikad niste 
vidjeli kako Indijanac od takvog sedla pravi pravo jahaće sedlo ili kako 
spretan lovac izrađuje sedlo od kože tek ubijene divljači? Vidjet ćete 
da ću već sutra imati tako dobro sedlo da ćete mi na njemu zavidjeti. 


Apač je kimnuo glavom i rekao: 


— Winnetou je nedaleko odavde vidio svježi trag velikog vuka. 
Prije no što zađe sunce imat ćemo njegovo krzno i njegova rebra od 
kojih se može načiniti dobro sedlo. Imaju li moja braća mesa? 


Kad sam potvrdio, on nastavi: 


— Neka moja braća krenu i zajedno sa mnom uhvate vuka, a zatim 
ćemo potražiti mjesto za logorovanje, gdje ću moći zakopati plijen. 
Čim se ujutro rodi sunce, krenut ćemo za tragovima railtroublera. Oni 
su razorili vagone vatrenog konja; oni su opljačkali, ubili i spalili 
mnogo svoje bijele braće. Veliki duh je ljut na njih i predat će ih u naše 
ruke, jer oni su po zakonu savane zaslužili smrt. 


Napustili smo mjesto gdje se zbio tako čudnovat, ali sretan susret. 
Ubrzo smo pronašli vučju jazbinu i ubili vuka. Pripadao je vrsti koju 
Indijanci nazivaju kojot. Uskoro smo sjedili pored vatre i izrađivali 
sedlo. Idućeg smo jutra zakopali Winnetouov plijen, koji se sastojao 
od indijanskog oružja i vrećica s medicinom. Označili smo mjesto, da 
bismo ga kasnije mogli naći. Zatim smo krenuli za ubojicama, koji bi 
se vjerojatno prezirno nasmijali kad bi znali da tri čovjeka žele pozvati 
na odgovornost toliko ljudi. 

9. HELLDORF-SETTLEMENT 


izvanrednim konjem. Jahač koji ne poznaje indijansku dresuru 

ne bi mogao ni časa ostati u sedlu; ali konj i ja ubrzo smo se 
sprijateljili. Čini se da me je moj debeli Fred sada još veoma cijenio. 
Zamijetio sam da me ponekad nekako čudno promatra. On nije 
shvaćao pozornost koju mi je posvećivao Winnetou. Smatrao je 
pravim čudom to prijateljstvo između slavnog Apača i nepoznatog 
lovca. 


K: smo idućeg jutra krenuli, moj se vranac pokazao 


Stari Viktor se također dobro držao, i mi smo brzo napredovali. 
Već u podne stigli smo do posljednjeg logora railtroublera, dakle, 
približili smo im se gotovo na pola dana jahanja. 

Trag što smo ga slijedili napustio je rječicu i prolazio dugom 
dolinom kroz koju je vijugao potok. Opazio sam da je Winnetou sada 
mnogo pozornije promatrao tlo. Njegove su oči istraživale i rub šume, 
koja se po objema padinama spuštala sve do ruba doline. Konačno je 
stao i okrenuo mi se. 


— Uf! — viknuo je. — Što moj brat Šarli kaže za taj put? 
— On vodi gore sve do vrha. 

— A poslije? 

— Na drugoj strani nalazi se cilj railtroublera. 

— Što im je cilj? 

— Pašnjaci Ogellallaha. 

On potvrdi glavom. 


— Moj brat Šarli još uvijek ima oko orla i njuh lisice. On ima pravo 
— reče i nastavi jahati. 


— Kako to? — upita Walker. — Pašnjaci Ogellallaha? 


— Već sam vas jednom pitao vjerujete li da bi se tri Indijanca bez 
dobra razloga priključila tolikim bijelcima — odgovorio sam. — Na 
Divljem zapadu ima više Crvenokožaca nego bijelaca, a tako će to biti 

i sada. 

— Pshaw, ja vas ne razumijem, Charley! 

— No, ta trojica Ogellallaha vjerojatno nadziru railtroublere. 

— Ah! Tako? U čije ime? 

— Hm! Nemojte mi zamjeriti, dragi moj Fred, ali čini se da su se 
uloge izmijenile; danas bih ja vas mogao nazvati greenhornom. 

— Oho! Zašto? 

— Mislite li da banda od preko dvadeset bijelih lopova može 
krstariti po ovom području a da ih Crvenokošci ne opaze? 

— Sigurno ne. 

— Dakle, što su bijelci morali poduzeti? 

— Hm, da! Moraju tražiti zaštitu Crvenokožaca. 

— Točno! A hoće li tu zaštitu dobiti besplatno? 

— Ne, to će morati platiti. 

— Čime? 

— Naravno onim što imaju... plijenom. 

— Dobro! Shvaćate li sada o čemu smo Winnetou i ja razgovarali? 

— Oh, tako! Bijelci su napali vlak da bi platili svoj danak, a tri 
Ogellallaha pazila su na interese svoga plemena. 

— Možda je tako, a možda i nije. Ali sigurno je jedno, da će se naša 
časna bijela braća uskoro sastati s većim odredom Crvenokožaca. To 
sam rekao još dok smo bili dolje na pruzi. Ali još nešto! Mislite li da su 
se bijelci i Crvenokošci ujedinili samo zato što se naročito vole? 

— Nipošto! 

— Tako i ja mislim. Možete biti sigurni da će uskoro izmisliti neku 
novu psinu, pogotovo što im je posljednji pothvat odlično uspio. 

— Što bi to moglo bili? 

— Hm, ja ponešto slutim. 

— Ali, to je previše! Unaprijed slutiti što će učiniti ljudi koje čovjek 
još nije ni vidio! Charley, u posljednje vrijeme sve vas više cijenim, ali 
što se tiče te sumnje... 

— Vidjet ćemo! Mnogo sam se kretao među Indijancima i dovoljno 
ih poznajem. A znate li na koji se način najbolje može pogoditi što će 

neki čovjek učiniti? 

— No? 

— Ako se čovjek stavi u položaj te osobe i pritom uzme u obzir i 
njegov značaj. Trebam li biti tako smion pa da pogađam njihove 
namjere? 

— Doista sam postao radoznao. 


— Dobro! Kome je osoblje našeg vlaka najprije javilo o napadu i 
razorenoj pruzi? 


— Svakako najbližoj postaji. 

— Dakle, odatle će krenuti ljudi do mjesta nesreće, da bi zatim pošli 
u potjeru. Zar ne? 

— Svakako. 


— Ali time ta željeznička postaja ostaje bez ljudi i može se napasti 
bez velike opasnosti. 

— Do bijesa! Sada znam na što ciljate! 

— Zar ne? Postaje su zasad još privremene, i pitanje je gdje ima 
dovoljno ljudi, tako da im nije potrebna zaštita vojske. Po mome 
mišljenju bit će to Kanjon jeke. 

— Charley, možda imate pravo. Railtroubleri i Crvenokošci znaju 
kao i mi da će mjesto tada biti bez zaštite. 


— Pribrojimo li još k tome da su Siouxi iskopali ratne sjekire i da 
su lica premazali ratnim bojama, dakle, smjeraju neprijateljstvo, 
gotovo sa sigurnošću se može pretpostaviti da će se okomiti na Kanjon 
jeke. Ali pogledajte, tu je izvor potoka. Put je strm i više nemamo 
vremena za brbljanje! 


Jahali smo uzbrdo ispod visokih stabala. Teren je bio opasan i 
morali smo bili veoma oprezni. Teren se gore širio u plato, a zatim se 
spuštao prema dolini. Uskoro smo stigli do malog potoka, koji je tekao 
prema istoku. 


Tu su se progonjeni u podne zaustavili, a zatim su krenuli prema 
sjeveru. Prošli smo kroz nekoliko malih dolina, kroz nekoliko klanaca, 
a tragovi su postupno postajali sve svježiji, tako da smo morali biti 
vrlo oprezni. 


Konačno smo predvečer stigli do dugačkog planinskog lanca, 

prešli ga i već smo se htjeli spustili s druge strane prema dolini, kad je 
Apač, koji je jahao prvi, ispružio ruku. 

— Uf! — uzviknuo je prigušeno. 

Stali smo i pogledali u naznačenom smjeru. 

S naše desne strane duboko dolje prostirala se mala ravnica 
obrasla travom. Na njoj smo ugledali mnogo indijanskih šatora 
između kojih je bilo neobično živo. Neosedlani konji pasli su sočnu 
travu, a mnogi su se muževi šetali amo-tamo. Izvan šatora mogli su se 
vidjeti bivolji kosturi, a na kolcima je visilo i sušilo se bivolje meso. 

— Ogellallahi! — rekao je Fred. 

— Vidite li da sam imao pravo — napomenuo sam. 

— Trideset i dva šatora— dodao je. 

Winnetou je pažljivo promatrao dolinu, a zatim rekao: 

— Naki gutesnontin nagoija — dvije stotine ratnika! 

— I bijelci su među njima — rekao sam. — Najbolje će biti da 
prebrojimo konje; to je najsigurnije. 

Mogli smo vidjeti čitavu dolinu i nabrojili smo dvije stotine i pet 
konja. Za lovački pohod bilo je osigurano premalo mesa, a i dolina nije 
bila najpogodnija za lov na bivole. Znači, bili su na ratnom pohodu. To 
su pokazivali i štitovi koje smo vidjeli. U lovu štit više smeta nego što 
koristi. Najveći se šator nalazio nešto po strani od ostalih, a orlovo 
perje na koplju govorilo je da je to poglavičin šator. 

— Što kaže moj brat Šarli? Hoće li te krastače od Ogellallaha još 
dugo biti ovdje? — upitao je Winnetou. 

— Ne. 

— Po čemu to zaključujete, Charley? — upitao je Fred. — To je za 
nas i odviše važno, a da se na to pitanje olako odgovori. 

— Vidite li kosture ubijenih bivola? Oni će vam točno odgovorili na 
to pitanje. 

— A kako to? 

— Kosti su već bijele. Dakle, vjerojatno već četiri ili pet dana leže 
na suncu. Znači da je i meso prilično suho. Zar nije tako? 

— Svakako! 

— Crvenokošci, dakle, mogu krenuti. Ili mislite da će ostali ovdje 

zato da bi odigrali nekoliko partija šaha? 


— Vi postajete zajedljivi, sir. Zanimalo me što ćete reći. Ali, tamo 
netko izlazi iz šatora! Tko bi to mogao biti? 


Apač je iz džepa izvadio dalekozor. Sigurno je to bio rijedak 
predmet u ruci Indijanaca, tako da je Fred Walker bio iznenađen. Ali 
Winnetou je vidio gradove Istoka i tamo ga je kupio. Stavio je 
dalekozor pred oči da vidi Indijanca o kojemu je Fred govorio. Kad ga 
je spustio i pružio meni, oči su mu bijesno bljesnule. 

— Koritse, lažac i izdajica — ljutio se. — Winnetou će svoj 
tomahawk usadili u njegovu lubanju! 

Pogledao sam kroz dalekozor i s velikim zanimanjem promatrao 
Ogellallaha. Ko-itse znači vatrena usta, dakle, nosilac tog imena bio je 
dobar govornik i bio je poznat po čitavoj savani i u planinama kao 
veoma smioni ratnik i nepomirljivi neprijatelj bijelaca. Ako se 
trebamo borili s njim, morat ćemo biti veoma oprezni. 

Dodao sam dalekozor Walkeru i rekao: 


— Bit će bolje da se sakrijemo. Odavde se vidi mnogo više konja 
nego ljudi, pa iako mnogi sigurno leže u šatorima, možda neki od njih 
pretražuju okolicu. 

— Neka moja braća čekaju— rekao je Apač.— Winnetou će 
potražiti mjesto gdje će se moći sakriti sa svojim prijateljima. 

Nestao je među drvećem i vratio se poslije duge odsutnosti. Odveo 
nas je do nekog grebena, do mjesta gdje je šikarje bilo tako čvrsto da 
smo se jedva probili. U sredini tog guštika nalazila se čistina. Na njoj 
je bilo dovoljno mjesta za nas i naše konje. Odmah smo ih svezali, a 
Apač se vratio da izbriše naše tragove. 


Ovdje smo ležali sve do sumraka u dubokoj, mirisnoj šumskoj 
travi, spremni da svakog časa i na najmanji šum skočimo i konjima 
začepimo nozdrve, kako nas njihovo njištanje ne bi odalo. Kad je pao 
mrak, Winnetou se odšuljao i ubrzo se vratio s viješću da su Indijanci 
zapalili nekoliko vatri. 

— Ti se ljudi osjećaju posve sigurni — rekao je Fred. — Kad bi oni 
samo znali da smo mi tako blizu! 

— Oni sigurno vjeruju da će biti progonjeni — odgovorio sam. — 
Dakle, ako se osjećaju sigurni, onda je to zbog toga što su uvjereni da 

ljudi s postaje još nisu mogli stići. Po tome zaključujem da će sutra 
krenuti. Moramo pokušati nešto saznati. 

— Winnetou će poći— rekao je Apač. 

— Poći ću s tobom — rekao sam. — Fred neka ostane kod konja. 
Puške ćemo ostaviti ovdje; one bi nam samo smetale. Dovoljan će biti 
nož i šaka, a u krajnjem slučaju preostaje nam i revolver. 

Naš debeli Fred odmah je pristao da ostane. Ne zato što bi bio 
kukavica. Ali ako nije bilo prijeke potrebne, više je volio da svoj život 
ne izlaže opasnosti. A sići dolje u dolinu i uhoditi Ogellallahe nije bio 
neopasan pothvat. Onaj koga otkriju i uhvate nedvojbeno je izgubljen. 


Do mlađa je bilo još tri ili četiri dana. Nebo je bilo oblačno i nije se 
vidjela nijedna zvijezda. Dakle, noć je bila veoma pogodna za naš 
pothvat. Iskrali smo se iz šikarja sve do mjesta gdje smo se 
poslijepodne zaustavili. 

— Winnetou će poći desno, a moj brat Šarli lijevo — šapne Apač i 
u času bez glasa nestade u šumskom mraku. 

Poslušao sam njegovu uputu i stao se spuštati niz prilično strmu 
lijevu padinu. Uspjelo mi je da se nečujno provučem između grmlja i 
drveća. Stigoh u dolinu. Tu sam pred sobom ugledao logorske vatre. 
Sada sam među zube stavio bowie-nož, legao na travu i počeo se 
polako šuljati prema poglavičinom šatoru. Bio je od mene udaljen 
otprilike dvije stotine koraka. Pred njim je gorjela vatra, ali je šator na 
mene bacao svoju tamnu sjenu. 


Polako sam napredovao. Vjetar je na sreću puhao prema meni, pa 
se nisam morao brinuti da će me konji njištanjem odati. Winnetouova 
je zadaća bila mnogo teža nego moja. 


Prošlo je više od pola sata prije nego sam prevalio te dvije stotine 
koraka. Sada sam ležao iza poglavičina šatora od bivolje kože: ljudi, 
koji su sjedili oko vatre, nalazili su se najviše osam lakata daleko od 
mene. Razgovarali su veoma živo na engleskom jeziku, akad sam malo 
ispružio glavu da bi ih mogao vidjeti, opazio sam da tamo sjedi pet 
bijelaca s trojicom Indijanaca. 

Indijanci nisu progovorili ni riječi. Samo su bijelci bili glasni; 
pored logorske vatre šutljivi i veoma oprezni Indijanci više govore 
znakovima nego riječima. 

Jedan od bijelaca bio je visok, bradat čovjek. Na čelu je imao 
brazgotinu, vjerojatno od noža. Činilo se da on vodi glavnu riječ, a 
način kako su se ostali odnosili prema njemu govorio je da je on vođa. 
Mogao sam čuti svaku njihovu riječ. 


— A kako je daleko odavde do Kanjona jeke?— upitao je jedan. 
— Otprilike stotinu milja — odgovorio je dugajlija. — Ima do tamo 
oko tri dana jahanja. 


— Ali ako su naši proračuni krivi i ako nas nitko ne bude progonio, 
pa tamo budu svi ljudi? 

Dugajlija se prezirno nasmije i odgovori: 

— Glupost! Progonit će nas, to je sigurno. Pa mi smo ostavili 
dovoljno jasan trag. U nesreći je poginulo otprilike trideset ljudi i mi 
smo odnijeli prilično velik plijen. Neće to oni tako lako otrpjeti i 
pokušat će nas stići. 

— Ako je to točno, onda naš prepad mora uspjeti — rekao je drugi. 
— Koliko je ljudi zaposleno u Kanjonu jeke, Rollins? 


— Oko stotinu i pedeset — odgovori ovaj. — Svi su dobro 
naoružani. Osim toga, tamo ima nekoliko dobro opskrbljenih trgovina 
i barova, a posve je sigurno da ćemo naći i dobro napunjenu blagajnu 
uprave radilišta. Čuo sam da se iz te blagajne pokrivaju svi troškovi 
između Green Rivera i Promontprva. 


— To je dobro! A ti misliš da ćemo skrenuti progonitelje s našeg 
traga? 

— Svakako. Pretpostavljam da će sutra poslijepodne biti ovdje. Mi 
ćemo u svitanje krenuti prema sjeveru, a zatim ćemo se podijeliti u 
male odrede i krenuti u različitim smjerovima, tako da neće znati koji 
trag trebaju slijediti. Kasnije će svaki odred pažljivo izbrisati svoj trag 
i mi ćemo se ponovo sastati dolje na Greenfortu. Otamo ćemo se 
kloniti svih naselja i za četiri dana bit ćemo u Kanjonu jeke. 

— Hoćemo li naprijed poslati izvidnike? 

— Razumije se. Oni će sutra ujutro krenuti ravno prema kanjonu i 
čekat će nas na Painterhillu. Sve je već ugovoreno. Čak kad bi i svi 
radnici ostali u kanjonu, ne bismo se morali brinuti. Ima nas više, i 
prije nego što bi dohvatili svoje oružje već bi veći dio poginuo. 

Doista nisam mogao izabrati pogodniji trenutak za prisluškivanje, 

jer to što sam saznao bilo je mnogo više nego što sam očekivao. Da li 
da još ostanem? Ne. Što bih još mogao saznati? Počeo sam se polako 
povlačiti. Brisao sam za sobom tragove kako ih ujutro ne bi opazili. 
Budući da nisam ništa vidio, morao sam opipati gotovo svaku travku. 
To mi je oduzimalo mnogo vremena, tako da sam do ruba šume trebao 
više od jednog sata. 

Sada sam na usta stavio ruke skupljene u obliku školjke i oglasio 
se poput velike zelene krastače. Bio je to dogovoreni znak za 
povlačenje. Bio sam uvjeren da ga je Winnetou čuo i da će me 
poslušati. Kreket žabe nije mogao biti Indijancima sumnjiv, jer 
prisutnost tih životinja noću ovdje u visokoj, vlažnoj travi nije bilo 
ništa neobično. 

Smatrao sam potrebnim da dam taj znak. Apač je ležao u smjeru 
vjetra i lako bi ga mogli otkriti. To što sam znao bilo je dovoljno. Zato 
ga je trebalo obavijestiti da je naš cilj postignut. 

Dok sam se uspinjao uz brdo, morao sam za sobom brisati tragove. 
Bio sam veoma sretan kad sam unatoč tami pronašao naše skrovište 
u šikarju. 

— No, kako je bilo? — upitao je Fred. 

— Čekajte dok dođe Winnetou. 

— Zašto? Gorim od znatiželje. 

— Što se mene tiče, izgorite! Ne volim nepotrebno govoriti, a ja bih 
svoj izvještaj morao dvaput ponoviti. 

Morao se time zadovoljiti, iako je prošlo veoma mnogo vremena 
prije nego što je Apač stigao. 

Konačno smo začuli šum među grmljem, Winnetou se približio i 
sjeo pored nas. 

— Moj brat Šarli mi je dao znak? — upitao je. 

— Da. 

— Znači da je moj brat imao sreće? 

— Da. Što je saznao poglavica Apača? 

— Ništa nije saznao. Trebalo mu je mnogo vremena dok je uspio 
proći pored konja, a kad je dospio do logorske vatre, čuo je kreket 
žabe. Zatim je morao izbrisati tragove. Zvijezde na nebu visoko su se 


IL4 


popele prije nego što je mogao doći. Što je moj brat vidio? 

— Čuo sam sve što treba da znamo. 

— Moj bijeli brat je uvijek sretan kad prisluškuje neprijatelja. Neka 
priča! 

Ispričao sam im sve što sam čuo. Kad sam završio, Fred reče: 

— Dakle, vaše su pretpostavke bile točne, Charley. Dobro ste 
pogodili da žele napasti Kanjon. 

— To nije bilo teško. 

— A kako izgleda onaj dugonja? Ima li ožiljak na čelu? 

— Da. 

— I veliku bradu? 

— Da. 

— To je on, iako prije nije nosio bradu. Brazgotinu je zaradio za 
vrijeme napada na jednu farmu, tamo dolje u Leawenworthu. A kako 
su ga nazivali? 

— Rollins. 

— To moram upamtiti. To je već četvrto lažno ime za koje čujem. 
Ali što ćemo učinili, sir? Danas ga ne možemo uhvatiti. 

— Jasno, to je nemoguće. Uostalom, vama vjerojatno nije stalo 
samo do toga da njega kaznile. Ostali railtroubleri jednako su zli kao i 
on. Moram vam reći, Frede, da nikad nisam rado ubijao ljude, jer je 
ljudska krv uvijek dragocjena. Pucao sam samo u slučaju krajnje 
potrebe. A čak i tada radije bih neprijatelja onesposobio za borbu nego 
ubio. 

— Ali — rekao je debeli — onda ste vi isti kao i Old Shatterhand. 
Taj ubija Indijance samo u krajnjoj nuždi. Ali ako ga neki neprijatelj 
prisili da se brani, on mu jednostavno razmrska desnu ruku ili desnu 
nogu, ili ga udari šakom po glavi, tako da se sruši na zemlju bez 
svijesti. 

— Uf! 

Taj prigušeni usklik čuđenja izustio je Apač. On je tek sada opazio 
da Walker ne zna da sam ja Old Shatterhand. Nisam se na to mnogo 
obazirao nego sam nastavio: 


— Ali ipak mi ne pada na pamet da nekog lupeža, ili čitavu gomilu 


er4=) 


takvog ološa, ostavim na miru. To bi značilo postati njihovim 
sukrivcem. Ne možemo izvući tog Hallera. Maločas sam ga lako mogao 
ustrijeliti. No brza bi mu smrt bila nagrada za sve ono što je učinio. 
Mislim da moramo uhvatili i njegove pomoćnike, a to će se dogoditi 
samo onda ako dopustimo da mirno krenu prema Kanjonu. 

—Ami? 

— Svako je pitanje suvišno. Mi ćemo stići prije njega i upozorit 
ćemo ljude. 

— Well! Ta mi se misao sviđa. Možda će nam uspjeti da tu bandu 
ubojica uhvatimo. Ali neće li biti nadmoćniji? 

— Nas trojica pratili smo ih dovde i nismo se plašili. Još ćemo se 
manje plašiti ako u Kanjonu jeke nađemo saveznike. 

— Nećemo ih naći mnogo. Većina tih ljudi sigurno se priključila 
potjeri. 

— Pobrinut ćemo se zato da ih o svemu obavijestimo, tako da će se 
ubrzo vratiti. 

— Kako? 

— Napisat ću ceduljicu i pričvrstiti je na drvo pokraj traga koji će 
slijediti. 

— Hm! Hoće li nam vjerovati? To bi moglo biti i neko lukavstvo 
railitroublera, kako bi ih odvratili od potjere. 

— To je točno. Ali osoblje našeg vlaka im je sigurno reklo da su 
dvojica izišla na mjestu nesreće, a oni su vjerojatno pronašli i naše 
tragove. Uostalom, to ću upozorenje tako sastaviti da će morati 
povjerovati. Zamolit ću ih da se klone Greenforka i Painterhilla, jer će 
se na prvom mjestu sastati Siouxi, a na drugom izvidnice razbojnika. 
Ovi posljednji nikako ne smiju opaziti željezničare koji se vraćaju. 
Zbog toga ću napisati da se u Kanjon moraju vratiti s južne strane. 

— Uf! — reče Winnetou. — Moja bijela braća krenut će sada sa 
mnom. 

— Sada? — upita Walker. 

— Kad sunce iziđe treba da smo daleko odavde. 

— Ali ako sutra ujutro nađu naše tragove? 


— Psi Ogellallaha krenut će odmah prema sjeveru i nitko od njih 

neće doći ovamo gore. Howgh! 


Ustao je i prišao konju da ga odveže. I mi smo to učinili. Izveli smo 
konje iz šikarja, uzjahali i vratili se putem kojim smo i došli. O počinku, 
eto, nije bilo ni govora. 

Još je uvijek bilo tamno. Samo westman može jahati po takvom 
terenu kroz prašumu slijedeći trag koji ne može vidjeti. Europljanin bi 
u tami sjahao i vodio konja za uzde, ali westman zna da njegov konj 
vidi bolje nego on. Winnetou se pokazao u svoj svojoj veličini. Jahao je 
prvi preko potoka i stijena i nijedan jedini put nije kolebao kojim 
smjerom treba krenuti. Moj se vranac držao izvanredno, a i stari 
Viktor slijedio nas je bez muke. 


U osvit nalazili smo se već desetak engleskih milja daleko od 
logora Ogellallaha. Natjerali smo konje u galop. Zasad smo jahali ravno 
prema jugu, ali kad sam pronašao pogodno mjesto, zaustavili smo se. 
Istrgnuo sam iz bilježnice list papira, napisao najvažnije podatke i 
zabio ga s pomoću šiljatog drvca u koru jednog drveta, koje mora 
vidjeti svatko tko dolazi s juga. Zatim smo krenuli u desno, prema 
jugozapadu. 

U podne smo prešli Greenforfe. Nalazili smo se prilično daleko od 
mjesta na kojem su se trebali sastati pojedini odredi Indijanaca. Oni 
su se morali kloniti svakog izloženog mjesta i morali su se držati 
prašume. Mi smo mogli jahati ravno i naši se konji nisu odmarali sve 
dok sunce nije stalo zalaziti. 


Od jutra smo prešli preko četrdeset engleskih milja i doista je bilo 
čudno kako je stari Viktor još uvijek držao korak s našim konjima. 
Jahali smo kroz neki tjesnac i upravo smo htjeli potražiti mjesto 
pogodno za logorovanje, kad su se padine odjednom razmakle i našli 
smo se na ulazu u neku veću dolinu. U sredini se nalazilo malo jezero. 
U to jezero utjecao je potočić, koji je dolazio s istoka. Protječući kroz 
jezero tekao je prema zapadu, kroz izlaz iz doline. 

Ugledavši dolinu iznenađeno smo zastali. Ali nismo bili 
iznenađeni time što tu nailazimo na dolinu, već time što smo ugledali 
obrađena polja, a u dolini su pasli konji, ovce, goveda i koze. Na 
podnožju doline nalazilo se pet velikih brvnara s pomoćnim 
zgradama, a sasvim gore na uzvisini stajala je kapelica iznad koje se 
uzdizao masivan drveni križ. 

Pored kapelice okupilo se nekoliko ljudi, koji nas nisu opazili. Bili 
su okrenuli prema zapadu gdje je sunčeva kugla postupno nestajala, i 
kad se vodena površina potoka obojila prekrasnom bojom, odozgo se 
malo zvono oglasilo srebrnim zvukom. 


—Titi — što je to? — upita Winnetou. 

— Settlement, naselje — odgovori Walker. — Zvoni Zdravo Marija. 

— Uf! Winnetou vidi naselje i čuje zvuk zvona, ali kako su oni 
dospjeli u ovu divljinu? 

— Stanite! — reče Fred koji je opazio kako pobožno stojim držeći 
šešir u ruci. 

Kada je zamro i posljednji zvuk zvona, s brda do nas dopre 
četveroglasno pjevanje. Slušao sam, iznenađen pjesmom, ali još više 
zatečen njenim riječima: 

“Danje svjetlo se gasi 

I spušta tiha se noć. 

Može li tako i tuga u srcu 

Sa smirajem dana nečujno proć. 

Gospode, podastirem usrdne molitve 

Pred Tvoj daleki, nebeski tron, 

A ti, Djevice, pozdrave primi 

Što k tebi nosi ove pjesme tihi zvon: 

Ave Marija!“ 

Je li to moguće? Bila je to moja jedina pjesma, moja "Ave Marija"! 
Kako je dospjela u ovu divljinu planinskih litica? Zanijemio sam. Ali 
kad je odozgo jednostavno blagoglasje poput nevidljive nebeske 


rijeke preplavilo dolinu, svladala me neodoljiva sila. Činilo se da će mi 
srce prepući, a krupne suze potekoše mi niz obraze. 

Kako je ta pjesma dospjela ovamo, na ovo mjesto gdje sam jedva 
mogao naslutiti prisutnost Indijanaca, a još manje očekivati nazočnost 
tako skladnog kvarteta? Kad su se nad dolinom izgubili i posljednji 
zvuci pjesme, skinuo sam pušku s ramena, dvaput opalio i podbo 
konja ostrugama. Jurnuo sam u dolinu, duž potoka, do prve brvnare 
na drugoj strani, ne obazirući se na svoje drugove. 


Oba pucnja nisu izazvala samo jeku u dolini, već i neku živost. 

Vrata brvnara su se otvorila i izišli su ljudi koji su se zabrinuto 
ogledavali uznemireni pucnjima. Kad su ugledali bijelca donekle 
civilizirana izgleda, umirili su se očekujući me puni znatiželje. 

Pred vratima najbliže brvnare stajala je neka stara žena. Njena je 
odjeća bila jednostavna i čista, njen cijeli izgled svjedočio je o 
marljivom radu, a preko njena lica, obrubljena snježnobijelom kosom, 
širio se neki blaženi smiješak zadovoljstva, koji je mogao pripadati 
jedino duši koja se potpuno predala vjeri u Boga. 

— Dobra večer, bako! Molim vas, nemojte se prestrašiti. Mi smo 
pošteni gorštaci! Možemo li sjahati? — upitao sam. 

Ona se nasmiješi i kimne glavom. 


— Dobro došli, sir. Samo sjašite! Pošten čovjek uvijek nam je 
dobrodošao. Eno tamo su moj stari i moj Willy, oni će vam pomoći. 

Pjevači, upozoreni mojim hicima, brzo su sišli s uzvisine do svojih 
nastambi. Ispred svih stajali su kršni starina i prekrasan mladić, a iza 
njega šest muškaraca odjevenih u čvrstu nošnju gorštaka. Prišli su i 
ostali koje sam zapazio pred drugim zgradama. Starac mi prostodušno 
pruži ruku: 

— Dobro došli, sir, u Helldorf-settlement! Radujemo se što vas 
ovdje možemo pozdraviti! 

Skočio sam s konja i odgovorio: 


— Hvala, sir! U životu nema ništa ljepše od prijazna lica. Imate li 
noćište za tri umorna jahača? 


— Svakako! Uvijek ima mjesta za ljude koji su nam dobrodošli! 


Do tada smo govorili engleski, ali uto jedan mladić stupi naprijed, 
oštro me odmjeri i vikne: 


— Oče Hillmann, s ovim gospodinom možete razgovarati njemački. 

— Hura, nije li to časti radost! Znate li tko je to? 

Stari Hillmann me pogleda i upita: 

— Zacijelo zemljak, Nijemac? Poznaješ li ga? 

— Da, ali moram se prije prisjetiti. Dobro došli, gospodine! Zar ne, 
vi ste ispjevali "Ave Mariju" koju smo upravo pjevali? 

Sada je na meni bio red da se začudim. 

— Svakako. Otkud me poznajete? 

— Iz Chicaga. Bio sam član Baldingova pjevačkog društva koji je 
uglazbio vašu pjesmu. Sjećate li se koncerta kad je prvi put bila 
izvedena? Tada sam pjevao drugi tenor, ali sad pjevam prvi bas. Moj 
glas je postao dublji. 

— Nijemac... Billov znanac... autor naše "Ave Marije"! 


Uzbuđeni glasovi čuli su se oko mene. Mnogo muškaraca, žena, 
djece i djevojaka opkolilo me, mnogo se ruku pružalo prema meni, 
mnogo glasova ponavljalo mije dobrodošlicu. Bio je to za mene 
trenutak radosti koji se ne doživljava često. 

Sada stigoše Winnetou i Fred. Ugledavši Indijanca ljudi se 
zabrinuše, ali ja sam odmah rekao: 

— To je Fred Walker, westman, a ovo je Winnetou, slavni poglavica 
Apača. Njega se ne trebate plašiti. 

— Winnetou? Je li to moguće? — upita stari Hillmann. — Stotinu 
sam puta slušao o njemu, i to uvijek samo dobro. Njegov posjet je čast 
za nas, jer taj čovjek je poznatiji i cjenjeniji od mnogih knezova tamo 
u našem starom kraju. 

Skinuo je kapu s glave, pružio poglavici ruku i ozbiljno rekao: 

— Vaš sam sluga, sir. 

Taj način obraćanja Indijancu izmamio mije lagani smiješak, ali 
Winnetou je ljubazno kimnuo glavom, stisnuo starcu ruku i 
odgovorio: 

— Winnetou je vaš prijatelj. On voli bijelce ako su dobri! 


Sad je među ljudima počela prijateljska svađa oko toga kod koga 
ćemo noćiti. Ali stari Hillamnn bio je energičan: 

— Sjahali su pred mojom kućom i moji su gosti. Ali da ni vi ne biste 
ostali kratkih rukava, pozivam vas večeras k sebi. No sada ih ostavite 
na miru, sigurno su umorni! 

Ljudi su odustali od daljeg navaljivanja. Naši su konji bili smješteni 
u jednu od susjednih koliba, a mi smo ušli u brvnaru. Dočekala nas je 
lijepa, mlada žena, supruga mladog Hillmanna. Ugađali su nam na sve 
moguće načine, a za kratke zakuske, koju su nam priredili prije 
svečane večere, saznali smo sve o malom naselju. 


Svi ti doseljenici stanovali su ranije u Chicagu. Stigli su u Ameriku 

iz bavarskih planina gdje ima mnogo kamenorezaca. Ne razdvajajući 
se, svih pet obitelji marljivo je radilo kako bi priskrbili novac za 
kupovanje farme. Kad je trebalo odlučiti u kojem će predjelu osnovati 
svoj novi dom, izbor nije bio lak. Tada im je neki stari westman pričao 
o Tretonima i bogatstvu što ga krije to neistraženo područje. On je 
tvrdio da tamo ima čitavih polja kalcedona, opala, ahata, kameola i 
drugih poludragulja. Hillmann je zapravo bio kamenorezac i taj ga je 
izvještaj oduševio. Njegovo je oduševljenje prešlo i na ostale, pa su 
odlučili krenuti u to područje. Ali oprezni Nijemci bijahu dovoljno 
pametni da cijelu imovinu ne stave na jednu kartu. Odlučili su u blizini 
planina urediti farme i podići pogodno naselje i tek tada istražiti 
nalazišta dragocjenog kamenja. Stari Hillmann je s još dvojicom pošao 
u potragu i kad je pronašao predivnu dolinu s jezerom, doveli su 
ostale. Nakon tri godine ispunjenih radom, ljudima je uspjelo stvoriti 
sve što im je potrebno za život. 

— Jeste li ikada bili gore kod Tretona? — upitao sam. 

— Moj Willy i Bili Meinert, koji vas je upoznao u Chicagu, pokušali 
su se jednom popeti. Bilo je to prošle jeseni, ali dospjeli su samo do 
jezera John Grays. Teren je bio odviše brdoviti divlji. Nisu mogli dalje. 

— Tome su, na žalost, sami krivi — rekao sam. — Oni su loše 
pristupili pothvatu jer nisu westmeni. 

— O, gospodine, mislim da ipak jesmo— rekao je Willy. 

— Nemojte mi zamjeriti ako unatoč tome ostanem kod svoje 
tvrdnje. Čak ako čovjek i tri godine obrađuje zemlju u divljini, postaje 
samo naseljenik, ali ne i westman. Vi ste do Tretona htjeli stići u ravnoj 
liniji, a westman dobro zna da je to nemoguće. Kako biste mogli proći 
kroz neprohodne šume nastanjene medvjedima i vukovima, ponore i 
klance u kojima noga ne može naći oslonca, kanjone, gdje iza svake 
stijene može vrebati neki Indijanac? Vi ste odavde trebali krenuti do 
Salt Rivera ili John Days Rivera. Obje rijeke utječu u Snake River, jedna 
nedaleko od druge, a zatim ste morali krenuti uzvodno Snake 
Riverom. S lijeve strane imali biste tada masiv Snake River Mountains 
i čitav splet Tretona dug preko pedeset engleskih milja. Ali tako težak 
i opasan put ne mogu poduzeti dva čovjeka. Jeste li pronašli neko 
kamenje? 

— Nekoliko ahata, ništa više. 

— Čekajte, pitat ću Winnetoua, koji poznaje svaki kut Stjenovitih 
planina. 

Znao sam da Indijanci samo rijetko i veoma nerado govore o zlatu 
i drugom blagu, pa sam pitanje postavio na jeziku Apača. Unatoč tome 
bio sam uvjeren da neće ništa govoriti. 

— Hoće li moj brat Šarli tražiti zlato i kamenje? — upitao me 
ozbiljno. Objasnio sam mu o čemu se radi. Dugo je gledao preda se. 
Zatim je svojim tamnim očima promatrao nazočne i konačno upitao: 


— Hoće li ovi ljudi poglavici Apača ispuniti jednu želju? 

— Sigurno. 

— Ako još jednom otpjevaju pjesmu koju je Winnetou čuo u dolini, 
reći ću im gdje leži kamenje. 

Bio sam iznenađen. Zar se jednostavnost "Ave Marije" tako snažno 
dojmila Winnetoua da je on, Indijanac, odlučio odati tajne planina? 

— Oni će pjevati — potvrdio sam. 

— Neka traže u planinama Gros Ventre; tamo leže mnoga zrnca 
zlata, a u dolini rijeke Beaverdam, koja se ulijeva u jezero Yellowstone, 
ima mnogo kamenja koje traže ti ljudi. 

Dok sam naseljenicima to prevodio i objašnjavao gdje se nalaze ta 
mjesta, prispjeli su ostali susjedi, pa smo morali prekinuti razgovor. 

U brvnaru su neprekidno pristizali novi gosti, pa smo proslavili 
večer kakvu na Zapadu još nisam doživio. Ljudi su znali još mnoge 
pjesme što su ih pjevali u svom zavičaju, ali i kasnije u Chicagu. Kao 
pravi Nijemci voljeli su pjesmu i stalno su pjevali. Pridružio im se i 
stari Hillmann sa svojim basom. I tako su stanke u razgovoru bile 
ispunjene njemačkim narodnim i drugim višeglasnim pjesmama. 

Apač je šutke slušao, ali konačno me upita: 

— Kad će ti ljudi održali svoju riječ? 

Podsjetio sam Hillmanna na obećanje dato Winnetou i oni 
zapjevaše "Ave Mariju". Tek što su se oglasili, Apač nezadovoljno 
ispruži ruku: 

— Ne! U kući ne zvuči dobro. Winnetou je želi čuti s brda. 

— Ima pravo — složi se Bili Meinert. — Ova pjesma mora se pjevati 
na otvorenom. Idemo van! 

Pjevači su napustili brvnaru i uspeli se na uzvisinu. Mi ostali 
okupili smo se u dolini. Winnetou je stajao pored mene, ali uskoro je 
nestao. Odozgo, iz mraka, odjeknuli su lijepi, zvonki glasovi: 


“Danje svjetlo se gasi i spušta tiha se noć! 
Može li tako i tuga u srcu sa smirajem dana nečujno proć!“ 


Pobožno smo slušali. Mrak je zastro pjevače i mjesto gdje su 
stajali. Činilo se kao da pjesma dopire s neba. Skladatelj nije 
posvećivao pozornost na prijelaze ili umjetničko ponavljanje ili 
obrate, na zahtjevnu obradu motiva. Skladba se zasnivala na 
jednostavnom suzvučju bliskih glasova, poput crkvenih pjesama. I 
upravo ta jednostavnost slijeda harmonije davala je glasovima takvu 
snagu kojoj naša srca nisu mogla odoljeli. 


Kad je pjesma zamrla, još uvijek smo dugo stajali nepokretni i 
nismo se vratili u brvnaru sve dok se pjevači nisu opet pojavili u dolini. 
Ali Winnetou se nije vratio. Prošlo je više od jednog sata kako je 
nestao, a mi smo ovdje bili okruženi divljinom i mogla ga je zadesiti 
kakva nevolja. Prebacio sam pušku preko ramena i krenuo u dolinu. 
Zamolio sam naseljenike da me ne slijede, jedino ako začuju pucanj. 
Slutio sam zbog čega se Apač povukao u osamu. 


Uputio sam se smjerom u kojem je on nestao i stigao nadomak 
jezera. Ovdje je kamena ploča stršila iznad mračne vode i na njoj sam 
ugledao Winnetoua. Sjedio je na samom njenom rubu, nepomično 
poput kamenog kipa. Približio sam mu se laganim koracima i bezriječi 
sjeo pored njega. 

Proteklo je mnogo vremena a da se nije pomakao. Naposljetku je 
lagano podigao ruku pokazujući na vodu i rekao opsjednut dubokim 
mislima: 

— Ti papu si itsji — ovo jezero je poput mog srca. 

Tada je opet zapao u šutnju, da bi se oglasio nakon duge stanke: 

— Veliki duh je dobar, volim ga. 


Znao sam da bi mojim odgovorom samo uznemirio njegove misli i 
osjećaje, pa sam i dalje šutio. I doista, on uskoro nastavi: 

— Moj brat Šarli je mudar i veliki ratnik. Moja duša je poput 
njegove, ali ga ja neću vidjeti kad jednom stignem u vječna lovišta. 

Ove misli činile su ga tužnim. Bio je to novi dokaz koliko me Apač 

voli. Pa ipak, odvratio sam mu s razlogom: 

— Mom bratu Winnetou pripada cijelo moje srce. Njegova duša živi 
u svim mojim djelima. Ali ja je neću ugledati kad jednom dospijem u 
nebo pokojnika. 

— Gdje je nebo mog brata? — upitao je. 

— Gdje su vječna lovišta mog prijatelja? — odgovorio sam 
protupitanjem. 

— Manitouu pripada cijeli svijet i sve zvijezde! — objasni on. 


— Zašto veliki Manitou svojim crvenim sinovima daje samo mali 
dio svijeta, a svojoj bijeloj djeci cijeli svijet? Što su vječna lovišta 
Indijanaca na beskonačnoj krasoti u kojoj duše bijelaca prebivaju? Zar 
Manitou manje voli Crvenokošce? 0, ne! Moj crveni brat vjeruje u 
veliku, strašnu laž. Vjera bljedolikih kaže: "Dobar Manitu je otac svoj 
svojoj djeci na nebu i na zemlji." Ali vjera crvenih ljudi kaže: "Manitou 
je gospodar samo Crvenokošcima. On zapovijeda da se svi bljedoliki 
ubiju." Moj brat Winnetou je pravedan i mudar. On razmišlja. Je li 
Manitou crvenolikih također i Manitou bljedolikih? Zbog čega onda 
vara svoje crvene sinove? Zbog čega dopušta da oni nestaju sa zemlje 
a dopušta bljedolikima da nabujaju na milijune i zagospodare 
zemljom? Ili im Manitou nije isti? Tada je Manitou bljedolikih moćniji 
i bolji od Manitoua crvenolikih. Manitou bljedolikih daje im cijelu 
zemlju s tisućama prijatelja i žena i pušta ih da dovijeka vladaju 
nebeskim blaženstvom. Manitou crvenih daje svojima samo divlju 
savanu i samotne planine, šumske životinje i stalnu opasnost od smrti 
i ubijanja, a potom im nakon smrti obećava mračna vječna lovišta gdje 
ratovi i ubijanja počinju iznova. Crveni ratnici vjeruju svojim 
vračevima koji kažu da će Indijanci u vječnim lovištima ubiti sve duše 
bijelaca. Kad moj brat u tim krvavim okolnostima jednom sretne svog 
brata Šarlija, hoće li ga ubiti? 

— Uf! — žustro usklikne Apač. — Winnetou će zaštititi dušu svog 
dobrog brata od svih crvenih ljudi. Howgh! 

— Moja brat razmišlja tako kao da vračevi ne govore laž! 

Winnetou je šuteći razmišljao, a ja sam se čuvao da ga svojim 
riječima ne povrijedim. 

Poznavali smo se godinama. Pošteno smo dijelili tugu i radost i 

požrtvovno pomagali jedan drugome u svakoj opasnosti i nevolji, 
prezirući smrt. Ali nikad nismo, uvažavajući njegovu molbu, nijedne 
riječi progovorili o vjeri. nikada nisam izustio ni riječi koja bi zadirala 
u njegov religiozni nazor. Znao sam da me upravo stoga veoma 
poštuje, pa je ovo moje mišljenje snažno djelovalo na njega. 

— Zašto svi bljedoliki nisu poput mog brata Šarlija? Kad bi bili 
poput njega, tada bi Winnetou vjerovao njihovim svećenicima. 

— Zašto svi Crvenokošci nisu poput mog brata Winnetoua? — 
odgovorio sam. — Dobrih i loših ima među bljedolikima kao i među 
Crvenokošcima. Zemlja je tako prostrana da se njome može danima i 
danima putovati uzduž i poprijeko. Moji prijatelji poznaju samo njen 
mali dio. Svuda vladaju bijelci, ali upravo ovdje gdje moj brat živi, u 
divljoj savani, sklonili su se zli bljedoliki koji su morali pobjeći pred 
zakonima dobrih. Zbog toga Winnetou misli da su bljedoliki uglavnom 
zlikovci. Moj brat osamljen putuje po brdima, lovi bizone i progoni 
svoje neprijatelje. Čemu se on može radovati? Zar na njega ne vreba 
smrt iza svakog stabla i grma? Je li ikad mogao darovati puno 
povjerenje i svoju ljubav nekom Crvenokošcu? Zar njegov život nije 
ispunjen radom, brigama, stalnim oprezom i razočaranjem? Nalazi li 
on odmor, mir, utjehu i okrepu za svoju umornu dušu pod skalpovima 
svog wigwama ili u izdajničkom logoru u divljini? Ali Spasitelj 
bljedolikih kaže: "Dođite k meni svi vi koji se mučite i patite, ja ću vas 
okrijepiti!" Ja sam slijedio Spasitelja i našao sam mir u srcu. Zašto ga 
moj brat ne želi slijediti? 

— Winnetou ne poznaje tog Spasitelja. 

— Trebam li mom bratu pričati o njemu? 

On spusti glavu i dugo je razmišljao. 

— Moj brat Šarli točno je rekao. Winnetou nema tako dobrog druga 
kao što je on. Winnetou nema nikoga tako bliskog kao što je njegov 
prijatelj, koji je bljedoliki i kršćanin. Winnetou ne vjeruje nijednom 
čovjeku kao njemu. Moj brat poznaje razne zemlje i njihove 
stanovnike, on poznaje mnoge knjige bijelaca, on je smion u borbi, 
mudar pri vijećanju i blag prema neprijatelju. On voli Crvenokošce i 
misli dobro o njima. On nikada nije prevario svog brata Winnetoua i 
danas mu je govorio istinu. Riječ moga brata vrijedi mi više od riječi 
svih vračeva i od riječi bijelih učitelja. Crvenokošci urliču i viču, a 

bljedoliki ima glazbu koja dolazi s neba i odjekuje u srcu Apača. Moj 
brat mora mi objasniti riječi koje su pjevali ovi naseljenici! 

Preveo sam mu i objasnio "Ave Mariju" i pričao o vjeri bljedolikih. 
Pritom sam njihov odnos prema Indijancima nastojao prikazati u što 
boljem svjetlu, služeći se jednostavnim i razumljivim riječima. 
Govorio sam blagim, uvjerljivim glasom, izbjegavajući svako 
objašnjenje koje bi ga sputavalo u razmišljanju i prepuštao mu da 
vlastitom voljom donese sud o onome što govorim. 

Winnetou je slušao bez riječi. Kad sam završio, još dugo je sjedio 
utonuo u duboku šutnju, sve dok se nije lagano podigao i pružio mi 
ruku. 

— Moj brat Šarli govorio je riječi koje ne mogu umrijeti — započe 
on duboko udahnuvši. — Winnetou neće zaboraviti velikog, dobrog 
Manitoua bijelaca, sina Stvoritelja, koji je umro na križu i Djevicu koja 
stanuje na nebu i sluša pjesmu naseljenika. Vjera crvenih ljudi 
poučava mržnju i smrt. Vjera bijelog čovjeka poučava ljubav i život. 
Winnetou je već godinama o tome razmišljao. Ali tek sada postalo mu 
je jasno. Zahvaljujući mom bratu. Howgh! 


Vratili smo se u brvnaru gdje su se već bili zabrinuli zbog nas. 
Razgovaralo se o railtroublerima i Ogellallahima. Rekao sam 
naseljenicima da je njihov settlement prilično izložen i da bi ga 
svakako morali utvrditi. Oni su se s tim složili i zaključili da će to što 
prije učiniti. Bilo je jasno da Indijanci još nisu otkrili njihovu 
naseobinu samo zbog toga što se nalazi na tako skrovitom mjestu, ali 
ako bilo koji Indijanac nabasa na njihovu dolinu, bit će izgubljeni. Bilo 
ih je četrnaesti bili su dobro naoružani, a i žene i starija djeca bili su 
odvažni i izvježbani da koriste puške, ali što je to prema stotinama 
Indijanaca. Ja na njihovom mjestu ne bih brvnare podizao na tako 
istaknutom položaju na kakvom se sada nalaze, već tik uz obalu jezera, 
tako da ih neprijatelji mogu napasti samo s kopna. Svakako je put 
kojim će railtroubleri proći prilično daleko odavde, ali ipak sam 
zamolio naseljenike da budu oprezni i da učvrste oskudne ograde. 

Bilo je kasno kad su gosti otišli i kad smo legli na počinak. Ležali 
smo u mekim posteljama, koje su nam Hillmannovi gostoljubivo 
prepustili. Ujutro smo se srdačno oprostili od tih dobrih ljudi. Ispratili 
su nas dio puta i morali smo im obećati da ćemo ih posjetiti nanese li 

nas put u njihovu blizinu. 


Prije nego što su se konačno od nas oprostili, osam pjevača još 
jednom je Apaču otpjevalo "Ave Mariju". Kad su završili, on svima 
pruži ruku. 


— Winnetou nikada neće zaboraviti pjesmu njegovih bijelih 
prijatelja. 

Naši su se konji odmorili od jučerašnjih napora; galopirali su da je 
bila milina. Naseljenici, koji su često bili u Kanjonu jeke, opisali su nam 
najkraći put do njega. Nadali smo se da ćemo još iste večeri stići do tog 
ponekad mi se činilo, kad bi ispred nas jahao izvan dohvata sluha, kao 
da potiho pjevucka "Ave Mariju", što me je iznenadilo jer Indijanci 
uglavnom nemaju sluha. 

Poslijepodne su obronci planina postajali sve strmiji. Našli smo se 
u labirintu čudnih, tijesnih i zamršenih klanaca, sve dok konačno 
predvečer s nekog strmog vrhunca nismo pred sobom ugledali cilj — 
Kanjon jeke s tračnicama i miroljubivim radničkim kampom, koji smo 
htjeli spasiti od propasti. 

10. NA PLANINI HANCOCK 


tumačenje dočarava sliku mjesta do kojega smo sada stigli. 

Željeznica je već odavno vodila kroz Kanjon jeke, ali tračnice 
nisu bile do kraja postavljene, tako da je ovdje bilo zaposleno mnogo 
radnika. 


Kome Amerikanci nazivaju dubok, stjenovit klanac. To 


Kad smo stigli do malog klanca sa strane kanjona, i spustili se u 
dolinu, naišli smo na prve radnike zaposlene miniranjem stijene. Oni 
su nas začuđeno pogledali. Dva strana i do zuba naoružana bijelca na 
čelu s Indijancem prilično su ih zabrinuli. Odmah su bacili alat i latili 
se oružja. 

Mahnuo sam im rukom da se ne plaše i u galopu dojahao do njih. 

— Dobar dan! — pozdravio sam ih. — Uklonite puške, mi smo 
prijatelji. 

— Tko ste vi?— upita jedan. 

— Mi smo lovci i donosimo vam veoma važnu vijest. Tko je 
zapovjednik u Kanjonu jeke? 

— Pukovnik Rudge, inženjer. Ali kako ga nema ovdje, morate se 
obratiti masteru Ohlersu, blagajniku. 

— Gdje je colonel Rudge? 

— Otišao je u potjeru za bandom railtroublera koji su srušili vlak. 

— Ah, dakle ipak! A gdje bismo mogli naći mastera Ohlersa? 

— Tamo naprijed u kampu, u najvećoj kolibi. 

Odjahali smo u označenom smjeru, a oni su radoznalo gledali za 
nama. Nakon pet minuta jahanja uz prugu stigli smo u logor. On se 
sastojao od različitih brvnara i dvije dugačke, na brzinu izgrađene 
zgrade od grubog kamena. Oko čitavog logora protezao se zid od 
naslaganog kamenja, prilično čvrsti visok oko metar i pol. Ulaz, čvrsta 
drvena vrata, bio je otvoren. 


Kako nisam opazio kolibu, upitao sam jednog radnika gdje je 

blagajnik. On mi pokaže na jednu od kamenih zgrada. Nisam vidio 
mnogo ljudi, a oni koje sam vidio bijahu zaposleni istovarom tračnica. 


Sjahali smo i ušli u zgradu. Unutrašnjost zgrade sastojala se od 
jedne jedine prostorije. U njoj su se nalazili sanduci, bačve i vreće, 
znak da je to skladište. U prostoriji je bio samo neki mali i mršavi 
čovječuljak, koji je sjedio na nekom sanduku i ustao kad smo ušli. 


— Što želite? — upitao je čovjek oštrim i piskutavim glasom. Zatim 
je ugledao Winnetoua i prestrašeno ustuknuo. — Indijanac! 

— Ne trebate se plašiti, sir! — rekao sam. — Tražimo Mr. Ohlersa, 
blagajnika. 

— To sam ja— odgovorio je plašljivo gledajući kroz velike naočale. 

— Zapravo smo htjeli posjetili colonela Rudgea, ali kako ga nema 
ovdje, a vi ga zamjenjujete, dopustite nam da vam kažemo zbog čega 
smo došli. 

— Govorite! — rekao je, čeznutljivo pogledavši prema vratima. 

— Colonel je krenuo za raillroublerima? 

— Da. 

— Koliko je ljudi poveo sa sobom? 

— Morate li to znati? 

— No, nije tako važno. Koliko je ljudi ostalo ovdje? 

— Morate li i to znati? 

Dok je govorio sve više je uzmicao. 

— Zasad još ne — odgovorio sam. — Kada je pukovnik otišao? 

— Zar je i to važno? — upitao je sve plašljivije. 

— No, ja ću vam objasniti zašto... 

Zašutio sam jer u prostoriji više nije bilo nikoga. Mali master 
Ohlers izjurio je iz sobe i zalupio vratima. Zveknule su željezne šipke, 
zaškripio zasun — i mi smo bili uhvaćeni. 

Okrenuo sam se i pogledao svoja dva druga. Ozbiljni Winnetou 
pokazao je svoje divne bijele zube; debeli Fred ponašao se kao da je 
progutao lužinu, a ja sam se glasno i srdačno nasmijao tom 
iznenađenju. 

— Uhvaćeni! — vikne Walker. — Taj nas čovjek smatra lupežima. 

Vani se začuo glasni pisak signalne zviždaljke. Kad sam se 
približio prozoru u obliku puškarnice, vidio sam kako radnici 
zatvaraju ulaz u logor. Izbrojio sam šesnaest ljudi. Stajali su oko 
blagajnika i činilo se da im on izdaje neke naloge. Zatim su se razletjeli 
na sve strane, da uzmu oružje. 


— Predstava će uskoro početi —javio sam drugovima. — Što da 
radimo? 


— Zapalit ćemo cigaru — rekao je Fred. 

Posegnuo je u jednu otvorenu kutiju, koja je stajala na bali, iz nje 
izvadio cigaru i zapalio je. I ja sam se poslužio. Winnetou nam se nije 
pridružio. 

Uskoro su se vrata oprezno otvorila i začuli smo tanki blagajnikov 
glas. 

— Nemojte pucati, vi lupeži, inače ćemo vas ustrijeliti. 

Stao je na čelo svojih ljudi. Oni su čekali pred vratima s otkočenim 
puškama, dok se on sakrio iza neke goleme bačve pokazujući nam 
prijeteći svoju dugačku pušku za ptice. 

— Tko ste vi?— upitao je samouvjereno, jer se osjećao sigurnim 
pod zaštitom svojih ljudi i iza bačve. 

— Glupost — nasmijao se Walker. — Maloprije ste nas nazvali 
lupežima, a sada nas pitate tko smo. Maknite se od te bačve pa ćemo s 
vama govoriti. 


— Ni govora. Dakle, tko ste vi? 

— Prerijski lovci. 

Činilo se da Walker želi odgovarati na pitanja, zato sam ja šutio. 
Blagajnik je i dalje ispitivao: 

— Kako se zovete? 

— To nije važno. 

— Ja ću vam već odriješiti jezik, u to možete biti sigurni! Što tražite 
ovdje u Kanjonu jeke? 

— Došli smo vas upozoriti. 

— Upozoriti? Ah! A na što? 

— Na Indijance i railtroublere koji žele napasti Kanjon jeke. 

—Pshaw, ne govorite gluposti! Vi pripadate railtroublerima i želite 

nas prevariti. Ali niste se namjerili na pravog čovjeka! 
Obraćajući se svojim ljudima, on zapovjedi: 
— Zarobite ih i vežite! 
— Čekajte časak! — reče Fred. 


Stavio je ruku u džep. Slutio sam da želi pokazati svoju detektivsku 
iskaznicu i rekao sam: 

— To nije potrebno, Fred. Ostavite to. Da vidimo hoće li se 
sedamnaest željezničara usuditi napasti trojicu pravih westmena. Tko 
makne prstom bit će leš! 

Dao sam svome licu najmračniji izraz, prebacio pušku preko 
ramena, i krenuo prema ulazu držeći u svakoj ruci po jedan revolver. 
Winnetou i Fred su me slijedili. Blagajnika je u času nestalo. Sakrio se 
iza bačve i samo je uspravna cijev njegove puške označavala mjesto 
gdje se nalazi. 


Što se tiče željezničara, činilo se da nemaju nimalo volje da 
postupe drukčije nego on. Stvorili su špalir i pustili nas da nesmetano 
prođemo. 


Dakle, to su bili ljudi koji su se trebali oduprijeti Ogellallahima i 
railtroublerima! Bliska budućnost nije mi izgledala naročito ružičasta. 


Okrenuo sam se i rekao željezničarima: 


VIN 


— Sada bismo vas morali zatvoriti, meš'šurs, ali mi to nećemo 
učiniti. Izvedite hrabrog mastera Ohlersa pa da razumno 
razgovaramo. To je nužno, ako ne želite da vas Siouxi poubijaju. 


Poslije određenog napora uspjelo im je maloga izvući na svjetlo 
dana, i ja sam im ispričao sve što se dogodilo. Kad sam završio, 
blagajnik je blijed od straha, sjedeći na nekom kamenu, rekao 
nesigurna glasa: 


— Sir, sada vam vjerujem. Pričali su nam da su tamo na mjestu 
nesreće izišla dva muškarca da ustrijele ševu. Dakle taj gentleman je 
master Winnetou? Drago mi je, sir! — Duboko se naklonio pred 
Apačem. — A drugi gentleman je master Walker koga nazivaju 
debelim? Drago mi je, sir! A sada bih želio znati i vaše ime? 

Rekao sam mu svoje pravo ime, ne prerijsko. 

— Drago mi je, sir — rekao je i ponovo se naklonio. Onda je 

nastavio: — Dakle, vi vjerujete da je colonel vidio cedulju i da će brzo 
doći? 

— Pretpostavljam da je tako. 

— To bi mi bilo drago, veoma drago. Možete mi vjerovati. 

Ja sam mu to, dakako, vjerovao, ali on nam objasni: 


— Imam na raspolaganju samo četrdesetljudi, od kojih većina sada 
radi vani na pruzi. Zar ne bi bilo najbolje da napustimo Kanjon jeke i 
da se povučemo do prve postaje? 


— Ni govora, sir! Zar da se ponašate kao da ste zec? Što će vaši 
pretpostavljeni misliti ovama? Odmah biste izgubili mjesto! 


— Znate što, sir? Moj mi je život draži od namještenja. Razumijete 
li? 

— Vjerujem vam! Koliko je ljudi pukovnik poveo sa sobom? 

— Stotinu, i to najhrabrijih. 

— To vidim. 

— A koliko ima Indijanaca? 

— Preko dvije stotine zajedno s railtroublerima. 

— Oni će nas sravniti sa zemljom! Ja ne vidim drugi izlaz i najbolje 
će biti da pobjegnemo. 

— Pshaw! Koja je najbliža postaja? 

— Promontory. Tamo sada mora biti oko tri stotine radnika. 

— Brzojavite onamo da vam pošalju stotinu naoružanih ljudi! 


On otvori usta i zagleda se u mene. Zatim skoči, pljesne radosno 
rukama i vikne: 


— Doista, kako se toga nisam sjetio! 


— Da, čini se da ste vi veliki strateg! Neka ljudi ponesu namirnice i 
municiju, ako nemate dovoljno. I upamtite ono najglavnije: sve se 
mora obaviti u velikoj tajnosti, da indijanski izviđači ne opaze kako su 
otkriveni! Brzojavite o svemu tome. Koliko je Promontory udaljen? 


— Devedeseti tri milje. 

— Hoće li tamo biti neka lokomotiva s vagonima? 

— Da. 

— Dobro, ako sada brzojavite, pomoć može stići već sutra prije 

svitanja. Sutra navečer će vjerojatno stići izviđači. Do tog vremena 
možemo utvrditi logor. Skupite sve ljude i neka povise zid za pola 
metra! Ljudi iz Promontorya sutra će također pomoći. Zid mora biti 
viši od dva metra, da Indijanci ne mogu vidjeti koliko ljudi ima u 
logoru. 

— Oni će to vidjeti s planine, sir! 

— Neće. Poći ću u susret uhodama Ogellallaha i čim ih uočim, dat 
ću vam znak. Neka se tada vaši ljudi sakriju u kamene zgrade. Indijanci 
će biti uvjereni da je unutra samo nekoliko radnika. Još danas ćemo s 
unutrašnje strane zida podići daske na balvane, tako da će na tim 
klupama naši ljudi moći stajati kad budu pucali preko zida. Ako sam 
dobro izračunao, sutra oko podneva mora stići i pukovnik. Bit će nas 
tada preko dvije stotine i četrdeset protiv dvije stotine neprijatelja. Mi 
ćemo biti iza zaklona, a Crvenokošci nemaju zaklona i ne očekuju 
ozbiljan otpor. Mislim da ćemo ih tako dočekati da više neće pomišljati 
na to da se ponovo vrate. 

— A tada ćemo ih progoniti! — oduševljeno vikne mali čovjek, koji 
je bio veoma ohrabren mojim nalozima. 

— To ćemo još vidjeti! Ali sada požurite! Ima mnogo posla. Trebate 
nam pronaći mjesto za noćenje, trebate se pobrinuti za hranu, zatim 
brzojaviti u Promontory i zaposliti ljude. 


— Odmah ću sve to učiniti, sir! Neće mi pasti na um da pobjegnem 
pred Crvenokošcima. A vi ćete dobili večeru kojom ćete bili zadovoljni. 
Ja sam, naime, nekad bio kuhar. Razumijete li? 


Ukratko, može se reći da se sve zbilo tako, kako sam predložio. 
Naši konji su dobili obilnu porciju zobi, ami dobru večeru. Činilo se da 
je master Ohlers spretniji u rukovanju kuhačom nego puškom. Ljudi 
su kao opsjednuti radili na podizanju zida i nisu se ni noću odmarali. 
Kad sam se rano ujutro probudio, začudio sam se koliko je posao 
napredovao. 

Ohlers je noćnim vlakom, koji se zaustavio u Kanjonu, u 
Promontory poslao usmenu poruku, bez obzira na već poslani 
brzojav, tako da je već prijepodne stigao vlak sa stotinu ljudi, hranom, 
streljivom i svime što je potrebno. 


Ljudi su odmah krenuli na posao, i zid je već oko podne bio 

dovršen. Na moj prijedlog, nalili su vodu u sve prazne bačve, jer se nije 
moglo znati hoćemo li morati izdržati kratku opsadu ili gasiti požar. 


Susjedne su postaje bile obaviještene, ali vlakovi su imali prolaziti 
kao i obično, da neprijatelj ne bi bio upozoren. 


Poslije ručka napustili smo Kanjon nas trojica, Winnetou, Walker 
i ja, kako bismo pošli u susret uhodama. Preuzeli smo tu dužnost, jer 
se ni u koga nismo mogli pouzdati. Uostalom, od željezničara se nitko 
nije ni javio za taj opasan pothvat. Dogovorili smo se da onaj koji prvi 
od nas trojice opazi neprijatelja u Kanjonu ispali hitac kako bi se ostala 
dvojica što prije vratila. 

Morali smo se, naime, podijeliti. Indijanci će nedvojbeno doći sa 
sjevera, a prema blagajnikovoj izjavi postoje tri puta kojima se mogu 
prikrasti. Ja sam krenuo prema zapadu, Winnetou prema sjeveru, a 
Walker prema istoku, tako da je motrio na put kojim smo i mi stigli u 
Kanjon. 


Popeh se uza strme stijene, uđoh u prašumu i krenuh rubom 
klanca prema sjeveru. Nakon otprilike tri četvrt sata stigao sam do 
mjesta koje kao da je bilo stvoreno za moj pothvat. Tu se na jednoj 
uzvisini nalazio golem hrast, a pored njega vitka smreka. Popeo sam 
se na smreku i preko nje prebacio se na jednu debelu granu hrasta. 
Odatle sam se po hrastu uzverao gotovo do vrha. 


Gusto lišće krošnje potpuno me skrivalo, tako da me odozdo nitko 
nije mogao vidjeti. Ja sam, međutim, odavde mogao vidjeti čitavo 
područje, daleko preko krošanja šume. Udobno sam se smjestio i 
budno motrio okolicu. 


Satima sam gore sjedio a da nisam zapazio ništa sumnjivo, ali to 
nije smjelo umanjiti moju budnost. Konačno sam na sjeveru opazio 
kako su s jedne krošnje poletjele vrane. Moglo je to biti i sasvim 
slučajno. No, ptice nisu poletjele u zatvorenom jatu, ni u određenom 
smjeru, nego su se raštrkale na sve strane, kružile nekoliko minuta 
nad krošnjama i zatim se ponovo oprezno spustile na drveće, ali nešto 
dalje. Netko ih je uplašilo. 

Ubrzo se to ponovilo još nekoliko puta. Bilo je jasno: neko biće, 
koga se vrane plaše, približavalo se sa sjevera kroz šumu, i to ravno 
prema meni. Brzo sam sišao s hrasta i oprezno krenuo prema sjeveru 
brišući za sobom trag. 

Tako sam došao do neprohodnog bukova guštika. Legao sam na 
zemlju i čekao. Ubrzo sam čuo tiho šuljanje. Jedan, dva, tri, pet, šest 
Indijanaca prošlo je pored mog skrovišta. Njihove noge nisu dotakle 
nijednu slomljenu grančicu: znali su da bi ih svako pucketanje moglo 
odati. 

Bili su to izviđači. Na licu su imali ratne boje. 

Čim su prošli, iskrao sam se i ja iz guštika. Bilo je jasno da moraju 
ići kroz najgušću šumu. Morali su pregledavati svaku stopu staze 
kojom prolaze, a to će ih zadržati. Ja sam mogao poći ravnim putem i 
prolaziti kroz čistine, bez bojazni da će me netko otkriti. Trebalo je 
požuriti, da stignem mnogo prije njih. Potrčao sam i nakon četvrt sata 
spustio se niza strmu stijenu kanjona i požurio prema logoru. 


Dolje je vladala velika živost. Odmah sam opazio da su stigli novi 
ljudi. Upravo sam prelazio tračnice, kad ugledah Winnetoua. I on je 
silazio u dolinu. Pričekao sam ga i upitao: 


— Moj crveni brat dolazi istodobno sa mnom! Je li što vidio? 


— Winnetou je došao, jer ne mora više čekati— odgovorio je. — Ta 
moj je brat Šarli otkrio uhode. 


— Ah! Odakle to Winnetou zna? 


— Winnetou je sjedio na drvetu i promatrao kroz svoj dalekozor. 
Tada je daleko na zapadu zapazio jedno drvo. Bilo je to područje mog 
brata, a kako je moj brat pametan, Winnetou je znao da će se on popeti 
na drvo. Zatim je Winnetou nakon mnogo vremena na nebu ugledao 
mnogo točaka. Bile su to ptice koje bježe pred uhodama. Moj je brat to 
također morao uočiti. Znao sam da će opaziti i izviđače. Zbog toga se 
poglavica Apača vratio u logor, budući da su uhode stigle. 


Bio je to novi primjer Indijančeve oštroumnosti. Prije no što smo 
ušli u logor došao nam je u susret čovjek koga ovdje još nisam vidio. 

— Ah, sir, vi se vraćate? — upitao je. — Moji su ljudi vidjeli kako 
silazite i odmah su me obavijestili. Vama je poznato moje ime, ja sam 
colonel Rudge i dugujem vam veliku zahvalnost. 

— Za to ima vremena, pukovniče — odgovorio sam. — Sada 
trebamo obavijestiti našeg druga. Zapovjedite da se vaši ljudi sakriju, 
jer već za četvrt sata uhode Ogellallaha motrit će odozgo na logor. 

— Well, zapovjedit ću! Pođite u kuću, odmah ću se vratiti. 

Nakon nekoliko trenutaka začuo se tako jak prasak da ga je 
Walker svakako morao čuti. Zatim su se ljudi povukli u brvnare. Samo 
je nekoliko muškaraca ostalo vani, kao da rade na pruzi. 


Rudge nas je potražio u skladištu. 

—Asad mi recite, što ste opazili, sir? — upitao me. 

— Šest uhoda Ogellallaha. 

— Well! Pobrinut ćemo se da ih prevarimo! Slušajte, mi vam 
mnogo dugujemo, sir, vama i vašim drugovima. Recite nam, kako 
bismo vam se mogli odužiti? 

— Time što nećete govoriti o zahvalnosti, sir. Jeste li pronašli moju 
cedulju? 

— Naravno. 

— I poslušali ste moje upozorenje? 

— Odmah smo se vratili, inače ne bismo mogli biti tako brzo ovdje. 
Ali čini se da smo stigli u pravi čas. Što vi mislite, kad će stići Indijanci 
i railtroubleri? 

— Napast će nas sutra, i to noću. 


— Onda imamo dovoljno vremena da se prije toga dobro 
upoznamo, sir — nasmijao se pukovnik. — Dođite, povedite i svog 
crvenog prijatelja. Bit ćete moji najdraži gosti! 

Odveo je mene i Winnetoua do druge kamene zgrade, u kojoj je 
bilo nekoliko prostorija. Jedna je bila njegov stan. U njemu je bilo 
dovoljno mjesta za sve. Pukovnik Rudge bio je energičan čovjek i znao 
sam da se ne plaši Indijanaca. Ubrzo je u sobi zavladala atmosfera 
povjerenja. Činilo se da i Winnetou veoma cijeni pukovnika, čije je ime 
često čuo. 

— Dođite, meš'surs, razbit ćemo jednoj dobroj boci grlo, kad to ne 
možemo učiniti Crvenokošcima— rekao je pukovnik.— Osjećajte se 
kao kod svoje kuće. Kad stigne vaš drug, debeli Walker, neka nam sei 
on pridruži. 

Bili smo sigurni da nas Indijanci promatraju sa stijene, pa smo se 
tako i ponašali. Uskoro se vratio i Fred. Nije ništa vidio, ali je čuo naš 
znak. 


Za dana nismo imali nikakva posla, ali nam ipak nije bilo dosadno. 

Rudge je mnogo toga doživio i bio je dobar pripovjedač. Kad je pala 
večer i kad Indijanci više ništa nisu mogli vidjeti, dovršeno je 
utvrđivanje logora. Radovao sam se što je colonel bio veoma 
zadovoljan mojim naredbama. 

Tako je prošla noć i tako je prošao idući dan. Bio je mlađ i noć je 
bila vrlo tamna, ali ubrzo su se na nebu pojavile zvijezde i širok pojas 
oko zida logora bio je prilično dobro osvijetljen. 

Svi su muškarci bili naoružani puškama i noževima. Mnogi su 
imali i revolvere. Kako Indijanci najčešće napadaju poslije ponoći, 
nešto prije svitanja, na klupama je stražarilo malo ljudi. Ostali su ležali 
na travi i tiho razgovarali. Vani se ništa nije micalo, ali bio je to lažan 
mir. Kad je nastupila ponoć, ustali su svi koji su počivali, dohvatili 
svoje puške i zauzeli mjesta na klupama. Ja sam s Winnetouom stajao 
pokraj glavnog ulaza s henryjevkom u ruci. 


Rasporedili smo se ravnomjerno duž zida, dvije stotine i deset 
ljudi, jer je trideset ljudi otišlo u skrivenu dolinu, gdje su se nalazili 
naši konji. 

Vrijeme se vuklo kao da ga nose puževi. Mnogi su možda već 
pomislili da je sav naš trud bio uzaludan, ali tada se začuo tihi zveket, 
kao da je kamenčić udario o tračnice. Odmah zatim čuo sam gotovo 
nečujni šum, koji bi neuvježban čovjek smatrao daškom vjetra— 
neprijatelj je dolazio! 

— Pazite! — šapnuo sam svom susjedu. 

Ovaj je tu riječ došapnuo dalje, tako da su začas svi bili 
obaviješteni. Sablasne sjene šuljale su se kroz noć, desno, lijevo, a da 
se pritom nije čuo ni najmanji šum. Pred nama se oblikovao bojni red, 
koji se širio i postupno protezao oko čitavog logora. Za koji čas bitka 
će početi. 

Sjene su se približile. Bile su udaljene samo još petnaest — 
dvanaest — deset — osam — šest koraka od zida. Tada se u noći 
razliježe zvonak glas: 

— Selkhi Ogellallah! Ntsage sisi Winnetou natan Apačes! Šne ko! — 
Smrt Ogellallahima! Ovdje stoji Winnetou, poglavica Apača! Pali! 


Podigao je svoju srebrom okovanu pušku i njen je bljesak bio znak 
za paljbu. U času je ispaljeno preko dvije stotine metaka. Samo ja 

nisam pucao. 

Htio sam vidjeti kakav će biti učinak naše salve, koja je poput 
presude iznenada i smrtonosno pala na neprijatelja. Čitavu minutu 
vladala je tišina, zatim se začulo strahovito urlanje, koje je kidalo živce 
i mrvilo kosti. Neočekivana salva načas je paralizirala jezik Indijanaca, 
ali sada su zaurlali kao tisuću vragova. 

—Jošjednom! — zapovjedi pukovnik i njegov glas nadjača urlanje. 
Prasnula je druga salva, a zatim je Rudge viknuo: 

— Van, udarajte kundacima! 

U času svi pređoše preko zida. I oni koji su se prije plašili, sada su 
osjetili lavlju hrabrost. Ni jedan jedini Indijanac nije se ni pokušao 
prebaciti preko zida. 

Ostao sam na svome mjestu. Vani se razvila borba koja nije mogla 
dugo trajati, jer neprijateljski redovi bijahu tako strahovito 
prorijeđeni da su se mogli spasiti jedino bijegom. Vidio sam kako 
bježe, tamni likovi — ah, tamo je neki bijelac! I još jedan! Railtroubleri 
su stajali na drugoj strani i sada su bježali kraj mene. 

Tek sada sam podigao svoju henryjevku. Mogao sam opaliti 
dvadeset i pet puta. Ispalio sam osam metaka i zatim više nisam vidio 
nijednog bijelca. Oni koji nisu bili ranjeni pobjegli su glavom bez 
obzira. Drugi su ležali na zemlji ili su se pokušavali podići, ali to im nije 
uspjelo. Bili su opkoljeni, i tko se nije predao, bio je ubijen. 

Ubrzo poslije toga vani su gorjele mnogobrojne vatre. Mogla se 
vidjeti strahovita žetva, koju je smrt požnjela u tako kratko vrijeme. 
Nisam to htio gledati, okrenuo sam se i krenuo prema pukovnikovom 
stanu. Čim sam sjeo, pojavio se Winnetou. Začuđeno sam ga pogledao. 

— Moj crveni brat je već stigao? — upitao sam ga. — Koliko 
neprijatelja je ubio? 

— Winnetou se bori, ali više ne broji glave poginulih otkad je čuo 
pjesmu s brda. Njegov bijeli brat nije ubio nijednoga. 

— Odakle to znaš? 

— Zašto je puška mog prijatelja Šarlija šutjela dok su pored njega 
bježali bijeli ubojice? I zašto im je on pucao samo u noge? Winnetou ih 
je prebrojio, ima ih osam. Oni leže vani i zarobljeni su, jer nisu mogli 
pobjeći. 

Broj je bio točan. Ja sam, dakle, dobro gađao i postigao svrhu. Neki 
su railtroubleri bili zarobljeni. Možda je među njima bio i Haller. 
Poslije kraćeg vremena stigao je i Walker. 


— Charley, Winnetou, iziđite! Imamo ga! — viknuo je. 

— Koga? — upitao sam. 

— Hallera. 

— Ah! Tko ga je zarobio? 

— Nitko. Bio je ranjen i nije mogao dalje. To je sjajno! Osam 
railtroublera je ranjeno, svih osam u isto mjesto, naime, u zdjeličnu 
kost, tako da su odmah pali na zemlju i tamo ostali. 


— To je doista čudnovato, Fred! 


— Ni jedan jedini od ranjenih Ogellallaha nije se predao, ali tih 
osam bijelaca tražilo je milost. 

— Jesu li njihove rane smrtne? 

— To se još ne zna, nismo ih stigli pregledati. Zašto sjedite ovdje? 
Iziđite! U najgorem slučaju pobjeglo je samo osamdeset neprijatelja. 

To je bilo strašno, ali zar su zaslužili bolju sudbinu? 

Tek poslijepodne stigao je željeznicom liječnik i pregledao 
ranjenike. Čuo sam da Halleru nema spasa. Kad je saznao da je njegova 
rana smrtonosna, nije pokazivao ni najmanji znak kajanja. Walker je 
tome bio prisutan. Dojurio je k meni i viknuo prestrašeno: 


— Charley, moramo odmah krenuti! 
— Kamo? 

— U Helldorf-settlement. 

Uplašio sam se. 

— Zašto? — upitah. 

— Jer će naselje napasti Ogellallahi. 
— Bože! Odakle to znate, Frede? 


— Rekao je to Haller. Sjedio sam kraj njega i razgovarao s 
pukovnikom. Pritom sam spomenuo večer koju smo proveli u 
Helldorf-settlementu. Haller se podrugljivo nasmijao i rekao da takvu 
večer vjerojatno nikad više nećemo doživjeti. Zatim sam saznao da će 
naselje biti napadnuto. 

— Do vraga, valjda to nije istina? Frede, brzo pozovite Winnetoua 
i neka nam dovedu konje. Ja ću otići do Hallera. 


Kad sam ušao u brvnaru u kojoj su ležali ranjeni zarobljenici, 
pored njega je upravo stajao pukovnik Rudge. Haller je samrtnički 
blijed ležao na krvavom pokrivaču i zurio u mene strašnim pogledom. 


— Jeste li vi Rollins ili Haller? — upitao sam ga. 

— Što se to vas tiče — odgovorio je. 

— Više nego što mislite. 

Bio sam uvjeren da neće ništa priznati budem li ga ispitivao, pa 
sam se odlučio poslužiti lukavstvom. 

— Ja o tome ništa ne znam! Gubite se! — viknuo je bijesno. 


— Nitko nema veće pravo od mene da vas posjeti — rekao sam. — 
Metak u vašem tijelu stigao je iz moje puške. 

Razrogačio je oči. Krv mu je jurnula u lice i on vikne: 

— Pseto! Govoriš li istinu? 

— Da. 

Zaurlao je od bijesa, a ja sam mirno nastavio: 

— Htio sam vas samo raniti, ali kad sam čuo da morate umrijeti, 
sažalio sam se i počeo sam sebi predbacivati. No sada, kad vidim 
koliko ste zli, moja je savjest mirna. Učinio sam dobro djelo ranivši 
Vas. Vi i vaši Ogellallahi nećete više nikoga napasti. 

— Misliš?— upitao je iskesivši zube kao grabežljiva životinja.— 
Pođi do Helldorfa-settlementa, he! 

— Pshaw'! To je naselje sigurno! 

— Sigurno? Tamo više nema kamena na kamenu. Ja sam pronašao 
to naselje i dogovorili smo se da najprije napadnemo Kanjon jeke, a 
zatim Helldorf-settlement. Ovdje nismo uspjeli, ali tamo će sigurno 
uspjeti i naseljenici će platiti sve što ste nam ovdje učinili. 

— Dobro, samo sam to htio znati! Halleru, vi ste tvrdoglav, ali i 
veoma glup grešnik. Mi ćemo sada odjahati do naselja, da bismo 
spasili što se još može spasiti. Ako su Indijanci poveli naseljenike sa 
sobom, mi ćemo ih osloboditi. A to ne bismo mogli učiniti da niste 
govorili! 

— Vraga ćete osloboditi, a ne zarobljenike! — viknuo je bijesno. 

Tada je njegov susjed, koji je neprestano buljio u mene, podigao glavu 
i rekao: 

— Rollins, vjeruj mu! Taj će ih osloboditi. Poznajem ga. To je Old 
Shatterhand! 

— Old Shatterhand! — vikne razbojnik. — Sto mu gromova, dakle 
zbog toga osam takvih pogodaka! No, onda želim... 


Brzo sam se okrenuo i otišao. Nisam htio slušati psovke tog 
čovjeka. Pukovnik je izišao za mnom i začuđeno me upitao: 


— Jeli istina da ste vi Old Shatterhand? 


— Da, ali to sada nije važno. Pukovniče, odmah moramo krenuti u 
Helldorf-settlement. 


— Hm, cijenjeni gospodine, ne mogu. Odmah bi krenuo s vama i 
poveo svoje ljude, ali ja sam namještenik željeznice i moram vršiti 
svoju dužnost. 


— Ali, sir, zar da siromašni naseljenici izginu? To ne možete uzeti 
na svoju dušu. 


— Slušajte me, gospodine Shatterhand. Ja ne smijem napustiti svoj 
položaj, osim ako je to u interesu logora. Također ne smijem 
zapovjediti ljudima da vas prate. Ali jedno mogu i želim učiniti od sveg 
srca: dopustit ću vam da razgovarate s mojim ljudima. Ako netko od 
njih želi napustiti posao i poći s vama, neću ga zadržati. Dobit će konja, 
oružje, streljivo i hranu. Dabome, pod uvjetom da mi konja i oružje 
kasnije vrati. 


— Dobro, hvala vam, sir. Uvjeren sam da je to najviše što možete 
učiniti. Nemojte mi zamjeriti što ću sad odmah otići. Stvar je hitna. Kad 
se vratim, imat ću više vremena da vam se odužim. 


Dva sata kasnije jurio sam s Winnetouom, Walkerom i 
četrdesetoricom dobro naoružanih ljudi putem kojim smo prije 
kratkog vremena stigli iz Helldorf-setllementa. 

Winnetou je bio šutljiv kao i uvijek, ali plamen u njegovim očima 
govorio je više od riječi. Ako naselje bude doista napadnuto, teško 
počiniteljima! 

Nismo se nigdje zadržavali, čak ni noću, jer smo poznavali put. 
Mislim da za cijelo to vrijeme nismo progovorili više od stotinu riječi. 
Tek drugog poslijepodneva, kad smo na oznojenim konjima stigli do 

ruba doline u kojoj se nalazio Helldorf-settlement, vidjeli smo da 
Haller nije lagao i da smo došli prekasno. Brvnare su bile samo 
zgarišta koja su se još dimila. 

— Uf! — viknuo je Winnetou. — Nema djece dobrog Manitoua. 
Winnetou će razderati te vukove Ogellallahe! 


Doista, i kapelica je bila razorena i spaljena, a križ je bio srušen. 
Jurnuli smo do ruševina i skočili s konja. Tamo sam zadržao 
željezničare, da ne bih uništio tragove. Nismo naišli ni na jednog živog 
čovjeka. Tada sam pozvao ljude. Pomagali su nam da razgrnemo 
ruševine. Nismo našli leševe, i to nas je donekle utješilo. 

Winnetou, čim je sjahao s konja, uspeo se do crkvice i sada se 
vraćao noseći u rukama zvono. 

— Poglavica Apača našao je glas što dopire s visina — rekao je. — 
Ovdje će ga zakopati dok se on ne vrati kao pobjednik. 

U međuvremenu smo Walker i ja žurno pretražili obalu jezera, da 
vidimo nisu li Indijanci zarobljenike bacili u vodu. Ubrzo smo se 
uvjerili da nije tako. Pozorno istraživanje pokazalo je da je naselje bilo 
napadnuto usred noći. Do bitke vjerojatno uopće nije došlo. 
Pobjednici su zajedno sa zarobljenicima i plijenom krenuli prema 
granici Idaha i Wyominga. 

— Čujte, ljudi, ne smijemo gubiti ni trenutka! — viknuo sam. — 
Sada se ne smijemo odmarati. Moramo slijediti trag sve dok ga 
možemo pratiti, a logorovat ćemo tek kad padne večer. Naprijed! 

Uzjahao sam. Ostali učiniše isto. Apač je jahao na čelu i pažljivo 
pratio trag progonjenih. Mogli bi ga i ubiti, ali nitko ga ne bi mogao 
odvratiti od traga, toliko je bio ogorčen. Bilo nas je četrdeset protiv 
osamdeset ljudi. Ali u takvom raspoloženju čovjek ne broji 
neprijatelje. 

Danje svjetlo osvjetljavalo je tragove još tri sata. Za to smo vrijeme 
prevalili toliki dio puta da smo mogli biti vrlo zadovoljni izdržljivošću 
naših konja. Zatim smo stali da se odmorimo. 

Sutradan se pokazalo da su Crvenokošci tri četvrtine dana pred 
nama. Kasnije smo opazili da su jahali cijelu noć. Lako je bilo pogoditi 
razlog takvoj žurbi. Winnetou je za vrijeme napada na logor viknuo 
svoje ime. Oni su znali da ćemo ih progoniti; znali su da im je Apač za 

petama, pa su zbog toga žurili. 

Budući da su naši konji dosad izdržali strahovito teške napore, 
nismo ih smjeli još više zamarati. Bilo je neobično važno da oni ostanu 
dovoljno snažni. Zbog toga se nismo ni pokušavali približiti 
progonjenima. 

— Vrijeme prolazi i mi ćemo zakasniti! — brinuo se Walker. 

— Nećemo — odgovorio sam. — Oni su odlučili da zarobljenike 
vežu za mučeničke stupove, a to će se dogoditi tek kad stignu u svoja 
sela. 

— Gdje su ta sela? 

— Sela Ogellallaha nalaze se gore u Quackingasp-ridgeu — 
odgovorio je Winnetou — a mi ćemo te razbojnike stići mnogo prije. 

Idućeg dana naišli smo na neobičnu prepreku: trag se dijelio. 
Jedan je vodio ravno prema sjeveru, drugi prema zapadu. Prvi je trag 
bio jasniji. 

— Žele nas zadržati! — rekao je Fred. 

— Neka bijeli muževi stanu — zapovjedi Winnetou. — Na trag ne 
smije stupiti nijedna noga. 

Zatim mi je dao znak koji sam odmah razumio. Trebao sam 
istražiti sjeverni, a on zapadni trag. Dakle, nas dvojica krenuli smo 
naprijed, a ostali su čekali. 

Jahao sam otprilike četvrt sata. Bilo je teško odrediti broj konja 
koji su ovuda prošli, jer su životinje kasale jedna iza druge. Po dubini 
otisaka kopita, međutim, mogao sam zaključiti da ih nije bili mnogo 
više od dvadeset. Osim toga, u pijesku sam opazio nekoliko malih, 
tamnih, okruglih mrlja, a s obje strane čudnovat sloj pijeska. Ispred tih 
mrlja zemlja je izgledala kao da je netko nekim širokim predmetom 
trljao po pijesku. Odmah sam se u galopu vratio. Winnetou me već 
čekao. 

— Što je moj brat vidio? — upitao sam ga. 

— Ništa do tragova jahača. 

— Naprijed! 

Okrenuo sam konja i pojurio. 

— Uf! — viknuo je Apač. 

Čudio se mojoj sigurnosti. Po tome je zaključio da sam svakako 
našao siguran dokaz da su zarobljenici odvedeni u tome pravcu. Kad 
sam došao do mrlja, zaustavio sam konja i rekao debelom: 


— Master Walker, vi ste dobar westman. Pogledajte ovaj trag i 
recite što znači. 


— Trag?— upitao je.— Gdje? 
— Ovdje. 
— Što to treba da znači? Pa ovdje je vjetar pomeo pijesak. 


— Lijepo! Kladim se s vama u što želite da Winnetou o tim gotovo 
nevidljivim znacima misli isto što ija. Neka ih pogleda moj crveni brat. 

Apač je sjahao, sagnuo se i pažljivo pogledao mrlje. 

— Moj brat Šarli je izabrao pravi put, jer ovuda su jahali 
zarobljenici. 

— Po čemu se to vidi? — upitao je Fred ne vjerujući i ponešto ljut 
što nije bio dovoljno oštrouman da pogodi istinu. 


— Neka moj brat pogleda ovamo — rekao je Winnetou. — Ovo su 
kapi krvi. Desno i lijevo ležale su ruke, a naprijed tijelo nekog djeteta. 


— Koje je — dodao sam — palo s konja, tako da je krvarilo iz nosa. 

— Ah! — vikne debeli. — Dabome... 

— No, to nije teško pogoditi! Ali kladim se, naići ćemo na još mnogo 
značajnije znakove. Naprijed! 

Imao sam pravo. Nismo jahali ni deset minuta, kad smo stigli do 
stjenovitog tla na kome se tragovi više nisu vidjeli. 

Ljudi su se morali zaustaviti da nam ne otežaju traženje. Nakon 
nekoliko minuta Apač je radosno kliknuo i donio mi žuto obojeni 
konac. 

— Što kažete na to, Frede? — upitao sam. 

— Ovaj konac ispao je iz pokrivača. 

— Točno! Pogledajte oštre krajeve. Rasjekli su pokrivače i tim 
komadima zamotali konjima kopita da ne bi ostavili tragove. Morat 
ćemo se mnogo mučiti. 

Tragali smo dalje i doista: nakon tridesetak koraka opazio sam u 
travi, koja je rasla na pjeskovitom tlu, slabo izbrisan trag indijanskog 
mokasina. Položaj noge pokazao nam je u kojem su smjeru progonjeni 

krenuli. 

Našli smo i drugih dokaza i vidjeli da su Indijanci ovdje 
napredovali vrlo polako. Nakon nekog vremena tragovi su ponovo 
postali jasni: s kopita svojih konja skinuli su krpe i sada smo jasno 
vidjeli da su neki od Indijanaca hodali pješice pored konja. 

To je bilo čudnovato. Počeo sam o tome razmišljati, sve dok 
Winnetou odjednom nije zaustavio konja, pogledao u daljinu i 
mahnuo rukom kao da se nečega sjetio. 

— Uf! — viknuo je.— Pećina planine koju bijelci nazivaju Hancock! 

— Što je snjom? — upitao sam. 

— Winnetou sada sve zna. U toj pećini Siouxi žrtvuju svoje 
zarobljenike Velikom duhu. Ogellallahi su se podijelili. Veći je dio 
odjahao lijevo, da bi pozvali raštrkane odrede plemena, a manji dio 
vodi zarobljenike u pećinu. Natovarili su po nekoliko zarobljenika na 
svakog konja, a Ogellallahi trče pored njih. 

— Kako je daleko ta planina? 

— Moja će braća do nje stići kad se smrači. 

— Nije moguće! Planina Hancock leži između gornjeg toka rijeke 
Snake... i rijeke Yellowston! 

— Neka se moj brat sjeti da postoje dvije planine tog imena! 

— Poznaje li Winnetou pravu? 

— Da. 

— I pećinu? 

— Da. Winnetou je s ocem Ko-itsa u toj pećini sklopio savez, koji je 
taj Ogellallah kasnije prekršio. Moja će braća napustiti ovaj trag i 
povjeriti se poglavici Apača. 

Podbo je konja i u galopu krenuo. Mi smo ga slijedili. Neko smo 
vrijeme jahali kroz doline i klance, sve dok se planine odjednom nisu 
maknule, a pred nama se pružila travnata površina, koja jena dalekom 
obzoru bila uokvirena vrhuncima. 

— To je Jakom akono, Prerija krvi na jeziku Tehua — objasnio je 
Winnetou ne usporivši konja. 

Dakle, to je bila ta strahovita Prerija krvi o kojoj sam toliko čuo? 
Ovdje su ujedinjena plemena Dakota dovodila svoje zarobljenike i 

mučila ih do smrti. Ovdje je tisuću nedužnih žrtava umrlo na stupu od 
vatre ili noža. Ovamo se ne usuđuje ni strani Indijanac, ni bijelac, a mi 
smo tuda jahali bezbrižno, kao da se nalazimo u najmiroljubivijem 
dijelu zemlje. Ovuda nas je mogao voditi samo Winnetou. 


Naši su se konji umorili. Tada se pred nama polako počeo uzdizati 
osamljeni vrhunac, koji kao da se sastojao od nekoliko planina. Stigli 
smo do podnožja obraslog grmljem i šumom, pa smo se zaustavili da 
se odmorimo. 


— To je planina Hancock — rekao je Winnetou. 

— A pećina? — upitao sam. 

— Ona se nalazi na drugoj strani planine. Moj će je brat vidjeti za 
jedan sat. Neka pođe sa mnom, ali neka ovdje ostavi svoju pušku. 


— Ja sam? 
— Da. Nalazimo se na mjestu smrti. Samo hrabar čovjek može 
ovdje opstati. Neka naša braća čekaju skriveni dolje među drvećem. 


Planina, na čijem smo se podnožju nalazili, bijaše vulkanskog 
podrijetla. Odložio sam pušku i henryevku i krenuo za Winnetouom. 
On se stao uspinjali zapadnom stranom planine. Bio je to vrlo opasan 
put i moj je vodič oprezno koračao, kao da iza svakog grma vreba 
neprijatelj. Za jedan sat popeli smo se na vrh. 


— Neka moj brat bude potpuno miran — šapnuo je, legao na trbuh 
i počeo polako puzali između dva grma. 


Slijedio sam ga — i gotovo sam uplašeno ustuknuo. Čim sam 
provirio kroz grmlje, ugledao sam tik pred licem strm ponor kratera 
u obliku lijevka, kojega sam rub mogao doseći rukom. Ponor je, na 
nekim mjestima obrastao grmljem, bio dubok oko pedesetak metara. 
Dno je imalo promjer od dvanaestak metara. Na njemu su ležali 
vezanih ruku i nogu stanovnici Helldorf— settlementa. Prebrojao sam 
ih. Svi su bili ovdje, ali pored njih je stražarilo mnogo Crvenokožaca. 


Pretražio sam pogledom svaku stopu tog ugaslog kratera, da 
vidim može li se sići dolje. Da, moglo bi se ukoliko je čovjek smion, ima 
čvrsto uže i ukoliko nađe načina da ukloni stražare. Bilo je tu nekoliko 
izbočina, koje bi mogle poslužiti kao uporišta i odmorišta. 

Sada se Winnelou povukao, a ja sam ga slijedio. 

— To je pećina? — upitao sam. 


406 


— Da. 
— Gdje je ulaz? 
— Na istočnoj strani. Ali nitko je ne može zauzeti silom. 


— Onda ćemo ovdje sići. Imamo užeta, a radnici imaju remenje za 
konje. 

Potvrdio je glavom i stali smo se spuštati. Nije mi bilo jasno zašto 
Indijanci nisu nadzirali zapadnu stranu planine. Tada se ne bismo 
mogli neopazice približiti. 

Kad smo stigli dolje, sunce je zalazilo. Stali smo se pripremati. Sve 
remenje spojili smo u jedno dugačko uže. Winnetou je izabrao 
dvadeset najokretnijih ljudi. Ostali su dobili nalog da paze na konje. 
Dvojica su dobila zadaću da tri četvrt sata poslije našeg odlaska uzjašu 
konje i u luku obiđu planinu prema istoku, da bi daleko vani zapalili 
nekoliko vatri, ali tako da se ne upali čitava prerija. Poslije toga trebali 
su se vratiti na isto mjesto. Te su vatre imale zadaću da pozornost 
indijanskih stražara usmjere prema preriji. 

Sunce je zapalo i zapad je sijao u bojama koje su malo-pomalo 
prelazile u duboko rumenilo i konačno zgasle u večernje sivilo. 
Winnetou je napustio mjesto gdje smo se nalazili. Posljednjih sati 
postao je sasvim drugi čovjek. Čvrsti i sigurni pogled njegovih očiju 
pretvorio se u čudnovato i nemirno plamsanje. Na njegovu inače 
glatkom čelu pojavile su se bore. One su govorile o sasvim neobičnoj 
brizi i mislima, koje bijahu tako ozbiljne da su poremetile ravnotežu 
njegova duha. Nešto ga je tištalo. Smatrao sam da mi dužnost nalaže 
da ga upitam što mu je. Otišao sam ga potražiti. 

Stajao je na rubu šume, naslonjen na drvo i ukočeno zurio prema 
zapadu u oblake koji su se nagomilali nad obzorom i čiji su zlatni 
rubovi postajali sve bljeđi. Unatoč tome što sam tiho hodao, ne samo 
da je čuo moje korake, nego je znao i tko se približava. Upitao je, i ne 
okrenuvši se: 

— Moj brat Šarli traži svog prijatelja. I pravo je tako, jer ga uskoro 
više neće moći vidjeti. 

Stavio sam mu ruku na rame i odgovorio: 

— Dali sjene počivaju na duši mog brata? Neka ih on otjera. 


Podigao je ruku i pokazao prema zapadu: 

— Tako je gorjela vatra i žar života! Sada je sjaja nestalo i pada 
mrak. Pođimo onamo! Možeš li otjerati sjene koje se tamo spuštaju? 


— Ne, ali svjetlo će ujutro ponovo doći i počet će novi dan. 


— Za planinu Hancock počet će sutra novi dan, ali ne i za 
Winnetoua. Njegovo će se sunce ugasiti, kao što je ugaslo i ono tamo, i 
više nikada neće izići. 

— To su slutnje o smrti, kojima se moj dragi brat ne smije 
prepustiti! Da današnja večer bit će za nas veoma opasna; ali koliko 
smo puta gledali smrti u oči, i ona je uzmakla pred našim vedrim i 
čvrstim pogledima. Otjeraj sjetu koja te obuzela! Ona je posljedica 
tjelesnih i duševnih napora što smo ih pretrpjeli posljednjih dana. 

— Ne, Winnetoua ne može savladati nikakav napor, nikakav umor 
ne može mu oduzeti vedrinu. Moj brat Old Shatterhand me poznaje i 
zna da sam žeđao za vodom spoznaje. Ti si mi je dao, i ja sam je pio u 
velikim gutljajima. Mnogo sam naučio, tako mnogo kao nijedan od 
moje braće, a ipak sam ostao Crvenokožac. Bijelac je nalik na pametnu 
domaću životinju čiji se instinkt promijenio, a Indijanac na divlju, koja 
nije sačuvala samo svoja oštra osjetila, nego čuje i miriše dušom. 
Divljač točno zna kad joj se približava smrt; ne samo da je sluti, ona 
osjeća njen dolazak i skriva se u najdubljem guštiku šume, da bi mirno 
i u samoći završila svoj život. Tu slutnju, taj osjećaj koji nikad ne vara 
ima Winnetou u ovom trenutku. 

Zagrlio sam ga i odgovorio: 

— A ipak se varaš. Jesi li ikada ranije imao taj osjećaj? 

— Ne. 

— Dakle, danas prvi put? 

— Da. 


— Kako ga onda prepoznaješ? Kako možeš znati da je to slutnja 
smrti? 

— Tako je jasan, tako jasan! Govori mi da će Winnetou umrijeti s 
metkom u grudima, jer me samo metak može ubiti. Poglavica Apača bi 
se lako obranio od noža ili tomahawka. Moj brat mi može vjerovati da 
danas odlazim u vječna... 

Zastao je. Htio je reći "u vječna lovišta" prema vjerovanju 
Indijanaca. Što ga je priječilo da izgovori te riječi? Znao sam: Winnetou 

je tijekom druženja sa mnom u svojoj nutrini prihvatio kršćanstvo, ali 
je izbjegavao to priznati. Zagrlio me i nastavio, izbjegavši izgovoriti 
započetu riječ: 

— Danas odlazim onamo kamo je otišao Sin dobrog Manitoua, da 
bi nam pripremio stan u kući svoga oca. Tamo će jednom doći i moj 
bratŠarli, tamo ćemo se ponovo vidjeti i neće biti razlike između bijele 
i crvene djece zajedničkog oca, koji će ih okružiti s istom, beskrajnom 
ljubavi. Tada će zavladati vječni mir. Neće biti ubojstava ni ubojica, 
ljudi će postati dobri, a bijelci miroljubivi i susretljivi. Manitou će 
držati vagu u ruci i odmjeravati djela onih koji su prolijevali nedužnu 
krv. Poglavica Apača stajat će pored njega i moliti milost za ubojice 
njegove crvene braće. 


Privinuo me na grudi i zašutio. Bio sam duboko potresen! Nešto je 
u meni govorilo: njegov ga instinkt nikad nije prevario; možda i ovaj 
put govori istinu. Ipak sam rekao: 


— Moj se brat Winnetou smatra jačim nego što jeste. On je najveći 
ratnik svog plemena, ali ipak je samo čovjek. Još nikad ga nisam vidio 
umorna, ali danas je umoran. Posljednji dani bili su za nas prenaporni. 
To smanjuje samopouzdanje; rađaju se tužne misli, koje nestaju 
zajedno sumorom. Neka se moj bratodmori, neka legne k ljudima koji 
ostaju ovdje dolje. 

Polako je stresao glavom: 

— Moj brat to ne misli ozbiljno. 

— Mislim! Ja sam vidio pećinu planine i izmjerio je očima. Bit će 
dovoljno da sam povedem napadače. 

— A ja da ne sudjelujem? — upitao je i oči su mu zasjale. 

— Ti si dovoljno učinio, moraš se odmoriti. 

— Nisi li i ti dosta učinio... još više nego ja i svi ostali? Ja neću ostati 
dolje. 

— Ni kad bih te zamolio, kad bih to od tebe zatražio kao žrtvu 
prijateljstvu? 

— Ni tada! Zar da se kaže kako se Winnetou, poglavica Apača, 
plašio smrti? 

— Nitko se neće usuditi to kazati! 


409 


— Čak kad bi svi šutjeli, našao bi se jedan čije bi predbacivanje na 
moje obraze natjeralo rumenilo stida. 
— Tko bi to mogao biti? 


— Ja, ja sam! Ja bih tom Winnetouu, koji se odmara dok se njegov 
brat bori ne plašeći se smrti, neprestano vikao u uši da je otišao među 
kukavice i da više nije dostojan da se naziva ratnikom, poglavicom 
svog hrabrog naroda. Ne, ne, ne govori o tome da ostanem. Zar da 
Winnetou prezre samoga sebe? Deset puta, stotinu puta, tisuću puta 
draža mi je smrt! 

Zašutio sam, jer sam znao da Winnetou to sebi nikad ne bi 
oprostio. Malo kasnije Winnetou nastavi: 

— Mi smo često gledali smrti u oči, i moj je brat bio neprestano 
spreman da umre. Zato je za mene u svoju bilježnicu napisao što treba 
da učinim padne li jednom u borbi. To bljedoliki nazivaju oporukom. I 
Winnetou je sastavio oporuku, ali o tome dosad nije govorio. Danas, 
kad osjeća blizinu smrti, mora o tome govoriti. Hoćeš li ti biti 
izvršitelj? 

— Da. Ja želim i znam da se tvoje slutnje neće ispuniti i da ćeš još 
mnoga, mnoga ljeta proživjeti na zemlji. Ali ako jednom umreš, a meni 
bude poznala tvoja posljednja želja, bit će mi najsvetija dužnost da je 
ispunim. 

— Čak i onda ako to bude teško, veoma teško i skopčano s velikim 
opasnostima? 

— Winnetou to ne pita ozbiljno. Pošalji me u smrt, i ja ću otići! 

— Znam to, Šarli. Ti bi za mene skočio usred vatre. Učinit ćeš ono 
što te budem zamolio. To možeš izvesti samo ti. Sjećaš li se kad smo 
jednom, dok te još nisam poznavao tako dobro kao sada, razgovarali 
o bogatstvu? 


— Da. Sjećam se. 


— Osjetio sam tada po tvome glasu da možda ipak misliš drukčije 
nego ja. Zlato je za tebe imalo veliku vrijednost. Imam li pravo? 


— Nisi se sasvim prevario — priznao sam. 
— A sada? Reci mi istinu. 
— Svaki bijelac poznaje vrijednost posjeda, ali ja ipak ne tražim 

mrtva blaga takve vrsti. Prava se sreća zasniva samo na blagu koje 
čovjek sakupi u svome srcu. 


— Znao sam da ćeš danas tako govoriti. Ti znaš da poznajem 
mnoga mjesta gdje ima zlata. Dovoljno je da ti pokažem samo jedno 
od tih nalazišta, i ti bi bio veoma bogat, ali ne i sretan čovjek. Dobri, 
bijeli Manitou nije stvorio tvoje snažno tijelo i tvoju dušu da uživaju u 
obilju. Ti trebaš ostati to što jesi. Zbog toga sam odlučio da ti ne 
otkrijem zlatna nalazišta. Ljutiš li se zbog toga? 

— Ne — odgovorio sam iskreno. 

Stajao sam pred najboljim prijateljem; on je pred sobom vidio 
smrt i izricao mi svoju posljednju volju. Kako bih u tom trenutku 
mogao osjetiti nisku požudu za zlatom? 


— Ali ipak ćeš vidjeti zlata, mnogo zlata— nastavio je on. — No ono 
nije namijenjeno tebi. Kad umrem, potraži grob moga oca. Ti znaš gdje 
se nalazi. Kad na njegovom podnožju, na zapadnoj strani, budeš 
iskopao nekoliko stopa zemlje, naći ćeš oporuku tvog Winnetoua, koji 
tada više neće biti pored tebe. Ja sam zapisao svoje želje, a ti ćeš ih 
ispuniti. 

— Moja je riječ kao zakletva — uvjerio sam ga suznih očiju. — 

Nikakva opasnost, kako god velika bila, neće me zadržati i prisiliti 
da ne izvršim što sam obećao. 

— Hvala ti! Mi smo sada završili. Došlo je vrijeme da se krene u 
napad, a ja tu bitku neću preživjeti. Oprostimo se, dragi moj Šarli! 
Neka ti dobri Manitou plati za sve što si za mene učinio. Moje srce 
osjeća više nego što mogu izraziti riječima. Ne treba plakati, mi smo 
muškarci! Zakopaj me u planinama Gros— Ventre, na obali rijeke 
Metsur, na konju sa svim oružjem i srebrnom puškom, koja ne smije 
dospjeti nikome u ruke. A kad se ponovo vratiš ljudima od kojih te 
nitko neće voljeti kao ja, misli ponekad na svog prijatelja i brata 
Winnetoua, koji te sada blagoslivlje, jer ti si bio njegov blagoslov! 


On, Indijanac, položio mi je ruke na glavu. Čuo sam kako s 
naporom suzdržava jecanje, zagrlio sam ga i uzviknuo: 

— Winnetou, moj Winnetou, to je samo slutnja, sjena koja će proći. 
Ti moraš ostati sa mnom, ti ne smiješ otići! 

— Winnetou će otići! — odgovorio je tiho ali odlučno, okrenuo se i 

otišao prema logoru. 


Dok sam ga slijedio, uzalud sam tražio neko sredstvo kojim bih ga 
prisilio da ne sudjeluje u bici. Ništa nisam mogao pronaći. Što bih bio 
dao za to da pronađem neki izlaz! 

Bio sam vrlo uzbuđen, a i on nije mogao zatomiti svoje uzbuđenje 
i glas mu je lako drhtao dok se obraćao ljudima: 

— Sada je dovoljno tamno i mi ćemo krenuti. Neka me moja braća 
slijede! 

Uspinjali smo se jedan iza drugoga uz planinu putem kojim smo 
Winnetou i ja ranije prošli. Uspon je sada u mraku bio mnogo teži nego 
prije i trebalo nam je više od sata da stignemo do ruba kratera. Dolje 
je gorjela velika vatra i osvjetljavala zarobljenike i stražare. Do nas 
gore nije dopirala nijedna riječ, nikakav zvuk. 


Najprije smo uže, koje je bilo dovoljno dugačko da dosegne dno 
kratera, pričvrstili oko jednog kamenog bloka i čekali da se upale 
vatre u preriji. Nije potrajalo dugo i na istoku je planulo tri, četiri, pet 
plamenova, nalik na logorske vatre. Sad smo napeto motrili dolje u 
kotao. Nismo se prevarili, jer već poslije nekoliko časaka pojavio se 
jedan Crvenokožac iz jedne od pukotina i počeo nešto govoriti 
ostalima. Ovi su odmah ustali i zajedno s njim nestali u pukotini. 


Sada je došlo naše vrijeme. Zgrabio sam uže da krenem prvi, ali mi 
ga Winnetou istrgne iz ruke. 


— Poglavica Apača je vođa — rekao je. — Neka moj brat krene iza 
njega. 

Dogovorili smo se da naši ljudi krenu za nama u takvom 
rastojanju da na užetu, kad dosegne tlo, budu samo četvorica. 
Winnetou je krenuo. Kad je dospio do prve izbočine, krenuo sam za 
njim. Za mnom se spuštao Fred. Silazili smo mnogo brže nego što smo 
očekivali. Na svu sreću uže je bilo dovoljno čvrsto. 

Na žalost, mnogo se kamenja otkotrljalo u dubinu. Bilo je veoma 
mračno i nismo to mogli spriječiti. Jedan kamen mora da je pogodio 
neko dijete, jer je stalo plakati. Odmah se u pukotini osvijetljenoj 
vatrom pojavila glava nekog Indijanca. Čuo je i vidio pljusak kamenja, 
pogledao pogledao u visinu i glasno kriknuo. 

— Naprijed, Winnetou! — viknuo sam. — Inače će sve biti 

izgubljeno! 

Naši su ljudi opazili što se dolje zbiva i sve brže su spuštali uže. 
Pola minute kasnije našli smo se na tlu, ali u isti čas je iz pukotine 
prema nama sijevnulo nekoliko pucnjeva. Winnetou se srušio. 


Zastao sam, prestravljen. 

— Winnetou, prijatelju moj! — viknuo sam. — Jesi li pogođen? 

— Winnetou će umrijeti!— odgovorio je. 

Tada me obuzeo bijes koji nisam mogao savladati. Upravo se 
pored mene spustio Walker. 

— Winnetou umire! — viknuo sam. — Naprijed! 

Nije bilo vremena da s leđa skinem pušku ili dohvatim nož ili 
revolver. Uzdignutih šaka krenuo sam prema petorici Indijanaca koji 
su izišli iz pukotine. Prvi je bio poglavica — odmah sam ga prepoznao. 

— Ko-itse, umri! — viknuo sam. 

Udarac šakom pogodio ga je u sljepoočicu. Srušio se kao klada. 
Crvenokožac koji je stajao pored njega podigao je tomahawxk, ali tada 
svjetlost plamena osvijetli moje lice i on prestrašeno spusti sjekiru. 

— Ka-ut-skamasti — Razbišaka! — viknuo je glasno. 

— Da, ovdje je Old Shatterhand... umri! — viknuo sam. 

Nisam mogao prepoznati samoga sebe. Drugi je udarac pogodio 
čovjeka, tako da se srušio. 

— Ka-ut-skamasti! — vikali su Indijanci oklijevajući. 

— Da, Old Shalterhand! — viknuo je Walker. — Naprijed! 

Netko me je ranio nožem u rame, ali to uopće nisam osjećao. Dva 
Crvenokošca oborila je Fredova puška, a trećeg sam ja srušio. U 
međuvremenu je stiglo nekoliko naših drugova; njima sam mogao 
prepustiti Indijance. Okrenuo sam se Winnetouu i kleknuo kraj njega 
na zemlju. 

— Gdje je moj brat pogođen? 

— Ntsage tehe, ovdje, u grudi — odgovorio je tiho i stavio lijevu 
ruku na desnu stranu grudi, svu crvenu od krvi. 

Izvadio sam nož i rasjekao mu odjeću na grudima. Da, metak mu 
je probio pluća. Obuzela me takva bol kakvu još nikad u svom životu 
nisam osjetio. 

— Još ima nade, brate moj — tješio sam ga. 
— Neka mi moj brat položi glavu na svoje koljeno, kako bih mogao 
vidjeti bitku! — zamoli me on. 


Ispunih mu želju. Sada je mogao vidjeti kako su naši dočekivali 
svakog Indijanca koji bi se pojavio u pukotini. Postupno su sišli svi 
naši ljudi. Zarobljenicima smo skinuli vezove i oni su se veselili i 
zahvaljivali nam. Ja se na sve to nisam obazirao. Vidio sam samo 
prijatelja koji umire. Rana mu je prestala krvariti. Slutio sam da ima 
unutarnje krvarenje. 

— Ima li moj brat još neku želju? — upitao sam. 

Sklopio je oči i nije odgovorio. Njegova je glava mirovala na mojim 
rukama i nisam se usudio pomaknuti. 


Stari Hillmann i drugi oslobođeni naseljenici zgrabili su oružje 
koje je ležalo naokolo, i prodrli u pukotinu. Ni na to se nisam obazirao, 
jer je moj pogled bio uperen u Apačevo brončano lice i sklopljene 
kapke. Kasnije mi je prišao Walker, koji je također krvario: 

— Svi su pobijeni! 

—1lon će umrijeti! — odgovorio sam. — Svi oni nisu ništa prema 
njemu! 

Apač je još uvijek nepomično ležao. Radnici na pruzi, koji su bili 
tako hrabri, i oslobođeni naseljenici sa svojim obiteljima tvorili su oko 
nas nijem i duboko potresen krug. Konačno Winnetou otvori oči. 

— Imali moj bratjoš neku želju? — ponovio sam. On kimne glavom 
i tiho reče: 

— Neka moj brat Šarli odvede te ljude u planine Gros—Ventre. Na 
rječici Metsur leži kamenje koje oni traže. Oni su ga zaslužili! 

— Što još, Winnetou? 

— Neka moj brat ne zaboravi Apača, neka misli na njega. On će se 
za njega moliti velikom, dobrom Manitouu... Mogu li ti zarobljenici 
hodati na svojim ranjenim udovima? 


— Da — odgovorio sam, iako sam vidio koliko njihove ruke i noge 
bijahu izranjene oštrim remenjem. 


— Winnetou ih moli da još jednom zapjevaju pjesmu o Nebeskoj 
kraljici. 

Prenio sam ljudima Apačevu molbu, a stari Hillmann potvrdno 
kimne glavom. Potom se uspnu na kamenu izbočinu koja je stršila 
iznad Winnetouove glave kako bi ispunili posljednju želju umirućeg. 
Njegove oči pratile su ih dok su se uspinjali i potom se zaklopile. On 
stisne moju ruku u iščekivanju "Ave Marije". 

»Danje svjetlo se gasi, 

i spušta tiha se noć. 

Može li tako i tuga u srcu, 

sa smirajem dana nečujno proć'. 

Gospode, podastirem usrdne molitve 

pred Tvoj daleki, nebeski tron, 

a Ti, Djevice, pozdrave primi 

što k Tebi nosi ove pjesme ih zvon: 

Ave Marija!“ 


Kad su započeli drugu kiticu, on lagano otvori oči i blago, ozareno 
lice upravi u vis prema zvijezdama. 


Tada stavi moju ruku na svoje grudi i prošapće: 

— Šarli, zar ne, sad dolaze riječi o umiranju? 

Nisam mogao govoriti. Suznih očiju potvrdno sam kimnuo 
glavom. 

,Života svjetlo se gasi, 

i nastupa samrtna noć. 

Duše širom raskriljuju krila, 

jer u smrti je golema moć. 

Djevice, u ruke tvoje blage 

molitve svoje polažem vruće 

i ustrajan u svojoj vjeri 

u nadi čekam uskrsnuće! 

Ave Marija!“ 

Kad je odjeknuo posljednji ton, ponovo je htio govoriti — ali više 
nije mogao. Primaknuo sam uho njegovim usnama i on posljednjom 
snagom šapne: 

— Šarli, ja vjerujem u Spasitelja. Winnetou je kršćanin. Zbogom! 

Njegovo tijelo potrese grčeviti drhtaj; krv mu navre na usta; 
poglavica Apača još jednom stisne moju ruku i ispruži udove. Zatim 
stisak njegovih prstiju popusti— bio je mrtav! 

Što da pričam dalje? Prava tuga ne podnosi riječi. Kad bi bar što 
prije došlo vrijeme u kome će takve krvave priče biti samo još stare 
legende! 


Često smo stajali zajedno suprotstavljajući se smrti, pa ipak, kad 
je najbolji i najvjerniji prijatelj kojega sam ikada imao samo još kao 
mrtvo tijelo ležao preda mnom, srce mi je htjelo pući od bola. Bio sam 
tako očajan da to ne mogu opisati. Kako je on bio divan čovjek! A sada 
je mrtav, mrtav! Jednako tako uskoro će nestati i njegove rase, čiji je 
on bio najplemenitiji sin. 

Bdio sam cijelu noć, bez riječi, vrelih i suhih očiju. Ležao jena mom 
krilu, onako kako je umro. Što sam mislio i što sam osjećao? Tko bi me 
to mogao pitati? Kad bi bilo moguće, kako bih rado s njim podijelio 
ostatak svog života i živio samo polovicu tog vremena! Tako kako je 
sada ležao u mom krilu, umro je jednom Kleki-petra u njegovom, a 
zatim i njegova sestra Nšo-či. 

Dakle, njegova slutnja o smrti nije ga prevarila, i on je, mudro 
predviđajući, odredio mjesto gdje želi biti pokopan. Kako su njemački 
kamenoresci upravo tamo trebali tražiti željene poludragulje, bili su 
spremni krenuti sa mnom. To mi je veoma olakšalo prijenos dragog 
mrtvaca. 


Rano ujutro idućeg dana napustili smo planinu Hancock, jer su se 
svakog časa mogli pojaviti Crvenokošci. Apačev leš umotali smo u 
pokrivače i stavili na konja. Odavde do planina Gros—Ventre bijaše 
samo dva dana jahanja. 


Krenuli smo onamo tako oprezno da nijedan Indijanac ne bi 
mogao pronaći naš trag. 

Drugog dana navečer stigli smo do doline rječice Metsur. Tamo 
smo pokopali Indijanca uz kršćanske molitve i sa svim počastima koje 
pripadaju tako velikom poglavici. On sjedi sa svojim oružjem u 
potpunoj ratnoj spremi uspravno na svom ustrijeljenom konju u 
unutrašnjosti brežuljka što smo ga podigli oko njega. Na vrhu nisu 
postavljeni skalpovi njegovih svladanih neprijatelja, kako je to bilo 
uobičajeno postavljati na grobove poglavica, već su bila podignula tri 

križa. 

U pijesku doline nije se nalazilo samo obećano kamenje, nego i 
nakupine zlatnog praha, kojim je trud željezničkih radnika bio bogato 
naplaćen. Neki su od njih odlučili da s naseljenicima ovdje osnuju 
naseobinu, koja će ponovo nositi ime Helldorf. Drugi su se vratili u 
Kanjon jeke, gdje su saznali da je railtroubler Haller umro od svojih 
rana. Ostali njegovi sudionici bijahu kažnjeni. 

Zvono, koje je Winnetou zakopao, opet je postavljeno u novom 
naselju, na mjestu gdje su naseljenici sagradili malu kapelu. Kad se 
jasni zvuk zvona oglasi i pobožni naseljenici zapjevaju njihovu "Ave 
Mariju", uvijek će misliti na poglavicu Apača i njegovu posljednju želju 
koju je on izrekao umirući: 

»Djevice, u ruke tvoje blage molitve svoje polažem vruće i ustrajan 
u svojoj vjeri u nadi čekam uskrsnuće! Ave Marija!“ 

ll. APAČEVA OPORUKA 


innetou je mrtav! 


Te su riječi dovoljne da opišu raspoloženje u kojem sam se 

tada nalazio. Jedva sam se rastavio od njegova groba. Prvih 
sam dana nijemo sjedio pokraj njega i promatrao vrevu ljudi koji su 
podizali novu naseobinu. Kažem gledao, iako zapravo ništa nisam 
vidio. Čuo sam njihove glasove, a ipak ništa nisam razabirao. Bio sam 
odsutan duhom. Moje je stanje bilo nalik na stanje čovjeka koga je 
nešto udarilo po glavi i koji napola u nesvijesti sve čuje kao iz daljine 
i sve vidi kao kroz mutno staklo. Bila je prava sreća što Crvenokošci 
nisu pronašli naš trag i što nisu otkrili naše sadašnje boravište. Sada 
nisam bio sposoban za borbu. Ili bi možda takva opasnost probudila 
moje udove? Možda! 


Dobri su se ljudi trudili da me zainteresiraju za svoj rad, ali to im 
je samo postupno uspijevalo. Prošlo je pola tjedna prije nego što sam 
im počeo pomagati u poslu. Blagotvorno djelovanje takve djelatnosti 
ubrzo se osjetilo. lako su mi još uvijek svaku riječ morali čupati iz usta, 
ubrzo se vratila stara energija, i uskoro su svi slušali moje savjete i 
upute. 


To je trajalo dva tjedna, a tada sam rekao samome sebi da ne 
smijem duže ostati ovdje. Prijateljeva me oporuka silila da krenem 
prema Nug-get-tsilu, gdje smo pokopali Inču-čunu i njegovu lijepu 
kćer. Također je bila moja dužnost da odjašem do Rio Pecosa i da 
obavijestim Apače o smrti njihova najslavnijeg i najboljeg poglavice. 
lako sam znao kako se takva vijest širi prerijom — vjerojatno će prije 
mene stići onamo —trebalo je da sam pođem do njih, jer sam bio 
svjedok tog tužnog događaja i najvjerodostojniji izvjestitelj. 
Naseljenicima nisam više bio potreban, a ako im ustreba savjet 
iskusnog westmana, mogli su se obratiti Walkeru, koji je odlučio da 
neko vrijeme ostane kod njih. Srdačno sam se oprostio od tih dobrih 
ljudi i krenuo na daleki put na svom konju, koji se potpuno odmorio. 

Drugi bi na mome mjestu vjerojatno krenuo putem na kojemu će 
sresti ljude. Ja sam učinio suprotno i klonio se takvih mjesta. Nikoga 
nisam želio vidjeli, htio sam biti sam sa svojom tugom. 


Ta mi je želja bila ispunjena do Beaver-creeka, gdje sam doživio 
veoma opasan susret s To-kei-čunom, poglavicom Komanča, kome 
smo jednom tako sretno umakli. Dok smo se mi na sjeveru tukli sa 
Sioxuima, na jugu su Komanči ponovo iskopali ratnu sjekiru i To-kei- 
čun je sa sedamdeset ratnika krenuo prema njihovoj svetoj Žutoj 
planini da bi tamo na grobovima poglavica otplesali ratnički ples i 
"medicinu" upitali za savjet. Pritom je poglavica uhvatio nekoliko 
bijelaca, koje je čekala smrt na mučeničkom stupu. Uspjelo mi je da ih 
oslobodim. Ovaj događaj neću opisivati, jer nije ni u kakvoj vezi s 
Winnetouom. Ispripovjedit ću ga drugom prilikom. Odveo sam te 
bijelce sve do granice Novog Meksika, gdje su bili sigurni. Odatle sam 
mogao krenuti ravno prema Rio Pecosu; ali Winnetouova oporuka je 
bila veoma važna, zato sam krenuo prema jugoistoku, da najprije 
posjetim Nugget-tsil. 

Ovaj je put bio opasan. Trebalo je proći kroz područje 
neprijateljski raspoloženih Komanča i kroz područje Kiowa, kojih sam 
se svakako morao kloniti. Naišao sam na mnoge tragove i bio sam 
veoma oprezan, tako da sam sretno i neopazice stigao u blizinu rijeke 
Canadian. Tu sam pronašao tragove kopita. Vodili su u smjeru kojim 
sam se i ja kretao. Ako nisam želio da me opaze, morao sam skrenuti 
s tog puta. To bi me opet prisililo da obilazim, a bilo je prilično važno 
da saznam jesu li ovuda prošli Indijanci ili bijelci. Zbog toga sam pošao 
za tim tragom. Bio je star možda jedan sat. 


Uskoro sam vidio da su to bila tri bijela jahača. Ubrzo sam stigao i 
do mjesta gdje su bili zastali. Jedan od njih je sjahao, vjerojatno da 
pritegne neki olabavljeli remen. Otisak njegove noge odavao je da je 
imao čizme, dakle bio je bijelac. Kako nisam imao razloga da 
pretpostavljam kako se bijelac nalazi u društvu dvojice Indijanaca, 
zaključio sam da se preda mnom nalaze tri bijelca. 

Nije mi palo na um da zbog njih skrenem i nastavio sam pratiti 
njihov trag. Pa ja, ukoliko ih sretnem, neću morati ostati s njima. Oni 
su jahali veoma polako. Poslije dva sata ugledao sam ih pred sobom. 
Istodobno sam ugledao i brežuljke između kojih je vijugala rijeka. 

Bila je večer, a ja sam htio noćiti uz rijeku. Zbog trojice stranaca 
nije trebalo odustati od te namjere. Oni su vjerojatno imali istu želju, 
ali ja nisam bio prisiljen da im se pridružim. Ubrzo nakon što su se 
izgubili u grmlju koje je raslo na brežuljcima, stigao sam onamo i ja. 
Kad sam došao do rijeke, oni su upravo skidali sedla sa svojih konja. 
Činilo se da su dobro opremljeni i naoružani, ali nisu mi ulijevali 
povjerenje. 

Prestrašili su se kad su me odjednom ugledali, ali su se ubrzo 
umirili, odzdravili na moj pozdrav i pošli mi u susret. 

— Čovječe, kako ste nas prestrašili! — reče jedan od njih. 

— Imate li lošu savjest kad ste se uplašili? — upitao sam. 

— Pshaw! Mi spavamo na svojoj savjesti. Dakle, mora da je dobra, 
jer loša savjest nije mekan jastuk. Ali Zapad je opasan predio, i kad se 
odjednom pojavi stranac, čovjek bi najradije odmah dohvatio nož. 
Smijemo li vas pitali odakle dolazite? 

— Iz Beaver-forka. 

— Kamo idete? 

— Prema Rio Pecosu. 

— Onda putujete dalje nego mi. Mi idemo samo do Mugworthilla. 

To je probudilo moju pozornost, jer Mugworthill je skupina 
planina koju su Winnetou i njegov otac nazivali Nugget-tsil. Što su ti 
ljudi tamo tražili? I ja sam namjeravao onamo. Da li da im se 
priključim? Valjalo bi saznati kakve su im namjere. Zbog toga sam 
upitao: 

— Mugworthill? Kakav je to predio? 

— Vrlo lijep. Tamo raste mnogo crnobilja, a crnobilje se zove i 
mugwort; odatle i ime. Ali nema tamo samo crnobilja, nego i drugih 
stvari. 

— Čega? 

— Hm! Kad biste to znali! Ali ja vam to neću reći. Odmah biste htjeli 
s nama onamo. 

— Brbljavče! — izdere se na njega njegov drug. — Ne govori 
gluposti! 

— Pshaw! Na što čovjek rado misli, to se nalazi na vrhu jezika. 

Stranče, tko ste vi zapravo? 


Uzbudilo me ono što je rekao. Doista je govorio o Nugget-tsilu. I ja 
sam tamo vidio mnogo crnobilja. Njegove riječi bijahu tajanstvene. 
Stoga sam odlučio da ostanem s njima, ali da im ne kažem tko sam. 
Zato sam odgovorio: 


— Ja sam traper, lovac zamkama, ako nemate ništa protiv. 

— Nemam ništa protiv. A kako se zovete? Ili možda želite prešutjeti 
svoje ime? 

— Mogu ga svakome reći. Zovem se Jones. 

— Rijetko ime, veoma rijetko — nasmijao se. — Hoćemo li ga moći 
upamtiti? A gdje su vaše zamke? 

— Oduzeli su mi ih Komanči, zajedno s čitavim lovačkim plijenom 
od dva mjeseca. 

— To je smola. 

— Da, velika smola. Ali ipak sam sretan što i mene nisu uhvatili. 

— Vjerujem vam. Ti momci ne štede nijednog bijelca, pogotovo 
sada. 

— Zar Kiowe nisu jednako strašni? 

— Jesu. 

— A ipak ste se usudili ući u njihovo područje. 

— To je nešto drugo, mi smo ovdje sigurni. Imamo dobre 
preporuke, veoma dobre. Mr. Santer je prijatelj njihovog poglavice 
Tangue. 

Santer! Jasno jeda me to ime doslovno naelektriziralo. Trudio sam 
se da ne odam svoje iznenađenje. Ovi su ljudi poznavali Santera. Sada 
je bilo sigurno da ću im se pridružiti. Nije mogla biti riječ o nekom 
drugom Santera, već o ubojici Winnetouova oca i sestre, jer je samo 
on bio prijatelj poglavice Tangue. 

— Je li taj Santer veoma utjecajan čovjek? — zanimao sam se. 

— Nego što! Barem kod Kiowa. Ali, recite, nećete li sjahati? Večer 
se spušta, a vi ste sigurno htjeli prenoćiti pored rijeke, gdje ima vode i 
hrane za vašeg konja. 

— Hm! Ne poznajem vas, a i sami ste maločas rekli da čovjek mora 
biti oprezan. 

— Zar izgledamo kao razbojnici? 
— Ne,ali vi ste me ispitivali, a niste mi rekli tko ste. 


— To možete odmah saznati. Mi smo westmeni i bavimo se čas 
ovim, čas onim poslovima. Čovjek živi kako može. Ja se zovem Gates, 
pored mene stoji Mr. Clay, a treći je Mr. Summer. Jeste li sada 
zadovoljni? 


— Da. 

— Onda sjašite ili krenite dalje, kako god želite. 

— Ako dopuštate, ostat ću kod vas. U ovim krajevima uvijek je bolje 
ako se čovjek nalazi u društvu. 

— Well. Kod nas ste sigurni. Ime Santer štiti sve nas. 

— Kakav je čovjek taj Santer? — upitao sam dok sam vezivao konja. 


— On je gentleman u pravom smislu te riječi. Bit ćemo mu mnogo 
dužni, ako se doista ispuni sve što nam je rekao i obećao. 


— Poznajete li ga već dugo? 

— Ne. Mi smo ga prvi put vidjeli tek nedavno. 

— Gdje? 

— U Fort Lyonu na rijeci Arkansas. Ali što vas to toliko zanima? 
Poznajete li ga? 

— Zar bih se za njega zanimao kad bih ga poznavao, Mr. Gates? 

— Hm, to je točno! 

— Vi ste rekli da njegovo ime znači sigurnost, a kako sam sada u 


vašem društvu, nalazim se također pod njegovom zaštitom. Zbog toga 
me taj čovjek zanima. 

— Da. Sjednite k nama i raskomotite se. Imate li što za jelo? 

— Komad mesa. 

— Mi imamo više. Ako nemate dovoljno, možete i od nas štogod 
dobiti. 

Najprije sam tu trojicu smatrao skitnicama. Sada, kad sam ih bolje 
promotrio, bio sam sklon držati ih poštenim ljudima, dakako, po 
mjerilima koja vrijede na Zapadu. Iz rijeke smo zagrabili vodu za piće 
i počeli jesti. Pritom su me promatrali od glave do pete. Zatim je Gates, 
koji je vodio glavnu riječ, rekao: 

— Dakle, izgubili ste zamke i krzna? To je žalosno. Kako ćete sada 
doći do hrane? 


— Lovit ću. 
— Jesu li vaše puške dobre? Imate dvije, kako vidim. 
— Pristojne su. Ova stara puška puni se mecima, a mala sačmom. 


Da sam izgovorio riječ henryjevka i teška puška za medvjede, oni 
bi odmah znali tko sam. 


— Vi ste čudnovat svat. Vučete sa sobom dvije puške, jednu na 
metke, a dugu na sačmu. Ta čovjek se obično služi dvocijevkom i jednu 
cijev puni sačmom. 

— Točno, ali ja sam se navikao na te stare pucaljke. 

— A što tražite dolje na Rio Pecosu, Mr. Jones? 

— Ništa naročito. Kažu da se tamo može lakše loviti nego ovdje. 

— Ako mislite da će Apači dopustiti da tamo lovite, onda se grdno 
varate! Ovdje ste izgubili samo krzna i zamke; tamo biste lako mogli 
izgubiti i skalp. Zar morate ići onamo? 

— Ne, ne moram. 

— Onda pođite s nama! 

—S vama? — pravio sam se iznenađen. 

— Da. 

— Do Mugworthilla? 

— Da. 

— A što da radim tamo? 


— Hm! Ne znam smijem li vam to reći. Što vi mislite, Clay i 
Summer? 

Ona dvojica se upitno pogledaše, a Clay reče: 

— Sve je to prilično osjetljivo. Mr. Santer nam je zabranio da o 
tome govorimo, ali rekao je i to da bi mu dobro došlo još nekoliko 
prikladnih ljudi. Postupi kako želiš. 

— Well — kimne Gates. — Ako Mr. Santer uzme još nekoliko ljudi, 
možemo i mi jednog čovjeka dovesti sa sobom. Vi niste ničim vezani, 
Mr. Jones? 


— Ne — odgovorio sam. 

— l[ imate vremena? 
— Koliko želim. 


— Biste li sudjelovali u jednom pothvatu, koji će donijeti mnogo 
novaca? 


— Zašto ne. Svatko bi rado zaslužio nešto novaca, a ako se radi o 
većoj količini, ne vidim razloga zašto ne bih sudjelovao. Dabome, 
moram znati o čemu se radi. 


— Jasno! To je zapravo tajna, ali vi mi se sviđate. Imate pošteno, 
otvoreno lice i sigurno nas nećete prevariti. 


— Pa, ja sam doista pošten momak. To možete vjerovati. 


— Vjerujem. Dakle, idemo do Mugwort planina da tamo potražimo 
nuggete. 


— Nuggete! — viknuo sam. — Zar ih tamo ima? 

— Nemojte tako vikati! Zar ne, to vas je zgrabilo? Da, tamo ih ima. 

— Tko vam je to rekao? 

— Upravo taj Mr. Santer. 

— Jeli ih on vidio? 

— Ne, onda sigurno ne bi zvao nas, nego bi za sebe zadržao to 
gnijezdo. 

— Dakle, nije ih vidio? On to samo pretpostavlja? Hm! 


— To nije pretpostavka. On otprilike poznaje kraj, samo ne zna 
pravo mjesto. 


— To je čudno! 

— Da, čudno, ali ipak istinito. Ja ću vam točno objasniti što nam je 
on ispričao. Jeste li ikada čuli za nekog Winnetoua? 

— Poglavicu Apača? Da. 

— Je li vam poznat i neki Old Shatterhand? 

—1lonjemu sam čuo. 


— Oni su dobri prijatelji ijednom su bili u planinama Mugwort. S 
njima je bio i Winnetouov otac i još neki drugi Crvenokošci i bijelci. 
Mr. Santer je prisluškivao što govore i čuo je da Winnetou sa svojim 
ocem odlazi u planine po nuggete. Ako je tako jednostavno otići po 
njih, mora da ih ima u velikim količinama, zar ne? 

— Da. 

— Slušajte dalje! Mr. Santer ih je pratio, i to mu ne treba zamjeriti. 
Što mogu ti Crvenokošci učiniti s tim zlatom koje uopće ne cijene? 

— Je li uspio? 

— Na žalost, ne sasvim. Krenuo je za njima. S njima se nalazila i 
Winnetouova sestra. On je morao slijediti njihove tragove, a pritom 
čovjek gubi mnogo vremena. Kad je stigao u blizinu mjesta, oni su već 
bili završili posao i vraćali su se. Glupa pripovijest. 

— Nije baš tako glupa. 

— Nije? Kako to? 

— Mogao ih je mirno pustiti da prođu, a zatim po njihovim 
tragovima krenuti dalje. Oni bi ga odveli do nuggeta. 

— Sto mu gromova! To je istina! Vidim da niste loš momak i moći 
ćete nam koristiti. Ali, na žalost, dogodilo se drukčije. On je vjerovao, 
s pravom je vjerovao da imaju nuggete kod sebe, pa je pucao na njih. 

—Jeliih pogodio? Jesu li ubijeni? 

— Da, pogodio je starca i djevojku. Njihovi su grobovi još uvijek 
tamo. Bio bi pogodio i Winnetoua, ali je morao bježati, jer se odjednom 
pojavio Old Shatterhand. Ovaj ga je s nekoliko bijelaca i Crvenokožaca 
slijedio i progonio sve do Kiowa. Tamo se Santer sprijateljio s 
njihovim poglavicom. Kasnije se nekoliko puta vratio do 
Mugworthilla, ali nikad nije ništa pronašao. Sada je odlučio uposliti 
nekoliko ljudi, koji će mu pomoći u traganju. Više očiju više vidi. Ti 
ljudi smo nas trojica, a ako želite, i vi možete poći s nama. 

— Vjerujete li u uspjeh? 

— Da. Crvenokošci su se tako brzo vratili s nalazišta da ono ne 
može biti daleko od mjesta gdje ih je sreo Mr. Santer. Dakle, treba 
pregledati malo područje, i sigurno ćemo pronaći zlato. Ta imamo 
dovoljno vremena. Možemo tražiti tjednima, čak mjesecima, jer nas 
nitko ne tjera. Što vi mislite o tome? 

— Hm! Zapravo mi se ne sviđa. 

— Zašto? 

— Previše krvi ima na tom zlatu. 

— Ne budite glupi! Jesmo li je mi prolili? Jesmo li mi krivi? Ni 

govora! Što znače dva ustrijeljena Crvenokošca? Ionako će svi biti 
pobijeni! To što se dogodilo nas se ne tiče. Mi tražimo zlato; mi ćemo 
ga naći, pa ćemo živjeti kao milijunaši. 

Sada sam znao kakvi su to ljudi. Oni nisu pripadali ološu koji sam 
tako često sretao, ali život nekog Indijanca nije za njih imao vrijednost 
veću od života divlje životinje, koju svatko može ustrijeliti. Oni još nisu 
bili dovoljno vješti i nisu postupali kao iskusni, oprezni muškarci, 
inače ne bi meni, potpuno nepoznatom čovjeku, ispričali svoju tajnu i 
čak mi ponudili svoje drugarstvo. 

Nije potrebno da kažem koliko sam bio iznenađen tim susretom i 
koliko mi je bio dobrodošao. Santer se opet pojavio! Ovaj put mi neće 
pobjeći! Ali nisam dopuštao da išta opaze, nego sam sumnjičavo vrtio 
glavom: 

—Ja volim nuggete, ali mislim da ih ne bismo dobili čak ikad bismo 
ih pronašli. 

— Kakva je to ideja! Ako ih nađemo, onda su naši! 

— Kako dugo? 

— Tako dugo, dok nam se to bude sviđalo. Ta nijednom od nas neće 
pasti na um da ih baci. 


— Ali bit će nam oduzeti. 

— Tko će ih oduzeti? 

— Santer. 

— Ah! Vi niste pri sebi. 

— Poznajete li ga? 

— U tom ga pogledu znam. 

— A ipak ste ga upoznali tek prije kratkog vremena. 

— On je pošten čovjek. Tko ga upozna, ne može sumnjati u njegov 
moral. A osim toga, svi su ga u Fortu hvalili. 

— Gdje je sada? 

— Jučer smo se rastali i on je odjahao prema Salt-forku na Red 
Riveru, gdje leži selo poglavice Tangue. 

— Što on tamo traži? 


— Želi obavijestiti Tanguu o nečemu vrlo važnom, naime da je 
Winnetou umro. 

— Što? Winnetou je mrtav? 

— Da. Ustrijelili su ga Siouxi. Bio je smrtni neprijatelj Tangue; ovaj 
će biti izvan sebe od sreće. Zbog toga je Mr. Santer skrenuo s puta, da 
bi mu odnio tu vijest. Kod Mugworthilla ćemo se ponovo sastati. On je 
častan čovjek, koji želi da se obogatimo i sigurno će vam se svidjeti 
čim ga upoznate. 

— Nadajmo se, ali ipak moramo biti oprezni. 

— Vi u njega sumnjate? 

— Da. 

— Kažem vam, nema ni najmanjeg razloga da u njega sumnjate. 


— A ja vam kažem da ću, iako sam odlučio da vam se pridružim, 
biti veoma oprezan. Tko zbog nekoliko neuggeta ubije dva čovjeka koji 
mu nisu ništa učinili, taj bi mogao poubijati sve nas ako pronađemo 
zlato. 


— Mr. Jones, što... što... mislite...! 


Gates nije izgovorio rečenicu do kraja i prestrašeno je zurio u 
mene. I Clay i Summer su bili zaprepašteni. 


— Da — nastavio sam. — Ne samo da je moguće, nego je i 
vjerojatno da vas je uzeo u službu u namjeri da najprije tražite, a 
potom, ako blago bude pronađeno, da vas ukloni. 


— Cini se da fantazirate! 


— Ni govora! Ako dobro promislite, doći ćete do istog zaključka. 
Taj je čovjek prijatelj Tangue, poznatog neprijatelja bljedolikih. Kako 
se s njima sprijateljio? 

— Ne znam. A što vi mislite, Mr. Jones? 


— Ako je netko prijatelj neprijatelja bijelaca, mora da je ovome 
dokazao da i njemu samome nije stalo do života bijelaca. Zbog toga 
nam valja biti na oprezu! Imam li pravo? 


— Zvuči kao da imate pravo. Imate li još kakav prigovor? 
— Već sam ga spomenuo. 

— Da je ubio dva Crvenokošca? 

— Da. 


— Znate, to mu ne treba zamjeriti. U mojim očima to nije razlog da 
ga smatramo zlim momkom. 

— Zar ne osjećate da time i samome sebi izdajete lošu svjedodžbu? 

— Ne. Svi su Indijanci lopovi i treba ih istrijebiti. 

— To su ljudi kao i mi i imaju prava koja mi moramo poštovati! 

— Vi govorite kao propovjednik. Ali čak kad biste imali pravo, ne 
vidim zašto bi smrt dvojice Crvenokožaca bila takva tragedija. 

— Ne vidite? 

— Ne. To treba uzeti s praktične strane. Nadam se da ćete priznati 
kako su Crvenokošci osuđeni na propast? 

— Na žalost, tome ne mogu proturječiti. 


— No, ako svi treba da nestanu s lica zemlje i ako su neopozivo 
izgubljeni, onda je svejedno je li ono dvoje umrlo nekoliko dana prije 
ili kasnije. To je moje praktično stajalište. Po tome onaj koji je izazvao 
smrt tih Indijanaca nije ubojica, nego je samo malo preduhitrio 
sudbinu. 

— Čudan je taj praktični moral! Ne uviđate li to i sami? 

— Možda da. Ali ni vama ne bi škodilo kad biste se ugledali u mene. 


— Well. Pokušat ću govoriti s vašeg stajališta. Zar mislite da se i na 
taj način Mr. Santer ne može osumnjičiti? 

— Sigurno ne. 

— Nemate pravo! Dakle, to što je ubio poglavicu Apača i njegovu 
kćer nije grijeh. Govorim vašim jezikom. Ali sada se postavlja 
praktično pitanje: zašto ih je ubio? 

— Da bi saznao mjesto gdje su skrivali svoje zlato. 

— Ne, nije ih ubio zbog toga. 

— Nije? Nego zašto? 

— Da bi saznao gdje se to mjesto nalazi, nije bilo potrebno da im 
oduzme život. Da ih je ostavio u miru i da se po njihovom tragu vratio, 
sigurno bi pronašao to mjesto. Ta on vam je sam rekao da su se veoma 
brzo vratili. U toj žurbi sigurno nisu imali vremena da dobro izbrišu 
tragove. Osim toga, za to nisu imali razloga, jer su vjerovali da u blizini 
nema nikoga. Njihov bi ga trag sigurno odveo do onog mjesta, to sam 
već spomenuo. 

— To ništa ne mijenja. Barem ja ne znam zašto bih zbog toga morao 
promijeniti svoj stav, Mr. Jones? 


428 


— Odmah ćete saznati. On ih nije ustrijelio da bi otkrio skrovište, 
već da bi im oduzeo nuggete koje su nosili sa sobom. 


— U redu, to je isto! 

— Da, to je isto za njega i za ustrijeljene, ali ne i za nas. 
— Zašto ne? 

— Što mislite, koliko je zlata bilo u skrovištu? 


— Mnogo, svakako veoma mnogo! Ja to ne mogu dokazati, ali to se 
može lako zamislili. 

— Ja to mogu dokazali. 

— Vi?— upitao je začuđeno. 

— Da. Potrebno je samo malo razmisliti. I čovjek koji ne poznaje te 
planine može pretpostavili da u tom području nema prirodnog 


nalazišta zlata; ono mora da je onamo dopremljeno. A kad su Indijanci 
potražili takvo skrovište, onda se sigurno radi o velikoj količini zlata. 


— To je točno. 


— Dakle, tamo je bilo mnogo, veoma mnogo zlata. Ono što su 
odnijeli Winnetou i njegov otac, samo je mali dio, zar ne? 


— Slažem se. 

— I zbog takve sitnice Mr. Santer je ubio dva čovjeka! 

— Hm, da. Ali to je bilo praktično. On je želio pokupiti i taj mali 
iznos. 

— Zar još uvijek ne shvaćate što želim reći? Ta praktičnost, koju 
toliko branite, može bili za nas vrlo opasna. 

— Opasna? Kako to? 

— Pretpostavite: mi ćemo otići tamo i naći čitavo blago. Zatim... 

— Zatim ćemo ga odmah podijeliti! — prekinuo me brzo. 

— Da, podijelit ćemo ga. Što mislite, koliko će svatko od nas dobiti? 

— Tko bi to mogao znati! Trebalo bi najprije znati koliko tamo ima 


— Ni tada ne bismo mogli znati koliko će svaki dobiti, jer će Mr. 
Santer uzeti lavlji dio, a nama će dati samo onoliko koliko mu se svidi. 


— Ne, to neće učiniti; u tome se varate. 
— Ne varam se. 
— Varate se. Sve će biti pošteno podijeljeno, i nitko neće dobiti više 

nego drugi. 

— Ni Santer? 

— Nion. 

— Jeli to on rekao? 

— Da. Ne samo da je to obećao, nego je to potvrdio stiskom ruke. 

— Učinio vam se u tom času vrlo iskrenim? 

— Dabome! To je najpošteniji i najotmjeniji čovjek koji se može 
zamislili. 

—Avi ste najnaivniji ljudi koje sam sreo. 

— Kako to mislite? 

— Ta vi ste povjerovali njegovu obećanju. 

— Zašto ne bismo? 

— Da vam to doista objasnim? 

— Da. 


— No, netko tko zbog nekoliko nuggeta ubija dva čovjeka, sigurno 
je toliko pohlepan da neće ni pomislili da ih s vama podijeli. 


— Ta to su bila samo dva Crvenokošca! 

— Ali, ipak, ljudi koji mu nisu ništa učinili. Da su to bili bijelci, on bi 
ih isto lako maknuo s pula. 

— Hm!— promrmljao je ne vjerujući. 

— Ja to tvrdim. Čak i više od toga: on vam je obećao da ćete dobiti 
jednako kao i on, a ja mislim... 

— Ja mislim da će održati riječ i dati nam naš dio — upao mi je u 
riječ. 

— Možda će nam dati naš dio, jer zna da će ga ponovo dobiti natrag. 

— Opet će nam ga oduzeli? 


— Da. Dio koji bi mogao pripasti svakome od nas sigurno je stotinu 
puta veći od iznosa koji su sa sobom nosili Inču-čuna i Winnetou. Ako 
ih je zbog toga ubio, mogu se zakleti da od časa kad dobijemo zlato naš 
život više neće biti siguran. 

— Treba pričekati, Mr. Jones. 

— Ja ću svakako pričekati. 

— Velika je razlika da li se puca u Indijance ili u bijelce. 

— Ali ne za čovjeka koga je obuzela zlatna groznica, to mi možete 
vjerovati. 

— Hm! lako uglavnom imate pravo, u ovom se slučaju varate. Mr. 
Santer je gentleman u punom smislu te riječi. 

— Radovat ću se ako sam se prevario. 

— Kladit ću se s vama, Mr. Jones. Čim budete vidjeli Mr. Santera, 
odmah ćete zaključili da on zaslužuje vaše povjerenje. 

— Well! Dakle, ja sam vrlo radoznao i jedva čekam trenutak kad ću 
ga ugledati. 

— Vi ste puni sumnje. Ako doista mislite da vam prijeti opasnost, 
lako joj možete izbjeći. 

— Mislite da bih mogao nastaviti svojim putem? 

— Da. Možete postupiti kako želite. Uopće ne znam hoće li Mr. 
Santeru bili drago što vas dovodimo. Htio sam vam učiniti uslugu. 

Rekao je to gotovo uvrijeđeno. Zamjeravao mi je što mu ne 
vjerujem da je Santer častan čovjek. Zbog toga sam mu odgovorio: 

— To je usluga na kojoj vam srdačno zahvaljujem. 

— Onda pokažite svoju zahvalnost na drugi način, a ne 
klevetanjem gentlemana kojega još nikad niste vidjeli. Nećemo se 
dulje svađati i bit će bolje da o tome više ne razgovaramo. 

Sada smo razgovarali o drugim stvarima i uspjelo mi je popraviti 
dojam što su ga izazvale moje sumnje. 

Sigurno bi me poslušali da sam im mogao sve ispričati! Ali to 
nisam i smio učinili. Bili su to neiskusni, lakovjerni ljudi i doveo bih 
sebe u opasan položaj kad bih bio povjerljiv prema njima. 

Kasnije smo legli na počinak. Mjesto na kojem smo se nalazili 
smatrao sam sigurnim, ali sam ipak pažljivo pretražio okolicu. Kako 
nisam opazio ništa sumnjivo, nisam predložio da naizmjence 
stražarimo. Oni su bili tako bezazleni, da im tako nešto nije ni palo na 
pamet. 

Ujutro smo krenuli prema Mugworthillu. Oni nisu ni slutili da te 
planine bijahu i moj cilj. 

Čitav sam dan bio nemiran i zabrinut. Oni su se osjećali sigurni; 
vjerovali su da mogu Kiowama, ako ih sretnemo, samo reći Santerovo 

ime, a oni će s njima postupati kao s prijateljima. Ja sam, međutim, bio 
uvjeren da će me ti Crvenokošci odmah prepoznati. Moja tri druga su 
zbog toga svaku mjeru opreza smatrali suvišnom, a ja im nisam smio 
proturječiti, da ne bih izazvao njihove sumnje. Na sreću, čitavog dana 
nismo sreli ni jednog jedinog čovjeka. 

Navečer smo logorovali u otvorenoj preriji. Oni bi rado bili zapalili 
vatru, ali nije bilo goriva. Ja sam se tome u sebi radovao. Osim toga, 
nije bilo nikakva razloga da palimo vatru, jer nije bilo hladno, niti smo 
imali što ispeći. Drugog smo jutra prije polaska pojeli posljednju 
zalihu sušnog mesa i sada smo zavisili samo o lovu. 

— Vi postavljate zamke, ali niste lovac, Mr. Jones — rekao je Gales. 
— Rekli sle da znate pucali, ali da li možete pogoditi prijerijskog zeca, 
koji se nalazi na udaljenosti od stotinu koraka? 

— Stotinu koraka? — odgovorio sam. — Hm, to je malo daleko, zar 
ne? 

— To sam i mislio! Vi ga ne biste mogli pogoditi. Uzalud vučete tu 
staru tešku pušku. S takvom se puškom može pucati u crkveni toranj, 
ali ne i u sitnu divljač. Ali neka vas to ne smeta, mi ćemo se brinuti za 
vas. 

— Vi, vjerojatno, gađate bolje nego ja? 

— Dabome! Mi smo prerijski lovci, pravi westmeni, razumijete li? 

— To nije dosta. 

— Tako? Što nedostaje? 


— Divljač. Koliko god da ste dobar strijelac, ako nema divljači, ipak 
ćemo gladovati. 


— Ne budite zabrinuti, već ćemo nešto pronaći. 


— Ovdje u savani? Tu ima samo antilopa, kojima se teško približiti 
na puškomet. 


— Kako vi pametno govorite! No, čini se da imate pravo. Ali u 
planinama ima mnogo divljači. Tako je rekao Mr. Santer. 


— Kad ćemo stići onamo? 
— Možda oko podneva, ako jašemo u pravom smjeru. 


Nitko nije znao bolje od mene da se držimo dobrog smjera i da 
ćemo do Nugget-tsila slići prije podneva. Bio sam im vodičem a da to 

oni nisu opazili. Oni su jahali sa mnom, a ne ja s njima. 


Sunce još nije dostiglo najvišu točku svoje dnevne putanje kad 
smo na jugu ugledali pošumljene vrhunce prema kojima smo krenuli. 


— Jesu li to Mugwort planine? — upitao je Clay. 
— Da— odgovorio je Gales.— Mr. Santer nam je točno opisao kako 


izgledaju ako se dolazi sa sjevera. A to što pred sobom vidimo 
odgovara njegovu opisu. Za pola sata nalazit ćemo se na cilju. 


— To ne — reče Summer. 

— Kako to? 

— Ti si zaboravio da su planine sa sjeverne strane nepristupačne 
jahačima. 

— To znam; mislio sam samo na to da ćemo za pola sata biti tamo. 


Zatim ćemo jahali oko njih, sve dok s južne strane ne dođemo do 
doline koja vodi u unutrašnjost. 


Čuo sam da im je Santer veoma dobro opisao to područje. Da bih 
saznao što im je sve poznato, upitao sam: 


— On će se s vama vjerojatno sastati u toj dolini, Mr. Gates? 
— Ne, nego gore na vrhu. 

— Zar trebamo jahati uzbrdo? 

— Da. 

— Ima li puta? 


— Zapravo ne, ali postoji riječno korito. Jahati se ne može, ali 
čovjek može konja voditi za sobom. 


— Čemu to? Zašto se moramo penjati onamo gore? Zar ne bismo 
mogli ostati dolje? 
— Ne, mjesto koje tražimo nalazi se gore. 


— Tada bismo barem konje mogli ostaviti dolje, to bi svakako bilo 
jednostavnije. 

— Glupost, vidi se da ste postavljač zamki. Možda će proći tjedni u 
traženju. Zar možemo konje ostaviti tako dugo u dolini? Netko bi 
morao na njih paziti. A tamo gore nalazit će se u našoj blizini i stražar 
neće biti potreban. Zar vam to nije jasno? 


— Jeste! Tko ne poznaje ovaj kraj, taj vjerojatno može postaviti 

takvo pitanje. 

— Uostalom, gore će biti zanimljivo, jer kako sam vam već rekao, 
tamo se nalaze grobovi poglavice i njegove kćeri. 

— I kraj tih ćemo grobova podići logor? 

— Da. 

— I noću ćemo biti tamo? 


Imao sam razloga da postavim to pitanje. Trebalo je da kopam kraj 
Inču— čunina groba da bih došao do Winnetouove oporuke. Svjedoci 
mi nisu bili potrebni. A sada sam saznao da ćemo tamo logorovati. To 
je bilo veoma neugodno. Možda ću moći svoja tri druga nagovoriti da 
barem noću izbjegavamo blizinu grobova. Ali čak kad bi mito i uspjelo, 
sve još uvijek ne bi bilo riješeno. Po mraku bih mogao počiniti neku 
grešku, a ni rupu ne bih mogao tako zatrpati da se ujutro ne bi ništa 
opazilo. 

—Inoću? — ponovio je Gates moje pitanje. — Zašto vas to zanima? 

— Hm! Spavati pored grobova nije ni najmanje ugodno. 

— Ah, vi se plašite? 

— To ne. 


— Ipak! Čujete li, Clay i Summer? Mr. Jones se plaši mrtvaca! On se 
plaši Crvenokožaca, on misli da oni hodaju naokolo i da će nam skočiti 
za vrat. Hahahaha! 


Smijao se od sveg srca, a isto tako i njegovi drugovi. Ja sam šutio; 
to je bilo najbolje, jer bi me inače pitali za pravi razlog. Gates ironično 
nastavi: 

— Dakle, vi ste praznovjerni, sir. To je veoma glupo. Mrtvaci se ne 
vraćaju, a naročito ne ono dvoje koji tamo uživaju uz bivolje pečenje 
kao bubrezi u loju. A ako se i pojave, što naravno nije isključeno, samo 
nas nazovite u pomoć. Mi ćemo ih otjerati 

— I sam bih izišao s njima na kraj, Mr. Gates. Iako se baš ne plašim, 
smatram da nije naročito potrebno spavati pored grobova kad se 
čovjek može smjestiti i negdje drugdje. 

Za vrijeme tog razgovora približili smo se vrhuncima. Sada smo 
skrenuli prema zapadu, a kad smo stigli do njihove južne strane, 
ponovo smo skrenuli u lijevo i stigli u dolinu koja je ulazila u planine. 

Kasnije se rastvorio klanac kroz koji smo prolazili. Sada smo sjahali i 
počeli se uspinjati vodeći konje za sobom, sve dok nismo stigli do 
oštrobridog vrhunca, koji je trebalo prijeći. 

Ja sam namjerno išao posljednji; Gates se penjao prvi. On se 
nekoliko puta zaustavio, da bi se snašao u tom predjelu prema 
Santerovu opisu. Imao je dobro pamćenje. Uskoro smo se počeli 
spuštati, prošli smo kroz neku šumu, a kad smo izišli iz nje, Gates se 
zaustavio i viknuo: 


— Točno smo pogodili, točno! Tamo se nalaze grobovi. Vidite li? 
Nalazimo se na pravom mjestu. Sada moramo pričekati Mr. Santera. 

Da, stigli smo! Tamo je stajao grob Inču-čune, nekadašnjeg 
poglavice Apača, gomila kamenja ispod koje je sjedio na svome konju 
u punoj ratnoj opremi, ali bez svoje srebrne puške. Pored njegova 
groba nalazila se kamena piramida. Iz nje je stršila krošnja drveta, uz 
čije je deblo bila naslonjena Nšo-či i spavala svoj posljednji san. Ja sam 
s Winnetouom bio nekoliko puta ovdje, da bih iskazao poštovanje 
uspomeni dragih mrtvaca, a sada sam došao bez njega, jer je i on 
otišao od mene. On je to mjesto posjećivao i onda kad sam se ja nalazio 
u drugim zemljama. Kakve su misli tada počivale iza njegova čela, 
kakvi su osjećaji pokretali njegovo srce! Santer i osveta! 

Nije mu uspjelo uhvatiti ubojicu i kazniti ga. Sada sam ja stajao 
ovdje i očekivao zločinca. Zar ja nisam bio dužan osvetiti svog 
prijatelja i izvršiti njegovu osvetu? Zar nije vruća želja za osvetom i u 
meni živjela? Zar se ne bih ogriješio o Winnetoua i oboje mrtvaca ako 
bih ovdje uhvatio pantera i poštedio ga. No, prisjetio sam se zadnjih 
prijateljevih riječi:"Šarli, ja vjerujem u Spasitelja. Winnetou je 
kršćanin." 

Ali tada sam začuo Gatesov glas, koji mi je doviknuo: 

— Što stojite ovdje i buljite u ta dva groba? Zar možda već vidite 
duhove, kojih se plašite? Ako je tako danju, što li će tek biti noću! 

Nisam odgovorio, nego sam odveo konja na čistinu i pustio ga da 
pase. Zatim sam otišao pretražiti okolicu. 

Kad sam se vratio, moja su se tri druga udobno smjestila. Sjedili su 
kraj poglavičina groba, baš na mjestu gdje sam namjeravao kopati. 

— Kuda to lutate? — upita Gates. — Vjerojatno ste tražili nuggete. 

Okanite se toga! Tražit ćemo ih zajedno, kako ne bi netko od nas 
pronašao mjesto i zatajio to pred drugima. 


Način kako je sa mnom govorio nije mi se svidio. Oni nisu znali tko 
sam, ali tako ipak nisu smjeli sa mnom razgovarati. Zbog toga sam 
odgovorio oštro, ali sam ipak pazio da ih ne uvrijedim: 


— Pitate li iz radoznalosti, sir, ili mislite da mi možete 
zapovijedati? Upozoravam vas da sam prošao godine kad me se moglo 
podučavati. 


— Podučavati? Mr. Jones, što time želite reći? 
— Da se smatram samostalnim čovjekom. 


— Ali vi to niste. Od časa kad ste nam se pridružili postali ste član 
našeg društva, a član neke cjeline ne može se nazivati samostalnim. 


— Ali ipak ne dopuštam da mi netko zapovijeda. 

— Treba da postoji netko po kome će se ostali ravnati. 
— Vi držite da ste vi taj netko? 

— Da. 


— Onda se varate. Ako među nama postoji netko koga bi ostali 
morali slušati, onda to može biti samo Santer. 


— Njega ovdje nema, a dotle ga ja zamjenjujem. 

— Ali ne i što se mene tiče. Vi ne smijete zaboraviti da me Santer 
još nije uzeo u službu. Dakle, ja još nisam član vašeg društva. 

— Onda se okanite njuškanja! Na to nemate pravo ako ne pripadate 
našem društvu. 

— Nećemo se svađati oko toga, sir. Mogu ići kamo želim! Udaljio 
sam se da pogledam jesmo li ovdje sigurni. Ako ste doista tako dobri 
westmeni kakvima se prikazujete, onda trebate znati da se ne smije 
logorovati u šumi prije nego što se ne sazna ima li tamo još nekoga. 
Kako ste vi to propustili, učinio sam to ja. Zapravo sam zaslužio vašu 
pohvalu, a ne takav ton koji neću dopustiti. 

— Ah! Tražili ste tragove? 

— Da. 

— A možete li ih uopće naći? 

— Vjerojatno! 

— Mislio sam da već tražite nuggete! 

— Tako glup nisam. 

— Zašto bi to bilo glupo? 

— Jer ja uopće ne znam u kome bi smjeru trebalo krenuti. To zna 


samo Santer. Dabome, ako ovdje doista ima zlata, u što duboko 
sumnjam. 


— Da čini se da ste sazdani od same sumnje i nepovjerenja. Možda 
bi doista bilo bolje da smo vas ostavili gdje ste i bili. 


— Mislite li? Možda bih ja jedini mogao pronaći zlato, kad bi se 
ovdje nalazilo. Ali zlata nema. 

— Nema? Tko to kaže? 

— Ja. 

— Zašto? Kako možete znati da ga nema? 


— To mi govori zdrav razum. Doista je čudno što vi, iskusni 
westmeni, već odavno niste došli na istu misao. 


— Ne govorite u zagonetkama! Govorite jasno! Ovdje se nalazilo 
zlato! 


— To priznajem. 

—Atko gaje odnio? 

— Winnetou. 

— Ah! Kako dolazite do toga? 


— Radije bih vas upitao, kako to da niste i sami stvorili isti 
zaključak. Prema onome što sam o njemu čuo, ne samo da je 
najhrabriji nego je i najpametniji, najlukaviji Indijanac koji je ikad 
postojao. 

— To svatko zna. 


— Onda budite tako dobri i razmislite. Winnetou je ovamo došao 
po zlato. Napali su ga, i on je kao pametan čovjek odmah zaključio da 
je njegova tajna otkrivena. On je morao pretpostaviti da će se Santer, 
koji mu je pobjegao, kasnije vratiti da to zlato potraži. Što biste vi 
učinili na njegovu mjestu, Mr. Gates? Ostavili biste zlato ovdje? 

— Do vraga! — viknuo je ovaj. 

— No, odgovorite! 

— To je doista ideja, ali bijedna ideja. 

— Ako smatrate da je Winnetou bio budala, onda samo tražite 
nuggete; ali nemojte mi predbacivati da ih i ja tražim iza vaših leđa. 
Toliko glup nisam! 

— Dakle, vi vjerujete da se ništa ne može naći? 

— U to sam uvjeren. 

— Ali zašto ste onda pošli snama? 

Kako mu nisam mogao reći istinu, odgovorio sam: 

— Zato što sam se tek sada toga sjetio. 


— Ah, dakle, i vi ste dosad bili jednako glupi kao i mi! Priznajem da 
možda imate pravo. Ali ima i nekih proturazloga. 


—Atisu? 

— Da spomenem samo jedan: skrovište je bilo tako dobro da se 
Winnetou nije morao plašiti da će biti otkriveno. Nije li to moguće? 

— Moguće je. 

— Lijepo. Mogao bih još koješta spomenuti, ali neću. Pričekajmo 
dok ne dođe Mr. Santer, da bismo vidjeli što će on reći. 

— Što mislite, kad će on doći? 

— Danas još ne, ali bi sutra mogao biti ovdje. 

— Sutra? To nije moguće. Ja slučajno znam gdje se nalazi Salt-fork. 
Bude li se žurio, može stići tek prekosutra navečer. Što ćemo dotle 
raditi? 

— Lovit ćemo. Potrebno nam je meso. 

— Hm! Mislite li da i ja trebam poći u lov? 

Namjerno sam postavio to pitanje. Neka samo odu i ostave me 
sama. Na žalost, on odgovori: 

— Vi biste nam vjerojatno sve pokvarili. Niste nam potrebni. Ja ću 
otići s Clayom, a vi ćete ostati sa Summerom. 

Uzeli su puške i udaljili se. Nije li Gates pomislio da će biti bolje 
ako me ne ostavi bez nadzora? Ali u tom slučaju smatra me lukavijim 
nego što se činilo. Ako je vjerovao da ću mu ja pokvariti lov, onda se 
varao. Riječ traper neprestano je izgovarao s prezirom, znači, bio je 
neiskusan, jer nije znao da postavljač zamki mora biti dobar strijelac i 

dobar westman. 

Čitavo je poslijepodne s Clayom trčkarao po šumi, a ulovili su 
samo nekog bijednog zečića. To je bilo premalo za četiri osobe. Idućeg 
je jutra otišao u lov sa Summerom. Čitav se plijen sastojao od nekoliko 
divljih golubova, koji su bili toliko stari da smo ih jedva pojeli. 

— Imamo smolu, groznu smolu — ispričavao se. — Nigdje nema 
divljači. 

— Kad bi se ta smola koju imate mogla ispeći i pojesti, ja bih je 
pohvalio — odgovorio sam. — Ovi su golubovi živjeli sigurno još u 
doba Metuzalema. Šteta što su tako mladi morali poginuti! 

— Želite li me bockati, sir? 

— Ne, ta možete zamisliti da moj želudac nije raspoložen za šalu. 

— Učinite vi bolje, ako možete! 

— Well, otići ću po pečenku. 

— A nećete je donijeti! 

— Zeca ili pretpotopnog goluba uvijek mogu naći! 


Uzeo sam svoje puške i otišao. Dok sam se polako udaljavao, čuo 
sam kako mi smijući se dovikuje: 


— Odlazi sa svojim topom. Ustrijelit ćete nekoliko stabala. 


Dalje nisam čuo. Da sam barem zastao da prisluškujem! Čuo bih 
nešto što je za mene bilo veoma važno. Kako sam kasnije saznao, oni 
su doista bili uvjereni da neću ništa uloviti. Htjeli su me postidjeli i još 
jednom okušati sreću, da bi mi, kad se vratim praznih ruku, pokazali 
bogat plijen i ismijali me. Zbog toga su i oni krenuli u lov, sva trojica. 
Mjesto je sada bilo napušteno i mogao bih kopati. Bio bih našao 
Winnetouovu oporuku, pročitao je, sakrio u džep i još uvijek bi mi 
ostalo dovoljno vremena za lov. Ali to se nije dogodilo! 

Oni su danas, kao i jučer, sišli putem kojim smo se bili popeli. Na 
jugu su, dakle, rastjerali svu divljač. Zbog toga sam krenuo prema 
sjeveru, niz padinu, prema livadi na koju smo svojedobno namamili 
Kiowe da bismo im postavili zamku u provaliji što je ležala nasuprot. 
Ovdje vjerojatno već godinama nije nitko dolazio; bio sam siguran da 
će ovdje biti divljači. Ali bilo je podne, dakle neprikladno doba dana, i 
mogao sam biti zadovoljan što sam poslije jednog sata ulovio dva 

masna purana. Zatim sam se vratio u logor. 


Kad sam stigao onamo, nije bilo nikoga. Gdje su bila ta trojica? Jesu 
li se sakrili da bi iz prikrajka promatrali hoću li što donijeti? Ili su otišli 
u lov? Dozivao sam ih, ali odgovora nije bilo. 


Ali, ako su doista otišli? Ali trebalo je da budem oprezan i na 
brzinu sam pregledao okolicu logora. Sada sam bio siguran da su se 
doista udaljili. Brzo na posao! 


Izvadio sam nož i izrezao na zapadnoj strani poglavičina groba 
komad tratine, oprezno, da bih ga kasnije mogao vratiti na mjesto. 
Prostro sam pokrivači izvađeni komad pažljivo položio na njega da se 
grudice zemlje ne bi rasipale pokraj groba. 


Radio sam grozničavom brzinom, jer su se moji drugovi svakog 
časa mogli vratiti. S vremena na vrijeme osluškivao sam ne bih li čuo 
njihove korake ili glasove. Razumljivo je da moj sluh nije bio naročito 
oštar, jer sam bio veoma uzbuđen. 


Kopao sam sve dublje i dublje i odjednom sam nožem udario u 
kamen. Maknuo sam ga, zatim još jedan, koji je ležao pod njim, i 
ugledao sam mali, potpuno suhi prostor, obzidan glatkim kamenom. 
Na dnu tog prostora nalazila se presavijena koža — oporuka mog 
prijatelja i brata Winnetoua. Odmah sam je strpao u džep i požurio da 
ponovo zatrpam rupu. 


To je išlo prilično brzo. Šakom sam nabio zemlju sa pokrivača i 
ponovo namjestio komad tratine. Sada nitko neće moći opaziti da je 
ovdje netko kopao. 


Uspjelo je — barem sam tako mislio. Stao sam i osluškivao. Nije se 
čuo ni najmanji šum. Bilo je, dakle, vremena da rasklopim kožu. Bila je 
složena kao kuverta. U njoj se nalazila druga koža, koju je Winnetou 
sašio tetivom jelena. Rasjekao sam je i ugledao oporuku, koja se 
sastojala od nekoliko ispisanih listova papira. 

Da li da je sakrijem ili pročitam? Zašto da je sakrijem? Za to nije 
bilo razloga. Ako se moji drugovi vrate i vide da čitam, što bi mogli 
zamjeriti? Zar su oni mogli znati što je to? Pismo, ili nešto što već 
odavno nosim sa sobom. Čak me ne bi smjeli ništa pitati. A ako to ipak 
učine, mogu im odgovoriti što želim. Strahovito me zanimalo što se 
nalazi u oporuci. Da, Winnetou je znao pisati! Kleki-petra naučio ga je 

i tome; samo je divni Apač imao malo prilike za takav posao. Napisao 
bi ponekad koju napomenu u moju bilježnicu. Dakle, ja sam poznavao 
njegov rukopis. Nije bio lijep, ali je bio veoma karakterističan. Bio je 
nalik na rukopis četrnaestogodišnjeg učenika, koji se trudi da piše 
kaligrafski. 

Nisam se mogao savladati, sjeo sam i rasklopio listove. Da, bio je 
to Winnetouov rukopis; slova su bila iste dužine, ne pisana, nego 
risana ili slikana. Gdje je napisao te retke i koliko je vremena na to 
utrošio? Oči mi se napuniše suzama. Obrisao sam ih i stao čitati: 

“Dragi moj dobri brate! 

Ti živiš, a Winnetou, koji te volio, sada je mrtav. No njegova duša 
boravi pored tebe; ti je držiš u svojim rukama, jer ona je napisana na 
tim listovima; neka počiva na tvom srcu! 

Trebaš ispuniti posljednju želju svog crvenog brata i pročitati 
njegove riječi, koje nikad nećeš zaboraviti. Ali on će ti najprije reći ono 
što je najpotrebnije. Ovo ovdje nije jedina Winnetouova oporuka. On 
je jednu položio i u uši svojih crvenih ratnika; ovo je namijenjeno 
samo tebi. 

Ti ćeš vidjeti mnogo, veoma mnogo zlata i učinit ćeš s njim ono što 
će ti moj duh sada reći. Ono se nalazilo u Nugget-tsilu, ali Santer, 
ubojica, htio ga se domoći. Zbog toga ga je Winnetou otpremio do 
Deklil-toa, Tamne vode, gdje si jednom bio s njim. Jahat ćeš kroz jelovu 
šumu sve do Stijene medvjeda pokraj vodopada. Tamo ćeš sjahati i 
popet ćeš se... 

Odjednom sam za sobom začuo glas: 

— Dobar dan, Mr. Shatterhand! Vjerojatno vježbate čitanje? 


Okrenuo sam se i vidio da sam postupio glupo i nepromišljeno kao 
nikad u životu. Deset koraka iza sebe ostavio sam purane i puške. 
Nisam sjedio desnom stranom naslonjen na grob, već leđima okrenut 
prema putu koji je vodio iz doline. Toj je nepromišljenosti kriva žurba, 
jer sam prije htio saznati posljednju volju svoga prijatelja. Tako nisam 
mogao vidjeti da se onaj koji je sada samnom razgovarao, došuljao iza 
mene do oružja i otamo u mene uperio svoju pušku. Trgnuo sam se, 
jer taj čovjek nije bio nitko drugi nego — Santer! 

Mašio sam se rukama za pojas da izvadim revolver. Da, ali dok sam 

klečao kopajući rupu, odložio sam pojas na zemlju. Još je uvijek tamo 
ležao. Dakle, bio sam potpuno nenaoružan. Santer je vidio beskoristan 
pokret mojih ruku, prezirno se nasmijao i zaprijetio: 

— Ni koraka dalje! Ne pokušavajte dohvatiti oružje, jer ću pucati! 

Njegove su oči pritom tako zaplamsale da sam bio siguran kako 
se ne šali. lako me njegov neočekivani dolazak iznenadio, sada sam bio 
potpuno miran. Stajao sam nepomično i hladnokrvno ga promatrao. 

— Konačno si moj! — nastavio je. — Vidiš li moj prst na okidaču? 
Trebam samo malo pritisnuti i utjerat ću ti metak u glavu. Ne miči se, 
jer ću te poslati do vraga. S tobom čovjek treba biti oprezan. 
Vjerojatno me nisi očekivao, he? 

— Još ne — odgovorio sam mirno. 


— Da, ti si izračunao da mogu doći tek sutra navečer. Ali taj račun 
nije bio točan. 

On je to znao, dakle, govorio je s mojim drugovima. Gdje su oni? 
Malo me smirilo to što su ovdje u blizini. Kakvi god da su bili, ipak nisu 
ubojice i nisam se morao plašiti da će me ubiti u njihovoj nazočnosti 
ako ga ne budem izazivao. Nastavio je govoriti s izrazom nepomirljive 
mržnje: 

— Htio sam otići u Salt-fork, da bih rekao Tangui kako je onaj Apač, 
ono pseto, konačno poginulo, ali sam slučajno sreo skupinu Kiowa i 
zbog toga sam ranije stigao ovamo. Dolje sam naišao na Gatesa i on mi 
je rekao da je sa sobom poveo nekog Mr. Jonesa. Saznao sam da ima 
dvije puške, jednu veliku i jednu malu; to je probudilo moju sumnju. 
Rekao sam mu da mi točno opiše tog momka i odmah sam znao na 
čemu sam. Iako sam se pred njim pravio glup, znao sam da je to Old 
Shatterhand. Popeo sam se gore, da bih se sakrio i zarobio ga kad se 
bude vraćao iz lova. Ali momak je već bio ovdje. Kopao si rupu, a mi 
smo te promatrali. Kakav je to papir u tvojoj ruci? 

— Račun za krojača. 

— Pseto, ne misli da se sa mnom možeš šaliti! Što je to? 

— Račun za krojača. Dođite ovamo i pogledajte. 

— No, tako glup nisam. Što ti tražiš ovdje na Mugworthillu? 


— Kopam blago. 

— Ah, to sam i mislio! 
— Ali, na žalost, našao sam samo račun za krojača. 


— Ja ću ga već pregledati. Konačno si i ti dolijao. S tobom je 
svršeno. 


— Ili s vama, jer jedan od nas dvojice će stradati, to je sigurno. 


— Drska krastačo! Takvo pseto reži čak i kad umire! Ali to te 
bespomoćno zavijanje neće spasiti. Ponavljam: s tobom je svršeno! A 
zlatne kosti, koje si ovdje htio iskopati, uzet ćemo mi! 


— Samo ih uzmite i slomite zube na njima! 

— Ne rugaj se! Ti si nam rekao da ovdje nema ničeg. Ali papir koji 
držiš u ruci sigurno će nam pomoći. 

— Onda ga uzmite! 


— Da, dobit ću ga. To ću ti odmah dokazati. Samo pazi što ću ti reći: 
pucat ću na svaki, pa i najmanji pokret! Nekome drugome bih možda 
samo zaprijetio, ali ti si opasan podlac, zato govorim vrlo ozbiljno. 

— Znam to. 

— Lijepo je što to priznaješ. Dakle, dođite ovamo i vežite ga! 

Iza drveća su se nalazili Gates, Clay i Summer. Oni su na zapovijed 
izišli iz svog skrovišta i polako mi prišli. Gates je izvadio remen iz 
džepa i rekao ispričavajući se: 

— Sir, veoma smo se začudili kad smo čuli da vi niste Jones nego 
Old Shatterhand. Zašto ste nam lagali? Htjeli ste nas prevariti; sada vas 
moramo vezati. Ne pokušavajte se oduprijeti. To vam ne bi ništa 
koristilo, jer bi Mr. Santer odmah pucao... u to možete biti sigurni! 


— Bez suvišnih priča! — vikne Santer. 

Meni je zapovjedio: — Baci papir na zemlju i pruži mu ruke! 

Bio je uvjeren da sam u njegovim rukama, ali ja sam znao da će se 
situacija potpuno izmijeniti; trebalo je brzo iskoristiti situaciju. 

— No? Brzo, inače ću pucati! — zapovjedio je Santer. — Baci 
papire! 

Bacio sam ih. 

— Ovamo s rukama! 

Pružih na izgled poslušno, Gatesu ruke, ali tako da je on, ako me 

htio svezati, morao stati između mene i Santera. 


— Maknite se! Ta stojite pred mojom puškom! — vikne ovaj. — 
Ako budem pucao onda... 


Nije stigao dovršiti rečenicu, jer sam ga već na veoma grub način 
prekinuo. Umjesto da dopustim da mi vežu ruke, zgrabio sam Gatesa, 
podigao ga u vis i bacio na Santera koji je htio skočiti u stranu, ali je 
bilo prekasno. Srušio se na zemlju i puška mu je odletjela u stranu. U 
času sam klečao na njemu. Udarcem šake onesvijestio sam ga, a zatim 
sam brzo ustao i viknuo onoj trojici: 

— Evo dokaza da sam doista Old Shatterhand! Htjeli ste me vezati! 
Smjesta bacite oružje, inače ću pucati! I ja govorim ozbiljno. 

Izvukao sam Santeru iz pojasa revolver i uperio ga prema trojici 
navodnih westmena, koji su odmah poslušali moju zapovijed. 

— Sjednite onamo na grob poglavičine kćeri... brzo, brzo! 

Sjeli su. Odredio sam to mjesto, jer u njegovoj blizini nije bilo 
oružja. 

— Ostanite tako. Ništa vam se neće dogoditi, jer ste bili prevareni. 
Ali svaki pokušaj bijega stajat će vas života! 

— To je strašno, užasno! — tužio se Gates trljajući udove. — Kao 
da lopta leti kroz zrak. Mislim da je sve u meni slomljeno. 


— Sami ste tome krivi. Pobrinite se, dakle, da se ne dogodi nešto 
još strašnije. Odakle vam remen? 


— Dao mi ga je Mr. Santer. 
— Imate li još koji komad? 
— Da. 

— Dajte ih ovamo! 


Izvukao je remenje iz džepa i pružio mi. Svezao sam Santeru noge 
i ruke. 


— Tako, sad mu je dobro — nasmijao sam se zadovoljno. — Da li 
da i vas vežem? 


— Hvala, sir— odgovorio je Gates— meni je sasvim dovoljno. 
Sjedit ću mirno dokle god vam se to bude svidjelo. 


— To je pametno od vas, jer kako vidite ja ne znam za šalu. 
— Takve nam šale nisu ugodne. A mi smo vas smatrali traperom. 

— To nije bila velika zabluda, jer dobar traper mora znati mnogo 
više nego što i slutite. A kako je bilo u lovu? Jeste li što uhvatili? 

— Ništa. 

— Pogledajte ova dva purana; ja sam ih donio. Ako budete dobri, 
moći ćete ih kasnije ispeći i pojesti. Nadam se da ćete brzo uvidjeti da 
je taj Santer nešto sasvim drugo nego što ste mislili. Nema većeg 
podlaca od njega. Odmah ćete čuti, jer vidim da mu se vraća svijest. 

Santer se počeo micati i konačno je otvorio oči. Vidio je da ja stojim 
pred njim i da njegovi drugovi nenaoružani sjede na grobu Indijanke. 
Prestrašeno je viknuo: 


— Što je to? Ja... ja sam vezan? 

— Da, vi ste vezani — kimnuo sam glavom. — Situacija se 
promijenila. Nadam se da nemate ništa protiv toga. 

— Pseto!— zarežao je bijesno. 

— Tiho, ne pogoršavajte svoj položaj. 

— Huljo! Idi do vraga! 

— Još jednom vas upozoravam! Maloprije sam dopustio da mi 
govorite ti, jer mi je to nalagao razum. Ali sada bi bilo pametno da 
budete pristojniji. 

Ispitujućim je pogledom odmjerio svoje drugove i viknuo: 

— Jeste li možda brbljali? 

— Ne — odgovorio je Gates. 

— Drugo vam i ne bih savjetovao. 

— Što je? O čemu ne trebaju pričati? 

— Ništa. 

— Oho! Govorite, inače ću vam ja otvoriti usta. Dakle? 

— Radi se o zlatu — odgovorio je preko volje. 

— Kako to, o zlatu? 


— Maloprije sam im rekao gdje mislim da se ono nalazi. Vjerovao 
sam da su to izbrbljali. 


— Je li to istina? — upitao sam Gatesa. 
— Da— odgovorio je. 
— Sigurno? 

— Da. 


— Ne lažite! Upozoravam vas da laž ili lukavstvo neće naškoditi 
meni, nego vama. 


Neko je vrijeme oklijevao, a zatim ponovi: 
— Vjerujte mi, sir, da ne lažem. Radi se o zlatu. 


— Ipak vam ne vjerujem. Vaša je iskrenost lažna, a u vašim srcima 
vreba podlost. Ali time nećete ništa postići. Još jednom tražim da mi 
kažete istinu, Mr. Gates. Je li Santer s vama razgovarao o Kiowama? 


— Da. 

— Jeli bio sam kad vas je sreo dolje u dolini? 
— Da. 

— Je li doista sreo Crvenokošce? 

— Da. 

— Zar zbog toga nije otišao u Salt-fork? 
— Nije bio tamo. 

— Dali ih je bilo mnogo? 

— Šezdeset ratnika. 

— Tko im je bio vođa? 

— Pida, sin poglavice Tangue. 

— Gdje se sada nalaze? 

— Otišli su natrag u svoje selo. 

— Jeli to istina? 

— Tako je kako kažem, sir! 


— Kako želite, Mr. Gates. Ako lažete, kasnije ćete se veoma kajati. 
A što se tiče zlata, uzalud ste došli ovamo. Nećete ništa naći, jer zlata 
nema ovdje. 


Podigao sam Winnetouovu oporuku, koja je još uvijek ležala na 
zemlji, stavio je u omotač od kože i spremio. 


— Čini se da to Mr. Santer zna bolje nego vi — odgovorio je Gates. 
— On zna manje nego ništa. 

— Zar vi možda znate gdje se ono nalazi? 

— Možda. 

— Recite nam! 

— To ne smijem učiniti. 

— Eto vidite, sir! Vi ste protiv nas. 
— Zlato nije vaše. 


— Ali ono će biti naše, jer će nam Mr. Santer pokazati mjesto gdje 
se nalazi. 


— On, koji je sada moj zarobljenik? 
— Što mu možete učiniti? On će opet biti slobodan. 
— Sumnjam. On će svoja zlodjela morati platiti životom. 


Santer se prezirno nasmije. Zbog toga sam se okrenuo prema 
njemu i rekao: 

— Kasnije vam neće biti tako smiješno. Što mislite, što ću s vama 
učiniti? 

— Ništa — nasmijao se. 

— Što me sprečava da vam metkom probijem glavu? 

— Vi sami. Ta poznato je da Old Shatterhand ne želi ubiti čovjeka. 

— Istina je da nisam ubojica. Vi ste zaslužili smrt. Još prije nekoliko 
tjedana sigurno bih vas ustrijelio da sam vas sreo. Ali Winnetou je 
mrtav, a s njim neka bude pokopana i osveta. 

— Nije potrebno da držite tako kićen govor. Vi jednostavno ne 
možete, to je sve. 

— Samo se rugajte! Čovjek vašega kova me ne može razbjesniti. 
Rekao sam da će osveta biti pokopana s Winnetouom; ali između 
osvete i kazne postoji razlika. Svaki zločin treba okajati. Dakle, ja se 
neću osvetiti, ali vas kazna neće mimoići. 

— Pshaw! Zovite to kaznom ili osvetom; svejedno je. Smiješno! Vi 
se nećete osvetiti, ali ćete me kazniti, vjerojatno ubiti. Ubojstvo je 
ubojstvo. 

— Varate se. Ni ne mislim na to da vas ubijem. Otpremit ću vas do 
sljedećeg forka i tamo predati sucu. 

— Ah, to namjeravate? Doista? 

— Da. 


— Kako to mislite učiniti, sir? 

— To je moja stvar! 

— Vjerojatno i moja, jer mislim da se o meni radi. Ali dogodit će se 
obratno, naime, ja ću otpremiti vas, a ne vi mene. A kako ja nisam 
pobožan kršćanin poput vas, neću se odreći osvete. Ona je već ovdje, 
ovdje! Gledajte kako dolazi! 


Glasno i gotovo radosno viknuo je ove posljednje riječi, koje je 
nadglasalo urlikanje sa svih strana. Odasvud nahrupiše Kiowe 
oslikani ratnim bojama. U tren sam oka bio opkoljen. 


Gates je lagao; Santer je doveo Kiowe u Nugget-tsil. Čim su čuli 
vijest o Winnetouovoj smrti, odlučili su da proslave taj događaj, i to na 
mjestu gdje bijahu zakopani njegov otac i sestra. 


Taj nenadani napad, koliko god bio neočekivan, nije me mogao 
zateći potpuno nespremna. U prvi sam čas bio odlučio da se branim i 
izvadio sam revolver. Ali kad sam vidio da me opkolilo oko šezdeset 
ratnika, vratio sam ga za pojas. Bijeg je bio nemoguć, a otpor uzaludan. 
To bi samo moglo pogoršati moj položaj. Preostalo mi je jedino da 
odgurnem ruke onima koji su stajali pored mene i da glasno viknem: 


— Old Shatterhand se predaje ratnicima Kiowa! Je li ovdje vaš 
mladi poglavica? Njemu, samo ću se njemu dobrovoljno predati. 

Crvenokošci su se okrenuli prema Pidi, koji nije sudjelovao u 
napadu, nego je stajao pod obližnjim drvetom. 

— Dobrovoljno? — rugao se Santer. — Ovaj momak, koji se naziva 
Old Shatterhand, ne treba govoriti o slobodnoj volji. On se mora 
predati, inače će biti ubijen. Navalite na njega! 


Kiowe su poslušale njegov povik i krenule prema meni da me 
uhvate živa. Branio sam se svim silama. Neke sam srušio na zemlju, 
ali, dakako, otpor bi bio uzaludan da Pida nije zapovjedio: 


— Stoj! Pustite ga! On se želi predati meni i vaš je napad 
nepotreban. 
Ustuknuli su. Tada je Santer ljutito viknuo: 


— Zašto ga štedite? Neka primi toliko udaraca koliko ovdje ima 
ruku i nogu. Ja to zapovijedam! 


Sada mu je pristupio mladi poglavica i rekao: 
— Ti ovdje želiš zapovijedati? Zar ne znaš tko je vođa tih ratnika? 

— Ašto si ti? 

— Prijatelj Kiowa, čija volja valjda nešto znači! 

— Prijatelj? Tko ti je to rekao? 

— Tvoj otac. 

— To nije istina. Tangua, poglavica Kiowa, nikad nije upotrijebio 
riječ prijatelj govoreći o tebi. Ti nisi ništa drugo do bljedoliki koga 
trpimo uza se. 


Za vrijeme tog razgovora pružila mi se mogućnost da se iznenada 
probijeni i pobjegnem. To bi mi možda i uspjelo jer je pozornost 
Indijanaca bila usmjerena na Santera i Pidu, ali morao bih ostaviti 
svoje puške, a to nisam htio. Prišao mi je Pida i rekao: 


— Old Shatterhand želi biti moj zarobljenik. Hoće li mi dobrovoljno 
predati sve što ima uza se? 


— Da — odgovorio sam. 

— I dopustiti da ga vežemo? 

— Da. 

— Onda mi predaj svoje oružje. 


Bio sam zadovoljan što mi je postavio ta pitanja, jer su mi ona 
govorila da me se plaši. Predao sam mu revolver i nož. Santer je uzeo 
henryjevku i medvjedarku. Pida je to vidio i upitao ga: 


— Zašto uzimaš te puške? Ostavi ih! 

— Nipošto! One su moje. 

— One pripadaju meni! 

— Ne, nego meni! — tvrdio je on. 

— One bijahu vlasništvo Old Shatterhanda, koji se meni predao. 
Dakle, one sada pripadaju meni. 


— Kome možeš zahvaliti što si ga uhvatio? Samo meni. On se već 
nalazio u mojoj vlasti i pripada meni sa svim što je njegovo. Ja se neću 
odreći ni njega, ni ove slavne henryjevke. 


Tada Pida prijeteći podigne ruku i zapovjedi: 
— Smjesta ih ostavi! 
— Ne. 

— Oduzmite mu ih! — zapovjedi mladi poglavica svojim ljudima. 

— Što, meni ćete ih oduzeti? — upita Santer i odlučno se isprsi. 

— Oduzmite mu ih! — ponovi Pida. 

Tada Santer, koji je vidio da će zlo proći, baci oružje i reče: 

— Evo ih! Evo ih, ali ne zauvijek! Žalit ću se Tangui. 

— Učini tako — odgovori Pida prezirno. 

Ratnici su mu donijeli puške, a ja sam morao dopustiti da mi vežu 
ruke. Sada je pristupio Santer i rekao: 


— Zadržite puške, ali sve ostalo što se nalazi u njegovim 
džepovima pripada meni. Naročito ovo ovdje...! 


Ispružio je ruku prema džepu u koji sam spremio Winnetouovu 
poruku. 


— Natrag! — izderao sam se. 

Prestrašeno je ustuknuo, ali se brzo snašao i prezirno odgovorio: 

— Sto mu gromova, što je taj momak drzak! On zna da je zarobljen 
i da mu je kucnuo posljednji čas, a dere sena mene kao pas na lancu! 
To ti ništa neće koristiti. Hoću da znam što si ovdje iskopao i što si to 
maloprije čitao. 

— Pokušaj mi to oduzeti! 

— Naravno da ću to učiniti! Priznajem da nerado prepuštaš to 
blago drugome, ali morat ćeš se s tim pomiriti. 

Ponovo se približio i pružio obje ruke. Ali moje ruke još nisu bile 
potpuno svezane. Remenje tek bio svezan oko jednog zgloba, i ja sam 
brzim, snažnim trzajem podigao ruke, udario ljevicom Santera u 
grudi, a desnicom u glavu, tako da se srušio i nepomično ležao na 
zemlji. 

— Uf, uf, uf! — viknuli su Crvenokošci. 

— Sada me ponovo vežite — rekao sam pruživši ruke. 

— Old Shatterhand s pravom nosi svoje ime — pohvalio me mladi 
poglavica. — Što to želi Santer? 

— Ispisan list papira — odgovorio sam, jer nisam smio priznati o 
čemu se radi. 

— Ali on je govorio o nekom blagu? 

— Pshaw! On uopće ne zna što piše na tom papiru. Čiji sam ja 
zapravo zarobljenik, tvoj ili njegov? 

— Moj. 

— Zašto onda dopuštaš da me napada i da me pljačka? 

— Crveni ratnici žele samo tvoje oružje. Sve ostalo im ne treba. 


— Je li to razlog da to pripadne tom čovjeku? Zar je Old 
Shatterhand dječak kome svaka skitnica može isprazniti džepove? Ja 
sam se predao tebi i time ti iskazao čast kao ratniku i poglavici. Zar ti 
sada zaboravljaš da sam i ja ratnik, koji tog Santera može otjerati 
udarcem noge? 


Indijanac poštuje hrabrost i ponos čak i kad se radi o najljućem 
neprijatelju. Bio sam poznat kao hrabar čovjek i veoma sam dobro 
postupao s Pidom kad sam ga ugrabio da bih spasio Sama Hawkensa. 
Na to sam sada računao i pokazalo se da se nisam prevario, jer on je 
odmah odgovorio: 


— Old Shatterhand je najhrabriji među bijelim lovcima. Ali ovaj 
koga si oborio na zemlju posjeduje dva jezika, od kojih svaki govori 
drugo, i dva potpuno različita lica: on ne smije ni dotaći tvoje džepove. 

— Hvala ti! Ti si dostojan časti poglavice i jednom ćeš biti među 
najslavnijim ratnicima Kiowa Plemenit ratnik ubija neprijatelja, ali ga 
ne ponizuje. 

Vidjeh kako su ga obradovale te moje riječi; reče gotovo tužnim 
glasom: 

— Da, on ubija neprijatelja. Old Shatterhand će morati umrijeti, ne 
samo umrijeti... njega će prije toga mučiti. 

— Mučite me, ubijte me, moja će usta ostati nijema. Ali ovog 
momka držite podalje od mene! 

Kad su mi svezali ruke, morao sam leći na zemlju da bi mi svezali 
i noge. U međuvremenu se Santer osvijestio, ustao, prišao mi, udario 
me nogom i viknuo: 

— Udario si me, pseto! To ćeš platiti. Zadavit ću te! 

Sagnuo se da me rukama zgrabi za vrat. 

—Stoj, ida ga nisi ni taknuo! — vikne Pida. — Ja ti to zabranjujem! 
Ti mi ništa ne možeš zabraniti! Ovo pseto je moj smrtni neprijatelj i 

usudio se da me udari; zbog toga će sada saznati kako... 

Nije dovršio rečenicu, jer sam odjednom privukao koljena uz tijelo 
i tako ga snažno udario nogama, da je odletio i pao na zemlju. Urlao je 
kao divlja životinja. Htio je brzo ustati i ponovo se baciti na mene, ali 
mu to nije uspjelo. Boljeli su ga udovi; polako mi se približio, izvukao 
revolver, uperio ga u mene i viknuo: 

— Kucnuo je tvoj posljednji čas, ti pseto! U pakao s tobom, tamo i 
spadaš! 

Indijanac koji je stajao pored njega uhvatio ga je za ruku i metak 
je promašio. 

— Zašto me ometaš? — izderao se na Crvenokošca. — Mogu raditi 
što želim, a ovo pseto koje me udarilo nogom mora umrijeti. 

— Ne, tine možeš raditi što želiš — rekao je Pida pristupivši mu i 
stavio mu ruku na rame. — Old Shatterhand pripada meni i nitko 
drugi ne smije ga ni dotaći. Njegov je život moje vlasništvo i nitko ga 
ne smije uzeti. 

— Ali ja mu se želim osvetiti, već dugo na to čekam. 

— To se mene ne tiče. Ti si mom ocu, vrhovnom poglavici, učinio 
neke usluge i on ti je dopustio da budeš s nama. Ali to je sve. Ne 
dopuštaj si previše. Kažem ti: ako nešto učiniš Old Shatterhandu, 
umrijet ćeš od moje ruke! 

— Ašto će biti snjim? — upitao je manje drsko. 

— O tome ćemo se posavjetovati. 

— Što se tu treba savjetovati! Jasno je što trebate učiniti! 

— Što? 

— Treba ga ubiti. 

— Tako će i biti. 

— Ali kada? Vi ste došli ovamo da proslavite smrt Winnetoua, svog 
najvećeg neprijatelja. Ima li boljeg načina nego da upravo ovdje, na 
ovome mjestu, do smrti mučite Old Shatterhanda, koji je bio njegov 
najbolji prijatelj? 

— To ne smijemo učiniti. 

— Zašto ne? 

— Jer ga moramo otpremiti u naše selo. 

— Oh! U vaše selo? Zašto? 

— Da bismo ga odveli Tangui, mome ocu. Old Shatterhand mu je 
jednom zdrobio oba koljena i on pripada njemu. Tangua treba odrediti 
na koji će način umrijeti. 

— Glupost! Voditi ga onamo! To je najveća glupost. 

— Šuti! Pida, mladi poglavica Kiowa, ne pravi gluposti. 

— Ali to je ipak glupost! Zar ne znaš zašto? 

— Ne. 


— Zar nisi čuo koliko je puta ovaj Old Shatterhand bio zarobljen i 
uvijek mu je uspjelo nekako pobjeći. Ako ga odmah ne ubijete, on će 
ubrzo opet pobjeći. 

— Neće nam pobjeći. lako ćemo s njim postupati kako već treba 
postupati sa slavnim ratnikom, ipak ćemo biti oprezni. Zato nam neće 
moći pobjeći. 

— Do vraga! Postupat ćete s njim kao sa slavnim ratnikom? Hoćete 
li ga čak ukrasiti girlandama, a njegove grudi okititi ordenjem? 

— Pida ne razumije o čemu govoriš. On ne zna što su to girlande i 
ordenje. Ali on zna da s Old Shatterhandom treba postupati drukčije 
nego s tobom, kad bi ti bio naš zarobljenik. 


— Dobro, u redu! Sada znam na čemu sam. Ja imam pravo na njega. 
Htio sam se zbog vas odreći tog prava. Trebalo je da njegov život 
pripadne vama, ali sada mislim drukčije. On pripada meni kao i vama. 
Ako vi mislite da s njim treba postupati kao sa slavnim čovjekom, onda 
ću se pobrinuti za to da se ne osjeća odveć ugodno. Vas može prevariti, 
vama može pobjeći. Ali ja ću paziti da dobije nagradu koju zaslužuje. 
Ako ga budete vodili u selo, ja ću jahati s vama. 

— Ne mogu ti zabraniti da pođeš s nama, ali ponavljam što sam već 
rekao: ako mu nešto učiniš, umrijet ćeš od moje ruke. A sada ćemo se 
posavjetovati što da učinimo. 


— Nije potrebno nikakvo savjetovanje. Mogu vam to odmah reći. 


— Tvoj glas nam nije potreban; ti ne spadaš u savjet naših slavnih 
i mudrih muževa. 


Okrenuo se i potražio najstarije među svojim ratnicima. S njima je 
sjeo nešto podalje, da održe savjetovanje. Ostali su čučnuli oko mene. 

Tako su tiho šaputali da ih nisam mogao razumjeti. Nedvojbeno, bili 
su veoma radosni i ponosni što su uhvatili Old Shatterhanda. Znali su 
da će zbog toga postati slavni i da će im na tom pothvatu zavidjeti sva 
plemena. 


Ponašao sam se kao da ih ne promatram, ali sam potajice ispitivao 
svako lice. Ni najednom nisam zamijetio ogorčeno neprijateljstvo. 
Onda dok još nisam imao imena i kad sam teško ranio njihovog 
poglavicu, njihov je bijes bio gotovo neopisiv. Otada je prošlo nekoliko 
godina i ogorčenje je pomalo nestalo. Postao sam slavan i često sam 
dokazao da crvenog čovjeka ne smatram nižim od bijeloga. Možda me 
samo još Tangua mrzio kao i prije, a to bijaše prirodna posljedica 
njegove sakatosti, kojoj sam ja bio krivac. Da je on sam svemu kriv, to 
vjerojatno nije ni htio ni mogao priznati. 

To što sam tada bio zarobio Pidu i što sam, unatoč neprijateljstvu 
koje je vladalo među nama, poštedio njegov život, mora da mi je 
pribavilo određene simpatije. Vidio sam to po pogledima kojima su me 
promatrali i koji su odavali poštovanje. Ali ipak se nisam smio nadati 
dobru. Da, svakog drugog bi možda pustili prije nego mene, jer moja 
će im smrt pribaviti zavist ostalih plemena. U njihovim očima bio sam 
osuđen na smrt na mučeničkom stupu. Kao što neki bijelac pun 
očekivanja ide u kazalište, tako su oni već sada bili radoznali kako će 
se Old Shatterhand ponašati za vrijeme mučenja. 


Usprkos takvim mislima, nisam se ni najmanje brinuo. Kakvim 
sam sve opasnostima sretno izmakao! Ni sada se nisam osjećao 
bespomoćnim. Čovjek se treba nadati do posljednjeg časa. Tko tako ne 
postupa, taj je izgubljen. 

Santer je sjeo kraj trojice mojih dosadašnjih drugova i tiho s njima 
razgovarao. Slutio sam što je predmet njihova razgovora. I oni su često 
čuli ime Old Shatterhand. Znali su da nisam ni lopov ni hulja, a njegovo 
sadašnje ponašanje nije na njih moglo ostaviti dobar dojam. Osim 
toga, vjerojatno su sami sebi predbacivali da se nisu ponijeli kako 
treba. Ne samo da su lagali na njegov zahtjev, nego su zatajili i to da 
dolaze Indijanci. Dakle, oni su krivi što sam zarobljen. To je 
uznemirivalo njihovu savjest, jer nisu bili zli ljudi. Sad se Santer 
sigurno trudio da im sve opiše u svjetlu koje njemu odgovara. 


Savjetovanje nije dugo trajalo. Crvenokošci su ustali, a Pida je 

objavio svojim ljudima: 

— Ratnici Kiowa neće ostati ovdje, nego će odmah poslije jela 
krenuti u svoje selo. Dakle, neka se spreme kako bismo mogli krenuti. 

Ja sam očekivao sličnu odluku, ali Santer, koji nije tako dobro 
poznavao običaje Indijanaca, iznenađeno je skočio, odjurio do Pide i 
upitao: 

— Vi želite otići? Ali bilo je rečeno da ćemo nekoliko dana ostati 
ovdje. 

— Prilike su se promijenile — odgovorio je poglavica. 

— Htjeli ste proslaviti Winnetouovu smrt! 

— To ćemo i učiniti, samo ne danas. 

— Kada? 

— Saznat ćemo to od Tangue. 

— Zbog čega ste odjednom promijenili odluku? 

— Nismo dužni da ti polažemo račun; ali ja ću ti reći razlog. — 
Okrenuo se meni i nastavio: — Kad smo došli ovamo da proslavimo 
Apačevu smrt, nismo slutili da ćemo zarobiti njegovog prijatelja i 
brata Old Shatterhanda. Ovaj važan događaj udvostručio je našu 
radost. Winnetou je bio naš neprijatelj, ali ipak je bio Crvenokožac. 
Bljedoliki je naš neprijatelj, a osim toga je bijelac. Njegova smrt mora 
izazvati još veću radost nego Winnetouova, a sinovi i kćeri Kiowa 
slavit će smrt tih slavnih neprijatelja istodobno. Ovdje se nalazi samo 
mali dio naših ratnika, a ja nisam dovoljno star da bih mogao odrediti 
kako će Old Shatterhand umrijeti. Mora se sastati čitavo pleme, a 
Tangua, najveći i najstariji poglavica, treba kazati što će se dogoditi. 
Zbog toga nećemo ostati ovdje, nego ćemo požuriti kući kako bi naša 
braća i sestre saznali što se dogodilo. 

— Zar ima prikladnijeg mjesta za njegovu smrt nego što je ovo 
ovdje? On je vaš neprijatelj i umrijet će kraj grobova onih zbog kojih 
je i postao vašim neprijateljem. 

— To i ja znam. Ali zar smo već odlučili da on treba umrijeti na 
nekom drugom mjestu? Zar se ne možemo ponovo vratiti ovamo? 

— To neće biti moguće, jer Tangua ne može jahati. 

— Dovest će ga dva konja. Uostalom, neka on odredi što želi. U 

svakom slučaju Old Shatterhand će biti ovdje pokopan. 

— A ako bude morao umrijeti dolje u Salt-forku? 

— I onda. 

— Dopremit ćete ga ovamo? 

— Da. 

— Tko? 

— Ja. 

— Neshvatljivo! Kakav razlog može imati crveni ratnik da se toliko 
zanima za leš mrtvog bijelog psa? 

— Ja ću ti to reći da bi bolje upoznao Pidu, mladog poglavicu, i da 
bi Old Shatterhand saznao kako ću mu zahvaliti što me tada nije ubio, 
nego me zamijenio za jednog bljedolikog. 

Okrenuo se prema meni i nastavio: 


— Old Shatterhand je naš neprijatelj, ali plemenit neprijatelj. On je 
dolje na Rio Pecosu mogao ubiti Tanguu, ali to nije učinio, nego ga je 
samo onesposobio. Tako je on uvijek postupao; svi Crvenokošci to 
znaju i zbog toga ga poštuju. Njegova je smrt neizbježna, ali on će 
umrijeti smrću velikog junaka, dokazujući nam da se ne plaši ni 
najstrašnijih muka. Zatim, kad bude mrtav, njegovo tijelo ne trebaju 
pojesti ribe u rijeci, ni vukovi u preriji. Poglavica kao što je on treba 
dobiti grob, i zbog nas koji smo ga pobijedili. A gdje se treba nalaziti 
taj grob? Pida je čuo da je Nšo-či, lijepa kći Apača, nekoć njemu 
darovala svoju dušu. Zbog toga njegovo tijelo treba ležati pored 
njenog, da bi se njegov duh u vječnim lovištima sjedinio s njenim. To 
je hvala koju mu Pida uzvraća, jer mu je nekoć darovao život. Moja su 
braća čula njegove riječi. Da li se slažu? 

On upitno pogleda ljude oko sebe. 

— Howgh, howgh, howgh! — začulo se sa svih strana. 

Doista, ovaj mladi Kiowa je neobičan, čak plemenit čovjek. Što je 
tako odlučno govorio o mojoj mučeničkoj smrti, nije me ni najmanje 
pogodilo, ali moja će smrt biti časna i on me želi pokopati pored Inču- 
čune i Nšo-či. Za to sam mu bio zahvalan. Dok su njegovi ratnici glasno 
izgovarali svoj odlučan howgh, Santer se glasno nasmijao i viknuo mi: 


— Momče, na tome ti moram čestitati. U vječnim lovištima slaviti 

vjenčanje sa zgodnom Indijankom, to je rijetka sreća. Rado bih tome 
prisustvovao barem kao gost, kad već ne mogu biti mladoženja. Hoćeš 
li me pozvati? 

Mirno sam mu odgovorio: 

— Poziv neće biti potreban, jer ćeš ti stići tamo mnogo prije mene. 

— Ah, doista? Dakle, ti misliš na bijeg? Dobro je što si iskren. Ja ću 
paziti na tebe, u to se možeš pouzdati. 

Sada su Indijanci ustali da bi pošli u dolinu gdje su pasli njihovi 
konji. Odvezali su mi noge, ali su me svezali između dva Crvenokošca, 
među kojima sam morao hodati. Pida je uzeo moje dvije puške. Za njim 
je išao Santer s trojicom bijelaca. Vodili su svoje konje, jer mi smo naše 
životinje dopremili gore. Mog je konja vodio jedan Kiowa. 

Kad smo stigli dolje, Indijanci su zapalili vatre i ispekli divljač, koju 
su bili ponijeli sa sobom. U svojim torbama na sedlu imali su i sušenog 
mesa. Dobio sam tako velik komad da sam ga jedva mogao pojesti, ali 
sam to ipak učinio, jer sam želio sačuvati snagu. Da bih mogao jesti, 
morali su mi odvezati ruke, ali su me za to vrijeme tako dobro 
nadzirali da nisam mogao ni pomisliti na bijeg. Kad sam pojeo, svezali 
su me na mog konja i krenuli smo prema selu Kiowa. 


Vani, na ravnici, okrenuo sam se da pogledam Nuggets-tsil. Hoću 
li još jednom vidjeti grobove Inču-čune i njegove kćeri? Nadajmo se! 
Jer ako me vrate tamo u obliku leša, neću više ništa moći vidjeti. 

Put odavde do sela na Salt-forku Red Rivera dobro je poznat, i nije 
ga potrebno opisivati. Na putu se nije dogodilo ništa što bi bilo 
vrijedno spomena. Crvenokošci su me oštro nadzirali. No, da i nisu 
tako postupali, bijeg bi bio nemoguć, jer me Santer nije gubio s vida. 
Trudio se da mi neugodnostima i bockanjem što više oteža jahanje. Ali 
njegovi su napori bili uzaludni, jer ja se na njih nisam obazirao. Bio 
sam miran i nisam mu odgovarao. Ostala njegova nastojanja osujetio 
je Pida, koji nije dopustio da se moj ionako težak položaj još 
pogoršava. 

Indijanci se gotovo uopće nisu obazirali na Gatesa, Claya i 
Summera, koji neprestano bijahu u društvu sa Santerom. Opazio sam 
da bi rado sa mnom razgovarali. To im ni Pida vjerojatno ne bi 
zabranio, ali je to Santer uvijek znao spriječiti. Njemu je, dakako, bilo 

stalo do toga da ni ja ne stupim u vezu s njima. Uostalom, nije s njima 
postupao kao s dobrim drugovima, i bio sam uvjeren da bi ih on ubio 
čim bi pronašli zlato. Ali sada se situacija izmijenila. Oni su mu sigurno 
ispričali da sam im ja rekao kako je Winnetou otpremio nuggete. 
Listovi papira, koje je vidio u mojim rukama, bili su u njegovim očima 
dokaz da imam pravo. Ako nema zlata, bilo bi glupo tražiti ga. Onda 
mu više nisu bili potrebni ljudi da mu pri tome pomognu. Zbog toga su 
mu Gates, Clay i Summer sada bili na teret i on bi ih se najradije 
otarasio. Ali kako? Zar ih je mogao jednostavno otjerati? Ne. Morao ih 
je povesti sa sobom, ali je namjeravao da ih se prvom prilikom 
oslobodi. 


Razumljivo je da je sve svoje misli usredotočio na to kako da se 
domogne mojih papira. Zbog Pide se nije usudio nastupiti otvoreno. 
Postojala su, dakle, samo dva načina: ili da mi ih ukrade za vrijeme 
spavanja, ili da pričeka dok ne stignemo u selo pa da Tanguu nagovori 
neka mu ih prepusti. Papiri su se još uvijek nalazili u istom džepu. Gdje 
da ih inače sakrijem? U neki drugi dio odjeće. Bilo bi to moguće samo 
kad bih bio sam, a ja sam u takvim prigodama uvijek bio vezan. To me 
zabrinjavalo. Nisam se plašio zbog sebe, nisam žalio život, ali bio sam 
dužan ispuniti Winnetouovu oporuku. 

12. U SELU KIOWA 


Salt— forka u sjeverni rukavac Red Rivera. Rukavac smo prešli 

na mjestu gdje je voda bila plitka. Tada, kad je trebalo jahati 
samo još nekoliko sati, poslao je Pida dva ratnika da najave naš 
dolazak. Koliko će uzbuđenje, koliku radost izazvati vijest da vode 
zarobljenog Old Shatterhanda! 


S: Kiowa još uvijek se nalazilo na istom mjestu, dakle na ušću 


Nalazili smo se na otvorenoj preriji i još se nije ni vidjela šuma na 
obali obiju rijeka, kadli nam u susret dojuriše jahači. Bili su to Kiowe. 
Svaki je od njih prvi želio vidjeti Old Shatterhanda. 


Pozdravili su nas glasnim krikovima, načas me pogledali i 
priključili nam se na začelju. Nisu zurili u mene kao što bi to učinili 
bijelci. Ti su Crvenokošci preponosni da bi otvoreno pokazali 
radoznalost i uzbuđenje. 


Tako se naš odred svake minute sve više povećavao, a kad smo 
ugledali šumu, okruživalo nas je otprilike četiri stotine ratnika. 
Stanovništvo sela sigurno se jako povećalo. 


Pod drvećem su stajali šatori, u kojima se vjerojatno nije nalazio 
ni jedan jedini čovjek. Sve što je moglo hodati čekalo nas je vani. Bilo 
je tu mnogo žena, starih i mladih, dječaka, djevojaka i djece. Oni nisu 
morali biti suzdržljivi kao ratnici, pa su se tom slobodom i koristili. 
Vikali su, urlali, smijali se, kreštali. Ukratko, toliko su galamili da mi je 
odmah bilo jasno s koliko su me radosti dočekali. 


Ali tada je Pida, koji je jahao na čelu, oštro mahnuo rukom i buka 
je začas prestala. Na drugi njegov znak jahači su se postavili u 
polukrug oko mene. Pida je stajao kraj mene, zajedno s dva 
Crvenokošca, koji su dobili zadatak da se ne miču od mene. Santer se 
gurao prema sredini, ali Pida se ponašao kao da on ne postoji. 


Jahali smo prema velikom šatoru, čiji je vrh bio okićen perjem. 
Pred ulazom je napola sjedio a napola ležao poglavica Tangua. 
Strahovito je ostario i bio je mršav kao kostur, a iz njegovih upalih 

očnih duplji pogodio me pogled šiljat kao bodež, oštar kao bowie nož 
i nepomirljiv kao... kao... no, kao Tangua. Njegova duga kosa bila je 
sada bijela poput snijega. 

Pida skoči s konja. I njegovi ratnici sjahaše i naguraše se oko nas. 
Svatko je htio čuti riječi kojima će me Tangua dočekati. Odvezali su me 
s konja i razriješili mi veze na nogama kako bih mogao hodati. Ija sam 
bio radoznao što će reći starac, ali trebalo je prilično dugo čekati. 


Promatrao me od pete do glave i od glave do pete, i još jednom, i 
još jednom. Bio je to okrutan pogled. Zatim je sklopio oči. Nitko nije 
govorio. Vladala je duboka tišina, koju je prekidao samo topot konja 
iza nas. To mi je bilo neugodno i već sam htio prekinuti šutnju, kad on 
polako i svečano, ne otvarajući oči, progovori: 

— Cvijet se nada rosi; ona neće da padne. On spušta glavu i vene. 
Već je na umoru, kad ona konačno padne! 

Ponovo je šutio neko vrijeme, a zatim je nastavio: 

— Bizon kopa snijeg pod kojim ne može pronaći travku. On gladan 
urla za proljećem, a ono ne dolazi. Mršavi, njegova snaga postaje 
malena, i on treba da umre. Tada puhne topli vjetar i tek pred smrt on 
ugleda proljeće. 

Opet nasta tišina. 


Kako je čovjek čudnovato i neshvatljivo stvorenje! Ovaj Indijanac 
me uvrijedio i izrugao mi se kao nitko ranije, mrzio me i progonio, htio 
me ubiti, a kako sam mu ja sve to vratio? Umjesto da ga ubijem, pucao 
sam mu u noge, a ina to sam bio prisiljen. A sada je ležao preda mnom 
kao ruševina ratnika, čovječja koža navučena na kosti, mukla glasa kao 
da govori iz groba. Bilo mi ga je žao, poželio sam da nisam tada pucao 
u njega. Sve sam to osjećao, iako sam znao da žeđa za osvetom i da je 
sklopio oči radostan što će konačno moći utažiti žeđ za mojom krvlju. 

Ponovo je stao govoriti mičući samo beskrvne usne: 

— Tangua je bio cvijeti bio je gladan bizon; on je čeznuo i urlao za 
osvetom. Ona nije dolazila. On se gasio iz mjeseca u mjesec, iz tjedna 
u tjedan, iz dana u dan; ona je još uvijek oklijevala. Već mu se približila 
smrt od starosti, kad je ona ipak stigla. 


Dok je tako govorio, odjednom je širom otvorio oči, uspravio se 
koliko su mu to dopuštale ukočene noge, ispružio ruku prema meni i 

viknuo: 
— Da, ona dolazi, ona dolazi! Ona je ovdje, već je ovdje! Ja je vidim 
ovdje pred sobom! Pseto, kako, kako, kako da umreš! 


Ponovo se umorno zavalio i sklopio oči. Nitko se nije usudio 
prekinuti tišinu. Šutio je čak i Pida, njegov sin. Tek nakon duže stanke 
ponovo je otvorio kapke i upitao: 


— Kako je ta smrdljiva krastača pala u vaše ruke? Hoću znati. 


Santer je odmah iskoristio tu priliku. Ne čekajući da na to 
odgovori Pida, on se umiješa: 

— Ja to najbolje znam. Da li da ti kažem? 

— Govori! 

Santer mu je sve ispričao, ističući, dakako, pritom svoje zasluge. 
Nitko ga nije prekidao. Pida je bio odviše ponosan, a meni je bilo 
svejedno da li se taj momak hvali ili ne. Kad je završio, dodao je: 

— Dakle, lako možete vidjeti da meni zahvaljujete što se možete 
osvetiti. Priznaješ li to? 

— Da — potvrdi starac. 

— Bili mi uzvratio jednom uslugom? 

— Ako mogu. 

— Možeš! 

— Onda reci što želiš. 

— Old Shatterhand ima u svom džepu papir koji govori i koji bih 
želio imati. 

— Jeli ti ga oduzeo? 

— Ne. 

— Čiji je papir? 

— Njegov nije; našao ga je. Jahao sam u Mugwort planine da bih ga 
pronašao. Ali on je stigao prije. 

— Neka bude tvoj. Oduzmi mu ga! 


Santer je bio sretan i odmah se uputio prema meni. Ja nisam ništa 
rekao, niti sam se pomakao, ali sam ga prijeteći gledao u lice. 
Prestrašio se i oklijevao je da pruži ruku. 


— Čuli ste što vam je zapovjedio poglavica, sir— rekao je. 

Nije mi rekao ti i čak me je oslovio sa "sir". Ja nisam odgovorio. On 
doda: 


— Mr. Shatterhand, bit će najbolje da se ne protivite. Dakle, 
pomirite se s tim! Zavući ću ruku u vaš džep. 


Pristupio mi je još bliže i pružio ruku. Tada sam ga udario šakama 
iako su mi bile vezane, tako da se srušio na zemlju. 

— Uf! — viknuli su odobravajući neki Crvenokošci Ali Tangui se to 
nije svidjelo, jer je ljutito viknuo: 

— Ovo se pseto brani iako je vezano! Vežite ga tako da se neće moći 
ni pomaknuti, i uzmite mu iz džepa papir koji govori! 

Tada konačno progovori njegov sin Pida: 


— Moj otac, veliki poglavica Kiowa, mudar je i pravedan. On će 
slušati glas svoga sina. 


Dok je starac dosad govorio nekako odsutno, kao da je u transu, 
kad je pogledao Pidu njegove su se oči razbistrile. Njegov glas više nije 
bio tako mukao dok je odgovarao: 

— Zašto moj sin govori ove riječi? Zar je nepravedno to što je tražio 
bijelac Santer? 

— Da. 

— Zašto? 

— Nije Santer pobijedio Old Shatterhanda, nego smo to mi učinili. 
Old Shatterhand se odrekao svake obrane, nije povrijedio nijednog od 
nas, nego se dobrovoljno predao. Čiji je on zarobljenik? 

— Tvoj. 

— Dakle, kome pripada njegov konj, njegovo oružje i sve što je 
njegovo? 

— Tebi. 

— Da, meni. Plijen je veoma dragocjen. Kako dakle ovaj Santer 
može za sebe tražiti papir koji govori? 

— Zato što je taj papir njegov. 

— Može li on to dokazati? 


— Da. On je odjahao u Mugworthill da ga potraži, ali ga je Old 
Shatterhand pretekao. 

— Ako ga je tražio, mora da ga je poznavao, i trebao bi znati što 
sadrži. Neka moj otac kaže da li je to točno! 

— Točno je! 

— Onda neka nam Santer sada kaže koje riječi govori papir. 

— Da, neka to učini. Ako to može, onda ga poznaje i papir je njegov. 

Ovaj zahtjev nije Santera ni najmanje zbunio. Vjerovao je da papir 
govori o sakrivenu blagu, ali ako to ustvrdi, a papir bude sadržavao 
nešto drugo, onda je lagao, a ako pogodi, smije li to reći? Zbog toga se 
pokušao izvući: 

— Ono što sadrži papir koji govori važno je samo meni. Daje to moj 
papir dokazao sam time što sam zbog njega odjahao do Mugworthilla. 
Samo je slučaj što ga je Old Shatterhand pronašao prije mene. 

— To je pametno rečeno— potvrdi Tangua.— Santer će dobiti 
papir koji govori, on je njegovo vlasništvo. 

Došao je čas da i ja kažem koju riječ: 

— Da, to je bilo pametno rečeno, ali nije istina. Santer nije zbog tog 
papira došao na Mugwort planine. 


Starac se trgnuo kad je čuo moj glas, kao netko tko se prestrašio 
neke opasnosti. Otrovno je siknuo: 

— Smrdljivi pas počinje lajati, ali to mu ništa neće koristiti! 

— Pida, mladi, hrabri poglavica Kiowa, rekao je maloprije da je 
Tangua pravedan i mudar — nastavio sam. — Ako je to istina, ti nećeš 
postupiti pristrano. 

— To je istina. 

— Onda reci, očekuješ li da ću ja lagati? 

— Ne. Old Shatterhand je najopasniji od svih bljedolikih i moj 
najljući neprijatelj, ali nikada nije imao dva jezika. 

— Onda ću ti reći da sam jedino ja mogao znati gdje se nalazi taj 


papir i što on znači. Santer o tome ništa nije znao i on je slučajno 
naišao kad sam već pronašao papir. Nadam se da mi vjeruješ. 


— Tangua pretpostavlja da Old Shatterhand ne laže; ali i Santer 
tvrdi da je rekao istinu. Kome da vjerujem ako želim biti pravedan? 


— Dobro je ako se pravednost udruži s mudrošću. Santer je često 
bio na Mugworthillu. Tamo je tražio zlato i nije ga pronašao. To 

Tangua zna, jer on mu je dopustio da tamo odlazi. I ovaj putje bio tamo 
s istom namjerom. 


— To je laž! — izderao se Santer na mene. 


— To je istina — rekao sam. — Neka Tangua upita ovu trojicu 
bljedolikih. Santer ih je poveo da mu pomažu u traženju. 


Starac to učini i Gates, Clay i Summer morali su priznati da 
govorim istinu. Tada Santer pokuša posljednji put: 


— Ipak sam došao zbog papira! Htio sam osim toga tražiti i nuggete 
i poveo sam tu trojicu da mi pomognu. O papiru im nisam ništa 
govorio, jer je to bila samo moja tajna. 


Stari se poglavica ponovo zbunio. On mrzovoljno vikne: 

— Obojica imate pravo. Što da učinim? 

— Budi mudar — odgovorio sam. — Neka sam Santer kaže da li 
papir za njega ima neku vrijednost ili ne. 


— Dabome — izjavi Santer. — Čak je veoma vrijedan, inače ne bih 
nastojao da ga dobijem. 


— Dobro! Je li to samo jedan papir ili ih ima nekoliko? 

— Nekoliko — odgovorio je. Vjerojatno je to vidio dok sam sjedio 
kraj groba i čitao. 

— Koliko? Dva, tri, četiri, pet? 

Šutio je, jer ako sada ne pogodi, izgubio je bitku. 

— Vidite, on šuti — rekao sam. — Ne zna. 

— Zaboravio sam. Tko to može pamtiti. 


— Ako su ti papiri tako važni za njega, on bi morao znati koliko ima 
listova. Čak i da je zaboravio, valjda će moći reći jesu li stranice 
ispisane tintom ili olovkom. Pretpostavljam da će i sada šutjeti. 


Posljednje riječi izrekao sam veoma ironično, da bih ga naveo na 
brzi odgovor. Očekivao sam da neće pogoditi, jer na Zapadu tinte ima 
samo u utvrdama i mnogo je vjerojatnije da netko sa sobom nosi 
olovku. Imao sam pravo. 

— Dabome da to znam, tako što se ne zaboravlja. Tekst je napisan 
olovkom. 


— Sigurni ste?— upitao sam još jednom. 

— Ne varam se. Olovka, a ne tinta. 


— Dobro! Tko je od prisutnih ratnika vidio papire koji govore, tako 
da može razlikovati tintu od olovke? 


Javilo se nekoliko Indijanaca. Uostalom, ovdje bijahu i Gates, Clay 
i Summer. Zato sam zamolio Pidu: 


— Neka mladi poglavica Kiowa izvadi papire iz mog džepa i neka 
ih dade ispitati, ali neka ih ne pokaže Santeru. 

Učinio je to, a ja sam se pobrinuo da trojica bijelaca mogu vidjeti 
retke, ali da ih ne mogu pročitati. Izjavili su da je tekst napisan tintom, 
a i Tangua i Pida složili su se s njima, iako se u to nisu naročito dobro 
razumjeli. 


— Vi, glupani! — izderao se Santer na Gatesa. — Da se barem 
nisam udružio s vama! Ta vi ne znate razlikovati ni tintu od olovke. 

— No, takvo glupi opet nismo — odvratio je Gates. — To je tinta i 
ostat će tinta. 


— Da, avi ste umočeni u tu tintu i nećete se tako lako izvući. 


Nije im se usudio reći da su trebali lagati. Pida je, stavivši listove 
ponovo u omotač od kože, rekao ocu: 


— Old Shatterhand je savladao svog protivnika. Moj će otac sada 
znati ima li Santer pravo na te papire. 

— Papiri nisu bili njegovi, nego pripadaju Old Shatterhandu — 
odgovorio je starac. 

— Dakle, oni su moje vlasništvo, jer je Old Shatterhand moj 
zarobljenik. Kako se ova dva muškarca zbog njih svađaju, vjerojatno 
su veoma važni. Ja ću ih dobro pohraniti u mojoj vrećici za medicinu. 


On ih spremi. To mi je bilo neugodno ali i drago. Neugodno zato 
što bi papiri bili najsigurniji kod mene. Kako da dođem do njih u 
slučaju da mi bijeg uspije? A drago mi je bilo zato što Santeru nisam 
vjerovao. Da su ostali kod mene, on bi mi ih vjerojatno pokušao 
oduzeti dok spavam. Ta ja sam bio vezan i ne bih se uspješno mogao 
braniti. Zbog toga je možda ipak bilo bolje što su papiri kod mladog 
poglavice, kome se ne smije približiti. 

Santer mu se sada obrati kao da se potpuno odriče svog 
vlasništva: 

— Da, zadrži ih! Oni ti neće ništa koristiti, jer ti ih ne možeš čitati. 
Ja bih rado došao do njih, jer su mi doista važni, ali ih se mogu odreći 
jer znam što sadrže. Dođite, meš'surs! Ovdje više nemamo nikakva 
posla, treba da pronađemo neko prenoćište. 


Polako se udaljio s Gatesom, Clayom i Summerom. Nikome nije 
palo na um da ih zadrži. Ovo s papirima bilo je okončano i sada sam 
očekivao da će se pozabaviti sa mnom. Tako se i dogodilo, samo što se 
Tangua prije toga obratio svom sinu: 


— Kako to da je Old Shatterhand sa sobom nosio papire koji 
govore? Zar mu niste ispraznili džepove? 

— Ne — odgovorio je Pida. — On je veliki ratnik; mi ćemo ga ubiti, 
ali nećemo uvrijediti njegovo ime i njegovu hrabrost pretraživanjem 
džepova. Imamo njegovo oružje; to je dovoljno. Sve ostalo ionako će 
poslije njegove smrti pripasti meni. 

Očekivao sam da se starac s tim neće složiti, ali sam se prevario, 
jer on je ponosno, gotovo nježno pogledao svog sina i nastavio: 


— Pida, mladi poglavica Kiowa, plemenit je ratnik. On štedi čak i 
svoje najljuće neprijatelje. On ih ubija, ali im ne oduzima čast. Njegovo 
će ime biti veće i slavnije nego ime Winnetoua, tog pseta Apača. Za 
nagradu ću mu dopustiti da svoj nož spusti u srce Old Shatterhanda, 
nakon što bude podvrgnut najstrašnijim mukama. Neka Pidi bude 
dopuštena slava da može reći kako je ubio najslavnijeg i najopasnijeg 
bljedolikog. Sada Pozovite starce! Posavjetovat ćemo se kako i kada će 
ovaj zlobni bijeli pas umrijeti. Dotle neka visi na drvetu smrti. 


Kucnuo je trenutak da saznam kakvo je to drvo. Odveli su me do 
jedne čvrste smreke oko koje je bilo usađeno nekoliko puta po četiri 
kolca. Ta se smreka zvala stablo smrti, jer su o nju vezali zarobljenike 
posvećene mučeničkoj smrti. Na najnižoj grani visilo je remenje. 
Vezali su me. Dva naoružana ratnika sjela su lijevo i desno od mene. 
Pred poglavičinim šatorom u polukrug nasuprot Tangue posjedaše 
starci da odluče kakvom ću smrti umrijeti. Prije nego što su počeli 
vijećati, došao je do mene Pida i pregledao remenje. Bilo je čvrsto 
zategnuto. On ga malo olabavi i reče stražarima: 

— Morate strogo paziti na njega, ali nemojte ga mučiti. On je veliki 
poglavica bijelih lovaca i nikad ni jednom crvenom ratniku nije nanio 
nepotrebnu bol. — Zatim je otišao da bi sudjelovao u savjetovanju. 

Stajao sam uspravno, privezan o drvo, i promatrao žene, djevojke 
i djecu, koji su dolazili da me vide. Ratnici nisu dolazili. Čak i dječaci, 
osim najmanjih, bijahu preponosni da bi pokazali radoznalost. Ni 
najednom licu nisam vidio mržnju, nego samo poštovanje i znatiželju. 
Htjeli su vidjeti bijelog lovca o kome su toliko slušali i čija će smrt biti 
tako okrutna i uzbudljiva kao možda nijedna dosad. 

Među njima sam opazio neku mladu Indijanku koja, čini se, još nije 
bila squaw. Kad je vidjela da sam je uočio, sklonila se malo u stranu i 
samo je još krišom pogledavala prema meni, kao da se stidi što stoji u 
toj gomili radoznalaca. Nije bila naročito lijepa, ali ni ružna. Moglo bi 
se reći daje bila dražesna. Imala je meke crte lica i blage, ozbiljne, 
velike oči. Te su me oči živo sjetile Nšo-či, iako nije bila ni najmanje 
slična Apačevoj sestri. Povodeći se za trenutnim porivom, ja sam joj 
prijazno kimnuo glavom. Pocrvenjela je sve do korijena kose, 
okrenula se i otišla. Još je jednom zastala da me pogleda, a zatim je 
nestala u jednom od većih šatora. 


— Tko je bila ta mlada kći Kiowa, koja je tamo sama stajala i koja 
je sada otišla? — upitao sam stražare. 


Nije im bilo zabranjeno da sa mnom razgovaraju, pa jedan od njih 
odgovori: 

— To je bila Kakho-oto, Tamna Kosa, kći Sus-ho-maša, Jednog Pera, 
koji je još kao dječak dobio pravo da smije nositi pero u kosi. Sviđa li 
ti se? 

— Da — odgovorio sam. 

— Squaw našeg mladog poglavice njena je sestra — dodao je. 

— Pidina squaw? 

— Da. 

— Ona je, dakle, u srodstvu s njim! 

— Da. Njen otac, onaj s velikim perom u kosi, sjedi u savjetu. 


Time je ovaj kratak razgovor bio završen. Ali njegove posljedice 
tada nisam mogao predvidjeti. 

Savjetovanje je dugo trajalo, vjerojatno preko dva sata. Potom su 
me pozvali da čujem što su zaključili o mojoj sudbini. Morao sam 
slušati duge govore o zločinima bijelaca, a zatim o mojim vlastitim. 
Tangua je dugo govorio o našem nekadašnjem neprijateljstvu, koje je 

završilo time da sam ga učinio bogaljem. Također je spomenuo da sam 
kasnije oslobodio Sama Hawkensa i zamijenio ga za Pidu. Ukratko, 
bijahu nabrojeni grijesi za koje nisam mogao očekivati milost. Ali još 
je duži bio popis muka koje su me čekale. Ne vjerujem da je ikada 
ijedan bijelac umro mučen tako strahovitim mukama. Trebao sam biti 
ponosan, jer je to govorilo o poštovanju što su ga ti ljudi osjećali prema 
meni. Jedino utješno bilo je to što nije odlučeno da umrem odmah, jer 
se jedan odred Kiowa nalazio izvan sela. Trebalo je da i oni uživaju u 
mojim mukama, zato je odlučeno da svečanost započne kad se oni 
vrate. 


Za vrijeme proglašenja osude ponašao sam se, dakako, kao čovjek 
koji se ne plaši smrti i rekao sam ono što sam imao kazati s nekoliko 
riječi, pazeći da nekom izjavom ne uvrijedim svoje suce. 

Bilo je to potpuno suprotno uobičajenom ponašanju u takvim 
prigodama, jer se smatra znakom hrabrosti ako osuđeni svoje 
mučitelje na sve moguće načine nastoji ogorčiti. Ja sam od toga 
odustao zbog Pide, koji je tako plemenito postupao sa mnom, a i zbog 
ponašanja Kiowa. Primili su me sasvim drukčije nego što se moglo 
očekivati na osnovi njihova značaja i neprijateljstva što su ga osjećali 
prema Apačima. Nisam se trebao plašiti da će moje ponašanje 
protumačiti kao kukavičluk. 

Kad su me odveli natrag i ponovo svezali za drvo smrti, prošao 
sam pored šatora koji je pripadao starom Jednom Peru. Na ulazu je 
stajala njegova kći. Ništa ne misleći zastao sam i upitao: 

— Moja mlada crvena sestra vjerojatno se veoma raduje što će zli 
Old Shatterhand biti ubijen? 

Porumenjela je kao i maloprije, malo je oklijevala i rekla: 

— Old Shatterhand nije zao. 

— Odakle to znaš? 

— Svi to znaju. 

— Zašto me onda žele ubiti? 

— Ti si Tanguu učinio bogaljem i više nisi bljedoliki, nego Apač. 

— Ja sam bljedoliki i uvijek ću to ostati. 

— Ne, jer Inču-čuna te tada primio među svoje i čak te učinio 
jednim od njihovih poglavica. Zar nisi pio krv Winnetoua, a on tvoju? 

— Učinili smo to. Ali nikada nijedan Kiowa nije od mene doživio 
zla, ako me sam na to nije prisilio. Neka to Tamna Kosa ne zaboravi! 


— Što? Old Shatterhand zna moje ime? 


— Zanimao sam se za tebe, jer sam vidio da si kći velikog poglavice 
i plemenitog ratnika. Želim da doživiš toliko lijepih sunca koliko je 
meni preostalo sati. 

Krenuo sam dalje. Moji mi stražari nisu branili da s njom 
razgovaram. S nekim drugim zarobljenikom ne bi imali toliko obzira. 
To nije bila samo posljedica Pidinog stava, već i okolnosti što je njegov 
otac postao drukčiji. Ta promjena nije toliko bila posljedica starosti, 
nego je mišljenje sina utjecalo i na oca. 

Kad su me ponovo svezali, nitko me više nije dolazio gledati. Čini 
se da je tako nešto zapovjeđeno. Meni je to bilo drago, jer nije ugodno 
kad čovjek visi vezan o drvo, a promatraju ga žene i djeca. 


Kasnije sam vidio kako je Tamna Kosa izišla iz šatora. U ruci je 
držala plosnatu glinenu posudu i približavala se polako drvetu za koje 
sam bio vezan. 

— Moj mi je otac dopustio da ti dadem jesti. Hoćeš li? 


— Rado — odgovorio sam. — Samo, ne mogu se služiti rukama, jer 
su vezane. 

— Nije potrebno da te odvežu; ja ću te poslužiti. 

Donijela je komad pečenog bivoljeg mesa, razrezanog na male 
komade. Nožem mi je te komade stavljala u usta. Mlada Indijanka 
hranila je Old Shatterhanda kao da je malo dijete. Unatoč svom 
nezavidnom položaju gotovo sam se nasmijao. Nisam se trebao 
stidjeti, jer ta djevojka nije bila nakinđurena gospođica, već Indijanka 
iz plemena Kiowa, za koju takve situacije nisu bile neobične. 

Stražari su nas ozbiljno promatrali, ali činilo se da samo s mukom 
suzdržavaju smiješak. Kad sam pojeo posljednji zalogaj, jedan od njih, 
u želji da nagradi dobru djevojku, lane: 

— Old Shatterhand je rekao da mu se Tamna Kosa veoma sviđa. 


Ona me upitno pogleda. Mislim da sam pocrvenio kao i ona. Zatim 
se okrenula da ode, ali se udaljila samo nekoliko koraka. Vratila se i 
upitala: 

— Je li ovaj ratnik rekao istinu? 
— On me je pitao da li mi se sviđaš, a ja sam potvrdio. 


Ona ukori brbljavca, ali njega to nije osobito pogodilo. 
Poslijepodne sam vidio Gatesa kako šeće među šatorima. 


— Smijem li govoriti s tim bljedolikim? — upitao sam svoje 
stražare. 

— Da — odgovorio je jedan od njih. — Samo ne smijete govoriti o 
bijegu. 

— Što se toga tiče, moja crvena braća ne trebaju brinuti. 

Pozvao sam Gatesa, i on je oklijevajući prilazio, kao netko tko ne 
zna smije li to učiniti ili ne. 

— Samo priđite! — pozvao sam ga. — Ili vam je možda zabranjeno 
da sa mnom razgovarate? 

— Mr. Santer to ne voli — priznao je. 

— Jeli to rekao? 

— Da. 

— To vjerujem. Plaši se da ću vam otkriti tko je on zapravo. 

— Mr. Shatterhand, vi još uvijek krivo sudite o njemu. 

—Ja ne, nego vi. 

— On je gentleman. 


— To ne možete dokazati, a ja vam uvjerljivo mogu dokazati 
suprotno. 


— Ne želim ništa čuti. Vi ste njegov neprijatelj. 

— Svakako, i on ima mnogo razloga da me se čuva. 

— Vas? Hm! Sir, nemojte mi zamjeriti što vam to govorim, ali vas 
se više nitko ne mora čuvati. 

— Zato što ću ovdje umrijeti? 

— Da. Između onoga što treba da se dogodi i onog što će se dogoditi 
postoji velika razlika. Koliko me je puta čekala smrt, pa ipak ostadoh 
živ. Zar doista možete vjerovati daje Old Shatterhand tako zao čovjek 
kao što tvrdi Santer? 

— Ja vjerujem sve, ali i ništa. Vi ste neprijatelj. Ništa me se ne tiče 
tko ima pravo, on ili vi. 

— Onda barem niste trebali mene prevariti i meni lagati. 
— Kad sam to učinio? 


— U Mugwort planinama, kad ste zatajili da su došle Kiowe. Da ste 
bili iskreni, sada ne bih bio zarobljenik. 


— Zar ste možda vi bili iskreni? 

— Zar sam vas prevario? 

— Da. 

— Kada i gdje? 

— Rekli ste da se zovete Jones! 

— To vi nazivate prijevarom, Mr. Gates? 
— Naravno. 


— Nije to nikakva prijevara jer time ništa niste izgubili. To što sam 
ja zatajio svoje ime i naveo drugo ne bih nazvao ni lukavstvom, jer je 
to jednostavno bila nužda. Santer je mnogostruki ubojica i velika 
varalica, neobično opasan čovjek. On je želio moju smrt. Vi ste bili 
njegovi drugovi. Zar sam smio reći tko sam i da želim poći na 
Mugworthill? 

— Hm! — promrmlja on. 


— Hm? Nemojte mi zamjeriti, Mr. Gates, ali ako vi u to sumnjate, 
onda vas ne mogu razumjeti. 


— Unatoč svemu trebali ste reći istinu; bili ste dužni to učiniti. 


— Ništa vam nisam bio dužan, razumijete li? Vi ste neiskusni ljudi. 
Barem u odnosu prema takvom westmanu kao što sam ja. Trebalo je 
da budem oprezan, a osim toga unajmio vas je Santer, koga ste hvalili 
sve u šesnaest. Morao sam zatajiti svoje pravo ime, 


— Da ste nam rekli tko ste, mi bismo vam vjerovali! 


— Ne biste! Zar mi sada vjerujete, kad znate da sam Old 
Shatterhand? 


— Tome ste sami krivi, jer ste nam lagali i jer ste nas prevarili! 


— To je samo izlika. Sada znate tko sam i zašto sam morao 
prešutjeti svoje ime, ašto je najvažnije, vidjeli ste kako Santer postupa 
prema meni. 

— Ta on ne želi da vam učini išta nažao. 

— Tko je to rekao? 

— On sam. 

— Kada? 

— Maloprije. 

— Želi vas prevariti. On jednostavno gori od želje da me ubije. 
— Ne, on ne laže! 


— Vidite li, još i sada vjerujete njemu, a u mene sumnjate. Bilo bi 
doista uzalud da sam vam na Mugworthillu rekao istinu. Tamo sam se 
trudio da vam dokažem kako on nije pošten. No vi još ni sada u to ne 
vjerujete, sada kad bi bila stvar dužnosti i srca da budete na mojoj 
strani, na strani zarobljenika koji će biti mučen i ubijen. 

— On je maloprije rekao da vas želi spasiti. 

— Laže! Vidim da vas ne mogu uvjeriti. On vas je opčinio i bojim se 
da ćete se prekasno opametiti. 


— O tome nema ni govora. Možda je prema vama bio drukčiji, jer 
ste ga progonili kako biste ga ubili. Ali s nama on misli pošteno. 


— Vi se još uvijek nadate zlatu? 

— Da. 

— Nema ga u Mugworthillu. 

— Ima ga negdje drugdje. 

— Gdje? 

— To ne znamo, ali ćemo saznati. 

— Od koga? 

— Santer će to otkriti. 

— Na koji način? Jeli vam to rekao? 

— Nije. 

— Eto, opet jedan dokaz da ne misli pošteno i da je neiskren! 
— Ta on nam ne može reći ono što ni sam još ne zna. 


— On to zna. On čak veoma dobro zna na koji će način otkriti 
mjesto gdje se sada nalazi zlato! 


— Ako to tvrdite, onda je to mjesto i vama poznato. 
— Svakako. 

— Onda mi recite! 

— To ne mogu. 

— Ah! Vidite li da ni vi niste iskreni! Kako da budemo uz vas? 

— Ja bih bio iskren prema vama kad bih vam smio vjerovati. Vi mi 
ne možete ništa predbaciti, jer me sami silite na takav odnos. Gdje ste 
se smjestili? 

— Stanujemo zajedno u šatoru što ga je izabrao Santer. 

—1lon stanuje s vama? 

— Da. 

— Gdje se nalazi taj šator? 

— Pokraj Pidinog. 

— Čudno! A sam ga je izabrao? 

— Da. Tangua mu je dopustio da stanuje gdje želi. 


— Ismjestio se upravo pored Pide, koji mu nije sklon kao ni njegov 
otac. Hm! Može se lako dogoditi da Santer odjednom nestane, a vas 
ostavi na cjedilu. Tada će Crvenokošci promijeniti svoj stav prema 
vama. 

— Kakav stav? 

— Oni vas trpe. Ali tada će vas smatrati neprijateljima. Sumnjam 
da ću vam moći pomoći. 

— Vi.. nama... da pomognete? — mucao je začuđeno. — Mr. 
Shatterhand, vi govorite kao da ste slobodni i kao da ste prijatelj 
Kiowa. 


— Imam za to razloga, jer... 


— Sto mu gromova! — prekinuo me. — Vidjet će da s vama 
razgovaram. 


Među šatorima pojavio se Santer, ugledao ga i brzo krenuo prema 
nama. 


— Čini se da se strahovito plašite tog momka, kome ste darovali 
svoje povjerenje — rekao sam ironično. 

— Ne bojim se, ali on ne želi da s vama razgovaramo. 

— Onda otrčite i zamolite ga za oproštenje, Mr. Gates. 

_ Što vi ovdje tražite, Gates? — vikne Santer izdaleka. — Tko vam 

je rekao da možete razgovarati s tim čovjekom? 
— Slučajno sam prolazio i on me pozvao — odgovorio je Gates. 
— Nema tu slučaja! Nosite se! Pođite sa mnom! 
— Ali, Mr. Santer, ja nisam dijete... 
— Šutite i pođite sa mnom! Krenite! 


Uhvatio ga je za ruku i odvukao. Što li je sve nalagao toj trojici 
neiskusnih ljudi kad su bili uz njega i dopuštali mu da tako s njima 
postupa! 


Dakako, dodijelili su mi stražare koji su znali nešto engleski. Oni 
su razumjeli naš razgovor i sad sam ponovo vidio koliki je moj ugled, 
jer mi se jedan od njih obratio: 


— To su ovce koje slijede vuka. On će ih požderati čim ogladni. 
Zašto ne vjeruju Old Shatterhandu kad im on želi dobro! 


Ubrzo nakon toga došao je Pida da pregleda remenje, ali i da se 
uvjeri imam li se na što potužiti. Pokazao je na usađeno kolje i rekao: 


— Old Shatterhand je sigurno umoran od dugog stajanja. On će 
noćas ležati ovdje među kolcima. Želi li možda odmah leći? 


— Ne — odgovorio sam — još mogu izdržati. 

— Onda neka to bude nakon večere. Ima li bijeli lovac neku želju? 

— Da, jednu molbu. 

— Reci. Ako mogu, rado ću je ispuniti. 

— Htio bih te upozoriti da se čuvaš Santera. 

— Njega? On je prema Pidi, sinu poglavice Tangue, obična buba. 

— Točno. Ali i buba se čovjek mora čuvati. Čuo sam da sada stanuje 
pokraj tebe. 

— Da. Šator je bio prazan. 

— Onda se čuvaj da ne dođe u tvoj šator. Čini se da to namjerava. 

— Izbacit ću ga van! 

— To možeš učiniti ako dođe danju. Ali što ćeš učiniti ako se 
prikrade? 

— Ja bih to opazio. 

— A kad ti ne budeš u šatoru? 

— Onda se tamo nalazila moja squaw i ona bi ga otjerala. 

— On se želi domoći papira koji govore. 

— On ih neće dobiti 

— Da, ti mu ih nećeš dati, ali možeš li ga spriječiti da ih ne ukrade? 

— Čak kad bi mu uspjelo da krišom uđe u šator, on ih ne bi našao, 
jer su dobro skriveni. 

— Nadam se. Bi li mi možda dopustio da ih još jednom vidim? 

— Ti si ih već vidio i pročitao. 

— Ne do kraja. 

— Onda ću ti ih pokazati, ali ne sada jer pada mrak. Donijet ću ti ih 
sutra ujutro. 

— Hvala ti! I još jedno: ne samo da se želi domoći papira, nego i 
mojih pušaka. One su slavne, i on bi ih rado imao. Gdje su sada? 

— Kod mene. 

— Dobro ih čuvaj! 

— Kod mene su sigurne. Čak kad bi mu i uspjelo da danju uđe u moj 
šator, ne bi ih vidio. Umotao sam ih u dva pokrivača i stavio pod ležaj 
da ih ne nagrize vlaga. One sada pripadaju meni. Ja ću biti tvoj 
nasljednik u slavi jer posjedujem henryjevku, i zbog toga će mi Old 
Shatterhand ispuniti jednu želju. 


— Ako mogu, vrlo rado. 


— Dobro sam razgledao tvoje puške. S onom za medvjede mogu 
pucati, ali ne i shenryjevkom. Hoćeš li mi prije smrti pokazati kako se 
puni i kako se iz nje puca? 

— Hoću. 

— Hvala ti! Nisi dužan da odaš tu tajnu. Ako mi to ne pokažeš, 
puška je za mene bezvrijedna. Ako to učiniš za mene, pobrinut ću se 
da do časa mučenja imaš sve što zaželiš. 


Otišao je i ne znajući kakvu je nadu probudio u meni. 


Iskreno govoreći, mislio sam da će nazočnost Gatesa, Claya i 
Summera biti za mene od neke koristi. Čak ako i nisu htjeli biti moji 
prijatelji, njihova je dužnost bila da mi pokušaju pomoći. Kad bi to 
učinili, trebalo je naći priliku da se oslobodim svojih veza. Kad bih bio 
slobodan, ništa me ne bi moglo zadržati. Ali, na žalost, tu sam misao 
morao odbaciti. Gatesovo mi je ponašanje dokazalo da na njega i 

njegove prijatelje ne smijem računati. 

Bio sam, dakle, upućen sam na sebe. Ali nisam ni pomislio na to da 
očajavam. Mora da postoji neki način da izbjegnem smrti. Samo da 
nakratko oslobodim ruku i osjetim nož u njoj! Ta to nije bilo 
nemoguće, čak ni teško. Pomislio sam na Tamnu Kosu. Činilo se da 
suosjeća sa mnom, a ja sam dobro znao kolikim je bijelcima uspjelo da 
takav osjećaj iskoriste i pobjegnu. Neka bude što bude, ali ja moram 
pobjeći! 

Tada je došao Pida i zamolio me da mu objasnim kako se rukuje 
henryjevkom! Nešto bolje nisam ni mogao poželjeti. Da mu pokažem 
kako treba puniti pušku i kako se njome rukuje, trebam imati 
slobodne ruke. Jednim pokretom mogao bih se domoći njegova noža, 
rasjeći remenje na nogama i bio bih slobodan s puškom u ruci. Dakako, 
to bi bio smion pothvat. Ali jesam li mogao izgubiti više od života koji 
mi ionako kane oduzeti? 


Svakako, bilo bi bolje kad bih mogao pobjeći s pomoću lukavstva, 
ne izlažući se mecima Crvenokožaca. Ali se dosad ničemu nisam 
dosjetio. Možda će mi nešto kasnije pasti na um. Još sam imao 
vremena. 


Dakle, noću ću ležali! Oko drveta je bilo zabijene šesnaest kolaca, 
po četiri na svakoj strani. Ako čovjek legne među njih, ruke i noge 
privežu mu za kolce. Taj je položaj veoma neugodan, ali daje 
Indijancima sigurnost da zarobljenik ne može pobjeći čak ni onda kad 
ne bi bilo čuvara. 

13. NA STUPU SMRTI 


ao jemraki pred šatorima su zaplamsale vatre na kojima su žene 

pripremale večeru. Tamna Kosa mi je donijela hranu i vodu. 

Mora da je nagovorila oca da od Tangue ishodi to dopuštenje. 
Ovaj put nismo razgovarali. Kad je odlazila, ja sam joj zahvalio. Tada 
su me napustili moji stražari, ali ni novi nisu bili manje prijazni. Upitao 
sam ih kad trebam leći, a oni su rekli da će doći Pida, koji želi tome 
prisustvovati. 


Ali prije mladog poglavice došao je netko drugi. Dostojanstveno i 
polako prilazio mi je otac njegovateljice — Jedno Pero. Zaustavio se 
preda mnom, šuteći me promatrao jednu minutu, a zatim zapovjedio 
stražarima: 

— Neka se moja braća udalje dok ih ponovo ne pozovem. Moram 
govoriti s bljedolikim. 

Odmah su ga poslušati. Dakle, mora da je uživao veliki ugled, iako 
nije bio poglavica. Kad su otišli, on je sjeo ispred mene. Prošlo je dosta 
vremena prije no što je svečana glasa počeo govoriti: 

— Bljedoliki stanuju s one strane Velike vode. Imali su dosta 
zemlje, ali su ipak došli preko vode ovamo da bi nam oduzeli naše 
planine, doline i ravnice. 

Zatim je ušutio. Njegove su riječi prema indijanskom običaju bile 
neka vrst uvoda, na osnovi kojeg sam zaključio da sa mnom želi 
razgovarati o nečem važnom. O čemu? Gotovo da sam to slutio. 
Zacijelo je očekivao odgovor. Šutio sam, a on nastavi: 

— Crveni muževi su ih gostoljubivo dočekali, ali oni su na tu 
gostoljubivost uzvratili krađom, ubojstvom i pljačkom! 

Opet stanka. 

— Još i danas oni misle samo na to da nas što više potisnu, a kad im 
to ne uspijeva lukavstvom, oni upotrebljavaju silu! 

Ponovo stanka. 

— Kad crveni čovjek vidi bijelca, može biti siguran da se pred njim 
nalazi smrtni neprijatelj. Ili zar možda među bljedolikima ima takvih 
koji nisu naši neprijatelji? 

Bilo je očito da ciljana mene. Kako sam još uvijek oklijevao i šutio, 
on me otvoreno upita: 


— Zar mi Old Shatterhand neće odgovoriti? Nisu li bijelci tako s 
nama postupali? 


— Da. Jedno Pero ima pravo — priznao sam. 

— Nisu li oni naši neprijatelji? 

— Jesu. 

— Ima li među njima i takvih koji nisu prema nama neprijateljski 
raspoloženi? 

— Ima. 

— Neka mi Old Shatterhand spomene samo jednoga! 

— Mogao bih ti spomenuti nekoliko, čak mnogo imena, ali to neću 
učiniti, jer ako otvoriš oči, vidjet ćeš jednoga od njih pred sobom. 

— Vidim samo Old Shatterhanda! 

— Na njega i mislim. 

— Dakle, ti se nazivaš bijelcem koji prema nama ne postupa 
neprijateljski i razlikuje se od ostalih? Zar ti nisi neke ubio ili ranio? 


— Jesam, ali samo onda kad su me na to prisilili. Ja nisam, kako si 
ti rekao, neprijatelj Indijanaca, već iskreni prijatelj crvene rase. Mnogo 
sam to puta dokazao. Uvijek, kad je to bilo moguće, stajao sam na 
strani Crvenokožaca i branio ih od bljedolikih. Ako želiš biti pravedan, 
moraš to priznati. 


— Ja sam pravedan! 


— Sjeti se Winnetoua! Mi smo bili prijatelji, braća! Zar Winnetou 
nije bio Crvenokožac? 

— Da, bio je, iako je bio naš neprijatelj. 

— On nije bio vaš neprijatelj, vi ste ga učinili neprijateljem. Kao što 
je volio svoje Apače, volio je sve Indijance. On je nastojao da sa svima 
živi u miru. Ali oni su se radije međusobno borili i ubijali. To je bila 
njegova žalost i tuga, koja ga nikad nije napuštala. A onako kako je on 
osjećao i mislio, osjećao sam i mislio ja. Svi naši postupci i sva naša 

djela bijahu vođeni ljubavlju koju smo osjećali prema Indijancima. 


Govorio sam polako i svečano kao i on. Kad sam zašutio, on je 
sagnuo glavu i sjedio tako nekoliko minuta. Zatim reče: 


— Old Shatterhand je rekao istinu. Jedno Pero je pravedan čovjek i 
priznaje dobre strane čak i svojim neprijateljima. Da su svi 
Crvenokošci poput Winnetoua i da svi bljedoliki slijede primjer Old 
Shatterhanda, crveni i bijeli narodi živjeli bi kao braća, voljeli bi se i 
pomagali među sobom, a na zemlji bi bilo mjesta za sve njihove sinove 
i kćeri. Ali opasno je davati primjer koji nitko ne slijedi: Winnetou je 
umro, a pogodio ga je metak neprijatelja, a Old Shatterhand ide u 
susret mučeničkoj smrti. 

Sada je razgovor doveo do željene točke. Smatrao sam da će biti 
bolje budem li šutio. On nastavi: 

— Old Shatterhand je junak. On će morati pretrpjeti mnoge i velike 
muke. Hoće li on svojim mučiteljima prirediti radost da ga vide slaba? 

— Ne. Ako moram umrijeti, umrijet ću kao muškarac kome poslije 
smrti podižu spomenik. 

— Ako moraš umrijeti? Smatraš li da tvoja smrt nije sigurna? 

— Tako je. 

— Ti si veoma iskren 

— Zar da ti lažem? 

— Ne. Ali ta iskrenost je opasna za tebe. 

— Old Shatterhand nikad nije bio kukavica. 

— Vjerojatno se nadaš bijegu? 


— Da. 
Ova ga je otvorenost još više začudila. 
— Uf, uf! — rekao je i podigao obje ruke. — Dosad su s tobom 


postupali veoma obzirno. Bit će potrebna veća strogost. 

— Ja se ne plašim strogosti. Ponosan sam što ti nisam prešutio 
istinu. 

— Samo je Old Shatterhand tako smion da iskreno kaže kako želi 
pobjeći. To nije samo smiono, već i nerazumno! 

— Ne. Nerazuman čovjek postupa tako zbog nepromišljenosti ili iz 
očaja jer više nema što izgubiti. Ali moja je iskrenost razložita. 

— Koji joj je razlog? 

— To ti ne mogu reći, to moraš sam pogoditi. 

To što mu nisam smio reći bilo je ovo: on je svakako došao da me 
spasi time što će mi ponuditi ruku svoje kćeri. Ako na to pristanem, 
neće me ubiti, postat ću slobodan, ali moram postati Kiowa. Na to, 
dakako, nisam mogao pristati. Dakle, bio sam prisiljen da odbijem 
prijedlog Jednog Pera, a to bi ga ne samo uvrijedilo, nego i ispunilo 
žeđom za osvetom. Da bih to spriječio, rekao sam iskreno da ne 
vjerujem da ću biti ubijen. Drugim riječima: ne nudi mi ruku svoje 
kćeri, ja ću se spasiti na drugi način. Shvati li moj mig, onda neću na 
sebe navući njegovu mržnju i osvetu. Doista je stao razmišljati, ali nije 
došao do pravog zaključka, nego je rekao: 

— Old Shatterhand me želi samo uznemiriti, iako zna da ne može 
pobjeći. On smatra da je ispod njegova dostojanstva da prizna kako je 
izgubljen. Ali on ne može zbuniti Jedno Pero. Ti znaš da ti nema spasa. 


— Ja znam da ću pobjeći! 

— Mučit će te do smrti! 

— Ja znam da ću pobjeći. 

— Bijeg je nemoguć, a kad bih ga i smatrao mogućim, sam bih sjeo 
ovdje da te čuvam. Dakle, ne možeš pobjeći, ali možda postoji 
mogućnost da izbjegneš smrti. 

— Koja? — upitao sam, jer nisam mogao Crvenokošca odvratiti od 
njegova nauma. 

— Moja pomoć! 

— Meni nije potrebna ničija pomoć! 

— Ti si mnogo ponosniji no što sam mislio. Ta tko odbija pomoć 
koja mu može spasiti život? 

— Onaj kome ta pomoć nije potrebna, jer je sposoban da se sam 
spasi. 

— Ti ostaješ ponosan i radije biraš smrt, samo da nekome ne bi 


dugovao zahvalnost. Ali ja ne tražim zahvalnost. Želim da budeš 
slobodan. Ti znaš da je Tamna Kosa moja kći. 


— Da. 
— Ona prema tebi osjeća veliku samilost. 

— Onda Old Shatterhand mora da je veoma jadan čovjek, ne hrabar 
ratnik. Samilost je uvreda! 


Namjerno sam se tako grubo izrazio, da bi on odustao od svoje 
namjere. Ali to mi nije uspjelo, jer je on blago nastavio: 


— Nisam te htio uvrijediti. Ona je o tebi mnogo čula prije no što te 
je vidjela. Ona zna da je Old Shatterhand najveći bijeli ratnik i rado bi 
te spasila. 

— To dokazuje da Tamna Kosa ima dobro srce. Ali ona me ne može 
spasiti. 

— To nije nemoguće, to je čak vrlo lako. 

— Varaš se. 


— Ne. Ti poznaješ sve običaje Crvenokožaca, ali čini se da ti ovaj 
nije poznat. Ti ćeš na njega pristati, jer si rekao Tamnoj Kosi da ti se 
viđa. 

— To je obmana, ja joj to nisam rekao. 

— Ali ona mi je priznala, a moja kći još nikad nije lagala. 

— Radi se o nesporazumu. Ona mi je donijela hranu. Tada me 
stražar upitao da li mi se sviđa i ja sam rekao: da. Tako je bilo. 

— To je jedno te isto; ona ti se svidjela. Znaš li da onaj koji se oženi 
kćeri nekog plemena, postaje član toga plemena? 

— Znam. 

— Čaki onda ako je prije toga bio neprijatelj ili čak zarobljenik? 

— Znam to. 

— I da zatim biva oslobođen? 

—1Ito znam. 

— Uf! Onda me razumiješ. 

— Da, razumijem te. 

— Moja ti se kći sviđa i ti se sviđaš njoj. Hoćeš li je uzeti za squaw? 

— Ne. 


Nastala je duga, duboka tišina. On tako nešto nije očekivao. Ja sam 
bio zavjetovan smrti, a ona je jedna od najpoželjnijih djevojaka u 
plemenu, kći uglednog ratnika, a ipak sam je odbio. Je li tako nešto 
moguće? 

Napokon me neprijateljski upita: 

— Zašto ne? 

Jesam li mu mogao reći moje prave razloge? Da obrazovan 
Europljanin ne može žrtvovati svoju budućnost time što bi oženio 
crvenu djevojku? Da takvom muškarcu brak s Indijankom ne pruža 
ono što je njemu potrebno? Da Old Shatterhand nije poput onih bijelih 
hulja koji uzimaju crvenu squaw samo da bi je kasnije napustili, koji 
često u svakom plemenu imaju ženu? Jesam li mogao navesti te i još 
mnoge druge razloge koji su premašivali mogućnost njegova 
shvaćanja? Ne. Morao sam navesti neki razlog njemu razumljiv i 
shvatljiv. 


— Moj crveni brat je rekao da Old Shatterhanda smatra velikim 
ratnikom, ali čini se da to nije istina. 

— Istina je. 

— A ipak bih morao uzeti svoj život iz ruku jedne žene? Da li bi to 
Jedno Pero učinio? 

— Uf! — uzviknuo je. 


Neko je vrijeme šutio. Čini se da mu je taj razlog bio shvatljiv. 
Nakon nekog vremena upitao me: 


— Što Old Shatterhand misli o Jednom Peru? 


— Da je velik, hrabar i iskusan ratnik i da se njegovo pleme u njega 
može pouzdati u borbi i na savjetovanju. 


— Ti bi mogao postati mojim prijateljem? 

— Vrlo rado. 

— A što misliš o Tamnoj Kosi, koja je moja najmlađa kći? 

— Ona je najdraži i najbolji cvijet među kćerima Kiowa. 

— Je li dostojna muškarca? 

— Svaki ratnik kome dopustiš da je uzme za squaw, može se time 
ponositi. 

— Ti je, dakle, ne odbijaš zato što prezireš mene ili nju? 

— Na tako što nisam ni pomislio. Ali Old Shatterhand može braniti 
svoj život, može se za njega boriti, ali ga ne može uzeti iz ruku žene. 

— Uf, uf! — kimnuo je glavom. 

— Zar da Old Shatterhand učini nešto zbog čega bi ga svi koji bi to 
slušali uz logorske vatre, prezreli? 


— Ne. 

— Zar da se o Old Shatterhandu govori: on je pobjegao pred smrću 
i otrčao u zagrljaj lijepoj i mladoj squaw? 

— Ne. 


— Nije li moja dužnost da sačuvam čast, čak ako zbog toga budem 
morao umrijeti? 


— Da. 


— Onda ćeš shvatiti zašto moram reći ne. Ali ja sam ti zahvalan, 
zahvalan sam i Tamnoj Kosi, tvojoj lijepoj kćeri. Kad bih barem svoju 
zahvalnost mogao izraziti ina drugi način, a ne samo riječima. 


— Uf, uf, uf! Old Shatterhand je pravi muškarac. Šteta je što mora 
umrijeti. To što sam mu ja predložio bilo je jedino sredstvo da se spasi; 
ali vidim da on kao hrabar ratnik na to ne može pristati. Kad to budem 
rekao svojoj kćeri, ni ona se na njega neće ljutiti. 

— Da, reci joj to! Bilo bi mi žao kad bi ona mislila da sam zbog nje 
odbio tvoj prijedlog. 

— Ona će te još više voljeti i poštovati nego dosad, a kad budeš 
stajao privezan za mučenički stup i kad svi ostali budu pored tebe da 
vide tvoje muke, ona će sjediti u najtamnijem kutu svog šatora i 
prekriti lice velom. Howgh! 


Nakon tih riječi je ustao i udaljio se, a stražari su ponovo zauzeli 
svoja mjesta. 


Hvala Bogu, i to je sretno prošlo! Bio je to greben na koji se moja 
nada u spas lako mogla nasukati, jer da sam Jedno Pero pretvorio u 
svog neprijatelja i da sam izazvao u njegovom srcu žeđ za osvetom, 
njegova bi mi budnost bila opasnija od svega ostalog. 

Uskoro potom došao je Pida, i morao sam leći. Raširenih nogu i 
ruku svezali su me za četiri kolca, ali su mi pod glavu stavili smotani 
pokrivač kao jastuk, a drugim su me pokrili. 

Tek što je Pida otišao, jako sam se obradovao drugom jednom 
posjetu. Stigao je moj konj, koji je dotle pasao u blizini. Pošto me pun 
ljubavi onjušio, legao je pored mene. Stražari ga u tome nisu spriječili; 

ta konj me nije mogao odvezati i osloboditi. 


Vjernost konja bila je za mene veoma dragocjena. Ako mi bijeg 
uspije, to će se vjerojatno dogoditi noću. Bude li moj konj kao i večeras 
dolazio k meni, onda neću morati tragati za drugim, manje vrijednim 
konjem, niti ću morati tratiti dragocjeno vrijeme. 


Zbilo se tako kako sam i pretpostavio: nisam mogao spavati. 
Razapete ruke i noge stale su me boljeti, a zatim su se ukočile. Jedva 
sam dočekao svitanje i odahnuo sam kad su me ponovo svezali za 
stablo. 


Ako budem morao provesti još nekoliko takvih noći, oslabit ću 
unatoč dobroj hrani. No nisam smio prigovarati, niti se tužiti na 
nesanicu, jer bi to osramotilo moje ime! 

Bio sam radoznao tko će mi donijeti ručak. Da li Tamna Kosa? 
Vjerojatno ne, jer sam odbio njenog oca! Ali je ona ipak došla. Nije 
rekle ni riječi. Iz njenih očiju pročitao sam da je tužna i da se ne ljuti 
na mene. 

Kad je došao Pida da me pogleda, saznao sam da s jednim 
odredom svojih ratnika ide u lov i da će se vratiti tek poslijepodne. 
Ubrzo poslije toga vidio sam ih kako odlaze. 

Prošlo je nekoliko sati. Sada sam vidio kako se među drvećem 
pojavio Santer. Vodio je svog osedlanog konja, prebacio je pušku 
preko ramena i krenuo ravno prema meni. Zaustavi se preda mnom i 
rekao: 

— I ja idem u lov i smatram svojom dužnošću da vas s tim 
upoznam, Mr. Shatterhand. Vjerojatno ću tamo vani susresti Pidu, koji 
je vama toliko sklon i koji me ne podnosi. 

Činilo se da očekuje odgovor, ali ja sam se ponašao kao da ga ne 
vidim. 

— Zar ste oglušili, ha? 

Ni tada nisam ništa odgovorio. 

— To mi je žao, ne samo zbog vas, nego i zbog mene! Prezirnom 
nježnošću pogladio me po ruci. 

— Nosi se, lopove! — izderao sam se. 

— Oh, znači niste izgubili dar govora? Šteta, šteta! Htio sam vas 

štošta pitati. 
Drsko me gledao u lice, smješkajući se slavodobitno. Nešto je 
smjerao, to je bilo sigurno. 


— Da, htio sam vas nešto pitati — ponovio je. — To bi vas moglo 
zanimali, Mr. Shallerhand. 


Promatrao me pun iščekivanja. Kako sam šutio, on se nasmije: 


— Hahahaha, to je prizor! Slavni Old Shatterhand vezan o drvo 
smrti, a hulja Santer na slobodi! Ali bit će još bolje, mnogo bolje, sir. 
Poznajete li neku šumu, hm, da, neku vrstu smrekove šume ili Indelče- 
čil? 

Te su mi riječi gotovo presjekle dah. Ta ime je stajalo u 
Winnetouovoj oporuci. Gotovo sam ga probo očima. 


— Ah, gleda me kao da umjesto očiju ima bodeže — nasmijao se. 
— Da, da, čuo sam da postoji takva šuma. 


— Huljo, odakle to znaš? — upitao sam ga. 

— Odakle znam i za Tse-šoš. Jeli tii to poznato? 

— Sto mu gromova! Ja ću... 

— Čekaj, čekaj — prekinuo me. — Kakva je to čudnovata stvar. 
Deklil-lo, ili kako se već zove? Htio bih... 


— Huljo! — viknuo sam, ne, zaurlao sam. — Ti imaš papire što sam 
ih... 


— Da, imam ih! — prekine me prezirno i slavodobitno. 
— Ti si okrao Pidu! 


— Okrao? Glupost! Uzeo sam ono što je moje. Zar se to naziva 
krađom? Imam papire, zajedno s čitavom ambalažom. 


Pritom se lupnuo po džepu na grudima. 


— Držite ga! Uhvatite ga! — povikao sam stražarima gotovo izvan 
sebe. 


— Mene da uhvate? — nasmijao se i brzo uzjahao. — Samo 
pokušajte! 
— Ne dopustite mu da ode! — urlao sam. — On je okrao Pidu! 


Santer ne smije umaći... 
Naprezao sam se da se oslobodim veza. Santer u galopu odjaha. 

Stražari skočiše, ali samo su s nerazumijevanjem gledali za njim. 
Winnetouova oporuka! Ukradena je posljednja volja mog brata 
Winnetoua! Lopov je već jurio ravnicom, a nitko ga u tome nije 
sprečavao! 

Bio sam izvan sebe. Svom snagom natezao sam remenje kojim su 
mi ruke bile svezane za slabio. Nisam ni mislio na to da su odviše 
čvrsti, nisam osjećao bolove u zglobovima. Vukao sam i vikao. 
Odjednom sam se srušio na zemlju — remen je pukao. 

— Uf, uf! — viknuše stražari. — Old Shatterhand se oslobodio! 
Pružili su ruke da me zadrže. 

— Pustite me, pustite me! — urlao sam. — Neću pobjeći! Želim 
samo progonili Santera i uhvatiti ga! On je okrao Pidu, vašeg mladog 
poglavicu! 

Moja je vika uzbudila čitavo selo. Svi su dojurili da me zadrže. Bilo 
je to razmjerno lako, jer su mi noge još bile svezane. Prema meni se 
pružilo stotinu ruku. Branio sam se kao lud i izranio sam mnoge 
Indijance prije nego što su me ponovo vezali za drvo. 

Crvenokošci su trljali mjesta gdje sam ih pogodio, ali činilo se da 
se zbog toga ne ljute. Samo su mi se čudili što sam rastrgao remen. 

— Uf, uf, ufl... oslobodio se... to ne bi raskinuo ni bivol... tko će to 
povjerovati! 

Tek sam sada osjetio bolove na zglobovima ruku. Oni su krvarili, 
jer je remen, prije nego stoje pukao, rasjekao meso sve do kostiju. 

— Što stojite ovdje i buljite u mene! — izderao sam se. — Zar još 
niste razumjeli što sam rekao? Santer je okrao Pidu. Brzo na konje! 
Dovedite ga natrag! 

Ali nitko nije slušao. Bio sam izvan sebe i vikao sam sve dok 
konačno nije došao čovjek razumniji od ostalih: Jedno Pero. Odgurnuo 
je ljude, prišao mi i upitao što se dogodilo. Ja sam mu sve ispričao. 

— Papir koji govori pripadao je, dakle, Pidi? — rekao je. 

— Dakako, dakako! Ta ti si sam bio prisutan kad mu je predan. 

— Iti točno znaš da je Santer s njim pobjegao i da se više neće 
vratiti? 

— Da, da! 

— Onda moramo pitati Tanguu što da se učini, jer on je poglavica. 

— Pitajte ga, ali nemojte oklijevati, nego požurite! 

Ali on je još oklijevao, jer je ugledao remen što sam ga raskinuo. 
Podigao ga je sa zemlje, zakimao glavom i upitao stražare: 

— To je remen koji je raskinuo? 

— Da. 

— Uf, uf! Da, on je Old Shatterhand! I taj čovjek mora umrijeti! 
Zašto on nije crveni ratnik, Kiowa, nego bijelac! 

Tek je sada otišao, uzevši i remen sa sobom. Svi ostali, osim 
stražara, krenuli su za njim. 


Ja sam nestrpljivo očekivao kada će početi progon. Ali ništa se nije 
dogodilo! Uskoro se mirni seoski život ponovo nastavio. Gotovo sam 
podivljao. Zamolio sam stražare da se raspitaju. Nisu smjeli otići, pa 
su pozvali neke ratnike. Od njih sam saznao da je Tangua zabranio da 
progone Santera. Papiri koji govore nisu važni, jer Pida ih ne može 
čitati. 

Obuzela me strahovita srdžba. Ne srdžba, nego bijes. Škripio sam 
zubima, i stražari su me zabrinuto promatrali. Nastojao sam ponovo 
pokidati remenje, iako me to strahovito boljelo. Stenjao sam od bijesa. 
Ali što mi je to koristilo? Ništa! Morao sam se pomiriti sa sudbinom. 
To sam konačno uvidio i prisilio sam se da budem miran. Ali odlučio 
sam iskoristiti prvu priliku za bijeg, bez obzira na sve prepreke. 

Prošlo je otprilike tri sata, kad sam začuo kako neka žena viče. 
Prije toga sam bio opazio da je Tamna Kosa izišla iz svog šatora. Sada 
se trčeći vraćala i vikala. Nestala je u šatoru i vratila se sa svojim ocem, 
koji je također vičući otrčao s njom. Svi koji su se nalazili u blizini, 
potrčali su za njima. Mora da se dogodilo nešto važno. Možda se to 
odnosilo na krađu papira. 

Nije potrajalo dugo i Jedno Pero trčao je prema meni i viknuo 
izdaleka: 

— Old Shatterhand sve zna. Je li oni liječnik? 

— Da — odgovorio sam, nadajući se da će me odvesti nekom 
bolesniku i zbog toga odvezati. 


— Ti znaš liječiti bolesnike? 

— Da. 

— Ali ne i probuditi mrtve? 

— Zar je netko mrtav? Tko? 

— Moja kći. 

— Tvoja kći? Tamna Kosa? — upitao sam prestrašeno. 


— Ne ona, njena sestra, squaw mladog poglavice Pide. Ona leži 
vezana i ne miče se. Vrač ju je pregledao i rekao da je mrtva. Ubio ju je 
Santer, kradljivac papira koji govore. Hoće li Old Shatterhand poći sa 
mnom i vratiti je u život? 

— Vodite me k njoj. 

Odvezali su me, a zatim mi ponovo vezali ruke i noge, ali tako da 
mogu hodati. Zatim su me odveli do Pidinog šatora. Oko šatora bilo je 
mnogo muškaraca, žena i djece. Odmaknuli su se puni poštovanja i 
načinili mi prolaz. 

Ušao sam s Jednim Perom u šator. Neki starac i Tamna Kosa čučali 
su pokraj navodnog leša. Taj je starac bio vrač. Kad sam ušao, oboje su 
ustali. Pogledom sam preletio unutrašnjost šatora. Ah, tamo lijevo je 
ležalo moje sedlo s pokrivačem, a na jednom kolcu visili su moj 
revolver i bowie-nož. 

— Neka Old Shatterhand pogleda mrtvu ženu i vidi može li je 
oživjeti — zamoli me Jedno Pero. 

Kleknuo sam i pregledao je vezanih ruku. Nakon nekog vremena 
opazio sam da još gotovo neprimjetno diše. Njeni otac i sestra 
preplašeno su me gledali. 

— Ona je mrtva i nijedan je čovjek ne može probuditi — rekao je 
vrač koji nije zamjećivao slabe tragove života u tijelu bez svijesti. 

— Old Shatterhand to može — rekao sam. 

— Ti to možeš, doista? — upita Jedno Pero radosno. 


— Probudi je, probudi je — zamoli me Tamna Kosa i položi mi ruku 
na rame. 


— Da, ja to mogu i učinit ću to — ponovio sam. — Ali ako treba da 
je vratim u život, svi moraju izići i samo ja smijem ostati kraj mrtve. 

— Mi trebamo izići? — upita otac. 

— Da. 

— Uf! Znaš li što tražiš? 
— Ne znam — rekao sam, iako sam to dobro znao. 


— Ovdje se nalazi tvoje oružje. Ako ga uzmeš, bit ćeš slobodan. 
Hoćeš li mi obećati da ga nećeš dirnuti? 

Lako je zamisliti koliko mi je bilo teško odgovoriti. Nožem bih 
mogao rasjeći remenje. Kad bih se zatim domogao revolvera i 
henryjevke, nitko mi se više ne bi usudio približiti. Ali, ne! Pritom bi 
došlo do borbe, a to je trebalo izbjeći. Osim toga, nisam htio nesvijest 
jedne žene iskoristiti za takve svrhe. 


Ali u tom trenutku naišle su mi druge spasonosne misli. Na 
jednom razapetom krznu ugledao sam različite predmete za ženski 
ručni rad: igle, bušilice i dva-tri noža koji Indijankama služe za šivanje. 
Znao sam da suti mali noževi vrlo oštri. Bio mi je potreban samo jedan 
takav nož da se oslobodim. Zbog toga sam mirno odgovorio: 


— Obećavam. A da biste bili potpuno sigurni, možete oružje 
odnijeti. 

— Ne, to nije potrebno. Ono što Old Shatterhand obeća, toga se i 
drži. Ali to još nije dovoljno. 

— Što još? 

— Ti bi mogao pokušati pobjeći i bez oružja. Hoćeš li mi obećati da 
to sada nećeš učiniti? 

— Obećavam. 

— Vratit ćeš se do drveta smrti i ponovo ćeš dopustiti da te vežu? 

— Dajem ti svoju riječ. 

— Onda iziđite! Old Shatterhand nije lažac kao Santer. Mi mu 
smijemo vjerovati. 


Kad su izišli iz šatora, odmah sam jedan od nožića gurnuo u lijevi 
rukav košulje. Zatim sam prišao ženi. 


Njen je muž bio u lovu. To je Santer iskoristio i prodro u šator. 
Otada je prošlo prilično mnogo vremena, a ona je još uvijek bila u 
nesvijesti. Tu nesvijest nije mogao prouzrokovati strah, nego neka 
povreda. Opipao sam joj glavu i na lubanji pronašao veliku oteklinu. 
Kad sam je pritisnuo, žena je bolno uzdahnula. Ponovo sam pritisnuo, 
sve dok nije otvorila oči i ukočeno me pogledala. 

Zatim je šapnula moje ime: "Old Shatterhand." 

— Poznaješ li me? — upitao sam. 

— Da. 
. — Osvijesti se! Nemoj se ponovo onesvijestiti, inače ćeš umrijeti. 
Što se dogodilo? 

Moja prijetnja da će umrijeti dobro je djelovala. Ona je uz moju 
pomoć sjela, stavila ruke na glavu i rekla: 


— Bila sam sama. On je ušao i zatražio medicinu. Nisam mu je dala. 
Tada me udario. 


— Gdje je bila medicina? Je li je uzeo? 
Ona pogleda prema jednom kolcu i prestrašeno vikne: 


— Uf! Nema je! On ju je uzeo! Kad me udario, ja sam pala. To je sve 
što znam. 


Tek sada sam se sjetio da je Pida jučer rekao kako će papire 
brižljivo sakriti u medicini. A danas se Santer pohvalio da ih ima 
zajedno s čitavom ambalažom. Dakle, on je uzeo papire zajedno s 
medicinom. Poglavici Pidi ukradena je medicina. To je strahoviti 
gubitak! On će morati progoniti kradljivca. 


— Jesi li dovoljno jaka da ostaneš budna? Ili ćeš se ponovo 
onesvijestiti? — upitao sam. 

— Neću se onesvijestiti — odgovorila je. — Ti si mi vratio život, 
hvala ti. 


Ustao sam i razmaknuo krzna na ulazu u šator. Otac i sestra stajali 
su u blizini. 


— Udite! — pozvao sam ih. — Mrtva je žena ponovo oživjela. 


Nije potrebno da opisujem kakvu su radost izazvale moje riječi. 
Otac, kći i sve Kiowe bijahu uvjereni da sam učinio čudo. Nije bilo 
nikakvog razloga da ih uvjerim u suprotno. Naredio sam da joj stave 
obloge i pokazao im kako to trebaju učiniti. 


Velika je bila radost zbog tog događaja, ali i bijes zbog nestale 
medicine. To je, dakako, trebalo javiti Tangui. Ovaj je za kradljivcem 
odmah poslao odred ratnika, a nekoliko glasnika pošlo je da potraže 
Pidu. Jedno Pero me ponovo odveo do drveta smrti i tamo svezao. Bio 
je neobično zahvalan, dakako, na indijanski način. 

— Mi ćemo te još mnogo više mučiti, nego što smo to prije 
namjeravali — uvjeravao me. — Još nikad nijedan čovjek nije toliko 
patio kao što ćeš ti patiti, da bi u vječnim lovištima bio najveći među 
bljedolikima, kojima je bilo dopušteno da dođu onamo! 


"Hvala!" pomislio sam, ali glasno sam rekao: 


— Da ste odmah progonili Santera, kao što sam zahtijevao, on bi 
već bio u vašim rukama. Ali sada će vjerojatno pobjeći. 

— Mi ćemo ga uhvatiti! Njegov trag mora da je jasan. 

— Da, kad bih ga ja progonio. 

— To je moguće. 

— Ja? Pa ja sam zarobljen i vezan! 

— Mi ćemo ti dopustiti da odjašeš s Pidom, ako obećaš da ćeš se 
vratiti i dopustiti da te mučimo. Reci, hoćeš li to učiniti? 

— Ne. Ako trebam umrijeti, onda bolje što prije. Teško mi je to 
dočekati. 

— Da, ti si junak. Ja to znam i sada to ponovo čujem, jer samo junak 
može izgovoriti takve riječi. Svima je nama žao što nisi Kiowa. 

Otišao je, a ja sam bio toliko oprezan da mu ne pokažem kako 
njegovo jadikovanje nema odjeka u mom srcu. Namjeravao sam već 
iduće noći napustiti sve moje obožavatelje, i to bez oproštaja. 

Pidu su brzo pronašli, i on je na oznojenom konju dojurio u selo. 
Najprije je otišao u svoj šator, zatim svome ocu, a onda je došao k 
meni. Lice mu je bilo mirno; sigurno se strahovito naprezao da sakrije 
uzbuđenje. 


— Old Shatterhand je izsmrti probudio moju squaw — rekao je. — 
Hvala mu. On zna sve što se dogodilo? 


— Da. Kako se osjeća tvoja squaw? 

— Boli je glava, ali voda joj čini dobro. Ona će uskoro ozdraviti. 
Samo je moja duša bolesna i neće ozdraviti sve dok ne vratim svoju 
medicinu. 

— Zašto niste poslušali moje upozorenje? 

— Old Shatterhand uvijek ima pravo. Da su ga bar naši ratnici 
poslušali i odmah krenuli za lopovom, onda bi on već sada bio 
uhvaćen. 

— Pida će ga progoniti? 

— Da. Moram požuriti. Došao sam k tebi samo da se oprostim. 
Tvoje je smaknuće ponovo odloženo, iako bi ti želio što prije umrijeti, 
kao što je rekao Jedno Pero. Moraš čekati da se ja vratim. 

— Rado! 

Bio sam iskren, ali on je to razumio na svoj način i počeo me tješiti: 

— Nije dobro tako dugo gledati smrti u lice, ali ja sam sredio da ti 
to vrijeme što više olakšaju. Bilo bi ti još lakše kad bi ti pristao na ono 
što ću ti sada predložiti. 

— Što to? 

— Hoćeš li jahati sa mnom? 

— Da. 


— Uf! To je dobro, jer onda ćemo sigurno uhvatiti lopova. Ja ću te 
odmah odvezati i dat ću ti tvoje oružje. 


— Stoj, nemoj! Imam jedan uvjet. 

— Da čujem. 

— Želim poći samo kao slobodan čovjek. 
— Uf, to nije moguće. 

— Onda ću ostati ovdje. 


— Pa ti ćeš biti slobodan dok budemo progonili bjegunca. Zatim 
ćeš se sa mnom vratiti i ponovo ćeš biti naš zarobljenik. Mi od tebe ne 
tražimo ništa do riječi da putem nećeš pobjeći. 

— Ti me dakle vodiš sa sobom samo zato što mogu pročitati svaki 
trag. Hvala! Ostajem ovdje. Old Shatterhand ne želi biti tuđe njuškalo. 

— Nećeš li se predomisliti? 

— Ne. 


— Promisli! Moglo bi se dogoditi da ne uhvatimo kradljivca moje 
medicine. 


— To bi za tebe bilo loše. Meni on neće pobjeći ako ga zaželim 
uhvatiti. Neka svatko pođe za onim što mu je ukradeno. 


Stresao je glavom ne shvaćajući me i odgovorio: 


— Ja bih te rado poveo, jer sam ti zahvalan što si oživio moju 
squaw. Nisam kriv što ti ne pristaješ. 

— Ako mi doista želiš zahvaliti, onda mi ispuni jednu želju. 

— Reci je! 

— Imam neku pretpostavku, koja se odnosi na ona tri bljedolika. 
Gdje su oni? 

— U svom šatoru. 

— Na slobodi? 

— Ne. Oni su vezani. Bili su prijatelji kradljivca moje medicine. 

— Ali oni su nedužni! 

— To ioni kažu. Ali Santer je sada naš neprijatelj, a prijatelji mog 
neprijatelja moji su neprijatelji. Oni će biti vezani za drvo smrti i 
umrijet će s tobom. 

— Ja ti kažem da oni nisu ništa znali o Santerovoj namjeri. 

— To se nas ne tiče! Zašto te nisu poslušali! Znam da si ih upozorio. 

— Pida, mladi, hrabri i plemeniti poglavica Kiowa, neka čuje što ću 
mu sada reći: ja trebam umrijeti mučeničkom smrću i nisam za sebe 
molio milost, ali za njih molim. 


— Uf! Što želiš? 

— Oslobodi ih. 

— Ja da ih pustim da odu s konjima i oružjem? Kako to mogu 
učiniti? 

— Oslobodi ih zbog svoje squaw, koju voliš. 

Okrenuo se. Borio se sam sa sobom. Zatim se ponovo okrenuo 
prema meni i rekao: 

— Old Shatterhand nije poput drugih bljedolikih, nije poput drugih 
ljudi. Njega nije moguće shvatiti ni razumjeti! Da je molio za sebe, 
možda bismo bili spremni da mu damo priliku da izbjegne smrti. On 
bi se smio boriti s našim najhrabrijim i najsnažnijim ratnicima za svoj 
život. Ali on ne želi da mu se išta daruje i moli za druge. 

— Čak ponavljam svoju molbu. 

— Dobro, bit će slobodni, ali i ja imam jedan uvjet. 

— Koji? 

— Tebi ništa neće biti darovano! Za spas moje žene više nemaš 
pravo tražiti zahvalnost. Naši su računi izravnani. 

— U redu. 


— Ja ću ih sada osloboditi. Ali treba ih postidjeli. Oni ti nisu 
vjerovali i nisu te slušali. Neka dođu k tebi da se zahvale. Howgh! 


Okrenuo se i otišao u očev šator da ga obavijesti o onome što mi je 
obećao. Uskoro je nestao među drvećem. Kad se vratio, za njim su na 
svojim konjima jahali bijelci. Poslao ih je meni, ali sam nije došao. 

Gate, Clay i Summer su dojahali potpuno skrušeni. 


— Mr. Shatterhand— rekao je Gates mi smo čuli što se dogodilo. 
Zar je to tako strašno ako se ukrade stara vreća s medicinom? 


— Ovo pitanje samo potvrđuje moje mišljenje da ništa ne znate o 
Zapadu. Izgubiti medicinu, to je nešto najstrašnije što se može 
dogoditi indijanskom ratniku. To biste morali znati! 


— Well! Zbog toga je, dakle, Pida tako bijesan i zbog toga su nas 
vezali! Santer će se loše provesti kad ga uhvate. 


— To je i zaslužio! Zar ne vidite da vas je htio prevariti? 

— Nas? Što se nas tiče medicina s kojom je nestao? 

— Ite kako vas se tiče! U vrećici s medicinom nalazili su se papiri 
koje je toliko želio. 

— A kakve veze s nama imaju ti papiri? 

— Oni sadrže točan opis mjesta gdje su sakriveni nuggeti. 

— Do vraga! Je li to istina? 

— Istina je. 

— Da se ne varate? 

— Ne. Ja sam ih pročitao. 

— Znači i vi poznajete to mjesto? 

— Da. 


— Recite nam gdje je to, recite! Mi ćemo odjahati za tom huljom i 
pred nosom mu oduzeti zlato. 


— Prvo, vi za tako nešto niste pravi momci, a drugo, vi mi ni dosad 
niste vjerovali, pa ne morate ni sada. Santer vas je samo namjestio kao 
pse koji treba da nanjuše zlatnu lisicu, a zatim bi vas ustrijelio. Sada 
mu više niste potrebni, i nema zašto da vas ubije, jer zna da vas 
Crvenokošci smatraju njegovim drugovima i da će to oni učiniti 

umjesto njega. 
— Do vraga! Znači, mi vama zahvaljujemo za naše živote! Tako je 
rekao Pida. 


— Tako je. Vaša je sudbina bila da umrete sa mnom na 
mučeničkom stupu. 


— Ivi ste molili za nas? A ne za sebe? Recite, što će biti s vama? 
— Mučit će me, ništa više. 

— Do smrti? 

— Da. 

— To nam je strahovito žao, sir. Možemo li vam nekako pomoći? 


— Hvala, Mr. Gates. Svaka je pomoć uzaludna. Samo mirno odjašite 
i kad budete stigli do ljudi, recite ima da je Old Shatterhand umro na 
mučeničkom stupu Kiowa. 


— Žalosna vijest, prokleto žalosna vijest! Želio bih kad bih mogao 
ispričati nešto ljepše! 

— To bi se dogodili da mi niste lagali na Mugworthillu. Da ste bili 
iskreni, Kiowe me ne bi zarobile. Vi ste krivi za moju smrt, koja će biti 
strašna. To vam kažem i želim da to nikad, ni u snu, ne zaboravite. A 
sada podđite! 


Od zbunjenosti nije znao što da odgovori. Clay i Summer, koji nisu 
dosad progovorili ni riječi, smatrali su da će biti najbolje ako krenu. 
Zapravo, nijedan od njih nije se zahvalio, ali nadoknadili su to time što 
su se poslije kraćeg vremena još jednom okrenuli i tužno me pogledali. 


Još mi nisu sasvim nestali s vida, kad je Pida odjahao a da se nije 
osvrnuo, i to s punim pravom, jer mi smo izravnali račune! Vjerovao 
je da će me, kad se vrati, naći svezana za drvo smrti. Ja sam pak bio 
uvjeren da ću ga, ako ostane na Santerovom tragu, ponovo vidjeti kod 
Rio Pecosa, ili dalje gore na Sierra Riti. Tko ima pravo, on ili ja? 

Kad mi je Tamna Kosa donijela ručak, zanimao sam se za njezinu 
sestru. Odgovorila mi je da je bolova gotovo nestalo. Dobra mi je 
djevojka donijela toliko mesa da sve nisam mogao pojesti. Prije no što 
se udaljila, pogledala me suznih očiju. Vidio sam da joj nešto leži na 
srcu, ali da se plaši to kazati. Zbog toga sam je pokušao ohrabriti: 


— Moja mi mlada sestra želi nešto reći? Htio bih to čuti. 

— Old Shatterhand nije dobro postupio — odgovorila je 
oklijevajući. 

— U čemu? 

— Nije odjahao s Pidom. 

— Nisam imao razloga da tako postupim. 

— Veliki bijeli lovac imao je razlog. Časno je mirno umrijeti na 
stupu, ali Tamna Kosa misli da je ipak bolje časno živjeti. 

— Da, ali trebalo je da se ponovo vratim i ovdje umrem. 

— To je Pida morao zahtijevati, ali vjerojatno bi se dogodilo 
drukčije. Možda bi Old Shatterhand dopustio Pidi da bude njegov 
prijatelj i brat i da s njim popuši lulu mira. 

— Da, a prijatelja i brata nitko neće ostaviti da umre na 
mučeničkom stupu... to misliš? 

— Da. 

— Ti imaš pravo, ali i ja. Ti bi vjerojatno voljela da ostanem na 
životu? 

— Da— priznala je iskreno. — Ti si mojoj sestri vratio život. 

— Ne trebaš se suviše brinuti za mene. Old Shatterhand uvijek zna 
što radi. 

Ona je zamišljeno gledala preda se, krišom je pogledala stražara i 
nestrpljivo odmahnula rukom. Shvatio sam je. Željela je sa mnom 
razgovarati o bijegu, ali to nije smjela. Kad me ponovo pogledala, ja 
sam joj se nasmiješio i rekao: 

— Oči moje mlade sestre su prozirne i bistre. Old Shatterhand kroz 
njih može vidjeti sve do srca. On poznaje njene misli. 

— Zar ih doista poznaje? 

— Da. I one će se ispuniti. 

— Kada? 

— Uskoro. 

— Neka bude tako kako kažeš. Tamna Kosa će se veoma radovati! 


Ovaj kratki razgovor olakšao joj je srce i vratio hrabrost. Za 
vrijeme večere bila je smionija. U to su vrijeme, kao i jučer, već gorjele 
vatre, a među drvećem je bilo mračno. Kad mi je nožem pružala 

komade mesa, stajala je tik uz mene. Tada mi je lako stala na nogu, da 
bi na sebe svratila moju pozornost i upitala: 

— Old Shatterhand je gotovo sve pojeo i neće biti sit. Želi li još 
nešto drugo? Ja ću mu donijeti što bude tražio. 

Stražari se nisu osvrtali na njene riječi, ali ja sam znao na što misli. 
Trebalo je da odgovorim i navedem predmet koji mi je potreban za 
bijeg. Ona bi mi ga donijela. Odgovorio sam: 

— Moja je sestra veoma dobra, ali ja joj zahvaljujem. Sit sam i imam 
sve što mi je potrebno. Kako se osjeća squaw mladog poglavice 
Kiowa? 

— Bolovi sve više prestaju, ali ona još uvijek stavlja obloge. 

— To je dobro. Potrebna joj je njega. Tko je kraj nje? 

— Ja. 

— I ove večeri? Da. 

— I noću netko treba da je kraj nje. 

— Ostat ću sve do jutra. 

Glas joj je podrhtavao: razumjela me je. 

— Sve do jutra? Onda ćemo se ponovo vidjeti. 

— Da, ponovo ćemo se vidjeti! 

Otišla je. Stražari nisu shvatili dvosmislenost naših riječi. 

Pri bijegu morao sam poći do Pidinog šatora da bih uzeo svoje 
stvari. Poslije našeg razgovora bio sam uvjeren da će tamo biti Tamna 
Kosa i da će me čekati. Tome sam se veselio, ali me ujedno bilo i strah. 
Ako uzmem oružje dok su obje sestre u šatoru, onda će im to sutradan 
ujutro teško predbaciti. Da me ne bi odale, one će biti mirne i neće 
pozivati pomoć, kako im je to nalagala dužnost. Kako da to riješim? 
Morale su mi dopustiti da ih svežem. Kad odem, moći će vikati. Kad ih 
budu pitali kako se sve to dogodilo, moći će reći da sam prodro u šator 
i da sam ih svladao. To će im sigurno vjerovati, jer Kiowe su znale da 
sam snažan. Nisam se brinuo hoće li na to pristati i sestra Tamne Kose. 
Ta ona me smatrala svojim spasiocem. 

Jedino nisam bio siguran je li moja henryjevka još ondje. Pida je 
poznavao vrijednost te puške i vjerojatno ju je ponio sa sobom. Ali on 
nije znao kako se njom rukuje. Sigurno bi me prije odlaska zamolio da 

mu to pokažem. Što je od toga bilo točno? Trebalo je čekati. Ako je nije 
ponio, onda ću najprije nastojati da se domognem te puške. 


Stigli su novi stražari, koje je doveo Jedno Pero. On je bio ozbiljan 
i veoma ljubazan, sam me je odvezao, jer je mislio da se stražari neće 
obazirati na moje rane na zglobovima. Legao sam između četiri kolca 
i desnom sam rukom neprimjetno izvadio mali nožić iz lijevog rukava. 
Zatim sam pružio lijevu ruku da je svežu za kolac. Kad je to bilo gotovo, 
ponašao sam se kao da me remen povrijedio i brzim sam je pokretom 
približio ustima. Pritom sam desnom rukom uvukao nožić između 
zgloba i remena i tom prilikom gotovo presjekao remen. 

— Pazi! — izderao se Jedno Pero na stražara koji me vezivao. — 
Dodirnuo si mu ranu. Old Shatterhanda ne treba već sada mučiti! 

Nožić sam spustio u travu i upamtio mjesto gdje leži, da bih ga 
kasnije mogao doseći lijevom rukom. Zatim su mi svezali desnu ruku, 
a poslije toga noge. Ponovo su mi pod glavu stavili pokrivač, a drugim 
su me pokrili. Kad je sve bilo gotovo, Jedno Pero reče: 


— Danas Old Shatterhand sigurno ne može pobjeći. S takvim 
ranama na zglobovima ne može pokidati remenje. 


Zatim se udaljio, a oba stražara čučnula su do mojih nogu. 


Ima ljudi koji u takvim trenucima jedva mogu zatomiti uzbuđenje. 
Ja sam u takvim situacijama uvijek bio miran, mirniji nego obično. 
Prošao je jedan sat, i još jedan. Vatre su se ugasile: svijetlila je samo 
jedna pred poglavičinim šatorom. Zahladnjelo je i moji su stražari 
skvrčili koljena. To je bio neudoban položaj, pa su legli okrenuvši 
glave k meni. Došao je čas. Oprezan, ali snažan trzaj i lijevi, gotovo 
rasječeni remen pukne na dvoje; ta je ruka bila slobodna. Privukao 
sam je i potražio nož. Zatim sam se okrenuo gornjim dijelom tijela u 
desno, gurnuo sam lijevu ruku pod pokrivač sve do desne i rasjekao 
remen. Obje su ruke bile slobodne! Osjećao sam se spašen! 

A sada noge! Ali kako? Da bih rukama dosegao noge, ne samo da 
sam morao sjesti, nego se i sasvim nagnuti naprijed. A tamo su se 
nalazile glave Indijanaca. Jesu li budni? Nekoliko puta sam se 
pomakao. Oni su mirno ležali. Možda spavaju? 

Neka bude što bude, najbolje je postupati brzo! Odgurnuo sam 
pokrivač, sjeo inagnuo se naprijed. Doista, momci su spavali! Dva brza 

pokreta, i bio sam slobodan. Dva brza udarca šakom po njihovim 
glavama, i stražari su bili omamljeni. Svezao sam ih remenjem, 
odsjekao dva komadića pokrivača i začepio im usta kako ne bi mogli 
vikati kad se osvijeste. Na moju sreću, i večeras je moj konj ležao 
nedaleko od mene. 


Ustao sam i protegao udove. Kako je to prijalo! Kad su mi ruke 
ponovo postale pokretljive, legao sam ne zemlju i počeo puzati, od 
drveta do drveta, od šatora do šatora. U selu se ništa nije micalo. 
Sretno sam se dovukao do šatora mladog poglavice. Već sam htio 
odmaknuti pokrivač na ulazu, kad s lijeve strane začuh neki šum. 
Osluhnuo sam. Približavali su se tihi koraci i uskoro je preda mnom 
stajao neki ženski lik. 


— Tamna Koso!— prošaptao sam. 

— Old Shatterhand! — odgovorila je ona. 

Ustao sam i upitao: 

— Ti nisi u šatoru? Zašto? 

— Nikoga nema u šatoru da nas ne bi izgrdili. Moja je sestra 
bolesna! Moram je njegovati, zbog toga sam je otpremila u očev šator. 

O ženskog li lukavstva! 

— A moje je oružje još ovdje? — upitao sam. 

— Da, na starom mjestu. 

— Tamo gdje sam ga i vidio. Ali gdje su puške? 

— Pod Pidinim ležajem. Ima li Old Shatterhand svog konja? 


— Čeka me. Ti si bila tako dobra prema meni. Veoma sam ti 
zahvalan. 


— Old Shatterhand je dobar prema svim ljudima. Hoćeš li se ikada 
vratiti? 

— Mislim da hoću. Onda ću sa sobom dovesti Pidu, koji će biti moj 
prijatelj i brat. 

— Hoćeš li krenuti za njim? 

— Da. Ja ću ga sresti. 


— Nemoj mu ništa govoriti o meni. Nitko osim moje sestre ne smije 
znati što sam učinila. 


— Ti bi učinila još i više, znam to. Pruži mi ruku da ti se zahvalim! 

Ona me posluša. 

— Neka tvoj bijeg uspije! Ja moram otići; sestra će biti zabrinuta. 

Prije nego što sam to mogao spriječiti, privukla je moju ruku 
svojim usnama i otrčala. Stajao sam i osluškivao njene korake, koji su 
postajali sve tiši. Ti dobro dijete! 

Zatim sam ušao u šator. Najprije sam tapkajući pošao prema 
ležaju. Pod njim su ležale puške umotane u pokrivač. Izvadio sam ih i 
prebacio preko ramena. Zatim sam uzeo revolvere, nož i sedlo. Nije 
prošlo ni pet minuta a ja sam napustio šator i vratio se do stabla smrti, 
da bih osedlao konja. Kad sam to učinio, nagnuo sam se nad stražare. 
Bili su budni. 


— Ratnici Kiowa nemaju sreće s Old Shatterhandom — rekao sam 
tiho. — Oni ga nikad neće vidjeti na mučeničkom stupu. Ja ću krenuti 
za Pidom i pomoći mu da uhvati Santera. Postupat ću s njim kao 
prijatelj i brat. Možda ću se s njim i vratiti. Recite to poglavici Tangui; 
neka se ne brine za svog sina... ja ću ga štititi. Sinovi i kćeri Kiowa 
bijahu prijazni sa mnom. Isporučite im moju zahvalnost i recite im da 
to nikad neću zaboraviti. 

Howgh! 

Uzeo sam konja za uzde i poveo ga za sobom, jer nisam htio 
uzjahati da ne bih koga probudio. Tek kad sam se dovoljno udaljio, 
bacio sam se u sedlo i odjahao u preriju. 

14. NA TAMNOJ VODI 


oj put je vodio prema zapadu, iako u mraku nisam mogao 

vidjeti Santerove tragove, ni tragove Kiowa koji su ga slijedili. 

Ali nije ni bilo potrebno da ih vidim, niti sam imao namjeru da 
se ravnam po njima. Znao sam da je Santer krenuo prema Rio Pecosu, 
ito je bilo dovoljno. 


U onom dijelu Winnetouove oporuke koji sam uspio pročitati 
bijahu zabilježena tri izraza na jeziku Apača. Prvi, Indelče-čil, Santer 
je svakako razumio; riječi Tse-šoš i Deklil-to bijahu mu strane. Čak i 
da je znao značenje tih riječi, ipak nije znao gdje se nalazi Medvjeđa 
stijena i Tamna voda. Ta su se mjesta nalazila u Sierra Riti, gdje sam 
samo jednom bio zajedno s Winnetouom. Mi smo dali imena toj stijeni 
i toj vodi, i nitko ih nije poznavao osim nas i dva Apača koji su nas tada 
pratili. Ti su Apači sada bili stari i više nisu mogli napuštati pueblo na 
Rio Pecosu. Dakle, Santer je morao k njima ako je želio nešto saznati. 

Ali tko će mu reći da mora upravo njih potražiti? Svakom Apaču 
kojega on bude pitao za Deklil-to i Tse-šoš, cijelom plemenu, ta su 
imena poznata. Ali tamo su s nama bila samo ta dva starca. Bilo je 
sigurno da će se Santer raspitivati, jer inače neće pronaći ta mjesta, a 
to će moći učiniti jedino kod Apača koje će naći u pueblu. 

Ali među Apačima je bilo i takvih koji su ga poznavali kao 
Winnetouova neprijatelja, kao ubojicu Inču-čune i Nšo-či! Hoće li se 
usuditi krenuti u pueblo? 

Zašto ne? Čovjek kao što je on sve će riskirati zbog zlata. A može i 
lagati. Ukradena oporuka može mu mnogo pomoći i poslužiti mu kao 
legitimacija, jer je na omotu urezan Winnetouov totem. 

Moj je plan bio da do puebla Apača stignem prije nego on, da bih 
upozorio na njega i da ga zarobim kad stigne. To je najbolje što mogu 
učiniti, pogotovo jer je moj konj dobar trkač i neće mi biti teško da ga 
prestignem. Zbog toga nisam morao gubiti vrijeme na čitanje tragova. 

Na žalost, moj je konj već drugog dana počeo hramati, a ja tome 

nisam mogao otkriti uzrok. Tek trećeg dana zamijetio sam ranu i 
izvukao iz nje dugačak oštar trn. Ali to je toliko usporilo moje 
napredovanje da sam bio siguran kako sam mnogo zaostao za 
Santerom. 


Još nisam stigao do Rio Pecosa i nalazio sam se u gotovo goloj 
savani kad sam ugledao dva jahača koji su jahali prema meni. Bijahu 
to Indijanci. Kako sam bio sam, oni su mirno nastavili jahati. Kad su se 
približili, jedan je od njih mahnuo puškom, viknuo moje ime i prišao 
mi u galopu. Bio je to Jato-ka, Brza Noga, Apač koga sam poznavao. 
Drugoga još nikad nisam vidio. Kad smo se pozdravili, upitao sam: 


— Moja se braća ne nalaze na ratnom, ni na lovačkom pohodu, 
kako vidim. Kamo su krenuli? 


— Gore prema sjeveru u planine Gros-Ventre, da bi odali počast 
grobu Winnetoua, našeg poglavice — odgovori Jato-ka. 


— Dakle, vi znate da je poginuo? 

— Saznali smo to prije nekoliko dana. U svim dolinama i planinama 
odjeknule su tužaljke. 

— Znaju li moja braća da sam prisustvovao njegovoj smrti? 


— Da. Old Shatterhand će nam sve ispričati i bit će naš vođa kad 
jednom krenemo da osvetimo smrt najslavnijeg poglavice Apača. 


— O tome ćemo kasnije razgovarati. Vas dvojica valjda niste sami 
krenuli tako daleko na sjever? 


— Ne. Mi smo izvidnice, jer su psi Komanči iskopali ratnu sjekiru. 
Ostali dolaze za nama. 


— Koliko ratnika? 

— Pet puta deset. 

— Tko ih vodi? 

— Til-lata, Krvava Ruka, koji je za to izabran. 

— Poznajem ga. On je najpogodniji čovjek za to. Jeste li vidjeli 
strane jahače? 

— Jednog. 

— Kada? 

— Jučer. Bio je to bijelac koji je pitao za Tse-šoš. Mi smo ga poslali 
u pueblo do starog Inte. 

— Uf! Taj čovjek je Santer, ubojica Inču-čune i Nšo-či. On je ubio 
Inču-čunu. Moram ga uhvatiti. 


— Uf, uf! — viknuli su Indijanci ukočeni od užasa. — Ubojica 
Inču— čune? A mi to nismo znali! Mi ga nismo zadržali! 


— Ne smeta. Glavno je da ste ga vidjeli. Sada se morate vratiti i 
slijedite me. Ja ću vas kasnije voditi u planine Gros—Ventre. Dođite! 


— Da, vratimo se — složio se Jato-ka. — Moramo uhvatiti ubojicu. 


Nakon nekoliko sati stigli smo do Rio Pecosa, prešli smo ga i 
nastavili dalje. Ispripovjedio sam Apačima o svom susretu sa 
Santerom na Nug-get-tsilu i o događajima u selu Kiowa. 


— Znači da je Pida, mladi poglavica, krenuo za ubojicom? — upitao 
je Jato-ka. 

— Da. 

— Sam? 

— Krenuo je za četom ratnika, koju je poslao njegov otac, i sigurno 
ih je brzo dostigao. 

— Zna li Old Shatterhand koliko ih je? 


— Vidio sam kad su krenuli i prebrojio sam ih. Bilo ih je deset; 
zajedno s Pidom jedanaest. 


— Tako malo? 
— Radi se o jednom bjeguncu, pa jedanaest ratnika nije malo. 


— Uf! Sinovi Apača doživjet će veliku radost, jer će uhvatiti Pidu i 
njegove ratnike i privezati ih za mučeničke stupove. 


— Ne — odgovorio sam kratko. 


— Ne? Ti misliš da će nam pobjeći? Ubojica Santera krenuo je u naš 
pueblo, a oni su pošli za njim. Dakle, i oni moraju doći u pueblo i tako 
će pasti u naše ruke. 


—Utosamija uvjeren. Ali oni neće umrijeti na mučeničkom stupu. 

— Neće? Ali oni su naši neprijatelji, a i tebe su htjeli ubiti. 

— Oni su sa mnom dobro postupali, a Pida je, unatoč svemu, moj 
prijatelj! 

— Uf! — uzvikne Jato-ka začuđeno.— Old Shatterhand je još uvijek 
čudnovat ratnik, kakav je i bio. On štiti svoje neprijatelje. Ali hoće li se 

s tim složiti Til-lata? 

— Sigurno! 

— Sjeti se da je on uvijek bio najhrabriji ratnik i da je sada postao 
poglavica. To novo dostojanstvo prisiljava ga da dokaže da je dostojan 
te časti. On ne smije biti popustljiv prema neprijatelju. 

— Nisam li i ja poglavica Apača? 

— Da, Old Shatterhand to jeste. 

— Nisam li ja postao poglavica mnogo prije njega? 

— Mnogo sunaca ranije. 

— Onda on mora slušati mene. Ako mu Kiowe padnu u ruke, on im 
neće učiniti ništa nažao jer je to moja želja. 

On bi se možda nastavio protiviti, ali našu je pozornost sada 
zaokupio trag, koji je prolazio s lijeve strane kroz pličinu rijeke i 
protezao se dalje po desnoj obali Rio Pecosa, u istom smjeru kojim 
smo i mi imali krenuti. Mi smo, dakako, sjahali da ga pomnije 
pregledamo. Ljudi koji su ostavili taj trag jahali su jedan za drugim, da 
bi sakrili koliko ih ima, a i zato što se tako postupa uvijek kad vreba 
opasnost. Nalazili su se u neprijateljskoj zemlji. Pretpostavio sam da 
su to bili Pida i njegovi Kiowe, iako nisam mogao zaključiti koliko je 
jahača ovuda prošlo. 

Nakon nekog vremena stigosmo do mjesta gdje su se zaustavili. 
Uspjelo mi je da izbrojim jedanaest otisaka kopita. Dakle, nisam se 
prevario i upitao sam Jato-ka: 

— Vaši će ratnici doći ovamo? 

— Da, oni će se sastati s Kiowama, kojih ima samo jedanaest, dok 
naših Apača ima deset puta pet. 

— Koliko su vaši ljudi udaljeni odavde? 

— Kad si nas sreo, bili su za nama pola dana jahanja. 

— A Kiowe su, kako vidim po njihovom tragu, samo pola sata pred 
nama. Moramo požuriti da ih stignemo prije nego što naiđu na Apače. 
Brzo! 


Pojurio sam, jer su se ta dva neprijateljska odreda mogla sresti 
svakog časa. Pida je zavrijedio da se za njega zauzmem. 


Ubrzo smo stigli do mjesta gdje je rijeka u luku skretala u lijevo. 

Ta je okuka sigurno bila poznata Kiowama, jer su krenuli ravno, u 
namjeri da je presjeku. Mi smo, dakako, postupili kao i oni. Uskoro 
smo ih ugledali na ravnici kako jedan za drugim jašu prema jugu. Nisu 
nas opazili, jer se nitko od njih nije osvrtao. 

Odjednom stadoše. Okrenuše konje i brzo pođoše natrag. Tada 
ugledaše nas, opet se zaustaviše na trenutak, ali onda se ipak nastaviše 
povlačiti, samo ne ravno prema nama. 

— Zašto se vraćaju? — upita Jato-ka. 

— Vidjeli su vaše ratnike i shvatili da su Apači brojčano nadmoćni. 
Nas smo trojica, pa vjeruju da nas se ne moraju plašiti. 

— Da, tamo dolaze naši Apači. Vidiš li ih? Ugledali su Kiowei slijede 
ih u galopu. 

— Vas dvojica krenite im u susret i recite Krvavoj Ruci da stane i 
čeka dok ne dođem. 

— Zašto ti ne pođeš s nama? 

—Ja moram govoriti s Pidom. Naprijed! Brzo! 

Poslušali su me, a ja sam krenuo u lijevo, prema Kiowama koji su 
nas namjeravali zaobići. Zasad su još bili predaleko da bi me mogli 
prepoznati. Ali sada, kad sam im jahao u susret, vidjeli su tko sam. Pida 
je kriknuo od straha i podbo konja. No ja sam svog tako potjerao da 
nije mogao proći pokraj mene, i viknuo: 

— Neka Pida stane, jer ja ću ga štititi od Apača. 

Činilo se da unatoč strahu ima u mene veliko povjerenje, jer je 
odmah zaustavio konja i viknuo svojim ljudima da stanu. Kad sam se 
približio, vidio sam da je samo s mukom zatomio iznenađenje što me 
ovdje neočekivano susreće. 

— Old Shatterhand je slobodan! Tko te je oslobodio? 

— Nitko — odgovorio sam. — Sam sam se oslobodio. 

— Uf, uf, uf, to nije moguće. 

— Za mene jest. Znao sam da ću se osloboditi. Zbog toga nisam htio 
odjahao s tobom, zbog toga od tebe nisam tražio nikakav dar i zato 
sam ti rekao da svatko sam uzima ono što je ukradeno. Ne moraš me 
se plašiti. Ja sam tvoj prijatelj i pobrinut ću se za to da ti Apači ne učine 
ništa nažao. 

— Uf! Doista ćeš to učiniti? 

— Da. Dajem ti riječ. 

— Pida vjeruje sve što Old Shatterhand kaže. 

— I možeš. Pogledaj iza sebe! Tamo straga stoje Apači. Poslao sam 
im u susret svoja dva pratioca. Oni čekaju da im se pridružim. Jeste li 
vidjeli Santerov trag? 

— Da, ali nismo ga mogli stići. 

— Krenuo je prema pueblu Apača. 

— To smo i mislili. Vidjeli smo smjer njegova traga i krenuli za 
njim. 

— To je od vas bilo veoma smiono! Svaki susret s Apačima značio 
bi za vas sigurnu smrt! 

— To znamo, ali Pida je morao staviti život na kocku da bi se 
domogao svoje medicine. Htjeli smo se došuljali do puebla i čekati 
priliku da uhvatimo Santera. 

— Sada će to biti lako, jer ja ću od vas odvratiti svaku opasnost. Ali 
mogu vas zaštititi samo onda ako si ti moj prijatelj i brat. Sjaši! Popušit 
ćemo lulu mira. 

— Uf! Smatra li Old Shatterhand, veliki ratnik kome je uspjelo da 
bez ičije pomoći pobjegne iz našeg zarobljeništva, da je Pida dostojan 
da bude njegov brat i prijatelj? 

— Da. Požuri kako ratnici Apača ne bi postali nestrpljivi. 

Sjahali smo i popušili lulu. Poslije toga sam rekao Pidi da ostane 
gdje jest i čeka moj znak. Zatim sam uzjahao i krenuo do Apača. Jato- 
ka ih je već bio obavijestio o mojim namjerama. Oni su stajali u 
polukrugu. U sredini je bio Til-lata, Krvava Ruka. 

Veoma sam dobro poznavao tog Apača. Bio je častoljubiv, ali bio 
mi je sklon, tako da sam vjerovao da neće praviti neprilike. Pružio sam 
mu ruku, pozdravio ga s nekoliko prijateljskih riječi i dodao: 

— Old Shatterhand dolazi bez Winnetoua, poglavice Apača. Moja 
crvena braća sigurno žele saznati nešto više o smrti tog hrabrog 
ratnika i ja ću im sve ispričati. Ali najprije moram s njima govoriti o 
Kiowama. 

— Znam što Old Shatterhand želi. Jato-ka mi je sve rekao — 

odgovorio je Krvava Ruka. 

— A što ti kažeš na to? 

— Old Shatterhand je poglavica Apača i oni poštuju njegovu volju. 
Deset ratnika Kiowa neka se odmah vrate u svoje selo i neka se ne 
zadržavaju ovdje. Tada im nećemo ništa učiniti. 

— A Pida, njihov mladi poglavica? 

— Vidio sam da je s Old Shatterhandom popušio lulu mira. Neka 
dođe k nama i neka bude naš gost dokle god ti to želiš, a poslije će 
ponovo biti naš neprijatelj. 

— Dobro, slažem se. Ratnici Apača poći će sa mnom da uhvatimo 
ubojicu Inču-čune i njegove kćeri. Nakon toga otpratit ću ih do groba 
Winnetoua, njihovog mrtvog poglavice. Howgh! 

— Howgh! — odgovori Krvava Ruka i pruži mi ruku. 


Mahnuo sam Pidi. Ovaj je pristao na uvjete Til-late i poslao svoje 
ratnike kući. Zatim smo ponovo krenuli niz obalu Pecosa, sve dok nije 
pala večer i dok nismo podigli logor. 


Kako smo se nalazili na području Apača, mogli smo zapaliti vatru. 
Dok smo jeli, ispričao sam im sve o tome kako je umro Winnetou. Moj 
je izvještaj ostavio na slušatelje dubok dojam. Još dugo su sjedili bez 
riječi, a zatim su pričali mnoge zgode iz života svog voljenog poglavice. 
Još sam jednom proživljavao Winnetouovu smrt i još sam dugo ležao 
budan ne mogavši se smiriti. Mislio sam na njegovu oporuku i na zlato 
o kojemu se u njoj govori. Zatim sam sanjao o tom zlatu. Bio je to 
strašan san! Blistava kovina ležala je na rubu neke duboke provalije, 
a Santer ju je lopatom bacao u dubinu. Htio sam to spriječiti i borio 
sam se snjim, ali ga nisam mogao savladati. Tada se pod nama zatreslo 
tlo. Skočio sam natrag, a Santer je zajedno sa zlatom pao u provaliju. 
Probudio sam se sav oznojen. San je lažan, ali cijeloga idućeg dana 
nisam se mogao osloboditi osjećaja da to nije običan san. Ipak ga je 
bilo lako objasniti! 


Jahali smo veoma brzo. U podne smo stali samo na čas da ne bismo 
prekasno stigli u pueblo, jer smo znali da se Santer ondje neće dugo 
zadržati. 

Kasno poslijepodne stigli smo u blizinu puebla. Desno bijaše 
grobnica koju smo tada podigli za Kleki-petru. Lijevo bijaše mjesto na 

rijeci gdje sam nekoć morao plivati za svoj život. Kako sam često 
kasnije s Winnetouom ovdje stajao i pričao o onim, za mene tako 
strašnim danima! 


Zatim smo krenuli desno, u dolinu, i pred sobom ugledali pueblo. 
Bijaše sumrak i dim je odavao da su njegovi stanovnici zabavljeni 
spremanjem večere. Opazili su da dolazimo, ali unatoč tome Til-lata je 
savio dlanove oko usta i viknuo: 


— Dolazi Old Shatterhand, Old Shatterhand! Požurite, ratnici, da ga 
dočekate! 


Podigla se velika vika. Kad smo sjahali, ispružilo se stotinu velikih 
i malih ruku da mi zaželi dobrodošlicu, tužnu dobrodošlicu, jer danas 
sam prvi put došao bez Winnetoua. 


Kao što sam već prije spomenuo, u pueblu je stanovao samo mali 
dio plemena. Bili su to ratnici sa svojim obiteljima koji oduvijek bijahu 
najbliži Winnetouovu srcu. Zbog toga je i bilo razumljivo što su me 
odmah nakon pozdrava obasuli mnoštvom pitanja. Ali ja sam ih sve 
odbio i upitao: 

— Je li ovdje Inta? Moram govoriti s njim. 

— On je u svojoj sobi — odgovorili su mi. — Dovest ćemo ga. 

— Ne, on je star i slab. Ja ću otići k njemu. 

Odveli su me do male prostorije uklesane u stijeni. Starac se 
veoma obradovao kad me vidio i htio mi je održati dug govor, ali sam 
ga prekinuo pitanjem: 

— To ćeš mi reći kasnije! Je li ovdje bio neki strani bijelac? 

— Da! 

— Kada? 

— Jučer. 

— Je li rekao svoje ime? 

— Ne. Rekao je da mu je Winnetou to zabranio. 

— Kako je dugo bio ovdje? 

— Otprilike onoliko vremena koliko bljedoliki nazivaju satom. 

— On te htio vidjeti? 

— Da, došao je ovamo, pokazao mi kožu s Winnetouovim totemom 
i rekao da mora izvršiti njegovu posljednju zapovijed. 

— Što je želio saznati? 

— Opis jezera, koje ste vi tada nazvali Deklil-to. 

— Ti si mu ispunio želju? 

— Morao sam, jer je to zapovjedio Winnetou. 

— Jesi li mu točno opisao kraj? 

— Da, put onamo i sam predio. 

— Jelovu šumu, stijenu, vodopad? 

— Sve. 

— I put preko visećeg kamena? 

— Ito. Radovalo je moju dušu što s njim mogu govoriti o mjestima 
na kojima sam bio zajedno s Old Shatterhandom i Winnetouom, 
poglavicom Apača, koji nas je napustio da bi otišao u vječna lovišta. 
Uskoro ću ga ponovo vidjeti ondje. 

Nisam starcu ništa mogao predbaciti. On je samo poslušao totem 
svog voljenog poglavice. Još sam ga upitao: 

— Je li konj bljedolikog bio veoma umoran? 


— Ne. Kad je odjahao, konj je trčao kao da se dugo vremena 
odmarao. 

— Je li ovdje jeo? 

— Da, samo ne mnogo, jer nije imao vremena. Zatražio je i vlakno, 
koje se može upotrijebiti i kao fitilj. 

— Oh! Jeli ga dobio? 

— Da. 

— Zašto mu je to bilo potrebno? 

— To nije rekao. Morali smo mu dati i baruta, mnogo baruta. 

— Za pušku? 

— Ne, za rušenje stijena. 

— Jesi li vidio kamo je spremio totem? 

— U neku vrećicu s medicinom. Čudio sam se tome, jer znam da 
bljedoliki nemaju medicine. 

— Uh. — uzviknuo je Pida, koji je stajao pored mene. — On je još 
ima! To je moja medicina, koju mi je ukrao! 

— Ukrao? — upitao je Inta začuđeno. — Zar je taj čovjek bio 

kradljivac? 

— Još gore od toga. 

— Pa ipak je imao Winnetouov totem! 

— I njega je ukrao. Bio je to Santer, koji je ubio Inču-čunu i Nšo-či. 

Starac se skamenio. Ostavili smo ga u takvom raspoloženju i otišli. 

Dakle, nije nam uspjelo dostići Santera. Čak nismo uspjeli ni 
smanjiti njegovu prednost To je bilo neugodno, i Krvava Ruka zbog 
toga predloži: 

— Nećemo se ovdje zadržavati, nego ćemo odmah odjahati. Možda 
ćemo bljedolikog stići prije nego što stigne do Tamne vode. 


— Misliš li da to možemo učiniti a da se ne odmorimo? 

— Til-lati nije potreban odmor! 

—A Pidi? 

—Pida se ne može odmarati prije nego što dođe do svoje medicine. 


— Dobro. Onda ćemo jesti i uzeti odmorne konje. Svoga ću ostaviti 
ovdje. Ni ja nemam mira. To što je Santer uzeo barut i fitilj dokazuje 
da namjerava nešto dići u zrak. Valja požuriti. 

Stanovnici puebla su nas, dakako, molili da ostanemo. Željeli su da 
im pričam o Winnetou, o našim posljednjim doživljajima i o njegovoj 
smrti. Ja sam im obećao da ću se uskoro vratiti. Morali su se time 
zadovoljiti. Već dva sata nakon dolaska u pueblo, Til-lata, Pida, ja i 
dvadeset Apača jahali smo na odmornim konjima i s dovoljno 
namirnica. Til-lata je poveo veliku pratnju, iako nam zaštita nije bila 
potrebna. Zemlja kroz koju smo trebali proći pripadala je prijateljskim 
Mimbrenjama, od kojih nam nije prijetilo nikakvo neprijateljstvo. 

Da bismo od puebla stigli do jezera Tamne vode, trebalo je 
prevaliti put od sedamsto kilometara. Posljednji dio puta vodio je kroz 
veoma neprohodan, stjenovit teren. Ako računamo da ćemo dnevno 
prevaljivati prosječno pedeset kilometara, a to je bilo mnogo, bit će 
nam potrebno dobrih dva tjedna da stignemo do cilja. 

Nismo ni pomišljali na to da tražimo Santerov trag. Bio bi to samo 
gubitak vremena. Jednostavno smo jahali putem što sam ga upoznao 
za vrijeme putovanja s Winnetouom. Pretpostavljali smo da Santer 
također jaše tim putem, jer mu Inta drugi put nije mogao opisati. 

Za sve to vrijeme nije se dogodilo ništa naročito, sve dok nam 
konačno šesnaestog dana nije u susret dojahao Crvenokožac kojeg 
sam od ranije poznavao. Bio je to Mimbrenjo, koji je Winnetoua i mene 
tada opskrbio mesom. I on me je odmah prepoznao, zaustavio konja i 
radosno viknuo: 


— Old Shatterhand! Što to vide moje oči! Ti živiš, ti nisi poginuo, 
nisi mrtav! 

— Zar se priča da sam mrtav? 

— Da. Čuo sam da su te ustrijelili Siouxi. 

Odmah sam naslutio da je sreo Santera. 

— Tko ti je to rekao? 

— Jedan bljedoliki. Pričao nam je na koji je način poginuo veliki Old 
Shatterhand i slavni Winnetou. Morao sam mu to vjerovati, jer je 
posjedovao Winnetouov totem i njegovu medicinu. 


— Ipak je to bila laž, jer, kako vidiš, ja sam živ. 

— Znači da ni Winnetou nije mrtav? 

— On je, na žalost, mrtav. Gdje si sreo tog bijelca? 

— U našem logoru. Htio je zamijeniti svog umornog konja i dobiti 
vodiča za Deklil-to. To je, vjerojatno, bilo krivo ime, jer je mislio na 
vodu koja se kod nas zove Siš-tu, Crno jezero. Ponudio mi je 
Winnetouovu medicinu i ja sam pristao, dao mu odmornog konja i sa 
sinom ga odveo do $iš— tua. On je odmah utvrdio da je to mjesto koje 
traži. 

— On te prevario. Imaš li medicinu? 

— Da, ovdje je! 

— Pokaži je. 

Izvadio ju je iz torbe na sedlu. Pida je radosno kriknuo i zgrabio je. 
Mimbrenjo je nije htio dati. Nastala je kratka svađa, ali sam je ja 
prekinuo: 


— Ova medicina je uistinu vlasništvo mladog poglavice Kiowa. 
Winnetou je nikad nije imao u svojim rukama. 

— Sigurno se varaš! — viknuo je Mimbrenjo. 

— Znam to dobro. 

— Ali ja sam samo zbog te dragocjene medicine pošao na tako 
dalek put i dao mu boljeg konja! 


— Njemu je bio potreban odmoran konj, jer je znao da ga 
progonimo, i rekao je tu laž da bi te nagovorio na zamjenu. 


— Da to ne govori Old Shatterhand, ne bih to vjerovao. Moram li 
predati medicinu? 

— Da. 

— Dobro! Ali vratit ću se da oduzmem život tom lašcu i varalici! 

— Onda pođi s nama, jer i mi želimo njegov život. 

Složio se s tim i krenuo s nama. Kada smo mu ukratko ispričali tko 
je Santerišto sve ima na savjesti, razočarani Indijanac se veoma kajao 
što je pomogao tom ubojici i bio mu vodič. 

Pida je bio veoma sretan što ponovo ima potpuno neoštećenu 
medicinu. On je postigao cilj svog putovanja. A ja? 

Idućeg dana stigli smo na jezero, ali kako se već spustio mrak ništa 
nismo mogli vidjeti. Ulogorili smo se ispod stabala u potpunoj tišini i 
nismo palili vatru kako Santeru ne bismo otkrili svoju nazočnost. 
Nismo znali gdje da započnemo s potragom, jer on Mimbrenju nije 
rekao što ovdje na jezeru traži, a kad su stigli ovamo, odmah ga je 
otpustio. 


Put nas je vodio od Rio Pecosa koso preko jugozapadnog kuta 
Novog Meksika i sada smo se nalazili u Arizoni, gdje se sastaju 
područja Gilenja i Mimbrenja. Ti su predjeli najčešće pusti i tužni, 
samo stijenje i kamenje! Ali tamo gdje ima vode razvija se bogata i 
bujna vegetacija, koja se ne prostire mnogo dalje od riječnih obala. 
Sunce sažiže sve što nije u blizini vode. Šuma ima veoma malo. 


Ali tu, gdje smo se sada nalazili, priroda je učinila iznimku. 


Bila je to dolina u kojoj je izbijalo nekoliko izvora. Oni su napunili 
njeno dno i stvorili jezero čija voda otiče prema zapadu, dok smo se 
mi sada nalazili na istočnoj obali. Guste šume u dolini penjale su se u 
vis i dale su tom dubokom jezeru mračnu boju, koja nas je ponukala 
da ga nazovemo Tamnom vodom. Kako smo jučer saznali, Mimbrenji 
su ga nazivali Crnim jezerom. Najviši je bio sjeverni zid doline; golema 
stijena dizala se okomito iz vode. Iza nje se skupila vlaga visokih i 
šumovitih planina i kroz stijenu probila kanale, kroz koje je u jezero 

kao iz neke cijevi kante za zalijevanje sa visine od tridesetak metara 
padala voda. To je bila "Voda koja pada" u Winnetouovoj oporuci. 
Točno iznad tog vodopada vidjela se u kamenju pećina. Do nje tada 
nismo mogli dospjeti, ali je Winnetou kasnije sigurno otkrio pristup. 
Nad tom pećinom stršio je gornji dio stijene poput krova, kao golema 
ploča koja lebdi u zraku i koja je tako teška da se čovjek mora čuditi 
kako to da već davno nije pala u dubinu. 


Desno od te stijene i prislonjena na nju stajala je druga stijena na 
kojoj smo tada ubili grizzlya. Zbog toga ju je Winnetou nazvao Tse-šoš, 
Stijena medvjeda. 


Čim je svanulo, ustali smo i potražili Santerove tragove. Ništa 
nismo našli. Zbog toga sam odlučio da se popnem gore. Sa sobom sam 
poveo samo Til-latu i Pidu. Krenuli smo kroz smrekovu šumu, koju je 
spomenuo Winnetou, sve dok nismo stigli do Stijene medvjeda. 


“Tamo siđeš s konja i penješ se...“ 


Oporuku sam pročitao samo do tog mjesta. Kamo da se popnem? 
Vjerojatno prema pećini. To je trebalo pokušati. Teren je bio vrlo strm, 
ali uspinjali smo se sve više i više, sve dok, sa strane, nismo stigli pod 
pećinu. Dalje nismo mogli. Ukoliko je tu postojao neki put, mi smo ga 
sigurno previdjeli, jer nisam znao Winnetouov opis. Upravo sam se 
htio okrenuti, kad se začu pucanj i metak udari pored mene u stijenu. 
Zatim odozgo vikne neki glas: 


— Pseto! Opet si slobodan! Mislio sam da me progone samo Kiowe. 
Idi do vraga! 

Opalio je i drugi metak, ali ni taj me nije pogodio. Pogledali smo u 
vis i ugledali Santera na rubu pećine. 

— Došao si po Apačevu oporuku i blago? — rugao se on. — Stigao 
si prekasno. Ja sam već ovdje, a fitilj je već zapaljen. Ti nećeš dobiti 
ništa, ništa. A uzet ću i proklete zadudžbine i darove! 

Glasno se nasmijao i nastavio: 


— Kako vidim, ti ne poznaješ put? Ni onaj koji vodi odavde? Tim ću 
putem otpremiti zlato, a vi me u tome nećete moći spriječiti. Uzalud 
ste prevalili taj daleki put. Ovaj put sam ja pobjednik, hahaha. 

Što se moglo učiniti! Santer se nalazio gore kraj blaga, a mi nismo 
mogli do njega. Možda ćemo pronaći put, ali tada će on sa svojim 

plijenom biti već daleko. On je govorio o nekom drugom putu. 

Nije bilo drugog izlaza, morao sam na njega pucati. Samo je bilo 
teško s našeg mjesta pucati u vis. Ni Santer nas odozgo nije pogodio. 
Zbog toga sam se spustio nešto niže i skinuo henryjevku s ramena. 

— Oh, pseto hoće pucati! — viknuo je. — To ovdje nije lako. Moram 
se bolje namjestiti. 

Nestao je, ali uskoro se ponovo pojavio zamalo na samom rubu 
ploče. Gotovo mi se zavrtjelo u glavi. U ruci je držao nešto bijelo. 

— Pogledajte ovamo!— viknuo je.— Ovo je oporuka! Znam je 
napamet, i više mi nije potrebna. Neka je dobije ovo jezero. Vi je nećete 
dobiti. 

Poderao je listove u sitne komadiće i bacio ih u zrak. Oni su polako 
padali prema vodi. Winnetouova dragocjena oporuka! To što sam 
osjećao nije bio bijes; u meni je vrilo. 

— Lopove— zaurlao sam— slušaj me! 

— Rado te slušam — odgovorio je odozgo. 

— Pozdravlja te Inču-čuna! 

— Hvala! 

— I Nšo-či! 

— Hvala, hvala! 

— Au ime Winnetoua šaljem ti ovaj metak. Ne moraš se zahvaliti! 

Ovaj put sam upotrijebio pušku za medvjede. Bila je sigurnija; 
morao sam pogoditi. Nije protekla ni sekunda — ali što je to? Zar mi 
se pomakla ruka? Ili se pomakao Santer? Ili se pomakla stijena? 
Spustio sam pušku da bolje vidim. 

Gospode, stijena se pomicala amo-tamo! Tada se začu mukli 
prasak. Iz pećine navre dim, i kao udarena nevidljivom šakom, stijena 
nad pećinom lagano se naginjala sve više i više, zajedno sa Santerom 
gore na ploči, koji je podigao ruke i urlao tražeći pomoć. Zatim, kad je 
izgubila težište, uz grmljavinu i tresak kamena masa srušila se u 
dubinu, u jezero! Gore oko ruba pukotine još su lebdjeli lagani oblaci 
baruta. 

Ostao sam bez riječi, užasnut! 


— Uf! — viknuo je Pida i raširio ruke. — Sudio mu je Veliki duh i 

stijena pod njim se srušila. 

Til-lata pokazao je dolje na zapjenjene valove jezera, koje je tog 
časa izgledalo kao golemi, uzavreli kotao, i blijeda lica unatoč 
brončanoj boji promucao: 

— Zao duh ga je povukao dolje u ključalu vodu, i neće ga pustiti sve 
do kraja svih stvari. On je proklet! 

Ja ništa nisam rekao. Moj san, moj san! Zlato u provaliji! I kakav 
Santerov kraj! U posljednji trenutak nisam povukao okidač. On si je 
sam presudio, štoviše, bio je svoj vlastiti krvnik, jer je zapalio fitilj. 

Dolje na obali jezera okupiti su se Apači s Mimbrenjom i mahali 
rukama. Pida i Til-lata sišli su da vide nije li nešto preostalo od 
Santera. Uzalud! Na dnu jezera pokopale su ga i pokrile stijene. 


Meni, inače snažnom čovjeku, kadrom da sačuva prisebnost duha 
u svakoj prigodi, bilo je slabo, tako slabo da sam morao sjesti. Vrtjelo 
mi se u glavi. Morao sam zatvoriti oči, ali ipak sam pred sobom vidio 
stijenu koja se ruši i čuo Santerov krik u pomoć. 


Kako se to dogodilo? Svakako zbog neke Winnetouove mjere 
opreza. Meni se to ne bi dogodilo! Opis skrovišta i sve što je trebalo 
poduzeti da bi se došlo do blaga sastavio je tako da to samo ja mogu 
razumjeti. On je postavio minu koju je nezvani na temelju krivog 
tumačenja morao aktivirati i samog sebe raznijeli. Ali što se dogodilo 
sa zlatom? Je li ono još uvijek gore, ili se nalazi na dnu Crne vode, 
zauvijek izgubljeno pod kamenom masom ?Leži li dolje, mene to neće 
boljeti. Ali to što sam izgubio oporuku mrtvog brata, to je bio gubitak 
koji ništa nije moglo nadoknaditi. Tada sam skočio i sjurio se niz 
planinu, jer možda je bilo moguće da se neki dijelovi oporuke spasu. 

Da, u sredini jezera nešto se bijelo ljeskalo. Svukao sam se, skočio 
u vodu i doplivao onamo. Bio je to komadić oporuke. Plivajući uokolo 
pronašao sam još tri komada. Ostatke oporuke stavio sam na sunce da 
se osuše, a zatim sam pokušao pročitati isprana slova. Nakon dugog 
napora uspjelo mi je pročitati: 

"... dobiti jednu polovicu, jer siromaštvo... stijena će eksplodirati... 
kršćan... podijeliti... nikakva osveta..." 

To je bilo sve; dakle, gotovo ništa, ali ipak dovoljno da naslutim 
barem jedan dio njena sadržaja. Te sam komadiće papira odmah, 

spremio. 

Kasnije, kad smo se smirili, počeli smo s istraživanjem. Nekoliko 
Apača poslali smo da u blizini jezera potraže Santerovog konja. 
Trebalo ga je pronaći, jer će, ako je vezan, skapati od gladi i žeđi. Ostali 
su se s nama popeli na stijenu, da nam pomognu u traženju puta 
prema pećini. Nekoliko smo se sati uzalud trudili, sve dok ponovo 
nisam počeo razmišljati o posljednjim riječima što sam ih pročitao u 
oporuci: Tamo ćeš sjahati s konja i popeti se... 

" Riječ "popeti se" upala mi je u oči. Ta se riječ upotrebljava i u 
drugom značenju. Možda se ona odnosi na neko drvo? 

Tada sam uočio čvrstu i visoku jelu, koja je rasla u blizini stijene i 
koja se vrhom nagnula prema njenom rubu. Sigurno se radilo o njoj. 
Pepeo sam se na nju. Rub stijene bio je širi nego što se odozdo moglo 
vidjeti. Stao sam na njega i obišao oko ugla. Točno! To je pravi put! 
Vidio sam pred sobom širok, prohodan puteljak, koji se blago uspinjao 
i završavao ondje gdje se odlomila ploča. Stajao sam tu na krhotinama 
kamenja, ali sam jasno mogao razabrati tlo razorene pećine. Ako je 
zlato bilo skriveno u stijenki pećine ili gore pod kamenom pločom, 
onda je sada ležalo u jezeru. 


Pozvao sam Apače gore da mi pomognu u traženju. Okretali smo 
svaki kamenčić, ali nismo pronašli nikakav nagovještaj, nikakav trag. 
lako smo svi bili iskusni ljudi, ovdje je sva oštroumnost bila uzaludna. 
Kad smo ponovo sišli do obale jezera, da prenoćimo, vratili su se Apači 
koji su otišli u potragu za konjem. Pronašli su ga. Pretražio sam torbe 
na sedlu. Ništa nisam našao. 


Ostali smo kraj Tamne vode puna četiri dana i sve pažljivo 
pretražili. Ali uzalud. Uvjeren sam da bismo bili našli zlato da se 
nalazilo gore u pećini. Ono je ležalo u dubini, pored onoga koji ga je 
zamalo otkrio, pokopano zajedno s njim. Vratili smo se u pueblo na 
Rio Pecosu, ali smo bili barem sigurni u jedno. Inču-čuna i Nšo-či 
konačno su bili osvećeni. 

Tako je nestala Apačeva oporuka, jednako kao što je nestao njen 
sastavljač i kao što će nestati i svi Crvenokošci. Kao što su komadići 
oporuke lepršali u zraku, tako nemirno luta Indijanac dalekim 
prostranstvima koja su nekoć pripadala njemu. 


Ali tko u planinama Gros—Ventre na rijeci Metsur bude stajao 

kraj groba Apača, taj će reći: 

"Ovdje je pokopan Winnetou. Indijanac i veliki čovjek!" 

A kad posljednji komadić oporuke sagnjili među grmljem i vodom, 
onda će jedna generacija istinoljubivih ljudi stajati pred savanama i 
planinama Zapada i reći: 

"Ovdje počiva crvena rasa; ona nije postala velika, jer joj to nije 
bilo dopušteno!" 

